༄༅། །བོ་དོང་ཕྱོགས་ལས་རྣམ་རྒྱལ་གྱི་གསུང་འབུམ་པོད་༼ཎ་༽པ་བཞུགས་སོ།།

༄༅། །མངོན་པ་མཛོད་ཀྱི་འགྲེལ་པ་བཞུགས་སོ།། ད་ནི་ཉན་ཐོས་ཀྱི་གྲུབ་པའི་མཐའི་ཆོས་མངོན་པ་མཛོད་ཀྱི་བསྟན་འཆོས་བཤད་པར་བྱ་སྟེ། དེ་ལ་གསུམ་བསྟན་འཆོས་ལ་འཇུག་པ་དང་། བསྟན་འཆོས་དངོས་དང་། བསྟན་འཆོས་མཐར་ཕྱིན་པའི་དོན་ནོ། །དང་པོ་ལ་བཞི་ལས། མཆོད་པར་བརྗོད་པ་ནི། རང་ཉིད་དམ་པའི་སྤྱོད་པ་དང་མཐུན་པར། སྟོན་པས་གཞན་དག་དང་བསྐྱེད་པ་ལ་སོགས་པའི་དོན་དུ་སྟོན་པ་ལ་བསྟོད་ཕྱག་གསུངས་ཏེ། དེ་ལ་ཕྱག་འཚལ་ཞེས་སྦྱར་རོ། །གང་ལ་ན། རང་དོན་གྱི་ཁྱད་པར་བཅོམ་ལྡན་འདས། གང་ཞིག་ཤེས་བྱ་ཀུན་ལ་དོན་མཐོང་བའི། གེགས་སུ་གྱུར་པས་མུན་པ་སྟེ། ཉོན་མོངས་ཅན་དང་། ཉོན་མོངས་ཅན་མ་ཡིན་པའི་མ་རིག་པ་ཐམས་ཅད་གཏན་བཅོམ་པ་སྟེ། སླར་མི་སྐྱེ་བར་བྱས་པའོ། །གང་ཅེས་པ་སྤྱི་སྒྲ་ཡིན་ཡང་གཏན་བཅོམ་ཞེས་པའི་དོན་གྱི་ཤུགས་ཀྱིས་སངས་རྒྱས་བཅོམ་ལྡན་འདས་ལ་འཇུག་སྟེ་ཉན་རང་ཡང་ཀུན་ལ་མུན་པ་བཅོམ་པར་འདོད་མོད་ཀྱི་གཏན་ནས་ནི་མིན་པའི་ཕྱིར་ཏེ། མདོ་ལས་གསུང་པ་ལྟར་ཉན་རང་ལ་སངས་རྒྱས་ཀྱི་ཆོས་དང་། དུས་དང་ཡུལ་ཤིན་ཏུ་སྐལ་བ་དང་། དོན་རབ་ཏུ་དབྱེ་བ་མཐའ་ཡས་པ་རྣམས་མི་ཤེས་པའི་རྨོངས་སྒྲིབ་ཅི་རིགས་པར་ཡོད་པས་སོ། །གཞན་དོན་གྱི་ཁྱད་པར་ནི། འཁོར་བ་ཉིད་ཀུན་དུ་ཆགས་པའི་གནས་དང་། རྒལ་བཀའ་བས་འདམ་ལྟ་བུ་སྟེ། དེ་ལས་འགྲོ་བ་སྐྱབས་མེད་པ་རྣམས་སྐལ་བ་དང་མཚམས་པར་དོན་ཇི་ལྟ་བ་བཞིན་ཕྱིན་ཅི་མ་ལོག་པར་ཆོས་སྟོན་པའི་ཕྱག་བརྐྱང་བས་དྲངས་པར་མཛད་པའི་སངས་རྒྱས་དེ་ལའོ། །བཤད་པར་དམ་འཆའ་བ་ནི་རྩོམ་པ་མཐར་ཕྱིན་པར་བྱ་བའི་ཕྱིར་ཏེ། དེ་ལྟར་ཕྱག་འཚལ་ནས། ཅི་བྱ་ན། ཆོས་མངོན་པ་མཛོད་ཀྱི་བསྟན་འཆོས་ལེགས་པར་གཤར་པར་བྱ་སྟེ། དེ་ཡང་རྒྱུ་ཉོན་མོངས་ལས་འཆོས་ཤིང་། འབྲས་བུ་ངན་འགྲོ་དང་སྲིད་པ་ལས་སྐྱོབ་པས་བསྟན་འཆོས་ཞེས་བྱའོ། །མཚན་གྱི་དོན་ལ་གཉིས་ཏེ། མངོན་པ་བཤད་པ་དང་མཛོད་བཤད་པའོ། །དང་པོ་ནི། ཆོས་མངོན་པ་གང་ཞེ་ན། དེ་ལ་དོན་དམ་པ་དང་། བརྡར་བརྟགས་པ་གཉིས་ལས། དོན་དམ་པའི་ཆོས་མངོན་པ་ནི། ཆོས་རབ་ཏུ་རྣམ་འབྱེད་ཀྱི་ཤེས་རབ་དྲི་མ་ཟག་པ་མེད་པ་རྗེས་འབྲང་འཁོར་དང་བཅས་པ་ཟག་མེད་ཀྱི་ཕུང་པོ་ལྔ་སྟེ། མཐོང་སྒོམ་མི་སློབ་ལམ་གྱིས་བསྡུས་པའི་ཟག་མེད་ཀྱི་སྡོམ་པའི་གཟུགས་དང་། ཟག་མེད་ཀྱི་ཚོར་བ་དང་། འདུ་ཤེས་དང་། སེམས་པ་སོགས་དང་། ཡིད་ཤེས་སོགས་སོ། །བརྡར་རྟགས་པ་ནི། དོན་དམ་པའི་མངོན་པ་དེ་ཐོས་པར་བྱ་བའི་ཕྱིར་གྱི་ཐོས་བསམ་སྒོམ་བྱུང་དང་། སྐྱེས་སྟོབས་ཀྱི་ཤེས་རབ་ཟག་བཅས་འདོད་གཟུགས་སུ་ཇི་རིགས་པར་ཕུང་པོ་ལྔ་དང་། གཟུགས་མེད་དུ་བཞིའི་འཁོར་དང་བཅས་པ་གང་དང་། ཆོས་མངོན་པ་རྗོད་བྱེད་ཀྱི་བསྟན་འཆོས་གང་ཡིན་པའོ། །དེ་ལ་འདོད་པ་ན་ཐོས་བསམ་ཡོད་ཀྱི། མཉམ་པར་མ་བཞག་པས་སྒོམ་བྱུང་མེད་ཅིང་། གཟུགས་ན་གཞན་གཉིས་ཡོད་ཀྱི་སེམས་པར་རྩོལ་བའི་ཚེ་ཏིང་ངེ་འཛིན་སྐྱེ་བས་བསམ་བྱུང་མེད་དེ། སྒོམ་བྱུང་གོང་མ་གཉིས་དང་། སྐྱེས་སྟོབས་ཁམས་གསུམ་ཅར་ན་ཡོད་དོ། །དེའི་ཐོས་བསམ་དང་སྐྱེས་ཐོབ་གསུམ་གྱི་ཤེས་རབ་ནི་ས་གང་ན་ཡོད་ཀྱང་ཕུང་པོ་བཞི་པ་སྟེ། གཟུགས་ཀྱི་སྒོམ་བྱུང་ནི་བསམ་གཏན་གྱི་སྡོམ་པའི་གཟུགས་དང་བཅས་པའི་ཕུང་པོ་ལྔའོ། །དེའི་ཚེ་ངེས་ཚིག་ནི། རང་མཚན་འཛིན་པས་ཆོས་སྟེ། མྱང་འདས་སམ། རང་སྤྱིའི་མཚན་ཉིད་ལ་མངོན་དུ་ཕྱོགས་པས་མངོན་པ་ཞེས་བྱའོ། །གཉིས་པ་ནི། འདི་ཇི་ལྟར་ན། ཆོས་མངོན་པའི་མཛོད་ཡིན་ཞེ་ན། གཞུང་འདིར། མངོན་པ་སྡེ་བདུན་སོགས་ཆོས་མངོན་པའི་བསྟན་འཆོས་ཏེ། གཅེས་པ་རྣམས་དོན་དུ་སྟེ། ཚིག་གི་སྒོ་ནས་མིན་པར་དོན་གྱི་སྒོ་ནས་ཡང་དག་པར་ཆུད་

**༼༦༽**

པའི་ཕྱིར། འདི་ཆོས་མངོན་པའི་བསྟན་འཆོས་དེའི་མཛོད་ལྟ་བུ་ཡིན་པས་སམ། ཡང་ན་དེ་ལས་འདི་ཕྱུང་བས་གཞུང་འདིའི་གནས་ཆོས་མངོན་པ་དེ་ཡིན་པས། དེ་ཉིད་གཞུང་འདིའི་མཛོད་ཏེ། དེ་ལྟ་བས་ན་གཞུང་འདི། ཆོས་མངོན་པའི་མཛོད་ཡིན་ནོ། །གསུངས་པའི་དགོས་པ་ནི་ཅིའི་ཕྱིར། ཆོས་མངོན་པ་བསྟན། འདི་དང་པོར་སུས་བསྟན་པས་སློབ་དཔོན་འདིས་འཆད་པར་གྱུར་ཅེ་ན། ཆོས་མངོན་པ་མ་བསྟན་ན་སློབ་མས་ཆོས་དབྱེ་མི་ནུས་ཤིང་། གང་གི་ཕྱིར་ཆོས་རྣམས་རབ་ཏུ་རྣམ་པར་འབྱེད་པ་མེད་པར་ཉོན་མོངས་རྣམས་ཉེ་བར་ཞི་བར་བྱ་བའི་ཐབས་ལ། མ་ཞི་ན་ཉོན་མོངས་པས་ཀྱང་འཇིག་རྟེན་སྲིད་པ་ཉིད་འཆིང་བར་ཆོས་མཐུན་པས་རྒྱ་མཚོ་ལྟ་བུ་འདིར་འཁྱམས་ཏེ། རྒྱུ་མཚན་དེ་བས་ཆོས་རབ་ཏུ་རྣམ་འབྱེད་དེའི་རྒྱུར་ཆོས་མངོན་པ་འདི་ནི་སྟོན་པ་སངས་རྒྱས་ཀྱིས་སིལ་བུར་གསུངས་ལ། ཀ་ཏྱའི་བུ་སོགས་ཀྱིས་སྡེ་ཚན་བདུན་དུ་བསྡུས་ཏེ། ཡེ་ཤེས་ལ་འཇུག་ཀ་ཏྱའི་བུས། །རབ་ཏུ་བྱེད་པ་དབྱིག་ཤེས་ཀྱིས། །རྣམ་ཤེས་ཚོགས་ནི་ལྷ་སྐྱིད་ཀྱིས། །ཆོས་ཀྱི་ཕུང་པོ་

**༼༧༽**

ཤྭ་རིའི་བུས། །གདགས་པའི་བསྟན་ཆོས་མཽ་འགལ་བུས། །འགྲོ་བའི་རྣམ་གྲངས་གསུས་པོ་ཆེས། །ཁམས་ཀྱི་ཚོགས་ནི་གང་པོས་བསྡུས། །ཅེས་འདོད་ལ། གཞན་དུ་ན། དེ་བདུན་ལས་གཞན་པའི་མངོན་པ་མི་སྣང་བས། གསུང་རབས་ལ་སྡེ་སྣོད་གསུམ་མ་ཚང་བར་འགྱུར་རོ། །ཞེའོ། །ལོ་ཅེས་པ་ནི། བྱེ་བྲག་དུ་སྨྲ་བའི་ལུགས་དེ་ལ། མདོ་སྡེ་པས་ཟུར་ཟ་བ་སྟེ། སྡེ་བདུན་ལ་འཁྲུལ་པ་དུ་མ་སྣང་བས་སྟོན་པའི་བཀའ་མིན་གྱི་དགྲ་བཅོམ་པ་དེ་དང་དེས་བྱས་པ་ཡིན་ལ། སྡེ་སྣོད་གསུམ་མ་ཚང་བར་ཡང་མི་འགྱུར་ཏེ། འདིར་གྲངས་པའི་མདོ་ལ་སོགས་པ་གཙོ་བོར་ཆོས་རབ་ཏུ་རྣམ་པར་འབྱེད་པའི་ཆེད་དུ་ཆོས་ཀྱི་མཚན་ཉིད་སྟོན་པའི་སྡེ་སྣོད་དུ་མ་གསུངས་པས་སོ། །བསྟན་འཆོས་དངོས་ལ་གཉིས་ཏེ། མདོར་བསྟན་པ་དང་། རྒྱས་པར་བཤད་པའོ། །དང་པོ་ནི་ཆོས་མངོན་པ་བསྟན་པས། དབྱེ་བྱའི་ཆོས་རྣམས་གང་ཞེ་ན། མདོར་བསྡུ་ན་ཟག་བཅས་དང་ཟག་པ་མེད་པ་ནི་དབྱེ་བྱའི་ཆོས་རྣམས་སོ། །གཉིས་པ་ལ་གསུམ་སྟེ།

**༼༨༽**

ཟག་བཅས་བཤད། ཟག་མེད་བཤད། དེ་དག་རྟེན་ལ་དབབ་པའོ། །དང་པོ་ནི། ཟག་བཅས་རྣམས་གང་ཞེ་ན། ལམ་བདེན་མ་རྟོགས་པའི་འདུས་བྱས་རྣམས་ནི་ཟག་བཅས་སོ། །གང་གི་ཕྱིར་ན་ལམ་བདེན་མ་ཡིན་པའི་འདུས་བྱས་དེ་རྣམས་ལས་ཟག་པ་ཉོན་མོངས་རྣམས་རྒྱས་ཤིང་འཕེལ་བར་འགྱུར་བ་ཡིན་ལ། འགོག་ལམ་ལ་དམིགས་ནས་ཟག་པ་སྐྱེ་བར་འདོད་ཀྱང་རྒྱས་པར་མི་འགྱུར་རོ། །ཟག་མེད་ལ་གཉིས་ཏེ། སྤྱིར་བསྟན་པ་དང་། འདུས་མ་བྱས་བྱེ་བྲག་དུ་བཤད་པའོ། །དང་པོ་ནི་ཟག་མེད་རྣམས་གང་ཞེ་ན། ལམ་གྱི་བདེན་པ་དང་། རྒྱུ་རྐྱེན་གྱིས་འདུས་མ་བྱས་རྣམས་པ་གསུམ་ཡིན་ཏེ། གསུམ་གང་ཞེ་ན། ནམ་མཁའ་དང་། སོ་སོར་རྟགས་པ་དང་། རྟགས་མིན་གྱི་འགོག་པ་གཉིས་སོ། །གཉིས་པ་ནི། འདུས་མ་བྱས་གསུམ་པོ་དེ་ལ་ནམ་མཁའ་ནི་མི་སྒྲིབ་པའི་རང་བཞིན་གང་ན་གཟུགས་ཀྱི་གོ་ཡོད་པའོ། །བདེན་པ་བཞི་ལ། སོ་སོར་རྟོགས་པའི་ཤེས་རབ་བར་ཆད་མེད་པའི་ལམ་གྱིས་ཐོབ་བྱའི་འགོག་པ་གང་དེ་ནི་གཉེན་པོས་ཟག་བཅས་དང་བྲལ་བའོ། །དེ་ཡང་

**༼༩༽**

བར་གྱི་ཚིག་ཕྱིས་པ་སྟེ། བ་ལང་དག་དང་ལྡན་པའི་ཤིང་རྟ་ལ་བ་ལང་གི་ཤི་རྟ་ཅེས་པ་ལྟ་བུའོ། །ཅི་ཟག་བཅས་ཐམས་ཅད་ཀྱི་སོ་སོར་རྟགས་འགོག་ཅིག་ཁོ་ན་ལམ་ཞེ་ན། སོ་སོ་སྟེ། ལྡན་རྫས་སམ་ཇི་སྙེད་པའི་བྲལ་རྫས་ཀྱང་དེ་སྙེད་དོ། །གཞན་དུ་ན། སྡུག་བསྔལ་མཐོང་སྤང་གི་འགོག་པ་མངོན་དུ་བྱས་པས། ཉོན་མོངས་ཀུན་གྱིས་འགོག་པ་མངོན་དུ་བྱེད་པར་ཐལ་ཞིང་དེ་ལྟ་ན་ལྷག་མའི་གཉེན་པོ་སྒོམ་པ་དོན་མེད་དུ་འགྱུར་རོ། །སོ་སོར་རྟགས་འགོག་ལས་གཞན་སོ་སོར་རྟགས་མིན་གྱི་འགོག་པ་ནི། རྒྱུ་ཡོད་ཀྱང་རྐྱེན་མ་ཚང་བས་ཆོས་མ་འོངས་པ་སྐྱེ་བ་ལ་གཏན་དུ་གེགས་བྱེད་པས་ནམ་ཡང་མ་སྐྱེས་པའི་ཆ་སྟེ། ལ་ལར་གཟུགས་གཞན་ལ་ལྟ་ཞིང་། ཡིད་གཡེངས་པ་ན་བྱ་རོག་ཏུ་སྣང་བའི་མིག་ཤེས་མི་སྐྱེ་སྟེ། བྱ་རོག་སྣང་རུང་ཡོད་པ་ན་ལྟ་འདོད་མེད་ཅིང་། ལྟ་བར་འདོད་པ་ན། ཕྱོགས་གཞན་དུ་སོང་བ་ལྟ་བུའོ། །དེ་གསུམ་ནི། བྱེ་བྲག་སྨྲ་བ་རྟག་རྫས་རང་དབང་ཅན་དང་། མདོ་སྡེ་པ་རྟག་ཡོད་དུ་འདོད་དོ། །དེ་དག་བསྟན་ལ་དབབ་པ་

**༼༡༠༽**

ལ། གནས་བརྒྱད་ལས། དང་པོ་ཁམས་བསྟན་པ་བཞི་སྟེ། འདུས་བྱས་ཀྱི་དབྱེ་བ་རྣམ་གྲངས་དང་བཅས་པ་དང་། ཕུང་ཁམས་སྐྱེ་མཆེད་ཀྱི་རྣམ་བཞག་དང་། ཆོས་གསུམ་པོ་དེར་ཀུན་འདུས་པར་བསྟན་པ་དང་། ལམ་མ་རྟོགས་པའི་ཁམས་ལ་རྣམ་པའི་རབ་ཏུ་དབྱེ་བའོ། །དང་པོ་ལ་གསུམ་སྟེ། ངོ་བོའི་དབྱེ་བ་དང་། སྤྱིའི་རྣམ་གྲངས་དང་། ཟག་བཅས་ཀྱི་རྣམ་གྲངས་སོ། །དང་པོ་ནི། འདུས་བྱས་རྣམས་ཟག་བཅས་ཅེས་བཤད་པའི་འདུས་བྱས་གང་ཞེ་ན། རྐྱེན་རྣམས་འདུས་ཤིང་ཕྲད་ནས་བྱས་པའི་ཆོས་རྣམས་དེ་དག་ཀྱང་གཟུགས་དང་སོགས་པས་ཚོར་བ་འདུ་ཤེས་འདུ་བྱེད་རྣམས་ཏེ། ཕུང་པོ་ལྔའོ། །གཉིས་པ་ནི། འདུས་བྱས་དེ་རྣམས་ཉིད་སོང་བ་དང་། འགྲོ་བ་དང་། འགྲོ་བར་འགྱུར་བས་སམ། མི་རྟག་པས་ཟ་བས་དུས་དང་། དོན་འབྲས་བུ་དང་བཅས་པའི་མིང་སྨོས་པས་གཏམ་སྟེ། དག་གི་གཞི་དང་། ལམ་བདེན་ཡང་ལྷག་མེད་དུ་འདོར་བ་སོགས་མྱང་འདས་སུ་ངེས་པར་འབྱུང་བ་དང་བཅས་པ་དང་བཞི་སྟེ། རྒྱུ་དང་བཅས་པའོ། །འདུས་མ་བྱས་ནི་དེ་ལྟ་མ་ཡིན་ནོ། །མདོ་སྡེ་པ་ནི་དེ་

**༼༡༡༽**

སྐད་གཞི་ངོ་བོ་ཉིད་ལ་འདོད་ལ། གསུང་རབ་ཏུ་བཞི་ནི་ངོ་བོ་ཉིད་དང་དམིགས་པ་དང་། ཀུན་ཏུ་སྦྱར་བྱ་བ་དང་། རྒྱུ་དང་ཡོངས་སུ་བཟུང་བ་སྟེ། ལྔ་ལ་འཇུག་པར་བཤད་དོ། །གསུམ་པ་ནི། ཡང་འདུས་བྱས་གང་རྣམས་ཟག་བཅས་ཡིན་ན། དེ་རྣམས་ཉེར་ལེན་ཕུང་པོ་སྟེ། ཉེར་ལེན་ནི་ཉོན་མོངས་ཡིན་ལ། དེ་ཡང་རྩ་དང་སོག་མའི་མེ་ཞེས་པ་ལྟར། ཉེར་ལེན་ལས་བྱུང་བས་སམ། མི་ཏོག་དང་འབྲས་བུའི་ཤིང་ཞེས་པ་ལྟར། ཕུང་པོ་ལས་ཉེར་ལེན་འབྱུང་བས་དེ་སྐད་དོ། །རང་གཞན་ལ་གནོད་པས་འཐབ་པ་སྟེ། ཉོན་མོངས་དང་བཅས་པ་ཞེས་བྱའོ། །འཕགས་པ་རྣམས་དང་མི་མཐུན་པས་སྡུག་བསྔལ་ལོ། །འདི་ལས་སྡུག་བསྔལ་ཀུན་འབྱུང་བས་ཀུན་འབྱུང་བའོ། །འཇིག་པས་འཇིག་རྟེན་དང་། འདི་ལ་ལྟ་བ་རྒྱས་པར་འགྱུར་བའི་སྒོ་ནས་གནས་པས་ལྟ་བའི་གནས་སོ། །ཡང་སྲིད་པར་འབྱུང་བས་སྲིད་པའང་ཟག་བཅས་དེ་རྣམས་ཡིན་ནོ། །ཕུང་ཁམས་སྐྱེ་མཆེད་ཀྱི་རྣམ་བཞག་ལ་གསུམ་ཏེ། ཕུང་ཁམས་སྐྱེ་མཆེད་སོ་སོའི་རང་བཞིན་དང་། སྒྲ་དོན་དང་། བསྟན་པའི་དགོས་

**༼༡༢༽**

པ་དང་། དེ་རྣམས་ངེས་པའི་རྒྱུ་མཚན་ནོ། །དང་པོ་ལ་གསུམ་སྟེ། ཆོས་གསུམ་བཤད་པ་དང་། བསྡུ་བ་དང་། ཁམས་མང་བར་ཐལ་བ་སྤང་བའོ། །དང་པོ་ལ་གསུམ་སྟེ། གཟུགས་ཀྱིས་དང་། ཆོས་ཀྱིས་དང་། སེམས་ཀྱིས་བསྡུས་པའི་ཆོས་གསུམ་གྱིས་རང་བཞིན་ནོ། །དང་པོ་ལ་གཉིས་སྟེ། གཟུགས་ཀྱི་ཕུང་པོ་དང་། དེ་སྐྱེ་མཆེད་ཁམས་སུ་བསྟན་པའོ། །དང་པོ་ལ་བསྟན་བཤད་གཉིས་ཀྱི། བསྟན་པ་ནི། གཟུགས་ལ་སོགས་པའི་ཕུང་པོ་ལྔ་ཞེས་པ་དེ་ལ་གཟུགས་ཀྱི་ཕུང་པོ་ནི། དབྱེ་ན་བཅུ་ཅིག་ཡོད་དེ། དབང་པོ་མིག་སོགས་ལྔ་དང་། དོན་གཟུགས་སོགས་ལྔ་དང་། རྣམ་རིག་བྱེད་མིན་གྱི་གཟུགས་རྣམས་སུ་ཡོད་པའི་ཕྱིར་རོ། །བཤད་པ་ལ་དབང་པོ་ལྔ་ནི། མིག རྣ་བ། སྣ། ལྕེ། ལུས་ཀྱི་དབང་པོ་རྣམས་ཡིན་ལ། མིག་དབང་གི་མཚན་ཉིད། མིག་གི་རྣམ་ཤེས་ཀྱི་བདག་རྐྱེན་གཟུགས་ཅན་དང་བ་སྟེ། དེ་བཞིན་དུ་རྣ་བ་ལ་སོགས་པའང་རིགས་སྒྲེའོ། །དོན་ལྔ་ནི། གཟུགས་སྒྲ་དྲི་རོ་རེག་བྱ་ཡིན་ལ། གཟུགས་ཀྱི་མཚན་ཉིད། མིག་གི་གཟུང་དོན་སྟེ།

**༼༡༣༽**

དེ་བཞིན་དུ་སྒྲ་སོགས་པའང་རིགས་སྒྲེའོ། །དེ་ལ་གཟུགས་ཆོས་ཅན། བསྡུ་ན་གཉིས་སམ། ཕྱེ་ན་ཉི་ཤུར་དབྱེར་ཡོད་དེ། ཁ་དོག་དང་། དབྱིབས་གཉིས་སམ། སྔོ་སེར་དཀར་དམར། རིང་ཐུང་། ལྷམ། ཟླུམ་པོ་མཐོ་དམའ་ཆ་ལེ་དང་། ཆ་ལེ་མ་ཡིན་སྤྲིན་དུ་རྡུལ། ཁུག་རྣ་ཉི་གྲིབ་སྣང་མུན་ནོ། །ཞེས་པ་རྣམས་སུ་ཡོད་པའི་ཕྱིར། དེ་ལ་རིང་སོགས་བརྒྱད་དབྱིབས་དང་། ལྷག་མ་བཞི་དང་བརྒྱད་རྩ་བ་དང་། ཡན་ལག་གི་ཁ་དོག་གི་དབྱེ་བ་སྟེ། ཁ་དོག་ཉིད་དང་དབྱིབས་ཉིད་དང་། དེ་གཉིས་ཀ་ཡིན་པའི་མུ་གསུམ་འདོད་ཅིང་། མངོན་པའི་མདོ་སྡེ་པ་ནི། དབྱིབས་རྟོག་པས་བརྟགས་པ་རྫས་སུ་མེད་པར་བཞེད་ལ། རིགས་པའི་མདོ་སྡེ་པ་དེ་རྫས་སུ་བཞེད་པར་མངོན་ནོ། །སྒྲ་ནི། དབྱེ་ན་རྣམ་པ་བརྒྱད་ཡོད་དེ། ཟིན་མ་ཟིན་གཉིས་དང་། དེ་རེ་རེ་ལ་ལུང་དུ་བསྟན་པ། སྙན་མི་སྙན་གཉིས། ལུང་དུ་མི་སྟོན་པ་སྙན་མི་སྙན་གཉིས་ཏེ། བཞི་བཞི་ཡོད་པས་སོ། །ཟིན་པའི་སྒྲ་བཞི་ནི། གླུ་དང་། དུ་བ་དང་། ཕེག་རྡོབ་

**༼༡༤༽**

དང་། རྡེག་མཚོག་གི་སྒྲ་ལྟ་བུ་དང་། མ་ཟིན་པའི་སྒྲ་བཞི་ནི། སྤྲུལ་པའི་གླུ་དང་། དུ་བ་དང་། ཕེབ་རྡོབ་དང་། བྲག་རལ་བའི་སྒྲ་ལྟ་བུའོ། །རོ་ནི་དབྱེ་ན་རྣམ་པ་དྲུག་ཡོད་དེ། མངར་སྐྱུར་ལན་ཚྭ། ཚ་བ། ཁ་བ། སྐ་བ་རྣམས་སུ་ཡོད་པའི་ཕྱིར་རོ། །དྲི་ནི་དབྱེ་ན་བཞི་སྟེ། ཞིམ་མི་ཞིམ། མཉམ་མི་མཉམ་རྣམས་སུ་དབྱེར་ཡོད་པས་སོ། །རེག་བྱ་ནི། དབྱེ་ན་བཅུ་གཅིག་ཡོད་དེ། འབྱུང་བཞི་འཇམ་རྩུབ་ལྕི་ཡང་གྲང་བ། བཀྲེས་སྐོམ་གྱི་རེག་བྱ་རྣམས་སུ་ཡོད་པའི་ཕྱིར་རོ། །དེ་ལ་ཕྱི་མ་གསུམ་ནི། དྲོ་བ་དང་། ཟས་དང་། སྐོམ་པ་འདོད་པའི་རྒྱུའི་རེག་བྱ་སྟེ། རྒྱུ་ལ་འབྲས་བུའི་མིང་གི་བཏགས་པའོ། །རྣམ་པར་རིག་བྱེད་མ་ཡིན་པའི་གཟུགས་བཤད་པ་ལ། མཚན་ཉིད་ནི། ལུང་བསྟན་གྱི་གཟུགས་རྒྱུན་གང་ཞིག་རང་ཀུན་སློང་གི་སེམས་གཞན་ལ་རིག་པར་མི་བྱེད་པ་སྟེ། དེ་ཡང་གནས་སྐབས་ཀྱི་ཁྱད་པར་མ་ཡེངས་པ་དང་། སེམས་ཡོད་པ་ལྟ་ཞོག་གཡེངས་པ་སྟེ། རང་གི་ཀུན་སློང་ལས་གནས་པའི་སེམས་ལ་གནས་པའི་ཚེ་དང་། སེམས་མེད་པའི་སྙོམས་

**༼༡༥༽**

འཇུག་གཉིས་ལ་གནས་པའི་ཚེ་ཡང་ཡོད་ལ། ངོ་བོའི་ཁྱད་པར་རྣམ་པར་རིག་བྱེད་དང་། ཏིང་ངེ་འཛིན་ལས་བྱུང་བའི་གཟུགས་དེ་དག་དགེ་དང་མི་དགེ་བ་རྗེས་སུ་འབྲེལ་བའི་རྒྱུན་ཡིན་ལ། ཐོབ་པའི་རྒྱུན་ཡང་དེ་འདྲ་ཡོད་པས། དེ་གཅད་པའི་ཕྱིར། རྒྱུའི་ཁྱད་པར་འབྱུང་བ་ཆེན་པོ་རྣམས་རྒྱུར་བར་བྱས་པའི་འབྱུང་འགྱུར་དེ་ནི་གཟུགས་དང་བྱེད་པའི་རང་བཞིན་ཡིན་ཡང་རྣམ་པར་རིག་བྱེད་ཀྱི་གཟུགས་ལྟར་རང་ཀུན་སློང་གི་སེམས་རིག་པར་མི་བྱེད་པའོ། །འོ་ན་རྒྱུ་འབྱུང་བ་ཆེན་པོ་རྣམས་གང་ཞེ་ན། འབྱུང་བའི་མཚན་ཉིད། གཟུགས་ཅན་གང་ཞིག་རྟེན་དུ་གྱུར་པ་སྟེ། འབྲས་གཟུགས་ཀྱི་རྟེན་ནི་བྱ་བ་ལ་ཤས་ཆེ་བས་ཆེན་པོ་རྣམས་ནི་ས་དང་། ཆུ་དང་། མེ་དང་། རླུང་གི་ཁམས་རྣམས་ཏེ། རང་གི་མཚན་ཉིད་དང་། འབྲས་བུའི་གཟུགས་འཛིན་པས་ཁམས་རྣམས་སོ། །ཁམས་དེ་དག་གི་ལས་ནི་གང་མཚན་ཉིད་ནི་ཅི་ཞེ་ན། རིམ་པ་བཞིན་འཛིན་པ་དང་སོགས་པས་སྡུད་པ་དང་། སྨིན་པ་དང་། རྒྱས་པར་

**༼༡༦༽**

བྱེད་པའི་ལས་སུ་གྲུབ་ལ། མཚན་ཉིད་ནི་རིམ་པ་བཞིན་སྲ་བ་དང་གཤེར་བ་དང་། དྲོ་བ་དང་། གཡོ་བར་སྣང་བའི་རེག་བྱ་སྟེ། ཉིད་ནི་དངོས་པོའི་རྐྱེན་ཡིན་ལ། གཡོ་བ་ནི་འབྱུང་བའི་རྒྱུན་ཡུལ་གཞན་དུ་སྐྱེད་པའོ། །གསུང་རབ་ཏུ་སའི་ཁམས་སོགས་པ་དང་། ས་སོགས་ཀྱང་གསུངས་ན་ས་སོགས་དང་སའི་ཁམས་སོགས་ལ་ཁྱད་ཅི་ཡོད་ཅེ་ན། འཇིག་རྟེན་གྱི་ཐ་སྙད་དུ་ས་སེར་པོ་དང་། གྲུ་བཞི་སོགས་ཁ་དོག་དབྱིབས་ལ་ས་ཞེས་བརྗོད་ཅིང་། དེར་མ་ཟད་ཆུ་དཀར་པོ་དང་། ཟླུམ་པོ་དང་། མེ་དམར་པོ་དང་། གྲུ་གསུམ་སོགས། ཆུ་མེ་ཡང་འཇིག་རྟེན་གྱི་ཐ་སྙད་དུ་ཁ་དོག་དང་དབྱིབས་ལ་བརྗོད་དོ། །རླུང་ནི་ཁམས་གཡོ་བ་ཉིད་ལ་འཇིག་རྟེན་ན་རླུང་ཞེས་འདོགས་ལ། ས་སོགས་དེ་དང་འདྲ་བར་རླུང་སྔོན་པོ་དང་། ཟླུམ་པོ་སོགས་ཁ་དོག་དང་དབྱིབས་ལའང་བརྗོད་དོ། །འང་ནི་ཁམས་ལ་འདོགས་པར་མ་ཟད་པའོ། །དེས་ན་འབྱུང་འགྱུར་གྱི་མཚན་ཉིད་གཟུགས་ཅན་གང་ཞིག་རྟེན་པར་གྲུབ་པ་ཞེས་ཐོབ་སྟེ། སྔར་བཤད་པའི་དབང་དོན་རྣམས་སོ། །གཉིས་པ་དེ་སྐྱེ་མཆེད་དང་ཁམས་སུ་བསྟན་པ་ནི།

**༼༡༧༽**

གཟུགས་ཕུང་གི་ངོ་བོར་བསྟན་པའི་ཕྱིར། དབང་དོན་བཅུ་པོ་དེ་རྣམས་ཁོ་ན་ལ་སྐྱེ་མཆེད་རྣམ་པར་བཞག་པ་ན་ཕྱི་ནང་གི་སྐྱེ་མཆེད་གཟུགས་ཅན་བཅུ་དང་། ཁམས་རྣམ་པར་བཞག་པ་ན་གཟུགས་ཅན་གྱི་ཁམས་བཅུར་འདོད་དོ། །གཉིས་པ་ཆོས་ཀྱིས་བསྡུས་པའི་ཆོས་གསུམ་གྱི་རང་བཞིན་ནི། ཚོར་བའི་མཚན་ཉིད་གཙོ་བོར་རྣམ་སྨིན་མྱོང་བའི་སེམས་བྱུང་འདུ་ཤེས་ཀྱི་མཚན་ཉིད་གཙོ་བོར་ཡུལ་གྱི་མཚན་མ་འཛིན་པའི་སེམས་བྱུང་། འདུ་བྱེད་ཀྱི་མཚན་ཉིད་གཟུགས་ཚོར་འདུ་ཤེས་རྣམ་ཤེས་བཞི་ལས་རྫས་གཞན་པའི་འདུས་བྱས་སོ། །ཕུང་པོ་དེ་གསུམ་དང་། རྣམ་རིག་བྱེད་མིན་གྱི་གཟུགས་དང་འདུས་མ་བྱས་གསུམ་པོ་རྣམས་དང་བཅས་པའི་ཆོས་བདུན་ནི་སྐྱེ་མཆེད་དང་། ཁམས་རྣམ་པར་བཞག་པ་ན། ཆོས་ཀྱི་སྐྱེ་མཆེད་དང་། ཆོས་ཀྱི་ཁམས་ཞེས་བྱའོ། །གསུམ་པ་ནི་རྣམ་ཤེས་ཀྱི་ཕུང་པོ་ནི་ཡུལ་དང་། ཡུལ་སོ་སོར་རྣམ་པར་རིག་པ་མིག་ཤེས་སོགས་དྲུག་གོ །སྐྱེ་མཆེད་རྣམ་པར་བཞག་པ་ནི་ཡིད་ཀྱི་སྐྱེ་མཆེད་ཀྱང་རྣམ་

**༼༡༨༽**

ཤེས་ཕུང་པོར་བསྟན་པ་དེ་ཉིད་ཡིན་ལ། དེ་གཉིས་ཁམས་རྣམ་པར་བཞག་པར་ཁམས་བདུན་རྣམས་སུའང་འདོད་པ་སྟེ། བདུན་གང་ཞེ་ན། མིག་ནས་ཡིད་ཀྱིས་རྣམ་པར་ཤེས་པའི་བར་དྲུག་གི་ཁམས་དང་ཡིད་ཀྱི་ཁམས་སོ། །འོ་ན་རྣམ་ཤེས་ཚོགས་དྲུག་ནི། རྣམ་ཤེས་ཕུང་པོར་བཤད་པ་མ་ཡིན་ནམ། དེ་ལས་གཞན་པའི་ཡིད་ཀྱི་ཁམས་གང་ཞེ་ན། གཞན་ནི་མེད་ཀྱི་དྲུག་པོ་ཉིད་ཀྱི་འདས་ཤིང་འགགས་མ་ཐག་པའི་རྣམ་ཤེས་གང་དང་གང་ཡིན་པ་དེ་དང་དེ་ཉིད་ཡིད་ཀྱི་ཁམས་ཏེ། བུ་དེ་ཉིད་གཞན་གྱི་ཕར་གྱུར་པ་ལྟ་བུའོ། །དེས་ན་ཡིད་ཁམས་ཀྱི་མཚན་ཉིད་འགགས་མ་ཐག་པའི་རྣམ་ཤེས་སོ། །དེ་ལྟར་ན་རྣམ་ཤེས་ཀྱི་ཁམས་དྲུག་དང་ཡིད་ཀྱི་ཁམས་ཕན་ཚུན་འདུས་པས་རྫས་སུ་ན་ཁམས་བཅུ་བདུན་ནམ་བཅུ་གཉིས་སུ་འགྱུར་རོ་ཞེ་ན། ཡིད་ཀྱི་ཁམས་ནི་རྣམ་ཤེས་ཁམས་དྲུག་ལས་ཟུར་དུ་བསྟན་དགོས་པའི་ཕྱིར་ཏེ། དྲུག་པ་ཡིད་ཀྱི་རྣམ་ཤེས་ཀྱི་རྟེན་སྒྲུབ་དགོས་པའི་ཕྱིར་རོ། །དེས་ན་ཁམས་ནི་བཅོ་བརྒྱད་དུ་དབྱེར་ཡོད་དེ་རྟེན་དང་།

**༼༡༩༽**

བརྟེན་པ་དང་དམིགས་པ་དྲུག་དྲུག་དུ་དབྱེར་ཡོད་པས་སོ། །གཉིས་པ་བསྡུ་བ་ནི། ཆོས་ནི་མདོར་བསྡུ་ན། ཕུང་པོ་གཅིག་གཟུགས་དང་། སྐྱེ་མཆེད་གཅིག་ཡིད་དང་། ཁམས་གཅིག་ཆོས་ཀྱིས་ཁྱེད་ཐམས་ཅད་བསྡུས་ཏེ། གཟུགས་ཕུང་གིས་གཟུགས་ཅན་གྱི་སྐྱེ་མཆེད་བཅུ་དང་། ཁམས་བཅུ་བསྡུས་ལ། ཡིད་ཀྱི་སྐྱེ་མཆེད་ཀྱི་རྣམ་ཤེས་ཕུང་པོ་དང་། སེམས་ཀྱི་ཁམས་བདུན་བསྡུས་ཞིང་། ཆོས་ཁམས་ཀྱི་ཚོར་འདུ་དང་འདུ་བྱེད་དེ་གསུམ་དང་། རིག་བྱེད་མིན་པའི་གཟུགས་དང་། ཆོས་ཀྱི་སྐྱེ་མཆེད་བསྡུས་པས་སོ། །བསྡུ་བ་དེ་ནི་གང་ནས་འབྱུང་ཡང་རུང་མིག་དབང་ལྟ་བུ་རང་གི་ངོ་བོ་ཉིད་གཟུགས་ཕུང་དང་། མིག་གིས་སྐྱེ་མཆེད་དང་། ཁམས་ཀྱིས་བསྡུས་ཏེ། གཞན་ཚོར་བ་སོགས་ཀྱི་དངོས་པོ་ནི་མ་ཡིན་ནོ། །ཅིའི་ཕྱིར་ཞེ་ན། གཞན་དེ་དང་མི་ལྡན་པའི་ཕྱིར་རོ། །ཁམས་མང་བར་ཐལ་བར་སྤང་བ་ནི། མིག རྣ་བ། སྣ་དང་གསུམ་ནི་གཉིས་གཉིས་ཡོད་པས་ཁམས་ཉེར་གཅིག་དུ་མི་འགྱུར་རམ་ཞེ་ན། མིག་ནི་གཉིས་ཡོད་ཀྱང་ཁམས་གཅིག་དུ་

**༼༢༠༽**

བགྲང་སྟེ། ཁྱེད་གཉིས་རིགས་མིག་གི་རང་བཞིན་དང་། སྤྱོད་ཡུལ་གཟུགས་དང་། འབྲས་བུ་མིག་གི་རྣམ་ཤེས་སུ་འདྲ་བའི་ཕྱིར་དེ་བཞིན་དུ་སོགས་པས་བསྡུས་པ་རྣ་བ་དང་། སྣ་ལའང་སྦྱར་རོ། །འོན་ཀྱང་རྟེན་མཛེས་པར་བྱ་བའི་ཕྱིར་དུ་གཉིས་གཉིས་འབྱུང་། གཉིས་པ་སྒྲ་དོན་དང་བསྟན་པའི་དགོས་པ་ནི། དུ་མ་སྤུངས་པ་ནི་ཕུང་པོའི་དོན་སྟེ། མདོར་གཟུགས་གང་ཅི་མང་རུང་འདས་པའམ། མ་འོངས་པའམ། ད་ལྟར་བྱུང་བའམ། ནང་གིའམ། ཕྱིའིའམ། རགས་པའམ། ཕྲ་བའམ། ངན་པའམ། གྱ་ནོམ་པའམ། ཐག་རིང་བའམ། ཉེ་བ་ན་ཡོད་པ་གང་དེ་དག་ཐམས་ཅད་གཅིག་དུ་བསྡུས་ཏེ། གཟུགས་ཀྱི་ཕུང་པོ་ཞེས་བྱ་བའི་གྲངས་སུ་འགྲོའོ་ཞེས་དང་རྣམ་ཤེས་ཀྱི་ཁར་དུའང་གསུངས་སོ། །སེམས་དང་སེམས་བྱུང་རྣམས་སྐྱེ་ཞིང་། འཆད་ལ་རྒྱས་པར་བྱེད་པའི་སྒོ་ནི་སྐྱེད་མཆེད་ཀྱི་དོན་ནོ། །རིགས་ཏེ་འབྱུང་གནས་སྒྱུ་ནི་ཁམས་གྱི་དོན་ཏེ། འདུས་བྱས་ཀུན་རང་རང་གི་རིགས་འདྲ་ཕྱི་མའི་སྐལ་ཉམས་ཀྱི་རྒྱུ་དང་འདུས་མ་བྱས་ཀྱང་དམིགས་པའི་སྒོ་ནས་སེམས་དང་སེམས་བྱུང་གི་གནས་

**༼༢༡༽**

ཡིན་པས་སོ། །གཞན་དག་རིགས་རང་བཞིན་ལ་འདོད་པ་ལྟར་ན། ཁམས་བཅོ་བརྒྱད་ཆར་རང་རང་གི་མཚན་ཉིད་འཛིན་པས་ཁམས་ཞེས་བྱའོ། །ཡང་ཅིའི་ཕྱིར་ཕུང་པོ་སོགས་གསུམ་བསྟན་ཅེ་ན། ཕུང་པོ། སྐྱེ་མཆེད། ཁམས་རྣམས་ནི་ཁྱེད་གསུམ་བསྟན་པ་ལ་དགོས་པ་ཡོད་དེ། ཁྱེད་གསུམ་བསྟན་པ་དེ་གདུལ་བྱ་རྣམས་ཀྱི་རྨོངས་པ་སེམས་བྱུང་ཉིད་དང་། གཟུགས་ཉིད་དང་། གཟུགས་སེམས་དག་ལ་རིལ་པོར་འཛིན་པ་གསུམ་གྱི་ཕྱིར་དང་། དབང་པོ་རྣོ་འབྲིང་བརྟུལ་པོ་གསུམ་དང་། ཚིག་བསྡུས་པ་བར་མ་རྒྱས་པ་འདོད་པ་རྣམ་པ་གསུམ་གྱི་ཆེད་ཡིན་པའི་ཕྱིར་རོ། །འོན་ཀྱང་རྨོངས་པ་གསུམ་ནི་མདོའི་དགོངས་པ་ལྟར་ན། གཅིག་བུ་དང་བྱེད་པ་པོ་དང་། ཟ་བ་པོའི་བདག་ཏུ་རྨོངས་པ་གསུམ་ཟློག་པའི་དོན་དུ་ཡིན་ནོ། །གསུམ་དེ་རྣམས་ངེས་པའི་རྒྱུ་མཚན་ལ་བཞི་སྟེ། སེམས་བྱུང་ལས་ཚོར་འདུ་གཉིས་ཕུང་པོ་ལོགས་སུ་སྟོན་པའི་རྒྱུ་མཚན་དང་། འདུས་མ་བྱས་ཕུང་པོར་མི་འཇོག་པའི་རྒྱུ་མཚན་དང་། ཕུང་ཁམས་སྐྱེ་མཆེད་

**༼༢༢༽**

ཀྱི་གོ་རིམ་ངེས་ཚུལ་དང་། གཟུགས་དང་ཆོས་ཀྱི་སྐྱེ་མཆེད་གཉིས་བྱེ་བྲག་ལ་བཞག་པའི་རྒྱུ་མཚན་ནོ། །དང་པོ་ནི། ཅིའི་ཕྱིར། སེམས་བྱུང་གཞན་རྣམས་འདུ་བྱེད་ཀྱི་ཕུང་པོ་གཅིག་དུ་བསྟན་ཅིང་། ཚོར་འདུ་གཉིས་ལོགས་སུ་ཕུང་པོར་བསྟན་ཅེ་ན། ཚོར་བ་དང་། འདུ་ཤེས་ནི་སེམས་བྱུང་གཞན་རྣམས་ལས་ཁྱེད་གཉིས་ལོགས་སུ་ཕུང་པོར་བསྟན་པ་ལ་རྒྱུ་མཚན་ཡོད་དེ། ཁྱེད་གཉིས་ཀྱི་ཚོར་བས་ཁྱིམ་པ་དང་འདུ་ཤེས་ཀྱིས་རབ་ཏུ་བྱུང་བ་རྣམས་རྩོད་པས་རྩོད་པའི་རྩ་བར་གྱུར་པ་དང་། ཚོར་བས་འདོད་པ་ལ་ཞེན་པ་དང་། འདུ་ཤེས་ལོག་པ་བས་ལྟ་བ་ལ་ཞེན་པས་འཁོར་བའི་རྒྱུའི་གཙོ་བོའི་ཕྱིར་དང་། གཟུགས་ཀྱི་འོག་དུ་ཚོར་བ་རགས་པ་སོགས་འཆད་པའི་རིམ་པའི་རྒྱུ་མཚན་ཡིད་པའི་ཕྱིར་རོ། །འདུས་མ་བྱས་ཕུང་པོར་མི་འཛིན་པའི་རྒྱུ་མཚན་ནི། འོ་ན། འདུས་མ་བྱས་ཆོས་ཅན། ཕུང་པོར་མ་བཤད་ཏེ། སྤུངས་པའི་དོན་དུ་མི་རུང་བའི་ཕྱིར་རོ། །ཕུང་ཁམས་སྐྱེ་མཆེད་ཀྱི་གོ་རིམ་རྣམ་དག་ངེས་ཚུལ་ནི། ཕུང་པོ་ནི་གཟུགས་སོགས་ལྔར་གོ་

**༼༢༣༽**

རིམ་ངེས་ཏེ། ཁྱེད་སྔ་མ་རྣམས་རགས་པའི་རིམ་པ་དང་། ཀུན་ནས་ཉོན་མོངས་པའི་རིམ་པ་དང་། སྣོད་སོགས་ཀྱི་དོན་གྱི་རིམ་པ་དང་། ཁམས་ཇི་བཞིན་གྱི་རིམ་པར་ངེས་པའི་ཕྱིར་རོ། །དེ་ཡང་གཟུགས་ཐོགས་བཅས་ཡིན་པས་ཐམས་ཅད་པས་རགས་ཤིང་། མིང་བཞིའི་ནང་ནས་ཚོར་བ་རྒྱུ་བ་རགས་པ་སོགས་སྔ་མ་སྔ་མ་ཆེས་རགས་པ་དང་། ཡང་ན་འཁོར་བ་ཐོག་མེད་ནས་ཕོ་མོ་དག་ཕན་ཚུན་གཟུགས་ལ་དགའ་ཞིང་དེའང་ཚོར་བའི་རོ་མྱང་བ་ལས་དང་། དེ་ལ་ཆགས་པ་ཡང་འདུ་ཤེས་ལོག་པ་ལས་དང་། དེ་ཡང་ཉོན་མོངས་ཀྱིས་ཏེ། དེ་རྣམས་ཀྱི་སེམས་ཀུན་ནས་ཉོན་མོངས་ཅན་དུ་བྱས་པའི་རིམ་པས་སོ། །ཡང་ན་གཟུགས་སོགས་ལྔ་རིམ་པ་ལྟར། སྣོད་དང་། ཟས་དང་། བྱ་ན་དང་། བྱན་པོ་དང་། ཟ་བ་པོ་ལྟ་བུའི་དོན་གྱིས་སོ། །ཡང་གཟུགས་འདོད་པའི་ཡོན་ཏན་གྱི་འདོད་ཁམས་དང་། ཚོར་བས་བསམ་གཏན་རྣམས་དང་། འདུ་ཤེས་ཀྱིས་གཟུགས་མེད་དང་པོ་གསུམ་དང་།

**༼༢༤༽**

ཐམས་ཅད་ལས་དེའི་སེམས་པ་འབྲས་བུ་ཆེ་བས་འདུ་བྱེད་ཙམ་གྱིས་སྲིད་རྩེ་རབ་ཏུ་ཕྱེ་ཞིང་དེ་བཞི་ནི་རྣམ་ཤེས་ལ་གནས་པ་ཡིན་ལ། རྣམ་ཤེས་ནི་དེ་དག་གི་གནས་སོ། །དེས་ན་རང་འགྲེལ་དེ་དག་ལས་རྣམ་ཤེས་གནས་སོ། །ཞེས་པ་ནི་མ་དག་གོ །ཕུང་པོ་ལྔའི་རིམ་པ་ངེས་པ་འདིས་གྲངས་ངེས་ཀྱང་གྲུབ་བོ། །དབང་པོ་ནི་མིག་སོགས་དྲུག་ཏུ་གོ་རིམ་ངེས་ཏེ། ད་ལྟར་གྱི་དོན་སོགས་ནི་རིམ་པར་ངེས་པའི་ཕྱིར་རོ། །དེ་ཡང་དབང་པོ་དྲུག་གི་གོ་རིམ་གྱིས་གྲུབ་པའི་དབང་གིས་ཡུལ་དང་རྣམ་ཤེས་ཀྱི་གོ་རིམ་ཀྱང་འགྲུབ་པས། དབང་པོའི་གོ་རིམ་ནི། ད་ལྟའི་དོན་ཡུལ་དུ་བྱེད་པའི་ཕྱིར། དང་པོ་མིག་སོགས་ལྔ་སྨོས་ལ་ཡིད་ནི་དུས་གསུམ་དང་། དུས་མ་ཡིན་པའི་ཡང་ཡུལ་ཅན་ཡིན་པས་ཕྱིས་སྨོས་སོ། །དང་པོ་ལྔ་ལས་ཀྱང་འབྱུང་བ་ཡིན་པས་གྱུར་པའི་དོན་ཡུལ་དུ་བྱེད་པའི་ཕྱིར། མིག སྣ། རྣ་བ། ལྕེ་དང་བཞི་དང་པོར་སྨོས་ལ། ལུས་ནི་འབྱུང་བ་དང་འབྱུང་འགྱུར་གྱི་ཡང་ཡུལ་ཅན་ཡིན་པས་ཕྱིས་སྨོས་སོ། །དེ་བཞི་ལས་ཀྱང་གཞན་

**༼༢༥༽**

མིག་སྣ་གཉིས་ཆེས་རིང་བ་ལ་འཇུག་པས་སྔར་སྨོས་ལ་དེ་གཉིས་ལས་མིག་ནི་ཆེས་རིང་བ་ལ་འཇུག་པས་སྔར་སྨོས་ཏེ། ཆུ་ཀླུང་རྒྱང་རིང་པོ་ནས་མཐོང་ཡང་དེའི་སྒྲ་མི་ཐོས་པའི་ཕྱིར་ཞེས་ཏེ། ཕལ་ཆེ་བའི་དབང་དུ་བྱས་པའོ། །སྣ་ལྕེ་གཉིས་ལས་སྣ་མྱུར་བར་འཇུག་པའི་ཕྱིར་སྔར་སྨོས་ཏེ། ཟས་ལྕེ་དང་མ་ཕྲད་པར་དྲི་ཚོར་བས་སོ། །ཡང་ན་ལུས་འདི་ལ་རྟེན་ཇི་ལྟར་གནས་པའི་རིམ་པ་བཞིན་ཏེ། མིག་གི་རྟེན་དང་པོ་ན། དེའི་འོག་ན་རྣ་བའི། དེའི་འོག་ན་སྣའི། དེའི་འོག་ན་ལྕེའི། ལུས་ཀྱི་རྟེན་ནི་ཕལ་ཆེར་དེའི་འོག་ནའོ། །ཡིད་ནི་དེ་རྣམས་ལ་རྟེན་པ་དང་། ཡུལ་ནི་མི་གནས་པས་ཕྱིས་བསྟན་ནོ། །གཟུགས་དང་ཆོས་ཀྱི་སྐྱེ་མཆེད་བྱེ་བྲག་ལ་བཞག་པའི་རྒྱུ་མཚན་ནི། འོ་ན་མིག་སོགས་བཅུ་ཆར་གཟུགས་ཡིན་ཡང་མིག་གི་ཡུལ་ཁོ་ན་ལ་གཟུགས་ཞེས་དང་། ཀུན་ཆོས་ཡིན་ཡང་ཐ་མ་ཁོ་ན་ཆོས་ཞེས་བརྗོད་པ་ཅི་ཞེ་ན། མིག་གི་གཟུང་དོན་གཅིག་པུ་ནི་གཟུགས་ཞེས་བྱས་ཏེ། གཞན་ལ་མིང་སོ་སོར་བཏགས་པས་བྱེ་བྲག་གི་དོན་དང་བསྟན་དུ་ཡོད་ཅིང་ཐོགས་པ་

**༼༢༦༽**

དང་བཅས་པས་ཁྱོད་གཟུགས་ཀྱི་གཙོ་བོ་ཡིན་པའི་ཕྱིར་རོ། །སྐྱེ་མཆེད་ཐ་མ་གཅིག་པུ་ནི། ཆོས་ཀྱི་སྐྱེ་མཆེད་ཞེས་བྱ་སྟེ། ཆོས་གཞན་ལ་མིང་སོ་སོར་བརྟགས་པས་བྱེ་བྲག་གི་དོན་དང་། ཆོས་ཀྱི་ཚོར་བ་སོགས་ཆོས་མང་པོ་དང་། ཆོས་ཀྱི་མཆོག་མྱ་ངན་ལས་འདས་པ་ཡང་བསྡུས་པ་ཡིན་པའི་ཕྱིར་རོ། །གསུམ་པ་ཆོས་གསུམ་པོ་དེར་ཀུན་འདུས་པར་བསྟན་པ་ལ་གསུམ་སྟེ། ཆོས་ཀྱི་ཕུང་པོ་བསྡུ་བ་དང་། ཕུང་ཁམས་སྐྱེ་མཆེད་གཞན་བསྡུ་བ་དང་། ཞར་ལ་ཁམས་གཉིས་ཀྱི་ངོ་བོ་དང་པོ་ནི། མདོ་ལས་ཕུང་ཁམས་སྐྱེ་མཆེད་གཞན་ཡང་གསུངས་པ་དེ་རྣམས་འདི་ལས་ཐ་དད་དམ་ཞེ་ན། འདི་རྣམས་ཉིད་ཀྱིས་བསྡུས་ཏེ། རེ་ཤིག་ཆོས་ཀྱི་ཕུང་པོ་བརྒྱད་ཁྲི་གང་རྣམ་ཐུབ་པས་གསུངས་པ་དེ་རྣམས་ནི་མངོན་པའི་མདོ་སྡེ་པ་ལྟར་ན། གཟུགས་ཕུང་གིས་བསྡུས་ཏེ། དེ་ལྟར་ན་ཚིག་གམ་ངག་ཡིན་པས་སོ། །དེ་ནི་བྱེ་བྲག་སྨྲ་བ་ལྟར་ན་འདུ་བྱེད་ཀྱི་བསྡུས་ཏེ། དེ་ལྟར་ན་མིང་ཡིན་པའི་ཕྱིར་རོ། །ཆོས་ཀྱི་ཕུང་པོའི་ཚད་ཅི་ཙམ་ཞེ་ན། ཁ་ཅིག་ཆོས་ཀྱི་ཕུང་པོ་ཞེས་པའི་བསྟན་

**༼༢༧༽**

འཆོས་ཀྱི་ཚད་ཤླཽ་ཀ་དྲུག་སྟོང་ཡོད་པ་ཙམ་རེ་ཆོས་ཕུང་རེའི་ཚད་ཅེས་ཟེར་ལ། གཞན་ན་རེ་ཕུང་པོ་དང་སོགས་པས་ཁམས་སྐྱེ་མཆེད་རྟེན་འབྱུང་བ་བདེན་པ་ལ་སོགས་པའི་གཏམ་རྫོགས་པ་རེ་ཆོས་ཕུང་རེའོ་ཞེས་ཟེར་རོ། །རང་ལུགས་ནི་དུག་གསུམ་དང་། ང་རྒྱལ་དང་། ལྟ་བ་དང་། ཐེ་ཚོམ་སོགས་སྤྱོད་པ་བརྒྱད་ཁྲིའི་གཉེན་པོར་ཆོས་ཀྱི་ཕུང་པོ་མཐུན་པར་གསུངས་པས་སྤྱོད་པ་རེ་རེའི་གཉེན་པོ་རྫོགས་པར་སྟོན་པའི་གཞུང་གི་ཚོགས་ཆོས་ཕུང་རེའོ། །གཉིས་པ་ནི། ཆོས་ཕུང་བརྒྱད་ཁྲི་ཕུང་པོ་ལྔས་བསྡུས་པ་དེ་བཞིན་དུ་མདོ་ལས་གཞན་ཡང་ཇི་རིགས་པར་ཕུང་པོ་དང་། སྐྱེ་མཆེད་དང་། ཁམས་ཀྱི་མིང་ཅན་འབྱུང་བ་རྣམས་རང་རང་གི་མཚན་ཉིད་ལེགས་པར་སྤྱད་དེ་ཇི་སྐད་བཤད་པའི་ཕུང་པོ་ལྔ་དང་། སྐྱེ་མཆེད་བཅུ་གཉིས་དང་། ཁམས་བཅོ་བརྒྱད་པོར་བསྡུ་བར་བྱས་ཏེ། ཕུང་པོའི་མིང་ཅན་ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། རྣམ་པར་གྲོལ་བ་དང་། རྣམ་པར་གྲོལ་བའི་ཡེ་ཤེས་

**༼༢༨༽**

མཐོང་བའི་ཕུང་པོ་རྣམས་ལས་དང་པོ་ལུས་ངག་གི་ལས་ཡིན་པས་གཟུགས་ཕུང་དང་ལྷག་མ་སེམས་འབྱུང་ཡིན་པས་འདུ་བྱེད་ཕུང་པོས་བསྡུས་པ་སོགས་དང་། ཟད་པར་གྱི་སྐྱེ་མཆེད་དང་བརྒྱད་པོ་མ་ཆགས་པ་ཡིན་པས། ཆོས་ཀྱི་སྐྱེ་མཆེད་དང་། ཕྱི་མ་གཉིས་གཟུགས་མེད་ཀྱི་སྐྱེ་མཆེད་བཞི་ནི། སེམས་དང་སེམས་བྱུང་གི་ངོ་བོ་ཡིན་པས་ཡིད་དང་ཆོས་ཀྱི་སྐྱེ་མཆེད་ཀྱིས་བསྡུས་པ་སོགས་དང་། འདོད་པ་དང་། གནོད་སེམས་དང་། རྣམ་འཚེའི་ཁམས་ནི། སེམས་བྱུང་ཡིན་པས། ཆོས་ཁམས་ཀྱིས་བསྡུས་པ་སོགས་སོ། །གསུམ་པ་ནི། འོ་ན་ས་ཆུ་མེ་རླུང་། ནམ་མཁའ་རྣམ་ཤེས་ཀྱི་ཁམས་དྲུག་གསུངས་པ་ལ། ནམ་མཁའ་ཉིད་ནམ་མཁའི་ཁམས་དང་། རྣམ་ཤེས་ཐམས་ཅད་རྣམ་ཤེས་ཀྱི་ཁམས་ཡིན་ནམ་ཞེ་ན། དང་པོ་བཞི་བཤད་ཟིན་ཅིང་རེག་བྱའི་ཁམས་སུ་འདུས་པས་མ་བྲིས་སོ། །སྐར་ཁུང་དང་ཁ་སྣ་སོགས་ཀྱི་བུ་ཁ་ནི་ནམ་མཁའི་ཁམས་ཞེས་བྱའོ། །བུ་ཁ་ཅི་ཞེ་ན། ཉིན་བར་སྣང་བ་དང་། མཚན་མོ་མུན་པའི་རང་བཞིན་

**༼༢༩༽**

ཡིན་པས་གཟུགས་ཀྱི་ཁམས་ཀྱིས་བསྡུས་སོ། །ལོ་ཅེས་པ་མདོ་སྡེ་པ་ཐོགས་བཅས་ཀྱི་གཟུགས་མེད་ཙམ་གྱིས་ཕྱེ་བའི་འདུས་མ་བྱས་ནམ་མཁའི་ཁམས་ཡིན་པས་ཆོས་ཀྱི་ཁམས་སུ་འདུས་པར་བསྟན་པའོ། །ཟག་པ་དང་བཅས་པའི་རྣམ་ཤེས་ཁོ་ན་ནི་འདིར་རྣམ་ཤེས་ཀྱི་ཁམས་ཡིན་ནོ། །ཅིའི་ཕྱིར་ཟག་མེད་མ་ཡིན་ཞེ་ན། ཁམས་དྲུག་གི་ཉིང་འཚམས་སྦྱོར་བ་ནས་འཆི་བའི་བར་གྱི་སེམས་བསྐྱེད་པ་ཡིན་ལ། ཟག་མེད་དེ་ལྟ་མ་ཡིན་པའོ། །བཞི་པ་ཁམས་ཀྱི་རྣམ་པའི་རབ་དབྱེ་བསྡུ་བ་ལ་བདུན་ལས། དང་པོ་གཉིས་ཚན་ནི། ཁམས་བཅོ་བརྒྱད་ལས་བསྟན་ཡོད་དུ་བསྟན་མེད་དུ་ཞེ་ན་འདི་ནི་འདི་ནའོ། །ཕ་གི་ནའོ། །ཞེས་བསྟན་དུ་ཡོད་པའི་ཁམས་ནི་གཟུགས་གཅིག་པུ་སྟེ། བསྟན་ཡོད་ཀྱི་མཚན་ཉིད་མིག་གི་བཟུང་དོན་ཡིན་ལ། ལྷག་མ་བཅུ་བདུན་བསྟན་མེད་དོ། །ཐོགས་བཅས་དུ། ཐོགས་མེད་དུ་ཞེ་ན། ཐོགས་བཅས་ཀྱི་མཚན་ཉིད། རང་གི་གོ་སར་གཟུགས་གཞན་འབྱུང་བའི་གེགས་སུ་གྱུར་པའི་ཐོགས་པ་དང་བཅས་པ་ནི། གཟུགས་

**༼༣༠༽**

ཅན་བཅུ་ཉིད་ཡིན་ཏེ་སེམས་ཀྱི་ཁམས་བདུན་དང་། ཆོས་ཀྱི་ཁམས་ནི་རྡུལ་ཕྲན་བསགས་པ་མིན་པས་ཐོགས་མེད་དོ། །སྦྱང་བྱ་སྒྲིབ་པ་དང་། ཡུལ་དང་དམིགས་པ་ཐོགས་མེད་གསུམ་མོ། །གཉིས་པ་གསུམ་ཚན་ནི། དགེ་བ་དུ། མི་དགེ་བ་དུ། ལུང་མ་བསྟན་དུ་ཞེ་ན། དགེ་མི་དགེའི་ངོར་ལུང་མ་བསྟན་ཉིད་ཡིན་པ་བརྒྱད་དེ། གང་ཞེ་ན། ཐོགས་བཅས་བཅུ་པོ་དེ་རྣམས་ཉིད་ལས་གཟུགས་སྒྲ་གཉིས་མ་རྟོགས་པའོ། །བརྒྱད་ལས་གཞན་ཁམས་བཅུ་རྣམས་དགེ་མི་དགེ་ལུང་མ་སྟན་རྣམས་པ་གསུམ་ཡོད་དོ། །འདོད་པར་རྟོགས་པ་དུ། གཟུགས་དང་གཟུགས་མེད་པར་རྟོགས་པ་དུ་ཞེ་ན། འདོད་ཁམས་སུ་རྟོགས་པ་ཁམས་ཇི་རིགས་པ་ཁམས་བཅོ་བརྒྱད་པོ་ཐམས་ཅད་ཡིན་ལ། གཟུགས་ཀྱི་ཁམས་ན་ཁམས་བཅུ་བཞི་སྟེ། ཁམས་ཟས་ལ་འདོད་ཆགས་དང་བྲལ་བས་དྲི། རོ་མེད་ལ། དམིགས་རྐྱེན་དེ་གཉིས་མེད་པས་སྣ་དང་ལྕེའི་རྣམ་ཤེས་ཀྱི་ཁམས་མ་རྟོགས་སོ། །དེས་ན་བསྡུ་བར་གཟུགས་ཁམས་པའི་སྣ་ལྕེ་ནི་རྟག་ཏུ་སྐྱེ་མཆེད་མ་ཡིན་པར་གསུངས་སོ། །

**༼༣༡༽**

སློབ་དཔོན་དབྱིག་གཉེན་ནི། སྣ་ལྕེའི་དབང་རྟེན་ཉིད་ལས་དབང་པོ་མེད་པར་བཞེད་ལ། འཕགས་པ་ཐོགས་མེད་དང་། བྱེ་བྲག་དུ་སྨྲ་བ་ནི། རྟེན་མཛེས་པ་དང་། ཚིག་བརྗོད་པ་དང་། སྲེད་པའི་དབང་གིས་སྣ་ལྕེའི་དབང་པོ་ཡོད་པར་འཆད་དོ། །གཟུགས་མེད་ཁམས་ན་གཟུགས་ཅན་གྱི་ཁམས་བཅུ་དང་། སྒོ་ལྔའི་རྣམ་ཤེས་མེད་པས། དེར་རྟོགས་པའི་ཡིད་དང་། ཆོས་དང་། ཡིད་ཀྱི་རྣམ་ཤེས་ཀྱི་ཁམས་གསུམ་མོ། །གསུམ་པ་བཅས་མ་བཅས་ཀྱི་རབ་དབྱེ་ནི། ཟག་བཅས་དུ་ཟག་མེད་དུ་ཞེ་ན། ཁམས་ཐ་མ་དེ་གསུམ་ལ་ཟག་བཅས་དང་ཟག་མེད་གཉིས་ཀ་ཡོད་ལ། ལྷག་མ་དང་པོ་བཅོ་ལྔ་ནི། གཅིག་དུ་ཟག་བཅས་པའོ། །ཡང་རྟོག་སྤྱོད་གཉིས་ཀ་དང་བཅས་པ་ནི། རྟོག་པ་མེད་ལ་སྤྱོད་པ་ཙམ་དག་ནི་དུ། རྟོག་སྤྱོད་གཉིས་ཀ་མེད་པ་ནི་དུ། རྟོག་སྤྱོད་དང་བཅས་པ་སྟེ། མཚུངས་པར་ལྡན་པ་ནི་རྣམ་པར་ཤེས་པའི་ཁམས་དང་པོ་ལྔ་སྟེ། ཁ་ཕྱིར་ལྟས་པས་སོ། །ཐ་མ་ཡིད། ཆོས། ཡིད་ཤེས་གསུམ་ནི། གཉིས་ག་གཉིས་ག་མེད་པ། སྤྱོད་པ་

**༼༣༢༽**

ཙམ་སྟེ། རྣམ་པ་གསུམ་མོ། །ལྷག་མ་གཟུགས་ཅན་བཅུ་པོ་རྣམས་ནི། རྟོག་སྤྱོད་གཉིས་ག་སྤངས་པ་སྟེ། མཚུངས་པར་མི་ལྡན་ནོ། །འོ་ན་རྣམ་ཤེས་ཁམས་ལྔ་ཅི་ལྟར་རྟོག་མེད་ཅེས་བྱ་ཞེ་ན། རྟོག་པ་གསུམ་ལས་ངོ་བོ་ཉིད་ཀྱི་རྟོག་པ་ཡོད་ཀྱི། ངེས་པར་རྟོག་པ་དང་། རྗེས་སུ་དྲན་པའི་རྟོག་པ་ནི་མེད་པས་རྣམ་པར་མི་རྟོག་སྟེ། རྟ་རྐང་གཅིག་པ་ལ་རྐང་མེད་པ་ཅེས་པ་བཞིན་ནོ། །རྟོག་པ་ཐ་མ་དེ་དག་གི་ངོ་བོ་གང་ཞེ་ན། དེ་དག་ནི་ཡིད་ཀྱི་རྣམ་ཤེས་དང་མཚུངས་ལྡན་གྱི་ཤེས་རབ་མཉམ་པར་མ་བཞག་པས། གཡེངས་པ་ནི་དེས་རྟོག་བྱེད་དོ། །ཡིད་ཀྱི་དྲན་པ་མཉམ་པར་བཞག་མ་བཞག་ཐམས་ཅད་ནི་རྗེས་དྲན་ཉིད་དོ། །ཡང་དམིགས་བཅས་དུ་དམིགས་མེད་དུ་ཞེ་ན། དམིགས་བཅས་ནི། སེམས་ཀྱི་ཁམས་བདུན་དང་ཆོས་ཁམས་ཀྱི་ཕྱེད་སེམས་བྱུང་རྣམས་ཀྱང་ངོ་། །གཟུགས་ཅན་བཅུ་དང་། ཆོས་ཁམས་ཀྱི་ལྡན་མི་ལྡན་དང་། འདས་མ་འདས་ནི་དམིགས་པ་མེད་པའོ། །བཞི་པ་གཟུགས་ཅན་གྱི་དབྱེ་བ་ནི། ཟིན་པ་དུ་མ་ཟིན་པ་དུ་ཞེ་ན། མ་ཟིན་པའི་

**༼༣༣༽**

མཚན་ཉིད་རྣམ་ཤེས་དང་ལྷན་ཅིག་མ་ཡིན་པ་དེ་ཡང་དགུ་སྟེ། དམིགས་བཅས་བརྒྱད་པོ་དེ་རྣམས་དང་སྒྲའོ། །དེ་ལས་གཞན་གཟུགས་ཅན་དགུ་པོ་ནི་ཟིན་མ་ཟིན་རྣམ་པ་གཉིས་ཏེ། དབང་པོ་ལྔའི་འདས་མ་འོངས་དང་། ད་ལྟའི་གཟུགས་སྒྲ་དྲི་རོ་རེག་བྱ་ཡང་དབང་པོ་དང་མི་ལྡན་པ་མ་ཟིན་པ་དང་ད་ལྟའི་དབང་པོ་དང་། དེའི་ཚོགས་པ་ན་ཡོད་པའི་གཟུགས་དྲི་སོགས་བཞི་ཟིན་པ་སྟེ། ཟིན་པའི་མཚན་ཉིད་རྣམ་ཤེས་དང་ལྷན་ཅིག་པའོ། །འབྱུང་བ་དུ་འབྱུང་འགྱུར་དུ་ཞེ་ན། རེག་བྱའི་ཁམས་ནི་འབྱུང་བ་དང་། འབྱུང་འགྱུར་གཉིས་ཀ་ཡིན་ཏེ། ལྷག་མ་གཟུགས་ཅན་གྱི་ཁམས་དགུ་པོ་ནི་འབྱུང་འགྱུར་ཁོ་ན་དང་། དེར་མ་ཟད་ཆོས་ཁམས་ཕྱོགས་གཅིག་རིག་བྱེད་མིན་པའི་གཟུགས་ཀྱང་འབྱུང་གྱུར་ཉིད་དེ། སེམས་ཀྱི་ཁམས་བདུན་དང་། ཆོས་ཀྱི་ཕལ་ཆེ་གཉིས་ག་མ་ཡིན་པའོ། །བསགས་པ་དུ་ཞེ་ན། གཟུགས་ཅན་གྱི་ཁམས་བཅུ་ནི། རྡུལ་ཕྲ་རབ་འདུས་པས་བསགས་པ་སྟེ། ལྷག་མ་བརྒྱད་ནི་བསགས་པ་མ་ཡིན་པའོ། །འོ་ན་

**༼༣༤༽**

གཅོད་བྱེད་གཅད་བྱ་སོགས་གང་ཞེ་ན། གཅོད་བྱེད་དགྲ་ལྟ་བུ་དང་། གཅད་བྱ་ཤིང་རྟ་ལྟ་བུ་ཉིད་ནི། ཕྱི་རོལ་གྱི་ཁམས་གཟུགས་དྲི་རོ་རེག་བྱ་ཁོ་ན་ཡིན་ནོ། །གཅོད་བྱེད་གཅད་བྱ་བཞི་ཡིན་པ་དེ་བཞིན་དུ། སྲེག་བྱ་བུང་ཤིང་ལྟ་བུ་དང་། འཇལ་བྱེད་སྲང་ལྟ་བུ་ཡང་། ཁམས་དེ་བཞིའོ། །སྲེག་བྱེད་དང་གཞལ་བྱ་ལ་ནི་མི་མཐུན་པ་སྨྲ་སྟེ། ཁ་ཅིག་ཁམས་དེ་བཞི་ཉིད་དེ་དག་དུ་སྨྲ་ལ། ཁ་ཅིག་རྒྱུའི་རེག་བྱ་མེ་ཉིད་དང་། འབྲས་བུའི་རེག་བྱ་ལྕི་བ་ཉིད་རིམ་པ་བཞིན་དུ་དེ་དག་དུ་སྨྲའོ། །གཞན་དབང་པོ་ལྔ་ནི་དྭངས་ཅིང་སྒྲ་ལ་རྒྱུན་མེད་ལ། ཁམས་ཐོགས་མེད་བརྒྱད་རྡུལ་ཕྲན་བསགས་པ་མ་ཡིན་པས་གཅོད་བྱེད་སོགས་མིན་ནོ། །ལྔ་པ་བྱུང་བ་གསུམ་ནི། རྣམ་སྨིན་སྐྱེས་དུ། རྒྱུ་མཐུན་ལས་འབྱུང་བ་དུ་ཞེ་ན། བར་གྱི་ཚིག་ཕྱིས་པ་རྣམ་སྨིན་གྱི་རྒྱུ་ལས་སྐྱེས་པའམ། འབྲས་བུ་དུས་སུ་སྨིན་པའི་ལས་ནི་རྣམ་སྨིན་ཏེ། དེ་ལས་སྐྱེས་པའམ། རྒྱུ་དགེ་མི་དགེ་ལ་འབྲས་བུ་མིང་གི་རྟགས་ཏེ། རྣམ་སྨིན་ཞེས་བྱ་ལ། དེ་ལས་སྐྱེས་པས་རྣམ་སྨིན་

**༼༣༥༽**

སྐྱེས་དེ་དང་། ཟས་དང་སྐུམ་མཉེ་སོགས་ལེགས་པར་བྱ་བ་དང་། གཉིད་དང་ཏིང་ངེ་འཛིན་ཏེ། རྒྱས་པའི་རྒྱུ་བཞི་ལས་བྱུང་བ་མིག་སོགས་ནང་གི་ཁམས་ལྔའོ། །གོང་མ་ས་ལེགས་པར་བྱ་བའི་དོན་ཚངས་སྤྱོད་དུ་བཞེད་ལ། དེས་མི་གནོད་པ་ཙམ་ལ་སངས་རྒྱས་པར་མི་བཞེད་དོ། །དེ་ལྟ་འབྱུང་བ་དེ་གཉིས་སུ་འདུས་པའི་རྒྱུ་མཐུན་ཡོད་ཀྱང་། དེ་གཉིས་ལས་གཞན་པའི་རྒྱུ་མཐུན་མེད་དེ། ཤི་བ་ལ་མིག་སོགས་རྗེས་སུ་མི་འཇུག་པས་སོ། །དེས་ན་རྒྱུ་མཐུན་ལས་བྱུང་བར་མ་བཤད་དོ། །སྒྲ་ནི་རྒྱས་པ་དང་རྒྱུ་མཐུན་ལས་བྱུང་གི་རྣམ་སྨིན་ལས་སྐྱེས་པ་མ་ཡིན་ཏེ། འདོད་དགུར་འབྱུང་བས་སོ། །གདགས་པར་ཚིག་རྩུབ་སྤངས་པས་ཚངས་པའི་དབྱངས་གྲུབ་པར་གསུངས་པ་ནི། རྣམ་སྨིན་ལས་རྒྱུད་དེ་བྱུང་བ་ལ་དགོངས་པ་སྟེ། རྣམ་སྨིན་དངོས་ནི། མགྲིན་པར་འབྱུང་བ་ཁྱད་པར་ཅན་འགྲུབ་པའོ། །རྒྱུ་མཐུན་དུ་བྱུང་ཡང་སྒྲ་ཉིད་ནི་མེད་དེ། རྒྱུན་མེད་པས་སོ། །དེས་ན་སྐལ་མཉམ་དང་། ཀུན་འགྲོའི་རྒྱུ་ཅི་

**༼༣༦༽**

རིགས་ལས་སྐྱེས་པ་ཙམ་ལ་བྱའོ། །བསྐལ་མཉམ་དང་ཀུན་འགྲོའི་རྒྱུ་མཐུན་ལས་བྱུང་བ་དང་། རྣམ་སྨིན་གྱི་རྒྱུ་ལས་སྐྱེས་པ་ནི་ཐོགས་པ་མེད་པ་བརྒྱད་དོ། །རྒྱས་བྱུང་ནི་མེད་དེ། ཐོགས་པ་མེད་པ་ལ་རྐྱལ་སྟོང་བུས་པ་བཞིན་དུ་རྒྱས་པ་མེད་པས་སོ། །གཞན་གཟུགས་དྲི་རོ་རེག་བྱ་ལ། བྱུང་བ་རྣམ་པ་གསུམ་ཅར་ཡོད་དེ། རྣམ་སྨིན་སྐྱེས་ནི་ཟིན་པའི་ཆ་དང་། བྱུང་བ་གཞན་གཉིས་ནི་མ་ཟིན་པའི་ཆ་ལ་ཡང་ཡོད་དོ། །རྟག་པའི་རྫས་དང་ལྡན་པ་ཆོས་ཁམས་ཀྱི་ཕྱོགས་གཅིག འདུས་མ་བྱས་དང་། འདུས་བྱས་ལས་ཀྱང་ཁམས་ཐ་མ་གསུམ་སྡུག་བསྔལ་ལ་ཆོས་བཟོད་ཀྱི་དུས་མཐའི་སྐད་ཅིག་མ་གཅིག་ནི་བྱུང་བ་གསུམ་ཅར་མ་ཡིན་ཏེ། ཟག་མེད་སྐད་ཅིག་དང་པོ་ནི། སྐལ་མཉམ་ཀུན་འགྲོའི་རྒྱུ་མཐུན་དང་རྣམ་སྨིན་གྱི་རྒྱུ་ལས་མ་བྱུང་ཞིང་། བསགས་པ་མ་ཡིན་པས་རྒྱས་བྱུང་ཡང་མ་ཡིན་པ་སྟེ། ཐོགས་པ་མེད་བརྒྱད་ཅེས་སོགས་ཀྱི་དམིགས་གསལ་ལོ། །ཡང་ན་རྫས་དང་ལྡན་པ་དུ། སྐད་ཅིག་མ་དུ་ཞེ་ན། འདུས་མ་བྱས་ནི་རྟག་པའི་རྫས་ཏེ།

**༼༣༧༽**

དེ་ལྡན་པ་ཆོས་ཁམས་གཅིག་པུ་སྟེ། གཞན་བྱེད་དང་བཅོ་བརྒྱད་ནི་དེ་འདྲའི་རྫས་དང་ལྡན་པ་མ་ཡིན་པའོ། །འདི་ནི་རྫས་ཡོད་བཞི་ལས་རྟེན་པའི་རྫས་ཀྱི་དབང་དུ་བྱས་པའོ། །ཁམས་ཐ་མ་གསུམ་གྱི་ཆ་ཟག་མེད་དང་པོ་སྡུག་བསྔལ་ཆོས་བཟོད་ཀྱི་སྐད་ཅིག་མ་གཅིག་རྒྱུ་མཐུན་ལས་མ་བྱུང་བའི་ཕྱིར། སྔར་མེད་ཀྱི་སྐད་ཅིག་མ་སྟེ། འདུས་བྱས་གཞན་ནི་རྒྱུ་མཐུན་ལས་མ་བྱུང་བ་འགའ་ཡང་མེད་པས་དེ་འདྲའི་སྐད་ཅིག་མིན་པའོ། །དྲུག་པ་ཐོབ་པའི་ཁྱད་པར་ནི། གང་མིག་གི་ཁམས་དང་སྔར་མི་ལྡན་པ་ལས་ཐོབ་པ་དེ་མིག་ཤེས་དང་ཡང་ཡིན་ནམ་ཞེ་ན། མིག་དང་མིག་གི་རྣམ་ཤེས་ཀྱི་ཁམས་དག་སོ་སོ་སྟེ། མིག་གསར་དུ་ཐོབ་ལ། མིག་ཤེས་མ་ཐོབ་པ་དང་། མིག་ཤེས་གསར་དུ་ཐོབ་ལ་མིག་མ་ཐོབ་པ་དང་། ལྷན་ཅིག་ཏེ་དུས་མཉམ་དུ་ཐོབ་པ་དང་ཡང་གི་སྒྲས་གཉིས་ག་མ་ཐོབ་པ་ཡང་ཡོད་ཅེས་མུ་བཞི་སྟེ། མུ་དང་པོ་ནི། གཟུགས་མེད་ནས་བསམ་གཏན་གཉིས་པ་ཡན་གྱི་བར་སྲིད་དུ་སྐྱེས་པ་ན་མིག་གསར་དུ་ཐོབ་ཅིང་།

**༼༣༨༽**

མིག་ཤེས་རགས་པ་དག་ནས། མེད་པས་མ་ཐོབ་པ་ལྟ་བུའོ། །གཉིས་པ་ནི། བསམ་གཏན་གཉིས་པ་ཡན་གྱི་གཟུགས་ཀྱི་ལྷས་འོག་སའི་མིག་ཤེས་མངོན་དུ་བྱས་པ་ན་མིག་ཤེས་རང་ས་ན་མེད་པ་མངོན་དུ་བྱས་པས་གསར་དུ་ཐོབ་ལ། མིག་ནི་རང་ས་ན་སྔར་དུ་ཡོད་པས་གསར་དུ་མི་ཐོབ་པ་ལྟ་བུའོ། མུ་གསུམ་པ་ནི་གཟུགས་མེད་ནས་འདོད་པའམ། བསམ་གཏན་དང་པོའི་བར་སྲིད་དུ་སྐྱེས་པ་ན་གཉིས་ཀ་གསར་དུ་ཐོབ་པ་ལྟ་བུའོ། །བཞི་པ་ནི་གཟུགས་མེད་ནས་དེ་ཉིད་དུ་སྐྱེས་པ་ན་མིག་དང་མིག་ཤེས་གཉིས་ཀ་སྔར་ཡང་མེད་ལ་གསར་དུ་མི་ཐོབ་པ་ལྟ་བུའོ། །བདུན་པ་ཕྱི་ནང་སོགས་ཀྱི་དབྱེ་བ་ལ་ཡང་བདུན་ལས། དང་པོ་ནི། ནང་གི་ཁམས་ནི་དུ། ཕྱིའི་ཁམས་ནི་དུ་ཞེ་ན། ནང་གི་ཁམས་ནི་བཅུ་གཉིས་ཏེ། གཟུགས་སོགས་ཡུལ་དྲུག་མ་རྟོགས་པའོ། །དེ་དྲུག་ནི་ཕྱིའི་ཁམས་སོ། །དེས་ནང་གི་ཁམས་ཀྱི་མཚན་ཉིད་འཛིན་པར་རྟོགས་པ། ཕྱིའི་ཁམས་ཀྱི་མཚན་ཉིད་གཟུང་བ་ཁོ་ནར་གྱུར་པའོ། །གཉིས་པ་ཡང་རྟེན་བཅས་དུ། དེ་མཚུངས་དུ་ཞེ་ན། ཆོས་ཀྱི་ཁམས་ཞེས་པ་ནི་གཅིག་ཏུ་རྟེན་བཅས་སྟེ། འཕགས་པ་ཐམས་ཅད་ཆོས་ཐམས་ཅད་བདག་མེད་དོ་མཉམ་དུ་ངེས་པར་ཡིད་

**༼༣༩༽**

ལ་བྱེད་པས་སོ། །ཁམས་ལྷག་མ་བཅུ་བདུན་ནི། །དེ་མཚུངས་དང་། རྐྱང་གིས་རྟེན་བཅས་སྟེ། གཉིས་ཀ་ཡིན་ནོ། །དེ་མཚུངས་ཀྱི་མཚན་ཉིད་ཁམས་གང་ཞིག་རང་གི་ལས་མི་བྱེད་པ། རྟེན་བཅས་ཀྱི་མཚན་ཉིད་ཁམས་གང་ཞིག་རང་གི་ལས་བྱེད་པའོ། །དེ་ལ་ནང་གི་ཁམས་དྲུག་གི་ལས་ནི། ཡུལ་གྱི་ཡུལ་ཅན་དང་། རྣམ་ཤེས་ཀྱི་རྟེན་བྱེད་པ་དང་། ཡུལ་གྱི་ཁམས་དྲུག་གི་ལས་ནི། དབང་པོའི་ཡུལ་དང་། རྣམ་ཤེས་ཀྱི་ཡུལ་དང་། དམིགས་པ་བྱེད་པ་དང་། རྣམ་ཤེས་ཀྱི་ཁམས་དྲུག་གི་ལས་ནི། དབང་པོའི་རྟེན་པ་དང་། ཡུལ་གྱི་ཡུལ་ཅན་བྱེད་པ་ཡིན་པས། ལས་དེ་དག་བྱེད་མི་བྱེད་ནི། རྟེན་བཅས་དང་དེ་མཚུངས་ཡིན་ལ། སེམས་ཀྱི་ཁམས་བདུན་ནི། སྐྱེ་འགྱུར་རྟེན་བཅས་དང་། མི་སྐྱེ་བའི་ཆོས་དེ་མཚུངས་སོ། །གསུམ་པ་ཡང་། མཐོང་སྤངས་དུ། སྒོམ་སྤངས་དུ། སྤང་བྱ་མ་ཡིན་པ་དུ་ཞེ་ན། གཟུགས་ཅན་བཅུ་ནི། སྒོམ་པས་སྤང་བྱ་ཡིན་ཞིང་། དེར་མ་ཟད་

**༼༤༠༽**

རྣམ་ཤེས་ཀྱི་ཁམས་དང་པོ་ལྔ་ཡང་ཡིན་ནོ། །ཁམས་ཐ་མ་གསུམ་གྱི་རིགས་ལ། མཐོང་སྤང་སྒོམ་སྤང་སྤང་བྱ་མིན་པ་རྣམ་པ་གསུམ་ཀ་ཡོད་དོ། །གནས་མ་བུ་པ་དག སོ་སོ་སྐྱེ་བོ་དང་ངན་སོང་དུ་སྐྱེ་བའི་རྒྱུ་ལུས་ངག་གི་ལས་ཀྱང་མཐོང་སྤང་ཡིན་ཏེ། མཐོང་ལམ་སྐྱེས་པ་ན་དེ་དག་འགགས་པས་སོ། །ཞེས་ཟེར་རོ། །འདིར་སོ་སྐྱེ་ནི་མཐོང་སྤང་མིན་ཏེ། ཉོན་མོངས་ཅན་མིན་པ་ནི་མཐོང་སྤང་མིན་ལ། སོ་སྐྱེ་ནི་ཉོན་མོངས་ཅན་མིན་པའི་ལུང་མ་བསྟན་ཡིན་པའི་ཕྱིར་ཏེ། དགེ་རྩ་ཆད་པ་དང་། ཆགས་བྲལ་གོང་མ་ལའང་། སོ་སྐྱེ་དང་ལྡན་པས་སོ། །ངན་སོང་གི་ལུས་ངག་གི་ལས་ཀྱང་མཐོང་སྤང་མིན་ཏེ། གཟུགས་ནི་ཉོན་མོངས་ཅན་ཡིན་ཡང་མཐོང་སྤང་མིན་ལ། ངན་སོང་གི་ལུས་ངག་གི་ལས་ནི་གཟུགས་ཡིན་པས་སོ། །དྲུག་པ་ཡིད་ཀྱི་སྐྱེ་མཆེད་མིན་པ་སྒོ་ལྔའི་ཤེས་པ་ལས་སྐྱེས་པ་ནི་ཐོགས་གཟུགས་མིན་ཅིང་། ཉོན་མོངས་ཅན་ཡིན་ཡང་སྒོ་ལྔ་ལས་སྐྱེས་པའི་དབང་ཤེས་ནི་མཐོང་

**༼༤༡༽**

སྤང་མིན་ཏེ། བདེན་པ་ལ་ལོག་པར་མི་རྟོག་པས་སོ། །འོན་ཀྱང་མཐོང་ལམ་སྐྱེས་པ་ན་ལོག་པ་ནི་རྐྱེན་མ་ཚང་བ་རྟགས་མིན་ཐོབ་པའོ། །བཞི་པ་ལྟ་བ་དང་ལྟ་མིན་སོགས་བཤད་པ་ནི་ཡང་ལྟ་བ་དུ། ལྟ་བ་མ་ཡིན་པ་དུ་ཞེ་ན། མིག་གི་ཁམས་དང་། ཆོས་ཀྱི་ཁམས་ཀྱི་ཕྱོགས་གཅིག་ནི་ལྟ་བ་ཡིན་ཏེ། ཆོས་ཁམས་ལྟ་བ་དེ་ཡང་འཇིག་ལྟ་སོགས་ལྔ་དང་། འཇིག་རྟེན་པའི་དང་། སློབ་པའི་དང་། མི་སློབ་པའི་ཡང་དག་པའི་ལྟ་བས་ཏེ་རྣམ་པ་བརྒྱད་དོ། །ལྷག་མ་ཁམས་ཕྱེད་དང་བཅུ་བདུན་ནི་ལྟ་བ་མིན་པའོ། །ཅིའི་ཕྱིར། ཡིད་ཤེས་དང་མཚུངས་ལྡན་ཁོ་ན་འཇིག་རྟེན་པའི་ཡང་དག་པའི་ལྟ་བ་ཞེས་བྱ་ཞེ་ན། རྣམ་ཤེས་སྒོ་ལྔ་དང་མཚུངས་པ་སྟེ། ལྷན་ཅིག་པར་སྐྱེ་བའི་བློ་སྟེ། ཤེས་རབ་ནི་དེས་རྟོག་སྟེ། ངེས་པར་སེམས་པ་ལ་ཞུགས་པ་མེད་པའི་ཕྱིར། ལྟ་བ་མ་ཡིན་ནོ། །འོ་ན་རྟོག་པ་མེད་པས་ཅི་ལྟར་མིག་ཀྱང་ལྟ་བ་ཡིན་ཞེ་ན། མིག་ནི་གཟུགས་ལ་ལྟ་

**༼༤༢༽**

བ་ཡིན་ཏེ། གཟུགས་མཐོང་བའི་ཕྱིར་རོ། །མིག་ཐམས་ཅད་ཀྱིས་སམ་ཞེ་ན་མིན་གྱི་རྣམ་ཤེས་རྟེན་པ་དང་བཅས་པའོ། །འོ་ན་མིག་ལ་རྟེན་པའི་རྣམ་ཤེས་ཁོ་ནས་མཐོང་བར་འགྱུར་རོ་ཞེ་ན། མིག་དེ་ལ་རྟེན་པའི་རྣམ་ཤེས་ཀྱི་མཐོང་ཞེས་ངེས་པར་ནུས་པ་མིན་ཏེ། གང་གི་ཕྱིར་ཞེ་ན། རྩིག་པ་ལ་སོགས་པས་བར་དུ་ཆོད་པའི་གཟུགས་མཐོང་བ་མིན་པའི་ཕྱིར་ཏེ། རྣམ་པར་ཤེས་པས་མཐོང་ན་དེ་ཐོགས་མེད་ཡིན་པས་གཟུགས། སྒྲིབ་པ་ཡང་མཐོང་བར་འགྱུར་རོ་ལོ་ཅེས་པ་མདོ་སྡེ་པ་མིག་ཤེས་ཁོ་ནས་མཐོང་བར་འདོད་པ་འཐད་པར་སྟོན་པའོ། །ཅི་མིག་གཅིག་གི་གཟུགས་མཐོང་ངམ། འོན་ཏེ་གཉིས་ཀས་མཐོང་ཞེ་ན། མིག་གཉིས་ཀ་དག་གི་ཀྱང་མཐོང་སྟེ། གཉིས་ཀ་ཕྱེ་ན་གསལ་བར་མཐོང་བའི་ཕྱིར་རོ། །དཔེར་ན་ཁང་པ་གཅིག་དུ་མར་མེ་གཉིས་བྱས་ན། འོད་རྒྱས་པ་གཅིག་གི་ཤིན་ཏུ་གསལ་བ་བཞིན་ནོ། །ཀྱང་གི་གཅིག་གིས་ཀྱང་མཐོང་བར་བསྟན་ནོ། །དབང་པོ་དྲུག་ཡུལ་དང་

**༼༤༣༽**

ཕྲད་པ་ཞིག་གམ། འོད་དེ་མ་ཕྲད་པ་འཛིན་ཅེ་ན། མིག་དང་། ཡིད་དང་། རྣ་བ་གསུམ་ནི། ཡུལ་དང་མ་ཕྲད་པར་འཛིན་ལ། ཁ་ཅིག་རྣ་བས་ཕྲད་ནས་ཀྱང་འཛིན་ཅེས་སོ། །སྣ་ལྕེ་ལུས་གསུམ་ནི་མ་ཕྲད་པ་ལས་གཞན་ཡུལ་དང་ཕྲད་ནས་འཛིན་ཏོ། །ཅི་དབང་པོ་དྲུག་ཡུལ་མཉམ་པའམ། འོན་ཏེ་མི་མཉམ་པ་ཞིག་འཛིན་ཅེ་ན། སྣ་ཚོགས་དེ་གསུམ་གྱིས་ནི་དབང་པོའི་སྡུག་བསྔལ་བྲན་ཇི་སྙེད་ཀྱི་ཡུལ་སྡུག་བསྔལ་དང་ཕྲད་ནས་ཡུལ་མཉམ་འཛིན་པར་འདོད་ལ། མིག་སྣ་གཉིས་ནི་ཡུལ་མཉམ་མི་མཉམ་མ་ངེས་ཅིང་། ཡིད་ནི་ལུས་ཅན་མིན་པས་མ་སྤྱད་དོ། །དེ་ལ་དབང་པོ་ལྔ་ནི། རྡུལ་ཕྲ་རབ་འདུས་པའི་ངོ་བོ་སྟེ། མིག་གི་དབང་པོ་ནི། མིག་འབྲས་ལ་གོ་སྙོད་ཀྱི་མེ་ཏོག་ལྟར་མ་འདྲེས་པར་གནས་པ་རྒུན་འབྲུམ་ཙམ་ཤིན་དུ་དྭངས་པའི་ལྤགས་པས་བཀབ་པས་མི་འགྱེས་པའོ། །ཁ་ཅིག་ནི་དབང་རྟེན་ལྟར་གོར་བུར་གནས་སྟེ། ཤེལ་ལྟར་དྭང་བས་ཕན་ཚུན་མི་སྒྲིབ་བོ། །ཞེས་ཟེར་རོ། །རྣ་བའི་དབང་པོ་ནི། དབང་རྟེན་

**༼༤༤༽**

རྣ་འབྲུག་ཅེས་བྱ་བ་གྲོ་ག་བཅུས་པ་ལྟ་བུའི་ནང་ན་གནས་སོ། །སྣའི་དབང་པོ་ནི་སྣའི་རྒྱུད་ཀྱི་ནང་ན་གནས་སོ། །ལྕེའི་དབང་པོ་ཟླ་བ་ཕྱེད་པ་ལྟ་བུ་སྟེ། ལྕེའི་དབང་པོའི་དབུས་ན་སྐྲའི་རྩེ་མོ་ཙམ་ཞིག་ལྕེའི་དབང་པོའི་རྡུལ་ཕྲན་གྱི་མ་ཁེབས་སོ། །ཞེས་གྲག་གོ །ལུས་ཀྱི་དབང་པོའི་རྡུལ་ཕྲན་རྣམས་ནི་རྐང་མཐིལ་ནས་སྤྱི་བོའི་བར་དུ་ལུས་བཞིན་དུ་གནས་སོ། །དེའི་བྱེ་བྲག་མོའི་དབང་པོ་ནི་ལྔའི་སྦུབས་ལྟ་བུ་དང་། ཕོའི་དབང་པོ་ནི་མཐེའོ་ལྟ་བུ་གནས་ཅེས་ཏེ། བྱེ་བྲག་ཏུ་སྨྲ་བ་ལྟར་ན་སྐོར་བ་བར་དང་བཅས་པ་དང་། མདོ་སྡེ་པ་ལྟར་ན་བར་མེད་ལ་མ་འབྱར་བའོ། །ཅི་རྣམ་ཤེས་ཚོགས་དྲུག་གི་ནང་ནས་དང་པོ་ལྔའི་ཡུལ་ད་ལྟར་ཡིན་ལ། ཐ་མའི་དུས་གསུམ་པ་ཡིན་པ་ལྟར། རྟེན་ཀྱང་དེ་ལྟ་བུ་ཡིན་ནམ་ཞེ་ན། མ་ཡིན་ཏེ། ཐ་མ་ཡིད་ཤེས་ཀྱི་རྟེན་འགགས་མ་ཐག་པའི་ཡིད་ཉིད་ཡིན་པས་འདས་པ་ཁོ་ན་དང་། གཞན་སྒོ་ལྔ་རྣམས་ཀྱི་རྟེན་ནི། ལྔ་པོ་དེ་རྣམས་དང་། ལྷན་ཅིག་སྐྱེས་པའི་མིག་སོགས་རེ་དང་། འང་གི་འདས་པའི་ཡིད་དེ། བདག་

**༼༤༥༽**

རྐྱེན་གཉིས་གཉིས་སོ། །གོང་མ་པ་ནི། ཡིད་ཤེས་ཀྱིའང་ལྷན་ཅིག་འབྱུང་བའི་གནས་ཉོན་ཡིད་དུ་བཞེད་པས། དེ་ལའང་བདག་རྐྱེན་གཉིས་སོ། །འོ་ན་དབང་ཡུལ་གཉིས་ཀ་ལ་རག་ལས་པ་ལ་མིག་སོགས་ཁོ་ན་ལ་རྟེན་ཞེས་བྱའི། གཟུགས་སོགས་ནི་མིན་ཞེ་ན། མིག་སོགས་དེ་རྣམས་གསལ་མི་གསལ་དུ་འགྱུར་བས་མིག་ཤེས་སོགས་གསལ་མི་གསལ་དུ་འགྱུར་བའི་ཕྱིར། རྟེན་ནི་མིག་སོགས་ཡིན་གྱི། གཟུགས་སོགས་ནི་དེ་ལྟ་མིན་པས་རྟེན་དུ་མ་བཤད་དོ། །གཟུགས་སོགས་ཀྱང་ཤེས་ན་མིག་ཤེས་ཅེས་སོགས་དབང་པོའི་སྒོ་ནས་བརྗོད་ཀྱི། གཟུགས་ཤེས་ཅེས་སོ། །ཡུལ་གྱི་སྒོ་ནས། མ་བརྗོད་པ་ཅི་ཞེ་ན། རྟེན་མིན་པ་དེའི་ཕྱིར་དང་། གཟུགས་ནི་ཡིད་དང་། གང་ཟག་གཞན་གྱི་མིག་ཤེས་ཀྱི་ཡུལ་དུ་འགྱུར་ལ། མིག་ནི་དེ་ལྟ་མིན་པ་སོགས་དབང་པོ་རྣམས་རྣམ་ཤེས་ཀྱི་ཐུན་མོང་མིན་པའི་རྒྱུ་ཡིན་པའི་ཕྱིར། ཡང་མིག་སོགས་དེ་རྣམས་ཀྱིས་ནི་རྣམ་ཤེས་བསྟན་གྱི་གཟུགས་སོགས་ཡུལ་གྱིས་ནི་མ་བསྟན་ཏེ། རྔའི་སྒྲ་དང་། ནས་ཀྱི་

**༼༤༦༽**

མྱུ་གུ་བཞིན་ནོ། །ལུས་དབང་ཡུལ་ཤེས་པའི་ས་མཚུངས་དཔྱད་པ་ནི། ལུས་གང་ལ་གནས་ཏེ། མིག་གི་གཟུགས་རྣམས་ལྟ་བ་ན། ཅི་ལུས་དང་། མིག་དང་། གཟུགས་དང་རྣམ་ཤེས་དེ་རྣམས། ས་གཅིག་ཉིད་ཡིན་ནམ། གཞན་གྱི་སའང་ཡིན་ཞེ་ན། ཅི་རིགས་སུ་ཡིན་ཏེ། ལུས་དང་མིག་དང་། གཟུགས་པ་ལྔ་དང་། མིག་ཤེས་པ་གཉིས་ཡིན་ལ། ངེས་པ་ནི་ལུས་ཅེས་པ་ཕུང་པོ་ལྔ་དང་། གཟུགས་ཕུང་དང་། དབང་པོ་གཟུགས་ཅན་དང་། ལུས་དབང་དང་། རྟེན་ཁོག་པ་སོགས་དུ་མ་ལ་འཇུག་པ་ལས་འདིར་ནི་ཕྱི་མ་ཡིན་པས་རྟེན་ལ་གོང་མའི་ལུས་ཆོས་ཅན། ཁྱོད་ལ་འོག་མའི་མིག་སྐྱེད་པ་མིན་ཏེ། མིག་སྐྱེད་པ་ནི་གཟུགས་ལ་ལྟ་བ་ཡིན་ལ། ཁྱོད་རང་ན་མིག་མཆོག་ཡོད་པས་ལྟས་པས་ཆོག་པས། འོག་མའི་མིག་དམན་པ་སྐྱེད་པ་ལ་དགོས་པ་མེད་པས་སོ། །རང་སའི་ལུས་ལ་རང་སའི་མིག་དང་། འོག་མའི་ལུས་ལ་གོང་མའི་མིག་སྐྱེད་པ་ནི་ཡོད་ཅེས་ཤུགས་ལ་བསྟན་ཏེ། འདོད་པའི་ལུས་ལ་འདོད་པ་དང་། བསམ་གཏན་བཞི་པའི་མིག་སྐྱེད་པ་ལྟ་བུའོ། །

**༼༤༧༽**

རྟེན་པ་འོག་མའི་མིག་གི་ས་གོང་མའི་གཟུགས་མཐོང་བར་ནུས་པ་མིན་ཏེ། འོག་མའི་མིག་སྨན་ཅིང་། གོང་མའི་གཟུགས་མཆོག་ཡིན་པས་སོ། །རང་སའི་མིག་གི་རང་སའི་གཟུགས་དང་། གོང་མའི་མིག་གི་འོག་མའི་གཟུགས་མཐོང་བ་ནི་ཤུགས་ལ་བསྟན་ཏེ། འདོད་པ་དང་བསམ་གཏན་བཞིའི་མིག་གིས་འདོད་པའི་གཟུགས་མཐོང་བ་ལྟ་བུའོ། །གོང་སའི་རྣམ་པར་ཤེས་པའང་། འོག་སའི་མིག་ལ་རྟེན་པ་མིན་ཏེ། རྟེན་དམན་པ་རྟེན་པ་མཆོག་གི་རྟེན་དུ་མི་རུང་བས་སོ། །རང་སའི་མིག་ཤེས་དང་སའི་མིག་དང་། འོག་མའི་མིག་ཤེས་གོང་མའི་མིག་ལ་རྟེན་པར་ནི་ཤུགས་ལ་བསྟན་ཏེ། བསམ་གཏན་དང་པོའི་མིག་ཤེས་ནི། བསམ་གཏན་དང་པོ་དང་། བསམ་གཏན་གོང་མ་གསུམ་གྱི་མིག་ལ་རྟེན་པ་ལྟ་བུའོ། །རྣམ་ཤེས་འདིའི་ཡུལ་གཟུགས་ནི། གོང་འོག་རང་ས་ཐམས་ཅད་དེ། བསམ་གཏན་དང་པོའི་མིག་ཤེས་ཀྱི་ཡུལ་འདོད་པ་དང་། དང་པོ་དང་། གཉིས་པ་སོགས་ཀྱི་གཟུགས་ཡིན་པ་ལྟ་བུའོ། །འོག་མས་གོང་མའི་གཟུགས་མི་མཐོང་བར་བཤད་པ་དང་ནི་མི་འགལ་ཏེ། དང་པོའི་

**༼༤༨༽**

མིག་ཤེས་དམན་ཡང་གཉིས་པ་སོགས་ཀྱི་མིག་མཆོག་ལ་རྟེན་པའི་ཕྱིར་ཏེ། ཕལ་པས་ཀྱང་རྒྱལ་པོ་སོགས་ལ་རྟེན་ན་བྱ་བ་སྟོབས་ཅན་འགྲུབ་པ་བཞིན་ནོ། །ལུས་རྟེན་ཁོག་པའི་གཟུགས་དང་། རྣམ་ཤེས་གཉིས་ཀ་གོང་འོག་རང་ས་ཐམས་ཅད་ཀྱིས་ཀྱང་སྟེ། དང་པོ་དང་ནི་བསམ་གཏན་དང་པོའི་ལུས་ནི་འདོད་པ་དང་། དང་པོ་དང་གཉིས་པ་སོགས་ཀྱི་གཟུགས་མཐོང་བའི་རྟེན་དུ་རུང་བ་ལྟ་བུའོ། །གཉིས་པ་ནི་འདོད་པའི་ལུས་ནི་རང་ས་འདོད་པ་དང་། གོང་ས་བསམ་གཏན་དང་པོའི་རྣམ་ཤེས་ཀྱི་རྟེན་དང་། གཉིས་པ་སོགས་ཀྱི་ལུས་ནི་འོག་ས་དང་པོའི་རྣམ་ཤེས་ཀྱི་རྟེན་དུ་རུང་བ་ལྟ་བུའོ། །རྣ་བའང་མིག་ཇི་ལྟར་བཤད་པ་དེ་བཞིན་ཏེ། ལུས་ལ་འོག་མའི་རྣ་བ་མིན་ཞེས་སོགས་སྦྱར་རོ། །གསུམ་པ་ནི་སྣ་ལྕེ་ལུས་གསུམ་རྣམས་ནི་རྟེན་དབང་ཡུལ་ཤེས་བཞི་པོ་ཐམས་ཅད་རང་གི་ས་པ་ཉིད་དོ། །འོན་ཀྱང་ལུས་ཀྱི་རྣམ་ཤེས་ནི་བསམ་གཏན་གཉིས་པ་སོགས་གསུམ་གྱི་འོག་ས་ལྟ་བུ་དང་། འདོད་པ་དང་བསམ་གཏན་དང་པོ་ལྟ་བུ་རང་གི་ས་པའོ། །ཡིད་ནི་མ་ངེས་ཏེ། སྣ་ཚོགས་སུ་

**༼༤༩༽**

འཇུག་པས་སོ། །ཁམས་གང་། ལྔ་པ་རྣམ་ཤེས་གང་གིས་ཤེས་པར་བྱ་བ་ཡིན་ཞེ་ན། རང་རང་གི་དབང་ཤེས་དང་། ཡིད་ཤེས་གཉིས་ཀྱིས་རྣམ་པར་ཤེས་པར་བྱ་བ་ནི། ཕྱིའི་གཟུགས་སོགས་ལྔ་སྟེ། ཁམས་ལྷག་མ་བཅུ་གསུམ་ནི་ཡིད་ཤེས་གཅིག་པུའི་ཤེས་བྱའོ། །ཡང་ཁམས་བཅོ་བརྒྱད་ལས་དྲུག་པ་རྟག་པ་དུ། མི་རྟག་པ་དུ་ཞེ་ན། ཆོས་ཁམས་ཀྱི་ཕྱོགས་གཅིག་འདུས་མ་བྱས་གསུམ་ནི་རྟག་པ་སྟེ། ཁམས་ལྷག་མ་བཅྭོ་བརྒྱད་ནི་མི་རྟག་པའོ། །སྔར་ནི་རྟག་རྫས་དང་། འདིར་ནི་རྟག་པ་ཙམ་གྱི་དབང་དུ་བྱས་པས་མི་ཟློས་སོ། །བདུན་པ་དབང་པོ་དུ། དབང་པོ་མིན་པ་དུ་ཞེ་ན། ཆོས་ཁམས་ཀྱི་ཕྱེད་སྲོག་དང་ཚོར་བ་ལྔ་དང་། དད་སོགས་ལྔ་དང་། ཀུན་ཤེས་བྱེད་སོགས་གསུམ་གྱི་ཆ་རྣམས་དང་། ཁམས་གང་རྣམས་ནང་གིར་བཤད་པ་བཅུ་གཉིས་པོ་དེ་རྣམས་ནི་དབང་པོ་ཏེ་གཟུགས་སོགས་ཕྱིའི་ཁམས་ལྔ་དང་། ཆོས་ཁམས་ཀྱི་ཕྱེད་ནི་དབང་པོ་མིན་ལ། འདིར་དབང་པོ་སྨོས་པ་ནི། འོག་ནས་རྒྱས་པར་འཆད་པས་འགྲེལ་ལོ། །ཁམས་

**༼༥༠༽**

བསྟན་པས་ཆོས་ཐམས་ཅད་བསྡུས་པའི་ཕྱིར། ཕུང་པོ་དང་སྐྱེ་མཆེད་བསྡུས་པར་འགྱུར་ཏེ། དེས་ན་གཙོ་བོར་ཁམས་རྒྱས་པར་བསྟན་པས་ཁམས་བསྟན་པ་ཞེས་བྱའོ། །ཆོས་མངོན་པ་མཛོད་ལས། ཁམས་བསྟན་པ་ཞེས་བྱ་བ་གནས་དང་པོའི་འགྲེལ་པའོ། །གཉིས་པ་དབང་པོ་བསྟན་པ་ལ་གསུམ་ཏེ། དབང་པོའི་རང་བཞིན་དང་། འདུས་བྱས་ཀྱི་སྐྱེ་ཚུལ་དང་། སྐྱེ་མཆེད་རྒྱུ་རྐྱེན་འབྲས་བུ་དང་བཅས་པའོ། །དང་པོ་ལ་གཉིས་ཏེ། དབང་པོ་ངོས་བཟུང་བ་དང་། དེ་གཏན་ལ་དབབ་པའོ། །དང་པོ་ལ་གསུམ་སྟེ། སོ་སོའི་ངོ་བོ་དང་། གྲངས་ངེས་དང་། དབང་པོ་བརྒྱད་བྱེ་བྲག་ཏུ་བཤད་པའོ། །དང་པོ་ལ་གཉིས་ཏེ། བྱེ་བྲག་དུ་སྨྲ་བའི་དང་། མདོ་སྡེ་པའི་ལུགས་སོ། །དང་པོ་ནི་ཁམས་བསྟན་པའི་མཐར་དབང་པོ་ཞེས་སྨོས་པ་དེ་རྒྱས་པར་འཆད་དེ། དབང་པོའི་དོན་ཅི་ཞེ་ན། དབང་ནི་དབང་ཕྱུག་དམ་པ་ལའོ། །ཅེས་པ་དབང་བྱེད་པའི་དོན་ཏོ། །གང་ཞིག་གང་ལ་དབང་བྱེད་ན། མིག་སོགས་ལྔ་པོ་རྣམས་ནི་དོན་བཞི་བཞི་ལ་དབང་བྱེད་དེ། རྟེན་མཛེས་པ་དང་། ལུས་

**༼༥༡༽**

སྲུང་བ་དང་། རང་གི་རྣམ་ཤེས་མཚུངས་ལྡན་དང་བཅས་པ་སྐྱེད་པ་དང་། རང་རང་གི་ཐུན་མོང་མ་ཡིན་པའི་རྒྱུ་ལ་དབང་བྱེད་པའི་ཕྱིར་རོ། །ཕོ་མོ་སྲོག་ཡིད་བཞི་རྣམས་དོན་གཉིས་གཉིས་ལ་དབང་བྱེད་དེ། ཕོའོ། །མོའོ། །ཞེས་སེམས་ཅན་གྱི་བྱེ་བྲག་དང་། ནུ་མ་སོགས་དབྱིབས་དང་། ང་རོ་དང་སྤྱོད་པའི་ཁྱད་ཆོས་ཏེ་སེམས་ཅན་གྱི་ཁྱད་པར་གཉིས་དང་། བར་སྲིད་དུ་ཉིང་མཚམས་སྦྱོར་བ་དང་། སྦྱར་ནས་རིས་མཐུན་གནས་པ་གཉིས་དང་། ཡང་སྲིད་པར་ཉིང་མཚམས་སྦྱོར་བ་དང་། ལུས་ངག་གི་ལས་སོགས་ཡིད་ཀྱི་རྗེས་སུ་མཐུན་པར་འཇུག་པས་དབང་གི་ངོ་བོ་དང་མཐུན་པར་བྱེད་པ་སྟེ་གཉིས་སོ། །ལོ་ཅེས་པ་མདོ་སྡེ་པ་མིག་ནས་སྲོག་གི་བར་དབང་པོ་བདུན་ནི་ཇི་སྐད་བཤད་པའི་དོན་ཕྱི་མ་རྣམ་ཉིད་ལས། གཞན་རྣམས་ལ་དབང་བྱེད་པ་མི་རིགས་པར་སྟོན་པའོ། །བདེ་སོགས་ལྔ་ནི་ཀུན་ནས་ཉོན་མོངས་ལ་དབང་བྱེད་དེ། བདེ་བ་དག་ལས་འདོད་ཆགས་དང་། སྡུག་བསྔལ་དག་ལས་ཞེ་སྡང་དང་། གཏང་སྙོམས་ལས་གཏི་མུག་རྒྱས་པར་གསུངས་སོ། །དད་སོགས་ལྔ་དང་

**༼༥༢༽**

ཐ་མ་གསུམ་སྟེ། བརྒྱད་པོ་དེ་ན་རྣམ་བྱང་ལ་དབང་བྱེད་དོ། །གཞན་དག་བདེ་སོགས་ཀྱང་རྣམ་བྱང་ལ་དབང་བྱེད་ཅེས་ཟེར་རོ། །གཉིས་པ་ནི་མིག་སོགས་ལྔ་དང་ཡིད་ཆོས་ཅན། ནང་གི་དབང་པོ་དྲུག་ཞེས་བྱས་ཏེ། གཟུགས་སོགས་རང་རང་གི་དོན་ལ་དམིགས་པ་དང་། དོན་ཐམས་ཅད་ལ་དམིགས་པར་དབང་བྱེད་པའི་ཕྱིར་རོ། །ལྷག་པར་དབང་བྱེད་པ་ནི་དབང་པོ་ཡིན་ལ། ཕྱི་དོན་ནི་དབང་པོ་མིན་ནོ། །ཕོ་མོའི་མཚན་མ་ནི། ལུས་ཀྱི་དབང་པོ་ལས་རྫས་ཐ་དད་མེད་ཀྱང་། དབང་པོ་ཞེས་གཞག་སྟེ། ཕོ་ཉིད་ཞེས་པ་རང་བཞིན་ང་རོ་གསང་མཐོ་བ་དང་། གཡོ་བ་དང་། མོ་ལ་སེམས་པའི་སེམས་པ་དང་། མོ་ཉིད་དེ། དེ་ལས་ཟློག་པའི་ང་རོ་དང་། གཡོ་བ་དང་བསམ་པ་ལ་དབང་བྱེད་པའི་ཕྱིར་རོ། །སྲོག་དང་། ཚོར་བ་རྣམས་དང་། དད་སོགས་ནི་དབང་པོར་འདོད་དེ། ཁྱོད་རིམ་པ་ལྟར་སེམས་ཅན་རིས་མཐུན་པར་གནས་པ་དང་། སྔར་ཀུན་ནས་ཉོན་མོངས་དང་། ཉོན་མོངས་ཀྱི་མགོ་གནོན་ཅིང་། ལམ་འདྲེན་པས་རྣམ་བྱང་ལ་དབང་བྱེད་པའི་ཕྱིར་རོ། །ཀུན་

**༼༥༣༽**

ཤེས་པར་བྱེད་པ་དང་། ཀུན་ཤེས་དང་། ཀུན་ཤེས་ལྡན་པའི་དབང་པོ་རྣམས་ནི་རིམ་བཞིན་དབང་པོར་བཞག་སྟེ། ཁྱོད་དང་པོ་གཉིས་ཀྱིས་རང་རང་གི་གོང་མ་གོང་མ་ཐོབ་པ་དང་། ཕྱི་མས་མྱང་འདས་དང་། སོགས་པས་རིམ་པས་མཐོང་སྤངས་དང་། སྒོམ་སྤང་སྤོང་བ་དང་། མཐོང་བའི་ཆོས་ལ་བདེ་བར་གནས་པ་ལ་དབང་བྱེད་པའི་ཕྱིར་རོ། །གཉིས་པ་ལ་གྲངས་ངེས་ནི་གལ་ཏེ། དབང་བྱེད་པས་དབང་པོ་ཡིན་ན། མ་རིག་པ་སོགས་འདུ་བྱེད་སོགས་དང་། ངག ལག་པ། རྐང་པ། རྐུབ་འདོམས་རྣམས་ཀྱང་སྨྲ་བ། ལེན་པ་འགྲོ་བ། གཤང་བ། འདོར་བ། ཀུན་དུ་དགའ་བའི་བྱ་བ་རྣམས་ལ་དབང་བྱེད་པས། དབང་པོ་ཁ་སྐང་བར་བྱའོ། །ཞེ་ན་མི་བྱ་སྟེ། བྱེ་བྲག་ཏུ་སྨྲ་བ་ལྟར་ན། མིག་སོགས་དྲུག་སེམས་ཀྱི་རྟེན་ཏེ། དེ་དྲུག་སེམས་ཅན་གྱི་རྫས་ཀྱི་གཞི་ཡིན་པས་སོ། །ཕོ་མོའི་དབང་པོས་རྟེན་དེའི་བྱེ་བྲག་འབྱེད་ལ། སྲོག་གི་དེ་གནས་པར་བྱེད་དོ། །དེ་དགུ་ཀུན་བྱང་ཐུན་མོང་གི་གཞིའོ། །ཚོར་བ་ལྔས་ཀུན་ནས་ཉོན་མོངས་པ་

**༼༥༤༽**

ཉིད་དུ་བྱེད་ལ། དད་སོགས་ལྔས་རྣམ་བྱང་གི་ཚོགས་སོག་པར་བྱེད་ཅིང་། ཕྱི་མ་གསུམ་གྱིས་རྣམ་པར་བྱང་བར་བྱེད་པ་ཇི་སྙེད་དབང་པོ་རྣམས་ཀྱང་དེ་སྙེད་དུ་གྲངས་ངེས་པ་ཡིན་པས་མ་རིག་པ་སོགས་དབང་པོར་མི་འདོད་དོ། །མདོ་སྡེ་པའི་ལུགས་འཆད་པས། ཡང་ན་ཅེས་པ་སྟེ། འཇུག་ཕྱོགས་དང་ལྡོག་ཕྱོགས་ཀྱི་དབང་དུ་བྱས་ནས་བཤད་པའོ། །དེ་ལ་འཇུག་པ་སྟེ་འཁོར་བའི་རྟེན་མིག་སོགས་དྲུག་དང་། དེ་སྐྱེ་བར་བྱེད་པ་ཕོ་མོའི་དབང་པོ་དང་། གནས་པར་བྱེད་པ་སྲོག་དང་། ཉེ་བར་སྤྱོད་པར་བྱེད་པ་ཚོར་བ་ལྔ་སྟེ། འཇུག་ཕྱོགས་གཞན་བཞི་ལས་དབང་པོ་བཅུ་བཞིའོ། །འཇུག་པའི་དེ་བཞིན་དུ་ལྡོག་ཕྱོགས་བཞི་ལ་བརྒྱད་དེ། ལྡོག་པ་སྟེ་མྱ་འདས་ཀྱི་རྟེན་དད་སོགས་ལྔ་དང་། དང་པོར་ཟག་མེད་སྐྱེ་བ་ཀུན་ཤེས་བྱེད་དང་། རྒྱུ་གནས་པར་བྱེད་པ་ཀུན་ཤེས་པ་དང་། རྣམ་གྲོལ་གྱི་དགའ་བདེ་ལ་ཉེ་བར་སྤྱོད་པར་བྱེད་པ་ཐ་མ་སྟེ། དེ་ལས་དབང་པོ་གཞན་བརྒྱད་ཡིན་པས་དབང་པོ་དེ་སྙེད་ཡིན་ལ། དེ་ཉིད་ཀྱི་ཕྱིར་གོ་རིམ་ཡང་དེ་དག་གོ །

**༼༥༥༽**

གསུམ་པ་ནི་དབང་པོ་གཞན་བཤད་ཟིན་ཅིང་། འཆད་པར་འགྱུར་བས་འདིར་བརྒྱད་ཁོ་ན་སྐབས་སུ་བབ་པས་འཆད་པ་ལ་གཉིས་ཏེ། ཚོར་བ་ལྔའི་ངོ་བོ་དང་། དྲི་མེད་གསུམ་གྱི་ངོ་བོའོ། །དང་པོ་ནི། ལུས་འདིར་དབང་པོ་གཟུགས་ཅན་ཏེ། དེ་ལ་རྟེན་པའི་ཚོར་བ་སིམ་པ་མ་ཡིན་པ་གནོད་པར་བྱེད་པ་གང་ཡིན་པ་དེ་ནི་སྡུག་བསྔལ་གྱི་དབང་པོའོ། །ལུས་ཚོར་སིམ་པ་ཕན་འདོགས་པ་ནི་བདེ་བའི་དབང་པོའོ། །བསམ་གཏན་གསུམ་པ་ན་སེམས་ནི་ཡིད་ཤེས་ཏེ་དེའི་འཁོར་གྱི་ཚོར་བ་སིམ་པ་དེ་ནི་བདེ་བའི་དབང་པོ་སྟེ་དགའ་བའི་འདོད་ཆགས་དང་བྲལ་བས་ཡིད་བདེ་བ་མིན་ལ། སྒོ་ལྔའི་རྣམ་ཤེས་མེད་པས་ལུས་ཚོར་ནི་མེད་པས་སོ། །མདོ་སྡེ་པ་ནི་དེ་ལུས་ཚོར་དང་། ཉན་པར་ཚོར་བ་དང་། ཤིན་ཏུ་སྦྱངས་པའི་བདེ་བར་བཤད་དོ། །གསུམ་པ་ལས་གཞན་འདོད་པ་དང་། དང་པོ་དང་གཉིས་པ་རྣམས་ན། སེམས་ཚོར་སིམ་པ་དེ་ཡིད་བདེ་བའི་དབང་པོའོ། །སེམས་ཀྱི་ཚོར་བ་སིམ་པ་མ་ཡིན་པ་གདུང་བར་མྱོང་བ་གང་ཡིན་པ་དེ་ཡིད་མི་བདེ་བའི་དབང་པོའོ། །གཏང་སྙོམས་ཀྱི་དབང་པོ་ནི་

**༼༥༦༽**

སིམ་གདུང་བར་མར་མྱོང་བའོ། །ལུས་སེམས་གང་གི་བར་མ་ཞེ་ན། གཉིས་ཀའི་བར་མའོ། །དེ་དབང་པོ་གཅིག་དུ་བྱེད་པ་གང་ཞེ་ན། མི་རྟོག་པ་ཁོ་ནར་རང་གིས་སྐྱེ་བའི་ཕྱིར་རོ། །གཉིས་པ་ནི་དད་སོགས་ལྔ་བདེ་བ་ཡིད། ཡིད་བདེ་བཏང་སྙོམས་ཏེ། དབང་པོ་དགུ་ནི་ལམ་གསུམ་དུ་རིམ་པ་ལྟར། དབང་པོ་ཕྱི་མ་གསུམ་ཞེས་བྱ་སྟེ། མཐོང་ལམ་ལ་བདེན་བཞི་མངོན་དུ་མི་ཤེས་པ་ཀུན་ཤེས་པར་བྱ་བར་ཞུགས་པས་ཀུན་ཤེས་བྱེད་པའི་དབང་པོ་ཡིན་ལ། སྒོམ་ལམ་ལ་བདེན་བཞི་མཐོང་ཟིན་ཤེས་ཤིང་གོམ་པར་བྱེད་པས་ཀུན་ཤེས་པའི་དབང་པོའོ། །མི་སློབ་ལམ་ལ་བདེན་པ་ཀུན་ཤེས་པའི་ཟད་མི་སྐྱེ་ཤེས་པ་ལྡན་པས་ཀུན་ཤེས་ལྡན་པའི་དབང་པོ་ཞེས་བྱ་བ་ཡིན་པའི་ཕྱིར་རོ། །གཉིས་པ་དེ་བསྟན་ལ་དབབ་པ་ལ་ལྔ་སྟེ། རྣམ་པའི་རབ་དབྱེ་དང་། སྙེད་ཚུལ་དང་། གཏོང་ཚུལ་དང་། དགེ་སྦྱོང་གི་འབྲས་བུ་དབང་པོ་དུ་ཡིས་ཐོབ་པ་དང་། དབང་པོའི་ལྡན་ཚུལ་ལོ། །དང་པོ་ནི། དབང་པོ་ཉེར་གཉིས་ལས། ཟག་བཅས་དུ། ཟག་མེད་དུ། མི་ཤེས་པ་ཀུན་ཤེས་སོགས་ཐ་མ་གསུམ་ནི་དྲི་མ་

**༼༥༧༽**

ཟག་པ་མེད་པ་ཁོ་ན་དང་དབང་པོ་གཟུགས་ཅན་བདུན་དང་། སྲོག་དང་། སྡུག་བསྔལ་དང་། ཡིད་མི་བདེ་དག་སྟེ། བཅུ་ཟག་པ་དང་བཅས་པ་ཁོ་ན་དང་། དད་སོགས་ལྔ་བདེ་བ་ཡིད། ཡིད་བདེ་བཏང་སྙོམས་ཏེ་དགུ་ལ་ཟག་བཅས་ཟག་མེད་གཉིས་ཀ་ཡོད་དོ། །ཡང་རྣམ་སྨིན་དུ་རྣམ་སྨིན་མིན་པ་དུ་ཞེ་ན། སྲོག་ནི་གཅིག་དུ་རྣམ་སྨིན་ནོ། །འོ་ན་དགྲ་བཅོམ་པ་ཚེའི་འདུ་བྱེད་འཇོག་པའི་སྲོག་དེ། གང་གི་རྣམ་སྨིན་ཡིན་ཞེ་ན། ཁ་ཅིག་ལོངས་སྤྱོད་ཆེར་སྨིན་པའོ་ཞེས་དང་། གཞན་ཡང་སྐྱེ་བ་སྔ་མའི་ཚེ་ལྷག་ཡོད་པ་དྲངས་པས་རྣམ་སྨིན་དུ་བཞེད་ལ། སློབ་དཔོན་དང་བཙུན་པ་དབྱངས་སྒྲོག་དེ་ནི་ཏིང་ངེ་འཛིན་གྱི་མཐུས་གནས་པ་ཡིན་པས་སྲོག་དེ་རྣམ་སྨིན་མིན་ལ། སྲོག་གཞན་ནི་རྣམ་སྨིན་ནོ་ཞེས་སོ། །བཅུ་གཉིས་ལ་རྣམ་སྨིན་ཡིན་མིན་གཉིས་ཡོད་དེ། བཅུ་གཉིས་གང་ཞེ་ན་ཐ་མ་བརྒྱད་དགེ་བ་ཁོ་ན་དང་། ཡིད་མི་བདེ་དགེ་མི་དགེ་གང་རུང་ཉིད་དུ་ངེས་པ་མ་རྟོགས་པ་སྟེ། དེ་ཡང་གཟུགས་ཅན་བདུན་ལ་རྒྱས་བྱུང་ནི་མིན་ཅིང་ལྷག་མ་ཡིན་ལ།

**༼༥༨༽**

ཡིད་དང་ཚོར་བ་ལ། དགེ་ཉོན་སོགས་ཀྱི་ཆ་མིན་ཅིང་། རྣམ་སྨིན་སྐྱེས་པའི་ཆ་ཡིན་པས་སོ། །ཡང་རྣམ་སྨིན་དང་བཅས་པ་དུ། མ་བཅས་པ་དུ་ཞེ་ན། ཡིད་མི་བདེ་དེ་གཅིག་པུ་ནི། དགེ་བ་ཟག་བཅས་སམ། མི་དགེ་བ་ཁོ་ནར་ངེས་པས་རྣམ་སྨིན་དང་བཅས་པ་སྟེ། ཀུན་རྟོག་གིས་ཁྱད་པར་གྱི་སྐྱེད་པས། ལུང་མ་བསྟན་མེད་ཅིང་། མཉམ་བཞག་མིན་པས། ཟག་མེད་ཀྱང་མེད་པས་སོ། །བཅུ་རྣམ་སྨིན་དང་བཅས་མ་བཅས་གཉིས་ཀ་ཏེ། བཅུ་གང་ཞེ་ན། ཡིད་དང་ཚོར་བ་ཡིད་མི་བདེ་ལས་གཞན་བཞི་དང་། དད་སོགས་ལྔའོ། །ལྷག་མ་གཟུགས་ཅན་བདུན་དང་། སྲོག་ནི། ལུང་མ་བསྟན་ཉིད་དང་། ཐ་མ་གསུམ་ནི་ཟག་མེད་ཡིན་པས་རྣམ་སྨིན་དང་མ་བཅས་པར་གྲུབ་བོ། །ཡང་དགེ་བ་དུ་མི་དགེ་བ་དུ། ལུང་མ་བསྟན་དུ་ཞེ་ན། དགེ་བར་ངེས་པ་ནི་དད་སོགས་ལྔ་དང་། ཐ་མ་གསུམ་ཏེ་བརྒྱད་དོ། །ཡིད་མི་བདེ་ནི། དགེ་མི་དགེ་རྣམ་པ་གཉིས་ཁོ་ནར་ཁ་ཆེ་བར་འདོད་ལ། གཞན་ནི་ལུང་མ་བསྟན་ཡང་ཡོད་པར་འདོད་དོ། །ཡིད་དང་ཚོར་

**༼༥༩༽**

བ་གཞན་བཞི་ལ་ནི་དགེ་མི་དགེ་ལུང་མ་བསྟན་གསུམ་ཀ་དང་། གཞན་མིག་སོགས་བདུན་དང་། སྲོག་ནི་རྣམས་པ་གཅིག་ཏེ། ལུང་མ་བསྟན་ཁོ་ནའོ། །དབང་པོ་གང་ཁམས་གང་དུ་རྟོགས་ཞེ་ན། དྲི་མེད་གསུམ་མ་རྟོགས་པ་བཅུ་དགུ་ནི་འདོད་ཁམས་སུ་རྟོགས་སོ། །འཕྲིག་པའི་འདོད་ཆགས་དང་བྲལ་ཞིང་རྟེན་མི་མཛེས་པའི་ལས་སྤངས་པས་ཕོ་མོའི་དབང་པོ་དང་། ལུས་དར་ཞིང་མི་དགེ་བ་མེད་པས་རྒྱུ་མཐུན་སྐྱེས་དང་། རྣམ་སྨིན་སྐྱེས་ཀྱི་སྡུག་བསྔལ་དང་། རྒྱུད་ཞི་གནས་ཀྱི་རླན་ཅིང་། ཀུན་ནས་མནར་སེམས་ཀྱི་གཞི་མེད་པས་ཡིད་མི་བདེ་སྟེ། དག་ནི་གཉིས་ཚིག་གོ །དྲི་མེད་དང་དེ་བཞི་མ་གཏོགས་པ་བཅོ་ལྔ་ནི་གཟུགས་ཁམས་སུ་རྟོགས་སོ། །དེ་རྣམས་ཀྱི་སྟེང་དུ་དབང་པོ་གཟུགས་ཅན་ལྔ་དང་། བདེ་བ་དང་ཡིད་བདེ་བ་མ་རྟོགས་པ་སྲོག་ཡིད་བཏང་སྙོམས་དད་སོགས་ལྔ་སྟེ་བརྒྱད་གཟུགས་མེད་དུ་རྟོགས་སོ། །ཡང་མཐོང་སྤང་དུ། སྒོམ་སྤང་དུ། སྤང་བྱ་མིན་པ་དུ་ཞེ་ན། ཡིད་དང་ཚོར་བ་བདེ་བ། ཡིད་

**༼༦༠༽**

བདེ་སྟོང་སྙོམས་གསུམ་ནི། མཐོང་སྤངས་དང་མཚུངས་ལྡན། མཐོང་སྤངས་དང་། དེ་ལས་གཞན་པའི་ཟག་བཅས་ཐམས་ཅད་སྒོམ་སྤང་དང་། ཟག་མེད་དག་སྤང་བྱ་མིན་པ་སྟེ། རྣམ་པ་གསུམ་མོ། །མཐོང་སྒོམ་གཉིས་ཀྱི་སྤང་བྱ་ནི། ཡིད་མི་བདེ་དང་གཟུགས་ཅན་བདུན་སྲོག་སྡུག་བསྔལ་ཏེ། དགུ་ནི་སྒོམ་པས་སྤང་བྱ་ཉི་དང་། དད་སོགས་ལྔ་པོ་ནི་ཟག་མེད་ཀྱི་ཆ་སྤང་བྱ་མིན་པ་དང་། ཡང་གིས་ཟག་བཅས་ཀྱི་ཁ་སྒོམ་སྤང་ངོ་། །ཐ་མ་གསུམ་ནི་སྤང་བྱ་མིན་པ་ཁོ་ནའོ། །གཉིས་པ་རྙེད་ཚུལ་ནི། ཁམས་གང་དུ། དབང་པོ་རྣམ་སྨིན་ཡིན་པ་དུ་རྙེད་ཅེ་ན། འདོད་པར་རྫུས་སྐྱེས་མིན་པའི་སྐྱེ་གནས་གསུམ་གྱི་དང་པོར་རྣམ་སྨིན་ལུས་སྲོག་གཉིས་རྙེད་དེ། དེའི་ཚེ་ཡིད་དང་། བཏང་སྙོམས་ཡོད་ཀྱང་རྣམ་སྨིན་མིན་ནོ། །དེ་ཡང་རྫུས་ཏེ་སྐྱེ་བས་རྙེད་པ་མིན་ཏེ། རྫུས་སྐྱེས་དེའི་སྐལ་བ་དང་པོའི་མི་ལྟ་བུ་མཚན་མེད་ཀྱིས་མིག་སོགས་ལྔ་དང་། སྲོག་སྟེ་དྲུག་གམ། མཚན་མ་ཅིག་པ་ལྷ་སོགས་ཀྱིས་བདུན་ནམ་མཚན་གཉིས་པས་བརྒྱད་དེ།

**༼༦༡༽**

དེ་ནི་ངན་འགྲོ་ན་ཡོད་དོ། །གཟུགས་ཁམས་ན་མིག་སོགས་ལྔ་དང་སྲོག་ཏེ་དྲུག་གོ །གོང་མ་གཟུགས་མེད་པར་སྲོག་ཅིག་ཏུ་རྙེད་དོ། །གསུམ་པ་གཏོང་ཚུལ་ནི་ཁམས་གང་དུ་འཆི་བ་ན་དབང་པོ་དུ་གཏོང་ཞེ་ན། གཟུགས་མེད་དུ། འཆི་བ་ན་སྲོག་ཡིད་དང་བཏང་སྙོམས་ཉིད་འགག་པར་འགྱུར་རོ། །གཟུགས་ཁམས་ན་དེ་གསུམ་དང་། མིག་སོགས་ལྔ་སྟེ་བརྒྱད་འགག་ལ། འདོད་པར་ཅིག་ཆར་འཆི་བ་ལ། མཚན་ཉིད་པ་ལ་དེ་བརྒྱད་ཕོ་མོའི་དབང་པོ་སྟེ། བཅུའམ་མཚན་གཅིག་པ་ལ་དགུའམ་མཚན་མེད་ན་བརྒྱད་འགག་ཅིང་། རིམས་ཀྱིས་འཆི་བ་ལ་ནི་ལུས་སྲོག་ཡིད་བཏང་སྙོམས་ཏེ། བཞི་འགག་གོ །དགེ་བའི་སེམས་ལ་གནས་ཏེ་འཆི་ན། གནས་སྐབས་དྲུག་པོ་ཐམས་ཅད་དུ། སྔར་གྱི་སྟེང་དུ་དད་སོགས་ལྔ་ཡང་འགག་པས་མནན་པར་བྱའོ། །བཞི་པ་དགེ་སྦྱོང་གི་ཐོབ་ཚུལ་ནི། དབང་པོའི་སྐབས་སུ་དབང་པོའི་ཆོས་ཐམས་ཅད་སྤྱད་པར་བྱ་སྟེ། དགེ་སྦྱོང་གི་ཚུལ་གྱི་འབྲས་བུ་གང་ཞིག དབང་

**༼༦༢༽**

པོ་དུས་འཐོབ་ཅེ་ན། འབྲས་བུ་བཞིའི་མཐར་ཡོད་པ་རྒྱུན་ཞུགས་དང་། དགྲ་བཅོམ་གཉིས་ནི་དབང་པོ་དགུས་འཐོབ་སྟེ། དང་པོ་ནི་དད་སོགས་ལྔ་ཀུན་ཤེས་བྱེད་པ་ཀུན་ཤེས་པ་ཡིད་བཏང་སྙོམས་རྣམས་དང་། བཞི་པ་ནི་དད་སོགས་ལྔ་ཀུན་ཤེས་པ། ཀུན་ཤེས། སྲུང་བ་ཡིད་རྣམས་དང་། བདེ་བ་ཡིད་བདེ་བཏང་སྙོམས་གསུམ་ལས་གང་རུང་གཅིག་གིས་སོ། །བར་པ་ཕྱིར་འོང་བ་དང་། ཕྱིར་མི་འོང་གཉིས་ནི་འཇིག་རྟེན་པའི་ལམ་གྱིས་ཐོབ་ན། དད་སོགས་ལྔ་བཏང་སྙོམས་ཡིད་དེ། བདུན་ནམ་འཇིག་རྟེན་ལས་འདས་པའི་ལམ་གྱིས་ཐོབ་ན། དེ་བདུན་དང་ཀུན་ཤེས་པ་སྟེ་བརྒྱད་དམ་ཕལ་ཆེར་ལ་ཆགས་བྲལ་གྱི་ཕྱིར་འོང་ཐོབ་ན། དང་པོ་ཐོབ་བྱེད་དགུ་དང་། ཆགས་བྲལ་སྔོན་འགྲོས་ཕྱིར་མི་འོང་ཐོབ་ན། གཞན་དེ་དང་འདྲ་ཞིང་། ཚོར་བ་བདེ་བ་ཡིད་བདེ་བཏང་སྙོམས་གསུམ་ལས་གང་རུང་གཅིག་སྟེ། དགུས་ཐོབ་བོ། །འོ་ན་ཡེ་ཤེས་ལ་འཇུག་པར་དགྲ་བཅོམ་པ་དབང་པོ་བཅུ་གཅིག་གི་ཐོབ་པར་བཤད་པ་དང་། ཅི་ལྟར་མི་འགལ་ཞེ་ན། དབང་པོ་

**༼༦༣༽**

བཅུ་གཅིག་རྣམས་ཀྱིས་དགྲ་བཅོམ་ཐོབ་པར་བཤད་པ་ནི། གང་ཟག་འགའ་ཞིག་ལ། བདེ་སོགས་གསུམ་གྱི་རིམ་གྱིས་ཐོབ་པ་སྲིད་པའི་ཕྱིར་བཤད་པ་ཡིན་ཏེ། དབང་རྟུལ་འགའ་བཏང་སྙོམས་ཀྱི་དགྲ་བཅོམ་ཐོབ་པ་ལས་ཉམས་ཏེ། བསམ་གཏན་དང་པོ་གཉིས་ལས་དགྲ་བཅོམ་ཐོབ་ན་ཡིད་བདེ་དང་དེ་ལས་ཀྱང་ཉམས་ཏེ། གསུམ་ལས་ཐོབ་ན་བདེ་བས་ཐོབ་ཀྱི་བདེ་སོགས་གསུམ་དུས་གཅིག་མི་སྲིད་དེ། སེམས་དང་སེམས་བྱུང་རྣམས་རྫས་མཚུངས་པས་སོ། །ལྔ་པ་དབང་པོའི་ལྡན་ཚུལ་ནི། དབང་པོ་གང་དང་། ངེས་པར་དབང་པོ་དུ་ལྡན་སྤྱད་པར་བྱ་སྟེ། བཏང་སྙོམས་དང་སྲོག་དང་ཡིད་དེ། གསུམ་ལས་གང་རུང་དང་ལྡན་པ་ལ་ངེས་པར་དེ་གསུམ་ལྡན་ནོ། །ལྷག་མ་རྣམས་ནི། ལྡན་མི་ལྡན་མ་ངེས་སོ། །བདེ་བ་དང་ལུས་དབང་དག་རེ་རེ་དང་ལྡན་པ་ལ་ངེས་གསུམ་དང་རང་རང་སྟེ་བཞི་དང་ལྡན་ནོ། །མིག་དང་སོགས་པས། རྣ་བ་སྣ་ལྕེ་བཞི་པོ་རེ་རེ་དང་ལྡན་པ་ལ་དེ་གསུམ་དང་ཁྱབ་བྱེད་ལུས་དང་རང་རང་སྟེ་ལྔ་དང་ལྡན་ནོ། །

**༼༦༤༽**

ཡིད་བདེ་དང་ལྡན་པ་ཡང་། དེ་གསུམ་དང་ཁྱབ་བྱེད་བདེ་བ་དང་། རང་ཉིད་དེ་ལྔ་དང་ལྡན་ནོ། །སྡུག་བསྔལ་དང་ལྡན་པ་ནི། ལུས་སྲོག་ཡིད་ཚོར་བ་བཞི་སྟེ། བདུན་དང་ལྡན་ནོ། །ཡིད་མི་བདེ་ནི་འདོད་པའི་རྟེན་ཅན་ཆགས་བྲལ་ལ་མི་ལྡན་པས་མ་སྨོས་ཅིང་། སྡུག་བསྔལ་ནི་ཁམས་གོང་དུ་སྐྱེས་པ་ལ་མེད་ཀྱི་འདི་ལ་མེད་པ་མིན་ནོ། །མོའི་དབང་པོ་དང་སོགས་པས་གཞན་གྱིས་ལྡན་པ་བཤད་ཟིན་འཆད་པས། ཕོ་དབང་དང་ཡིད་མི་བདེ་དང་། དད་སོགས་ལྔ་སྟེ། དེ་རེ་རེ་དང་ལྡན་པ་ལ་བརྒྱད་དང་ལྡན་ཏེ། དང་པོ་གསུམ་ལ་སྔ་མ་བདུན་དང་རང་རང་དང་། དད་སོགས་ལྔ་ལྡན་པ་ལ་དེ་ལྔ་དང་ངེས་གསུམ་མོ། །ཀུན་ཤེས་དང་། ཀུན་ཤེས་ལྡན་པའི་དབང་པོ་རེ་རེ་དང་ལྡན་པ་ལ་ངེས་གསུམ་བདེ་བ་ཡིད་བདེ་དང་སོགས་ལྔ་རང་རང་སྟེ། བཅུ་གཅིག་ངེས་པར་ལྡན་ནོ། །ཀུན་ཤེས་བྱེད་པའི་དབང་པོ་ལྡན་པ་ལ་ལུས་སྲོག་ཡིད་ཚོར་བ་བཞི་དད་སོགས་ལྔ་རང་ཉིད་དེ་བཅུ་གསུམ་རྣམས་དང་ལྡན་པ་ཡིན་ནོ། །གང་དབང་པོའི་ནང་ན་ཉུང་ལྡན་དེ་དུ་

**༼༦༥༽**

དང་ལྡན་ཞེ་ན། དགེ་རྩ་མེད་དེ་འཆད་ཅིང་ནང་ན་དབང་པོ་ཉུང་བ་དང་ལྡན་པ་ན་ལུས་དང་ཚོར་བ་ལྔ་དང་། སྲོག་དང་ཡིད་དེ། བརྒྱ་དང་ལྡན་ནོ། །གཟུགས་མེད་ཀྱི་བྱིས་པའང་། གྲངས་དེ་བཞིན་དུ་བརྒྱད་དང་ལྡན་ཏེ། བརྒྱད་གང་ཞེ་ན། བཏང་སྙོམས་དང་། སྲོག་དང་། ཡིད་དང་། དགེ་བ་དང་སོགས་ལྔ་རྣམས་དང་ངོ་། །བྱིས་པ་ནི་ཤེད་མ་བྱེ་བ་སྟེ། བརྡ་དང་གླང་དོར་གྱིས་དམིགས་དང་། སྤང་གཉེན་ལ་ཤེད་མ་བྱེ། རྒན་པོ་དང་། མཁས་པ་དང་། འཕགས་པའི་ཟླས་གྲངས་པ་གསུམ་ལས་འདིར་ནི་ཕྱི་མ་སྟེ། འགའ་ཞིག་དུ་ཐེག་ཆེན་པས་ཟླས་གྲངས་པའི་བྱིས་པ་ཉན་ཐོས་པའང་བཤད་དོ། །གང་དབང་པོ་ནང་ན་མང་བ་དང་ལྡན་པ་དེ་དུ་དང་ལྡན་ཞེ་ན། མང་པོ་ལྡན་པ་ལ་དབང་པོ་བཅུ་དགུ་ལྡན་ཏེ། དྲི་མེད་གསུམ་རྣམས་མ་གཏོགས་པའོ། །དེ་ཡང་མཚན་གཉིས་པ་དབང་པོ་ཚང་བའོ། གཞན་ཡང་འཕགས་པ་ཆགས་བཅས་ཀྱང་གྲངས་བཅུ་དགུ་ལྡན་སྲིད་དེ། ཕོ་མོའི་མཚན་གཅིག་དང་དྲི་མེད་ཀུན་ཤེས་ལྡན་

**༼༦༦༽**

པ་དང་། གཞན་གཉིས་ལས་གང་རུང་གཅིག་སྟེ་མ་རྟོགས་པས་སོ། །བསྡུ་བར་ནི་སྲིད་པ་ལས་ཀུན་དང་ལྡན་པ་འདོད་ཁམས་སུ་སྐྱེས་པ་དང་། མི་དང་ལྷར་སྐྱེས་པ་དང་། དགེ་རྩ་མ་ཆད་པ་དང་། འཕགས་པ་རྣམས་ཡིན་པར་གསུངས་སོ། །སྤྱིའི་གཉིས་པ་འདུས་བྱས་ཀྱི་སྐྱེ་ཚུལ་ནི། ཅི་འདུས་བྱས་རྣམས་མཚན་ཉིད་ཐ་དད་པ་དེ་བཞིན་དུ་ཐ་དད་པར་སྐྱེའམ། ཁ་ཅིག་ངེས་པར་ལྷན་ཅིག་སྐྱེ་བའང་ཡོད་དམ་ཅེ་ན་ཡོད་དེ། ཆོས་ཐམས་ཅད་ཤེས་བྱ་གཞི་ལྔར་ངེས་ཏེ། གཟུགས་དང་། སེམས་དང་། སེམས་བྱུང་དང་། ལྡན་མིན་འདུ་བྱེད་དང་། འདུས་མ་བྱས་ཀྱི་གཞི་ཡིན་ནོ། །འདུས་མ་བྱས་ལ་སྐྱེ་བཞི་མེད་ཅིང་། གཞན་བཞིའི་སྐྱེ་ཚུལ་ལ་གཉིས་ཏེ། གཟུགས་ཅན་དང་གཟུགས་ཅན་མ་ཡིན་པའི་སྐྱེ་ཚུལ་ལོ། །དང་པོ་ནི། གཟུགས་ཅན་རྣམས་ཀྱི་ངེས་པ་ནི་འདི་ཡིན་ཏེ། རྡུལ་ཕྲ་རབ་ནི་གཉིས་ཏེ། རྫས་ཀྱི་དང་བསགས་པའི་རྡུལ་ཕྲ་རབ་བོ། །དང་པོ་ནི། གཟུགས་ཐམས་ཅད་ཀྱི་ཆུང་མཐའ་དང་། གཉིས་

**༼༦༧༽**

པ་ནི། རགས་པའི་ནང་གི་ཆུང་མཐའོ། །དེ་ལ་འདོད་ཁམས་ན་དབང་པོ་མེད་ཅིང་། སྒྲ་ཡང་མེད་པའི་བསགས་པའི་རྡུལ་ཕྲ་རབ་ལ་འབྱུང་བ་བཞི་དང་། གཟུགས་དྲི་རོ་རེག་བྱ་སྟེ། རྫས་བརྒྱད་ངེས་པར་ལྷན་ཅིག་ཏུ་སྐྱེའོ། །ལུས་ཀྱི་དབང་པོ་དང་ལྡན་པ་ལ་བརྒྱད་པོ་དེ་དང་། རང་ཉིད་དེ་རྫས་དགུ་ལྷན་ཅིག་སྐྱེས་ཏེ། དབང་པོ་གཞན་མིག་རྣ་བ་སྣ་ལྕེ་དང་ལྡན་པ་ལ་དགུ་དང་། རང་རང་སྟེ་རྫས་བཅུ་སྐྱེ་ཞིང་། དེ་རྣམས་ལ་སྒྲ་ཡོད་ན་རེ་རེ་མནན་ནོ། །གཟུགས་ཁམས་ན་དྲི་རོ་མེད་པས་གཟུགས་ན་དབང་པོ་མེད་པ་ལ། སྒྲ་མེད་ཕྲ་རབ་སྡུག་བསྔལ་རྫས་དྲུག ཅེས་སྦྱར་རོ། །དེ་ལྟར་འདུས་པ་རེ་རེ་ལ་རྫས་བརྒྱད་མཉམ་པོར་ཡོད་ཀྱང་པྲ་བཤེར་སོགས་འགའ་ཞིག་ཁོ་ན་དམིགས་པ་ནི་ཆེས་གསལ་ཞིང་ནུས་པ་ཆེ་བ་དེ་དམིགས་པ་སྟེ་ཕྱེ་དང་ལན་ཚྭའི་ཕྱེ་མ་སྲེས་པའི་རྫས་མཉམ་ཡང་ལན་ཚའི་རོ་དམིགས་པ་བཞིན་ནོ། །འདིར་རྫས་ཀྱི་དོན་ཡང་འབྱུང་བཞི་ནི་རྫས་ཀྱི་རང་གི་

**༼༦༨༽**

མཚན་ཉིད་ཀྱི་རིགས་དང་གཞན་ནི་སྐྱེ་མཆེད་ཀྱི་རང་མཚན་ནོ། །གསལ་བར་མ་དམིགས་པའི་འབྱུང་བ་རྣམས་ཡོད་པར་ནི་བྱེད་ལས་ལས་རྗེས་སུ་དཔག་ཅིང་རྐྱེན་དང་ཕྲད་ན་མངོན་དུའང་འགྱུར་ཏེ། ལྕགས་མེ་དང་ཕྲད་ན་ནལ་ནལ་པོ་དང་། ཆུ་གྲང་རེག་དང་ཕྲད་ན་སྲ་བ་དང་། ཤིང་གྲུད་ན་མི་དམིགས་སོ་ཞེས་ཟེར་རོ། །མདོ་སྡེ་པ་ན་རེ། འདུས་པ་གང་ལ་འབྱུང་བ་གང་དམིགས་པ་དེ་རྫས་སུ་ཡོད་ཅིང་། གཞན་ནི་ས་བོན་ཏེ། ནུས་པའི་སྒོ་ནས་ཡོད་ཀྱི་རང་གི་ངོ་བོར་ཏེ་རྫས་སུ་ནི་མེད་དེ། ཤིང་གི་ཕུང་པོ་འདི་ལ་ཁམས་རྣམ་པ་སྣ་ཚོགས་ཡོད་དོ། །ཞེས་གསུངས་པའི་ཕྱིར་རོ་ཟེར་རོ། །སྡེ་པ་འདི་དག་ནི། འདུས་པ་གཅིག་ལ་ཡོད་པའི་རྡུལ་རྫས་བརྒྱད་སོགས་གོག་པ་ཐ་དད་ནི་སྐོར་བར་བཅས་སམ། བར་མེད་དུ་གནས་པ་འཛིན་པར་བྱེད་པའི་རླུང་གིས་བཟུང་བས་ཕན་ཚུན་མི་འགྱེས་པར་འདོད་དོ། །གཉིས་པ་འདུས་བྱས་ཀྱི་གཟུགས་ཅན་མ་ཡིན་པའི་སྐྱེ་ཚུལ་ལ། མདོར་བསྟན་པ་ནི། སེམས་

**༼༦༩༽**

དང་སེམས་བྱུང་གཉིས་ངེས་པར་ལྷན་གཅིག་ཏུ་སྐྱེ་ལ། གཟུགས་སོགས་སྐྱེ་བ་ཅན་ཐམས་ཅད་ནི་འདུས་བྱས་ཀྱི་མཚན་ཉིད་སྐྱེ་བ་སོགས་དང་། ངེས་པར་ལྷན་གཅིག་དུ་སྐྱེ་བའོ། །སེམས་ཅན་དུ་སྟོན་པ་ཁོ་ན་ལུས་དང་གྲིབ་མ་ལྟ་བུའི་ཐོབ་པ་དང་། ལྷན་ཅིག་སྐྱེའི་སྔ་ཕྱིའི་ཐོབ་པ་དང་། ནི་མིན་ནོའམ་ནི་སེམས་ཅན་དུ་མི་སྟོན་པ་དང་ལྷན་ཅིག་མི་སྐྱེའོ་ཞེས་བྱེ་བྲག་ཏུ་བྱ་བའི་ཕྱིར་རོ། །རྒྱས་པར་བཤད་པ་ལ་གཉིས་ཏེ། སེམས་དང་མཚུངས་ལྡན་དང་། མི་ལྡན་པའི་འདུ་བྱེད་རྒྱས་པར་བཤད་པའོ། །དང་པོ་ལ་བཞི་སྟེ། ངེས་པར་མཚུངས་ལྡན་དང་། མ་ངེས་པའི་མཚུངས་ལྡན་དང་། གཅིག་པ་ལྟ་བུའི་ཐ་དད་དང་། ཐ་དད་ལྟ་བུའི་གཅིག་པའོ། །དང་པོ་ལ་མདོར་བསྟན་པ་ནི། སེམས་བྱུང་ཞེས་པ་གང་ཞེ་ན། དབྱེ་བཞི་ངེས་པའི་སེམས་བྱུང་ནི། དབྱེ་གྲངས་སྡེ་ཚན་ལྔ་སྟེ། སྤྱིར་གྱི་ས་མང་པོ་དང་། སོགས་པས་དགེ་བའི་དང་། ཉོན་མོངས་པའི་དང་། མི་དགེ་བའི་ས་མང་པོ་པ་དང་། ཉོན་མོངས་ཆུང་

**༼༧༠༽**

ངུའི་ས་པ་སྟེ། དེའི་དབྱེ་བ་ལས་སོ། །རྒྱས་པར་བཤད་པ་ལ་ལྔའི། དང་པོ་མཚམས་ཀྱི་ས་མང་པོའི་མཚན་ཉིད་ལ། ཚོར་བ་མྱོང་བ་དང་། སེམས་མངོན་པར་འདུ་བྱེད་པའི་སེམས་པ་དང་། ཡུལ་ལ་མཚན་མར་འཛིན་པའི་འདུ་ཤེས་དང་། བྱེད་འདོད་པའི་འདུན་པ་དང་། ཡུལ་དབང་རྣམ་ཤེས་གསུམ་འདུས་པ་ལས་སྐྱེས་པའི་རེག་པ་དང་། ཆོས་རབ་ཏུ་རྣམ་པར་འབྱེད་པའི་བློ་གྲོས་ཏེ་ཤེས་རབ་དང་། དྲན་པ་དམིགས་པ་མི་བརྗེད་པ་དང་། ཡིད་ལ་བྱེད་པ་སེམས་ཀྱི་འཇུག་པ་དང་། མོས་པ་འདོད་པ་དང་། ཏིང་ངེ་འཛིན་སེམས་རྩེ་གཅིག་པ་སྟེ། བཅུ་ནི་ས་མང་ཞེས་པ་སྟེ། ཕལ་ཆེར་སེམས་ཐམས་ཅད་ལ་འབྱུང་བའི་ཕྱིར། སེམས་དང་སེམས་བྱུང་རྣམས་ཀྱི་བྱེ་བྲག་ནི་ཕྲ་བས། དེ་ནི་རེ་ཤིག་རྒྱུན་རྣམས་ལ་ཡང་ཡོངས་སུ་དཔྱད་པར་དཀའ་ན་སྐད་ཅིག་རྣམས་ལ་ལྟ་ཅི་སྨོས་ཞེས་སྨན་སོགས་ཀྱི་རོ་སོགས་དཔེར་བྱས་ཏེ་བཤད་དོ། །གཉིས་པ་ནི་སེམས་དྭང་བ་ནི་དད་པ་སྟེ་དེ་དང་ལྡན་ན་ཉོན་མོངས་དང་ཉེ་བའི་ཉོན་མོངས་

**༼༧༡༽**

པའི་རྟོག་པ་དང་བར་འགྱུར་བ་ནོར་བུ་ཆུ་དྭངས་ལྟ་བུའོ། །བག་ཡོད་པ་དགེ་བའི་ཆོས་སྒོམ་ཞིང་ཅེས་སུ་བྱེད་པ་དང་། ཤིན་ཏུ་སྦྱངས་པ་སེམས་ལས་སུ་རུང་བ་དང་། བཏང་སྙོམས་སེམས་སྙམ་ཞིང་ལྷུན་གྱི་གྲུབ་པ་ཉིད་དང་། འོག་ནས་འཆད་པའི་ངོ་ཚ་ཤེས་པ་དང་། ཁྲེལ་ཡོད་པ་དང་། དགེ་བའི་རྩ་བ་མ་ཆགས་པ་དང་། ཞེ་སྡང་མེད་པ་གཉིས་ཏེ། གཏི་མུག་མེད་པ་ནི་ཤེས་རབ་ལ་བཏགས་པས་སྤྱིར་གྱི་མང་ངོ་། །རྣམ་པར་མི་འཚེ་བ་གཞན་ལ་འཐོ་མི་འཚམ་པ་དང་། བརྩོན་འགྲུས་དགེ་བ་ལ་སེམས་སྤྲོ་བ་སྟེ། བཅུ་ནི་དགེ་བའི་ས་མང་ཞེས་བྱ་སྟེ། ཕལ་ཆེར་རྟག་ཏུ་དགེ་བའི་སེམས་ཉིད་ལ་འབྱུང་བའི་ཕྱིར་རོ། །གསུམ་པ་ནི། འོག་ནས་འཆད་པའི་རྨོངས་པ་མ་རིག་པ་དང་། བག་མེད་པ་དགེ་བའི་ཆོས་མི་སྒོམ་པ་དང་། ལེ་ལོ་དགེ་བ་ལ་སེམས་མི་སྤྲོ་བ་དང་། མ་དད་པ་སེམས་མ་དྭང་བ་དང་། རྨུགས་པ་ལུས་སེམས་ལྕི་བ་སྟེ་ལས་སུ་མི་རུང་བ་ཉིད་དང་། རྒོད་པ་སེམས་

**༼༧༢༽**

རྣམ་པར་མ་ཞི་བ་སྟེ། དྲུག་ནི་ཉོན་མོངས་ཅན་གྱི་ས་པ་ཞེས་བྱ་སྟེ། ཕལ་ཆེར་རྟག་ཏུ་ཉོན་མོངས་ཅན་གྱི་སེམས་ཉིད་ལ་འབྱུང་བའི་ཕྱིར་རོ། །བཞི་པ་ནི་ངོ་ཚ་མེད་པ་དང་། ཁྲེལ་མེད་པ་ནི་མི་དགེ་བའི་ས་མང་ཞེས་བྱས་ཏེ། ཕལ་ཆེར་རྟག་ཏུ་མི་དགེ་བའི་སེམས་ཉིད་ལ་འབྱུང་བའི་ཕྱིར་རོ། །ལྔ་པ་ནི། ཕྲ་རྒྱས་སུ་འཆད་པའི་ཁྲོ་བ་དང་། འཁོན་དུ་འཛིན་པ་དང་། གཡོ་དང་། ཕྲ་དོག་དང་། འཚིག་པ་དང་། འཆབ་པ་དང་། སེར་སྣ་དང་། རྒྱུ་དང་། རྒྱགས་པ་འཆད་པ་དང་། རྣམ་པར་འཚེ་བ་ནི། ཉོན་མོངས་ཆུང་ངུ་པ་ས་ཞེས་བྱ་སྟེ། མ་རིག་པ་ཙམ་དང་། སྒོམ་སྤང་དང་། ཡིད་ཀྱི་ས་པ་ཁོ་ན་དང་། མཚུངས་ལྡན་གྱི་བློ་ཡིན་པའི་ཕྱིར་རོ། །མ་ངེས་པའི་ས་བརྒྱད་ནི། དབྱིག་ཤེས་ཀྱི་སྡོམ་ཚིག་དུ། རྟོག་དང་སྤྱོད་དང་འགྱོད་པ་དང་། །གཉིད་དང་ཁོང་ཁྲོ་ཆགས་ཉིད་དང་། །ང་རྒྱལ་ཐེ་ཚོམ་ཞེས་བྱ་བ། །བརྒྱད་ནི་ངེས་པ་མིན་ཞེས་བཤད། །ཅེས་སོ། །དེ་ལྟར་ཞེ་དྲུག་དང་ལྟ་བ་སྟེ། ཞེ་བདུན་རྩ་བར་དངོས་སུ་བཤད་ཅིང་། རྒྱལ་པོ་སྲས་ལྟ་བའང་མ་ངེས་པ་

**༼༧༣༽**

ཡིན་པས་སྡོམ་ཚིག་དེ་རྣམས་མི་སྤོང་གསུང་ཡང་། དེ་ཤེས་རབ་ལ་རྟགས་པས། སྡོམ་ཚིག་རིགས་སོ། །དེས་ན་ཞེ་དྲུག་པ་རྫས་ཡོད་དང་། འགྲེལ་བར་འབྱུང་བ་དྲུག་ནི་རྟགས་ཡོད་དེ། བརྗེད་ངས་དྲན་པ་ཉོན་མོངས་ཅན་དང་། རྣམ་གཡེང་ཏིང་ངེ་འཛིན་ཉོན་མོངས་ཅན་དང་། གཏི་མུག་མེད་པ་དང་། ཤེས་བཞིན་མ་ཡིན་པ་ཤེས་རབ་དང་། ཚུལ་མིན་ཡིད་བྱེད་ཡིད་བྱེད་ཉོན་མོངས་ཅན་དང་། ལོག་པར་མོས་པ་མོས་པ་ཉོན་མོངས་ཅན་ཡིན་པས་གུད་ན་མེད་པས་སོ། །གཉིས་པ་མ་ངེས་པའི་མཚུངས་ལྡན་ནི། སྡེ་ཚན་དེ་ལྔར་མ་ངེས་པས་དེ་སྐད་དེ། དེ་ལ་གཉིས་ཏེ། འདོད་པའི་དང་། ཁམས་གོང་མའི་མཚུངས་ལྡན་ནོ། །དང་པོ་ལ་ལྔ་ལས། འདོད་པའི་ཁམས་ཀྱི་དགེ་བའི་ས་པ་ནི། ཁྱེད་ལས་སེམས་ཉེར་གཉིས་འབྱུང་སྟེ། སྔར་གྱི་སྡེ་ཚན་དང་པོ་གཉིས་དང་། རྟོག་སྤྱོད་དང་བཅས་པ་འབྱུང་བའི་ཕྱིར། འདི་རྣམས་ལ་རང་གཞན་གྱི་དགེ་བ་མ་བྱས་པ་དང་། མི་དགེ་བ་བྱས་པ་ལ་

**༼༧༤༽**

འགྱོད་པ་ཡང་མནན་ནོ། །གཉིས་པ་མི་དགེ་བ་ནི། ཉི་ཤུ་འབྱུང་སྟེ་མ་རིག་པ་ཙམ་ལས་ཆག་སོགས་ཉོན་མོངས་གཞན་མེད་པས་མ་འདྲེས་པ་དང་། ལྟ་བ་ལོག་ལྟ་དང་། མཆོག་འཛིན་གཉིས་དང་ལྡན་པ་ལ་དང་པོ་བཅུ་དང་། ཉོན་མོངས་པའི་ས་མང་དྲུག་དང་། ངོ་ཚ་མེད་པ་དང་། ཁྲེལ་མེད་པ་དང་། རྟོག་སྤྱོད་དང་བཅས་པ་རྣམ་འབྱུང་བའི་ཕྱིར་ཏེ། ལྟ་བ་ནི་ཤེས་རབ་དུ་འདུའོ། །གསུམ་པ་ནི་མི་དགེ་བ་འདོད་ཆགས་སམ། ཁོང་ཁྲོའམ། ང་རྒྱལ་ལམ། ཐེ་ཚོམ་སྟེ་ཉོན་མོངས་བཞི་དང་། ཁྲོ་བ་སོགས་ཉོན་མོངས་ཆུང་ངུའི་ས་པ་བཅུ་དང་། དགེ་བ་བྱས་ཞིང་སྡིག་པ་མ་བྱས་པ་ལ་འགྱོད་པ་རྣམས་དང་ལྡན་པ་ནི་ཁྱོད་ལ་ཉེར་གཅིག་འབྱུང་སྟེ། ས་མང་ཉི་ཤུ་དང་། རང་རང་རྣམས་འབྱུང་བས་སོ། །བཞི་པ་སྒྲིབ་ལ་ལུང་མ་བསྟན་འདོད་པའི་འཇིག་ལྟ་དང་། མཐར་ལྟ་དང་ལྡན་པའི་སེམས་ནི་ཁྱོད་ལ་བཅོ་བརྒྱད་འབྱུང་སྟེ། སྡེ་ཚན་དང་པོ་བཅུ་དང་། ཉོན་མོངས་པའི་ས་མང་དྲུག་དང་། རྟོག་སྤྱོད་རྣམས་འབྱུང་བའི་ཕྱིར་རོ། །ལྔ་པ་ལུང་མ་བསྟན་སྒྲིབ་པ་ལས་

**༼༧༥༽**

གཞན་མ་སྒྲིབ་པ་ནི་ཁྱོད་ལ་བཅུ་གཉིས་འབྱུང་སྟེ། དང་པོའི་བཅུ་དང་རྟོག་སྤྱོད་དག་འབྱུང་བའི་ཕྱིར་རོ། །ཉི་འོག་པ་ནི་འགྱོད་པ་དང་། ཡིད་མི་བདེ་ལུང་མ་བསྟན་པ་ཡང་འདོད་པས། དེ་ལྟ་ན་བཅུ་གསུམ་མོ། །གཉིད་ནི་རྨི་ལམ་རྨི་བས་གནས་སྐབས་ཏེ། དགེ་མི་དགེ་ལུང་མ་བསྟན་གསུམ་ཀ་ཡོད་པས། སེམས་ཀུན་ལ་མི་འགལ་བའི་ཕྱིར། གང་ལ་ཡོད་པ་དེ་མནན་པས་ཉེར་གསུམ་སོགས་སོ། །གཉིས་པ་ཁམས་གོང་མའི་མཚུངས་ལྡན་ནི་འདོད་པའི་མཚུངས་ལྡན་དེ་ལས་ཡིད་ལ་གཅགས་པའི་འགྱོད་པ་དང་། གཉིད་དང་མི་དགེ་བ་གཡོ་རྒྱུ་རྒྱགས་པ་བོར་བའི་ཁྲོ་བ་སོགས་བདུན་དང་། ཁོང་ཁྲོ་དང་ངོ་ཚ་མེད་པ་དང་། ཁྲེལ་མེད་པ་རྣམས་བསམ་གཏན་དང་པོ་ན་མེད་དོ། །དེ་རྣམས་དང་རྟོག་པའང་བསམ་གཏན་ཁྱད་པར་ཅན་ན་མེད་ལ། དེའི་གོང་བསམ་གཏན་གཉིས་པ་སོགས་ན་དཔྱོད་པ་མེད་ཅིང་། ཡང་གི་གཡོ་རྒྱུ་ཡང་མེད་པར་བསྟན་ཏེ། གཅིག་པ་ལྟ་བུའི་ཐ་དད་ནི། སེམས་བྱུང་ཁ་ཅིག་གི་ཁྱད་པར་

**༼༧༦༽**

སྟོན་ཏེ། ངོ་ཚ་མེད་པ་དང་། ཁྲེལ་མེད་ལ་ཁྱད་པར་ཅི་ཡོད་ཅེ་ན། ཡོན་ཏན་དང་ཡོན་ཏན་ཅན་རྣམས་ལ་མ་གུས་པ་ལུས་ངག་གི་སྐུར་བསྟི་དང་། ཡིད་ཀྱིས་འཇིགས་པས་དབང་མི་སྒྱུར་བ་ནི་ངོ་ཚ་མེད་པ་དང་། ཁྲེལ་མེད་པ་ནི། དམ་པ་སྨད་པ་ཁ་ན་མ་ཐོ་བ་མི་དགེ་བ་ལ་འཇིགས་པར་མི་ལྟ་བ་སྟེ། དེ་དག་ལས་ལྡོག་པ་ནི། ངོ་ཚ་ཤེས་པ་དང་། ཁྲེལ་ཡོད་པའོ། །དགའ་བ་དང་གུས་པ་ལ་ཁྱད་པར་ཅི་ཡོད་ཅེ་ན། དགའ་བ་ནི་གཉིས་ལས་ཉོན་མོངས་ཅན་མིན་པ་ནི་དད་པ་སྟེ། ཉོན་མོངས་ཅན་ནི་སྲེད་པའོ། །གུས་པ་ཉིད་ནི་ཇི་སྐད་བཤད་པའི་ངོ་ཚ་ཤེས་པ་སྟེ། དགའ་གུས་དེ་གཉིས་འདོད་པ་དང་། གཟུགས་དག་ན་ཡོད་ཀྱི། གཟུགས་མེད་ན་མེད་དེ། དེ་ན་གང་ཟག་ལ་དམིགས་པའི་དེ་དག་ཡོད་ལ། འདིར་ནི་གང་ཟག་ལ་དམིགས་པའི་དགའ་མགུས་ལ་བསམས་ཀྱི། ཆོས་ལ་དམིགས་པ་ལ་མ་བསམས་སོ། །རྟོག་སྤྱོད་གཉིས་ལ་ཁྱད་པར་ཅི་ཡོད་ཅེ་ན། རྟོག་པ་དང་སྤྱོད་པ་རིམ་པ་བཞིན་སེམས་རྩིང་བ་དང་ཞིབ་པ་ཉིད་དོ། །ང་རྒྱལ་དང་རྒྱགས་པའི་ཁྱད་པར་ཅི་ཞེ་ན། ང་རྒྱལ་ནི་ཕ་རོལ་པོ་

**༼༧༧༽**

ལས་བདག་ལྷག་ཅེས་སེམས་ཁེངས་པ་སྟེ། རྒྱགས་པ་ཉིད་ནི་རང་གི་ཆོས་ལ་ཆགས་པའི་སེམས་ཡོངས་སུ་བཏགས་པའམ། གང་བ་གཞན་གྱི་ལ་ལྟོས་ནས་མིན་པའོ། །ཐ་དད་ལྟ་བུའི་གཅིག་པ་ནི། སེམས་དྭང་བ་ནི། བཞི་པ་ནི། འབྱེད་པས་ན་སེམས་དང་ཤེས་པས་ན་ཡིད་དང་། རྣམ་པར་ཤེས་པས་ན་རྣམ་ཤེས་ནི་གསུང་རབ་ལས་མིང་དེ་གསུམ་ཐ་དད་དུ་བཏགས་ཀྱི། དོན་ནི་གཅིག་གོ །གོང་མ་པ་ནི་དེ་གསུམ་ཕལ་པས་རྣམ་ཤེས་ཚོགས་བརྒྱད་དང་། གཙོ་བོར་སེམས་ནི་ཀུན་གཞི་དང་། ཉོན་ཡིད་དང་རྣམ་ཤེས་ནི་ཚོགས་དྲུག་ཡིན་པས་དོན་ཐ་དད་དུ་བཞེད་དོ། །བརྒྱན་སྟུན་པོ་བཀོད་པར། སེམས་ནི་ཀུན་གཞིའི་རྣམ་པར་ཤེས། །ངར་སེམས་བདག་ཉིད་ཡིད་ཡིན་ནོ། །གང་ཞིག་ཡུལ་ལ་འཛིན་བྱེད་པ། །དེ་ནི་རྣམ་པར་ཤེས་ཞེས་བྱ། །ཞེས་བཀའ་སྩལ་པ་ལྟར་རོ། །དེ་གསུམ་དོན་གཅིག་པ་ལྟར། སེམས་དང་སེམས་བྱུང་དབང་པོ་ལ། རྟེན་པས་བརྟེན་པ་དང་། ཡུལ་འཛིན་པས་དམིགས་པ་དང་། དམིགས་

**༼༧༨༽**

པ་དེ་ཉིད་ལ་རྣམ་པ་རེ་རེ་ནས་བྱེ་བྲག་ཏུ་གཅོད་པས། རྣམ་པ་དང་བཅས་པ་དང་། མཉམ་པར་ལྡན་པས་མཚུངས་པར་ལྡན་པའང་དོན་གཅིག་གོ །མཚུངས་ལྡན་དེའང་རྣམ་པ་ལྔ་སྟེ། སེམས་དང་སེམས་བྱུང་གཉིས་རྟེན་དབང་པོ་གཅིག་ལ་བརྟེན་པས་རྟེན་དང་། ཡུལ་གཅིག་ལ་དམིགས་པས་དམིགས་པ་དང་། སེམས་སྔོན་པོའི་རྣམ་པ་ཅན་ཡིན་ན་དེ་དང་ལྡན་པའི་ཚོར་བ་སོགས་ཀྱང་སྔོན་པོའི་རྣམ་པ་ཅན་ཡིན་པ་སོགས་རྣམ་པ་དང་། དུས་གཅིག་པས་དུས་དང་། རིགས་འདྲ་རྫས་རེ་རེ་བར་འདྲ་བས་རྫས་མཚུངས་པའོ། །གཉིས་པ་ནི་ལྡན་པའི་འདུ་བྱེད་ལ་གསུམ་ཏེ། མདོར་བསྟན་པ་དང་། རྒྱས་པར་བཤད་པ་དང་། ཆོས་ཀྱི་ཁྱད་པར་གཞན་བསྟན་པས་བསྡུ་བའོ། །དང་པོ་ལ་སྤྱི་དོན་ནི་མདོར་ཕུང་པོ་ཐ་དད་དུ་གསུངས་པ་ལ་རྟེན་ནས། མངོན་པ་པ་ཐམས་ཅད་ལྡན་མིན་འདུ་བྱེད་ནི་སྡུག་བསྔལ་དུ་གྲུབ་པ་དང་། རིག་པ་གང་ཡང་མིན་པའི་འདུ་བྱས་སུ་བཞེད་ལ། དེ་ལས་ཀྱང་བྱེ་བྲག་དུ་སྨྲ་བ་རྣམ་གཟུགས་སེམས་སེམས་བྱུང་ལས་རྫས་གཞན་པ་དང་།

**༼༧༩༽**

མདོ་སྡེ་པ་དང་། སེམས་ཙམ་པ་རྣམས་དེ་གསུམ་གྱི་གནས་སྐབས་བཏགས་ཡོད་ཡིན་པས་རྫས་སུ་མ་གྲུབ་པའི་ཕྱིར། རང་གི་གནས་སྐབས་ཅན་ལས་རྫས་གཅིག་དང་། ཐ་དད་གང་ཡང་མིན་ཏེ། གཅིག་ཡིན་ན་གནས་སྐབས་མི་རྟག་པ་སོགས་དུ་མ་ཡིན་པ་བཞིན་དུ། གནས་སྐབས་ཅན་སེམས་སོགས་ཀྱང་དུ་མར་ཐལ་ཞིང་། གནས་སྐབས་ཅན་སེམས་ནི་གཅིག་ཡིན་པ་བཞིན་དུ་དེའི་གནས་སྐབས་སྐྱེ་འཇིག་སོགས་ཀྱང་གཅིག་དུ་ཐལ་བའི་ཕྱིར་རོ། །གཞན་ཡིན་ན་འདུས་བྱས་རྟག་པར་ཐལ་ཞིང་། གསུམ་ལས་རྫས་གཞན་དུ་ཚད་མས་མ་འགྲུབ་པའི་ཕྱིར་རོ། །ཞེས་འཆད་དོ། །ཡན་ལག་གི་དོན་བདུན་ཏེ། ཐོབ་མ་ཐོབ་དང་། སྐལ་མཉམ་དང་། འདུ་ཤེས་མེད་པ་དང་། སྙོམས་འཇུག་དང་། སྲོག་དང་། མཚན་ཉིད་དང་། མིང་གི་ཚོགས་སོགས། རྒྱས་པར་བཤད་པའོ། །ཐོབ་བྱའི་ཆོས་ལྡན་པར་བྱེད་པའི་རྫས་གཞན་བླང་ལ་ཁལ་ལྡན་བྱེད་ཐག་པའམ། འབྱར་བྱེད་སྤྲིན་ལྟ་བུའོ། །དབྱེ་ན་གཉིས་ཏེ།

**༼༨༠༽**

གསར་དུ་རྙེད་པ་དང་། དེའི་རྒྱུན་ལྡན་པའོ། །གསར་རྙེད་ལའང་ཟག་མེད་དང་པོའི་ཐོབ་པ་ལྟ་བུ། སྔར་བསྟན་མ་ཐོབ་པ་ལས་གསར་དུ་རྙེད་པ་དང་། བསམ་གཏན་སོགས་སྔར་ཐོབ་པ་ཉམས་ནས་སླར་ཐོབ་པའི་སྐད་ཅིག་དང་པོ་ལྟ་བུ། རྣམ་པར་ཉམས་པ་ལས་གསར་རྙེད་གཉིས་དང་། ཐོབ་ནས་སྐད་ཅིག་གཉིས་པ་སོགས་དང་དེ་གཉིས་རྒྱུན་ལྡན་པ་དང་། སོ་སྐྱེ་ལ་སྲིད་རྩེའི་ཉོན་མོངས་ཡེ་ནས་ལྡན་པ་སྟེ། ལྡན་པ་གསུམ་དང་ལྔའོ། །དེས་ན་ཐོབ་པ་ནི། ཆོས་ལྡན་བྱེད་ཀྱི་རྫས་ཡིན་ལ། མ་ཐོབ་པ་ནི་ལྡན་པའི་གེགས་སུ་འགྱུར་བའོ། །དེ་ཡང་གསུམ་སྟེ། འདོད་པའི་ཉོན་མོངས་ཅན་གྱི་བསམ་གཏན་ལྟ་བུ་རྣམ་པར་ཉམས་པས་མ་རྙེད་པ་དང་། དེའི་རྒྱུན་མི་ལྡན་པ་དང་། སོ་སྐྱེ་ལ་ཟག་མེད་ཀྱི་ལམ་ལྟ་བུ་ཡེ་མི་ལྡན་པའོ། །འདི་དག་ཆོས་གང་གི་ཡིན་ཞེ་ན། ཐོབ་པ་དང་མ་ཐོབ་པ་ནི་རང་རྒྱུད་དུ་རྟོགས་པའི་ཆོས་རྣམས་ཀྱི་སྟེ། གཞན་རྒྱུད་དང་སེམས་ཅན་གྱི་རྒྱུད་ཡིན་པའི་ཆོས་རང་

**༼༨༡༽**

རྒྱུད་ལ་ཐོབ་མ་ཐོབ་དུ་མི་འགྱུར་རོ། །དམིགས་གསལ་ནི་རྟགས་འགོག་དང་། རྟགས་མིན་གྱི་འགོག་པ་དག་རྒྱུན་དུ་མ་རྟོགས་ཀྱང་། དེ་གཉིས་ཀྱི་དགག་བྱ་རྒྱུད་དུ་གཏོགས་པས་དེ་བཀག་པའི་ཐོབ་མ་ཐོབ་ཡོད་དོ། །དུས་གསུམ་པའི་ཐོབ་པ་ཡང་། སོ་སོར་དུས་རྣམ་པ་གསུམ་ཏེ། ཆོས་འདས་པ་ལ་ཐོབ་པ་ཁྱུ་མཆོག་ལྟར་དང་ལ་ལྡིང་བ་དང་། ལུས་ཀྱི་གྲིབ་མ་ལྟར་ལྷན་ཅིག་པ་དང་། བེའུ་ལྟར་རྗེས་སུ་འབྲང་བ་སྟེ། དུས་གསུམ་དང་། མ་འོངས་པ་དང་། ད་ལྟར་བྱུང་བ་ལའང་སྦྱར་ཏེ། སྤྱིར་བཏང་ངོ་། །ཆོས་དགེ་བ་དང་སོགས་པས་མི་དགེ་བ་དང་ལུང་མ་བསྟན་གྱི་ཐོབ་པ་རིམ་པ་བཞིན་དགེ་མི་དགེ་ལུང་མ་བསྟན་ནོ། །ཁམས་གསུམ་ལས་གང་རུང་དེར་གཏོགས་པའི་ཆོས་རྣམས་ཀྱི་ཐོབ་པ་དང་ཁམས་པ་ཁོ་ནའོ། །ཁམས་སུ་མ་གཏོགས་པའི་ཆོས་རྣམས་ཀྱི་ཐོབ་པ་ནི་ཁམས་གསུམ་དང་ཟག་མེད་དེ། རྣམ་པ་བཞི་སྟེ། རྟགས་མིན་གྱི་ཁམས་གསུམ་དང་། རྟགས་འགོག་ཟག་བཅས་ཀྱིས་ཐོབ་པའི་གཟུགས་དང་གཟུགས་མེད་གཉིས་དང་། དེ་ཟག་མེད་ཀྱིས་ཐོབ་པ་དང་། ལམ་བདེན་གྱིས་ཐོབ་པ་ཟག་མེད་དོ། །སློབ་པའི་ཆོས་ཀྱི་ཐོབ་པ་སློབ་པ་དང་། མི་སློབ་པའི་ཆོས་ཀྱི་ཐོབ་པ་མི་སློབ་པའོ། །སློབ་པ་དང་མི་སློབ་པ་གཉིས་མིན་གྱི་ཆོས་ཀྱི་སློབ་མི་སློབ་གཉིས་མིན་གསུམ་ཏེ། རྟགས་འགོག་

**༼༨༢༽**

སློབ་ལམ་གྱིས་ཐོབ་པ་སློབ་པ་དང་། དེ་མི་སློབ་ལམ་གྱིས་ཐོབ་པ་མི་སློབ་པ་དང་། དེ་སོ་སྐྱེས་ཐོབ་པ་དང་། རྟགས་མིན་དང་ཟག་བཅས་ཀྱི་ཐོབ་པ་གཉིས་མིན་ནོ། །མཐོང་སྤང་གི་ཐོབ་པ་མཐོང་སྤང་དང་། སྒོམ་སྤང་གི་ཐོབ་པ་སྒོམ་སྤང་སྟེ། སྤང་བྱ་མིན་པའི་རྟགས་མིན་གྱི་ཐོབ་པ་དང་། རྟགས་འགོག་སོ་སྐྱེས་ཐོབ་པ་སྒོམ་སྤང་དང་། དེ་ཟག་མེད་ཀྱི་ཐོབ་པ་དང་། ལམ་བདེན་གྱི་ཐོབ་པ་སྤང་བྱ་མིན་པ་གཉིས་སུ་འདོད་དོ། །ཡང་དུས་གསུམ་པའི་ཅེས་པའི་དམིགས་གསལ་ནི། མ་སྒྲིབ་ལ་ལུང་བསྟན་མིན་པའི་ཐོབ་པ་ནི། སྟོབས་ཆུང་བས་ལྷན་ཅིག་སྐྱེ་བ་ཁོ་ན་སྟེ། སྔ་ཕྱིར་སྐྱེ་བ་མེད་པས་འདས་པའི་འདས་པ་ཁོ་ན་སོགས་སོ། །ཐམས་ཅད་དུའམ་ཞེ་ན། མངོན་ཤེས་ལུང་མ་བསྟན་གཉིས་དང་། སྒོམ་ཆུང་གི་སྤྲུལ་སེམས་མ་གཏོགས་ཏེ། དེ་དག་སྟོབས་ཆེ་བ་བས་སྔ་ཕྱི་ལྷན་ཅིག་སྐྱེ་བ་གསུམ་ཀ་ཡོད་དོ། །མ་སྒྲིབ་པའི་ཡིན་པར་མ་ཟད་སྒྲིབས་པའི་ལུང་མ་བསྟན་ཚངས་པ་ཆེན་པོ་གཡོས་ཀུན་ནས་སླང་བའི་གཟུགས་ཀྱི་རྣམ་

**༼༨༣༽**

པར་རིག་བྱེད་ཀྱིའང་ཐོབ་པ་ལྷན་ཅིག་སྐྱེ་བ་ཁོ་ན་སྟེ། ཀུན་སློང་སྟོབས་ཆུང་བས་སོ། །ཅི་ལུང་མ་བསྟན་གྱི་ཐོབ་པ་ལ་བྱེ་བྲག་ཡོད་པ་ལྟར་དགེ་མི་དགེའི་ཐོབ་པ་ལ་ཡང་བྱེ་བྲག་ཡོད་དམ་ཞེ་ན། ཡོད་དེ། འདོད་པ་ན་དགེ་མི་དགེའི་གཟུགས་ཀྱི་ཐོབ་པ་ནི། སེམས་ཀྱི་རྗེས་འབྲང་མིན་པས་ཐམས་ཅད་དུ་སྔར་སྐྱེ་བ་ནི་མེད་ཀྱི། ལྷན་ཅིག་དང་ཕྱིས་སྐྱེ་བ་ནི་ཡོད་དོ། །གཉིས་པ་ནི། མ་ཐོབ་པ་ཐམས་ཅད་མ་སྒྲིབ་ལུང་མ་བསྟན་ཉིད་དེ། དགྲ་བཅོམ་པ་དང་དགེ་རྩ་ཆད་པ་ལ་ཡང་ཡོད་པས་སོ། །དུས་ནི་འདས་པ་དང་མ་སྐྱེས་པའི་མ་ཐོབ་པ་དེ་ནི་སྔ་ཕྱི་ལྷན་ཅིག་པ་གསུམ་སྟེ། ཆོས་རང་ཡོད་དུས་ན་མ་ཐོབ་པ་མི་སྲིད་པས་ཆོས་ད་ལྟར་བ་ལ་མ་ཐོབ་པ་ད་ལྟར་བ་མེད་དོ། །འདོད་པ་སོགས་ཁམས་གསུམ་དང་། དྲི་མེད་ཀྱིའང་མ་ཐོབ་པ་ཁམས་གསུམ་ན་སྤྱོད་པ་གསུམ་རེ་སྟེ། མ་ཐོབ་པ་ནི་རྟེན་དབང་བཙན་གྱི་ཐོབ་པ་བཞིན། ཆོས་དབང་མི་བཙན་པས་འདོད་པའི་རྟེན་ཅན་གྱི་ཁམས་གསུམ་དང་། ཟག་མེད་ཀྱི་ཆོས་མ་ཐོབ་

**༼༨༤༽**

པ་བཞི་ནི། འདོད་པ་ན་སྤྱོད་པ་དང་། གཟུགས་དང་གཟུགས་མེད་ཀྱི་རྟེན་ཅན་གཉིས་ལའང་སྦྱར་བས་གསུམ་ཚན་བཞི་པའོ། །མ་ཐོབ་པ་ཟག་མེད་ནི་འགའ་ཡང་མེད་དེ་ཟག་མེད་ཀྱི་ལམ་ཡེ་མ་ཐོབ་པ་སོ་སོའི་སྐྱེ་བོར་བྱེ་བྲག་ཏུ་སྨྲ་བ་འདོད་ལ། སོ་སྐྱེ་ནི་ཟག་མེད་དུ་མི་འོས་པས་སོ། །མ་ཐོབ་པ་དེ་ཇི་ལྟར་ཉམས་པར་འགྱུར་ཞེ་ན། ཆོས་གང་གི་མ་ཐོབ་པ་དེ་ཆོས་དེ་ཐོབ་པ་དང་། ས་གོང་འོག་འཕོས་ནས་རྣམ་པར་ཉམས་ཤིང་། མ་ཐོབ་པའི་ཐོབ་པ་འཆད་པར་འགྱུར་ཏེ། དཔེར་ན་མ་རྙེད་པའི་མཚན་ཉིད་ཅན་གྱི་སོ་སྐྱེ་ནི་འཕགས་ལམ་རྙེད་པས་ཉམས་ལ། འདོད་པའི་རྟེན་ཅན་གྱི་སོ་སྐྱེ་ནི་བསམ་གཏན་དང་པོར་འཕོས་པས་དང་། སྲིད་རྩེའི་སོ་སྐྱེ་ནི་ཅི་ཡང་མེད་པར་སྐྱེས་པས་ཉམས་ཏེ། འཕོས་པའི་སོ་སྐྱེར་གྱུར་པ་ལྟ་བུའོ། །དེ་ལྟ་བུའི་ཐོབ་པ་དང་། མ་ཐོབ་པ་གཉིས་གང་ལ་ཡང་གཉིས་ཀ་ཡོད་པས་ཆོས་དེ་དང་དེའི་ཐོབ་པ་དང་། ཐོབ་པའི་ཐོབ་པ་གསུམ་ཡོད་ཅིང་། ཐོབ་པའི་ཆོས་དེ་དང་། ཐོབ་པའི་ཐོབ་པ་དག་

**༼༨༥༽**

ལྡན་པར་འགྱུར་ལ། ཐོབ་པའི་ཐོབ་པས་ནི་ཐོབ་པ་ཁོ་ན་དང་ལྡན་པར་འགྱུར་བས་ཐུག་མེད་དུ་མི་འགྱུར་བར་འཆད་དོ། །གཉིས་པ་སྐལ་མཉམ་སོགས་བཤད་པ་ནི། སྐལ་མཉམ་ཞེས་པ་ཅི་ཞེ་ན། སྐལ་མཉམ་ཞེས་པའི་རྫས་ནི། སེམས་ཅན་རྣམས་ཀྱི་འདྲ་བ་སྟེ། རིས་མཐུན་པ་ཞེས་ཀྱང་བྱའོ། །དབྱེ་ན་གཉིས་ཏེ་སེམས་ཅན་དུ་འདྲ་ཅི་དང་། ལྷ་ཚོགས་སུ་འདྲ་བའི་བྱེ་བྲག་སྟེ། སེམས་ཅན་གྱི་སྤྱི་དང་། བྱེ་བྲག་གི་ཆོས་མི་འདྲ་བ་དུ་མ་ལ་སེམས་ཅན་གྱི་སྒྲ་བློ་མཚུངས་པར་འཇུག་པའི་རྒྱུ་མཚན་དུ་འདོད་དོ། །འདུ་ཤེས་མེད་པ་ཞེས་པ་ཅི་ཞེ་ན། འདུ་ཤེས་མེད་པའི་རྫས་ནི། འདུ་ཤེས་མེད་པའི་ལྷར་སྐྱེས་པའི་རྟེན་ལ་མ་འོངས་པའི་སེམས་དང་། སེམས་བྱུང་རྣམས་དུས་གཞན་གྱི་བར་དུ་སྐྱེར་མི་གཏེར་བར་འགོག་པའོ། །དེ་ཡང་ཅིག་དུ་འདུ་ཤེས་མེད་པའི་སྙོམས་འཇུག་གི་རྣམ་སྨིན་ནོ། །དེའི་ལྷ་དེ་འབྲས་བུ་ཆེ་བའི་ཕྱོགས་གཅིག་ན་འཁོད་པས་འབྲས་བུ་ཆེ་ཞེས་བྱ་སྟེ། བསམ་

**༼༨༦༽**

གཏན་ཁྱད་པར་ཅན་བཞིན་ནོ། །སྙོམས་འཇུག་ཞེས་པ་ཅི་ཞེ་ན། དེ་བཞིན་དུ་འདུ་ཤེས་མེད་པའི་སྙོམས་འཇུག་གི་མཚན་ཉིད། གཙོ་བོར་ཞི་གནས་ཙམ་ལ་རྟེན་ནས། སེམས་སེམས་བྱུང་འགོག་པའོ། །ས་བསམ་གཏན་གྱི་གྲངས་ཐ་མ་བཞི་པར་རྟོགས་པ་སྟེ། ཡིད་བྱེད་ནི་འཁོར་བ་ལ་ངེས་པར་འབྱུང་བ་ཐར་པ་འདོད་པས་སྙོམས་འཇུག་གོ །འདུ་ཤེས་མེད་པ་ནི། ལུང་མ་བསྟན་ཁོ་ན་ཡིན་ལ། འདི་དགེ་བ་ཁོ་ནའོ། །འབྲས་བུ་ནི་སྐྱེས་ནས་མྱོང་གྱུར་ཉིད་ཁོ་ན་སྟེ། ཉམས་ཀྱང་ངེས་པར་སྐྱེད་ནས་འདུ་ཤེས་མེད་པར་སྐྱེ་བས་སོ། །གང་ཟག་ནི་སོ་སྐྱེའི་སྟེ། འཕགས་པ་ནི་འདི་ལས་ལྟུང་བའི་གནས་ལྟ་བུར་གཟིགས་པས་སྙོམས་པར་འཇུག་པ་མ་ཡིན་ནོ། །ཅི་བསམ་གཏན་ལྟར་དུས་གསུམ་པ་ཐོབ་པའམ་ཞེ་ན། འབད་པས་སྒྲུབ་དགོས་པ་དང་། སེམས་མེད་པས་སྐད་ཅིག་དང་པོ་ལ་དུས་གཅིག་པ་སྟེ། ད་ལྟར་བ་ཁོ་ན་དང་། སྐད་ཅིག་གཉིས་པ་ཕན་ཆད་འདས་པ་དང་ཡང་ལྡན་གྱི་སེམས་མེད་

**༼༨༧༽**

པས་མ་འོངས་པ་མི་ཐོབ་སྟེ། སོ་ཐར་གྱི་སྡོམ་པ་བཞིན་ནོ། །དེ་བཞིན་དུ་འགོག་པའི་སྙོམས་འཇུག་གི་མཚན་ཉིད། གཙོ་བོར་ལྷག་མཐོང་ལ་རྟེན་ནས་ཚོར་འདུ་འགགས་པ་སྟེ། ཁྱད་པར་འདི་ནི་ཚོར་འདུའི་སྐྱོ་ནས་དེ་དག་ཞི་བར་གནས་པའི་དོན་དུ་འཇུག་གི་ངེས་འབྱུང་གི་ཡིད་བྱེད་ཀྱིས་མི་འཇུག་གོ །ས་སྲིད་རྩེ་ལས་སྐྱེས་པ་དང་། ངོ་བོ་དགེ་བ་དང་། སྐྱེ་གནས་དང་། ལན་གྲངས་གཞན་གཉིས་སུ་མྱོང་འགྱུར་དང་། མྱོང་བར་མ་ངེས་ཏེ་གསུམ་དང་། གང་ཟག་འཕགས་ལམ་གྱི་སྟོབས་ཀྱིས་སྐྱེད་པའི་འཕགས་པའི་དང་། སྦྱོར་བ་འབད་པས་ཐོབ་ཀྱི་འདོད་ཆགས་དང་བྲལ་ཙམ་གྱིས་མིན་པས་སྔ་མ་བཞིན་དང་པོར་ད་ལྟར་བ་དང་། ཕྱིས་འདས་པ་དང་ལྡན་གྱི་མ་འོང་པ་མི་ཐོབ་བོ། །དམིགས་གསལ་ཐུབ་པའི་འགོག་པ་ནི། སྦྱོར་བས་མིན་གྱིས། ཟད་པ་མ་མཁྱེན་པ་དང་དུས་མཉམ་དུ་བྱང་ཆུབ་ཀྱིས་འཐོབ་ཅེས་པའོ། །ཁ་ཆེའི་ཡུལ་གྱི་ནུབ་ཕྱོགས་པ་དག་དང་པོར་ཏེ་མཐོང་ལམ་སྐྱེས་ནས་འོག་ས་ལ་ཞུགས་

**༼༨༨༽**

པ་ལངས་ཏེ། སྲིད་རྩེའི་སྒོམ་སྤངས་སྤངས་པ་སྟེ། སངས་རྒྱས་སོ་ཞེས་ཟེར་རོ། །ཁ་ཆེ་བ་ནི་དེ་མིན་ཏེ། བྱང་ཆུབ་སེམས་པ་བདེན་པ་མངོན་རྟོགས་སྐད་ཅིག་བཅུ་དྲུག་དང་། སྲིད་རྩེའི་མཉེན་པོར་བར་ཆད་མེད་ལམ་དང་། རྣམ་གྲོལ་ལམ་དགུ་གཉིས་བཅོ་བརྒྱད་དེ། སྐད་ཅིག་མ་སུམ་བཅུ་རྩ་བཞི་བར་མ་ཆད་པར་སྒོམ་པས་བྱང་ཆུབ་ཐོབ་ཕྱིར་ཏེ། འོག་ས་བརྒྱད་ཀྱིས་སྤངས་ཟིན་པས་སྲིད་རྩེའི་སྤང་བྱ་ལས་མེད་ལ། བར་དེར་འགོག་པ་སྐྱེད་ནས་བསམ་པ་ལྡང་བ་ཅན་དུ་འགྱུར་བ་ཅན་ཡིན་པས་སྙོམས་འཇུག་དེ་གཉིས་ཀ་འདོད་པ་དང་། གཟུགས་ཀྱི་རྟེན་ཅན་ཡིན་གྱི། གཟུགས་མེད་ཀྱི་རྟེན་ཅན་མིན་ལ་ཁྱད་པར་ནི་འགོག་པ་དང་པོར་སྐྱེད་པ་ནི་བཀའ་བས་བློ་གསལ་བ་མིའི་ནང་དུ་སྐྱེད་ཅིང་། ཕྱིས་ནི་སྔར་ཉམས་པས་གཟུགས་ཁམས་སུ་སྐྱེད་དོ། །སྔ་མ་ནི་འདྲིས་པས་སྐྱེད་སླ་བས་དང་པོར་ཡང་གཉི་ཀའི་རྟེན་ཅན་ནོ། །བསྡུ་བར་ནི་དང་པོར་འདོད་པ་སྐྱེད་པར་བཤད་དོ། །དེ་རྣམས་ལྡང་བའི་སེམས་ནི། འདི་པ་འདུ་བ་སེམས་འདས་པ་རྫས་གྲུབ་དང་།

**༼༨༩༽**

མངོན་པའི་མདོ་སྡེ་པ་དབང་བཅས་ཀྱི་ལུང་ལ་ཡོད་པའི་སེམས་ཀྱི་ས་བོན་དང་། དབྱིག་ཤེས་སྙོམས་འཇུག་གཉིས་ག་ཡིད་ཤེས་མི་གསལ་བ་དང་། བཅས་པས་ཡིད་ཤེས་དང་། ས་སྡེར་ཀུན་གཞི་མ་བཞག་ན། མདོ་སྡེ་པ་ལྟར་དང་། བཞག་ན་ཀུན་གཞིའི་ས་བོན་དང་། རིག་པའི་མདོ་སྡེ་པ་ལྟར་ན། འཇུག་སེམས་ཀྱིས་བཞག་པའི་ནུས་པ་ལས་སྐྱེ་བར་བཞེད་དོ། །གོང་མ་པ་ནི་འདི་གསུམ་ཤེས་རིག་འགགས་པའི་གནས་སྐབས་སུ་བཞེད་ལ། ཀུན་གཞི་བཞག་ནས་འགོག་པ་གཟུགས་མེད་དུའང་མངོན་དུ་བྱེད་པར་བསྡུ་བར་བཤད་དོ། །མདོ་སྡེ་པ་ནི། སྲོག་གང་ཞེ་ན། སྲོག་ནི་ཚེ་ཡིན་ལ་དེའི་མཚན་ཉིད། དྲོད་རྣམ་ཤེས་རིས་འདྲ་རང་གནས་པའི་རྟེན་དུ་གྱུར་པའོ། །མདོ་སྡེ་པ་ནི། ལས་ཀྱི་འགྲོ་བ་རིས་མཐུན་དུ་འཕངས་པའི་གནས་པ་ལ་བཞེད་དོ། །འདུས་བྱས་ཀྱི་མཚན་ཉིད་རྣམས་ནི་འདུས་བྱས་སྐྱེད་པར་བྱེད་པ་སྐྱེ་བ་དང་། རྙིང་བར་བྱེད་པ་རྒ་བ་དང་། སྐད་ཅིག་དུ་གནས་པར་བྱེད་པ་གནས་པ་དང་། འཇིག་པར་བྱེད་པ་མི་རྟག་པ་ཉིད་དོ། །དེ་

**༼༩༠༽**

དག་ལ་ཡང་མཚན་ཉིད་གཞན་ཡོད་པར་འགྱུར་ཏེ། འདུས་བྱས་ཡིན་པས་སོ་ཅེ་ན། ཡོད་དེ་དེ་རྣམས་ལ་ཡང་སྐྱེ་བའི་སྐྱེ་བ་ལ་སོགས་པ་རྗེས་སུ་མཐུན་པའི་མཚན་ཉིད་བཞིའོ། །ཐུག་མེད་དུ་ནི་མི་འགྱུར་ཏེ། སྐྱེ་བ་ལ་སོགས་ཆོས་དེ་བརྒྱད་དང་། སྐྱེ་བའི་སྐྱེ་བ་སོགས་ཆོས་གཅིག་ལ་འཇུག་པས་སོ། །དེ་ཡང་སྐྱེ་བས་མཚན་གཞི་འདུས་བྱས་དང་། རང་མ་གཏོགས་པའི་མཚན་ཉིད་བདུན་ཏེ། བརྒྱད་མ་འོངས་པ་ནས་ད་ལྟར་དུ་འདྲེན་པར་བྱེད་ལ། སྐྱེ་བ་ནི་སྐྱེ་བའི་སྐྱེ་བས་སྐྱེད་པར་བྱེད་དོ། །དེ་བཞིན་དུ་རྒ་བས་རང་མིན་པ་བརྒྱད་རྙིང་བར་བྱེད་ཅིང་། དེ་ནི་དགའ་བའི་དགའ་བའོ། །གནས་པ་ད་ལྟར་དུ་འཛིན་པར་བྱེད་པ་དང་། མི་རྟག་པ་འདས་པར་སྤོང་བར་བྱེད་པ་དང་སྦྱར་རོ། །གལ་ཏེ་མ་འོངས་པའི་སྐྱེ་བ་དང་། བསྐྱེད་བྱ་སྐྱེད་པར་བྱེད་པ་ཡིན་ན། མ་འོངས་པ་ཐམས་ཅད་ཅིག་ཅར་ཅི་སྟེ་མི་སྐྱེ་ཞེ་ན། རྒྱུ་དང་རྐྱེན་ཚོགས་པ་མེད་པར་ནི་སྐྱེ་བ་ཁོ་ནས་བསྐྱེད་བྱ་རྣམས་སྐྱེད་པར་བྱེད་པ་མིན་པས་སྐྱོན་མེད་དོ། །མངོན་པའི་མདོ་སྡེ་པ་རྣམས་ནི་སྐྱེ་བ་སོགས་སྐད་ཅིག་ལ་མི་བཞེད་ཀྱི།

**༼༩༡༽**

འདུས་བྱས་ཀྱི་རྒྱུན་གྱི་གནས་སྐབས་ཀྱི་གནས་སུ་བཞེད་པས་རྗེས་སུ་མཐུན་པའི་མཚན་ཉིད་བཞི་མི་དགོས་ལ། རིག་པའི་མདོ་སྡེ་པ་ལྟར་ན། སྐད་ཅིག་ལ་བཞེད་ཀྱང་ཕུང་པོ་ཐ་དད་མིན་གྱི་སྐྱེ་བ་སོགས་འདུས་བྱས་ཀྱི་རང་བཞིན་ཡིན་པས་འདུས་བྱས་ཀྱི་རྒྱུའི་རྐྱེན་ལས་སྐྱེས་པའི་ཕྱིར། རྗེས་སུ་མཐུན་པའི་མཚན་ཉིད་སོགས་རྒྱུ་གཞན་དོན་མེད་དོ། །མིང་བཤད་པ་ནི། མིང་གི་ཚོགས་ལ་སོགས་པ་གང་ཞེ་ན། མིང་གི་མཚན་ཉིད་དོན་གྱི་ངོ་བོ་ཙམ་བརྗོད་བྱེད། ཚིག་གི་མཚན་ཉིད། དོན་གྱི་ཁྱད་པར་བརྗོད་དེ། ངག་གི་མཚན་ཉིད་བྱ་བ་སོགས་ཀྱང་བརྗོད་བྱེད། ཡི་གེའི་ཚོགས་ཀྱི་མཚན་ཉིད། དོན་མི་སྟོན་པའི་གདངས་ཚོགས་སོ། །ཡང་ན་ངག་ཚིག་ཁྱད་པར་མེད་པས་ཚོགས་གསུམ་མོ། །དེ་གསུམ་ཡང་རྣ་བས་ཐོས་པའི་སྒྲ་མིན་གྱི་ཡིད་ལ་སྣང་བའི་རྫས་གཞན་ནོ། །མངོན་པའི་མདོ་སྡེ་པ་ཉན་ཤེས་ཀྱིས་ཐོས་པའི་སྒྲ་རང་མཚན་ཡིན་པས་གཟུགས་ཕུང་གི་བསྡུས་ལ། ཡི་གེའི་བདག་

**༼༩༢༽**

ཉིད་ཀྱི་སྒྲ་ཉིད་དོན་གྱི་ངོ་བོ་དང་། ཁྱད་པར་ལ་བརྡ་བྱས་པ་མིང་ཚིག་དུ་འདོད་དོ། །ཚོགས་གསུམ་པོ་དེ་རྣམས་ཀྱང་སྒྲ་ཚོགས་ཡིན་པས་འདོད་པ་དང་། གཟུགས་ཁམས་ཁོ་ནར་གཏོགས་པ་དང་། རྒྱུད་ཀྱི་བསྡུས་པས་སེམས་ཅན་དུ་སྟོན་པ་དང་། བྱུང་བ་གསུམ་ལས་སྐལ་མཉམ་གྱི་རྒྱུས་སྐྱེད་པས་རྒྱུ་མཐུན་ལས་བྱུང་བ་ཉིད་དེ། འདོད་དགུར་འབྱུང་ཞིང་གཟུགས་ཅན་མིན་པས་རྣམ་སྨིན་དང་རྒྱས་འབྱུང་མིན་ནོ། །དགེ་རྩ་ཆད་པ་དང་། ཉོན་མོངས་སྤངས་པ་ལའང་ལྡན་པས་ལུང་སྟན་དགེ་མི་དགེ་མིན་གྱི་མ་སྒྲིབ་པ་ཁོ་ནའོ། །གསུམ་པ་ཆོས་ཀྱི་ཁྱད་པར་གཞན། བསྟན་པས་བསྡུས་པ་ནི་ཇི་ལྟར་མིང་སོགས་གསུམ་སེམས་ཅན་དུ་སྟོན་པ་རྒྱུ་མཐུན་མ་སྒྲིབ་ལུང་མ་བསྟན་ཡིན་པ་དེ་བཞིན་དུ་སྐལ་མཉམ་ཡང་དེ་གསུམ་སྟེ། འདི་ནི་རྣམ་སྨིན་གྱི་འདྲ་བ་རྣམ་སྨིན་ལས་སྐྱེས་པ་ཡིན་ཞིང་། སེམས་ཅན་ཐམས་ཅད་ལ་ཡོད་པས་ཁམས་གསུམ་པའོ། །འང་ནི་རྒྱུ་མཐུན་དུ་མ་ཟད་པའོ། །ཐོབ་པ་ནི་རྣམ་སྨིན་གྱི་ཐོབ་པ་རྣམ་སྨིན་སྐྱེས་

**༼༩༣༽**

དང་། ཆོས་གཞན་གྱི་ཐོབ་པ་རྒྱུ་མཐུན་འབྱུང་སྟེ། གཉིས་སོ། །ཁྱད་པར་གཞན་ནི་རང་རྒྱུད་དུ་རྟགས་ཅེས་དང་། དགེ་ལ་སོགས་ཅེས་བཤད་ཟིན་ཏོ། །མཚན་ཉིད་རྣམས་ཀྱང་ཐོབ་པ་བཞིན་རྣམ་པ་གཉིས་ཏེ། རྣམ་སྨིན་དང་གཞན་གྱི་མཚན་ཉིད་རིམ་པ་བཞིན་ནོ། །ཁྱད་པར་གཞན་ནི་ཁམས་གསུམ་རྟོགས་ལ་རྟོགས་དང་སེམས་ཅན་དུ་སྟོན་མི་སྟོན་གཉིས་ཀ་དང་། དགེ་སོགས་གསུམ་ཅར་ཡོད་དེ། འདུས་བྱས་ཐམས་ཅད་ལ་ཁྱབ་པར་ཡོད་པས་སོ། །སྙོམས་འཇུག་གཉིས་དགེ་བ་ཡིན་ཅིང་། གཟུགས་ཅན་མིན་པས་རྒྱུ་མཐུན་ཁོ་ན་སྟེ། ཁམས་དང་དགེ་བ་ནི་བཤད་ཟིན་ལ་འདུས་བྱས་དགེ་བ་ཡིན་པས་སེམས་ཅན་དུ་མངོན་པར་འགྲུབ་བོ། །མི་ལྡན་པ་སྟེ་མ་ཐོབ་པ་ཡང་རྒྱུ་མཐུན་ཁོ་ན་སྟེ། རྣམ་སྨིན་གྱི་མ་ཐོབ་པ་ཡང་སྔོན་གྱི་ལས་ཀྱི་བྱས་པ་མིན་པས་རྣམ་སྨིན་སྐྱེས་མིན་ནོ། །སེམས་ཅན་དུ་སྟོན་པ་དང་། ཁམས་སུ་རྟོགས་པ་དང་། ལུང་

**༼༩༤༽**

མ་བསྟན་དུ་ནི་བཤད་ཟིན་ལ། འདུ་ཤེས་མེད་པ་དང་། སྲོག་གི་ཆོས་ཀྱི་ཁྱད་པར་ཡང་བཤད་ཟིན་ནས། དེ་ལ་གཉིས་ཏེ། རྒྱུ་འབྲས་བཤད་པ་དང་། རྐྱེན་བཤད་པའོ། །དང་པོ་ལ་གསུམ་སྟེ། རྒྱུ་དྲུག་དང་། འབྲས་བུ་ལྔ་དང་། རྒྱུ་འབྲས་ཐུན་མོང་གི་ཆོས་སོ། །དང་པོ་ལ་དང་པོ་ནི་རྒྱུ་དང་རྐྱེན་དག་མེད་པར་ནི་ཞེས་པའི་རྒྱུ་རྐྱེན་གཉིས་གང་ཞེ་ན། རྒྱུ་ནི་དབྱེ་ན་དྲུག་སྟེ། བྱེད་རྒྱུ་དང་། ལྷན་ཅིག་འབྱུང་བའི་རྒྱུ་དང་། སྐལ་མཉམ་གྱི་རྒྱུ་དང་། མཚུངས་ལྡན་གྱི་རྒྱུ་དང་། ཀུན་འགྲོའི་རྒྱུ་དང་། རྣམ་སྨིན་གྱི་རྒྱུ་རྣམས་སུ་ཡོད་པའི་ཕྱིར་རོ། །འདོད་ཅེས་པས། བྱེ་བྲག་དུ་སྨྲ་བས་རྒྱུ་དྲུག་ཚང་བར་བཤད་པའི་མདོ་ནི། ནུབ་ཀྱང་སོ་སོར་བཤད་པ་བསྡུས་ནས་དྲུག་གོ་ཞེས་པ་ལ་དེ་རང་དགར་བཏགས་པར་ཟད་ཀྱི། མདོར་མ་གསུངས་པར། མདོ་སྡེ་པ་འཆད་པའི་ཚིག་ཟུར་རོ། །དེ་ལ་རང་གི་བྱེད་རྒྱུའི་མཚན་ཉིད་དང་། རང་ལ་རྫས་གཞན་པ་དེ་ལ་སྐྱེ་བ་ལ་གེགས་མི་བྱེད་པས་སྟོང་པ། སྐྱེ་བ་ལ་ནུས་པ་དང་བཅས་པ། བྱེད་རྒྱུ་བྱེད་

**༼༩༥༽**

པ་དང་བཅས་པ་གཉིས་སོ། །ལྷན་ཅིག་འབྱུང་བའི་རྒྱུའི་མཚན་ཉིད། ཕན་ཚུན་རྒྱུ་འབྲས་ཡིན་པ་དཔེར་ན་ཚོགས་པ་གཅིག་པའི་འབྱུང་བ་བཞི་བཞིན་དང་། སེམས་ཀྱི་རྗེས་འཇུག་དང་། སེམས་བཞིན་དང་། འདུས་བྱས་ཀྱི་མཚན་ཉིད་སྐྱེ་སོགས་དང་། མཚན་གཞི་འདུས་བྱས་བཞིན་ཏེ། དེ་རྣམས་ཕན་ཚུན་དུས་མཉམ་དུ་སྐྱེད་པ་བཞིན་ནོ། །དེས་ན་འདུས་བྱས་ཐམས་ཅད་ཅི་རིགས་པར་ལྷན་ཅིག་འབྱུང་བའི་རྒྱུ་སྟེ། ལྷན་ཅིག་འབྱུང་ཡང་འབྱུང་གྱུར་ནི་ནང་ཕན་ཚུན་དང་། འབྱུང་བའི་ངང་སྐྱེ་བའི་སྐྱེ་བ་སོགས་ནི་ནང་ཕན་ཚུན་དང་། འདུས་བྱས་ཀྱི་ལྷན་ཅིག་གི་འབྱུང་བའི་རྒྱུ་ཡིན་པས། མཚན་ཉིད་འདི་ཁ་སྐང་བྱ་དང་བཅས་པའོ། །སེམས་ཀྱི་རྗེས་འཇུག་གང་ཞེ་ན། སེམས་འབྱུང་ཐམས་ཅད་དང་། སྡོམ་པ་བསམ་གཏན་ཟག་མེད་གཉིས་དང་། སེམས་ཀྱི་མཚན་ཉིད་སྐྱེ་སོགས་དང་། སེམས་བྱུང་དང་། སྡོམ་གཉིས་དེ་རྣམས་ཀྱི་མཚན་ཉིད་སྐྱེ་སོགས་ནི་སེམས་ཀྱི་རྗེས་འཇུག་སྟེ། ཇི་ལྟར་འཇུག་ཅེ་ན། མདོར་བསྡུ་ན་བཅུ་སྟེ། དུས་ལས་སེམས་དང་། སྐྱེ་འགག་གནས་གསུམ་

**༼༩༦༽**

གཅིག་པ་དང་། དུས་ཙམ་གཅིག་པ་སྟེ་བཞི་དང་། སྐྱེས་བུ་བྱེད་པ་དང་བྲལ་པའི་འབྲས་བུ་དང་སོགས་པས་རྒྱུ་མཐུན་དང་། རྣམ་སྨིན་གཅིག་པ་སྟེ་གསུམ་དང་། དགེ་བ་དང་སོགས་པས་མི་དགེ་བ་དང་། ལུང་མ་བསྟན་དུ་གཅིག་པས་སོ། །བཅུ་ནི་རིགས་ཀྱི་དབང་དུ་བྱས་ཀྱི། བཅུ་ཅར་སེམས་གཅིག་ལ་ཡོད་པ་མ་ཡིན་ཏེ། དགེ་སོགས་གསུམ་ཕན་ཚུན་ཡོད་པ་སོགས་སོ། །སྐལ་མཉམ་གྱི་རྒྱུའི་མཚན་ཉིད། རིགས་འདྲ་སྐྱེད་བྱེད་གོ་འབྱེད་པ། དེ་ཡང་ཟག་བཅས་ལ་ནི་སྤང་བྱ་རིགས་ལྔ་ལས། རང་རིགས་དང་། དེ་ཡང་རང་གི་ས་པ་དང་། དེ་ཡང་སྔར་སྐྱེས་པའི་འདས་ད་ལྟར་རྣམས་ཕྱིས་སྐྱེས་པ་དང་མ་སྐྱེས་པའོ། །རང་སར་ངེས་ཞེས་ན་ཟག་བཅས་ལ་ངེས་ལ་མི་ལྕོགས་མེད་ནས་ཅི་ཡང་མེད་པའི་བར་ས་དགུའི་ལམ་བདེན་ནི་ཕན་ཚུན་རང་དང་མཉམ་པ་དང་། ཁྱད་པར་ཅན་གྱི་རྒྱུ་སྐལ་མཉམ་གྱི་ཡིན་གྱི། ཆུང་ངུའི་མིན་ནོ། །ནི་ཅེས་པ་དགར་བའོ། །འཇིག་རྟེན་པའི་སྦྱོར་བྱུང་ཡང་མཉམ་པ་དང་ཁྱད་པར་ཅན་དེ་གཉིས་ཁོ་ནའི་ཡིན་གྱི། དམན་པའི་མིན་ཏེ། དཔེར་

**༼༩༧༽**

ན་ཐོས་པ་དང་། བསམ་བྱུང་དང་སོགས་པས་སྒོམ་བྱུང་རྣམ་མཉམ་པ་དང་། ཁྱད་པར་ཅན་གྱི་རྒྱུ་ཡིན་གྱི། དམན་པའི་མིན་པ་བཞིན་ནོ། །མཚུངས་ལྡན་གྱི་རྒྱུའི་མཚན་ཉིད། ཉེར་ལེན་མཚུངས་པ་ཅན་གྱི་བློ་སྟེ། སེམས་སེམས་བྱུང་མཚུངས་ལྡན་ལྔས་མཚུངས་རྣམས་ཏེ། ལྷན་ཅིག་འབྱུང་བའི་རྒྱུ་ཡང་ཡིན་ནོ། །ཀུན་འགྲོའི་རྒྱུའི་མཚན་ཉིད་ནི། ཉོན་མོངས་ཅན་ཕྱི་མའི་རང་སའི་ཐུན་མོང་གི་རྒྱུ་སྟེ། འདི་སྤང་བྱ་ཁོ་ནའི་རིགས་ལྔ་ཅར་གྱི་ཐུན་མོང་གི་རྒྱུ་ཡིན་པས་སྐལ་མཉམ་ལས་ལོགས་སུ་བཞག་གོ །རྣམ་སྨིན་གྱི་རྒྱུའི་མཚན་ཉིད། ལུང་བསྟན་ཟག་བཅས་ཏེ་དགེ་མི་དགེ་ཟག་བཅས་རྣམས་ཁོ་ནའོ། །ལུང་མ་བསྟན་ས་བོན་རུལ་པ་ལྟར་སྟོབས་ཆུང་ཞིང་། ཟག་མེད་ནི་སྟོབས་ཆེ་ཡང་སྦྱང་ནང་གི་ས་བོན་ལྟར་སྲེད་པས་མ་རླན་པའོ། །དེ་ལ་ཀུན་འགྲོ་དང་། སྐལ་མཉམ་འདས་ད་ལྟར་བ་སྟེ། དུས་གཉིས་པ་སྟེ། དེ་དག་རྒྱུ་མཐུན་གྱི་འབྲས་བུ་ཅན་ཡིན་ན་མ་འོངས་པ་འཆོལ་བས་སྔ་ཕྱི་མེད་པས་སོ། །ལྷན་ཅིག་འབྱུང་བ་མཚུངས་ལྡན་རྣམ་

**༼༩༨༽**

སྨིན་གསུམ་པོ་རྣམས་ནི་དུས་གསུམ་པའོ། །བྱེད་རྒྱུ་ནི་དུས་ཐམས་ཅད་པ་དང་། དུས་དང་བྲལ་བ་ཡང་ངོ་། །འབྲས་བུ་ལ་བསྟན་པ་ནི། རྒྱུ་དེ་རྣམས་གང་གི་ཡིན་པའི་འབྲས་བུ་དེ་གང་ཞེ་ན། བསྟན་འཆོས་ལས་འདུས་བྱས་ཐམས་ཅད་དང་བྲལ་བ་སོ་སོར་བཏགས་འགོག་དང་བཅས་པ་འབྲས་བུར་བཤད་དོ། །འདུས་མ་བྱས་ལ་རྒྱུ་འབྲས་མེད་དེ། རྒྱུ་དྲུག་དང་འབྲས་བུ་ལྔ་མི་སྲིད་པའི་ཕྱིར་ཏེ། སྐྱེ་མི་སྲིད་པས་སྐྱེ་བ་ལ་མི་སྒྲིབ་ཙམ་གྱི་བྱེད་རྒྱུ་ཡང་མེད་ལ། དུས་ལས་གྲོལ་བ་ལ་འབྲས་བུ་འཛིན་འབྱིན་གྱི་མཐུ་མེད་པས་འབྲས་བུ་མེད་པས་སོ། །བཤད་པ་ལ་གཉིས་ཏེ། རྒྱུ་གང་གི་འབྲས་བུ་གང་ཡིན་པ་དང་། འབྲས་བུ་ལྔའི་ངོ་བོ། འོ་ན་འབྲས་བུ་གང་ཞིག་རྒྱུ་གང་གི་ཡིན་ཞེ་ན། རྣམ་སྨིན་གྱི་འབྲས་བུ་ནི་རྒྱུའི་གྲངས་ཐ་མ་རྣམ་སྨིན་གྱི་རྒྱུའི་ཡིན་ལ། བདག་པོའི་འབྲས་བུ་ནི། རྒྱུའི་གྲངས་དང་པོ་བྱེད་རྒྱུའི་ཡིན་ཞིང་། རྒྱུ་མཐུན་གྱི་འབྲས་བུ་ནི་སྐལ་མཉམ་དང་ཀུན་འགྲོའི་འབྲས་བུའོ། །སྐྱེས་བུ་བྱེད་པའི་འབྲས་བུ་ནི། ལྷན་ཅིག་འབྱུང་

**༼༩༩༽**

བ་དང་། མཚུངས་ལྡན་གཉིས་ཀྱི་ཡང་འབྲས་བུ་ཡིན་ནོ། །འབྲས་བུ་ལྔའི་ངོ་བོ་ནི། འོ་ན་རྣམ་སྨིན་ནས་བདག་འབྲས་བར་གྱི་ངོ་བོ་ཅི་ཞེས་ན། རྣམ་སྨིན་ནི་མ་སྒྲིབ་ལ་ལུང་དུ་མ་བསྟན་པའི་ཆོས་དང་། རྒྱུད་སེམས་ཅན་དུ་སྟོན་པ་དང་། རྒྱུད་ལུང་བསྟན་དགེ་མི་དགེ་ལས་ཕྱིས་འབྱུང་གི ལྷན་ཅིག་གམ་དེ་མ་ཐག་དུ་མིན་པའོ། །རྒྱུ་མཐུན་གྱི་འབྲས་བུ་ནི་རྒྱུ་དང་འདྲ་བར་ཕྱིས་འབྱུང་བ་སྟེ། དེ་ཡང་རྣམ་སྨིན་གྱི་མཚན་ཉིད་བརྒྱད་བཅུ་ལུང་བསྟན་ལས་བྱུང་བའི་ལུང་མ་བསྟན་གང་ཞིག་རྒྱུད་སེམས་ཅན་དུ་སྟོན་པ། རྒྱུ་མཐུན་གྱི་འབྲས་བུའི་མཚན་ཉིད་རྒྱུད་རིགས་འདྲ་བ་ཕྱིས་འབྱུང་ངོ་། །དེ་ཡང་ཉོན་མོངས་དང་། མ་སྒྲིབ་ལུང་མ་བསྟན་དང་། དགེ་བ་ཟག་བཅས་དང་། ཟག་མེད་འདུས་བྱས་ཏེ། བཞི་གང་རུང་དུ་འདྲ་བའོ། །བྲལ་འབྲས་ཀྱི་མཚན་ཉིད་བར་ཆད་མེད་ལམ་གྱི་སྤང་བྱ་ཟད་པའི་ཆ་སྟེ། ཟག་བཅས་ཟག་མེད་ཀྱི་ལམ་གཉིས་

**༼༡༠༠༽**

ཀའི་ཡོད་པར་གཞུང་འདི་དང་བསྡུ་བར་བཤད་དོ། །སྐྱེས་བུ་བྱེད་པའི་འབྲས་བུའི་མཚན་ཉིད། སྐྱེས་བུའི་དངོས་སྟོབས་ལས་གྲུབ་པ་སྟེ། དེ་ལ་གཉིས་ལ་སྐྱེ་བ་ནི། ས་འོག་མའི་སྦྱོར་བའི་སེམས་ཀྱི་ས་གོང་མའི་ཏིང་ངེ་འཛིན་ལྟ་བུ་དང་། འཐོབ་པ་ནི་བར་ཆད་མེད་ལམ་གྱིས་རྟགས་འགོག་གོ །འབྲས་བུ་ལྔ་ལ་རྒྱུ་ཕྱི་བ་ནི་མེད་པས་རྒྱུའི་སྔོན་དུ་འབྱུང་བ་མིན་པ་དུས་མཉམ་ད་ང་། ཕྱིས་འབྱུང་བའི་འདུས་བྱས་རྣམས་ནི། འདས་ད་ལྟར་གྱི་འདུས་བྱས་ཁོ་ནའི་བདག་པོའི་འབྲས་བུའོ། །རྒྱུ་འབྲས་ཐུན་མོང་གི་ཆོས་ནི་རྒྱུ་གང་དུས་གང་དུ་འབྲས་བུ་འཛིན་ཏམ་འབྱིན་ཞེ་ན། རྒྱུ་ཕྱི་མ་ལྔ་པོ་ད་ལྟར་བས་འབྲས་བུ་སྐྱེད་པའི་ནུས་པ་འཛིན་ཏོ། །ལྷན་ཅིག་འབྱུང་བ་དང་མཚུངས་ལྡན་གཉིས་ནི། རྒྱུ་འབྲས་དུས་མཉམ་པས་ད་ལྟར་ཉིད་འབྲས་བུ་རབ་ཏུ་འབྱིན་པར་བྱེད་ལ། སྐལ་མཉམ་དང་ཀུན་འགྲོའི་རྒྱུ་གཉིས་པོ་དག་སྐད་ཅིག་གཞན་གྱིས་བར་མ་ཆོད་པར་གཉིས་པ་ལས་འབྲས་བུས་སྐྱེད་ན་ད་ལྟར་དང་།

**༼༡༠༡༽**

བར་ཆོད་པས་སྐྱེད་ན་འདས་པས་འབྲས་བུ་འབྱིན་ཅིང་ཅིག་སྟེ་རྣམ་སྨིན་གྱི་རྒྱུ་ནི་ལྷན་ཅིག་གམ་དེ་མ་ཐག་དུ་རྣལ་འབྱོར་སྨིན་པ་མེད་པས་འདས་པ་ཁོ་ནས་འབྲས་བུ་འབྱིན་པར་འགྱུར་རོ། །བྱེད་རྒྱུ་ནི་འབྲས་བུ་འཛིན་འབྱིན་ལས་གྲོལ་བ་ཡང་ཡོད་ལ། མ་གྲོལ་བ་ནི་སྔ་སོར་འདུས་སོ། །ཆོས་གང་ཞིག་རྒྱུ་དུས་སྐྱེད་ཅེ་ན། མདོར་བསྡུ་ན་ཆོས་བཞི་ཡིན་ཅིང་། དེ་ལ་ཉོན་མོངས་མི་དགེ་བ་དང་། སྒྲིབ་ལ་ལུང་མ་བསྟན་དང་། རྣམ་སྨིན་སྐྱེས་དང་། ལྷག་མ་རྣམ་སྨིན་མིན་པའི་ལུང་མ་བསྟན་གསུམ་དང་། ཟག་མེད་དང་པོ་མིན་པའི་དགེ་བ་དང་། དང་པོའི་འཕགས་པ་སྟེ། ཟག་མེད་སྐད་ཅིག་གི་དང་པོ་རྣམས་གོ་རིམ་བཞིན་དུ་རྣམ་པར་སྨིན་པ་མ་གཏོགས་པ་ལྔ་ལས་དང་། ཀུན་འགྲོ་མ་གཏོགས་ལྔ་ལས་དང་། རྣམ་སྨིན་ཀུན་འགྲོ་དེ་གཉིས་མིན་པ་བཞི་ལས་དང་། དེ་གཉིས་དང་། སྐལ་མཉམ་སྟེ་གསུམ་མ་གཏོགས་པ་ལྷག་མ་རྣམས་ལས་སྐྱེས་ཏེ། ཆོས་དེ་བཞི་སེམས་དང་།

**༼༡༠༢༽**

སེམས་ལས་བྱུང་བའི་དབང་དུ་བྱས་པ་ཡིན་ནོ། །འོ་ན་ལྷན་མིན་དང་གཟུགས་ཅན་གྱི་ཆོས་རྣམས་ཇི་ལྟར་སྐྱེ་ཞེ་ན། མཚུངས་ལྡན་གྱི་རྒྱུ་མ་རྟོགས་པ་གཞན་དེ་བཞིན་ཏེ། ཆོས་བཞི་པོ་རྣམ་བཞི་དང་། གསུམ་དང་གཉིས་ལས་སོ། །གཉིས་པ་རྐྱེན་བཤད་པ་ལ་གཉིས་ཏེ། མདོར་བསྟན་དང་རྒྱས་བཤད་དོ། །དང་པོ་ནི། རྐྱེན་གང་ཞེ་ན། རྐྱེན་ནི་རྒྱུ་དང་། དེ་མ་ཐག་པ་དང་། དམིགས་པ་དང་། བདག་པོའི་རྐྱེན་ཏེ། བཞི་པ་རྣམས་སུ་མདོ་ལས་གསུངས་སོ། །གསུངས་ཅེས་པ་མདོ་སྡེ་པ་སོགས་ཀྱང་འདོད་པས་མཐུན་པར་བསྟན་པའོ། །རྒྱུ་དང་རྐྱེན་ནི་བྱེ་བྲག་དུ་སྨྲ་བ་རྣམས་གྲངས་པར་འདོད་དོ། །གཉིས་པ་ལ་བཞི་སྟེ། རྐྱེན་བཞི་སོ་སོའི་རང་བཞིན་དང་། རྐྱེན་གང་དུས་གང་ལ་བྱ་བ་བྱེད་པ་དང་། དངོས་པོ་གང་རྐྱེན་དུ་ལས་སྐྱེས་པ་དང་། དེ་མ་ཐག་རྐྱེན་བྱེ་བྲག་དུ་བཤད་པའོ། །དང་པོ་ནི་རྒྱུའི་རྐྱེན་གྱི་མཚན་ཉིད། རྒྱུའི་ནང་ཚན་གང་ཞིག་བྱེད་རྒྱུ་མ་ཡིན་པ། དབྱེ་ན་བྱེད་རྒྱུ་མ་ཡིན་པ་གཞན་ལྔའོ། །

**༼༡༠༣༽**

དེ་མ་ཐག་རྐྱེན་ནི་སེམས་དང་སེམས་བྱུང་སྟེ། གཟུགས་དང་ལྡན་མིན་ནི་རྐྱེན་དང་། རྐྱེན་ཅན་མི་ཉམས་ཞིང་འཆོལ་བས་མིན་ནོ། །དེ་ཡང་སྔར་སྐྱེས་པ་རྣམས་ཏེ། འདི་ནི་གོ་འབྱེད་པ་ཡིན་ན། དུས་མཉམ་དང་ཕྱིས་འབྱུང་གིས་གོ་མི་འབྱེད་པས་སོ། །དེ་ཡང་དགྲ་བཅོམ་ཐ་མའི་བློ་མིན་པ་སྟེ། འདི་ནི་ཕྱི་མ་སྐྱེད་པས། ཕྱེ་ན་དེས་མི་སྐྱེད་པས་སོ། །ཡིད་ནི་ཡིན་ཏེ། ཡིད་རྟེན་གྱི་ཕྱིའི་སྐྱེད་པས་མིན་པས་སོ། །དེ་ལྟ་བུ་ནི་རྐྱེན་ཅན་དང་། གྲངས་མང་ཉུང་མི་མཚུངས་ཀྱང་། རྫས་མཚུངས་ཤིང་། བློ་གཞན་གྱིས་བར་མ་ཆོད་པས་དེ་མ་ཐག་རྐྱེན་ནོ། །དམིགས་པའི་རྐྱེན་གྱི་མཚན་ཉིད། ཤེས་པས་གཟུང་བྱ་སྟེ། མིག་ཤེས་ཀྱི་དམིགས་པ་གཟུགས་ནས་ཡིད་ཤེས་ཀྱི་དམིགས་པ་ཆོས་རྣམས་ཏེ། མདོར་ན་ཆོས་ཐམས་ཅད་དོ། །འགའ་ཞིག་དུས་ཤེས་པས་མི་འཛིན་པའི་ཡུལ་ཡོད་ཀྱང་འཛིན་པར་འགྱུར་བས་གཟུང་བྱ་ཤིང་འགའ་ཞིག་མི་སྲེག་ཀྱང་བུད་ཤིང་ཞེས་པ་བཞིན་ནོ། །བདག་རྐྱེན་གྱི་

**༼༡༠༤༽**

མཚན་ཉིད་ནི་བྱེད་རྒྱུ་ཡིན་པའོ། །ཆོས་ཐམས་ཅད་དམིགས་རྐྱེན་ཡང་ཡིན། བདག་རྐྱེན་ཡང་ཡིན་ན། རྒྱུ་དེ་དག་རེ་རེ་ལས་ཁྱད་པར་ཅི་ཡོད་མཉམ་ན། ལྷན་ཅིག་འབྱུང་བའི་ཆོས་རྣམས་ནི་ནམ་ཡང་དམིགས་པ་མིན་གྱི་བདག་པོའི་རྐྱེན་ནི་ཡིན་པས་འདི་ལས་ལྷག་པ་ཉིད་དོ། །ཡང་ན་ལྷག་པའི་རྐྱེན་ཡིན་ཏེ། ཆོས་ཐམས་ཅད་རང་གི་ངོ་བོ་མ་རྟོགས་པའི་འདུས་བྱས་ཐམས་ཅད་ཀྱི་ཡིན་ལ། དེ་མ་ཐག་རྐྱེན་སོགས་ནི་ནང་ཚན་འབྱེད་པ་ཡིན་ནོ། །རྐྱེན་གང་དུས་གང་ལ་བྱ་བ་བྱེད་པ་ནི་རྐྱེན་གང་དུས་གང་ལ་བྱ་བ་བྱེད་ཅེ་ན། རྒྱུའི་རྐྱེན་ལྔ་ལས་ལྷན་ཅིག་འབྱུང་བ་དང་། མཚུངས་ལྡན་གྱི་རྒྱུ་གཉིས་པོ་དག་འགགས་པ་ལ་མངོན་དུ་ཕྱོགས་པ་ད་ལྟར་བ་ལ་བྱ་བ་བྱེད་དོ། །སྐལ་མཉམ་ཀུན་འགྲོ་རྣམ་སྨིན་གསུམ་པོ་ནི་སྐྱེ་བ་ལ་མངོན་དུ་ཕྱོགས་པ་མ་འོངས་པ་ལ་བྱ་བ་བྱེད་དོ། །རྒྱུའི་རྐྱེན་དེ་ལས་གཞན་པའི་རྐྱེན་དང་པོ་གཉིས་དག་དེ་ལས་གོ་རིམ་ཟློག་ཏེ་བྱ་བ་བྱེད་པ་ཡིན་ཏེ། དེ་མ་ཐག་

**༼༡༠༥༽**

རྐྱེན་ནི། སྐབས་འབྱེད་པས་སྐྱེ་བ་ལ་དང་། དམིགས་རྐྱེན་ནི་ད་ལྟར་གྱི་ཤེས་པས་འཛིན་པས། འགགས་པ་ལ་བྱ་བ་བྱེད་ལ། བདག་རྐྱེན་ནི་དུས་ཀུན་དུ་མི་སྒྲིབ་པའི་བྱ་བ་ཅན་ནོ། །ཆོས་གང་། རྐྱེན་དུས་སྐྱེད་པ་ནི་ཆོས་གང་། རྐྱེན་དུས་སྐྱེད་ཅེ་ན། རྐྱེན་བཞི་ཡི་སེམས་དང་། སེམས་བྱུང་རྣམས་སྐྱེད་ལ། དམིགས་རྐྱེན་མིན་པ་གསུམ་གྱིས་འདུ་ཤེས་མེད་པ་དང་། འགོག་པའི་སྙོམས་འཇུག་རྣམ་པ་གཉིས་སྐྱེད་དེ། དེ་དག་ཤེས་པ་མིན་པས་དམིགས་རྐྱེན་ལས་མི་སྐྱེ་ཞིང་། སྙོམས་པར་འཇུག་ཁའི་སེམས་ཀྱི་འདུ་བྱེད་ལས་སྐྱེས་པས་དེ་མ་ཐག་རྐྱེན་ཅན་ཡིན་གྱི། རང་ཉིད་དེ་མ་ཐག་རྐྱེན་ནི་མིན་ནོ། །གཞན་ལྡན་མིན་པ་དང་། གཟུགས་ཅན་རྣམས་ནི་རྒྱུ་དང་། བདག་པོའི་རྐྱེན་གཉིས་ལས་སྐྱེའོ། །རིག་པས་ནི་དེ་མ་ཐག་རྐྱེན་ཉེར་ལེན་དུ་མཛད་དེ། དེ་ཡང་འགག་བཞིན་པའི་ནུས་ལྡན་ཡིན་གྱི་འགག་ཟིན་གྱི་འདས་པ་མིན་པས་རྒྱུའི་རྐྱེན་དང་དོན་གཅིག་པའི་ཕྱིར། རྐྱེན་གསུམ་ཉིད་ཡིན་ལ་

**༼༡༠༦༽**

འཁྲུལ་ཤེས་ལ་དམིགས་རྐྱེན་མེད་པར་བཞེད་དོ། །སྡེ་པ་ཁ་ཅིག་ས་བོན་སོགས་ཉུག་གུའི་དེ་མ་ཐག་རྐྱེན་དུ་འདོད་དེ། མངོན་པ་དང་ནི་མི་མཐུན་ནོ། །དངོས་པོ་རྣམས་ནི་དེ་ལྟར་རྒྱུ་རྐྱེན་ལས་སྐྱེའི་དབང་ཕྱུག་དང་སྐྱེས་བུ་དང་། གཙོ་བོ་སོགས་རྟག་ཅིག་གིས་སྐྱེ་བ་མིན་ཏེ། སྐྱེད་ན་ཅིག་ཆར་འབྱུང་བ་རིགས་པ་ལ་རིམ་གྱིས་སྐྱེ་བའི་ཕྱིར་རོ། །སོགས་པས་རྒྱུ་དུ་མ་ཉིད་དང་། ཐུག་པ་མེད་པར་ཐལ་བ་དང་། སྐྱེས་བུའི་བྱེད་པ་གཞན་སྟོན་པར་སྨྲ་བ་རྣམས་བསྡུ་བའོ། །གཞན་ནི་གཉིས་པོ་དག་ལས་སྐྱེ་ཞེས་པ་ལ་འབྱུང་བ་རྣམས་འབྱུང་བའི་རྒྱུ་རྐྱེན་ཇི་ལྟར་ཡིན་ཞེ་ན། འབྱུང་བ་རྣམས་ནི་འབྱུང་བ་དེའི་རྒྱུ་རྣམས་ལ་གཉིས་ཏེ། སྔ་མ་ཕྱི་མའི་སྐལ་མཉམ་གྱི་དང་། དུས་མཉམ་ནི་ལྷན་ཅིག་འབྱུང་བའི་རྒྱུའོ། །འབྱུང་བ་ནི་འབྱུང་གྱུར་གྱི་སྐྱེད་རྟེན་གནས་རྟེན་འཕེལ་བ་སྟེ། བྱེད་རྒྱུ་རྣམ་པ་ལྔ་བྱེད་དོ། །འབྱུང་འགྱུར་ནང་ཕན་ཚུན་དུ་རྒྱུ་རྣམ་པ་གསུམ་བྱེད་དོ། །བསམ་གཏན་དང་། ཟག་མེད་ཀྱི་སྡོམ་པ་

**༼༡༠༧༽**

ཚོགས་པ་གཅིག་ལ་སྐྱེས་པ་རྣམས་ལ་ལྷན་ཅིག་འབྱུང་བའི་དང་སྔ་མ་རྣམས་ཕྱི་མའི་སྐལ་མཉམ་གྱི་དང་། དགེ་སྡིག་གི་ལས་རྣམས་མིག་སོགས་ཀྱི་རྣམ་སྨིན་གྱི་རྒྱུའོ། །འབྱུང་གྱུར་དེ་འབྱུང་བ་རྣམས་ཀྱི་རྒྱུ་རྣམ་པ་གཉིས་ཏེ། ལུས་ངག་གི་ལས་དེ་དབང་པོ་དང་ཚོགས་པ་གཅིག་པའི་རྣམ་སྨིན་གྱི་རྒྱུའོ། །དེ་མ་ཐག་རྐྱེན་ཁྱད་པར་དུ་བཤད་པ་ལ་གསུམ་སྟེ། སེམས་བཅུ་གཉིས་བཤད་པ་དང་། སེམས་ཉི་ཤུ་བཤད་པ་དང་། སེམས་བཅུ་གཉིས་གང་ལ་དུ་རྙེད་པའོ། །དང་པོ་ནི་དེ་མ་ཐག་རྐྱེན་གྱི་སེམས་གང་གི་འོག་དུ་གང་འབྱུང་བ་བརྗོད་ན། སྤྱིར་སེམས་བཅུ་གཉིས་ཏེ། འདོད་ཁམས་ན་ཡིད་དེ། སེམས་དགེ་བ་དང་། མི་དགེ་བ་དང་། སྒྲིབ་ལ་ལུང་མ་བསྟན་དང་། མ་སྒྲིབ་ལ་ལུང་མ་བསྟན་བཞི་དང་། གཟུགས་དང་གཟུགས་མེད་ན་མི་དགེ་བ་ལས་གཞན་གསུམ་སྟེ། ཟག་བཅས་བཅུ་དང་། སློབ་པ་དང་མི་སློབ་པ་ཟག་མེད་གཉིས་སོ། །དེ་རྣམས་གང་གི་འོག་ཏུ་གང་འབྱུང་བ་ཡང་ཚེའི་སྐབས་བརྒྱད་ཤེས་

**༼༡༠༨༽**

པར་བྱས་ཏེ། རིས་འདྲ་སྔ་མ་ལས་ཕྱི་མ་འབྱུང་བ་རྒྱུན་གྱི་ཚེ་དང་། ས་གཅིག་པར་རིས་མི་འདྲ་བ་དག་ཀྱང་འབྱུང་བ་ས་མཚུངས་པའི་ཚེ་དང་། ཁམས་གསུམ་གྱི་སེམས་གང་ལ་ཤི་ཡང་སྐྱེ་སེམས་ཉོན་མོངས་ཅན་ཁོ་ན་འབྱུང་བ་ཉིང་མཚམས་སྦྱོར་བའི་ཚེ་དང་། ཁམས་གསུམ་གྱི་དགེ་བ་གང་རུང་གི་ཟག་བཅས་སམ་ཟག་མེད་ཀྱི་མཉམ་བཞག་ལ་སྦྱོར་བ་སྙོམས་པར་འཇུག་པའི་ཚེ་དང་། མཉམ་བཞག་དེ་དག་ལས་ལངས་པ་ན་ཁམས་གསུམ་གྱི་དགེ་བ་གང་རུང་འབྱུང་བ་སྙོམས་འཇུག་ལས་ལྡང་བའི་ཚེ་དང་། ས་གོང་མའི་ཏིང་ངེ་འཛིན་སྒོམ་པ་ན་གལ་ཏེ། ཉོན་མོངས་ཅན་དུ་འགྱུར་ན་ཉམས་ན་འོག་སའི་དགེ་བ་ཡང་བླའི། གོང་སའི་ཉོན་མོངས་ནི་མི་སླའོ། །སྙམ་ན་འོག་སའི་དགེ་བས་ལྡང་བར་གྱུར་ཅིག ཅེས་འཕངས་པ་ནི། འོག་སའི་དགེ་བ་ལ་གནས་པ་སྙོམས་འཇུག་ཉོན་མོངས་ཅན་གྱི་གཟིར་བའི་ཚེ་དང་། གཟུགས་ཀྱི་དགེ་བ་ལས་འདོད་གཟུགས་ཀྱི་སྤྲུལ་སེམས་ལུང་མ་སྟན་ཁོ་ན་འབྱུང་བ་སྤྲུལ་

**༼༡༠༩༽**

པ་ལ་འཇུག་པའི་ཚེ་དང་། སྤྲུལ་སེམས་དེ་དག་ལས་ལངས་པ་ན་གཟུགས་ཀྱི་དགེ་བ་ཁོ་ན་འབྱུང་བ་སྤྲུལ་པ་ལས་ལྡང་བའི་ཚེའོ། །དེ་ཡང་འདོད་སེམས་དགེ་བ་ལ་འཇུག་ཐོགས་སུ་སེམས་དགུ་འབྱུང་སྟེ། རྒྱུན་དང་མཚུངས་པའི་ཚེ། རང་སའི་དང་དགེ་བ་སྐྱེས་ཐོབ་ལ་ཤི་ནས་གོང་དུ་ཉིང་མཚམས་སྦྱོར་བའི་ཚེ། གོང་མའི་སྒྲིབ་པ་གཉིས་དང་། དགེ་བ་སྦྱོར་བྱུང་ལས་སྙོམས་པར་འཇུག་པའི་ཚེ། གཟུགས་ཀྱི་དགེ་བ་དང་ཟག་མེད་གཉིས་སོ། །གོང་མའི་མ་སྒྲིབ་པ་གཉིས་དང་། རིང་བ་བཞིས་རིང་བས་གཟུགས་མེད་ཀྱི་དགེ་བ་མི་འབྱུང་ངོ་། །འདོད་སེམས་དགེ་བ་དེ་ནི་བརྒྱད་ཀྱི་འཇུག་དུ་སྟེ། རྒྱུན་དང་ས་མཚུངས་པའི་ཚེ། རང་སའི་བཞི་དང་། སྙོམས་འཇུག་ལས་ལྡང་བའི་ཚེ་གཟུགས་ཀྱི་དགེ་བ་དང་། ཟག་མེད་གཉིས་དང་། ཉོན་མོངས་ཅན་གྱི་གཟིར་བའི་ཚེ། གཟུགས་ཀྱི་སྒྲིབ་པ་ལས་སོ། །ཁོ་ནའི་སྒྲས་གཟུགས་ཀྱི་མ་སྒྲིབ་པ་དང་།

**༼༡༡༠༽**

གཟུགས་མེད་ཀྱི་མ་སྒྲིབ་པ་མི་འབྱུང་བར་བསྟན་ཏོ། མི་དགེ་བའི་སེམས་ནི་ཟག་མེད་གཉིས་མིན་པ་བཅུ་ལས་ཏེ། རང་སའི་གཞི་དང་། ཉིང་མཚམས་སྦྱོར་བའི་ཚེ། གོང་མ་གཉིས་ཀྱི་སེམས་དྲུག་ལས་སོ། །མི་དགེ་བ་དེ་ལས་རང་སའི་གཞི་ཁོ་ན་སྟེ། དེ་ལས་གོང་སའི་སེམས་མི་འབྱུང་བས་སོ། །འདོད་པའི་སྒྲིབ་པའང་། དེ་བཞིན་དེ་བཅུ་ལས། དེ་ལས་བཞིའོ། །འདོད་པའི་མ་སྒྲིབ་པ་ནི། རང་སའི་བཞི་དང་། སྤྲུལ་པ་ལ་འཇུག་པའི་ཚེ་གཟུགས་ཀྱི་དགེ་བ་སྟེ། ལྔ་ལས་སོ། །དེ་ལས་འཇུག་ཐོགས་སུ་རང་སའི་བཞི་དང་། ཉིང་མཚམས་སྦྱོར་བའི་ཚེ། གོང་མའི་སྒྲིབ་པ་གཉིས་དང་། གཟུགས་ཀྱི་དགེ་བ་སྟེ་སེམས་བདུན་ནོ། །གཟུགས་ན་ཡོད་པའི་དགེ་བའི་སེམས་ལ་གཟུགས་མེད་ཀྱི་མ་སྒྲིབ་པ་ཡིན་པས་བཅུ་གཅིག་འབྱུང་བ་སྟེ། སྤྲུལ་པ་ལས་ལྡང་བའི་ཚེ་རྒྱུན་དང་ས་མཚུངས་པའི་ཚེ་རང་སའི་གསུམ་དང་ལྡང་བའི་ཚེ་དགེ་བ་དང་སྤྲུལ་པ་ལ་འཇུག་པའི་ཚེ་འདོད་

**༼༡༡༡༽**

པའི་མ་སྒྲིབ་པ་དང་། ཉིང་མཚམས་སྦྱོར་བའི་ཚེ། འདོད་པའི་མི་དགེ་བ་དང་། སྒྲིབ་པ་དང་། གཟུགས་མེད་ཀྱི་སྒྲིབ་པ་དང་། སྙོམས་པར་འཇུག་པའི་ཚེ། གཟུགས་མེད་ཀྱི་དགེ་བ་དང་། ཟག་མེད་གཉིས་སོ། །གཟུགས་ཀྱི་དགེ་བ་དེ་ནི་དགུའི་འཇུག་ཐོགས་སུ་འབྱུང་སྟེ། རང་སའི་གསུམ་དང་། སྙོམས་པར་འཇུག་པའི་ཚེ། འདོད་པའི་དགེ་བ་དང་། སྤྲུལ་པ་ལས་ལྡང་བའི་ཚེ། འདོད་པའི་མ་སྒྲིབ་པ་དང་། ཉོན་མོངས་ཅན་གྱིས་གཟིར་བའི་ཚེ། གཟུགས་མེད་ཀྱི་སྒྲིབ་པ་དང་། ལྡང་བའི་ཚེ་གཟུགས་མེད་ཀྱི་དགེ་བ་དང་། ཟག་མེད་གཉིས་པས་སོ། །འདོད་པའི་ཉོན་མོངས་ཅན་གཉིས་དང་། ཟག་མེད་ཀྱི་མ་སྒྲིབ་པ་ནི་དེའི་སྦྱོར་བར་མི་འོས་སོ། །གཟུགས་ཀྱི་སྒྲིབ་པའི་སེམས་ནི་བརྒྱད་ལས་འབྱུང་སྟེ། རང་སའི་གསུམ་དང་། ཉིང་མཚམས་སྦྱོར་བའི་ཚེ། འདོད་པའི་དགེ་བ་དང་། མ་སྒྲིབ་པ་དང་། གཟུགས་

**༼༡༡༢༽**

མེད་ཀྱི་ལས་སོ། །ཉོན་མོངས་མ་སྤངས་པར་གཟུགས་སུ་ཉིང་མཚམས་མི་སྦྱོར་ཅིང་ཟག་མེད་པས་གཟུགས་ཀྱི་སྒྲིབ་པར་ལྡང་མི་སྲིད་པས་འདོད་པའི་ཉོན་མོངས་ཅན་གཉིས་དང་། ཟག་མེད་གཉིས་ལས་མི་འབྱུང་ངོ་། །གཟུགས་ཀྱི་སྒྲིབ་པ་དེ་ལས་དྲུག་འབྱུང་སྟེ་རང་སའི་གསུམ་དང་། ཉིང་མཚམས་སྦྱོར་བའི་ཚེ་འདོད་པའི་ཉོན་མོངས་གཉིས་དང་། ཉོན་མོངས་ཅན་གྱི་གཟིར་བའི་ཚེ། འདོད་པའི་དགེ་བའོ། །གཟུགས་ཀྱི་མ་སྒྲིབ་པ་ནི། རང་སའི་གསུམ་ལས་འབྱུང་ངོ་། །མ་སྒྲིབ་པ་དེ་ལས་དྲུག་ཏེ། རང་སའི་གསུམ་དང་། ཉིང་མཚམས་སྦྱོར་བའི་ཚེ། གོང་འོག་གི་ཉོན་མོངས་ཅན་གསུམ་མོ། །གཟུགས་མེད་ཀྱི་མ་སྒྲིབ་པའང་། རང་སའི་གསུམ་ལས་དང་། དེ་ལས་རང་སའི་གསུམ་དང་། ཉིང་མཚམས་སྦྱོར་བའི་ཚེ། འོག་མའི་ཉོན་མོངས་ཅན་གསུམ་འབྱུང་བས། གྲངས་དེའི་ཚུལ་ཏེ། ཚེགས་ཆུང་བས་དང་པོར་སྨོས་སོ། །གཟུགས་མེད་ཀྱི་དགེ་སེམས་

**༼༡༡༣༽**

ལས་སེམས་དགུ་འབྱུང་སྟེ། རང་སའི་གསུམ་དང་། ཉིང་མཚམས་སྦྱོར་བའི་ཚེ། གོང་མའི་ཉོན་མོངས་ཅན་གསུམ་དང་། ལྡང་བའི་ལུགས་ཟློག་དུ་འབྱུང་བའི་ཚེ་གཟུགས་ཀྱི་དགེ་བ་དང་། སྙོམས་པར་འཇུག་པའི་ཚེ་ཟག་མེད་གཉིས་སོ། །ཤིན་ཏུ་སྐལ་ཤིང་ལུང་མ་བསྟན་ནི་མི་གསལ་བས་འདོད་པའི་དགེ་བ་དང་འདོད་གཟུགས་ཀྱི་མ་སྒྲིབ་པ་གཉིས་ཏེ། གསུམ་གྱི་དེའི་སྙོམས་འཇུག་ལས་ལྡང་མི་སྲིད་པས་མི་འབྱུང་ངོ་། །དེ་ནི་དྲུག་གི་འཇུག་ཏུ་འབྱུང་སྟེ། རང་སའི་གསུམ་དང་། སྙོམས་པར་འཇུག་པའི་ཚེ། གཟུགས་ཀྱི་དགེ་བ་དང་། ལྡང་བའི་ཚེ་ཟག་མེད་གཉིས་ལས་སོ། །གཟུགས་མེད་ཀྱི་སྒྲིབ་པ་ལས་བདུན་སྟེ། རང་སའི་གསུམ་དང་། ཉོན་མོངས་ཅན་གྱིས་གཟིར་བའི་ཚེ། གཟུགས་ཀྱི་དགེ་བ་དང་། ཉིང་མཚམས་སྦྱོར་བའི་ཚེ། འོག་གི་ཉོན་མོངས་ཅན་གསུམ་མོ། །དེ་ཡང་གྲངས་དེ་བཞིན་དུ་བདུན་ལས་ཏེ། རང་སའི་

**༼༡༡༤༽**

གསུམ་ལ་ཉིང་མཚམས་སྦྱོར་བའི་ཚེ། འདོད་གཟུགས་ཀྱི་དགེ་བ་དང་། མ་སྒྲིབ་པ་བཞི་ལས་སོ། །འོག་མའི་ཉོན་མོངས་གསུམ་སྤངས་པས་ཉིང་མཚམས་མི་སྦྱོར་ཞིང་། འདིས་ཟག་མེད་གཉིས་ལས་ལྡང་མི་སྲིད་པས་དེ་ལྔ་ལས་མི་འབྱུང་ངོ་། །སློབ་པའི་སེམས་ནི་བཞི་ལས་ཏེ། རྒྱུན་གྱི་ཚེ་རང་དང་། སྙོམས་པར་འཇུག་པའི་ཚེ། ཁམས་གསུམ་གྱི་དགེ་བ་ལས་སོ། །དེ་ལས་ནི་ལྔ་སྟེ། རྒྱུན་གྱི་རང་དང་མི་སློབ་པ་སྟེ། ལྡང་བའི་ཚེ་ཁམས་གསུམ་གྱི་དགེ་བའོ། །མི་སློབ་པའི་སེམས་ནི་ལྔ་ལས་ཏེ། རྒྱུན་གྱི་ཚེ་རང་དང་སློབ་པ་དང་། སྙོམས་པར་འཇུག་པའི་ཚེ། ཁམས་གསུམ་གྱི་དགེ་བ་ལས་སོ། །དེ་ལས་སེམས་ནི་བཞི་རྣམས་འབྱུང་སྟེ། རྒྱུན་གྱི་ཚེ་རང་དང་། ལྡང་བའི་ཚེ་ཁམས་གསུམ་གྱི་དགེ་བའོ། །གཉིས་པ་སེམས་ཉི་ཤུ་བཤད་པ་ནི། ས་བཅུ་གཉིས་བཤད་པ་ན།

**༼༡༡༥༽**

སེམས་བཅུ་གཉིས་པོ་དེ་དག་ཕྱེ་ན། ཉི་ཤུར་ཡང་འགྱུར་ཏེ། གསུམ་དུ་སྐྱེ་བའི་ཚེ། ཐོབ་པ་འབྱུང་བ་སྐྱེས་ནས་ཐོབ་པ་དང་། ཐོབ་པ་འབྱུང་བའང་འབད་པ་ལ་ལྟོས་པའི་སྦྱོར་བྱུང་སྟེ། དགེ་བ་རྣམ་པ་གཉིས་གཉིས་སུ་ཕྱེ་ནས་དྲུག་དང་། རྣམ་སྨིན་གྱི་རྒྱུ་ལས་མ་འབད་པར་རང་གིས་སྐྱེད་པ་དང་། འགྲོ་འཆག་སོགས་སྤྱོད་ལམ་པ་དང་། བཟོའི་ཡུལ་ལ་དམིགས་པ་བཟོ་གནས་པ་དང་། སྤྲུལ་པ་བྱ་བར་སེམས་པའམ། སྤྲུལ་པའི་དུས་ཀྱི་ཡུལ་དམིགས་པ་སྤྲུལ་པའི་སེམས་དང་བཅས་པ་འདོད་པ་ན། མ་སྒྲིབ་པ་ལ་ལུང་བསྟན་མིན་པ་བཞི་དང་། གཟུགས་ན་བཟོ་བྱེད་པ་མེད་པས་བཟོ་གནས་པ་མ་རྟོགས་པ་གསུམ་དང་། གཟུགས་མེད་ན་རྣམ་སྨིན་གཅིག་པུ་སྟེ། དེས་ན་འདོད་པ་ན་བརྒྱད། གཟུགས་ན་དྲུག གཟུགས་མེད་ན་བཞི། ཟག་མེད་གཉིས་ཏེ་ཉི་ཤུའོ། །བཅུ་

**༼༡༡༦༽**

གཉིས་དང་ཁྱབ་གང་ཆེ་ན། བཞིར་མ་འདུས་པའི་མ་སྒྲིབ་པ་དེ་ལུང་མ་བསྟན་ཉོན་མོངས་མིན་ཞེས་དང་། འོག་མ་ཡིས་ནི་སྨྲར་འཇུག་གོ །ཞེས་དང་། བཙུན་པ་གོ་ཆ་མཐའ་ཡས་ཀྱིས་ཀྱང་བཞིར་འདུས་པ་ཡོད་པར་བཤད་པས་བཅུ་གཉིས་ཁྱབ་ཆེ་ལ། འོན་ཀྱང་ཉི་ཤུར་བྱེད་པ་ནི། སྙོམས་པར་འཇུག་སེམས་ཐམས་ཅད་དགེ་བ་སྦྱོར་བྱུང་ལྷ་སེམས་ཀྱང་ཕལ་ཆེར་སྦྱོར་བྱུང་སྟེ། འདོད་པའི་དགེ་བ་སྐྱེས་ཐོབ་ནི། གསལ་བས་མཉམ་བཞག་ལྔ་ཅར་གྱི་ལྡང་སེམས་སུ་བཤད་དོ། །འཆི་སེམས་ཀྱི་དགེ་བ་ནི། སྐྱེས་ཐོབ་དང་། མ་སྒྲིབ་པ་ནི་རྣམ་སྨིན་སྐྱེས་དང་། སྤྱོད་ལམ་པ་ཉིད་དེ། སྦྱོར་བྱུང་དང་། གཟོ་སྤྲུལ་ནི་གསལ་བས་འཆི་སེམས་སུ་མི་རུང་ལ། འདོད་པའི་སྤྲུལ་སེམས་ལུང་མ་བསྟན་ནི། གཟུགས་ཀྱི་དགེ་བ་སྦྱོར་བྱུང་གི་འབྲས་བུར་བསྟན་པའི་ཕྱིར། དགེ་བ་དང་། མ་སྒྲིབ་པ་ཁོ་ན་ཕྱེ་ནས་ཉི་ཤུར་བཤད་དོ། །སེམས་བཅུ་གཉིས་གང་ལ་དུ་རྙེད་པ་ནི། སྐྱེ་དང་སྙོམས་པར་འཇུག་པ་དང་།

**༼༡༡༧༽**

འདོད་ཆགས་བྲལ་དང་ཡོངས་ཉམས་དང་། དགེ་བ་ཉིང་མཚམས་སྦྱོར་བའི་སེམས་དེ་ལྡན་པ་མིན་པས་སྐྱེད། ཅེས་པས་ཚེ་ལྔ་སྟེ། ཁམས་གོང་མ་ནས་འོག་མར་སྐྱེ་བ་དང་། ཟག་བཅས་ཟག་མེད་ལ་སྙོམས་པར་འཇུག་པ་དང་། ས་དང་ས་ལས་འདོད་ཆགས་དང་བྲལ་བ་དང་། དེ་ལས་ཡོངས་སུ་ཉམས་པ་དང་། ལོག་ལྟ་སྐྱེས་པ་སླར་དགེ་བ་ཉིང་མཚམས་སྦྱོར་བ་རྣམས་ཀྱི་ཚེ་སེམས་དེ་དང་། དེ་དག་ལྔར་ལྡན་པ་མིན་པ་ལས་གསར་དུ་རྙེད་དེ་དེ་ལ་ཁམས་གསུམ་ལ་འདོད་པའི་ཉོན་མོངས་ཅན་མངོན་དུ་གྱུར་པའི་དྲུག་རྙེད་དེ། གོང་མ་གཉིས་ནས་འདོད་པར་སྐྱེ་བའི་ཚེ། འདོད་པའི་ཉོན་མོངས་ཅན་གཉིས་པོ་གང་མངོན་དུ་གྱུར་ཀྱང་དེ་གཉིས་ཀྱང་དགེ་བ་སྐྱེས་ཐོབ་ཀྱི་ཐོབ་པ་དང་། མི་དགེ་བས་དགྲ་བཅོམ་ལས་ཉམས་པའི་ཚེ། གོང་མའི་སྒྲིབ་པ་གཉིས་དང་། སློབ་པ་རྙེད་དོ། །གཟུགས་ཀྱི་ཉོན་མོངས་ཅན་མངོན་དུ་གྱུར་པས་ཀྱང་དྲུག་རྙེད་དེ། གཟུགས་མེད་ནས་གཟུགས་སུ་སྐྱེ་བའི་ཚེ། གཟུགས་ཀྱི་སྒྲིབ་པ་

**༼༡༡༨༽**

མངོན་དུ་གྱུར་པས་དེ་ཉིད་དང་། གཟུགས་ཀྱི་དགེ་བ་སྐྱེས་ཐོབ་དང་། འདོད་གཟུགས་ཀྱི་སྤྲུལ་སེམས་གཉིས་ཏེ། བཞིའི་ཐོབ་པ་དང་། སྒྲིབ་པ་དེས་དགྲ་བཅོམ་ལས་ཉམས་པའི་ཚེ་གཟུགས་ཀྱི་སྒྲིབ་པ་དང་སློབ་པ་རྙེད། གཟུགས་མེད་ཀྱི་ཉོན་མོངས་ཅན་མངོན་དུ་གྱུར་པས་གཉིས་རྙེད་དེ། དེས་དགྲ་བཅོམ་ལས་ཉམས་པའི་ཚེ། དེ་ཉིད་དང་། སློབ་པ་རྙེད་དོ། །གཟུགས་སུ་སྐྱེས་པའི་དགེ་བ་ལ་དེ་ཉིད་དང་། འདོད་གཟུགས་ཀྱི་སྤྲུལ་སེམས་གཉིས་ཏེ། གསུམ་རྣམས་རྙེད་དོ། །སློབ་པ་མངོན་དུ་གྱུར་པ་ལ་བཞི་རྙེད་དེ། ཟག་མེད་དང་པོའི་སྙོམས་འཇུག་གི་ཚེ་དེ་ཉིད་དང་། ཟག་མེད་མི་ལྕོགས་མེད་པའི་རྣམ་གྲོལ་དགུའི་ཚེ། འདོད་གཟུགས་ཀྱི་སྤྲུལ་སེམས་དང་། ཟག་མེད་ཀྱི་གཟུགས་ལས་འདོད་ཆགས་དང་བྲལ་བའི་ཚེ། གཟུགས་མེད་ཀྱི་དགེ་བ་རྙེད་དོ། །ལྷག་མ་འདོད་པ་དང་། གཟུགས་མེད་ཀྱི་དགེ་བ་དང་། མ་སྒྲིབ་པ། གཟུགས་ཀྱི་མ་སྒྲིབ་པ་མི་སློབ་པ་སྟེ། དྲུག་ལ་གང་མངོན་དུ་གྱུར་པ་ཉིད་

**༼༡༡༩༽**

ཀྱི་ཐོབ་པ་འབྱུང་གི་གཞན་མི་ཐོབ་པའོ། །ཆོས་མངོན་པ་མཛོད་ཀྱི་འགྲེལ་པ་ཤེས་བྱའི་མཛོད་ལས་དབང་པོ་བསྟན་པ་ཞེས་བྱ་བ་གནས་གཉིས་པའི་འགྲེལ་པའོ།། །།གསུམ་པ་འཇིག་རྟེན་བསྟན་པ་ལ་གཉིས་ཏེ། སེམས་ཅན་གྱི་དང་། སྣོད་ཀྱི་འཇིག་རྟེན་ནོ། །དང་པོ་ལ་ལྔ་སྟེ། སེམས་ཅན་གྱི་འགྲོ་བའི་དབྱེ་བ་དང་། སྐྱེ་ཚུལ་རྟེན་འབྲེལ་གྱི་རང་བཞིན་དང་། སྐྱེས་པ་གནས་པའི་རྟེན་དང་། གནས་པ་འཆི་འཕོ་བའི་སེམས་དང་། དེ་རྣམས་ཚོགས་གསུམ་དུ་སྡུད་པའོ། །དང་པོ་ལ་གསུམ་སྟེ། ཁམས་གསུམ་དུ་དབྱེ་བ་དང་། འགྲོ་བ་ལྔར་དབྱེ་བ་དང་། སྐྱེ་གནས་བཞིར་དབྱེ་བའོ། །དང་པོ་ལ་གསུམ་གྱི་འདོད་པའི་དབྱེ་བ་ནི། ཁམས་གསུམ་གྱི་ངེས་པས། སེམས་སོགས་བསྟན་པ་ལ། འདོད་ཁམས་ནི་བསོད་ནམས་མ་ཡིན་པས་དེར་ཁྲིད་པས་སམ། དགའ་བར་བྱེད་པ་མེད་པས་སམ། སློབ་དཔོན་འདུས་བཟང་ལྟར་ན། སྐྱབས་མི་རྙེད་ཅིང་མེད་པས་དམྱལ་བ་དང་། ཕྱིར་མི་ཟློག་པར་སོང་བས་སམ། སྐོམ་པ་དང་

**༼༡༢༠༽**

ལྡན་པས་ཡི་དྭགས་དང་། མི་ལྟར་འགྲེང་སྟེ་མི་འགྲོ་བར་དུད་དེ་འགྲོ་བས་དུད་འགྲོ་དང་། ཡིད་ཤས་ཆེ་བསམ་སྐྱེ་དགུའི་བདག་པོ་ཤེད་ཀྱི་བུ་ཡིན་པས་མི་རྣམས་དང་། འདི་དག་ལ་ཁྱིམ་ནམ་མཁའ་ཡོད་པས་ལྷ་སྟེ། རྒྱལ་ཆེན་བཞིའི་རིགས་སུ་རྟོགས་པའམ་བཞིའི་གནས་ན་ཡོད་པས་རྒྱལ་ཆེན་བཞི་པ་དང་། ལེགས་བྱས་ལྷན་ཅིག་བྱས་པ་རྣམས་དེར་སྐྱེས་བསམ། འཇིག་རྟེན་པ་ལྟར་ཉི་མ་བཅུ་གཉིས། དྲག་པོ་བཅུ་གཅིག ནོར་ལྷ་བརྒྱད། ཐ་སྐར་གྱི་བུ་གཉིས་ཏེ། གཙོ་བོ་སུམ་ཅུ་གསུམ་ཡོད་པས་སུམ་ཅུ་རྩ་གསུམ་པ་དང་། ལྷ་དང་ལྷ་མིན་འཐབ་པ་དང་བྲལ་བས་སམ། བསོད་ནམས་ཀྱི་སོང་བས་འཐབ་བྲལ་དང་། ཆོས་ཀྱི་དགའ་བ་དང་། བདེ་བ་ལྷག་པར་ཆེ་བས་དགའ་ལྡན་དང་། རང་གིས་སྤྲུལ་པའི་ལོངས་སྤྱོད་ལ་དགའ་བར་བྱེད་པས་འཕྲུལ་དགའ་དང་། གཞན་གྱིས་སྤྲུལ་པའི་ལོངས་སྤྱོད་ལ་དབང་སྒྱུར་བས། གཞན་འཕྲུལ་དབང་བྱེད་དེ། དྲུག་རྣམས་སྣོད་དང་

**༼༡༢༡༽**

བཅས་པ་འདོད་པ་དང་ལྡན་པའི་ཁམས་ཡིན་ནོ། །དེ་ལ་གནས་དུ་ཞིག་ཡོད་ཅེ་ན། དམྱལ་བ་ལ་ཚ་དམྱལ་བརྒྱད་དང་། མི་ལ་གླིང་བཞིར་དབྱེ་བ་ལས་ངན་འགྲོ་དང་། བདེ་འགྲོའི་གནས་བཅུ་བཅུ་སྟེ། འདོད་ཁམས་དེ་གནས་རིགས་ཉི་ཤུའོ། །སའི་དངོས་གཞིར་ཚ་དམྱལ་བརྒྱད། གྲང་དམྱལ་བརྒྱད། ཡིད་བཏགས་ལྷ་མིན་དང་། གླིང་བཞི་གླིང་ཕྲན་བརྒྱད། འདོད་ལྷ་དྲུག་སྟེ། ངན་འགྲོ་དང་། བདེ་འགྲོའི་གནས་བཅོ་བརྒྱད་དེ། སོ་དྲུག་ཡིན་ལ། དུད་འགྲོ་ནི་གནས་མ་ངེས་པར་བཤད་དོ། །གཉིས་པ་གཟུགས་ཁམས་ནི་འདོད་ཁམས་ལས་གོང་མའི་གནས་རིགས་བཅུ་བདུན་ནི་གཟུགས་དང་ལྡན་པའི་ཁམས་ཡིན་ཏེ། ཇི་ལྟར་ཞེ་ན། གཟུགས་ཁམས་དེར་བསམ་གཏན་དང་པོ་གསུམ་སོ་སོའི་ས་ནི། ཆུང་འབྲིང་ཆེན་པོའི་བྱེ་བྲག་གི་གསུམ་གསུམ་ཡིན་ཏེ། བཞི་པ་ནི་ཆུང་འབྲིང་ཆེན་པོ་དང་། ཆེན་པོ་ཉིད་སྤེལ་མ་ལྔའི་བྱེ་བྲག་གི་ལྔ་སྟེ། ས་བརྒྱད་པ་སྟེ།

**༼༡༢༢༽**

དེ་ལ་བསམ་གཏན་དང་པོ་ནི། སྡིག་པའི་ཆོས་བསལ་བས་ཚངས་པ་སྟེ། དེའི་རིགས་སུ་གཏོགས་པས་ཚངས་རིགས་དང་། ཚངས་པ་ཆེན་པོའི་མདུན་དུ་འདུག་སྟེ། ཚིག་འདོན་པས་ཚངས་པ་འདུན་ན་འདོན་དང་། ཚེ་དང་ཁ་དོག་སོགས་ཚངས་པ་གཞན་ལས་ཆེ་བས་ཚངས་པ་ཆེན་པོ་དང་གཉིས་པ་ནི་རང་གི་ས་གོང་མ་དག་ལ་ལྟོས་ནས་འོད་ཆུང་བས་འོད་ཆུང་དང་། འོད་འོག་མ་པས་ཚད་གཟུང་བར་མི་ནུས་པས་ཚད་མེད་དང་། གནས་གཞན་ཀུན་སྣང་བར་བྱེད་པས་འོད་གསལ་ལོ། །གསུམ་པ་ནི་ཡིད་ཀྱི་ས་པའི་བདེ་བ་ལ་དགེ་བར་བཏགས་ཏེ། དེ་རང་གི་ས་པ་གོང་མ་བས་ཆུང་བ་ཡོད་པས་དགེ་ཆུང་དང་། བདེ་བ་ས་འོག་མས་ཚད་བཟུང་དུ་མེད་པ་ཡོད་པས་ཚད་མེད་དགེ་དང་། བདེ་བ་ཆེར་རྒྱས་པས་དགེ་རྒྱས་སོ། །བཞི་པ་ནི་ས་གཞི་སྤྲིན་ཆགས་པ་ལྟ་བུ་འདབ་ཆགས་པ་མེད་པས་སྤྲིན་མེད་དང་། མི་གཡོ་བའི་ལས་ལས་བྱུང་བས་བསོད་ནམས་སྐྱེས་དང་།

**༼༡༢༣༽**

གནས་གཞན་དང་འབྲེལ་པའི་བྱིས་པ་ཀུན་ལས་འབྲས་བུ་ཆེ་བས་འབྲས་བུ་ཆེ། སོ་སྐྱེའི་གནས་གསུམ་དང་། སོ་སྐྱེ་དང་མ་འདྲེས་པའི་གནས་གཙང་མ་གོང་མ་རྣམས་ལས་མི་ཆེ་བས་མི་ཆེ་བ་དང་། ཏིང་ངེ་འཛིན་ཁྱད་པར་ཅན་ཐོབ་པས་ཉོན་མོངས་པའི་གདུང་བ་མེད་པ་མི་གདུང་བ་དང་། རབ་ཏུ་ཞི་ཞིང་མིག་སྔར་མཛེས་པས་གྱ་ནོམ་སྣང་དང་། མཐོང་བའམ། བལྟ་བ་རྣམ་པར་དག་ཅིང་བཟང་བས་ཤིན་དུ་མཐོང་བ་དང་། གནས་ཡོད་པ་ལ་འདི་ལས་ཆུ་ཞེང་ལ་སོགས་པའི་ཡོན་ཏན་མཆོག་གཞན་མེད་པས་འོག་མིན་ཏེ། དེ་ལྟར་ཉི་འོག་ས་བཅུ་བདུན་དང་། ཁ་ཆེ་བ་ཚངས་ཆེན་པ་འདུན་ན་འདོན་གྱི་དགོན་པ་ལྟ་བུ་ཡིན་པས་བཅུ་དྲུག་དུ་སྨྲའོ། །སའི་དངོས་གཞིར་འོག་མིན་འདིའི་སྟེང་ན་དབང་ཕྱུག་ཆེན་པོའི་གནས་ཞེས་པ་བྱང་སེམས་ས་བཅུ་པ་ལ་གནས་པ་ཁོ་ན་བཞུགས་པ་སྟེ། བཅོ་བརྒྱད་དུ་བཤད་དོ། །གསུམ་པ་གཟུགས་མེད་ནི། གཟུགས་མེད་ཁམས་ན་ནི་གནས་གཞན་ཡུལ་གྱིས་བྱས་པའི་བླ་འོག་ནི་མེད་དེ།

**༼༡༢༤༽**

གང་དུ་ཤི་ས་དེ་ཉིད་དུ་སྐྱེ་ལ། རྒྱུ་སྙོམས་འཇུག་བཟང་ངན་གྱི་སྐྱེ་བ་ལས་ནི་རྣམ་པ་བཞི་སྟེ། སྙོམས་འཇུག་གི་སྦྱོར་བའི་དུས་ན་ནམ་མཁའ་མཐའ་ཡས་སོ་སྙམ་པའི་རྣམ་པར་བྱེད་ཅིང་ལམ་དེ་ཉིད་སྐྱེ་མཆེད་ཡིན་པ་དང་། དེ་བཞིན་དུ་རྣམ་ཤེས་མཐའ་ཡས་སོ་སྙམ་པ་དང་། ཅི་ཡང་མེད་དོ་སྙམ་པའི་རྣམ་པར་བྱེད་པ་དང་། འདུ་ཤེས་ནི། འབྲས་དང་། ཟུང་རྔུ་ལྟ་བུའོ། །འདུ་ཤེས་མེད་པ་ནི། ཀུན་དུ་རྨོངས་པའོ། །སྙམ་ནས་འདུ་ཤེས་གཞན་པ་འབྱུང་བས་འབྲས་བུ་སྐྱེ་བ་ལའང་དེ་སྐད་བཏགས་པའི་ནམ་མཁའ་མཐའ་ཡས་སྐྱེ་མཆེད་དང་། རྣམ་ཤེས་མཐའ་ཡས་སྐྱེ་མཆེད་དང་། ཅི་ཡང་མེད་པའི་སྐྱེ་མཆེད་དང་། འདུ་ཤེས་མེད་མིན་སྐྱེ་མཆེད་དོ། །ཅི་སེམས་ཀྱི་རྒྱུད་འདོད་གཟུགས་གཟུགས་ལ་རྟེན་ན་གཟུགས་མེད་ན་ཅི་ལ་རྟེན་ཅེ་ན་གཟུགས་མེད་དེར་ནི་རིས་མཐུན་པ་དང་སྲོག་དབང་དང་ཡང་གིས། སོ་སྐྱེ་དང་ཐོབ་པ་དང་། སྐྱེ་སོགས་ལ་སེམས་ཀྱི་རྒྱུད་རྟེན་ནས་འབྱུང་སྟེ། གཟུགས་ཀྱི་འདུ་ཤེས་དང་བྲལ་བའི་སྙོམས་

**༼༡༢༥༽**

འཇུག་གི་ཁྱད་པར་ལས་སྐྱེས་པས་སྟོབས་དང་ལྡན་པས་སོ། །དེ་ལྟ་བུའི་ཁམས་གསུམ་ལ་མཐའ་མེད་པས་འཁོར་བ་ལའང་མཐའ་མེད་ཅིང་། སྣོད་ཅིག་གི་སྟེང་འོག་ན་སྣོད་མེད་ཀྱི་ཐད་དཀར་མཐའ་མེད་དུ་གནས་ཏེ། མདོར་ཆགས་འཇིག་ཕྱོགས་བཞི་བར་མཚམས་མེད་པར་གསུངས་ཀྱི། སྟེང་དུ་མ་གསུངས་པས་སོ་ཞེའོ། །འདོད་ཁམས་གཅིག་ལས་འདོད་ཆགས་དང་བྲལ་བ་དེ་ནི་ཀུན་ལས་བྲལ་བ་དེ་ནི་ཀུན་ལས་བྲལ་བ་སྟེ། གོང་མ་གཉིས་དང་། དེ་དང་འདྲའོ། །བསམ་གཏན་དང་པོ་ལ་རྟེན་པའི་རྫུ་འཕྲུལ་ཅན་དེས་ནི་འཇིག་རྟེན་གྱི་ཁམས་གང་དུ་སྐྱེས་ཏེ། སྐྱེད་པ་དེ་ན་ཡོད་པའི་ཚངས་པའི་འཇིག་རྟེན་དུ་འགྲོ་བའི་གཞན་དུ་ནི་མིན་ནོ། །འགྲོ་བ་ལྔར་དབྱེ་བ་ལ་གཉིས་ཏེ། ངོ་བོ་དང་ཁྱད་པར་རོ། །ངོ་བོ་ནི་ཁམས་གསུམ་པོ་དེ་ནི་དམྱལ་བ་དང་། སོགས་པས་ཡི་དྭགས། དུད་འགྲོ། མི་ལྷ་སྟེ་འགྲོ་བ་ལྔ་རང་རང་གི་མིང་གིས་བསྟན་ཏེ། འདོད་པ་ན་འགྲོ་བ་བཞི་རིལ་དང་། ལྷའི་

**༼༡༢༦༽**

ཕྱོགས་གཅིག་དང་། གོང་མ་གཉིས་ན་ལྷའི་ཕྱོགས་གཅིག་གོ །ལྷ་མ་ཡིན་ནི། སློབ་དཔོན་འདུས་བཟངས་ཡིད་བཏགས་སུ་འདོད་ཅིང་། མདོར་ཡང་ཡིད་བཏགས་དང་དུ་འགྲོ་སོགས་སུ་གསུངས་ཀྱང་། སའི་དངོས་གཞིར་གཡོ་རྒྱུ་ཤས་ཆེ་བས། ལྷ་བཞིན་དཀར་པོའི་ཆོས་ཀྱི་སྣོད་མིན་པའི་ཕྱིར། མདོ་གཞན་ལས་འགྲོ་ཐ་དད་པར་བསྟན་གྱི། དོན་ལ་ལྷའི་འགྲོ་བས་བསྡུས་པར་བཤད་པ་ཚད་མ་སྟེ། དེས་ན་དོན་གསང་དུ་འཕེན་བྱེད་མི་དགེ་བས་འཕངས་པར་བཤད་པ་ནི་རྟག་དགོས་ལ། དྲན་པ་ཉེར་བཞག་གི་མདོར་ལྷ་མིན་དུད་འགྲོ་ཡིན་པ་ནི། མི་བླུན་པོ་ལ་བ་གླང་ཞེས་མཐའ་པ་ལྟར་སྨད་པ་ཙམ་མོ། །ཡང་གྲུལ་བུམ་དང་། ཤ་ཟ་དང་། འབྱུང་པོ་དང་། སྲུལ་པོ་དང་། ལུས་སྲུལ་པོ་དང་། སྨྱོ་བྱེད་དང་། རྗེད་བྱེད་དང་། སྐེམ་བྱེད་དང་། གྲིབ་གནོན་དང་། སྲིན་པོ་དང་། ནམ་གྲུའི་གདོན་དང་། བྱའི་གདོན་དང་། ཚངས་པའི་སྲིན་པོ་ནི་བྱེ་བྲག་དུ་གཏོགས་བྱེད་ཡིད་བཏགས་སུ་འཆད་ཅིང་། འཆི་མེད་མཛོད་དུ།

**༼༡༢༧༽**

རིག་འཛིན་ལྷ་མིན་གནོད་སྦྱིན་དང་། །སྲིན་པོ་དྲི་ཟ་མིའམ་ཅི། །ཤ་ཟ་གསང་བ་གྲུབ་པ་དང་། །འབྱུང་པོ་ལྷའི་སྐྱེ་གནས་ཅན། །ཞེས་ཀྱང་བཤད་དོ། །ལྟོས་ཆེ་ཆེན་པོ་ནི་དུད་འགྲོའོ། །ཁམས་གསུམ་དེར་ནི་ཞེས་པ་ཅི། འགྲོ་བར་མ་གཏོགས་པའི་ཁམས་ཡོད་དམ་ཞེ་ན་ཡོད་དེ། ཁམས་ནི་དགེ་བ་དང་། ཉོན་མོངས་ཅན་དང་། སྣོད་དང་། བར་སྲིད་ཀྱང་ཡིན་ལ། འགྲོ་བ་ལྔ་དེ་རྣམས་ནི་ཉོན་མོངས་ཅན་མིན་ལ། ལུང་བསྟན་དགེ་བའང་མིན་པས་མ་སྒྲིབ་ལུང་མ་བསྟན་ཁོ་ནའོ། །གཞན་དག་དགེ་བ་དང་། ཉོན་མོངས་ཅན་ཡང་ཡོད་པར་འདོད་དོ། །དེ་ཡང་སྣོད་མིན་གྱི་སེམས་ཅན་ཞེས་བྱ་བའོ། །རྒྱུད་བླ་མའི་འགྲེལ་པར་ནི། གང་ཟག་དང་ཆོས་ཀྱི་འགྲོ་བ་གཉིས་སུ་བཤད་དོ། །འོན་ཀྱང་བར་སྲིད་ནི། འགྲོ་བ་མིན་ཏེ་མདོ་དང་། བདགས་པ་དང་། ཆོས་ཀྱི་ཕུང་པོར་བར་དོ་འགྲོ་བ་ལྔ་ལས་ཐ་དད་ཅིང་མ་བསྡུས་པར་བཤད་དོ། །ཁྱད་པར་རྣམ་ཤེས་གནས་པ་བདུན་ནི། འགྲོ་བ་ལྔའི་ཁམས་གསུམ་དུ།

**༼༡༢༨༽**

ལུས་དང་འདུ་ཤེས་གཉིས་ཀ་ཐ་དད་པ་མི་དང་། འདོད་ལྷ་དང་བསམ་གཏན་དང་པོས་དང་པོར་འབྱུང་བ་མིན་པ་རྣམས་དང་། ལུས་ཀྱི་ཆུ་ཞེང་དང་། དབྱིབས་ཐ་དད་ཀྱང་རྒྱུ་མིན་རྒྱུར་འཛིན་པར་འདུ་ཤེས་གཅིག་པ་ཚངས་ཆེན་དང་། ཚངས་རིགས་ཀྱི་ལྷ་དང་པོར་འབྱུང་བ་དང་། ཟློག་པ་ལུས་ཀྱི་མདོག་དབྱིབས་འདྲ་བས་གཅིག་ཅིང་། འདུ་ཤེས་བདེ་བས་སྐྱོ་ནས་བཏང་སྙོམས་དང་། དེས་སྐྱོ་ནས་བདེ་བ་མངོན་དུ་བྱེད་པས་ཐ་དད་པ་བསམ་གཏན་གཉིས་པའི་ལྷ་སྟེ། ས་དེའི་བདེ་བ་མི་རྟེན་པའོ། །ལུས་འོད་དུ་འདྲ་བ་དང་། བདེ་བའི་འདུ་ཤེས་སུ་ཅིག་པ་ནི་བསམ་གཏན་གསུམ་པའི་ལྷ་སྟེ། ས་དེའི་བདེ་བ་རྟེན་པས་སོ། །དེ་བཞི་དང་། གཟུགས་ཅན་མིན་པ་དང་པོ་གསུམ་པོ་རྣམས་ཏེ། དེ་ལྟར་བདུན་ནི་རྣམ་ཤེས་གནས་པའོ། །ལྷག་མ་ངན་འགྲོ་དང་བསམ་གཏན་བཞི་པ་དང་། སྲིད་རྩེ་རྣམས་རྣམ་ཤེས་གནས་པ་མིན་ཏེ། རིམ་པ་ལྟར་རྣམ་ཤེས་འཇོམས་བྱེད་སྡུག་བསྔལ་གྱི་ཚོར་བ་དང་། འདུ་ཤེས་མེད་པ་

**༼༡༢༩༽**

རྒྱུ་འབྲས་དང་། འགོག་སྙོམས་དང་ལྡན་པས་སོ། །དེ་བདུན་དང་། སྲིད་རྩེའི་དང་འདུ་ཤེས་མེད་པའི་སེམས་ཅན་ཏེ། དགུ་ནི་སེམས་ཅན་གྱི་གནས་དགུར་མདོ་ལས་བཤད་དེ། དེ་རྣམས་སུ་སེམས་ཅན་རྣམས་ཉིད་དགའ་བཞིན་དུ་གནས་པའོ། །དགུ་པོ་ལས་གཞན་པའི་བསམ་གཏན་བཞི་པ་ནི། སློབ་དཔོན་འདུས་བཟང་གནས་མིན་པ་དང་། གཞན་དག་ཡིན་པར་འཆད་དོ། །མི་འདོད་བཞིན་དུ་ལས་ཀྱིས་གནས་པའི་ཕྱིར། གཞན་ངན་འགྲོ་ནི་སེམས་ཅན་གྱི་གནས་མིན་ཏེ། བརྩོན་ར་བཞིན་ནོ། །རྣམ་ཤེས་གནས་པ་བཞི་ནི། རྣམ་ཤེས་གནས་པ་རྣམས་ནི་བདུན་ལས་ཚུལ་གཞན་ཡང་རྣམ་ཤེས་གནས་པ་གཟུགས་སུ་ཚོར་བར་འདུ་ཤེས་སུ་འདུ་བྱེད་དུ་ཉེ་བར་འགྲོ་བ་བཞི་སྟེ། དེ་རྣམས་རིམ་པ་བཞིན་དུ་ཟག་པ་དང་བཅས་པའི་ཕུང་པོ་དང་པོ་བཞི་དང་། རང་གི་ས་པ་ཉིད་དེ། འདིར་གནས་པ་ནི་སྲིད་པའི་དབང་གིས་རྟེན་ས་ཡིན་ན། ཟག་མེད་དང་ས་གཞན་གྱི་ཕུང་པོ་ལ་སྲེད་

**༼༡༣༠༽**

པའི་དབང་གིས་མི་རྟེན་པས་སོ། །དེ་བཞིར་གནས་པ་པོ་རྣམ་ཤེས་འབའ་ཞིག་ནི་གནས་པར་མ་བཤད་དེ། རྒྱལ་པོ་ཉིད་རྒྱལ་པོའི་སྟན་མིན་པ་བཞིན་ནོ། །བདུན་དང་བཞིའི་བསྡུ་བ་ནི། འོ་ན་རྣམ་ཤེས་པ་བདུན་བཞིས་བསྡུས་སམ། བཞིས་བདུན་བསྡུས་ཞེ་ན། བསྡུ་བ་སྤྱད་ན་མུ་བཞི་སྟེ། བདུན་གྱིས་བསྡུས་ལ། བཞིས་མ་བསྡུས་པ་བདུན་པོའི་རྣམ་ཤེས་དང་། ཟློག་པ་ངན་སོང་དང་། བསམ་གཏན་བཞི་པ་དང་། སྲིད་རྩེའི་རྣམ་ཤེས་མིན་པ་བཞི་དང་། གཉིས་ཀས་བསྡུས་པ་བདུན་པོའི་ཕུང་པོ་དང་པོ་བཞི་དང་། གཉིས་ཀས་མ་བསྡུས་པ་ངན་སོང་སོགས་གསུམ་གྱི་རྣམ་ཤེས་དང་། ཟག་མེད་དོ། །གསུམ་པ་སྐྱེ་གནས་བཞིར་དབྱེ་བ་ལ་གསུམ་ཏེ། གང་དུ་འཇུག་པའི་སྐྱེ་གནས་དབྱེ། གང་གིས་འཇུག་པའི་བར་སྲིད་བཤད། དེའི་སྐྱེ་གནས་འགྲོ་ཚུལ་ལོ། །དང་པོ་ནི། ཁམས་གསུམ་པོ་དེར་ནི་སྒོ་ང་ལས་སྐྱེས་པ་དང་། སོགས་པས་མངལ་དང་། དྲོད་གཤེར་དང་། རྫུས་སྐྱེས་ཏེ་

**༼༡༣༡༽**

སེམས་ཅན་གྱི་སྐྱེ་གནས་བཞི་རྣམས་སོ། །འགྲོ་བ་གང་ན་སྐྱེ་གནས་དུ་ཡོད་ཅེ་ན། མི་དང་དུད་འགྲོ་ལ་རྣམ་པ་བཞི་སྟེ། མི་སྒོང་སྐྱེས་ནི། ཁྲུང་ཁྲུང་མོ་ལས་སྐྱེས་པ་བྲག་དང་། ཉེ་བྲག་དང་། རི་དྭགས་འཛིན་གྱི་མའི་བུ་སུམ་ཅུ་རྩ་གཉིས་དང་། རྒྱལ་པོ་ལྔ་ལེན་གྱི་བུ་ལྔ་བརྒྱ་ལྟ་བུའོ། །དྲོད་གཤེར་སྐྱེས་ནི་རྒྱལ་པོ་གསོ་སྦྱོང་འཕགས་ཀྱི་སྤྱི་བོ་ལས་ང་ལས་ནུ་དང་། དེའི་བརླ་གཡས་པ་ལས་མཛེས་པ་དང་། གཡོན་ནས་ཉེར་མཛེས་སྐྱེས་པ་དང་། རྒྱལ་པོ་ཚངས་པས་སྦྱིན་གྱི་བྲང་གི་ཤ་འབུར་ལས་ཐི་བའི་ཕྲེང་ཅན་མ་དང་། ཨ་སྨྲ་སྐྱོང་མ་ཆུ་ཤིང་གི་སྡོང་པ་ལས་སྐྱེས་པ་ལྟ་བུའོ། །རྫུས་སྐྱེས་ནི། སྐལ་བ་དང་པོའི་མི་རྣམས་དང་། སློབ་དཔོན་འཕགས་པའི་ལྷ། སིང་ག་ལིང་རྒྱལ་པོའི་ལྡུམ་རར་པད་མ་ལས་སྐྱེས་པ་ལྟ་བུའོ། །དུད་འགྲོའི་གསུམ་ནི་སྣང་བར་ཟད་ལ། རྫུས་སྐྱེས་ནི་ཀླུ་དང་མཁའ་ལྡིང་སོགས་སོ། །དམྱལ་བ་རྣམས་དང་། ལྷ་རྣམས་དང་། སྲིད་པ་

**༼༡༣༢༽**

བར་མ་ནི། རྫུས་སྐྱེས་ཁོ་ནའོ། །ཡིད་བཏགས་ནི། ཡང་གིས་རྫུས་སྐྱེས་དང་། མ་ལ་སྐྱེས་མཽ་འུ་འགལ་གྱི་བུ་ལ་ཡིད་བཏགས་མོས་སྨྲས་པ་བཤད་པ། བདག་གིས་མཚན་མོ་བུ་ལྔ་དང་། དེ་བཞིན་ཉིན་མོ་བུ་ལྔ་རྣམས་སྐྱེད་ནས། དེ་རྣམས་ཟ་མོད་ཀྱི་འོན་ཀྱང་། བདག་ལ་ཚིམ་པ་མེད་ཅེས་སོ། །བཞི་ལས་རྫུས་སྐྱེས་བཟང་པོ། འོ་ན་རྒྱལ་པོ་དོན་གྲུབ་མངལ་ནས་སྐྱེས་པ་ཅི་ཞེ་ན། ཉེ་དུའི་འབྲེལ་པས་ཤཱཀྱའི་རིགས་ཆེན་པོ་ཆོས་ལ་བཟུང་པ་དང་། འདི་འཁོར་ལོ་སྒྱུར་བའི་རིགས་སོ། །ཞེས་གུས་པ་སྐྱེད་དུ་གཞུག་པ་དང་། མིར་གྱུར་པས་ཀྱང་གྲུབ་པ་འདི་ཐོབ་ཅེས་གདུལ་བྱ་སྤྲོ་བ་སྐྱེད་པ་དང་། མུ་སྟེགས་ན་རེ། དཔྲལ་བ་བརྒྱ་ན་སྒྱུ་མ་མཁན་གྱི་སྒྱུ་མས་འཇིག་རྟེན་འཚེ་འོ་ཞེས་ཟེར་བས། དེ་ལྟ་བུར་དགོས་པ་སྤང་བའི་ཆེད་དུའོ། །གཉིས་པ་གང་གི་འཇུག་པ་བར་སྲིད་ནི། སྲིད་པ་བར་མ་ཞེས་པ་ཅི་ཞེ་ན། འདིར་གང་ཡུལ་གཞན་དུ་སྐྱེ་བ་ཐོབ་པར་བྱ་བའི་ཕྱིར། འཆི་སྲིད་དང་

**༼༡༣༣༽**

སྐྱེ་བའི་སྲིད་པའི་བར་དུ་འབྱུང་སྟེ། མངོན་པར་གྲུབ་པ་དེ་ནི་སྲིད་པ་བར་མ་སྟེ། འགྲོ་བའི་བར་མ་ཡིན་པས་སོ། །ཅི་འདི་སྐྱེ་བའང་ཡིན། འབྱུང་བའང་ཡིན་ནམ་ཞེ་ན། འགྲོ་བྱའི་ཡུལ་རྣམ་སྨིན་འཕངས་པ་རྫོགས་པར་མ་ཕྱིན་པའི་ཕྱིར། སྲིད་པ་བར་མ་ནི། བྱུང་བ་མིན་གྱི་འབྱུང་བ་ཡིན་ནོ། །ཕལ་ཆེན་པ་སོགས་འཆི་སྲིད་འཆད་པ་ཁོ་ན་ལས་སྐྱེ་སྲིད་འབྱུང་གི་བར་སྲིད་མེད་པར་བཞེད་དོ། །དེ་འགོག་པ་ལ་རིགས་ལུང་གཉིས་ཀྱི་རིགས་པ་ནི། རྐང་པ་དང་པོས་དཔེ་རྟགས་དང་། གཉིས་པས་སྒྲུབ་བྱ་བསྟན་པས་གང་རྒྱུན་གྱི་འཇུག་པའི་ཆོས་རྣམས་ནི་རྒྱུན་མི་འཆད་པར་ཡུལ་གཞན་དུ་འབྱུང་བ་མཐོང་སྟེ། དཔེར་ན་འབྲུ་གྲོང་ནས་གྲོང་གཞན་དུ་ཁྱེར་བ་ན། གྲོང་དེ་དག་གི་བར་དུ་མི་འབྱུང་བ་མ་ཡིན་གྱི། ནམ་མཁའི་ཕྱོགས་སུ་སྐྱེ་བ་དང་། འགགས་པ་བར་མ་ཆད་པའི་རིམ་གྱི་གྲོང་གཞན་དུ་འབྱུང་བ་བཞིན་ཁམས་འོག་མ་གཉིས་ཀྱི་སྐྱེ་སྲིད་ཀྱང་སྔ་མའི་འཆི་སྲིད་

**༼༡༣༤༽**

ཀྱི་རྒྱུན་ཡིན་ནོ་ཞེས་པ་རྒྱུ་སྔོན་སོང་དཔོག་པའི་འབྲས་རྟགས་སོ། །སྒྲ་བཞིན་སྦྱར་ན། སྐྱེ་སྲིད་ནི་འཆི་སྲིད་ཆད་པ་ཉིད་ལས་བྱུང་བ་མིན་ཏེ། འབྲས་བུའི་རྒྱུན་དང་། རྒྱུན་མི་འཆད་པར་ཡུལ་ཞིག་དུ་འབྱུང་བར་ཆོས་མཐུན་པའི་ཕྱིར་རོ། །གལ་ཏེ་མེ་ལོང་སོགས་ཀྱི་ནང་དུ་གཟུགས་ལས་གཟུགས་བརྙན་ཆད་ནས་འབྱུང་བ་མཐོང་བ་བཞིན་འཆི་སྲིད་ལས་སྐྱེ་སྲིད་ཆད་དེ་འབྱུང་ངོ་ཞེ་ན། མིན་ཏེ་གཟུགས་ཀྱི་མཐུ་ལས་ཤེས་པ་འཁྲུལ་བ་གཟུགས་བརྙན་གྱི་རྣམ་པ་ཅན་སྐྱེ་བ། གཟུགས་བརྙན་ཞེས་བྱའི་ཁ་དོག་གི་ཁྱད་པར་གཞན་ཞིག་འབྱུང་བར་མ་གྲུབ་པའི་ཕྱིར་དང་། དངོས་པོར་གྲུབ་དུ་ཟིན་ཀྱང་མི་འདྲ་བའི་ཕྱིར་ན། དཔེ་མ་ཡིན་ཏེ། ཅི་ལྟར་མ་གྲུབ་ཅེ་ན། གཟུགས་དང་གཟུགས་བརྙན་ནི་ཡུལ་གཅིག་ན་སྣང་ལ། མེ་ལོང་གི་ཡུལ་གཅིག་ན་དུས་ལྷན་ཅིག་ཐོགས་བཅས་ཀྱི་གཟུགས་གཉིས་འབྱུང་བ་མེད་པའི་ཕྱིར་ཏེ། རྟེན་གྱི་འབྱུང་བ་ཐ་དད་པའི་འབྲས་བུ་ནི་གཟུགས་གཉིས་གོག་ས་གཅིག་དུ་གནས་པ་མི་སྲིད་པའོ། །

**༼༡༣༥༽**

ཅི་ལྟར་མི་འདྲ་ཞེ་ན། སྐྱེ་སྲིད་འཆི་སྲིད་ཀྱི་རྒྱུན་ཡིན་པ་ལྟར། གཟུགས་བརྙན་ནི་གཟུགས་ཀྱི་རྒྱུན་མིན་པའི་ཕྱིར་ཏེ། རྒྱུན་ནི་རང་གི་རྒྱུ་དང་འབྲེལ་བ་ལྟར། ཕྱིས་འབྱུང་བ་ཡིན་པ་ལ་གཟུགས་བརྙན་ནི་མེ་ལོང་གི་རྒྱུད་དང་འབྲེལ་བ་དང་། ལྷན་ཅིག་འབྱུང་བས་སོ། །སྐྱེ་སྲེད་ནི་འཆི་སྲིད་ཁོ་ན་ལས་འབྱུང་ལ། གདོང་གི་གཟུགས་བརྙན་ནི་གཙོ་བོའི་རྒྱུ་མེ་ལོང་དང་གཙོ་བོས་མིན་པ་གདོང་གཉིས་ལས་འབྱུང་བའི་ཕྱིར་རོ། །ལུང་ནི་ཐུབ་པའི་མགུར་ནས་སྲིད་པ་ནི་བདུན་ཏེ། འགྲོ་བ་ལྔའི་སྲིད་པ་ལྔ་དང་། ལས་ཀྱི་སྲིད་པ་དང་། སྲིད་པ་བར་མའོ། །ཞེས་གསུངས་པའི་ཕྱིར། བར་སྲིད་དོ། །ཡང་གནས་གསུམ་མངོན་དུ་གྱུར་ན། མའི་མངལ་དུ་བུ་ཆགས་ཏེ། མ་རུང་ཞིང་ཟླ་མཚན་དང་ལྡན་པ་དང་། ཕ་མ་ཆགས་ཞིང་ཕྲད་པ་དང་། དྲི་ཟའང་ཉེ་བར་གནས་ནའོ། །ཞེས་པའི་དྲི་ཟ་ལས་གྲུབ་སྟེ། དེ་བར་སྲིད་ཡིན་པས་སོ། །ཡང་ཕྱིར་མི་འོང་བ་ནི་ལྔ་སྟེ། བར་དོ་དང་། སྐྱེ་གནས་དང་།

**༼༡༣༦༽**

འདུད་བྱེད་མེད་པར་དང་། འདུ་བྱེད་དང་བཅས་པར་མྱ་ངན་ལས་འདས་པ་དང་གོང་དུ་འཕོ་བའོ། །ཞེས་སྔར་གསུངས་པ་ལས་གྲུབ་སྟེ། བར་སྲིད་མེད་ན་བར་དོར་འདའ་བ་མི་འཐད་པས་སོ། །ཡང་སྐྱེས་བུ་དམ་པའི་འགྲོ་བདུན་གྱི་མདོ་ལས་བར་དོར་ཟླ་བ་གསུམ་ཀ་རྩལ་བར་གྲུབ་བོ། །ཀྱང་ནི་རིགས་པར་མ་ཟད་པའོ། །འོ་ན་མདོར། སངས་རྒྱས་འོད་སྲུང་གི་ཉན་ཐོས་མཁས་དགུ་ཞེས་པའི་གླང་དུ་ཁུ་ཚུར་གྱིས་སྣུན་ཏེ། བདུད་སུན་འབྱིན་བྱེད་ཀྱིས་བཀྲོངས་པས་དེ་སྐད་ཅིག་དེ་ཉིད་ལ་རང་གི་ལུས་ཁོ་ནས་མནར་མེད་པར་ལྟུང་ངོ་ཞེས་པ་ཅི་ལྟར་ཞེ་ན། དེ་ནི་དང་པོར་མཐོང་ཆོས་ལ་མྱོང་གྱུར་དམྱལ་བའི་མེས་སྐོར་ཏེ། སྨིན་ཅིང་ཤི་ནས་བར་དོས་མནར་མེད་དུ་སོང་བའོ། །མཚམས་མེད་ལྔ་བྱས་མ་ཐག་དམྱལ་བར་སྐྱེའོ་ཞེས་པ་ཅི་ལྟར་ཞེ་ན། འགྲོ་བ་གཞན་དུ་མི་འགྲོ་བར་ཞེས་དགོངས་པས་ཏེ། སྒྲ་ཇི་བཞིན་པར་རྟོགས་ན་ལྔ་པོ་ཀུན་བྱ་དགོས་པ་དང་། བྱས་མ་ཐག་ཏུ་ཡིན་པས། གསོན་

**༼༡༣༧༽**

པ་ནང་དམྱལ་བར་ཐལ་ལོ། །འོ་ན་བྲམ་ཟེ་སྡིག་ཅན་ཞིག སྤྱན་སྔར་འོངས་པ་ལ། བྲམ་ཟེ་ན་ཚོད་ཁྱེར་ཟིན་རྒ་བ་དང་། །ན་བ་ཡིན་ཏེ་གཤིན་རྗེའི་དྲུང་དུ་ཕྱིན། །བར་ན་ཁྱོད་ཀྱི་གནས་ཡོད་མ་ཡིན་ལ། །ཁྱོད་ཀྱི་ལམ་རྒྱགས་ཀྱང་ནི་ཡོད་མ་ཡིན། །ཞེས་པ་ཅི་ལྟར་ཞེ་ན། མིའི་ནང་ན་གནས་མེད་པ་ལ་དགོངས་པའོ། །འགྲོ་བ་གང་དུ་སྐྱེ་བའི་བར་སྲིད་ཀྱི་ཤ་ཚུགས་ཅི་ལྟ་བུ་ཞེ་ན། བར་སྲིད་ནི། གདོད་འབྱུང་བར་གྱུར་པའི་སྔོན་དུས་ཀྱི་སྲིད་པའི་དབྱིབས་ཅན་ཏེ། སྔོན་དུས་ཀྱི་སྲིད་པ་དེ་དང་། འཕེན་པའི་ལས་གཅིག་པའི་ཕྱིར་ཏེ། སའི་དངོས་གཞིར་ཡང་གང་དུ་སྐྱེ་བར་འགྱུར་བ་དེའི་བྱེད་གཟུགས་སོ། །ཞེས་སོ། །ཚེ་སྔ་མའི་གཟུགས་སུ་སྨྲ་བ་ལ་ནི། འཕེན་པ་གཅིག་པའི་རྟགས་མེད་ཅིང་། གཟུགས་མེད་ནས་སྐྱེ་བ་ལ་དབྱིབས་མེད་པར་འགྱུར་རོ། །སྲིད་པ་འཕོ་བའི་མདོར། དམྱལ་བའི་བར་དོ་སྡོང་དུམ་མེས་ཚིག་པ་ལྟ་བུ་དང་། ཡི་དྭགས་ཀྱི་ཆུ་དང་། དུད་འགྲོའི་

**༼༡༣༨༽**

དུ་བ་དང་། མིའི་གསེར་དང་། ལྷའི་སྣམ་བུ་དཀར་པོ་ལྟ་བུར་བཀའ་སྩལ་ཏོ། །འོ་ན་དམུས་ལོང་དུ་སྐྱེ་བའི་བར་དོ་ལ་མིག་མེད་ན་དབང་པོ་ཀུན་ཚང་བར་བཤད་པ་དང་འགལ་ལོ་ཞེ་ན། དེ་གཉིས་རྣམ་པ་ཀུན་འདྲ་བ་མིན་ཡང་། འདྲ་བར་འཇོག་སྟེ་བུ་དང་འདྲའོ་ཞེས་པ་ལྟར་རོ། །བོང་ཚོད་ནི་བྱིས་པ་ལོ་ལྔ་དྲུག་ཙམ་པ་དང་། ལྷའི་བར་དོ་བོང་ཚོད་རྫོགས་པ་སྟེ། གོས་ཡོད་མེད་ནི་གོང་དུ་ཆད་པའི་ནོར་བུ་སྐྱེ་ལུགས་དང་འདྲའོ། །རྒྱལ་བུ་དོན་གྲུབ་ཀྱི་བར་དོ་ནི། གཞོན་ནུ་ཐོར་བུ་ལྟ་བུ། མཚན་དཔེ་དང་བཅས་པ་སྟོང་གསུམ་ཚང་བར་མཛད་པ་སྟེ། ཡུམ་གྱི་རྨི་ལམ་དུ་གླང་པོ་ཆེའི་ཕྲུག་གུ་དཀར་པོ་ཞུགས་པར་གཟིགས་པ་ནི། དུད་འགྲོའི་སྐྱེ་བ་ཟློག་ནས་ཡུན་རིང་ལོན་པའི་ཕྱིར་མཚན་མ་ཙམ་མོ། །སྔོན་དུས་ཀྱི་སྲིད་པ་ཞེས་པ་གང་ཞེ་ན། སྲིད་པ་དེ་ནི་འཆི་བའི་སྔོན་རོལ་ཚུན་ཆད་ནས་སྐྱེ་བའི་སྲིད་པ་སྐད་ཅིག་མ་གཅིག་ཕན་ཆད་དོ། །བར་སྲིད་དེ་ཡང་རིགས་མཐུན་པ་བར་དོ་ནང་དང་། ལྷའི་མིག་དག་པ་མངོན་

**༼༡༣༩༽**

ཤེས་ཀྱིས་མཐོང་གི ཤིན་དུ་དྭང་བའི་ལྷའི་མིག་སྐྱེས་ཐོབ་ཀྱིས་མི་མཐོང་ངོ་། །གཞན་ནི་ལྷའི་བར་དོས་ཀུན་དང་མི་དང་ཡི་དྭགས་སོགས་གསུམ་གྱི་བར་དོས་གོང་མ་བོར་བ་མ་མཐོང་བར་སྨྲའོ། །དེ་ནི་ལས་ལས་སྐྱེས་པའི་རྫུ་འཕྲུལ་ནམ་མཁའ་ལ་འགྲོ་བའི་ཤུགས་ཏེ། འགྱོགས་པ་དང་ལྡན་པས་སངས་རྒྱས་ཀྱི་ཀྱང་མི་ཁེགས་ལ། དབང་པོ་ལྔ་པོ་ཀུན་ཚང་ཞིང་། རྡོ་རྗེ་སོགས་ལའང་ཐོགས་མེད་དུ་འགྲོ་བའི་ལུས་དབས་པ་ལྡན་ནོ། །སྐྱེ་གནས་སུ་ནི་ཐོགས་ཏེ། དེ་དག་གིས་གནམ་ལྕགས་ཀྱི་ཐོ་ལུམ་འབར་བ་བཤགས་པའི་ནང་དུ་བྱུང་བའི་སྲིན་བུ་དམིགས་ཞེས་གྲག་གོ །འགྲོ་བ་གང་དུ་སྐྱེ་བའི་བར་སྲིད་གྲུབ་ནས་འགྲོ་བ་གཞན་དུ་མི་ཟློག་སྟེ། དེ་གཉིས་ལས་གཅིག་གིས་འཕེན་པ་དེར་ལས་སྟོབས་ལྡན་གསར་པ་སོགས་མི་ནུས་པའོ། །ཅི་འདོད་པའི་བར་སྲིད་ཀྱང་ཁམ་ཟས་ཟའམ་ཞེ་ན། རགས་པ་མི་ཟ་ཡི་བར་སྲིད་དེ་ནི། དབང་ཆེ་ཆུང་དག་དྲི་ཞིམ་མི་ཞིམ་ཟའོ། །ཚེ་ཚད་ནི། བཙུན་

**༼༡༤༠༽**

པ་ནི། ངེས་པ་མེད་དེ་ཇི་སྲིད་སྐྱེ་བའི་ཚོགས་པ་མ་རྙེད་ཀྱི་བར་དུ་གནས་ལ། དེའི་ཚེ་འཕེན་པ་སྔོན་དུས་དང་གཅིག་པས། དེར་ཚེ་རིང་ཐུང་གི་སྔོན་དུས་རིང་ཐུང་དུ་འགྱུར་རོ། །ཞེས་སོ། །དབྱིག་ཤེས་ཞག་བདུན་དུ་གནས་ཤིང་། སྐྱེ་བའི་ཚོགས་པ་མ་རྙེད་ན་ཤི་ནས་དེ་ཉིད་དུ་སྐྱེ་བར་འདོད་ལ། ཡིད་ཀྱི་སར་བདུན་ཕྲག་བདུན་གྱི་བར་དུའང་སྐྱེ་འཆི་བྱེད་ལ། དེ་ལས་འདས་ཕན་ཆད་ངེས་པར་སྐྱེ་བའི་རྐྱེན་རྙེད་པར་འགྱུར་བར་བཤད་དོ། །བྱེ་བྲག་དུ་སྨྲ་བ་ནི་དེ་ནི་སྲིད་པ་གོ་རྩ་བ་ཡིན་པས་དུས་ཐུང་ངུར་གནས་ཤིང་། རྐྱེན་མ་ཚོགས་ནའང་ཡུལ་དེར་ངེས་པར་སྐྱེ་ན་ལས་ཀྱི་རྐྱེན་ཚོགས་པ་འདྲེན་ཏེ། རྟ་སོགས་དུས་སུ་གྲགས་པ་ལས་གཞན་དུའང་འཁྲིག་ལ། མ་ངེས་ན་ཡུལ་གཞན་དུ་སྐྱེ་བ་དེར་སྐྱེ་བར་སྨྲའོ། །དེའི་སྐྱེ་གནས་བགྲོད་ཚུལ་ལ་བསམ་པའི་ཁྱད་པར་མངལ་དང་སྒོ་ངའི་སྐྱེ་གནས་ཀྱི་བར་སྲིད་ཀྱིས། རྒྱང་རིང་པོ་ནས་ཕ་མ་ཉལ་པོ་བྱེད་པ་མཐོང་སྟེ། བློ་ཕྱིན་ཅི་ལོག་དུ་གྱུར་པས། ཕོར་སྐྱེས་ན་མ་

**༼༡༤༡༽**

ལ་ཆགས་ཤིང་། ཕ་ལ་སྡང་བ་དང་། མོར་སྐྱེ་ན་ཕ་ལ་ཆགས་ཤིང་མ་ལ་སྡང་བའི་སྒོ་ནས་རྩེ་དགའ་བྱ་བར་འདོད་པས་འགྲོ་བའི་ཡུལ་དུ་འགྲོའོ། །སྔར་ཕ་མའི་ཁུ་ཁྲག་འདུས་པ་ལ་ཕ་མ་ཉལ་པོ་བྱེད་པར་འཁྲུལ་ཏེ། ཆགས་སྡང་སྐྱེས་ནས་མཚམས་སྦྱོར་བར་བཤད་དོ། །ཕོ་ནི་མའི་ལྟོ་བ་ལ་རྟེན་ཏེ། རྒལ་ཚིགས་ལ་ཕྱོགས་ཤིང་གློ་གཡས་ན་དང་། མོ་ནི་མའི་རྒལ་ཚིགས་ལ་རྟེན་ཏེ་བྲང་ལ་ཁ་ལྟས་ཤིང་། གློ་གཡོན་ན་འདུག་གོ །བར་དོ་ན་དབང་པོ་ཀུན་ཚང་བ་ཡིན་པས་ཕོ་མོ་ཞུགས་ནས་གནས་ཇི་ལྟ་བར་ཕྱིས་ཡུལ་སྐྱེས་བ་ན་མ་ནིང་དུ་འགྱུར་རོ། །དྲོད་གཤེར་སྐྱེས་ནི། དྲི་འདོད་པས་དང་། རྫུས་སྐྱེས་ནི། གནས་མངོན་པར་འདོད་པས་འགྲོ་སྟེ། ཚ་དམྱལ་དང་གྲང་དམྱལ་ཡང་བློ་འཁྲུལ་པས་ཆར་པ་དང་། རླུང་གྲང་མོས་ཉེན་ནས། མེ་འབར་བ་མཐོང་སྟེ། དྲོ་བ་འདོད་པས་དང་། རླུང་ཚ་བ་དང་། ཉི་མ་དང་། མེས་ཉེན་པས་བསིལ་བ་མཐོང་སྟེ། དེ་འདོད་པས་རྒྱུག་ཅིང་། སྔར་དམྱལ་བ་དང་

**༼༡༤༢༽**

ཡི་དྭགས་སྦ་བ་ཅན་སོགས་ནི། རང་ཉིད་དེར་སྐྱེ་བའི་ལས་སོགས་དུས་ཀྱི་གཞི་ལུག་སོགས་རྨི་ལམ་བཞིན་དུ་མཐོང་སྟེ། དགའ་དེར་རྒྱུག་ཅིང་འགྲོ་བ་གཞན་རྣམས་སུ་སྐྱེ་བ་ནི་རང་དང་སྐལ་བ་མཉམ་པའི་སེམས་ཅན་མཐོང་བས་དགའ་སྟེ་དེར་སོང་བ་དང་། སྐྱེ་གནས་ལ་ཁྲོ་བས་ཉིང་མཚམས་སྦྱོར་བར་གསུངས་སོ། །ལུས་ཀྱི་ཁྱད་པར་དམྱལ་བའི་ནི་སྤྱིའུ་ཚུགས་ཡིན་ལ། ལྷའི་བར་སྲིད་ནི། སྟན་ལས་ལྡང་བ་བཞིན་གྱེན་དུ་འགྲོ་ཞིང་། མི་དང་དུད་འགྲོ་དང་ཡི་དྭགས་རྣམས་ཀྱི་ནི་མི་ལ་སོགས་པ་བཞིན་ནོ། །འོ་ན་མངལ་དུ་འཇུག་པའི་བར་སྲིད་ཀུན་གོང་གི་བསམ་པ་དེར་ངེས་སམ་ཞེ་ན་མདོ་ལས་བཞི་གསུངས་ཏེ། ཅིག་ནི་ཤེས་བཞིན་དུ་འཇུག་གི གནས་དང་འབྱུང་བ་ཤེས་བཞིན་མིན་པས་སོ། །གཞན་ནི་འཇུག་པར་མ་ཟད། གནས་པ་ཡང་ཤེས་ལ། འབྱུང་བ་མི་ཤེས་པ་དང་། གཞན་ནི་འཇུག་གནས་སུ་མ་ཟད། འབྱུང་བའང་ཤེས་པ་དང་། གཞན་ནི་འཇུག་གནས་འབྱུང་

**༼༡༤༣༽**

བ་ཐམས་ཅད་ལ་རྨོངས་ཏེ། ཤེས་བཞིན་མ་ཡིན་པའོ། །སྒོ་ང་ལས་སྐྱེས་པ་ནི། རང་རྒྱལ་དུ་འགྱུར་ཡང་རྟག་ཏུ་འཇུག་ནས་འབྱུང་བ་ཐམས་ཅད་རྨོངས་པའོ། །ཡང་འཁོར་ལོ་སྒྱུར་བ་དང་རང་འབྱུང་གཉིས་ཏེ། རང་རྒྱལ་དང་རྫོགས་པའི་སངས་རྒྱས་རྣམས་ནི། གོ་རིམ་བཞིན། ཤེས་བཞིན་དུ། མངལ་དུ་འཇུག་པ་སོགས་ཡིན་ཏེ། གོ་རིམ་བཞིན་ཁྱོད་བསོད་ནམས་ཀྱི་ལས་དང་། དོན་མཆོག་ལ་ཐོས་པ་མང་བ་སོགས་ཀྱི་ཡེ་ཤེས་སམ། བསོད་ནམས་དང་ཡེ་ཤེས་གཉིས་ཀ་རྒྱ་ཆེ་བའི་མངལ་འཇུག་ཡིན་པའི་ཕྱིར་རོ། །གཉིས་པ་སྐྱེ་ཚུལ་རྟེན་འབྲེལ་གྱི་རང་བཞིན་ལ་གཉིས་ཏེ། འཁོར་བའི་རྟེན་འབྲེལ་གྱི་རང་བཞིན་དེ་ཡན་ལག་བཅུ་གཉིས་སུ་བཞག་པའོ། །དང་པོ་ནི། གལ་ཏེ་སེམས་ཅན་འཇིག་རྟེན་དུ་འཕོ་ན་བདག་གྲུབ་བམ་ཞེ་ན། ཕུང་པོ་འདོར་ཞིང་ཉིང་མཚམས་སྦྱོར་བའི་བདག་མེད་ཀྱི་ཕུང་པོ་ཙམ་ཉིད་ལ་བདག་དུ་འདོགས་ན། དགག་པ་མེད་དོ། །འོ་ན་ཕུང་པོ་

**༼༡༤༤༽**

ཉིད་འཇིག་རྟེན་གཞན་དུ་འཕོ་བར་འགྱུར་རོ་ཞེ་ན། ཕུང་པོ་སྐད་ཅིག་མ་ལ་ནི་འཕོ་བའི་མཐུ་མེད་ཀྱི། ཉོན་མོངས་དང་ལས་ཀྱི་སྒོས་པའི་ཕུང་པོ་ཙམ་གྱིས་སྲིད་པ་བར་མའི་རྒྱུན་གྱི་ལམ་གྱི་མངལ་དུ་འགྲོ་སྟེ། དཔེར་ན་མར་མེ་སྐད་ཅིག་མ་ཡིན་ཡང་རྒྱུན་གྱི་ཡུལ་གཞན་དུ་འགྲོ་བ་བཞིན་ནོ། །གཉིས་པ་ནི། སེམས་ཅན་གྱི་ཚེའི་འཕེན་པ་མི་འདྲ་བས་ལས་ཐ་དད་ཀྱིས་ཇི་ལྟར་འཕངས་པ་བཞིན་གཙུག་ལག་དུ་བཤད་པ་བཞིན་ནུར་ནུར་པོ་སོགས་ཀྱི་རིམ་གྱིས་ཕུང་པོའི་རྒྱུན་འཕེལ་བས་དབང་པོ་སྨིན་ནས་ལས་བསགས་ཤིང་ཉོན་མོངས་སྤྱད་དེ། དེ་རྣམས་ཀྱིས་འཇིག་རྟེན་ཕ་རོལ་དུ་སྲིད་པ་བར་མའི་རྒྱུན་གྱིས་འགྲོ་ཞེས་པའི་རྣམ་པས་སྲིད་པའི་འཁོར་ལོ་ཐོག་མ་མེད་དེ། ཡོད་ན་ཐོག་མ་དེ་རྒྱུ་མེད་དུ་འགྱུར་རོ། །གཉིས་པ་ཡན་ལག་བཅུ་གཉིས་སུ་བཞག་པ་ལ་བཞི་སྟེ། ཚེ་གསུམ་དུ་

**༼༡༤༥༽**

དབྱེ་བ། ཉོན་མོངས་གསུམ་དུ་སྡུག གྲངས་ངེས་པའི་ཚུལ། ཁྱད་པར་གཏན་ལ་དབབ་པའོ། །དང་པོ་ནི། དེ་ལྟར་ཕུང་པོའི་རྒྱུན་སྐྱེ་བའི་གནས་སྐབས་གསུམ་པ་དེ་ནི། རྟེན་ཅིང་འབྲེལ་པར་འབྱུང་བའི་ཡན་ལག་མ་རིག་པ་སོགས་རྒ་ཤིའི་བར་བཅུ་གཉིས་ཏེ། དེའང་སྔོན་དང་ཕྱི་མ་བར་རྣམས་ཏེ་ཆ་གསུམ་མོ། །འོ་ན་ཆ་གསུམ་དུ་ཡན་ལག་བཅུ་གཉིས་ཇི་ལྟར་བཞག་ཅེ་ན། སྔོན་གྱི་མཐར་མ་རིག་པ་དང་། འདུ་བྱེད་གཉིས་དང་། ཕྱི་མཐར་སྐྱེ་བ་དང་། རྒ་ཤི་གཉིས་དང་། བར་དུ་ལྷག་མ་བརྒྱད་དེ། དེ་ཡང་རྫུས་སྐྱེས་མིན་པའི་འདོད་པའི་གང་ཟག་ཚེ་ཡོངས་སུ་རྫོགས་པ་དང་། ལྡན་པ་མ་ཡིན་གྱི་དུས་མིན་དུ་འཆི་བ་དང་། ཁམས་གོང་མ་པ་ལ་མིན་ནོ། །འོ་ན་མ་རིག་སོགས་འདི་དག་གང་ཞེ་ན། མ་རིག་པ་ནི། སྔོན་ཚེ་སྔ་མའི་ཉོན་མོངས་པའི་གནས་སྐབས་ཀྱི་ཕུང་པོ་སྟེ། འོན་ཀྱང་མ་རིག་པ་ཉིད་སྨོས་པ་ནི། དེ་དང་ལྷན་ཅིག་སྤྱོད་པ་དང་། དེའི་དབང་གིས་

**༼༡༤༦༽**

ཉོན་མོངས་རྣམས་སྐྱེ་བའི་ཕྱིར་ན་རྒྱལ་པོ་གཤེགས་ཞེས་པས་དེའི་ཞབས་འབྲིང་པའང་འོང་བར་འགྲུབ་པ་བཞིན་ནོ། །འདུ་བྱེད་རྣམས་ནི་སྔོན་ཚེ་སྔ་མའི་བསོད་ནམས་སོགས་ལས་ཀྱི་གནས་སྐབས་སོ། །རྣམ་ཤེས་ནི་ཚེ་བར་པའི་མའི་མངལ་དུ་ཉིང་མཚམས་སྦྱོར་བའི་སྐད་ཅིག་གི་ཕུང་པོ་ལྔའོ། །མིང་དང་གཟུགས་ནི་ཉིང་མཚམས་སྦྱོར་བ་དེ་ཕན་ནས་སྐྱེ་མཆེད་དྲུག་དོད་པ་ཚུན་ཆད་དོ། །སྐྱེ་མཆེད་དྲུག་དེ་ནི་རང་ཉིད་དོད་ནས་ཡུལ་དབང་རྣམ་ཤེས་གསུམ་འདུས་པ་ཚུན་ཆད་དོ། །རེག་པ་ནི་གསུམ་འདུས་ནས་བདེ་སྡུག་དང་སོགས་པས་བཏང་སྙོམས་ཀྱི་རྒྱུ་ཤེས་ཤིང་། ཡོངས་སུ་སྤྱོད་ནུས་པ་ཚུན་ཆད་ཀྱི་གནས་སྐབས་སོ། །ཚོར་བ་ནི་རང་ཉིད་ཀྱི་རྒྱུ་འདི་དང་འདིའོ་ཞེས་གཅོད་ནུས་པ་ནས་འཁྲིག་པའི་འདོད་ཆགས་མི་སྤྱོད་ཀྱི་བར་རོ། །སྲེད་པ་ནི། གཟུགས་སོགས་འདོད་ཡོན་གྱི་ལོངས་སྤྱོད་དང་། འཁྲིག་པ་ལ་ཆགས་པ་ཅན་གྱི་གནས་སྐབས་ཏེ། དེ་དག་གི་ཡུལ་ཚོལ་བ་ལ་མ་ཞུགས་ཀྱི་བར་རོ། །ཉེ་བར་ལེན་པ་ནི།

**༼༡༤༧༽**

ཡུལ་གྱི་ལོངས་སྤྱོད་རྣམས་ཐོབ་པར་བྱ་བའི་ཕྱིར། ཚོལ་བ་ལ་ཞུགས་ནས་ཐམས་ཅད་ཡོངས་སུ་རྒྱུག་པའི་གནས་སྐབས་སོ། །རྒྱུག་པ་དེ་ཉིད་ཡང་སྲིད་པ་སྐྱེ་བ་ཕྱི་མའི་འབྲས་བུ་འབྱུང་བར་འགྱུར་བའི་ལས་བྱེད་པའི་གནས་སྐབས་དེ་ནི་སྲིད་པའི་ཡན་ལག་ཡིན་ནོ། །ལས་དེ་ཡང་ཚེ་ཕྱི་མར་ཉིང་འཚམས་སྦྱོར་བ་སྟེ། ཚེ་འདིར་རྣམ་ཤེས་ཀྱི་ཡན་ལག་དུ་བཞག་པ་སྟེ། ཚེ་གཞན་དུ་སྐྱེ་བ་ཡིན་ནོ། །དེ་ཕན་ཆད་ཚེ་འདིར་མིང་གཟུགས་སོགས་ཚོར་བར་བཞག་པའི་བར་བཞི་ནི། ཚེ་གཞན་དུ་རྒ་ཤི་ཡིན་ཏེ། གདུལ་བྱ་སྐྱོ་བའི་ཕྱིར་དུ། དེ་བཞི་མདོར་རྒ་ཤིའི་སྒྲས་གསུངས་སོ། །སྤྱིར་རྟེན་འབྲེལ་ལ། སྐད་ཅིག་པ། རྒྱུན་ཆགས་པ། འབྲེལ་པ་ཅན་གནས་སྐབས་པ་སྟེ། བཞི་ལས་སྔར་བཤད་པ་འདི་ནི། ཚེ་གསུམ་གྱི་ཕུང་པོ་ལྔའི་གནས་སྐབས་བཅུ་གཉིས་ཡིན་པས། གནས་སྐབས་པར་འདོད་དེ། དེ་ཉིད་རྒྱུན་ཆགས་པའོ། །གཞན་གཉིས་ནི། སྲོག་ཆགས་གསོད་པའི་སྐད་ཅིག་ལྟ་བུ། སྐད་

**༼༡༤༨༽**

ཅིག་ལ་ཡན་ལག་བཅུ་གཉིས་རྩི་བའོ། །ལོ་ནི་མ་རངས་པ་སྟེ། མདོ་སྡེ་པས་མ་རིག་པ་ཅི་ཞེ་ན། གང་སྔོན་གྱི་མཐའ་མི་ཤེས་པ་དང་། ཞེས་སོགས་ཀྱི་མདོ་དང་འགལ་བས་ཀུན་ཕུང་པོ་ལྔ་པར་མི་རིགས་པར་སྟོན་པའོ། །འོ་ན་ཡན་ལག་རེ་རེ་ལ་ཕུང་པོ་ལྔ་ཅར་ཡོད་ན་ཅིས་མ་རིག་པ་སོགས་ཁོ་ནར་སྒྲགས་ཅེ་ན། མ་རིག་སོགས་གཙོ་བོ་ཡིན་པའི་ཕྱིར་ན་ཡན་ལག་དེ་དང་དེ་མ་རིག་པ་སོགས་སུ་སྒྲགས་སོ། །ཆོས་མངོན་པར་འདུས་བྱས་ཐམས་ཅད་རྟེན་འབྲེལ་དུ་བཤད་ལ། མདོ་ལས་ནི་སེམས་ཅན་དུ། སྟོན་པ་ཁོ་ན་གསུངས་ཅེ་ན། མངོན་པར་བཤད་པ་མཚན་ཉིད་པ་ཡིན་ལ། མདོ་ལས་ནི། བདག་མངོན་འབྱུང་ནི་སྔོན་གྱི་མཐར་བྱུང་ངམ། ཕྱི་མའི་མཐར་འབྱུང་ངམ། བར་དུ་འདི་ཙམ་ཡིན་སྙམ་པ་རྣམས་ལ་རྨོངས་པ་ཟློག་པའི་ཕྱིར་དུ་སེམས་ཅན་དུ་སྟོན་པ་ཁོ་ན་ཆ་གསུམ་དུ་བསྟན་ཏོ། །ཉོན་མོངས་གསུམ་དུ་སྡུད་པ་ནི་ཡང་བཅུ་གཉིས་པོ་གསུམ་དུ་འདུས་ཏེ། གསུམ་

**༼༡༤༩༽**

ནི་ཉོན་མོངས་གསུམ་མ་རིག་པ་དང་སྲེད་ལེན་ནོ། །ལས་ནི་གཉིས་ཏེ། འདུ་བྱེད་དང་། སྲིད་པའོ། །གཞི་བདུན་ཏེ། རྣམ་ཤེས་སོགས་ལྷག་མ་བདུན་ནི་ལས་ཉོན་གྱི་རྟེན་ཡིན་པའོ། །དེ་བདུན་གཞི་ཡིན་པ་དེ་བཞིན་དུ་འབྲས་བུ་ཡིན་ལ། གཞན་ལྔ་ནི་ལས་ཉོན་ཡིན་པས་རྒྱུའོ། །གྲངས་ངེས་པའི་ཚུལ་ནི། ཅིའི་ཕྱིར། དབུས་སུ་རྒྱུ་འབྲས་རྒྱ་སྐྱེད་ལ། སྔོན་མཐར་རྒྱུ་བསྡུས་ཅིང་། ཕྱི་མཐར་འབྲས་བུ་བསྡུས་ཞེས་ན། སྔ་ཕྱིའི་མཐའ་གཉིས་ཀྱི་རིམ་པ་བཞིན། རྒྱུ་དང་འབྲས་བུ་མདོར་བསྡུས་པ་ནི། བར་མར་འབྲས་བུ་རྣམ་ཤེས་ལྔ་དང་། རྒྱུ་སྲིད་ལེན་གཉིས་སུ་རྒྱ་སྐྱེད་པའི་རྗེས་སུ་དཔག་པ་ལས་སྔ་ཕྱིའི་རྒྱུ་འབྲས་ཀྱང་རིམ་པ་བཞིན་གཉིས་དང་སྔར་སྐྱེད་པ་གྲུབ་པས་ཡང་མ་བཤད་དེ། ཚེ་སྔ་མའི་ཉོན་མོངས་ལ་སྲེད་ལེན་ཡོད་པས་རྒྱུ་ཉོན་མོངས་གཉིས་སུ་མ་བསྡུས་ལ་ཕྱི་མའི་སྐྱེ་རྒ་ལ་རྣམ་ཤེས་སོགས་ལྔ་ཡོད་པས་འབྲས་བུ་ལྔ་རྒྱ་སྐྱེད་པར་ནུས་

**༼༡༥༠༽**

པས་སོ། །གལ་ཏེ་མ་རིག་པའི་རྒྱུ་མ་བསྟན་པས་འཁོར་བ་ཐོག་མ་ཅན་དང་། རྒ་ཤིའི་འབྲས་བུ་མ་བསྟན་པས་འཁོར་བ་ཐ་མ་ཅན་དུ་འགྱུར་ལ། ཡང་ན་ཡན་ལག་གཞན་དགོས་སོ་ཞེ་ན། མི་དགོས་ཏེ། ཉོན་མོངས་པ་ལས་ཉོན་མོངས་སྐྱེས་ཏེ། སྲིད་པ་ལས་ལེན་པའོ། །ཉོན་མོངས་ལས་བྱ་བ་སྟེ། ལས་སྐྱེས་ཏེ། ལེན་པ་ལས་སྲིད་པ་དང་། མ་རིག་པ་ལས་འདུ་བྱེད་དོ། །ལས་དེ་ལ་བཞི་སྐྱེ་སྟེ། འདུ་བྱེད་ལས་རྣམ་ཤེས་དང་། སྲིད་པ་ལས་སྐྱེ་བའོ། །གཞི་དེ་ལས་གཞི་སྐྱེ་སྟེ། རྣམ་ཤེས་ལ་མིང་སོགས་དང་། སྐྱེ་བ་ལས་རྒ་ཤིའི་འོ། །གཞི་ལས་ཉོན་མོངས་སྐྱེ་སྟེ། ཚོར་བ་ལས་སྲེད་པའོ། །འདི་ནི་སྲིད་པའི་ཡན་ལག རྟེན་འབྲེལ་གྱི་སྐྱེ་ལུགས་སུ་བཅོམ་ལྡན་འདས་ཀྱིས་བསྟན་པས། སྐྱོན་མེད་དེ། མ་རིག་པའང་སྔོན་གྱི་ཉོན་མོངས་ཐམས་ཅད་ཡིན་པར་བཤད་པས་དེ་སྲེད་པ་ཡིན་ན། གཞི་དང་ལེན་པ་ཡིན་ན་ཉོན་མོངས་ལས་སྐྱེས་ལ་རྒ་ཤི་ཡང་ཡན་ལག་བཞིའི་

**༼༡༥༡༽**

ངོ་བོར་བཤད་པས། དེ་ལས་ཉོན་མོངས་སྐྱེ་བ་ཚོར་བ་ལས་སྲེད་པ་ལྟ་བུ་ཡིན་པས་སོ། །སྟོན་པས་སྐྱེ་ལུགས་དེ་ལྟར་མ་བསྟན་ན། མ་རིག་པའི་རྐྱེན་གྱིས་འདུ་བྱེད་ནས་སྐྱེ་བའི་རྐྱེན་གྱིས་རྒ་ཤི་སོགས་འཁྲུག་པ་འབྱུང་བའི་བར་ཙམ་གསུང་གི དེ་ལྟར་སྡུག་བསྔལ་གྱི་ཕུང་པོ་ཆེན་པོ་འབའ་ཞིག་འབྱུང་ངོ་། །ཞེས་བྱ་གསུངས་པར་མི་འགྱུར་རོ། །སློབ་དཔོན་ནི་གདུལ་བྱ་སྔོན་ཕྱི་བར་གསུམ་ལ། རྨོངས་པ་ཟློག་པའི་ཕྱིར། བཅུ་གཉིས་གསུངས་པ་ཡིན་པས་སྐྱོན་མེད་པར་བཞེད་དོ། །བཞི་པ་ཁྱད་པར་བསྟན་ལ་དབབ་པ་ལ་དངོས་དང་། དབྱེ་བའི་ཁྱད་པར་བསྟན་པ་ནི། དང་པོ་མདོར་བསྟན་ཅིང་འབྲེལ་འབྱུང་དང་། རྟེན་ཅིང་འབྲེལ་བྱུང་ཞེས་གསུངས་པ་དེ་གཉིས་ལ་ཁྱད་ཅི་ཡོད་ཅེ་ན། བསྟན་ཆོས་ལས་ནི་ཁྱད་མེད་དེ། འདུས་བྱས་ཐམས་ཅད་དེ་གཉིས་ཀ་ཡིན་པས་སོ། །མདོའི་དགོངས་པ་འདིར་ནི། རྟེན་ཅིང་འབྲེལ་བར་འབྱུང་བ་ནི། འདི་ལས་འབྱུང་བས་

**༼༡༥༢༽**

ན་རྒྱུའི་ཡན་ལག་ཡིན་ཏེ། བྱུང་བ་ནི་འབྲས་བུའི་ཡིན་པར་འདོད་དོ། །དེས་ན་ཡན་ལག་ཐམས་ཅད་ཀྱང་། རྒྱུ་དང་འབྲས་བུ་ཡིན་པས་དེ་གཉིས་ཀ་ཡིན་ཀྱང་ལྟོས་པས་འབྱུང་བྱུང་གི་ཁྱད་པར་ཡོད་དེ་ཕ་དང་བུ་བཞིན་ནོ། །དེ་ལ་ཡང་ཕུང་པོ་ལྔ་ཅན་དུ་བཤད་པ་བཅུ་གཉིས་ནི་བྱེ་བྲག་སྨྲ་བའི་ལུགས་ཡིན་ཏེ། འདིར་དངོས་དང་གཞན་སྔ་ཕྱི་ལ་སྙགས་པ་བཅུ་གཉིས་ནི་མདོ་སྡེ་པའི་ལུགས་ཡིན་པས་མིང་གཟུགས་མིན་པ་རྣམས་ཕུང་པོ་ལྔ་མིན་ནོ། །གཉིས་པ་ནི། གཞན་མ་རིག་པ་ནི་ཅང་མེད་དམ། མིག་སོགས་མིན་ཏེ་རིག་པ་ཡེ་ཤེས་ཀྱི་མི་མཐུན་ཕྱོགས་གང་ཞིག ཆོས་གཞན་བདེན་བཞི་སོགས་མ་རིག་པ་ཡིན་པའི་ཕྱིར་དང་། མདོ་ལས་ཀུན་སྦྱོར་དང་འཆིང་བ་སོགས་སུ་གསུང་ཞིང་བཞེད་པའི་ཕྱིར་རོ། །དཔེར་ན་མཛའ་བའི་མི་མཐུན་ཕྱོགས་ལ་མི་མཛའ་བ་དང་། བདེན་པའི་མི་མཐུན་ཕྱོགས་ལ་རྫུན་མི་བདེན་པ་ཞེས་པ་བཞིན་ནོ། །སོགས་པས་ཆོས་ལ་

**༼༡༥༣༽**

མིན་པ་སོགས་བསྡུའོ། །གལ་ཏེ་བུ་ངན་པ་ལ་བུ་མིན་ཞེས་པ་ལྟར་ཤེས་རབ་ངན་པ་ནི་མ་རིག་པའོ་ཞེ་ན། མིན་ཏེ་ཤེས་རབ་ངན་པ་ཉོན་མོངས་པ་ཅན་ནི་ལྟ་བ་ཡིན་པའི་ཕྱིར་ལ། ལྟ་བ་མ་རིག་པ་དང་། མཚུངས་ལྡན་དུ་བཤད་པས་ཤེས་རབ་ཀྱི་རྫས་གཉིས་འགྲོགས་མི་སྲིད་པའི་ཕྱིར་རོ། །མདོ་ལས་མ་རིག་པས་ཉེ་བས་ཉོན་མོངས་ཅན་དུ་གྱུར་པའི་ཤེས་རབ་ནི་རྣམ་པར་མི་འདག་གོ །ཞེས་དེ་ཤེས་རབ་ཉེ་བའི་ཉོན་མོངས་པར་བྱེད་པ་པོར་བསྟན་པའི་ཕྱིར་དེ་གཉིས་རྫས་གཞན་ནོ། །དེ་དག་གིས་ནི་ཉོན་མོངས་ཐམས་ཅད་མ་རིག་པར་འདོད་པའང་གསལ་ཏོ། །མིང་དང་གཟུགས་ཀྱི་མིང་ནི་གཟུགས་ཅན་མིན་པའི་ཕུང་པོ་ཚོར་བ་ནས་རྣམ་ཤེས་ཀྱི་བར་བཞི་སྟེ། དོན་ལ་གཞོལ་བས་ན་མིང་ངོ་། །རེག་པ་ནི་མིག་ནས་ཡིད་ཀྱི་འདུས་ཏེ་རེག་པའི་བར་དྲུག་སྟེ། དེ་ཡང་ཡུལ་དབང་རྣམ་ཤེས་གསུམ་འདུས་པ་ལས་བྱུང་བ་ཡིན་ནོ། །དེ་དྲུག་ལས་དང་པོ་ལྔ་ནི། ཐོགས་བཅས་ཀྱི་དབང་པོ་

**༼༡༥༤༽**

ལ་རྟེན་པས་ཐོགས་པའི་རེག་པ་སྟེ། དྲུག་པ་ནི་ཚིག་བླ་དགས་ཏེ། མིག་ལ་དམིགས་ཚིག་སླ་དགས་ཀྱི་རེག་པའོ། །ཡང་གསུམ་སྟེ། རིག་པའི་དང་། མ་རིག་པའི་དང་། གཞན་ཏེ་དེ་གཉིས་ཀ་མིན་པའི་རེག་པ་སྟེ། དེ་གསུམ་རིམ་པ་བཞིན། དྲི་མེད་དེ། ཟག་མེད་ཀྱི་དང་། ཉོན་མོངས་ཅན་གྱི་དང་། ལྷག་མ་སྟེ་དགེ་བ་ཟག་བཅས་དང་། མ་སྒྲིབ་ལུང་མ་བསྟན་གྱི་རེག་པའོ། །མ་རིག་པའི་རེག་པའང་ཕྱོགས་གཅིག་སྨོས་ན། གནོད་སེམས་དང་། རྗེས་སུ་ཆགས་པ་དག་དང་མཚུངས་པར་ལྡན་པའི་རེག་པ་གཉིས་སོ། །ཡང་ཐམས་ཅད་བསྡུ་ན། བདེ་བ་མྱོང་འགྱུར་གྱི་རིག་པ་སོགས་གསུམ་སྟེ། དེ་རྣམས་རེག་པ་བཅུ་དྲུག་གོ །རེག་པ་དེ་ལས་བྱུང་བའི་ཚོར་བ་དྲུག་སྟེ། མིག་གི་འདུས་ཏེ་རེག་པ་ལས་བྱུང་བས་སོགས་སོ། །དེ་དྲུག་ལས་དང་པོ་ལྔ་ནི་ལུས་ཀྱི་ཚོར་བའོ། །སེམས་ཀྱིས་ཚོར་བ་ནི་གཞན་ཡིད་ཀྱི་འདུས་ཏེ་རེག་པ་ལས་བྱུང་བའོ། །བྱུང་ཚུལ་ནི་བྱེ་བྲག་ཏུ་སྨྲ་བ་རེག་ཚོར་གཉིས་ལྷན་ཅིག་འབྱུང་བའི་རྒྱུ་ཡིན་

**༼༡༥༥༽**

པས། དུས་མཉམ་པའི་རྒྱུ་འབྲས་སུ་འདོད་ལ། མདོ་སྡེ་པ་ནི། དེ་ལྟ་ན། ཚོར་བ་ལས་ཀྱང་རེག་པ་འབྱུང་བར་འགྱུར་ན། དེ་དག་མདོ་དང་འགལ་ཞིང་། རྒྱུ་འབྲས་དུས་མཉམ་མི་སྲིད་པས། ལྷན་ཅིག་འབྱུང་བའི་རྒྱུ་སོགས་མི་འཐད་པར་འཆར་རོ། །ཁམས་དང་དབྱེ་བ་ནི། སེམས་ཚོར་དེ་ཡུལ་དྲུག་ལ་ཡིད་བདེ་མི་བདེ་བཏང་སྙོམས་གསུམ་གྱི་རྟོག་བཅས་མི་སྟེན་པའི་ཚུལ་གྱིས་འཇུག་པའི་ཉེ་བར་རྒྱུ་བ་ལས་རྣམ་པར་སླར་ཡང་དྲུག་གསུམ་བཅོ་བརྒྱད་དོ། །ཁམས་དང་དབྱེ་བ་གཞན་གྱི་ཁྱད་པར་ནི་འདོད་ཁམས་ན་བཅོ་བརྒྱད་པོ་ཐམས་ཅད་ཡོད་ལ། དེ་དང་རང་སའི་ཡུལ་དྲུག་ལ་དམིགས་པ་ཅན་ནོ། །དེ་རྣམས་ཀྱི་སྤྱོད་ཡུལ་གཟུགས་ཁམས་ཅན་ནི་རིའི་རོ་ལ་རྒྱུ་བ་དྲུག་མིན་པ་བཅུ་གཉིས་སོ། །འདོད་པའི་ཚོར་བ་གསུམ་གོང་མ་གཟུགས་མེད་པ་ལ་དམིགས་ན་ཆོས་ལ་སྒྱུ་བ་གསུམ་གྱི་སྤྱོད་ཡུལ་ལོ། །བསམ་གཏན་གོང་མ་གཉིས་ན་འདོད་པའི་ཡུལ་དྲུག་ལ་འགྲོ་

**༼༡༥༦༽**

ཞིང་དམིགས་ན། ཡིད་མི་བདེ་བའི་རྒྱུ་བ་དྲུག་མིན་པ་བཅུ་གཉིས་སོ། །རང་གཟུགས་ཁམས་ལ་དམིགས་ན། དྲི་རོ་ལ་རྒྱུ་བ་བཞི་མིན་པ་བརྒྱད་དང་། གཟུགས་མེད་ལ་དམིགས་ན་ཚོར་བ་གཉིས་ཀྱི་ཆོས་ལ་རྒྱུ་བ་གཉིས་སོ། །བསམ་གཏན་གོང་མ་གཉིས་ཡན་ཆད་ན་བཏང་སྙོམས་ཀྱི་རྒྱུ་བ་ལས་མེད་པའི་དེ་ཉིད་དྲུག་སྟེ། དེ་དྲུག་གི་དམིགས་པ་ནི་འདོད་པའོ། །རང་གཟུགས་ཁམས་ནི་རྒྱུ་བ་བཞིའི་ལེགས་པའོ། །གོང་མ་གཟུགས་མེད་ནི་ཆོས་ལ་རྒྱུ་བ་གཅིག་གིས་དམིགས་པའོ། །གཟུགས་མེད་ཉེར་སྡོགས་ན་བཞི་སྟེ། གཟུགས་ཀྱི་ཡུལ་བཞི་ལ་འགྲོ་ཞིང་དམིགས་པའོ། །གོང་མ་གཟུགས་མེད་པར་འགྲོ་ཞིང་དམིགས་པ་ནི་ཆོས་ལ་རྒྱུ་བ་གཅིག་པུའོ། །གཟུགས་མེད་དངོས་གཞི་ན་ནི་ཆོས་ལ་རྒྱུ་བའི་བཏང་སྙོམས་གཅིག་པུ་སྟེ། དེ་ཡང་རང་སའི་ཡུལ་ཅན་ནོ། །ཡིད་ཀྱི་རྒྱུ་བ་བཅོ་བརྒྱད་པོ་ཐམས་ཅད་ཟག་བཅས་སོ། །

**༼༡༥༧༽**

རྒྱུ་ཚུལ་ནི་བྱེ་བྲག་ཏུ་སྨྲ་བ་ལྟར་རོ། །སློབ་དཔོན་ནི་འོག་ས་སོགས་གང་ལས་ཆགས་པ་དང་བྲལ་བ་ལ་དམིགས་པ་དེ་ཉེ་བར་རྒྱུ་བར་མི་རིགས་པས་ཡིད་བདེ་སོགས་ཟག་བཅས་ཀུན་ཡིད་ཉེ་རྒྱུ་མིན་གྱི། ཉོན་མོངས་པས་ཡིད་ཡུལ་ལ་རྒྱུ་བར་བྱེད་པ་ཉིད་ཡུལ་ཅན་ཡིན་པ་མདོའི་དོན་དུ་འཆད་དོ། །འོ་ན་རྣམ་ཤེས་སོགས་ཇི་ལྟར་ཞེ་ན། རྣམ་ཤེས་དང་། སྐྱེ་མཆེད་དྲུག་དང་། གཟུགས་ནི་བཤད་ཟིན་ཅིང་། འདུ་བྱེད་དང་སྲིད་པ་གཉིས་ལས་བསྟན་པ་དང་། སྲེད་ལེན་གཉིས་ཕྲ་རྒྱས་བསྟན་པར་འཆད་པར་འགྱུར་བ་ནི། ཡན་ལག་གཞན་ཡིན་ཏེ། དེས་ན་ཡང་མ་རྗོད་དོ། །དཔེ་དང་སྲིད་པའི་ཁྱད་པར་ནི། རྟེན་འབྲེལ་འདིར་ཉོན་མོངས་པའི་ཡན་ལག་གསུམ་ནི། ས་བོན་ལས་སྡོང་བུ་སོགས་སྐྱེ་བ་བཞིན་ཏེ། དེ་ལས་ཉོན་མོངས་དང་། ལས་དང་། གཞི་སྐྱེས་བས་སོ། །ཀླུ་གནས་པའི་མཚོ་མི་སྐམ་པ་བཞིན་ཏེ། དེ་ཡོད་པའི་མཚོ་མི་སྐམ་པའོ། །

**༼༡༥༨༽**

ནགས་ཚལ་རྩ་བ་ནས་མ་ཕྱུང་ན་གཅད་ཀྱང་སླར་སྐྱེ་བ་བཞིན་ཏེ། དེའི་རྩ་བ་མ་ཕྱུང་ན་ཡང་འཁོར་བར་སྐྱེ་བས་སོ། །ལྗོན་ཤིང་གི་དུས་དུས་སུ་མི་ཏོག་དང་འབྲས་བུ་སྐྱེད་པ་བཞིན་ཏེ། དེས་ཡང་ཡང་དུ་ལས་ཉོན་སོགས་སྐྱེད་པས་སོ། །ཤུན་པ་དང་བཅས་པའི་འབྲས་བུ་སླར་སྐྱེའི་འབྲས་རྐྱང་པས་མི་སྐྱེད་པ་བཞིན་ཏེ། དེའི་ཐོབ་པ་དང་བཅས་པའི་ལས་ཀྱི་འཆི་སྲིད་སྐྱེད་ཀྱི་ལས་རྐྱང་པས་མི་སྐྱེད་པས་སོ། །ལས་ཀྱི་ཡན་ལག་གཉིས་ནི། ཤུན་པ་དང་བཅས་པའི་འབྲས་བུ་དང་འདྲ་སྟེ། ཉོན་མོངས་པའི་ཤུན་པ་དང་བཅས་པས་སོ། །དེ་བཞིན་སྨན་ལན་གཅིག་ཁོ་ན་ནུས་པ་འབྱིན་པ་བཞིན་ཏེ། ལན་གཅིག་ཁོ་ན་རྣམ་སྨིན་འབྱིན་པས་སོ། །མེ་ཏོག་འབྲས་བུའི་ཉེ་རྒྱུ་ཡིན་པ་བཞིན་ཏེ་རྣམ་སྨིན་གྱི་ཉེར་རྒྱུ་ཡིན་པས་སོ། །གཞི་བདུན་པོ་ནི་གཟའ་བཏུང་གཡོས་གྲུབ་པ་བཞིན་ཏེ། ལོངས་སྤྱད་བྱ་བ་ཁོ་ན་ཡིན་གྱི། ཡང་བསྐྱེད་བྱ་མིན་པས་སོ། །དེ་ལྟར་འབྱུང་བའི་

**༼༡༥༩༽**

རྟེན་འབྲེལ་ཀྱང་སྔར་བཤད་པའི་སྲིད་པ་བཞི་ལས་མི་འདའ་སྟེ། སྲིད་པ་བཞི་པོ་དེ་ལ་སྐྱེ་སྲིད་ནི་གཅིག་ཏུ་ཉོན་མོངས་ཅན་ཏེ། དེ་ཡང་རང་སའི་མཚུངས་ལྡན་གྱི་ཉོན་མོངས་ཀུན་གྱིས་ཉོན་མོངས་སོ། །ཕྲག་དོག་སོགས་ཆིག་རྒྱ་ཐུབ་པ་ནི་མིན་ཏེ། མ་རིག་པ་མིན་པ་དང་། མི་ལྡན་པས་སོ། །བར་སྲིད་སྔོན་དུས་ཀྱི་སྲིད་པ་འཆི་སྲིད་དེ། སྲིད་པ་གཞན་གསུམ་ནི། ཉོན་མོངས་ཅན་དགེ་བ་ལ་སྒྲིབ་པ་སྟེ། རྣམ་པ་གསུམ་ཀ་སྲིད་ལ། བར་སྲིད་དུའང་སྐྱེ་བའི་ཚེ་ཉོན་མོངས་ཅན་ཉིད་དོ། །འཆི་སེམས་ཐ་མ་ནི། དོན་གསང་དུ་མ་སྒྲིབ་པ་དང་། རྒྱལ་སྲས་མར་སྒྲིབ་པར་བཤད་དེ། ཀུན་གཞི་བཞག་མ་བཞག་གི་རྣམ་གཞག་ཡིན་པས་མི་འགལ་བར་བཤད་ན་འཐད་ཅིང་། སྐྱེ་བར་མཚམས་སྦྱོར་བ་ནི་རྣམ་སྨིན་ཀུན་གཞི་ཡིན་པས་མ་སྒྲིབ་པ་ཡིན་པར་དེ་དག་ཏུ་བཤད་དོ། །གཟུགས་མེད་ན་བར་སྲིད་མིན་

**༼༡༦༠༽**

པ་གསུམ་ཏེ། དེར་སྐྱེ་བ་ནི་གང་དུ་ཤི་བ་དེ་ཉིད་དུ། སྐྱེ་སྲིད་འགྲུབ་པས་གནས་གཞན་དུ་འགྲོ་མི་དགོས་པས་སོ། །སྤྱིའི་གསུམ་པ་སྐྱེས་པ་གནས་པའི་རྐྱེན་ནི། ལམ་མདོར་བསྟན་ནི། ཡང་སེམས་ཅན་རྣམས་ཅི་ལྟར་གནས་པ་ཡིན་ཞེ་ན། འགྲོ་བ་ཐམས་ཅད་ཟས་ཀྱི་གནས་པར་མདོ་ལས་གསུངས་སོ། །གཉིས་པ་རྒྱས་བཤད་ལ་གསུམ་སྟེ། ཁམ་ཟས་བཤད་པ། ཟས་ལྷག་མ་བཤད་པ། ཞར་ལ་བར་སྲིད་ཀྱི་རྣམ་གྲངས་སོ། །དང་པོ་ནི་ཟས་གང་ཞེ་ན། བཞི་སྟེ། ཁམས་ཀྱི་ཟས་ནི་འདོད་པ་ཉིད་ན་ཡོད་དེ། གོང་མ་གཉིས་ནི་དེ་ལ་ཆགས་པ་དང་བྲལ་བས་སོ། །དེའི་ངོ་བོ་དྲི་རོ་རེག་བྱའི་སྐྱེ་མཆེད་གསུམ་གྱི་བདག་ཉིད་དེ། སྣ་ལྕེ་ལུས་གསུམ་གྱིས་ཁམས་དུ་གཅད་ནས་མིད་པས་སོ། །འོ་ན་མིད་ནས་ཟ་བས། གཟུགས་ཀྱི་སྐྱེ་མཆེད་ཀྱང་དེར་འགྱུར་རོ་ཞེ་ན། གཟུགས་ཀྱི་སྐྱེ་མཆེད་ནི། ཟས་མ་ཡིན་ཏེ། ཟས་ནི་དབང་པོ་ལ་ཕན་པ་ཡིན་པ་ལ་སྐྱེ་མཆེད་དེས་རང་གི་དབང་པོ་ལ་མི་ཕན་པས་སོ། །

**༼༡༦༡༽**

འོ་ན་ཟས་ཡིད་དུ་འོང་བ་མཐོང་བའི་ཚེ་ཕན་པ་ཅི་ཞེ་ན། དེའི་ཚེའང་རེག་པ་ཟས་ཡིན་གྱི། གཟུགས་མིན་ཏེ། ཡིན་ན་གྲོལ་བས་མཐོང་བའི་ཚེའང་ཕན་པར་རིགས་པ་ལས་འདོད་ཁམས་ལས་གྲོལ་བ་ཕྱིར་མི་འོང་བ་དང་། དགྲ་བཅོམ་པས་ཟས་ཡིད་དུ་འོང་བ་མཐོང་ཡང་། དེ་དག་གི་དབང་པོ་ལ་མི་ཕན་པས་སོ། །གཉིས་པ་ནི། གཞན་ཡང་གསུམ་འདུས་ནས་ཡིད་དུ་འོང་བའི་ཡུལ་གཅོད་པའི་རེག་པ་དང་། མ་འོངས་པའི་འདོད་བྱ་ལ་དམིགས་པའི་སེམས་པ་དང་། རྣམ་ཤེས་གསུམ་ཟག་བཅས་ཁོ་ན་ཟས་ཡིན་ལ། ཁམས་གསུམ་རྣམས་ན་ཡོད་དོ། །དེ་གསུམ་ཟག་མེད་ཀྱི་ཆ་ནི་ཟས་མིན་ཏེ། བྱེ་བྲག་ཏུ་སྨྲ་བ་ལྟར་ན་སྲིད་པ་བསོ་བྱེད་ཟས་ཀྱི་དོན་དང་། མདོར་ན་སེམས་ཅན་བྱུང་བ་གནས་བྱེད་དང་། སྲིད་པ་ཚོལ་བ་ལ་ཕན་བྱེད་དུ་གསུངས་ན་ཟག་མེད་ཀྱི་དེ་ལྟ་བུ་མིན་པས་སོ། །དེའི་སེམས་ཅན་བྱུང་བ་ནི་སེམས་ཅན་སྐྱེས་པ་རྣམས་ཡིན་ན། སྲིད་ཚོལ་གང་ཞེ་ན། དེ་ནི་བར་སྲིད་དེ།

**༼༡༦༢༽**

གསུམ་པ་དེའི་རྣམ་གྲངས་ནི། ཕྱིའི་ཁུ་ཁྲག་སོགས་མེད་པར། ཡིད་ལས་བྱུང་བ་དང་། སྐྱེ་བའི་སྲིད་པ་ཚོལ་བའི་ངང་ཚུལ་ཅན་དང་། དྲི་ཕྲ་མོ་ཟ་བ་དང་། སྲིད་པ་བར་མ་དོ་དང་། སྐྱེ་བ་ལ་མངོན་དུ་ཕྱོགས་པས་མངོན་པར་གྲུབ་པ་ཅེས་པ་རྣམས་ཡིན་པས་སོ། །ཅིའི་ཕྱིར་ཟས་གཞིར་ངེས་ཏེ། ཟག་བཅས་ཀུན་སྲིད་པ་བསོ་བྱེད་མིན་ནམ་ཞེ་ན། བདེན་མོད། གཙོ་བོར་བཤད་པ་སྟེ། ཚེ་འདི་ལ་གནས་དབང་བཅས་ཀྱི་ལུས་རྒྱས་པ་དང་། རྟེན་པ་སེམས་དང་སེམས་བྱུང་རྒྱས་པའི་དོན་དུ་རིམ་པ་བཞིན་ཁམས་དང་རེག་པའི་ཟས་གཉིས་གཙོ་ཞིང་། ཡང་སྲིད་པ་གཞན་འཕེན་པར་བྱེད་པ་དང་། འཕངས་པ་ལས་ཀྱིས་སྒོས་པའི་རྣམ་ཤེས་ཀྱི་ས་བོན་ལས་འགྲུབ་པའི་དོན་དུ་རིམ་པ་བཞིན་སེམས་པ་དང་། རྣམ་ཤེས་ཀྱི་ཟས་གཉིས་གཙོ་བས་གོ་རིམ་བཞིན་ནོ། །སྔ་མ་གཉིས་ནི། སྐྱེས་ཟིན་གསོ་བས་མ་མ་ལྟ་བུ་དང་། ཕྱི་མ་གཉིས་ནི་གསར་དུ་སྐྱེད་པས་མ་ལྟ་བུའོ། །ཕྱི་མ་

**༼༡༦༣༽**

གཉིས་ཀྱང་སྐྱེས་ཟིན་གནས་བྱེད་དེ། སེམས་པའི་དཔེ་ནི་ལོ་ཉེས་ཀྱི་ཚེ་ཕས་ཐལ་བའི་རྐྱལ་པ་ལ་བུ་གཉིས་ཆེར་འདུ་ཤེས་པར་བྱས་པས་བུ་གཉིས་དེ་སྲིད་དུ། མཚོ་བ་དང་། རྒྱ་མཚོར་གྲུ་ཞིག་པའི་མི་སྦུ་བའི་ཕུང་པོ་ལ་ཐང་དུ་འདུ་ཤེས་པས་དེ་སྲིད་དུ་མཚོ་བ་ལྟ་བུའོ། །རྣམ་ཤེས་ཀྱི་ལུས་མི་འཁྲུལ་བར་གནས་ཏེ། འདི་གོང་མ་པ་ཀུན་གཞིར་བཞེད་དོ། །བཞི་པ་གནས་པ་འཆི་འཕོ་བའི་སེམས་ནི་དགེ་རྩ་ཆད་པ་དང་། མཚམས་སྦྱོར་པ་དང་། ཁམས་པ་ལས་འདོད་ཆགས་དང་བྲལ་བ་དང་། དེ་ལས་ཉམས་པ་དང་། འཆི་འཕོ་བ་དང་། སྐྱེ་བ་སྟེ་དྲུག་རྣམས་ཡིད་ཤེས་ཁོ་ནར་འདོད་དེ། ལྟ་བ་དང་། ཐེ་ཚོམ་དང་། མཉམ་བཞག་དང་། ཚུལ་མིན་ཡིད་བྱེད་སོགས་རྣམས་ནི་ཡིད་ཤེས་ཉིད་ལ་ཡོད་པས་སོ། །སྐྱེ་བ་ལའང་བཤད་དོ། །དེ་ཡང་ཚོར་བའི་ཁྱད་པར་འཆི་འཕོ་དང་། སྐྱེ་བ་དག་ཚོར་བ་བཏང་སྙོམས་ལ་མི་གསལ་བས་རུང་གི བདེ་སྡུག་ནི་གསལ་བས་མི་རུང་ངོ་། །བསམ་པའི་ཁྱད་པར་

**༼༡༦༤༽**

མཉམ་བཞག་རྩེ་གཅིག་པའི་ཡིད་ཤེས་དང་། སེམས་མེད་གསུམ་ལ་གནས་པའི་ངང་ལ་འཆི་འཕོ་དང་། སྐྱེ་བ་དེ་མེད་དེ། དེ་དག་ནི་བསལ་བ་དང་། སེམས་དང་བཅས་པའོ། །དགྲ་བཅོམ་པ་མྱང་ངན་ལས་འདའ་བ་ནི། ལུང་བསྟན་མིན་པའི་བྱེ་བྲག་སྤྱོད་ལམ་པའམ་རྣམ་སྨིན་སྐྱེས་བཏང་སྙོམས་པ་གཉིས་ལ་གནས་ནས་འདའ་སྟེ། དེ་གཉིས་མི་གསལ་ཞིང་ཉམས་ཆུང་བས་སེམས་མཆད་པ་དང་། ཆོས་མཐུན་པས་སོ། །འཆི་བ་ན་ལུས་ཀྱི་ཕྱོགས་གང་དུ་རྣམ་ཤེས་འགག་ཅེ་ན། ཅིག་ཅར་འཆི་ན་ཡིད་དང་བཅས་པའི་ལུས་དབང་མོ་ལ་འགག་གོ །རིམས་ཀྱིས་འཆི་ན། འོག་ངན་སོང་དུ་དང་། མིར་དང་། ལྷར་འགྲོ་སྟེ། སྐྱེ་བ་རྣམས་རིམ་བཞིན། རྐང་པ་དང་། ལྟེ་བ་དང་། སྙིང་ཁར་ལུས་དབང་འགག་པས་ཡིད་འཆི་འཕོའོ། །མི་སྐྱེ་བ་དགྲ་བཅོམ་པའི་ཡིད་ཀྱང་སྙིང་ཁར་འགག་ཅིང་། གཞན་ནི་སྤྱི་བོར་ཞེས་ཟེར་རོ། །རྣམ་ཤེས་ཡུལ་ན་མི་གནས་པས་ཅི་ལྟར་དེ་རྣམས་འཕོ་ཞེ་ན། དེ་རྣམས་སུ་ལུས་དབང་

**༼༡༦༥༽**

འགག་པ་སྟེ། འདོད་གཟུགས་སུ་རྣམ་ཤེས་འཇུག་པ་ལུས་ལ་རག་ལས་སོ། །དེ་ཡང་ལུས་ཀྱི་ཕྱོགས་གང་ཉམས་པ་ན། འཆི་བ་ནི་གནད་དེ་དེ་གཅོད་པ་ནི་ཆུ་དང་སོགས་པས་མེ་རླུང་གི་ཁམས་གང་རུང་དྲག་དུ་འཁྲུགས་པས་མཚོན་རྡར་བས་བཏབ་པ་ལྟ་བུ་མྱོང་བའོ། །ས་གནད་གཅོད་བྱེད་མིན་པ་ནི། སྐྱོན་བཞི་པ་མེད་པ་སྟེ། བད་འཁྲིས་རླུང་གསུམ་གཙོ་བོར་ཆུ་མེ་རླུང་ཡིན་པས་སོ། །ལྔ་པ་ཚོགས་གསུམ་དུ་བསྡུ་བ་ནི། འོ་ན་མདོ་ལས་སེམས་ཅན་རྣམས་ཚོགས་གསུམ་དུ་གསུངས་པ་ཇི་ལྟར་ཞེ་ན། སྡིག་པའི་ཆོས་ལས་རིང་དུ་སོང་བའི་འཕགས་པ་རྣམས་དང་། མཚམས་མེད་པའི་ལས་བྱེད་པ་རྣམས་རིམ་པ་བཞིན་ཡང་དག་པ་མྱང་འདས་དང་། ལོག་པ་ངན་སོང་ཉིད་དུ་ངེས་པའི་ཚོགས་དག་སྟེ། ལྷག་མ་རྣམས་མ་ངེས་པའི་ཚོགས་སོ། །གཉིས་པ་སྣོད་ཀྱི་འཇིག་རྟེན་ལ་གསུམ་སྟེ། རྟེན་སྣོད་ཀྱི་འཇིག་རྟེན་གྱི་གནས་ལུགས་དངོས། ཞར་ལ་རྟེན་པ་སེམས་ཅན་གྱི་ཚད། དེ་དབང་

**༼༡༦༦༽**

འཇལ་བྱེད་ཀྱི་ཚད་བཤད་པའོ། །དང་པོ་ལ་གསུམ་སྟེ། སྣོད་ཀྱི་གནས་ལུགས་སྤྱིར་བསྟན། ནང་ཚན་གྱི་གནས་ལུགས་བྱེ་བྲག་ཏུ་བཤད། སྟོང་གསུམ་ངོས་གཟུང་ཞིང་འབྱུང་འཇིག་མཉམ་དུ་བསྟན་པའོ། །དང་པོ་ལ་གཉིས་ཏེ། རྟེན་གྱི་དཀྱིལ་འཁོར་གསུམ། རྟེན་པ་རི་མཚོ་བཤད་པའོ། །དང་པོ་ནི་དེ་ལ་ཅེས་པ་ཚིག་གི་ཕྲད་དམ། འཇིག་རྟེན་གཉིས་ཡོད་པ་དེ་ལ། སེམས་ཅན་གྱི་སྣོད་དུ་གྱུར་ཅིང་། འཇིག་པས་ན་འཇིག་རྟེན་ཏེ། དེ་ཉིད་འདི་ལྟར་གནས་པར་འདོད་དེ། འོག་གི་རླུང་གི་དཀྱིལ་འཁོར་ནི་ལས་ཀྱི་དབང་གིས་ནམ་མཁའ་ལ་རྟེན་པ་གྲུབ་ཅིང་། དེའི་རྔམས་སུ་དཔག་ཚད་ས་ཡ་གཅིག་དང་། དྲུག་འབུམ་སྟེ། རྒྱར་གྲངས་མེད་པ་ཚན་པོ་ཆེ་ཆེན་པོའི་རྡོ་རྗེས་ཀྱང་བཤིག་མི་ནུས་པའི་སྲ་བའོ། །དེའི་སྟེང་ན་ཆུའི་དཀྱིལ་འཁོར་ཏེ། དེའི་རྔམས་སུ་དཔག་ཚད་འབུམ་ཕྲག་བཅུ་གཅིག་དང་། སྟོང་ཕྲག་ཉི་ཤུ་སྟེ། དེ་མི་འབོ་བ་ནི་ལས་ཀྱི་དབང་གིས་ཏེ། གཟའ་བཏུང་མ་ཞུ་བ་ལོང་དུ་མི་ལྷུང་བ་

**༼༡༦༧༽**

བཞིན་ནོ། །ཞེས་ཁ་ཅིག་གོ །སར་འོག་བཞི་དང་། བློ་ན་གནས་པའི་རླུང་གི་ཆུ་དེ་རྣམས་ཐུར་དང་ཐད་དཀར་མི་འཛག་པར་གསུངས་སོ། །ཆུ་དེ་རླུང་གིས་སྲུབས་པས་དུས་ཕྱིས་ནི་ཆུའི་རྔམས་སུ་དཔག་ཚད་འབུམ་ཕྲག་བརྒྱད་དེ། ལྷག་མ་སུམ་འབུམ་ཉི་ཁྲི་རྣམས་ནི་དེའི་སྟེང་དུ་འོ་མའི་བཀྲིས་མ་ལྟར་གསེར་གྱི་དཀྱིལ་འཁོར་དུ་འགྱུར་རོ། །ཆུ་དང་། གསེར་གྱི་དཀྱིལ་འཁོར་གྱི་ཐད་དཀར་མཉམ་སྟེ། དཔག་ཚད་འབུམ་ཕྲག་བཅུ་གཉིས་དང་། སྟོང་ཕྲག་གསུམ་དང་། བརྒྱ་ཕྲག་ཕྱེད་དང་ལྔ་ཁོ་ནའོ། །དེ་གཉིས་ཀྱི་ཁོར་ཡུག་དུ་ཐད་ཀའི་སུམ་འགྱུར་ཏེ། ས་ཡ་གསུམ་དང་། དྲུག་འབུམ་ཁྲི་སུམ་བརྒྱ་ལྔ་བཅུའོ། །དེ་གཉིས་གླིང་བཞི་པ་གཅིག་གི་རྟེན་ཡིན་པས། དུམ་བུ་དུམ་བུར་ཆགས་པར་བཞེད་ལ། གོང་མ་པ་ནི་དཀྱིལ་འཁོར་སུམ་ཆར་རྒྱ་མཉམ་པ་བཞེད་དོ། །དེ་གསུམ་ལས་རྫས་བརྒྱད་ཚང་ཡང་། རླུང་སོགས་གཙོ་ཆེ་བས་དེ་སྐད་བཤད་དོ། །ཡུམ་དུ་མཁའ་ལ་རླུང་རྟེན།

**༼༡༦༨༽**

དེ་ལ་ཆུའི་ཕུང་པོ་རྟེན། དེ་ལ་ས་ཆེན་འདི་རྟེན། དེ་ལ་འགྲོ་བ་རྟེན། ཅེས་བཀའ་སྩལ་པ་ལྟར་རོ། །གཉིས་པ་ལ་གཉིས་ཏེ། རི་དགུ་བཤད། མཚོ་བརྒྱད་བཤད་པའོ། །དང་པོ་ནི། གསེར་གྱི་དཀྱིལ་འཁོར་དེ་ལ་དབུས་སུ་སྟེ། དེ་ལ་སྐོར་ནས་གཉའ་ཤིང་འཛིན་དང་། གཤོལ་མཐའ་འཛིན་དང་། སེང་ལྡེང་ཅན་དང་། དེ་བཞིན་དུ་ལྟ་ན་སྡུག་པའི་རི་དང་། རྟ་རྣ་དང་། རྣམ་འདུད་དང་། མུ་ཁྱུད་འཛིན་རིའོ། །སར་ནི་བར་པ་ལྔའི་མིང་དེ་ལས་གོ་རིམ་ཟློག་པ་དང་། རྩེ་མོའི་རྣམ་པ་འདྲ་བ་ལས་མིང་རྟགས་པར་བཤད་ཅིང་། དེའི་འགྲེལ་པར་རྩེ་མོ་རྟའི་རྣ་བ་འདྲ་བ་སོགས་ཀྱིས་བཀྲལ་ལོ། །དེ་ནས་དེའི་ཕྱི་ན་གླིང་བཞི་རྣམས་ཡིན་ནོ། །དེ་རྣམས་ཀྱི་ཕྱི་རོལ་ན་འཁོར་ལོ་ལྟ་བུའི་ཁོར་ཡུག་སྟེ། གཉའ་ཤིང་འཛིན་སོགས་བདུན་གསེར་ལས་གྲུབ་པ་ཡིན་ཅིང་དབྱིབས་གྲུ་བཞི་ནར་མའོ། །ཁོར་ཡུག་དེ་ལྕགས་ཏེ། དབྱིབས་ཟླུམ་པོའོ། །ལྷུན་པོ་ནི་ཤར་དངུལ་དང་། ལྷོ་བཻ་ཌཱུརྻ་དང་། ནུབ་ཤེལ་དང་།

**༼༡༦༩༽**

བྱང་གསེར་ལས་གྲུབ་པས། རིན་ཆེན་བཞིའི་རང་བཞིན་ཏེ། དེའི་དབང་གིས་དེའི་ངོས་ཀྱི་ནམ་མཁའང་དེའི་ཁ་དོག་ལྟ་བུར་སྣང་བའོ། །རི་དེ་དགུ་ཆུའི་ནང་དུ་གསེར་གྱིས་ས་གཞི་ལ་ཐུག་པར་དཔག་ཚད་བརྒྱད་ཁྲི་ནུབ་པར་མཉམ་མོ། །ཆུའི་སྟེང་དུ་ཡང་ལྷུན་པོ་ནི། དཔག་ཚད་བརྒྱད་ཁྲི་འཕགས་སོ། །དྲན་པ་ཉེར་བཞག་དུ་ལྷུན་པོའི་ཆུའི་ནང་དང་། སྟེང་དུ་བརྒྱད་ཁྲི་བཞི་སྟོང་བར་གསུངས་སོ། །གཉའ་ཤིང་འཛིན་སོགས་རི་བརྒྱད་པོ་ཆུའི་སྟེང་དུ་རྔམས་སུ་སྔ་མ་ལས་ཕྱི་མ་ཕྱེད་ཕྱེད་བྲི་སྟེ། བཞི་ཁྲི་ནས་སུམ་བརྒྱ་ཕྱེད་དང་བཅུ་གསུམ་གྱི་བར་རོ། །རི་དགུ་པོ་དེ་རྣམས་འཕངས་ཏེ། ཞེང་དུ་རྔམས་དང་མཉམ་མོ། །གཉིས་པ་ནི། མུ་ཁྱུད་འཛིན་ལ་ཐུག་པ་དེ་རྣམས་ཀྱི་བར་གྱི་མཚོ་བདུན། རོལ་བའི་མཚོ་སྟེ། དེ་བདུན་ནི་ནང་གི་རྒྱ་མཚོའོ། །མཚོ་དང་པོ་ཞེང་དུ་སྟོང་ཕྲག་བརྒྱད་བཅུ་སྟེ། དེའི་ངོས་ཏེ་སྟོང་ཕྲག་བརྒྱད་སུམ་འགྱུར་ཡིན་པས། ཉི་འབུམ་བཞི་ཁྲིའོ། །རོལ་

**༼༡༧༠༽**

མཚོ་གཞན་དྲུག་ནི་ཞེང་དུ་སྔ་མ་ལས་ཕྱི་མ་ཕྱེད་དེ། བདུན་པའི་ཞིང་དུ་གཉིས་བརྒྱ་ལྔ་བཅུའོ། །དེ་རྣམས། བསིལ་དང་། ཞིམ་དང་། ཡང་བ་དང་། འཇམ་དང་། དྭངས་དང་། དྲི་མ་མེད། འཐུངས་ན་ལྟོ་ལ་མི་གནོད་དང་། མགྲིན་པ་ལ་ནི་མི་གནོད་པའོ། །ཞེས་པ་ཡན་ལག་བརྒྱད་ལྡན་གྱིས་གང་སྟེ། ཤཱི་ཏ་ཞེས་པ་སྨོས་ཀྱི་རོལ་དང་འདྲ་བས་ན། རོལ་མཚོའོ། །གང་དག་རྩེ་ཞིང་རོལ་བས། རོལ་མཚོ་ཞེས་དང་། རོལ་མཚོ་ཞེས་པ་ནི་ལེགས་སྦྱར་དང་། མི་མཐུན་ནོ། །དེ་ལ་གླུ་དགའོ། །ཉེར་དགའ་དང་། རྟ་བཞི་དང་། རྟ་གཟུང་དང་། གཟི་ཅན་དང་། ཡུལ་འཁོར་སྲུང་དང་། ནག་པོ་ཆེན་པོ་དང་། ཨེ་ལའི་འདབ་རྣམས་གནས་ཏེ་བརྒྱ་སྦྱིན་གྱིས་གསུངས་སོ། །ལྷག་མ་མུ་ཁྱུད་འཛིན་དང་། ཁོར་ཡུག་གི་བར་གྱི་རྒྱ་མཚོ་ནི། ཕྱིའི་རྒྱ་མཚོ་ཆེན་པོ་ཡིན་ཏེ། བ་ཚའི་ཆུའི་གང་བའི་སྲོག་ཆགས་དང་། རིན་པོ་ཆེའི་རིགས་དུ་མ་ཅན་ནོ། །དེའི་ཁ་ཚོན་དུ་དཔག་ཚད་འབུམ་ཕྲག་གསུམ་དང་།

**༼༡༧༡༽**

སྟོང་ཕྲག་ཉི་ཤུ་གཉིས་སོ། །དེ་ལྟར་ན་འདིར་རྒྱ་ལ་སྟོང་ཉིས་བརྒྱ་བརྒྱད་བཅུ་རྩ་ཕྱེད་དང་བརྒྱད་བསྣན་དགོས་ཤིང་། བྱང་ངོས་ལའང་དེ་དང་འདྲ་བས་ཉིས་སྟོང་ལྔ་བརྒྱ་བདུན་ཅུ་རྩ་ལྔ་བསྣན་ན་ཆུ་གསེར་གྱི་དཀྱིལ་འཁོར་དང་མཉམ་པའི་ཚེ་ན། དེ་ནི་ཁོར་ཡུག་གི་ཕྱི་རོལ་ན་ཆུ་གསེར་དག་དེ་ཙམ་དུ་ལྷག་པས་ཉེས་པ་མེད་དོ། །ཁ་ཅིག་རི་རྣམས་ཁྱད་པར་རྟག་དཀའ་བས། རྔམས་སུ་མཉམ་པར་བཤད་ཀྱི་སྨད་ཆེ་བའི་ཆ་རྣམས་ཀྱིས་ཆུ་གསེར་ནོན་པས་མི་འགལ་བར་སྨྲའོ། །འོ་ན་རྒྱ་མཚོར་ཆུ་བོ་དང་། ཀླུས་ཆར་ཕབ་པས་ཆུ་དཔག་མེད་འབབ་ཀྱང་། འབྲེལ་པ་ལས་མི་འདའ་བ་ཅི་ཞེ་ན། ཕལ་པོ་ཆེར། ཀླུས་ཆར་ཕབ་པས་རྒྱ་མཚོ་སྲིད་རྩེ་ལས་འདའ་བར་འགྱུར་བ་ལ། ཆུ་དང་གསེར་གྱི་ས་གཞི་མཚམས་ཀྱི་རིན་པོ་ཆེ་ཉི་མའི་སྙིང་པོས་ཆུ་རྣམས་འོ་མ་དང་ཞོར་བྱེད་ལ། རིན་པོ་ཆེ་རླན་དང་བྲལ་ཞེས་པས། མར་གྱི་ཉིང་ཁུར་བྱེད་ཅིང་རིན་པོ་ཆེ་མེའི་འོད་ཅེས་པས་

**༼༡༧༢༽**

མེ་འབར་བར་བྱེད། རིན་པོ་ཆེ་མ་ལུས་པའི་མཐར་ཐུག་པ་ཞེས་པས་ཅི་ཡང་མི་སྣང་བར་བྱེད་དོ། །དེ་བཞིན་དུ་རྫོགས་པའི་སངས་རྒྱས་ཀྱི་ཡོན་ཏན་གསར་པ་རྣམས་ནི། སྣང་བར་བྱེད་པའི་ཡེ་ཤེས་སམ། ཏིང་ངེ་འཛིན་ནི་བཞི་བཀའ་སྩལ་ཏོ། །མཛངས་བླུན་དུ། དམྱལ་བའི་མེ་ཚད་ཀྱིས་སྐེམ་པ་དང་། གཞན་དུ་རྒོད་མ་ཁའི་མེས་སྐེམ་པ་དང་། གཞག་སར། དེའི་སེམས་ཅན་གྱིས་སྤྱད་ཅིང་། རླུང་དང་ཉི་ཚན་གྱི་ཟད་པ་དང་། ལན་ཚྭའི་རོ་ལྡན་པའང་དེའི་སེམས་ཅན་གྱི་ལུས་ཀྱི་དྲི་མ་དང་། ལན་ཚྭའི་རི་ཞུ་བ་དང་། གླིང་གི་རྩ་ཤིང་སོགས་ཆུའི་ཁྱེར་བ་རུལ་བ་ཡིན་པར་བཤད་དོ། །ནང་ཚན་གྱི་གནས་ལུགས་བྱེ་བྲག་དུ་བཤད་པ་ལ་གསུམ་སྟེ། མི་སོགས་ཀྱི་གནས། དམྱལ་བའི་གནས། ལྷའི་གནས་སོ། །དང་པོ་ལ། གཉིས་ཏེ། གླིང་བཅུ་གཉིས་སྤྱིར་བསྟན། འཛམ་གླིང་བྱེ་བྲག་ཏུ་བཤད་པའོ། །དང་པོ་ལ་རི་རབ་ཀྱི་ངོས་བཞི་ན། གླིང་བཞི་སྟེ། འཛམ་བུའི་གླིང་གི་ངོས་གསུམ་ལ་དཔག་ཚད་སྟོང་ཕྲག་གཉིས་གཉིས་པ་

**༼༡༧༣༽**

ཤིང་རྟའི་དབྱིབས་ཅན་ནོ། །ངོས་ཅིག་ལ་དཔག་ཚད་ཕྱེད་དང་བཞི་སྟེ། དེ་ཁོར་ཡུག་གི་ངོས་སུ་བཤད་དོ། །བྱམས་པ་བྱོན་པའི་དུས་སུ། དེ་ཚེ་འཛམ་བུ་གླིང་འདི་ཡང་། །ཆུ་ཞེང་ཐག་ཁྲུ་མཉམ་པར་ནི། །དཔག་ཚད་སྟོང་ཕྲག་བཅུ་པ་སྟེ། །ཞེས་དེ་ལུང་བསྟན་པའི་མདོར་འབྱུང་ངོ་། །འདི་ནས་ཤར་གྱི་རི་རབ་ཀྱི་ངོས་ནས། ལུས་ཁྱད་པར་འཕགས་པར་བཟང་བའི་གླིང་དབྱིབས་ཟླ་གམ་ངོས་གསུམ་འདི་དང་འདྲ་བ། ངོས་གཅིག་ལ་དཔག་ཚད་སུམ་བརྒྱ་ལྔ་བཅུ་པ་སྟེ། དེའང་གླིང་འདི་ལ་བཤད་པའི་རིགས་པས་ཁོར་ཡུག་གི་ངོས་སུ་མངོན་ལ། གཞག་པར་སྔ་ཕྱི་འགལ་ཏེ། རྒྱར་སེམས་པ་འགྱུར་མ་དག་པའོ། །བར་བདུན་སྟོང་བར་བཤད་དོ། །འདི་ནས་ནུབ་ཀྱི་རི་རབ་ཀྱི་ངོས་ན་བ་གླང་སྦྱིན་ཞིང་འཚོང་བ་དང་། སྤྱོད་པའི་གླིང་ནི། དབྱིབས་ཟླུམ་པོ་སྟེ། མཐའ་སྐོར་དུ་དཔག་ཚད་སྟོང་ཕྲག་ཕྱེད་དང་བརྒྱད་དང་། དེའི་དབུས་ལ་སྟོང་ཕྲག་ཕྱེད་དང་གསུམ་མོ། །འདི་ནས་བྱང་གི་

**༼༡༧༤༽**

རི་རབ་ཀྱི་ངོས་ན་སྐད་ངན་པ་སྨྲ་བས་སམ། འཆི་ཁར་སྒྲ་མི་སྙན་པ་འབྱུང་སྟེ་འཆི་བས་སྒྲ་མི་སྙན་ཏེ། དེའི་གླིང་མཐའ་སྐོར་དུ་དཔག་ཚད་བརྒྱད་སྟོང་པ། དབྱིབས་གྲུ་བཞིའི་ངོས་རེ་རེ་ལ་ཉིས་སྟོང་པར་མཉམ་མོ། །གླིང་གི་དབྱིབས་དང་། དེ་ན་གནས་པའི་མིའི་གདོང་འདྲའོ། །བཞག་པར་འཛམ་བུ་གླིང་ན་གསེར་དངུལ་གྱི་ཉོ་ཚོང་བྱེད་ཅིང་། ཤར་ན་བེའུ་རས་དང་། ནུབ་ན་བ་ལང་དང་། ནོར་བུ་ལ་སྟེ། བྱང་ན་མེད་དོ། །འདི་ན་ཁ་ཟས་འབྲས་ཆེན་དང་། འཁུར་བ་དང་། ཟན་དང་། ཕྱེ་དང་། ཤ་ཆང་ཡོད་པ་ལྟར། ཤར་ནུབ་ནའང་ཡོད་ཅིང་། བྱང་ན་མ་སྨོས་མ་བཏབ་པའི་འབྲས་ས་ལུ་ཟའོ། །འདི་ན་ཆར་འབབ་མཁས་མི་མཁས་དང་། ལོ་ལེགས་ཉེས་དང་། མུ་གེ་དང་། བདེ་མི་བདེ་དང་། འཇིགས་པ་དང་། ཚ་གྲང་དང་། ཉོ་ཚོང་དང་། ཁ་དོག་དུ་མ་དང་། ཁང་པ་ཆེད་དུ་བྱས་མ་བྱས་དང་། བལ་གོས་དང་། གོས་སྟན་ལྕི་བ་དང་། བག་མ་སྟོང་ལེན་དང་། རྗེ་

**༼༡༧༥༽**

ཁོལ་དང་། དེ་རྣམས་ལ་ཞེན་པ་ཡོད་པ་ལྟར། ཤར་ནུབ་ནའང་ཡོད་ལ། བྱང་ན་མེད་དེ། ཁ་དོག་དཀར་པོ་ཁོ་ན་དང་། ཆེད་དུ་མ་བྱས་པའི་ས་ཁང་དང་། དཔག་བསམ་གྱི་ཤིང་ལས་བྱུང་བའི་གོས་སྲང་གཅིག་པ་ཡོད་ཅིང་གང་ལའང་ཡོངས་འཛིན་མེད་དེ། བུ་ཚ་རྣམས་ཀྱང་སྐྱེས་མ་ཐག་མས་འདོར་ཞིང་། རང་གི་མཐེ་བོ་ལས་ནུ་ཞོ་འཐུང་བར་བཤད་དོ། །གླིང་བཞི་ཀ་ན་བཀྲེས་སྐོམ་དང་། ཕོ་མོའི་དབང་པོ་ཐ་དད་དང་། ཉིན་མཚན་དང་། ཕ་མ་དང་། དུས་བཞི་དང་། གཤང་གཅི་དང་། ཟླ་མཚན་དང་། སྦྲུམ་མ་དང་། བུ་བཙའ་བ་ཡོད་དེ་ཡང་དྲན་པ་ཉེར་བཞག་དུ་བླུན་པོས་དགེ་བ་བྱས་སྒྲ་མི་སྙན་དུ་སྐྱེ་ཞེས་དང་། མདོ་མྱང་འདས་སུ། གཞན་གྱི་མི་འདོད་བཞིན་དུ་ཚུལ་ཁྲིམས་སྲུང་དུ་བཅུག་པ་ཤར་ནུབ་གཉིས་སུ་སྐྱེ་བར་བཀའ་སྩལ་ཏོ། །གླིང་དེ་བཞིའི་བར་གྱི་གླིང་བརྒྱད་ནི། ཤར་གྱི་ལུས་དང་ལུས་འཕགས་སོ། །བྱང་གི་སྒྲ་མི་སྙན་དང་

**༼༡༧༦༽**

སྒྲ་མི་སྙན་གྱི་ཟླའོ། །ལྷོའི་རྔ་ཡབ་དང་རྔ་ཡབ་གཞན་ནོ། །ནུབ་ཀྱི་གཡོ་ལྡན་དང་ལམ་མཆོག་འགྲོ་སྟེ། ཀུན་ན་མི་གནས་ཤིང་ཁ་ཅིག་རྔ་ཡབ་ན་སྲིན་པོ་གནས་པར་སྨྲའོ། །གསེར་གྱི་གླིང་དང་ཟངས་གླིང་སོགས་དུ་མ་བཤད་པ་ནི། འཛམ་བུ་གླིང་དུ་འདུས་པའི་ཕྲན་ཚེགས་སུ་མ་སྨོས་སོ། །གླིང་ཅེས་པ་ནི་ཆུའི་ནང་སྐམ་པར་གནས་ཏེ། ཐམས་ཅད་ཀྱང་རྩ་བ་གསེར་གྱི་ས་གཞི་ལ་ཐུག་པས་རྔམས་སུ་དཔག་ཚད་བརྒྱད་ཁྲིའོ། །གཉིས་པ་ནི། རྡོ་རྗེ་གདན་ནམ་གཉན་ཡོད་འདི་ནས་ཅེས་སོགས་ནི། འགྲེལ་པ་དང་འགལ་ཞིང་ལེགས་སྦྱར་དང་མི་མཐུན་པས་འཛམ་བུའི་གླིང་འདི་ན་བྱང་དུ་རི་ནག་པོ་གསུམ་ཚན་གསུམ་ཏེ། དགུ་འདས་པའི་ཕ་རོལ་ན་གངས་རིའོ། །གངས་རི་དེའི་ཕ་རོལ་ན་རི་སྤོས་ངད་ལྡན་པའི་ཚུ་རོལ་ན་མཚོ་མ་དྲོས་པ་ཆུ་ཞེང་དུ་དཔག་ཚད་ལྔ་བཅུ་པ་ཡན་ལག་བརྒྱད་ལྡན་གྱི་ཆུས་གང་བ་སྟེ། དེ་ལས་ཤར་དུ་ཆུའོ་ནི་གངྒཱ་དང་། ལྷོར་སིནྡྷུ་དང་། ནུབ་དུ་པཀྵུ་དང་། བྱང་དུ་སི་ཏ་འབབ་བོ། །

**༼༡༧༧༽**

ཕལ་པོ་ཆེར་དེ་བཞིས་རིན་པོ་ཆེ་སྣ་ཚོགས་ཀྱི་ཕྱེ་མ་འདྲེན་ཅིང་། མཚོ་ལ་ལན་བདུན་སྐོར་བར་གསུངས་ཏེ། བཞག་པར་དེའི་དབུས་ན་ཀླུའི་རྒྱལ་པོ་མ་དྲོས་པའི་ཕོ་བྲང་རིན་པོ་ཆེ་ལས་གྲུབ་པ་ཡོད་ཅིང་། ཕྱོགས་བཞི་ནས་གླང་པོ་ཆེ་དང་། རྨ་བྱ་དང་། རྟ་དང་། སེང་གེའི་ཁ་ནས་ཆུ་བོ་འབབ་པར་བཤད་དོ། །མ་དྲོས་པ་ཅེས་པ་ནི་དམྱལ་བའི་མེས་ཀྱང་དྲོ་བར་མི་ནུས་པའམ། རྒྱལ་པོ་རྩས་ཀྱི་འབྲས་ཁུ་བླུགས་པ་གྲངས་བའམ། ཀླུའི་རྒྱལ་པོ་མ་དྲོས་པ་གནས་པས་དེ་སྐད་ཅེས་མདོར་བསྡུས་ཀྱི་འབྲེལ་པར་ཤན་ཏི་པའོ། །མཚོ་དེའི་དྲུང་ན་འབྲས་བུ་མངར་པོ་ཡོད་པའི་ཤིང་འཛམ་བུ་ཞེས་པ་ཡོད་དེ། ཤིང་དེའམ་དེའི་འབྲས་བུ་མཚོན་པའི་གླིང་ཡིན་པས། འཛམ་བུ་གླིང་ཞེས་བྱའོ། །བཞག་པར་ནི་སྤོས་ངད་ལྡན་གྱི་དཔག་ཚད་བཅུ་ན་མ་དྲོས་པ་དང་། རི་དེའི་དཔག་ཚད་ཉི་ཤུ་ན་བྲག་བྱ་སྐྱིབས་བྲག་བརྒྱ་སྟོང་གིས་སྐོར་བ་དང་། དེ་ནས་བྱང་གི་དཔག་ཚད་ཉི་ཤུ་ན་རྫིང་བུ་

**༼༡༧༨༽**

ཚད་མ་དྲོས་པ་ཙམ་པ། རྫིང་བུ་བརྒྱ་སྟོང་གིས་སྐོར་བ་སྟེ། གླང་པོ་ཆེ་རབ་བརྟན་གླང་པོ་བརྒྱ་སྟོང་དང་བཅས་པ་དགུན་ཟླ་བཞི་བྲག་བྱ་སྐྱིབས་དང་། དཔྱིད་ཟླ་བཞི་རབ་བརྟན་དུ་གནས་པར་བཤད་དོ། །ཡང་གླིང་དེའི་དབུས་ན་བྱང་སེམས་སྲིད་པ་ཐ་མ་པ་བཞུགས་ཏེ། རྡོ་རྗེ་ལྟ་བུའི་ཏིང་འཛིན་སྐྱེད་པར་མཛད། རྡོ་རྗེའི་གདན་དང་། ཡུམ་གསུང་པའི་གནས་བྱ་རྒོད་ཕུང་པོའི་རི་དང་། ཤར་ན་འཇམ་དབྱངས་ཀྱི་གནས་རི་བོ་རྩེ་ལྔ་དང་། ལྷོ་ན་སྤྱན་རས་གཟིགས་ཀྱི་གནས་རི་གྲུ་འཛིན་དང་། ནུབ་ན་མཁའ་འགྲོའི་གནས་དབུ་རྒྱན་དང་། བྱང་ན་རིགས་ལྡན་གྱི་གནས་ཤམ་བྷ་ལ་དང་། སྐྱེ་བོ་ཕལ་པའི་ཡུལ་ཆེན་པོ་བཅུ་དྲུག་དང་། ཡུལ་ཕྲན་སྟོང་དང་། མི་རིགས་དང་སྐད་རིགས་དུ་མ་ཡོད་དོ། །ཡང་འདི་ནི་ཆོས་དར་ཞིང་ལས་ཀྱི་ས་པའོ། །དམྱལ་བའི་གནས་ལ་གཉིས་ཏེ། ཚ་དམྱལ་ཉེ་འཁོར་དང་བཅས་པ་དང་། གྲང་དམྱལ་གྱི་གནས་བཤད་པའོ། །དང་པོ་ནི། དམྱལ་བ་རྣམས་ཕྱོགས་གང་ན་ཡོད། ཚད་ཇི་ཙམ་ཞེ་ན།

**༼༡༧༩༽**

འཛམ་བུ་གླིང་འདིའི་འོག་དཔག་ཚད་སྟོང་ཕྲག་ཉི་ཤུ་ན་མནར་མེད་ཀྱི་སྟེང་ཡོད་ལ། གནས་དེའི་རྔམས་དང་། རྒྱར་ཡང་དེ་ཙམ་སྟེ་གྲུ་བཞིའོ། །སྡུག་བསྔལ་བར་ཆད་མེད་པས་ན་མནར་མེད་དེ། གཞན་ན་བར་ཆད་དང་བཅས་ཏེ། ཡང་སོས་ན་རླུང་གྲང་མོ་ལངས་པས་སོས་པས་ན་ཡང་སོས་སོ། །གཞན་དག་བདེ་བའི་སྐབས་མེད་པས་མནར་མེད་དེ། གཞན་ན་བདེ་བའི་རྣམ་སྨིན་སྐྱེས་མེད་ཀྱང་རྒྱུ་མཐུན་སྐྱེས་ཡོད་ཅེས་ཟེར་རོ། །མདོ་སྡེ་པ་ནི་རྒྱུ་མཐུན་སྐྱེས་ཀྱང་མེད་ཅིང་། རེས་འགའ་སྡུག་བསྔལ་ཞི་བ་ལ་བདེ་བར་བཏགས་པ་ཙམ་མོ་ཞེས་སོ། །དེའི་སྟེང་ན་ཚ་བའི་དམྱལ་བ་གཞན་བདུན་གྱི་གནས་ཡོད་དེ། བརྒྱད་ཅར་ལྕགས་ཀྱི་ས་གཞི་འབར་བ་མི་ལྕེས་ཁྱབ་པ་ལྕགས་ཀྱི་རྭ་བས་ཀུན་ནས་སྐོར་བ་ཕྱོགས་བཞི་ན་སྒོ་དང་བཅས་པའོ། །བསྐལ་པ་འཇིག་དུས་ཀྱི་མེས་ཡང་སོས་ཀྱི་མེ་ཚ་ཞིང་། དེ་བས་གོང་མ་གོང་མ་བཞི་འགྱུར་གྱིས་ཚ་བར་བཤད་དོ། །ཉེ་འཁོར་བ་ཡང་ཚ་དམྱལ་བརྒྱད་པོ་ཀུན་ཏེ་རེ་རེ་

**༼༡༨༠༽**

ལའང་དེ་ནས་ཐར་ཡང་སྡུག་བསྔལ་མྱོང་བའི་གནས་ལྷག་པ་སྟེ། ཉེ་འཁོར་བཞི་བཞི་བཅུ་དྲུག་ཡོད་དེ། དེ་གང་ཞེ་ན་བརྒྱད་པོ་དེ་རྣམས་ཀྱི་ངོས་བཞི་ན་མེ་མ་མུར་པུས་མོ་ནུབ་ཙམ་ལ་གནས་ཚོལ་དུ་འགྲོ་བ་ན། རྐང་པ་འདེགས་འཇོག་གིས་ཤ་སྐྱེ་འཇིག་བྱེད་པ་དང་། རོ་མྱགས་ཕྱི་སའི་འདམ་དྲི་ང་བ་ན་འབུ་ཆུ་རྣོན་གྱིས་རུས་པའི་བར་དུ་འབིགས་པ་དང་། སྤུ་གྲི་གཏམ་པའི་ལོ་མ་དང་། སོགས་པས་རལ་གྲི་ལོ་མའི་ནགས་དང་། ལྕགས་ཀྱི་ཤིང་ཤལ་མ་རིའི་ནགས་ཏེ། གསུམ་མཚོན་ཆར་འདྲ་བས་གཅིག་ཏུ་བྱས་ལ། དེའི་དང་པོར་སྔར་བཞིན་ཤ་སྐྱེ་འཇིག་བྱེད་པ་དང་། གཉིས་པར་དེའི་གྲིབ་མ་ལ་འཁོད་པ་ན། རལ་གྲི་ལྷུང་བས་གཅོད་ཅིང་འགྱེལ་ཏེ། ཁྱི་བསེ་བོ་རྣམས་ཀྱིས་ཤུལ་ཤ་ཟ་བ་དང་། གསུམ་པའི་ནགས་ཚེར་མ་རྣོན་པོ་སོར་བཅུ་དྲུག་པ། ཡར་མར་དུ་ལྟ་བས་འཛེག་པ་དང་། འབབ་པ་ན་ལུས་འབིགས་ཤིང་། ཁྭ་ལྕགས་ཀྱི་མཆུ་ཅན་གྱིས་མིག་འབྱིན་པ་དང་། ཆུ་བོ་རབ་མེད་འགྱུར་

**༼༡༨༡༽**

བྱེད་ཀྱི་ཆུ་ཁོལ་བས་གང་བ་ལྷུང་སྟེ། ངོས་གཉིས་ན་སྐྱེས་བུ་མཚོན་ཆ་སྣ་ཚོགས་ཐོགས་པས་སྲུང་ཞིང་འཚེད་པའོ། །འོ་ན་དམྱལ་སྲུང་སེམས་ཅན་མིན་ནམ་ཞེ་ན། བྱེ་བྲག་སྨྲ་བ་འགའ་སེམས་ཅན་དུ་སྨྲ་ལ། མདོ་སྡེ་པ་ལས་ཀྱི་མཐུས་འབྱུང་བ་ཆེན་པོ་ས་སོགས་ཀྱི་བྱེ་བྲག་དུ་འདོད་དོ། །གྲང་དམྱལ་ནི་ཆུ་བུར་ཅན་སོགས་གྲང་དམྱལ་བརྒྱད་ནི། ཚ་དམྱལ་རྣམས་ཀྱི་ཐད་ན་གནས་སོ། །བརྒྱད་ཅར་ཡང་ཉི་ཟླའི་སྣང་བ་མེད་པའི་འཁྱག་པའི་སྦུབས་ན་གྲང་བས་ཉེན་ནས་ཆུ་བུར་འབྱུང་བ་དང་ཆུ་བུར་རྡོལ་ཏེ་འཁུམས་པ་དང་། གྲང་ནས་སོ་ཐམ་ཐམ་པ་ཨ་ཆུ་ཟེར་བ་དང་། ཀྱི་ཧུད་ཟེར་བ་དང་། ཨུཏྤལ་ལྟར་གས་པ། ལྤགས་པ་སྔོན་པོ་ཁ་ལྔའམ་དྲུག་དུ་གས་པ་དང་། པད་མ་ལྟར་གས་པ་ལྤགས་པ་དམར་པོ་བཅུའམ། དེ་ལས་ལྷག་པར་གས་པ་དང་། པད་མ་ལྟར་གས་པ་ཆེན་པོ་ཤིན་དུ་དམར་བ་ཁ་བརྒྱའམ་དེ་ལས་ལྷག་པར་ཡང་གས་པའོ། །ཞེས་བར་བཤད་དེ། དང་པོ་གཉིས་དང་། ཕྱི་མ་

**༼༡༨༢༽**

གསུམ་ལུས་ཀྱི་འགྱུར་བ་དང་། གཞན་གསུམ་སྒྲའི་འགྱུར་བ་དང་། མཐུན་པའོ། །ཉེ་ཚེ་བའི་དམྱལ་བའི་གནས་ནི། ཆུ་བོ་དང་། རི་སོགས་ངེས་མེད་ན་ཡོད་ལ། གྲོ་ཞུན་སྐྱེས་དང་། དགེ་འདུན་སྲུང་གི་རྟོགས་བརྗོད་ལས་རྒྱ་མཚོའི་འགྲམ་དང་། ཚེ་དང་ལྡན་པ་དཔལ་ལྡན་གྱི་རྟོགས་བརྗོད་ལས། རྒྱལ་པོའི་ཁབ་སོགས་ན་སྟེ། འདི་ལྟར་རྒྱས་པོའི་ཁབ་ཀྱི་བ་གླང་གི་ཤན་པ་སྐྱེས་པ་ཁང་པ་རྩེགས་པ་ཙམ་ཉེན་སྐད་ཀྱིས་ངུ་ཤིང་ནམ་མཁའ་ལ་འོང་བ་དང་། བ་ལང་གི་ཤན་པའི་སློབ་མ་རུས་གོང་དྲི་ང་ལ་བྱ་རོག་སོགས་ཀྱི་ཐོག་པར་སྐྱེས་པ་སོགས་ཡི་དྭགས་ཀྱི་གནས་ཀྱི་རྩ་བ་རྒྱལ་པོའི་ཁབ་ནི། འཛམ་བུའི་གླིང་གི་འོག་དཔག་ཚད་ལྔ་བརྒྱ་ན་སྟེ། གཞན་ནི་དེ་ལས་འཕྲོས་པའོ། །དེ་རིགས་སོ་དྲུག་དུ་དྲན་པ་ཉེར་བཞག་ལས་གསུངས་ཤིང་། སར་གསུམ་དུ་བཤད་ཟས་སྐོམ་ལ་ཕྱིའི་སྒྲིབ་པ་ཅན། བཀྲེས་སྐོམ་གྱིས་ཉེན་པས་ལུས་དང་ཁ་སྐམ་ཤིང་། ཆུ་མིག་སོགས་སུ་རྒྱུག་པ་ལ་མཚོན་ཐོགས་པས་སྲུང་ལ། ཆུ་ཡང་

**༼༡༨༣༽**

རྣག་ཁྲག་དུ་མཐོང་ངོ་། །ནང་གི་སྒྲིབ་པ་ཅན་བཤེས་སྤྲིང་དུ། ཁ་ཅིག་ཁ་ནི་ཁབ་ཀྱི་མིག་ཙམ་ལ། །ལྟོ་བ་རིའི་ལྟོ་ཙམ་བཀྲེས་པས་ཉེན། །མི་གཙང་གི་ནར་བོར་བཅུད་ཀྱང་། །འཚལ་བའི་མཐུ་དང་ལྡན་པ་མ་ལགས་སོ། །ཞེས་དང་། ཁ་ཅིག་ལྦ་ཝ་སྨིན་པའི་རྣག་འཚལ་ལོ། །ཞེས་པ་ལྟར་དང་། ཟས་སྐོམ་ཉིད་ལ་སྒྲིབ་པ་ཅན་མེ་ལྕེའི་ཕྲེང་བ་ཅན། ཟོས་འཐུངས་ཀུན་གྱིས་ཚིག་པའོ། །དུད་འགྲོའི་གནས་ནི་རྒྱ་མཚོ་སྟེ། སྟོད་འགྲེལ་ལས་ཁ་འཐོར་བ་ནི་མི་དང་། འདོད་ལྷ་དང་། ལྷན་ཅིག་རྒྱུའོ། །དེ་ཡང་བྱིང་ན་གནས་པ་རྣམས་ཆེ་བས་ཆུང་བ་མིད་དེ་ཟ་བ་དང་། དེས་ཆེ་བའི་ལུས་ཕུག་སྟེ་ཟ་བ་དང་། ཀླུ་རྣམས་ནི་ཉིན་རེ་བཞིན་བྱེ་ཚན་གྱི་རུས་པ་ལ་ཐུག་པར་བསྲེག་པ་དང་། མཁའ་ལྡིང་གིས་ཟ་བ་སྟེ། གསུམ་ལ་སྐྱབས་སུ་འགྲོ་བས་དེ་དག་ཟློག་པར་བཤད་དོ། །ཁ་མཐོར་བ་རྣམས་ནི་གསོད་པ་དང་། བསྐོལ་འཚོག་སོགས་ཀྱིས་མནར་ཏེ་དེ་ཉིད་དུ། ཁ་ཅིག་མུ་ཏིག་བལ་དང་རུས་པ་ཁྲག །

**༼༡༨༤༽**

ཤ་དང་ལྤགས་པའི་ཆེད་དུ་འཆི་བར་འགྱུར། །དབང་མེད་གཞན་དག་རྡོག་པ་ལག་པ་དང་། །ལྕགས་དང་ལྕགས་ཀྱུ་རྣམས་ཀྱི་བཏབ་ཏེ་བཀོལ། །ཞེས་ཏེ་རྒྱས་པར་གཞན་དུ་ལྟས་ལ་སྐྱོ་བ་སྐྱེད་པར་བྱའོ། །གསུམ་པ་ལྷའི་གནས་བཤད་པ་ལ་གཉིས་ཏེ། དངོས་དང་། ཞར་ལ་དེར་གནས་པའི་སེམས་ཀྱི་ཁྱད་པར་རོ། །དང་པོ་ལ་གཉིས་ཏེ། ས་དང་འབྲེལ་བ་དང་། མ་འབྲེལ་བའོ། །དང་པོ་ལ་གཉིས་ཏེ། རྒྱལ་ཆེན་རིགས་བཞི་པ་དང་། སུམ་བཅུ་རྩ་གསུམ་པའི་གནས་སོ། །དང་པོ་ལ་གཉིས་ཏེ། གཞལ་མེད་ཁང་ལ་དང་། རི་ལ་རྟེན་པའི་གནས་སོ། །དང་པོ་ལ་ཉི་ཟླའི་རྣམ་བཞག་ནི་ཉི་ཟླ་དག་འདི་ནས་ཐག་ཇི་སྲིད་ན་ཡོད་ཅེ་ན། ཉི་ཟླ་ནི་ལྷུན་པོ་ཕྱེད་གཉའ་ཤིང་འཛིན་གྱི་རྩེ་དང་མཉམ་པ་ནའོ། །ཚད་ཇི་ཙམ་ན་ཐད་དཀར་ཟླ་བ་དཔག་ཚད་ལྔ་བཅུ་དང་། ཉི་མ་གཅིག་པ་དང་བཅས་པ་ང་གཅིག་པ། འོག་གཞིའི་མེ་ཤེལ་དང་། ཆུ་ཤེལ་གྱི་ངོ་བོ་སྟེ། གཞག་པར་རྔམས་སུ་ཕྱེད་དང་

**༼༡༨༥༽**

དྲུག་དང་བཅོ་བརྒྱད་ཆ་ཡོད་པ། གསེར་གྱི་རྭ་བ། དཔག་ཚད་ཕྱེད་པས་སྐོར་བ། གསེར་དངུལ་ཤེལ་བཻ་ཌཱུརྻའི་གཅིག་པ་གཅིག་དང་། གསེར་གྱི་ས་གཞི་དང་། མཚོ་དང་། རྫིང་བུ་དང་། མེ་ཏོག་སྣ་ཚོགས་དང་། ལྗོན་ཤིང་དང་། བྱ་སྐད་སྙན་པ་དང་། ཟམ་པ་རྒྱུད་མ་སོགས་ཅན་དུ་བཤད་དོ། །སྐར་མ་ཆེ་བ་རྒྱང་གྲགས་བཅོ་བརྒྱད་དང་། འབྲིང་ལ་བཅུ་དང་། ཆུང་བ་ལ་བཞིའོ། །ཞེས་པའོ། །འདིར་ཆུང་བ་ལ་རྒྱང་གྲགས་གཅིག་པོར་སྐར་མ་ཀུན་སྡོམ་ན་དུང་འགྱུར་གཉིས་དང་། བྱེ་བ་བརྒྱད་དང་ས་ཡ་ལྔའོ། །ལས་ཀྱི་དབང་གི་བར་སྣང་ལ་འཕུལ་བ་དང་། འདེགས་པ་དང་། སྐྱོད་པའི་རླུང་གི་སྟོབས་ཀྱིས་འཁོར་བས་ཉིན་མཚན་མཉམ་པའི་ཚེ། བྱང་དུ་ནམ་ཕྱེད་པ་དང་། ཤར་དུ་ཉི་མ་ནུབ་པ་དང་། ལྷོར་ཉི་མ་ཕྱེད་པ་དང་། ནུབ་ཏུ་ཉི་མ་འཆར་བ་རྣམས་དུས་གཅིག་གོ །འོ་ན་ཟླ་བ་མར་ངོ་ལ་རངས་པར་སྲང་བ་ཅི་ཞེ་ན། གདགས་པར་མར་ངོ་ལ་ཉི་མ་དང་ཇེ་ཉེར་གྱུར་པ་ལས་ཟླ་བ་རང་གི་གྲིབ་མ་འབབ་པས་རིམ་གྱིས་མ་རངས་པ་སྲང་ལ། གནམ་གང་གི་ཚེ། ཤིན་དུ་ཉེ་བས་རང་གི་གྲིབ་མས་རིལ་སྒྲིབ་པས་མི་མཐོང་ལ་ཡར་ངོ་ལ་ཉི་མ་དང་ཇེ་རིང་གྱུར་པས་གྲིབ་མ་བྲི་ཞིང་། ཆུང་ངུ་གྱུར་ནས་འཕེལ་ཞིང་། ཉ་བའི་ཚེ་ཤིན་དུ་རིང་བས་སྒྲིབ་བྱེད་གྲིབ་མ་མེད་པའི་ཕྱིར་རང་

**༼༡༨༦༽**

པོ་མཐོང་བར་བཤད་དེ། སྒྲོན་མ་ལ་ཉེ་རིང་གི་ཀ་བ་བཞིན་ནོ། །དེ་ལ་རྟེན་པའི་དུས་ཚིགས་ཀྱི་ཁྱད་པར་ནི། འདིར་འཇིག་རྟེན་པ་དང་མི་འདྲ་བར་གསུང་རབ་དུ་ལོ་ལ་དུས་གསུམ་སྟེ། སྨིན་དྲུག་གི་ཉ་ནས་གཟུང་ནས། མགོ་དང་རྒྱལ་དང་མཆུ་དང་། དབོའི་ཉ་བའི་བར་ནི་དགུན་དང་། དེའི་ཉ་ནས་ནག་པ་དང་། ས་ག་དང་། སྒྲོན་དང་། ཆུ་སྟོད་ཉའི་བར་དཔྱིད་དེ། དེའི་ཉ་ནས་གྲོ་གཞུན་དང་། ཁྲུམས་དང་། ཐ་སྐར་དང་། སྨིན་དྲུག་གི་ཉ་བའི་བར་ནི་དབྱར་རོ། །དེ་ལ་དབྱར་ཟླ་གཉིས་པ་ཁྲུམས་ཀྱི་ཐ་མ་ཡར་ངོའི་ཚེས་དགུ་ནས་མཚན་མོ་རིང་དུ་འགྱུར་ལ། དེ་ནས་དགུན་ཟླ་རྣམས་ཀྱི་བཞི་པ་དབོའི་ཐ་མ་ཡར་ངོའི་ཚེས་དགུ་པ་ལ་མཚན་མོ་ཐུང་དུ་འགྱུར་རོ། །ཉིན་མོ་དེ་དག་ལས་ཟློག་སྟེ། མཚན་མོ་རིང་བའི་ཚེ་ཐུང་ལ། ཐུང་བའི་ཚེ་རིང་ངོ་། །ཐ་མ་ཞེས་པ་དག་ནི་ཟླ་བ་ཐམས་ཅད་མར་ངོ་སྔ་བས་ཏེ། ཁྲུམས་དང་། དབོའི་ཟླ་བ་ཡིན་པར་ནི་འགྲེལ་པ་དང་། འགྲེལ་བཤད་ཀྱི་རྒྱ་དཔེ་ན་ཡོད་ཀྱང་།

**༼༡༨༧༽**

སྟོན་ར་དང་། དཔྱིད་ར་ཞེས་དོན་འགྱུར་མཛད་པ་ནི། བོད་ན་དུས་ཚིགས་བཞི་གྲགས་ཆེ་བ་དང་། མཐུན་པར་སྒྱུར་བར་ཟད་དོ། །གང་དག་འདིས་དབྱར་ཉི་གང་ལོག་སྟོན་ར་དང་། དགུན་ཉི་གང་ལོག་དཔྱིད་རར་བསྟན་པར་བསམས་ནས། དགུན་མགོ་དབྱུག་པ་ནས་འཛིན་པ་དང་། ཉི་མ་ལྡོག་པ་ཇེ་སྔ་ལ་སོང་བར་འདོད་པ་ནི། མུན་སྤྲུལ་ཏེ། མདོ་རྒྱུད་དང་། རྒྱ་གར་གྱི་རྩིས་རྣམ་དག་ཀུན་དང་འགལ་བའི་ཕྱིར་ཏེ། འདི་ལྡོག་མཚམས་ནས་བཤད་ན། བྱིན་དང་མི་འགྲིག་ཅིང་རིང་ཐུང་དུ་འགྱུར་བའང་མཉམ་པ་ནས་རྩམ་སྟེ། མཚན་ཉིད་པ་འབྱུང་གི དེའི་སྔོན་དུ་མི་འབྱུང་བར་དགོངས་ནས་སྟོན་དཔྱིད་ཀྱི་ཉིན་མཚན་མཉམ་པ་གཉིས་དངོས་སུ་དང་། དབྱར་དགུན་གྱི་ཉི་མ་ལྡོག་མཚམས་ཤུགས་ལ་བསྟན་པར་བཞེད་དོ། །ཇི་ཙམ་གྱི་རིང་དུ་འགྱུར་ཞེ་ན། ཉིན་མོའམ་མཚན་མོ་རིང་བར་འགྱུར་བ་ནི། ཐང་གཅིག་རེ་རེས་སོ། །དེས་ན་མཉམ་པ་ན་

**༼༡༨༨༽**

ཡུད་ཙམ་བཅོ་ལྔ་དང་། ཐུང་བ་ན་བཅུ་གཉིས་དང་། རིང་བ་ན་བཅོ་བརྒྱད་དུ་འགྱུར་རོ། །དེ་ཡང་ཉི་མ་ལྷོར་བགྲོད་པའི་ཚེ། མཚན་མོ་རིང་ཞིང་། བྱང་དུ་འགྲོ་བའི་ཚེ་ཉི་མ་རིང་སྟེ། རིམ་པ་བཞིན་འཆར་བ་བྱེ་དམར་འགྱུར་བས་མཐོང་ཡུན་ཇེ་ཐུང་དང་ཇེ་རིང་འགྱུར་བས་སོ། །ཁ་ཅིག་མཐུར་ལ་འགྱོགས་ཅིང་གྱེན་ལ་འགྲོ་བ་བུལ་ཡིན་པས་འཆད་དོ། །བཞག་པར་དགུན་གྲང་བ་ནི་ཉི་མའི་འོད་ཀྱི་དངོས་གཞི་ལྷོའི་རྒྱ་མཚོར་འབབ་སྟེ། དེའི་དབང་གི་གཏིང་ཆུ་གྲོའོ། །སོས་ཀ་ཚ་བ་ནི། ཉི་མའི་འོད་ཀྱི་དངོས་གཞི་གླིང་དུ་འབབ་པ་སྟེ། དེའི་དབང་གིས། རྒྱ་མཚོའི་གྲང་བས་གཏིང་ཆུ་གྲང་བར་བཤད་དོ། །རི་ལ་རྟེན་པ་ནི། རི་རབ་འདི་ལ་ཆུ་འཚམས་ནས་རྩེགས་པའི་བང་རིམ་བཞི་ཡོད་དེ། དེ་བཞིའི་བར་གྱི་ཚད་ནི། དཔག་ཚད་སྟོང་ཕྲག་བཅུ་བཅུ་ཡོད་པས། རི་རབ་ཀྱི་ཕྱེད་མན་ཆད་དུ་ཕྱིན་ཏོ། །བང་རིམ་དང་པོ་སྟོང་ཕྲག་བཅུ་དྲུག་དང་། གཉིས་པ་བརྒྱད་དང་།

**༼༡༨༩༽**

གསུམ་པ་བཞི་དང་། བཞི་པ་གཉིས་རི་རབ་ལས་འཕྱར་དུ་འཕགས་སོ། །དེ་བཞི་ལ་རིམ་པ་བཞིན། གནོད་སྦྱིན་ལག་ན་གཞོང་ཐོགས་དང་། ཕྲེང་ཐོགས་དང་། རྟག་ཏུ་མྱོས་པ་དང་། བཞི་པ་ལ་རྒྱལ་ཆེན་བཞི་པོ་རང་ཉིད་དང་། དེའི་འཁོར་གྱི་ལྷ་རྣམས་གནས་ཏེ། གསེར་གྱི་རི་བདུན་ལ་ཡང་དེ་རྣམས་ཀྱི་གྲོང་དང་། གྲོང་རྡལ་གནས་སོ། །ཁོར་ཡུག་ལའང་ལུང་ཕྲན་ཚེགས་སུ་ལག་ན་རྡོ་རྗེ་གོས་སྔོན་ཅན་ཞེས་པའི་རྒྱལ་ཆེན་རིགས་བཞི་པ་གནས་པར་གསུངས་ཤིང་། གཞན་ཡང་ཉི་ཟླ་སྐར་མ་དང་། རི་དང་ཆུ་ཀླུང་དང་། ལྗོན་ཤིང་དང་། ནགས་ཚལ་དང་། ས་བླ་དང་། ནམ་མཁའ་དང་། རྒྱ་མཚོ་རྣམས་ལའང་། དེ་རྣམས་ཀྱི་ལྷ་གནས་ཏེ། འགྲེལ་པར་དེ་ཉིད་ཀྱི་ཕྱིར། ལྷའི་རིས་དེ་ནི་ཐམས་ཅད་པས་ཆེའོ། །ཞེས་སོ། །བཞག་པར་ཡང་གཉའ་ཤིང་འཛིན་ལ་རྒྱལ་ཆེན་བཞིའི་གནས་མིང་ས་དང་འདྲ་བ་སྟེ། ཆུ་ཞེང་དུ་དཔག་ཚད་ཉིས་བརྒྱ་ལྔ་བཅུ་དང་།

**༼༡༩༠༽**

ཁོར་ཡུག་དུ་སྟོང་གིས་འཁོར་བ་གྲུ་བཞི་པ་ལམ་སྲང་དང་། སྐྱེད་མོས་ཚལ་དང་། ལྗོན་ཤིང་དང་། རྫིང་བུ་དང་། གསེར་གྱི་རྭ་བ་དང་། ཟམ་པ་རྒྱུད་མ་དང་། གསེར་གྱི་བྱེ་མ་གདལ་བ་དང་། ཙནྡན་གྱི་ཆུའི་ཆག་ཆག་བཏབ་པ་དང་། ཚོན་སྣ་བརྒྱ་རྩ་གཅིག་གིས་མིག་མངས་རིས་སུ་བྲིས་པ་སོགས་ཁྱད་པར་དུ་མ་ཅན་དུ་བཤད་དོ། །གཉིས་པ་སུམ་ཅུ་རྩ་གསུམ་པའི་གནས་ནི། ལྷུན་པོའི་རྩེ་ན་སུམ་ཅུ་རྩ་གསུམ་པའི་ལྷ་གནས་སོ། །ལྷུན་པོའི་རྩེ་དེའི་ངོས་རེ་རེ་ལ་དཔག་ཚད་བརྒྱད་ཁྲི་རེའོ། །ཕྱོགས་མཚམས་ན་དཔག་ཚད་ལྔ་བརྒྱའི་ཚད་ཙམ་རྩེགས་པ་བཞི་ལ་གནོད་སྦྱིན་ལག་ན་རྡོ་རྗེ་གནས་སོ་བཞག་པར་ནི། དེའི་རྔམས་སུ་དཔག་ཚད་ཕྱེད་དང་ལྔ་དང་། ཆུ་ཞེང་དུ་བརྒྱ་ཉེར་ལྔ་དང་། མཐའ་སྐོར་དུ་ལྔ་བརྒྱ་པར་བཤད་དོ། །རྩེ་དེའི་དབུས་ན་བརྒྱ་སྦྱིན་གྱི་ཕོ་བྲང་གྲོང་ཁྱེར་ལྟ་ན་སྡུག་ཅེས་པ་ངོས་རེ་རེ་ལ་དཔག་ཚད་ཉིས་སྟོང་ལྔ་བརྒྱ་པ། རྔམས་སུ་དཔག་ཚད་ཕྱེད་དང་གཉིས་པའི་ར་བ་གསེར་གྱི་རང་

**༼༡༩༡༽**

བཞིན་ཏེ། ས་གཞི་ཚོན་རྒྱས་བཀྲ་བ་ཤིང་བལ་ལྟར་འཇམ་པ། རྐང་པ་བཞག་ན་ནེམ་པ་དང་། བཏེག་ན་ཕར་ཅེས་པའི་མཉེན་པ་ཡོད་དོ། །གཞག་པར་གསེར་གྱི་རྭ་བ་དཔག་ཚད་ཕྱེད་དང་གསུམ་པས་སྐོར་བ། རྩིག་སྐྱབས་གསེར་དངུལ་བཻ་ཌཱུརྻ་ཤེལ་ལས་བྱས་པ། ངོས་བཞི་ན་མདའ་ཡབ་གྱེན་མཐུར་དུ་འཕྱང་བ་གཉིས་གཉིས་དང་ལྡན་པ། སྒོ་སྟོང་དུ་གཅིག་གི་མ་ཚང་བ། སྒོ་ལ་སྤངས་སུ་དཔག་ཚད་ཕྱེད་དང་བཅུ་གསུམ་དང་། ཞེང་དུ་ཕྱེད་དང་གཉིས་ཡོད་པ། རིན་པོ་ཆེའི་རྒྱན་དུ་མས་སྤྲས་པ། སྒོ་རེ་རེ་ལའང་། སྲུང་མ་གོ་མཚོན་ཐོགས་པ་ལྔ་བརྒྱ་ཡོད་པ། ལམ་སྲང་ཞེང་དུ་དཔག་ཚད་བཅུ་གཉིས་དང་། རིང་བར་ཉིས་སྟོང་ལྔ་བརྒྱ་བས་མཛེས་པ། གསེར་གྱི་བྱེ་མ་གདལ་པའོ། །ཞེས་གྲོང་ཁྱེར་གྱི་དབུས་དེ་ན་བརྒྱ་སྦྱིན་གྱི་ཁང་བཟང་རྣམ་པར་རྒྱལ་བྱེད་ཡོད་དེ། ངོས་རེ་རེ་ལ་དཔག་ཚད་ཉིས་བརྒྱ་ལྔ་བཅུ་རེའོ། །གྲོང་ལས་དཔག་ཚད་ཕྱེད་

**༼༡༩༢༽**

དང་ལྔ་འཕགས་པ། རྨང་རིན་པོ་ཆེ་བཞི་ལས་བྱས་པ། ཐེམ་སྐས་བཞི་དང་ལྡན་པ། གསེར་གྱི་ཀ་རྟེན་དངུལ་དང་། དངུལ་གྱི་ཀ་རྟེན་གསེར་དང་། ཤེལ་གྱི་ཀ་རྟེན་བཻ་ཌཱུརྻ་དང་། བཻ་ཌཱུརྻའི་ཤེལ་ལས་བྱས་པ། བ་གམ་བརྒྱ་རྩ་གཅིག་པ། བ་གམ་རེ་རེ་ལ། ཁང་པ་རྩེགས་མ་བདུན་བདུན་དང་། དེ་རེ་རེ་ལ་ཁང་མིག་བདུན་བདུན་དང་། དེ་རེ་རེ་ལ་ལྷའི་བུ་བདུན་བདུན་དང་། དེ་རེ་རེ་ལ་ལྷ་མོ་བདུན་བདུན་དང་། དེ་རེ་རེ་ལ་གཡོག་མོ་བདུན་བདུན་དང་། དེ་རེ་རེ་ལ་སིལ་སྙན་འཁྲོལ་བ་བདུན་བདུན་ཡོད་དེ། གྲོང་གི་མངོན་པར་དགའ་བའོ། །གྲོང་ཁྱེར་དེའི་ཕྱིའི་ངོས་བཞི་ན་ལྷ་རྣམས་ཀྱི་རྩེ་བའི་ས་སྐྱེད་ཚལ་བཞི་བཞི་སྟེ། ཤིང་རྟ་སྣ་ཚོགས་ཅན་དང་། དེར་ཕྱིན་ན་ཤེས་པ་རྩུབ་པར་འགྱུར་བའི་ཚལ་དང་། ལྷའི་བུ་དང་། བུ་མོ་རྣམས་འདྲེས་ཤིང་། འདོད་ཡོན་ལ་སྤྱོད་པའི་ཚལ་དང་། དེར་ཕྱིན་ན་ཡིད་དགའ་བ་སྐྱེ་བའི་ཚལ་དང་། བཞིས་བརྒྱན་ཏེ། རྩེ་ཚུལ་ནི་བདགས་པ་དང་། དཀོན་མཆོག་ཏ་ལའི་

**༼༡༩༣༽**

གཟུངས་སུ་ཤིང་རྟ་སྣ་ཚོགས་ཀྱི་ཚལ་ན་གླང་པོ་ས་སྲུང་གི་བུ་བཟང་ཞིང་མཛེས་པ་དཀར་བ་ཡན་ལག་བདུན་ལེགས་པར་གནས་པ། མགོ་དམར་བ། མཆེ་བ་དྲུག་པ། སྲིད་དུ་དཔག་ཚད་གཅིག ཁོར་ཡུག་དུ་བདུན་ཡོད་པ། འཁོར་གླང་པོ་བརྒྱ་སྟོང་དང་ལྡན་པ་གནས་ཏེ། ལྷ་སྐྱེད་མོས་ཚལ་དུ་འགྲོ་བ་ན། དེས་མགོ་སུམ་ཅུ་རྩ་གསུམ་དུ་སྤྲུལ་ཞིང་། མགོ་རེ་རེ་ལ་མཆེ་བ་དྲུག་དྲུག་དང་། དེ་རེ་རེ་ལ་རྫིང་བུ་བདུན་བདུན་དང་། དེ་རེ་རེ་ལ་པད་མའི་སྡོང་བུ་བདུན་བདུན། པད་མ་རེ་རེ་ལ་ལྷ་མོ་བདུན་བདུན་དང་། དེ་རེ་རེ་ལ་གཡོག་མོ་བདུན་བདུན་དང་། དེ་རེ་རེ་ལ་སིལ་སྙན་འཁྲོལ་བ་བདུན་བདུན་དང་ལྡན་པ་སྤྲུལ་སྟེ། མགོ་དབུས་མ་ལ་དབང་པོ་དང་། གཞན་ལ་ཉེ་དབང་པོ་གཉིས་དང་། གླང་པོ་གཞན་རྣམས་ལ་འཁོར་རྣམས་ཞོན་ནས་འགྲོ་བ་མི་མངོན་པ་ལྟ་བུའི་འགྱོགས་པས་ལྷ་རྣམས་གྲོང་དང་སྐྱེད་མོས་ཚལ་དུ་སྐྱེལ་ལ། དེ་ནས་རྫུ་

**༼༡༩༤༽**

འཕྲུལ་དེ་བཏང་སྟེ། ལྷར་སྤྲུལ་ནས་འདོད་པ་ལ་སྤྱོད་པར་གསུངས་སོ། །སྐྱེད་ཚལ་དེ་རྣམས་ཀྱི་ནི་ཕྱོགས་བཞི་དཔག་ཚད་ཉི་ཤུའི་བཅད་པ་ན་ས་གཞི་བཟང་པོ་འདྲེན་པ་ལྟ་བུ་མཛེས་པ་བཞི་ཡོད་དོ། །གྲོང་ཁྱེར་དེའི་བྱང་ཤར་གྱི་མཚམས་ན་ཤིང་ཡོངས་སུ་འདུ་ས་རྡོལ་ཏེ། དཔག་ཚད་ལྔ་འོག་དུ་ཟུག་པ། བརྒྱ་གྱེན་དུ་འཕགས་པ། ཡལ་ག་དང་། འདབ་མ་ལྔ་བཅུར་ཁྱབ་པ། མེ་ཏོག་རྒྱས་པའི་དྲི་རྫི་ཕྱོགས་སུ་དཔག་ཚད་བརྒྱ་དང་། དེ་མིན་དུ་ལྔ་བཅུ་ལྡང་བའོ། །སར་ཡལ་འདབ་ཀྱི་བརྒྱ་བཅུར་ཁྱབ་པ་དང་། དེའི་དྲུང་དུ་ཟླ་བཞི་འདོད་པས་རྩེ་བར་བཤད་དོ། །བཞག་སར་ཡང་དབྱར་རྩེ་བ་དང་། དེའི་དྲུང་ན་ཨར་མོ་ལི་ཀ་ལྟ་བུའི་རྡོ་ལེབ་དཀར་པོ་ཆུ་ཞེང་དུ་དཔག་ཚད་ལྔ་བཅུ་ལྔ་བཅུ་དང་། རྔམས་སུ་དྲུག་དང་། བཅོ་བརྒྱད་ཆ་ཡོད་པ་དབུས་ན་བརྒྱ་སྦྱིན་གྱི་སེང་གེའི་ཁྲི་དང་། ཉེ་འཁོར་ན་ཉེ་དབང་རྣམས་ཀྱི་ཁྲི་ཡོད་པར་བཤད་དོ། །ལྔ་པ་ནི་ལྷོ་ནུབ་ཀྱི་མཚམས་ན་ལྷའི་འདུན་ས་ཆོས་

**༼༡༩༥༽**

བཟང་སྟེ། དེར་ལྷ་རྣམས་བྱ་བ་དང་བྱ་བ་མིན་པ་ལ་འགྲོའོ། །གཞག་པར་ཤར་ལྷོ་ན་དང་། བྱང་ཤར་ན་དང་། དེའི་འདབ་མ་རྡོ་ལེབ་ཡོད་པར་བཤད་དོ། །གཉིས་པ་ས་དང་མ་འབྲེལ་བའི་གནས་ནི། སུམ་ཅུ་རྩ་གསུམ་པ་དེའི་སྟེང་དུ་འཐབ་བྲལ་སོགས་འདོད་གཟུགས་ཀྱི་ལྷ་རྣམས་ནི་ནམ་མཁའི་གཞལ་མེད་ཁང་ན་གནས་སོ། །དེ་ཡན་ཆད་ཀུན་འཐབ་བྲལ་ཡིན་ཡང་སྤྱི་མིང་དགོས་ལ་བཏགས་ནས། དང་པོ་ལ་འཐབ་བྲལ་ཞེས་བྱ་སྟེ། ལྷ་འོག་མ་གཉིས་ནི། ལྷ་མིན་དང་འཐབ་པས་སོ། །དེ་ལ་ལྷ་མིན་གྱི་གནས་ནི། སར་རི་རབ་ཆུ་ལ་ནུབ་པའི་ཁོང་སེང་ན་ཡོད་པར་བཤད་ཅིང་། འདི་ལྟར་དྲན་པ་ཉེར་བཞག་དུ་གསུངས་ཏེ། དཔག་ཚད་སུམ་ཁྲི་ན། འོད་ལྡན་གྱི་གྲོང་ན་སྒྲ་གཅན་དང་། དེ་ནས་བཞི་སྟོང་ན། སྐར་ཕྲེང་གི་གྲོང་ན་འགུལ་ཕྲེང་དང་། དེ་ནས་བཞི་སྟོང་ན་བསྟན་པའི་གྲོང་ན་རབ་གནོན་དང་། དེ་ནས་

**༼༡༩༦༽**

བཞི་སྟོང་ན་ཟབ་པའམ། གསེར་ལྡན་གྱི་གྲོང་ན། ཐག་བཟངས་རིས་གནས་ལ། དེ་རྣམས་དམའ་ཤོས་བཟང་ཞིང་། བཞི་པའི་གསེར་གྱི་ས་གཞི་ལ་ལྟ་ན་སྡུག་གི་དོད་གསེར་ལྡན་དང་། རྣམ་རྒྱལ་གྱི་དོད་བཏམས་པ་ཅན་དང་། ཆོས་བཟང་གི་དོད་ནོར་བཟང་དང་། ཡོངས་འདུའི་དོད་ཙི་ཏྲ་པ་གཉིས་དང་། ཟླ་བ་དཀར་པོའི་དོད་རྡོ་ལེབ་བཟང་པོ་སྟེ། ཚལ་བཞི་ནི་ཤར་སོགས་ན་ཀུན་དགའ་དང་། རབ་དགའ་དང་། དགའ་བ་དང་། ཀུན་དགའ་རྭ་བའོ། །ས་གཞི་ནི། ཀུན་དགའ་ཅན་ནས་ཀུན་དགའ་རྭ་བ་ཅན་གྱི་བར་རོ། །གླང་པོ་ཆེ་རབ་བརྟན་གྱི་དོད། བཟོད་པར་དཀའ་བ་དང་། ས་སྲུང་གི་བུའི་དོད་དེ། སེང་གེ་གངས་རྩེགས་དང་། རྟ་སྤྲིན་གྱི་ཤུགས་ཅན་གྱི་དོད་བྲག་འཛིངས་ཞེས་པའོ། །ལྷ་དང་འཐབ་པ་ནི། ལྷ་ལྷ་མིན་གྱི་བུ་མོ་འདོད་པ་དང་། ལྷ་མིན་ལྷའི་བདུད་རྩི་བཟང་པོ་འདོད་པས། ཞེ་འགྲས་ཏེ། ལྷ་མིན་རྣམས། རི་རབ་ཀྱི་ཁོང་སེང་

**༼༡༩༧༽**

ནས། གསེར་དངུལ། ཤེལ་མན་ཤེལ། བཻ་ཌཱུརྻའི་མཚོན་ཐོགས་ཞིང་གོ་ཆ་གྱོན་ཏེ། ཆས་པ་ན། དམག་གི་བེར་གྱིས་བརྒྱ་སྦྱིན་གྱི་བ་དན་འགུལ་བས། དམག་འོང་བར་ཤེས་སོ། །དེ་རྣམས་ཀླུ་དང་འཐབ་པས་ཕམ་ན་རང་གི་གནས་སུ་ཟམ་ལྡོག་ལ། དཀར་པོ་ཀླུ་ཕམ་ན། ཆུ་མཚམས་ནས་ཐོན་ཏེ། རྫུ་འཕྲུལ་གྱི་ནམ་མཁའ་ལ་འཕགས་ཤིང་། བང་རིམ་གྱི་ལྷ་སོགས་དང་འཐབ་བོ། །དེའི་ཚེ་ལྷའི་གནས་གསལ་བའི་ཆེད་དུ། སྒྲ་གཅན་གྱི་ཉི་ཟླ་ལག་པས་སྒྲིབ་ཅིང་། རྒྱལ་ཕམ་དང་། སྐྱེ་དགུའི་བདེ་སྡུག་འཛམ་བུའི་གླིང་པའི་དགེ་སྡིག་ལ་རག་ལས་པས། ལྷ་རྣམས་གླིང་འདི་ཡང་ཡང་ཉུལ་ལོ། །ལྷ་ཕམ་ན་ཕོ་ཉ་ངུ་ཞིང་སོང་སྟེ། ལྷའི་དབང་པོ་མཁྱེན་པར་མཛོད་ཅིག ལྷ་མིན་གྱི་དཔུང་སོགས་རྒྱལ་ཆེན་རིགས་བཞི་པའི་མ་ཐུབ་པས། རྩ་གསུམ་པས་ཟློག་པར་མཛོད་ཅིག ཅེས་སྨྲས་པས། དབང་པོས་གཞན་རྣམས་ལ་བསྒོའོ། །གཡུལ་ངོར་སྤྱད་པའི་གླང་

**༼༡༩༨༽**

པོ་རབ་བརྟན་ཡང་། དབང་པོའི་བསམ་པ་ཤེས་ཏེ། དེར་ཕྱིན་ནས་ལྷ་རྣམས་རྩུབ་འགྱུར་གྱི་ཚལ་དུ་ཕྱིན་ནས་འཐབ་པར་མོས་ཏེ། རི་རབ་ནུབ་ཀྱི་སྟེང་དུ་འཐབ་བོ། །གཞག་པར་ལྷོར་འཐབ་པར་བཤད་དོ། །ལྷ་མིན་རྣམས་རི་འཕེན་ཅིང་། དེ་ཀུན་དབང་པོའི་རྡོ་རྗེས་བཅོམ་པའི་དུམ་བུ་རོལ་མཚོ་སོགས་སུ་ལྷུང་བར་སྲོག་ཆགས་དུ་མ་ཤི་བ་སྟེ། མཚོ་དམར་པོར་འགྲོའོ། །ལྷའི་མགོ་དང་རྐེད་པ་ཆད་ན་འཆི་ཡན་ལག་ཐམས་ཅད་ཀྱང་སྐྱེ་སྟེ། སྡུག་བསྔལ་ཆེན་པོ་འབྱུང་ངོ་། །ལྷ་མིན་མི་བཞིན་དུ་གནད་དུ་ཕོག་ན་འཆི་ལ། དེ་ཡང་གསེར་གྱི་ས་གཞིའི་སྟེང་དུ་མཚོ་ཀུན་སྣང་ལ་འཆི་ལ། དེའང་གསེར་གྱི་ས་གཞིའི་སྟེང་དུ་ཤི་བ་དང་། རྐང་ལག་ཆད་པ་སོགས་ཀྱི་གཟུགས་བརྙན་ཤར་ཏེ། དམག་མ་ལོག་པའི་གོང་དུ་མྱ་ངན་བྱེད་ལ། དེ་དག་སུ་ཕམ་པ་དང་། རང་གི་གྲོང་ཁྱེར་དུ་ཞུགས་ནས་ཟམ་པ་བསྡུས་སྒོ་བཅད་དེ་གནས་པ་དང་། དངངས་སྐྲག་བྱུང་ཡང་ཕན་ཚུན་མི་ཚུགས་སོ། །དེ་དག་གི་ཁྱད་པར་བཤད་པ་ལ། འདོད་པ་སྤྱོད་ཚུལ་ནི།

**༼༡༩༩༽**

ལྷ་དེ་རྣམས་ལ་འདོད་པ་སྤྱོད་པ་ནི་དང་པོ་དྲུག་ཡིན་ནོ། །དྲུག་གི་ཡང་རིགས་གོང་མ་གཉིས་ནི། དང་པོ་གཉིས་སྤྲད་དེ་དང་། གསུམ་པ་འཁྱུད་པ་དང་། བཞི་པ་ལག་བཅངས་དང་། ལྔ་པ་རྒོད་པ་དང་། དྲུག་པ་ལྟས་པ་ཙམ་གྱིས་འཁྲིག་པའི་བདེ་བ་མྱོང་ངོ་། །བྱེ་བྲག་དུ་སྨྲ་བ་ནི། དྲུག་ཅར་གཉིས་ཀྱི་གཉིས་སྤྲོད་ཀྱང་གདགས་པར། དེ་སྐད་འབྱུང་བ་ནི། འཁྲིག་པའི་དུས་ཀྱི་ཚད་དོ། །ཅེས་སྨྲ་བའོ། །ལྷ་དེ་དྲུག་གི་འདོད་ཡོན་གཞན་ནི། གོས་སྲང་ཕྱེད་དང་བཞི་ཆ་དང་། བརྒྱད་ཆ་དང་། བཅུ་དྲུག་ཆ་དང་། སོ་གཉིས་ཆ་དང་། རེ་བཞི་ཆའོ། །རྗེ་ཁོལ་དང་། བག་མ་གཏོང་ལེན་དང་། ཕ་མ་དང་། ཕོ་མོའི་དབང་པོ་དང་། བཀྲེས་སྐོམ་དང་། དུས་བཞི་དང་། ཉིན་མཚན་རྣམས་ཡོད་ལ། མུ་གེ་དང་། ཉོ་ཚོང་དང་། ནད་དང་། རྒ་བ་མེད་ཅིང་། ཚ་གྲང་ནི་དང་པོ་ན་ཡོད་ཀྱི། དེ་ལ་གོང་ན་མེད་ཅེས་གཞག་པར་རོ། །སར་འདོད་ལྷ་གོང་མ་གོང་མ་གཉིས་ལ་

**༼༢༠༠༽**

ཆུང་མ་འཆང་བ་དང་། བག་མ་གཏོང་ལེན་མེད་པར་བཤད་ལ། དྲུག་ཅར་ལུས་ཀྱི་ཕྱི་ནང་གཙང་ཞིང་རྡུལ་དང་། དྲི་མ་དང་། རུས་པ་དང་། རྩ་རྒྱུས་དང་། ནང་ཁྲོལ་དང་། བཤང་གཅི་མེད་དོ། །གསེར་དངུལ་ཤེལ་བཻ་ཌཱུརྻ་གཞལ་མེད་ཁང་། བ་གམ་དང་། བསིལ་ཁང་དང་། སྟེགས་བུ་དང་། སྐར་ཁུང་དྲྭ་བ་ཅན་ཉམས་དགའ་བ་ནོར་བུ་སྣ་ཚོགས་པས་སྤྲས་ཤིང་། སྣང་བ་འགྱེད་པ་མཛེས་པ་ཡོད་དོ། །བཟའ་བའི་བདུད་རྩི་སྔོ་སེར་དཀར་དམར་བཞི་འབྱུང་བའི་ལྗོན་ཤིང་དང་། བཏུང་བ་སྦྲང་རྩི་དང་། སྦྲང་ཆང་འབྱུང་བའི་དང་། གཞོན་པ་ཤིང་རྟ་སོགས་འབྱུང་བའི་དང་། གོས་དང་རྒྱན་འབྱུང་བའི་དང་། དྲི་བཟང་དང་། གདུག་པ་དང་། མེ་ཏོག་འཕྲེང་བ་འབྱུང་བའི་དང་། བཞད་གད་དང་། གླུ་དང་། རོལ་མོའི་སྒྲ་འབྱུང་བའི་དང་། སྣོད་སྤྱད་དང་། ཡོ་སྤྱད་སྣ་ཚོགས་འབྱུང་བའི་ལྗོན་ཤིང་ཡོད་དེ། ཅི་འདོད་པ་ཙམ་གྱི་ལག་དུ་འོང་ལ། སྒྲ་མི་སྙན་ན་ནི་ཤིང་དེ་དག་ལ་དཔག་བསམ་གྱི་ཤིང་ཞེས་བྱ་སྟེ།

**༼༢༠༡༽**

རང་གི་ལེན་གྱི་བསམ་པ་ཙམ་གྱིས་འོང་བ་མིན་ནོ། །ཆུ་ཡན་ལག་བརྒྱད་ལྡན་གྱི་རྫིང་བུ་དང་། མཚོ་མེ་ཏོག་སྣ་ཚོགས་དང་། བྱ་སྣ་ཚོགས་སྐད་སྙན་པ་འབྱིན་པ་ཅན་དང་། དུས་དུས་སུ་བག་མེད་པ་ལ་བསྐུལ་བར་བྱེད་པའི་རྔ་སྒྲ་དང་། ལམ་སྲང་ཀུན་ན་སིལ་སྙན་དང་ཕེག་རྡོབ་པའི་སྒྲ་སྒྲོགས་པའི་ལྷ་མོ་མཛེས་མས་གང་བ་དང་། ས་ལ་མེ་ཏོག་མན་ད་རྭ་བ་འདི་པའི་པུས་མོ་ནུབ་ཙམ་གྱི་ཁེབས་པའི་རྙིང་པ་རྣམས་རླུང་གི་འདོར་ཅིང་། གསར་པ་ལེགས་པར་འགྲེམས་ཏེ། དྲན་པ་ཉེར་བཞག་དུ། ལྷ་རྣམས་བསོད་ནམས་དབང་རྐྱེན་གྱིས། །ལྷའི་གྲོང་དུ་རླུང་ཆེན་ལྡང་། །མེ་ཏོག་རྙིང་པ་འདོར་བྱེད་ཅིང་། །མེ་ཏོག་གསར་པ་ལེགས་པར་འགྲེམས་ཞེས་སོ། །ལྷ་སྐྱེ་བའི་ཚུལ་ནི། ལྷ་མོ་རྣམས་ལ་མངལ་གྱི་གནས་མེད་པས། ལྷའམ་ལྷ་མོའི་སྤང་དུ་བྱིས་པ་ལོ་ལྔ་ཙམ་ལོན་པ་ཙམ་ནས། ལོ་བཅུ་ལོན་པ་ལྟ་བུའི་བར་དུ་རིམ་པ་བཞིན། འདོད་ལྷ་དྲུག་པོ་དེ་རྣམས་སུ་སྐྱེ་ལ།

**༼༢༠༢༽**

གཞན་རྣམས་ལུས་མྱུར་དུ་རྫོགས་ཞིང་། བརྒྱ་སྦྱིན་ལུས་རྫོགས་པ་སྐྱེ་བས། སྔ་ཕྱི་རྗེ་བའང་། གཞན་གྱིས་མི་ཚོར་རོ། །གཟུགས་ཅན་གྱི་ལྷ་རྣམས་ནི། ལུས་ཀུན་རྫོགས་པ་དང་། གོས་དང་བཅས་པ་ཉིད་དུ་སྐྱེ་ཞིང་། འདོད་ཁམས་པ་ནི། ངོ་ཚ་ཁྲེལ་ཡོད་ཤས་ཆུང་བས། གཅེར་བུར་སྐྱེ་ལ། རྒྱལ་བུ་དོན་གྲུབ་དང་། དགེ་སློང་མ་དཀར་མོ་དང་། དགེ་ཚུལ་མ་ནི་གོས་དང་བཅས་པར་རོ། །ལྷ་ཀུན་ཀྱང་སཾ་སྐྲྀ་ཏའི་སྐད་དུ་སྨྲའོ། །ཁ་ཅིག་བདེན་པ་སྨྲ་བའི་དབང་དུ་བྱས་པའོ། །ཞེས་ཟེར་རོ། །འདོད་པ་དང་སྐྱེ་བའི་ཚུལ་ནི། འདོད་པ་ཇི་ལྟར་གནས་པ་དང་། རང་གི་སྤྲུལ་པ་དང་། གཞན་གྱི་སྤྲུལ་པ་ལ་དབང་བྱེད་པའི་སྐྱེ་བ་གསུམ་པོ་ནི། རིམ་པ་བཞིན་འདོད་ལྷ་དང་པོ་བཞི་མིར་བཅས་པ་རྣམས་དང་། འཕྲུལ་དགའ་བ་དང་། གཞན་འཕྲུལ་དབང་བྱེད་པའོ། །དབེན་པ་ལས་སྐྱེས་པ་དང་། ཏིང་ངེ་འཛིན་ལས་སྐྱེས་པ་དང་། དགའ་བ་མེད་པའི་བདེ་བ་ཅན་གྱི་སྐྱེ་བ་གསུམ་པོ་ནི་རིམ་པ་

**༼༢༠༣༽**

བཞིན། བསམ་གཏན་དང་པོ་གསུམ་གྱི་སྐྱེ་བ་སྟེ། དེ་རེ་རེ་ལ་ས་ནི་གསུམ་གསུམ་སྟེ་དགུའོ། །བར་ཐག་གི་ཁྱད་ནི། ལྷ་གནས་དེ་རྣམས་ཀྱི་བར་ཐག་ཇི་སྲིད་ཅེ་ན། གནས་དང་གནས་ནས་འོག་འཛམ་གླིང་ཇི་སྲིད་པ་དེ་དང་། དེའི་གོང་དུ་དེ་སྲིད་དེ། འདི་ནས་རྒྱལ་ཆེན་བཞིའི་ཕོ་བྲང་ལ་དཔག་ཚད་བཞི་ཁྲི་དང་། དེ་ནས་སུམ་ཅུ་རྩ་གསུམ་ལ་བཞི་ཁྲིའོ། །འདི་ནས་རྩ་གསུམ་ལ་བརྒྱད་ཁྲི་དང་། དེ་ནས་འཐབ་རལ་ལ་བརྒྱད་ཁྲི་སོགས་ཏེ། འདི་ནས་ཤིན་དུ་མཐོང་ཙམ་དེ་ནས་འོག་མིན་དུའི་བར་རོ། །གདགས་པ་ལས་ནི། གོང་མ་གཉིས་ལ་དྲུག་འབུམ་བརྒྱད་ཁྲི་དང་། གཞན་ཐམས་ཅད་བཞི་ཁྲིའི་བར་རོ། །ཅི་འོག་མས་གོང་མའི་གནས་སུ་ཕྱིན་ནས་མཐོང་ངམ་ཞེ་ན། རང་གི་ས་གོང་མའི་རྫུ་འཕྲུལ་ཐོབ་པའམ། གཞན་རྟེན་ཏེ། དེ་ན་གནས་པའི་ལྷས་ཁྲིད་ན་མཐོང་གི་དེ་དག་མ་གཏོགས་པ་དེ་རྣམས་ཁམས་དང་། ས་གོང་མར་འགྲོ་བ་དང་། མཐོང་བ་མེད་དོ། །རྒྱལ་ཆེན་བཞི་པ་ནི། རྩ་གསུམ་

**༼༢༠༤༽**

པར་འགྲོ་ཞིང་། མངོན་པར་དགའ་བའི་ཞིང་ནའང་། གསེར་དངུལ་གྱི་སྐས་ལ་འཛེགས་ཏེ། མི་རྣམས་དེར་འགྲོ་བར་བཤད་དོ། །སྐྱེ་རབས་སུ། ཚངས་པ་མཐོང་བར་བཤད་པ་ནི། །འདོད་པའི་ལུས་སུ་སྤྲུལ་པའོ། །དེ་རྣམས་ཀྱི་ཚད་ནི་འཐབ་བྲལ་སོགས་བཞི། རི་རབ་ཀྱི་སྟེང་ཙམ་ཞེས་དང་། གཞན་ནི་གོང་མ་ཉིས་འགྱུར་དུ་སྨྲའོ། །བསམ་གཏན་དང་པོ་གླིང་བཞི་པ་ཙམ་དང་། གཉིས་པ་སྟོང་སྤྱི་ཕུད་ཙམ་དང་། གསུམ་པ་སྟོང་གཉིས་པ་ཙམ་དང་། བཞི་པ་སྟོང་གསུམ་ཙམ་དུ་སྨྲ་སྟེ་གཞན་ནི་དང་པོ་གསུམ་སྟོང་སྤྱི་ཕུད་ཙམ་དང་། བཞི་པ་ཚད་མེད་དུ་སྨྲའོ།། །།གསུམ་པ་སྟོང་གསུམ་ངོས་བཟུང་ཞིང་འབྱུང་འཇིག་མཉམ་དུ་བསྟན་པ་ནི། གླིང་བཞི་པ་དང་། ཉི་ཟླ་དང་། རི་རབ་དང་ནི་འདོད་ལྷ་དང་། ཚངས་པའི་འཇིག་རྟེན་བསམ་གཏན་དང་པོ་མན་ཆད་ལ་སྟོང་སྤྱི་ཕུད་ལྟ་བུ་ཡིན་ནོ། །སྤྱི་ཕུད་དེ་སྟོང་ལ་ནི། སྟོང་གཉིས་བར་མའི་འཇིག་རྟེན་གྱི་ཁམས་ཞེས་པ་ཡིན་ནོ། །སྟོང་གཉིས་པ་དེ་སྟོང་ལ་ནི་སྟོང་གསུམ་

**༼༢༠༥༽**

གྱི་འཇིག་རྟེན་ཞེས་བྱ་སྟེ་གླིང་བཞི་བྱེ་བ་ཕྲག་རྒྱའོ། །དེ་གསུམ་ཀ་ལ་ཡང་ལྕགས་རི་རེ་དང་བདག་བྱེད་པའི་ཚངས་པ་རེ་བཤད་དོ། །དེ་ཐམས་ཅད་མེ་སོགས་ཀྱི་མཉམ་དུ་འཇིག་ཅིང་འབྱུང་བ་སྟེ་འཆགས་སོ། །གཉིས་པ་ཞར་ལ་སེམས་ཅན་གྱི་ཚད་བཤད་པ་ལ་གཉིས་ཏེ། ལུས་ཚད་དང་། ཚེ་ཚད་དོ། །དང་པོ་ལ་གསུམ་སྟེ། མི་དང་། འདོད་ལྷ་དང་། གཟུགས་ཁམས་པའི་ལུས་ཚད་དོ། །དང་པོ་ལ་འཛམ་བུ་གླིང་པ་ཚེ་ལོ་བརྒྱ་པ་རྣམས་ཀྱི་ལུས་ཚད་ནི། ཁ་ཅིག་ཁྲུ་བཞི་པ་དང་། ཕལ་ཆེའི་ཕྱེད་དང་བཞི་སྟེ། ཁྲུ་ནི་ཆོས་མངོན་པ་དུས་ཀྱི་མིའི་ཁྲུས་རྩི་བར་རྒྱལ་པོ་སྲས་སུ་བཤད་ལ། འོན་ཀྱང་འོག་ནས་འཆད་པའི་འགྱུར་སྒྲེས་པའི་ཁྲུའོ། །བསྐལ་པ་དང་པོའི་མི་འགའ་ཞིག་ནི་བརྒྱ་སྦྱིན་དང་མཉམ་སྟེ་ཡབ་སྲས་མཇལ་བར་སྤྱི་བོ་སྐྱེས་དང་། བརྒྱ་སྦྱིན་སྟན་གཅིག་ལ་འདུག་པ་ན་མིག་འབྱེད་འཛུམ་ཡོད་མེད་མ་རྟོགས་པ་ཁྱད་མེད་པར་བཀའ་སྩལ་པས་སོ། །ཤར་ལུས་འཕགས་ཁྲུ་བརྒྱད། བ་ལང་

**༼༢༠༦༽**

སྤྱོད་པ་ཁྲུ་བཅུ་དྲུག་དང་། བྱང་སྒྲ་མི་སྙན་པ་སོ་གཉིས་པ་ཞེས་བྱ་བ་ཕྱི་མ་ཉིས་འགྱུར་དུ་སྐྱེད་དོ། །ལྷའི་གཟུགས་ཚད་ནི་འདོད་དང་ལྡན་པ་ལྷའི་ལུས་ཚད་རྒྱལ་ཆེན་བཞི་པ་རྒྱང་གྲགས་བཞི་ཆ་ནས་དགའ་ལྡན་པ་གཅིག་དང་། གཞན་འཕྲུལ་བ་རྒྱང་གྲགས་ཕྱེད་དང་གཉིས་ཀྱི་བར་དུ་རྒྱང་གྲགས་བཞི་ཆ་རེ་སྐྱེད་དོ། །གཟུགས་ཅན་དང་པོ་ནི། སྤྱིའི་བོང་ཚོད། ཚངས་རིགས་པ་དཔག་ཚད་ཕྱེད་ཕྱེད་སྐྱེད་དེ། འོད་ཆུང་བའི་གཉིས་སོ། །དེའི་ལྷག་ཚད་མེད་འོད་ཡན་ཆད་ཀྱི་ལུས་ནི། འོག་མས་གོང་མ་ཉིས་འགྱུར་ཉིས་འགྱུར་གྱིས་ཆེ་སྟེ། དགེ་རྒྱས་པའི་རེ་བཞི་དང་། སྤྲིན་མེད་པས་དཔག་ཚད་གསུམ་དོར་བས། བརྒྱ་ཉེར་ལྔ་ནས་འོག་མིན་པའི་ཁྲི་དྲུག་སྟོང་གི་བར་རོ། །ཚེ་ཚད་གཉིས་ཏེ་ཚེ་ཚད་དངོས་དང་། བར་དུ་འཆི་བ་ཡོད་མེད་དཔྱད་པའོ། །དང་པོ་ལ་གཉིས་ཏེ། བདེ་འགྲོ་དང་། ངན་འགྲོའི་ཚེ་ཚད་དོ། །དང་པོ་ལ་མིའི་ཚེ་ཚད་ནི། སྤྱིའི་བོང་ཚོད་ཐ་དད་པ་རྣམས་ཀྱི་ཚེ་ཚད་ཀྱང་ཐ་དད་དམ་ཞེ་ན། སྒྲ་མི་སྙན་ན་ཚེ་ལོ་སྟོང་སྟེ། ནུབ་དང་

**༼༢༠༧༽**

ཤར་གཉིས་ན། དེའི་ཕྱེད་ཕྱེད་སྤངས་པ་སྟེ། རིམ་པས་ལྔ་བརྒྱ་དང་། ཉིས་བརྒྱ་ལྔ་བཅུའོ། །འཛམ་གླིང་འདི་ན་མ་ངེས་ཏེ། རེས་ཐུང་སྟེ་ཐ་མར་ལོ་བཅུ་དང་། རེས་རིང་སྟེ་བསྐལ་བ་དང་པོའི་མིའི་ཚེ་ལོ་དཔག་ཏུ་མེད་དོ། །འདོད་ལྷའི་ཚེ་ཚད་ནི། མི་ལོ་ལྔ་བཅུ་ལ་འདོད་ལྷ་འོག་མ་རྒྱལ་ཆེན་བཞི་པའི་ཉིན་ཞག་གཅིག་སྟེ། ཉིན་ཞག་དེའི་བགྲང་པའི་ཞག་སུམ་བཅུ་ལ་ཟླ་བ་དང་། དེ་བཅུ་གཉིས་ལ་ལོར་བྱས་པའི་རྒྱལ་ཆེན་བཞི་པའི་ཚེ་ནི་ལོ་ལྔ་བརྒྱའོ། །འདོད་ལ་གོང་མ་ལྔའི་ཞག་དང་། ལོའི་ཚད་གཉིས་ཀ་ཉིས་འགྱུར་ཏེ། རིམ་པ་བཞིན་མི་ལོ་བརྒྱ་དང་། ཉིས་བརྒྱ་དང་། བཞི་བརྒྱ་དང་། བརྒྱད་བརྒྱ་དང་། སྟོང་དྲུག་བརྒྱ་ཉིན་ཞག་སྟེ། དེའི་བགྲང་པའི་ལོ་སྟོང་དང་། ཉིས་སྟོང་དང་། བཞི་སྟོང་དང་། བརྒྱད་སྟོང་དང་། ཁྲི་དྲུག་སྟོང་ནི་ཚེ་ཚད་དོ། །གཉའ་ཤིང་འཛིན་ཡན་ཆད་ན་ཉི་ཟླ་མེད་ཀྱང་ཉིན་མཚན་ནི། ཀུ་མུ་ཏ་དང་པད་མ་ལྟར། མེ་ཏོག་ཁ་བྱེ་ཟུམ་དང་། བྱ་རྣམས་སྐད་འབྱིན་མི་འབྱིན་དང་།

**༼༢༠༨༽**

གཉིད་སངས་པ་དང་། བྲོ་བ་ལས་ཏེ། སྣང་བའི་བྱ་བ་ནི་རང་གི་འོད་ཀྱིས་སོ། །ཁམས་གོང་མའི་ཚེ་ཚད་ལ། གཟུགས་ཁམས་ཀྱི་ཚེ་ཚད་ནི། གཟུགས་ཅན་གྱི་ཁམས་རྣམས་ན་ཉིན་མཚན་མེད་དེ། ཚེ་ནི་རང་གི་ལུས་གཞལ་བའི་དཔག་ཚད་ཀྱི་གྲངས་ཀྱི་བསྐལ་བ་ཡིས་ཏེ། གཟུགས་ཅན་དང་པོ་བསྐལ་བ་ཕྱེད། །དེའི་གོང་མ་ཕྱེད་ཕྱེད་སྐྱེད། །འོད་ཆུང་རྣམས་ཀྱི་ལྷ་ཡན་ཆད། །ཚེ་ནི་ཉིས་འགྱུར་ཉིས་འགྱུར་ཏེ། །སྤྲིན་མེད་བསྐལ་བ་གསུམ་དོར་རོ། །ཞེས་པའོ། །གཟུགས་མེད་ཀྱི་ཚེ་ཚད་ནི། གཟུགས་མེད་ནམ་མཁའི་ཚེ། བསྐལ་པ་སྟོང་ཕྲག་ཉི་ཤུ་སྟེ། གོང་མ་གསུམ་ཉི་ཤུ་རེས་ལྷག་གོ །འོ་ན་བསྐལ་པ་དེ་གང་ཞེ་ན། ཆད་མཉམ་ལ། རང་གི་ཉིན་ཞག་དེའི་བགྲང་པའི་དྲུག་པོ་དེ་རྣམས་ཀྱི་ཚེ་འདོད་ལྷ་དྲུག་དང་། ལོ་གྲངས་འདྲ་བ་ཡིན་ཏེ། རྒྱལ་ཆེན་བཞི་པའི་ཚེ་ཚད་ནི་ཡང་སོས་པའི་ཞག་གཅིག་སྟེ། ཞག་དེ་སུམ་བཅུ་ལ་ཟླ་བ། དེ་བཅུ་གཉིས་ལ་ལོར་བྱས་པའི་ལྔ་བརྒྱ་ཐུབ་པ་སོགས་སོ། །རབ་ཏུ་ཚ་བ་ནི།

**༼༢༠༩༽**

བར་བསྐལ་ཕྱེད་དང་། མནར་མེད་ནི། བར་བསྐལ་གཅིག་གོ །དུད་འགྲོ་རྣམས་ཚེ་མཆོག་དུ་རིང་བ་ནི། བར་བསྐལ་གཅིག་ཏེ། དགེ་སློང་དག་ཀླུ་བརྒྱད་པ་ནི། ཀླུ་ཆེན་པོ་སྟེ། བསྐལ་པར་གནས་པ་འཛིན་པའོ། །ཞེས་སོ། །ཐུང་བ་ཡུད་ཙམ་པར། མདོ་ཉི་མའི་སྙིང་པོར། ཡིད་བཏགས་རྣམས་ཀྱི་ཚེ་ནི། མིའི་ཟླ་བ་གཅིག་ཉིན་ཞག་དུ་བྱས་པའི་ལོ་ལྔ་བརྒྱ་སྟེ། མི་ལོ་ཁྲི་ལྔ་སྟོང་ངོ་། །མདོ་ཉི་མའི་སྙིང་པོར་ཐུང་བས་སྟོང་དང་། རིང་བས་སྟོང་ཕྲག་བརྒྱད་ཅུ་ཐུབ་པར་བཀའ་སྩལ་ཏོ། །མ་ག་ཏའི་ཁལ་བརྒྱད་ཅུ་ཤོང་བའི་ཏིལ་གྱི་སྦྱང་བ་ཏིལ་གྱིས་བྱུར་བུར་བཀང་བའི་ནང་ན་ལོ་བརྒྱ་བརྒྱ་ཞིང་། ཏིལ་ཉག་ཅིག་ཕྱུང་བས་ཟད་པར་གྱུར་པ་ནི། ཆུ་བུར་ཅན་གྱི་ཚེ་སྟེ། གྲང་དམྱལ་གཞན་བདུན་གྱི་ཚེ་ནི་ཉི་ཤུ་ཉི་ཤུར་སྒྱུར་རོ། །སར་ནི། ཚ་དམྱལ་རྣམས་ཀྱི་ཕྱེད་ཕྱེད་དུ་བཤད་དོ། །ཚེ་མ་རྫོགས་པར་འཆི་བ་ཡོད་དམ་ཞེ་ན། སྒྲ་མི་སྙན་པ་ནི། ཚེ་ངེས་པར་རིང་པོར་འཚོ་ལ། དེ་མ་གཏོགས་

**༼༢༡༠༽**

པ་ལ་བར་དུ་འཆི་བ་ཡོད་དོ། །གཞན་ཡང་བར་སྐབས་སུ་མི་འཆི་བ་བྱང་སེམས་སྐྱེ་བ་གཅིག་གིས་ཐོགས་པ་དང་། སྲིད་པ་ཐ་མ་པ་དང་། རྒྱལ་བས་བསྟན་པ་དང་། རྒྱལ་བའི་ཐད་དུ་གཏང་བའི་ཕོ་ཉ་དང་དད་པ་དང་། ཆོས་ཀྱི་རྗེས་སུ་འབྲང་བ་དག་དང་། བྱང་སེམས་ཐ་མ་དང་། འཁོར་ལོ་སྒྱུར་བ་དང་། དེ་དག་མངལ་ན་ཡོད་པའི་ཡུམ་དང་། བྱམས་པ་དང་། ཉོན་མོངས་པ་མེད་པ་དང་། འགོག་པ་དང་། འདུ་ཤེས་མེད་པའི་སྙོམས་འཇུག་ལ་ཞུགས་པ་སོགས་སོ། །གསུམ་པ་དེ་དག་འཇལ་བྱེད་ཀྱི་ཚད་ནི། གཟུགས་ཀྱི་ཆུང་མཐའ་རྡུལ་ཕྲ་རབ་དང་། མིང་གི་མཐའ་ཡི་གེ་དང་། དུས་ཀྱི་མཐའ་སྐད་ཅིག་ཡིན་པ་དེ་དག་ལས་རྩམ་ནས་ཡུལ་གྱི་ཚད་ནི། ཕྲ་རབ་རྡུལ་དང་། རྡུལ་ཕྲན་དང་། དེ་བཞིན་དུ་ལྕགས་རྡུལ་དང་། ཆུ་རྡུལ་དང་། རི་བོང་རྡུལ་དང་། ལུག་རྡུལ་དང་། གླང་རྡུལ་དང་། ཉི་ཟེར་གྱི་རྡུལ་དང་། སྲོ་མ་དང་། དེ་ལས་བྱུང་བ་ཤིག་དང་། དེ་བཞིན་དུ་ནས་དང་། སོར་ཚིགས་རྣམས་ནི་གོང་ནས་གོང་དུ་བདུན་སྒྱུར་

**༼༢༡༡༽**

བར་ཤེས་པར་བྱའོ། །སོར་མོ་ཉི་ཤུ་བཞི་ལ་ཁྲུ་དང་། ཁྲུ་བཞི་ལས་ནི་གཞུ་གང་སྟེ། འདོམ་གང་ངོ་། །གཞུ་དེ་ལྔ་བརྒྱ་རྣམས་ལ་རྒྱང་གྲགས་ཏེ། དེ་ཙམ་གྲོང་ནས་འཕགས་པ་ལ་དགོན་པར་འདོད་ལ། རྒྱང་གྲགས་དེ་བརྒྱད་ལ་དཔག་ཚད་ཅེས་བྱའོ། །ལུང་རྣམ་འབྱེད་དུ། སྔ་ཕྱི་རྣམས་དྲུག་འགྱུར་དང་། གདགས་པར་རྡུལ་ཕྲ་རབ་བདུན་ལ་ཉི་ཟེར་གྱི་རྡུལ་དུ་བཤད་པའང་ཡོད་དོ། །དུས་ཀྱི་ཚད་ལ་ལོའི་ཚད་ནི། དུས་མཐའི་སྐད་ཅིག་མ་བརྒྱ་ཉི་ཤུ་ལ། དེའི་སྐད་ཅིག་གོ །དེའི་སྐད་ཅིག་དྲུག་བཅུ་ལ་ཐང་གཅིག་གོ །ཐར་གཅིག་སུམ་ཅུ་ལ་ཡུད་ཙམ་སྟེ། དེ་དང་ཉིན་ཞག་དང་། ཟླ་བ་གསུམ་གོང་ནས་གོང་དུ་སུམ་ཅུ་སྒྱུར་རོ། །ཞག་མི་ཐུབ་དྲུག་དང་བཅས་པའི་ཟླ་བ་བཅུ་གཉིས་ལ་ལོག་གཅིག་སྟེ། ཞག་མི་ཐུབ་ནི་དགུན་དང་། དཔྱིད་དང་། དབྱར་རྣམས་ཀྱི་ཟླ་བ་ཕྱེད་གཉིས་འདས་ནས། ཟླ་བ་ཕྱེད་ནི་ལུས་པ་ན་མཁས་པས་ཞག་མི་ཐུབ་པ་དོར། ཞེས་པ་ལྟར་ཏེ། དགུན་ནི་མགོ་ཅན་

**༼༢༡༢༽**

ནས་རྩོམ་པར་དུས་ཚིགས་སྟོན་པའི་གཞུང་ཁུངས་མ་ཀུན་མཐུན་པས། རྒྱལ་དང་། དབོ་དང་། ས་ག་དང་། ཆུ་སྟོད་དང་། ཁྲུམས་དང་། སྨིན་དྲུག་ཅན་རྣམས་ཀྱི་གནམ་སྟོང་ཆད་པ་ན་ཞག་ཉེར་དགུ་ཟླ་བའོ། །དེ་ནས་མར་ངོ་སྔོན་འགྲོ་ལྟར་ན། སྟོན་དཔྱིད་འབྲིང་ཐུབ་ཅིང་། དབྱར་དགུན་འབྲིང་མི་ཐུབ་ལ། ཡར་ངོ་སྔོན་འགྲོ་དང་སྒོ་སྟུན་ན་མིང་དེ་ལས་ཟློག་པ་ཡིན་ཡང་དེ་དག་གནད་དུ་མ་ཤེས་ན་བབ་བཅོལ་དུ་འགྱུར་རོ། །བསྐལ་པའི་ཚད་ནི། བསྐལ་པ་མང་པོ་བར་བསྐལ་འཇིག་འཆགས་ཀྱི་བསྐལ་པ་སོགས་བཤད་པ་དེ་ལ་འཇིག་བསྐལ་ནི། དམྱལ་བའི་སྲིད་པ་གསར་སྐྱེ་མེད་པ་ནས་སྣོད་ཟད་པའི་བར་ཏེ། སེམས་ཅན་འཇིག་པ་ནི། དམྱལ་བ་ལས་ཟད་པ་རྣམས་འགྲོ་བ་གཞན་དུ་སྐྱེ་ལ། མ་ཟད་པ་རྣམས་ཞིང་གཞན་གྱི་དམྱལ་བར་སྐྱེ། ཞིང་འདིར་གཅིག་ཀྱང་མེད་པ་འཇིག་ལ། དུད་འགྲོ་དང་ཡི་དྭགས་ཀྱང་དེ་དང་འདྲའོ། །རྒྱ་མཚོའི་དུད་འགྲོ་སྔར་འཇིག་སྟེ། མི་ཡུལ་པ་རྣམས་མི་དང་ལྷན་ཅིག་དུའོ། །གླིང་

**༼༢༡༣༽**

གསུམ་གྱི་མི་གང་རུང་རེས་ཆོས་ཉིད་ཀྱིས་ཐོབ་པའི་བསམ་གཏན་དང་པོ་སྐྱེད་དེ། གཞན་རྣམས་ཀྱང་དེའི་རྗེས་སུ་སློབ་ཅིང་། ཤི་ན་ཚངས་པའི་འཇིག་རྟེན་དུ་སྐྱེ་ལ། སྒྲ་མི་སྙན་པ་ལ་ཆགས་བྲལ་གྱི་ལམ་མེད་པས་འདོད་ལྷར་སྐྱེ་སྟེ། འདོད་ལྷ་རྣམས་བསམ་གཏན་དང་པོ་ཐོབ་པས་ཚངས་པའི་འཇིག་རྟེན་དུ་སྐྱེ་ལ། དེ་རྣམས་ཀྱི་བསམ་གཏན་གཉིས་པ་ཆོས་ཉིད་ཀྱིས་ཐོབ་པས་འོད་གསལ་དུ་སྐྱེ། ཞིང་ཆུས་འཇིག་པ་ན་བསམ་གཏན་གསུམ་པ་དང་། རླུང་གིས་འཇིག་པ་ན་བཞི་པ་ཐོབ་སྟེ། དེ་དག་ཏུ་སྐྱེ་བོ། དེ་ལ་བར་བསྐལ་བཅུ་དགུའོ། །སྣོད་འཇིག་པ་ནི། ཆར་པ་མེད་པས་རྩ་ཤིང་དང་། སྨན་རྣམས་ཉི་མ་འདི་ཉིད་ཀྱི་བསྲེགས་ཏེ། ཉི་མ་གཞན་དྲུག་འདི་བས་བཞི་འགྱུར་བས་ཚ་ཞིང་། གཉིས་པས་ལྡེང་ཁ་ཆེ་ཆུང་དང་། གསུམ་པས་ཆུ་བོ་ཆེ་ཆུང་དང་། བཞི་པས་མཚོ་མ་དྲོད་པ་དང་། ལྔ་པ་དང་དྲུག་པའི་ཕྱོགས་ཀྱིས་རྒྱ་མཚོ་ཆེན་པོ་སྐེམ་ལ། དྲུག་པ་དང་བདུན་པས་རི་རབ་དང་ས་ཆེན་པོ་བསྲེགས་ཏེ། ཉི་མའི་དཀྱིལ་

**༼༢༡༤༽**

འཁོར་ནི་སེམས་ཅན་གྱིས་སྟོང་བའོ། །དེ་ལས་མེ་ལྕེ་རླུང་གི་ཁྱེར་ནས་ཚངས་པའི་འཇིག་རྟེན་བསྲེགས་ལ། དེའི་ཚེ་འོད་གསལ་བའི་ལྷ་གཞན་པ་རྣམས་མེ་དེ་བྱུང་བར་དོགས་ནས་སྐྲག་པ་ལ། ལྷ་རྒན་པོ་སྲིད་པ་ཆགས་འཇིག་ལ་མཁས་པ་རྣམས་ཀྱིས་གྲོགས་པོ་རྣམས་མ་འཇིགས་ཞིག མེ་ལྕེ་འདི་ནི། སྔོན་ཡང་ཚངས་པའི་འཇིག་རྟེན་སྟོངས་པ་སྟེ་བསྲེགས་ནས། དེ་ཉིད་དུ་མེད་པར་གྱུར་ཏེ། ཞེས་དབུགས་འབྱིན་ཏོ། །ལྷ་དེ་དག་ལུས་ཤིན་དུ་འདྲ་ཡང་། དེ་ལྟར་དུ་འདུ་ཤེས་ཐ་དད་དུ་གྱུར་པས་ན། ལུས་གཅིག་ཅིང་འདུ་ཤེས་ཐ་དད་པའོ། །ཞེས་མདོ་སྡེ་པ་འདོད་དོ། །དེས་ན་མདོར་ས་ཆེན་པོ་དང་། རི་རབ་ཀྱང་བསྲེགས་ཏེ། ཚིག་པ་ན་དུ་བ་ཡང་མེད། ཐལ་བའི་ལྷག་མ་ཡང་མེད་དེ། དགེ་སློང་རྣམས་འདུ་བྱེད་ཐམས་ཅད་ནི། དེ་ལྟར་མི་རྟག་པ། མི་རྟེན་པ། ཡིད་རྟེན་དུ་མི་རུང་བའོ། །ཞེས་བཀའ་སྩལ་ཏོ། །ཆུས་འཇིག་པ་ན་བསམ་གཏན་གཉིས་པ་ཉིད་ལས་བྱུང་བའི་ཆུས་སྣོད་ལན་

**༼༢༡༥༽**

ཚ་བཞིན་དུ་ཞུ་ནས། ཆུ་དེ་ཡང་མེད་པར་འགྱུར་རོ། །རླུང་གིས་འཇིག་པ་ན། བསམ་གཏན་གསུམ་པ་ཉིད་ལས་བྱུང་བའི་རླུང་ཁམས་ཀྱིས་ཏེ། རླུང་ནད་ཀྱིས་ལུས་སྐམ་པ་ལྟར་སྣོད་མེད་པར་བྱེད་ཅིང་། རླུང་དེ་ཡང་མེད་པར་འགྱུར་རོ། །དེས་ན་བདགས་པར་དེ་ལྟར་ལྷུན་པོ་རྒྱ་མཚོ་ཆེ་དྭང་བ། །དེ་བཞིན་མཐོ་རིས་ཟད་གྱུར་ཤེས་ནས་ནི། །སྐྱེ་བོ་དམ་པ་རྣམས་ཀྱིས་བསྟེན་པ་ཡི། །འཕགས་པའི་གནས་ལ་རྟག་ཏུ་བློ་གཞོལ་ཅིག །ཅེས་སོ། །འཆགས་པའི་བསྐལ་པ་ནི། དང་པོ་རླུང་འཆགས་པ་ནས། དམྱལ་བའི་སྲིད་པ་འཆགས་པའི་བར་དུ་བར་བསྐལ་ཉི་ཤུའོ། །ཡང་རླུང་གི་ཞིག་ན་བསམ་གཏན་གསུམ་པ་སོགས་དང་། ཆུས་ཞིག་ན་གཉིས་པ་སོགས་དང་། མེས་ཞིག་ན་དང་པོ་ནས་འདོད་ལྷའི་གཞལ་ཡས་ཁང་རྣམས་སྤྲུལ་པར་འཆགས་སོ། །དེ་ནས་སྣོད་ཀྱི་སྔ་ལྟས་རླུང་འཇམ་བུ་ལངས་པ་རླུང་གི་དཀྱིལ་འཁོར་དུ་འགྱུར་ཞིང་། དེ་ནས་གསེར་གྱི་སྙིང་

**༼༢༡༦༽**

པོ་ཅན་གྱི་སྤྲིན་ལས་ཆར་ཆེན་པོ་འབབ་པས་ཆུའི་དཀྱིལ་འཁོར་དང་། དེའི་སྟོད་རླུང་གི་མཐས་ཞིང་། སྲ་བར་བྱས་པས་སའི་དཀྱིལ་འཁོར་དང་། དེའི་སྟེང་དུ་སྤྲིན་ཁམས་སྣ་ཚོགས་པ་ཅན་ལས་ཆར་བབས་པས་རྒྱ་མཚོ་འབྱུང་སྟེ། སྙིང་རྗེ་པད་མ་དཀར་པོར། ཆུའི་ནང་ན་གསེར་གྱི་པད་མ་འདབ་མ་སྟོང་དང་ལྡན་པ་སྟོང་སྣང་ནས། གནས་གཙང་མའི་ལྷ་རྣམས་ཀྱིས་ཅིའི་ལྟས་ཡིན་རྟགས་པས་བསྐལ་པ་འདི་ལས་སངས་རྒྱས་སྟོང་འབྱུང་བའི་ལྟས་སུ་ཤེས་ཏེ། བསྐལ་པ་འདི་ནི་བཟང་པོའོ། །ཞེས་བཀའ་སྩལ་ཏོ། །དེའི་ཁམས་བཟང་པོ་རྣམས་རླུང་གི་སྲུབས་པས་རི་རབ་དང་། འབྲིང་རྣམས་སྲུབས་པས་གསེར་གྱི་རི་བདུན་དང་། ངན་པ་རྣམས་ལས་གླིང་དང་། གླིང་ཕྲན་དང་། ཁོར་ཡུག་གི་རི་རྣམས་འབྱུང་སྟེ། དེ་ལ་བར་བསྐལ་གཅིག་གོ །དེ་རྣམས་ཀྱང་བྱེ་བྲག་པ་འཇིག་རྟེན་འཇིག་དུས་རྡུལ་ཕྲ་རབ་རྟག་པ་མ་ཞིག་པ་རྣམས་ལས་སྐྱེའོ། །ཞེས་ཟེར་ཏེ། དེ་དགག་པ་འབྲེལ་པར་ལྟའོ། །ས་སྟོན་སྡེ་པའི་མདོར།

**༼༢༡༧༽**

འཇིག་རྟེན་གྱི་ཁམས་གཞན་ནས། ས་བོན་ཁྱེར་ཏེ་འོང་ངོ་ཞེས་འབྱུང་མོད། ལས་ལས་སྐྱེས་པའི་རླུང་ནུས་པ་ཁྱད་པར་ཅན་ལས་བྱུང་ངོ་ཞེས་གནས་སོ། །སེམས་ཅན་འཆགས་པ་ནི། བཞི་པ་ནས་ཤི་ནས་གསུམ་བར་དང་། དེ་ནས་ཤི་བ་གཉིས་འང་སྐྱེ་བ་ཡོད་ཅིང་། བསྐལ་པ་འདི་ལ་ནི་འོད་གསལ་གྱི་ལྷ་ཚེ་དང་བསོད་ནམས་དང་ལས་ཟད་པ་ཞིག་ཤི་སྟེ། ཚངས་པ་ཆེན་པོར་སྐྱེས་པ་ལ། ཤེད་བདག་དུ་རྟོག་གོ །དེ་སྐྱོ་སྟེ་གྲོགས་སྐྱེས་ན་ཅི་མ་རུང་མཉམ་པ་དང་། ཡང་འོད་གསལ་ནས་ཚངས་པར་སྐྱེས་པ་ལ་ཤེད་ལས་སྐྱེས་བུ་རྟོག་གོ །དེ་བཞིན་དུ་འོད་གསལ་ནས་འདོད་ལྷ་དང་། བྱང་ནས་ནུབ་དང་། ཤར་དང་གླིང་འདིའི་མིར་རིམ་གྱི་སྐྱེ་ལ། སེམས་ཅན་པ་གང་རུང་གཅིག་བདག་པོ་ཉོར་བའི་ལས་ཉོན་མོངས་ཅན་གྱིས་དམྱལ་བར་གཤིན་རྗེའི་རྒྱལ་པོར་སྐྱེ་ཞིང་། ཡི་དྭགས་དང་། དུད་འགྲོ་དང་། དམྱལ་བ་འཆགས་ཏེ། དེ་ལ་བར་བསྐལ་འཆགས་

**༼༢༡༨༽**

པ་རྫོགས་པ་དང་། གནས་པ་རྩོམ་པ་དང་། གནད་མེད་པར་གཅིག་སྐྱེས་པ་དང་། ཚེ་ལོ་དཔག་མེད་ནས་འགྲིབ་པ་རྩོམ་པ་དང་དུས་མཉམ་མོ། །གནས་པའི་བསྐལ་བ་ནི། བར་གྱི་བསྐལ་པ་དཔག་མེད་ནས་འགྲིབ་པ་ནས་རྩམ་ནས་ཚེ་ལོ་བཅུ་པར་གྱུར་པའི་བར་དུ་སྟེ། ཡ་ཐོག་རིང་མོ་ཞེས་གྲགས་ལ། འགྲིབ་ཚུལ་འོག་དུ་འཆད་དོ། །ཡང་དེ་ནས་ཡར་སྐྱེ་བ་དང་། མར་འགྲིབ་པ་ཟུང་རེའི་བསྐལ་པ་མ་ཐོག་ལས་གཞན་བཅོ་བརྒྱད་དེ། སྙིང་རྗེ་པད་དཀར་དུ། ཚེ་ལོ་བཅུ་པའི་ཚེ། རྗེ་བཙུན་བྱམས་པ་ཁྲུ་གང་པ་ཞིག་བྱོན་ནས། ལུས་ཆེ་བའི་རྒྱུ་མི་དགེ་བ་སྤངས་པའོ། །ཞེས་གསུངས་པས། ལུས་གསུམ་སྤངས་པ་ཉི་ཤུ་པ་དང་། ལྔ་བཅུ་པ་དང་། བརྒྱ་པ་དང་། ངག་གི་བཞི་སྤངས་པས་ཉིས་སྟོང་པ་དང་། ཡིད་ཀྱི་གསུམ་སྤངས་པས་བཞི་ཁྲི་པ་དང་། ཕ་དང་མར་གཟུང་བས་བརྒྱད་ཁྲི་པར་འཕེལ་ཏེ། སྙེ་མ་རེ་ལ་བྲེ་བཞི་བཞི་དང་། བུ་མོ་ལོ་ལྔ་བརྒྱ་ལོན་སྟེ། བག་མར་གཏོང་

**༼༢༡༩༽**

བ་སོགས་དུ་མར་བཀའ་སྩལ་ཏོ། །ཡང་ཡར་སྐྱེ་ཞིང་འཕེལ་བ་ནི། བར་བསྐལ་གཅིག་ཡིན་ཏེ། མ་ཐོག་རིང་མོ་ཞེས་གྲགས་སོ། །ཡར་སྐྱེ་རྣམས་ཅི་ཙམ་དུ་སྐྱེ་ཞེ་ན། ཡར་འཕེལ་བཅུ་དགུ་པོ་དེ་རྣམས་ཚེ་བརྒྱད་ཁྲིའི་བར་དུ་སྐྱེའོ། །ཐོག་མཐའི་རྐྱང་པ་དང་། བར་གྱི་ཁུག་པ་རེ་དུས་མཉམ་ལ། ལོ་ཇི་སྙེད་རེ་ལ་འཕེལ་འགྲིབ་བྱེད་ཅེ་ན། ཁ་ཅིག་ལོ་བརྒྱ་རེ་ཞིང་གཅིག་འཕེལ། གཅིག་འགྲིབ་ཅེས་དང་། ངུར་མིག་པ་རྐྱང་པ་ལ་ལོ་ཉིས་བརྒྱ་རེ་ཞིང་ལོ་རེ་རེའོ། །ཞེས་གསུངས་པ་མི་འཐད་དེ། ཡང་སོས་ཀྱི་ཞག་གཉིས་ནི། མནར་མེད་ཀྱི་བར་བསྐལ་བས་རིང་བར་ཐལ་ཏེ། མི་ལོ་ས་ཡ་བཅོ་བརྒྱད་ཡོད་པའི་ཕྱིར་རོ། །དེ་ཡང་བར་གྱི་ཁུག་པ་ལ་ནི། ས་ཡ་བཅུ་དྲུག་ལ་ཉིས་སྟོང་ཆད་པ་ལས་མེད་པར་འགྱུར་བས་སོ། །དེས་ན་ལོ་ཇི་སྙེད་རེ་ལ་འཕེལ་བ་དང་། འགྲིབ་པ་མི་ཤེས་ཤིང་། དགེ་སྡིག་སྤྱོད་པ་སྟོབས་ཆེ་ཆུང་གིས་ལོ་འཕེལ་འགྲིབ་སྟོབས་ཆེ་ཆུང་དུ་འགྱུར་རོ། །ཚུལ་

**༼༢༢༠༽**

དེ་ལྟར་འཇིག་རྟེན་ཆགས་པ་འདི་ནི་བར་ཀྱི་བསྐལ་པ་ཉི་ཤུར་གནས་པ་ཡིན་ནོ། །བསྐལ་ཆེན་སྐྱེས་མཆོག་བྱུང་ཚུལ་དང་བཅས་པ་ནི། བསྐལ་གནས་ཀྱི་དུས་དེ་དང་། འཆགས་པ་དང་། འཇིག་པ་དང་། ཞིག་ཅིང་སྟོངས་ནས་འདུག་པ་གསུམ་བར་བསྐལ་ཉི་ཤུར་མཉམ་པ་སྟེ། ཞིག་པའི་ཚེ་འཕེལ་འགྲིབ་མི་འཇུག་ཀྱང་དུས་མཉམ་པར་ཅི་ཞིང་། བར་བསྐལ་ཉི་ཤུ་པོ་དེ་རྣམས་སྡོམ་པ་བརྒྱད་བཅུ་ལ་ནི། བསྐལ་པ་ཆེན་པོ་ཞེས་བྱའོ། །བསྐལ་ཆེན་དེ་གྲངས་མེད་གསུམ་དུ་བསགས་པ་ལས་སངས་རྒྱས་འབྱུང་ངོ་། །གྲངས་མེད་ནི། གྲངས་རྟེན་མེད་མིན་གྱི། ལུང་སིལ་བུར། གྲངས་ཀྱི་གནས་གཞན་དྲུག་ཅུ་གསུངས་པའི་ཐ་མ་སྟེ། དེ་བསྡུས་ན། གཅིག་བཅུ་བརྒྱ་སྟོང་ཁྲི་འབུམ་དང་། །ས་ཡ་བྱེ་བ་དུང་འགྱུར་རྣམས། །ཟླ་བོ་མེད་པའི་གྲངས་སུ་བཤད། །ཆེན་པོ་ཟླ་བའོ་དང་བཅས་ནི། །ཐེར་འབུམ་ཕྲག་ཁྲིག་རབ་བཀྲམ་དང་། །གཏམ་བཀྲིགས་མི་འཁྲུགས་ཁྱད་ཕྱིན་དང་། །པ་སྟེངས་དེང་འདྲེན་མཐའ་

**༼༢༢༡༽**

སྣང་དང་། །རྒྱུ་རིག་འོད་མཛེས་དབང་པོ་དང་། །ལེགས་བྱིན་རྟོགས་འགྲོས་འབྱིང་རྡུལ་དང་། །བརྒྱ་རྟགས་སྟོབས་འཁོར་རྟ་ཤེས་དང་། །རྣམ་འབྱུང་སྟོབས་མིག་ཉི་ཤུ་གཅིག །གྲངས་མེད་ཀུན་ཀྱང་བཅུ་འགྱུར་བསྒྲེ། །བར་ནས་བརྒྱད་ནི་མ་རྙེད་པ། །རང་གི་མིང་གང་རུང་བས་གཞུག །ཅེས་པ་སྟེ། གྲངས་མེད་དེ་གསུམ་ཉན་ཐོས་སྡེ་པ་ཚོགས་ལམ་ཉིད་དུ་རྫོགས་པར་འདོད་དོ། །ཅི་སངས་རྒྱས་ཡར་འཕེལ་ལམ། མར་འགྲིབ་ནམ་གྱི་ཚེ་འབྱུང་ཞེ་ན། མར་འགྲིབ་པའི་བརྒྱད་ཁྲི་པ་ནས། བརྒྱ་པའི་བར་ལ་སངས་རྒྱས་དེ་འབྱུང་སྟེ། ཡར་ཡར་འཕེལ་ལ་ནི་གདུལ་བྱ་རྣམས་སྐྱོ་བ་དཀའ་བ་དང་། བརྒྱ་པ་མན་ཆད་ལ་ཚེ་དང་། དུས་དང་། ཉོན་མོངས་པ་དང་། ལྟ་བ་དང་། སེམས་ཅན་གྱི་སྙིགས་མ་ལྔ་ཤིན་དུ་ཆས་ཆེ་བས་སོ། །རང་རྒྱལ་དུས་གང་དུ་འབྱུང་ཞེ་ན། རང་སངས་རྒྱས་རྣམས་ཡར་འཕེལ་མར་འགྲིབ་གཉིས་ལ་

**༼༢༢༢༽**

འབྱུང་ངོ་། །རང་རྒྱལ་ལ་བསེ་རུ་ལྟ་བུ་ནི། བསྐལ་ཆེན་བརྒྱ་རུ་བྱང་ཆུབ་ཀྱི་ཚོགས་ལ་སྤྱོད་པའི་རང་བྱང་ཆུབ་སྟེ། ལམ་ཀུན་སྟན་གཅིག་ལ་སྐྱེད་པས་རྒྱུད་ཤིན་དུ་སྨིན་དགོས་པས་སོ། །ཚོགས་སྤྱོད་ནི། ལམ་ལྷག་མ་སྐྱེས་སླ་བས་དེ་ཙམ་མི་དགོས་སོ། །འཁོར་ལོ་སྒྱུར་བ་ནམ་འབྱུང་ཞེ་ན། འཁོར་ལོས་རྒྱལ་སྲིད་སྒྱུར་བའི་ངང་ཚུལ་ཅན་འབྱུང་བ་ནི། ཚེ་ལོ་དཔག་མེད་ནས་སྟོང་ཕྲག་བརྒྱད་བཅུའི་བར་ལ་སྟེ། དེ་ལས་མི་ཕྱི་སྟེ། དེ་མན་ཆད་དུ་ཕུན་ཚོགས་མི་རྫོགས་པས་སོ། །སྟོབས་ཀྱི་འཁོར་ལོ་སྒྱུར་བ་ནི། དེ་ལས་ཕྱིས་ཀྱང་འབྱུང་སྟེ་ཆོས་རྒྱལ་མྱ་ངན་མེད་བཞིན་ནོ། །སྔ་མ་ལ་ནི་རིན་པོ་ཆེ་བདུན་ཕྲག་གསུམ་ལས་མཆོག་གི་རིན་པོ་ཆེ་སྣ་བདུན་ནི། དེ་ཚེས་བཅོ་ལྔ་ལ་མགོ་དང་བཅས་པ་བཀྲུས་ནས་བསྙེན་གནས་བྱ་ཞིང་བློན་པོའི་ཚོགས་ཀྱིས་སྐོར་ཏེ་འདུག་པ་ན། ཤར་ཕྱོགས་ན་ལྷའི་འཁོར་བརྒྱ་སྦྱིན་གྱི་ཚིག་གིས་ལས་ཐམས་ཅད་པས་བྱས་

**༼༢༢༣༽**

པ་རྒྱལ་པོ་ཆེན་པོ་བཞིས། རྒྱལ་པོ་ལ་བསྟན་པ་འབྱུང་ལ། དེ་ཡང་གཟོ་བོས་བྱས་པ་མིན་པ་ལས་ཀྱིས་སྤྲུལ་པ་ཡིན་ནོ། །དེ་ཡང་དྲན་པ་ཉེར་བཞག་དུ། གསེར་ལས་བྱས་པ་དཔག་ཚད་ལྔ་བརྒྱ་པ་རྩིབས་སྟོང་ཡོད་པས་མཛེས་པ། ནམ་མཁའ་ལ་དཔག་ཚད་འབུམ་དུ་ཉི་མ་གཅིག་གིས་འགྲོ་བ། གླིང་བཞི་དང་ལྷའི་རིས་སུའང་གླང་པོ་སོགས་ཀུན་ནམ་མཁའ་ལ་འགྲོ་བ། རྒྱལ་པོས་མི་ཐོས་པ་དེས་ཐོས་པར་བྱེད་པ་འདྲེན་པ་སུ་ཡང་མེད་པར་བྱེད་པའོ། །རྒྱལ་པོ་ཤི་ནས་སྒོ་ཁང་དུ་ཟུག་ནས་སྡོད་དེ་བུ་ལ་མི་ཕན་ནོ། །ནོར་བུ་ནི་མི་ཆེན་པོའི་རླ་ཙམ་པ། ཟུར་བརྒྱད་པ་སྟེ། མཚན་མོ་དཔག་ཚད་བརྒྱར་འོད་འབྱུང་བ། ཉི་མ་ཚ་ན་བསིལ་བ་འབྱུང་བ། སྐོམ་ན་ཆུ་ཡན་ལག་བརྒྱད་ལྡན་འབྱུང་བ། རྒྱལ་པོས་ཅི་བསམ་པ་འབྱུང་བ། འོད་སྣ་ཚོགས་འབྱུང་བ། དཔག་ཚད་བརྒྱར་ནད་མེད་པར་བྱེད་ཅིང་། ལས་ཀུན་ལ་ཇི་ལྟར་

**༼༢༢༤༽**

འདོད་པའི་འབྲས་བུ་འབྱུང་བ། ཀླུ་ངན་པས་སེར་བ་སོགས་འབེབས་མི་ནུས་པ། མྱ་ངན་དང་གཡང་སའི་ཡུལ་ཀུན་ལྗོན་པ་དང་། མཚེ་འུ་སོགས་ཕུན་སུམ་ཚོགས་པར་འགྱུར་བ། མི་དུས་མིན་དུ་མི་འཆི་ཞིང་། དུད་འགྲོ་གང་གིས་ཀྱང་མི་གནོད་པ། སྦྲུལ་དང་ནེའུ་ལེ་ལྟ་བུའི་མི་མཐུན་པས་རྒྱང་མི་གནོད་པ་ཞིག་དབང་པོས་གཏེར་རོ། །བཞག་པར་ནི། ཀླུའམ་རྒྱལ་ཆེན་བཞིས་འབུལ་བར་བཤད་དོ། །བཙུན་མོ་ནི་ལུས་ལས་ཙནྡན་དང་། ཁ་ལ་ཨུཏྤལ་ལའི་དྲི་འབྱུང་བ། རེག་ན་ཉོན་མོངས་པ་མེད་པར་འགྱུར་བ། གླིང་དེའི་བཀྲེས་སྐོམ་དང་། མྱ་ངན་དང་བྲལ་བར་བྱེད་པ། རྒྱལ་པོས་མཐོང་ན་གྲང་དུས་སུ་དྲོ་ཞིང་། དྲོ་དུས་ན་བསིལ་བར་བྱེད་པ། མི་ཀུན་གྱི་མ་དང་སྲིང་མོ་ལྟར་མཐོང་བ་བསམ་པ་དང་མཐུན་ཅིང་། བུ་མང་པོ་བཙའ་བ། ཁྱིམ་ཐབ་བུད་མེད་གཞན་ལ་འགྲོ་ན་ཕྲག་དོག་མེད་པ། ཁྱིམ་ཐབ་མེད་ཀྱང་འདོད་ཡོད་ལྔའི་

**༼༢༢༥༽**

དབང་དུ་མི་འགྱུར་བ་ཞིག་བློན་པོས་འབུལ་ཏེ། དེ་ནི་ཤི་ནས་ལྷར་སྐྱེའོ། །གཞག་པར་ནི་བུ་མི་འབྱུང་ཞིང་། རྒྱལ་པོའི་སྔར་འཆི་བར་བཤད་དོ། །བློན་པོ་ནི་བྱ་བ་མ་བསླབ་ཀྱང་ཤེས་ནས། བྱེད་པ་མི་དགེ་བ་སྤངས་ཤིང་། ཉོན་མོངས་པ་མེད་པ་སེམས་ཅན་ཀུན་ལ་ཕ་མ་ལྟར་ཕན་པའོ། །གླང་པོ་ནི་ཅང་ཤེས་ཤིང་། བཀའ་ཉན་པས་ཕ་རོལ་ལས་རྒྱལ་བར་བྱེད་པ། གླང་པོ་ཆེ་སྟོང་གི་སྟོབས་ཡོད་པ་ཆུ་དང་། སྐམ་དང་། བར་སྣང་གསུམ་ལ་གཡུལ་འགྱེད་པ། ཉི་མ་གཅིག་ལ་འཛམ་བུ་གླིང་ལན་གསུམ་དུ་འཁོར་བ། སྐུད་པས་ཀྱང་བཀྲིར་རུང་ཞིང་། རྒྱལ་པོས་ཞོན་པའི་ཚེ་བསྐུལ་མི་དགོས་པ་དལ་གྱིས་འགྲོ་བ་ཞིག་དབང་པོས་སྟེར་རོ། །ས་འགྲེལ་དུ། གླང་པོ་རབ་བརྟན་གྱི་བུ་ཐ་ཆུང་ངོ་ཞེས་སོ། །རྟ་མཆོག་ནི་ཀུ་མུ་ཏ་དང་། དུང་ལྟར་དཀར་བ་གླང་པོ་དང་ཡོན་ཏན་མཚུངས་པ་གཅིག་དབང་པོས་སྟེར་རོ། །བཞག་པར་ནི་རྟའི་རྒྱལ་

**༼༢༢༦༽**

པོ་སྤྲིན་གྱི་ཤུགས་ཅན་གྱི་བུ་ཐ་ཆུང་ལུས་སྔོ་ལ། མགོ་ནག་པོ་སྟེ། དེ་ཡང་ནུབ་ཕྱོགས་ཀྱི་གླིང་ཕྲན་ཁང་བུ་ཅན་ན། རྟ་དེ་རྟའི་རྒྱལ་པོ་བརྒྱ་སྟོང་གི་སྐོར་བ་ཡོད་པ་ལ། བརྒྱ་བྱིན་གྱི་འཁོར་ལོ་སྒྱུར་བ་འཇིག་རྟེན་དུ་འབྱུང་བ་ཤེས་པར་གྱིས་ལ་རྟ་རིན་ཆེན་ཐོང་ཅིག་ཅེས་བསྒོ་བས་བུ་ཐུ་བོ་གཏོར་ཞིང་དེ་རྒྱལ་པོའི་སྔར་ཤི་ན་དེའི་འོག་མ་སྟོང་ལ། རྒྱལ་པོ་སྔར་ཤི་ན་རྟ་རང་གི་གནས་སུ་ལྡོག་པ་དང་། གླང་པོ་ལུས་དཀར་ལ་མགོ་སྔོ་བའི་གདོང་ལྡོག་ཀྱང་རྟ་དང་འདྲ་བར་བཤད་དོ། །ཁྱིམ་བདག་ནི་བང་མཛོད་གསེར་དངུལ་སོགས་ཀྱིས་འགེངས་ཅིང་། རྒྱལ་པོའི་བཀའ་ཉན་པ་སྐྱེ་བོ་ཀུན་ལ་མི་གནོད་པའོ། །ཞེས་སོ། །རྒྱལ་བུ་སྲས་སུ། ཁྱིམ་བདག་ནི་མཛོད་ཀྱི་སྤྱན་དང་། བློན་པོ་ནི་དཔུང་གི་སྤྱན་ལྟ་བུའོ། །ཞེས་འཆད་དོ། །ཉེ་བའི་རིན་པོ་ཆེ་སྣ་བདུན་ཡང་། མདོ་དེ་ཉིད་དུ། རལ་གྲི་ནི་རྒྱལ་པོ་དང་། འགལ་བ་བྱེད་འདོད་པ་དེར་སོང་སྟེ། མ་བཏབ་ཀྱང་ཀུན་གྱིས་

**༼༢༢༧༽**

འདུད་པའོ། །དམག་དཔོན་ནི་དགྲའི་ཚོགས་མ་ལུས་པ་འཇོམས་པའི་ནུས་པ་ཡོད་ཀྱང་གཞན་ལ་མི་འཚེ་བའི་སྐྱེས་བུའོ། །་་་་་དཔེ་ལ་ལར་འབྱུང་ངོ་། ལྤགས་པ་ནི་ཆུར་དཔག་ཚད་བཅུ་པ། ཞེང་དུ་ལྔ་པ་ཆར་ཆུའི་མི་རླན་ཞིང་རླུང་གིས་མི་སྐྱོད་ལ། གྲང་ན་དྲོ་ཞིང་། དྲོ་ན་བསིལ་བར་བྱེད་པ། བུད་མེད་མི་སྡུག་པ་མི་མཐོང་བ། ཉི་ཟླའི་འོད་མཐོང་བ། ཀླུའི་ལྤགས་པ་རྒྱ་མཚོ་ནས་བྱུང་བ། གར་འགྲོ་སར་བློན་པོས་ཁྱེར་ཏེ། ཁང་པའི་བྱ་བ་བྱེད་པ་ཞིག་ཚོང་པས་འབུལ་ལོ། །ཁང་པ་ནི་ཆུར་དཔག་ཚད་བཅུ་གཉིས་པ། ཞེང་དུ་བདུན་པ་རིན་པོ་ཆེ་དང་ཟླ་བ་དང་། རྒྱུ་སྐར་ལྟ་བར་འདོད་ན། ཁང་པ་དེར་འོང་བ། རྨི་ལམ་དགེ་བ་མཐོང་བ། གྲང་ན་དྲོ་ཞིང་ཚ་ན་བསིལ་བའི་རླུང་ལྡང་བ། དེར་ལྷ་མོ་འོངས་ནས་རོལ་མོ་བྱེད་པའོ། །གོས་ནི་འཇམ་ལ་དྲི་མི་འགོས་པ། གྱོན་ན་ཚ་གྲང་ངལ་དུབ་ཀྱི་མི་གནོད་

**༼༢༢༨༽**

པ། མེས་མི་འཚིག་ཅིང་། མཚོན་གྱི་མི་ཆོད་པའོ། །ཚལ་ནི་རྒྱལ་པོས་དེར་ཕྱིན་པ་དང་། ཚལ་གྱི་མཐུས་བུ་མོ་དང་། བྱ་སོགས་སོང་སྟེ། འདོད་ཡོན་ལ་སྤྱོད་པའོ། །མལ་ཆ་ནི་བསམ་གཏན་བྱེད་ན་རྣམ་པར་གྲོལ་ཅིང་། བློ་གསལ་བ་དང་། ཀུན་ནས་ཉོན་མོངས་པ་མི་སྐྱེའོ། །ལྷྭམ་ནི་གྱོན་ན་ཆུ་ལ་མི་འབྱིང་བ། ཡུད་ཙམ་གྱིས་དཔག་ཚད་བརྒྱར་འགྲོ་བ་ལའང་ངལ་བ་མེད་པའོ། །རིན་ཆེན་བདུན་ནི། གསེར་དངུལ་བཻ་ཌཱུརྻ་ཤེལ་སྤུག རྡོའི་སྙིང་པོ། མུ་ཏིག་དམར་པོའོ། །མི་སྟོང་ཐུབ་པའི་བུ་སྟོང་དང་། དགྲ་ཟིལ་གྱིས་གནོན་པ་མདའ་གཞུའང་འབྱུང་ངོ་། །འཁོར་ལོ་སྒྱུར་བ་དེ་ཡང་བཞི་སྟེ། གསེར་དང་། དངུལ་དང་། ཟངས་དང་། ལྕགས་ཀྱི་འཁོར་ལོ་ཅན་ནོ། །དེ་བཞི་རྣམས་གླིང་གཅིག་དང་གཉིས་དང་། གསུམ་དང་། བཞི་ལ་མས་རིམ་བཞིན་དུ་དབང་བྱེད་ལ། མདོར་གཙོ་བོ་སྨོས་པའི་ཕྱིར་གསེར་གྱི་འཁོར་ལོ་ཅན་ཁོ་ན་གསུངས་སོ། །ལྷན་གཅིག་ཏུ་འཁོར་ལོ་སྒྱུར་བ་གཉིས་

**༼༢༢༩༽**

མི་འབྱུང་ཏེ། འགྲན་ཟླ་མེད་པའི་ལས་བསགས་པས་སོ། །དཔེར་ན་སངས་རྒྱས་བཞིན་ཏེ། འདི་ལ་བྱེ་བྲག་སྨྲ་བ། ཞིང་ཀུན་དུ་སངས་རྒྱས་རེ་རེ་ལས་མི་འབྱུང་ཟེར་རོ། །ཕལ་ཆེན་སྡེ་པ་སོགས་ཞིང་གཅིག་དུ་མི་འབྱུང་བར་འདོད་དེ། དེ་ཐེག་ཆེན་གྱི་མདོ་བྱིང་དང་མཐུན་ནོ། །དེ་བཞི་ཕ་རོལ་པོ་ལས་ཇི་ལྟར་རྒྱལ་བར་བྱེད་ཅེ་ན། གསེར་འཁོར་ཅན་ནི། ཁམས་ཀྱི་རྒྱལ་ཕྲན་རྣམས་ཀྱིས་ཕས་བསུ་ནས་འདུད་ཅིང་བཀའ་གཉན་ཏོ། །དངུལ་འཁོར་ཅན་ནི། དེ་རྣམས་ཀྱི་ཐད་དུ་རང་ཉིད་འགྲོ་བས་འདུད་ལ། སར་ནི་ཕོ་ཉ་བཏང་བས་འདུད་ཅེས་སོ། །ཟངས་འཁོར་ཅན་ནི་སོང་སྟེ་གཡུལ་གཤམ་པས་འདུད་དོ། །ལྕགས་འཁོར་ཅན་ནི་སོང་སྟེ། ཕན་ཚུན་རྩམས་ཏེ། བཟས་པས་འདུ་བྱེད། རྒྱལ་ཡང་གསོད་པ་མེད་ཅིང་། རྒྱལ་ནས་སེམས་ཅན་རྣམས་དགེ་བ་བཅུ་ལ་འགོད་པས་དེ་རྣམས་ངེས་པར་ལྷར་སྐྱེའོ། །བཞག་པར། དང་པོ་འཁོར་ལོའི་རྗེས་སུ་དཔུང་དང་བཅས་པ་བྱོན་

**༼༢༣༠༽**

ནས་གཞུག་པ་ན། དེ་ཐོས་མ་ཐག་རྒྱལ་ཕྲན་རྣམས་འོངས་ནས་འདུད་ལ། གཉིས་པ་ལ་ཐོས་མ་ཐག་དུ་མིན་པར། འདེགས་པའི་ཚེ་འོངས་ནས་འདུད་པར་བཤད་དོ། །རྒྱལ་པོ་འདི་རྣམས་ནི་སྐྱེས་བུ་ཆེན་པོའི་མཚན་སོ་གཉིས་ཀྱིས་ཀྱང་རྒྱལ་པོ་གཞན་ལས་ཁྱད་ཞུགས་ཏེ། འོན་ཀྱང་ཐུབ་པའི་མཚན་ནི་རང་གི་ཡུལ་ན་མ་འགྲུས་པར་གནས་ཅིང་འོད་གསལ་ལ། ཆ་ཤས་རྫོགས་པས་ཁྱད་པར་དུ་འཕགས་པ་ཡིན་ནོ། །འདིའི་རྒྱུ་ནི་བྱམས་པ་སྒོམ་པ་དང་། མཆོད་རྟེན་ལ་ཕྱག་འཚལ་བ་སོགས་སུ་གསུངས་སོ། །གྲངས་མ་ཐོག་རིང་མོ་འགྲིབ་ཚུལ་ནི། ཅི་བསྐལ་པ་དང་པོའི་མི་རྣམས་ཀྱང་རྒྱལ་པོ་དང་བཅས་སམ་ཞེ་ན་མིན་ཏེ། སྔར་བསྐལ་བ་ཆགས་མ་ཐག་གི་སེམས་ཅན་མི་རྣམས་གཟུགས་ཅན་གྱི་ལྷ་བཞིན་ཏེ། ཡིད་ལས་བྱུང་བ་ཡན་ལག་དང་། ཉིང་ལག་དང་དབང་པོ་ཚང་བ་རང་འོད་ཅན་ནམ་མཁའ་ལ་འགྲོ་བ། ཟས་སུ་དགའ་བ་ཟ་བ། ཚེ་དཔག་མེད་ཐུབ་པའོ། །དེ་ནས་རིམ་གྱིས་རོ་ལ་ཆགས་པ་སྟེ། སའི་བཅུད་

**༼༢༣༡༽**

ཁ་དོག་མར་གསར་འདྲ་བ། རོ་སྦྲང་རྩི་མ་སྐོལ་བ་ལྟར་མངར་བ། སའི་སྟེང་ཆུས་ཁྱབ་པ་ལ་རླུང་གིས་བཀྲིས་མར་བྱས་པ་བྱུང་སྟེ་དེ་སེམས་ཅན་སྐམ་ཆགས་ཅན་གཅིག་གིས་སོར་མོའི་རྩེ་མོས་མྱངས་ཏེ་ཟོས་པས་མི་གཞན་རྣམས་ཀྱང་དེ་ལྟར་བྱེད་ལ། ཁམ་ཟས་ཟ་བའི་དང་པོའོ། །དེས་ལུས་སྲ་ཞིང་ལྗིད་ལ་འོད་ནུབ་ནས་མུན་པ་འབྱུང་བ་དང་། ཉི་ཟླ་འབྱུང་ཞིང་ལྷའི་བུ་ཉི་མ་ནི་རི་རབ་ཀྱི་ལྷོའམ། བྱང་གི་ངོས་གང་དུ་མཐོང་བ་དེར་སོང་ནས་འཇུག་གོ །དེ་ནས་ས་ཞག་སེར་པོ་སྦྲང་རྩིའི་རོ་ཅན་འབྱུང་བའང་མྱངས་པས་ནུབ་ཅིང་སྨྲེ་སྔགས་འདོན་ཏེ། དེ་ནས་ལྡུམ་བུའི་ཚལ་སྣར་པོ་སྦྲང་རྩིའི་རོ་ཅན་ཡང་མྱངས་པས་ནུབ་བོ། །དེ་ནས་མ་རྨོས་མ་བཏབ་པའི་འབྲས་ས་ལུ་ཤུན་པ་དང་། ཕུབ་མ་མེད་པ་བྱུང་བ། ཟོས་པས་རྒྱུ་མཐུན་འབྱུང་བའི་གཤང་གཅིའི་ལམ་ཕོ་མོའི་དབང་པོ་དང་བཅས་པ་འབྱུང་སྟེ། སྔོན་གོམས་པས་ཚུལ་མིན་ཡིད་བྱེད་ཀྱི་འཁྲིག་པ་བྱེད་ཅིང་། དེ་ལ་སྨད་པས་

**༼༢༣༢༽**

དེའི་ཕྱེད་དུ་ཁྱིམ་བྱེད་དེ། མི་དགེ་བ་དང་ཁྱིམ་གྱི་དང་པོའོ། །ས་ལུ་ནང་བཟའ་བྱ་ནང་། ནུབ་གཟའ་བྱ་ནུབ་ལེན་པ་ན། གཅིག་གི་ལེ་ལོས་སོགས་འཇོག་བྱས་པ་ལྟར། ཀུན་གྱིས་བྱས་པས། རྔས་པ་མི་སྐྱེའོ། །དེ་རྣམས་ཞིང་དགོས་ཏེ། རང་གི་ལ་བདག་དུ་འཛིན་པ་དང་། བཅས་ནས་གཞན་གྱི་ལ་རྐུའོ། །དེ་དགག་པའི་ཆེད་དུ་འདུས་ནས་དེ་རྣམས་ཀྱིས་མི་ཁྱད་པར་ཅན་ཞིག ཞིང་དཔོན་དུ་སྐོས་ནས་རང་རང་གི་སྟོན་ཐོག་གི་དྲུག་ཆ་བཏབ་སྟེ། དེ་ནི་མང་པོས་བཀུར་བ་ཞེས་པ་རྒྱལ་རིགས་ཀྱི་དང་པོའོ། །དེ་ནས་རྒྱུད་དེ། སྟོན་པ་འདི་དང་སྒྲ་གཅན་འཛིན་གྱི་བར་རོ། །དེར་ཁ་ཅིག ཡོངས་སུ་འཛིན་པ་སྡུག་བསྔལ་གྱི་རྩ་བར་རིག་སྟེ། དགོན་པར་སྤྱིལ་པོར་འདུག་ཅིང་། ཟན་འདོད་པ་ན་གྲོང་དུ་འཇུག་པ་ལ་ཕྱི་རོལ་ཡིད་དོ། །ཞེས་བརྗོད་པས་བྲམ་ཟེ་དང་། ཁ་ཅིག་གིས་བསམ་གཏན་དང་དབེན་པ་མ་གཏོགས་ཏེ། སྔགས་ཀྱི་གཞུང་དང་། རིག་བྱེད་སྦྱོར་བ་ལས་འདུན་ན་འདོན་དང་། དེའང་མ་གཏོགས་ནས་གྲོང་དུ་ཞུགས་ཏེ།

**༼༢༣༣༽**

ཁང་པ་སྒོ་བཞི་པར་འཁོད་ནས་སྦྱིན་པ་བྱིན་ནོ། །ཞེས་པ་ལས་གྲོང་མི་འབྱུང་ངོ་། །དེ་ནས་རྗེ་རིགས་དང་དམངས་རིགས་འབྱུང་ངོ་། །དེ་ནས་ཕྱིས་རྒྱལ་པོ་གང་རུང་གཅིག་གིས་ཆགས་པས་མི་རྣམས་ལ་མ་དགོས་པས་རྐུ་པོ་མང་དུ་བྱུང་སྟེ། དེས་དེ་རྣམས་བསོད་ཅིང་། དེར་བདག་གིས་མ་རྐུས་སོ། །ཞེས་རྫུན་སྨྲའོ། །དེ་ནས་མི་དགེ་བའི་ལས་ཀྱིས་ལམ་ལྷག་སྟེ། འཕེལ་བས་ཚེ་ཁད་ཀྱིས་ཐུང་དུ་སོང་བས། མཐར་ཚེ་ལོ་བཅུ་པར་འགྱུར་རོ། །དེའི་དུས་སུ་ཚེ་རྒུད་པ་རིང་ན་ལོ་བཅུ་དང་། ལུས་རྒུད་པ་མཐོ་གང་བ་དང་། ཆང་པ་གང་དང་། ཡོ་བྱད་རྒུད་པ་ཟས་ཀྱི་མཆོག་ཁྲི་རྒོ་དང་། གོས་ཀྱི་མཆོག་སྐྲའི་ལ་བ་དང་། རྒྱན་གྱི་མཆོག་མཚོན་ཏེ། འོ་མ་དང་ཞོ་ཡོད་ཀྱང་མར་མི་འབྱུང་། ཏིལ་ཡོད་ཀྱང་ཏིལ་མར་མི་འབྱུང་། སྦྲང་བུ་ཡོད་ཀྱང་སྦྲང་རྩི་མི་འབྱུང་། བུར་ཤིང་དང་། དེའི་ཁུ་བ་ཡོད་ཀྱང་བུ་རམ་མི་འབྱུང་། ལན་ཚྭ་ཡེ་མེད་དོ། །བུ་མོ་ཟླ་བ་ལྔ་ལོན་ནས་བག་མ་གཏོང་པ་སོགས་

**༼༢༣༤༽**

དུ་མ་བཤད་དོ། །འགྲིབས་པ་མཐར་བྱེད་ཚུལ་ནི། དེ་ལྟ་བུའི་བར་གྱི་བསྐལ་པ་དེ་ནི། མཚོན་དང་། ནད་དང་། མུ་གེའི་བསྐལ་པ་རྣམས་ཀྱིས་མཐར་ཕྱིན་ཏེ། ཚེ་ལོ་བཅུ་པ་དེར། མི་རྣམས་རྔོན་པས་རི་དྭགས་མཐོང་བ་ལྟར་གནོད་སེམས་མི་ཟད་པར་གྱུར་ཏེ། གང་བླངས་པ་མཚོན་ཆ་རྣོན་པོར་གྱུར་ནས་གསོད་རེས་བྱེད་ལ། གསད་ཚད་དམྱལ་བར་སྐྱེའོ། །ནད་ནི་མི་མ་ཡིན་རྣམས་ཀྱིས། ཡམ་ནད་གསོར་མི་རུང་བ་གཏོང་སྟེ། ཕལ་ཆེར་འཆིའོ། །མུ་གེ་ནི། མི་དགེ་བའི་ཉེས་པས་ལྷས་ཆར་མི་འབེབས་པས། ཕན་ཚུན་འདུས་ཏེ་འཆི་བས་དང་། མ་འོངས་པའི་སྐྱེ་བོའི་དོན་དུ་ས་བོན་གབ་རྩེའི་ནང་དུ་འཇོག་པ་གབ་རྩེ་དང་། ཤི་མ་ཐག་རུས་གོང་དཀར་པོར་འགྱུར་བས་དང་། རུས་གོང་དཀར་པོ་བསྡུས་ཏེ་སྐོལ་ནས་མཐུངས་པས་རུས་གོང་དཀར་པོ་བ་དང་། ཐུར་མས་ཟས་འགྱེད་པས་དང་། ཐུར་མས་རྩིག་ཁུང་ནས་འབྲུ་བྲུས་ཤིང་ཆུར་སྐོལ་ཏེ་འཐུངས་པས། ཐུར་མས་མཚོ་སྟེ་གསུམ་མོ། །གང་

**༼༢༣༥༽**

ཉི་མ་འགའ་སྲོག་གཅོད་སྤངས་པ་དང་། དགེ་འདུན་ལ་ཨ་རུ་ར་འགའ་དང་། བསོད་སྙོམས་འགའ་གུས་པར་ཕུལ་བ་དེ། མཚོན་དང་། ནད་དང་། མུ་གེ་ལ་མི་སྐྱེ་བར་བཤད་དོ། །ཡང་དེ་གསུམ་ཇི་སྲིད་ཅིག་འབྱུང་ཞེ་ན། མཚོན་ཞག་བདུན་བདུན་དང་། ནད་དང་། ཞག་དང་། ཟླ་བ་བདུན་བདུན་དང་། མུ་གེ་དེ་གཉིས་དང་། ལོ་བདུན་ཚར་རེ་རྣམས་འབྱུང་སྟེ་གོ་རིམ་བཞིན་ནོ། །དེའི་ཚེ་ཤར་ནུབ་གཉིས་སུའང་། གནོད་སེམས་ཙམ་དང་། མདོག་ངན་ཞིང་ཉམས་ཆུང་བ་དང་། བཀྲེས་སྐོམ་ཙམ་འབྱུང་ངོ་། །ཞག་བར་བཅུ་པ་རེ་ལ། རེ་རེ་ལས་མི་འབྱུང་བར་བཤད་དོ། །འཇིག་པའི་བསྐལ་པ་ཁྱད་པར་དུ་བཤད་པ་ནི། བསྐལ་པ་འཇིག་པ་ནི་དུ་ཞེ་ན། ཉི་མ་བདུན་གྱི་མེ་དང་། ཆར་པའི་ཆུ་དང་། རླུང་རབ་ཏུ་འཁྲུགས་པ་རྣམས་ཀྱིས་འཇིག་པ་རྣམས་ནི་གསུམ་པ་ཡིན་ཏེ། བསམ་གཏན་གཉིས་པ་དང་།

**༼༢༣༦༽**

སོགས་པས་གསུམ་དང་། བཞི་པ་ནི་འཇིག་པ་དེ་གསུམ་རྣམས་ཀྱི་རྩེ་མོ་སྟེ་ལྷག་མ་ཡིན་ཏེ། གོ་རིམ་བཞིན་ནོ། །ཅིའི་ཕྱིར་བསམ་གཏན་དང་པོ་སོགས་གསུམ་མེ་ཆུ། རླུང་དེ་གསུམ་གྱི་འཇིག་ཅེ་ན། སྣོད་དེ་དང་དེའི་སེམས་ཅན་གྱི་ནང་གི་སྐྱོན་དང་པོ་ན་རྟོག་དཔྱོད་མེ་ལྟ་བུ་དང་། གཉིས་པ་ན། དགའ་བ་ཆུ་ལྟ་བུ་དང་། གསུམ་པ་ན་དབུགས་འབྱུང་རྔུབ་ཀྱི་རླུང་ཡོད་པ་དང་། ཆོས་མཐུན་པའི་ཕྱིར་རོ། །བསམ་གཏན་བཞི་པ་ན། འཇིག་པ་དེ་གསུམ་མེད་དེ། ནང་གི་སྐྱོན་དང་། བྲལ་བས་མི་གཡོ་བའི་ཕྱིར་ཏེ། བྲལ་ཚུལ་འོག་དུ་འཆད་དོ། །འོ་ན་བཞི་པའི་སྣོད་རྟག་གམ་ཞེ་ན། མི་རྟག་སྟེ། བཞི་པ་དེའི་གཞལ་མེད་ཁང་རྣམས་སྐར་མ་ལྟར་ཆད་ནས་མ་འགྲེལ་བས་ན། སེམས་ཅན་དང་བཅས་ནས་འབྱུང་ཞིང་འཇིག་པའི་ཕྱིར་རོ། །འཇིག་པ་གསུམ་གོ་རིམ་ཇི་ལྟར་འབྱུང་ཞེ་ན་མེའི་བར་མེད་པས་བདུན་ནོ། །དེའི་རྗེས་སུ་ཆུའི་ས་ལན་གཅིག་གོ །རིམ་པ་དེ་ལྟར་འབྱུང་བའི་ཆུ་ཐལ་ནས་སླར་ཡང་མེ་ཡི་བདུན་ནོ། །སར་ནི་

**༼༢༣༧༽**

མེས་གཅིག་དུ་བཤད་དོ། །དེ་ནས་ནི་འཇུག་དུ་རླུང་གི་འཇིག་པ་གཅིག་ཡིན་ཏེ། དེ་ལྟར་མེས་འཇིག་པ་ལྔ་བཅུ་རྩ་དྲུག་དང་། ཆུས་བདུན་དང་རླུང་གི་གཅིག་ནི་བསྐལ་ཆེན་རེ་བཞི་སྟེ། དགེ་རྒྱས་ཀྱི་ལྷའི་ཚེ་ཚད་དོ། །དེ་ཡང་རེ་གསུམ་དང་ང་བརྒྱད་ལ་དེར་ཉེ་བས་བཏགས་པ་སྟེ། སྣོད་འཆགས་འཇིག་གི་བར་བསྐལ་གཉིས་དང་། སྟོངས་པའི་ཉི་ཤུ། དེའི་ཚེ་ཚད་དུ་མི་རུང་བས་སོ། །འོད་གསལ་བའང་། བསྐལ་ཆེན་བདུན་དང་། བར་བསྐལ་ང་བརྒྱད་ལ། བརྒྱད་དུ་བཏགས་པས་ཏེ། རྒྱུ་མཚན་སྔ་མ་ལྟར་རོ། །ཚངས་ཆེན་པའི་ཡང་སྣོད་ཆགས་འཇིག་གི་བར་བསྐལ་གཉིས། དེའི་ཚེ་ཚད་དུ་མི་རུང་བས་བར་བསྐལ་ང་བརྒྱད་ལ་དྲུག་ཅུར་བཏགས་པའོ། །ཆོས་མངོན་པ་མཛོད་ཀྱི་འགྲེལ་པ་ཤེས་བྱའི་མཛོད་ལས་འཇིག་རྟེན་བསྟན་པ་ཞེས་པ་གནས་གསུམ་པའི་འགྲེལ་པའོ།། །།བཞི་པ་ལས་བསྟན་པ་ལས་མདོར་བསྟན་པ་ནི། སེམས་ཅན་དང་སྣོད་ཀྱི་འཇིག་རྟེན་རྣམ་པ་དུ་མ་དེ་སུས་བྱས་ཞེ་ན།

**༼༢༣༨༽**

བྱེད་པ་པོ་སུ་ཡང་མེད་ཀྱི་སེམས་ཅན་གྱི་ལས་ལས་འཇིག་རྟེན་བཟང་ངན་འདྲེན་པ་སྣ་ཚོགས་སྐྱེས་སོ། །གཉིས་པ་ལ་བསྟན་བཤད་གཉིས་ཀྱི་དང་པོ་ནི། ལས་དེ་ཅི་ཞིག་ཅེ་ན། ལས་དེ་ནི་མདོ་ལས། སེམས་པ་དང་། དེ་བྱས་པ་བསམ་པའི་ལས་སུ་འཇོག་གོ །རྒྱས་པར་བཤད་པ་ལ་གསུམ་སྟེ། ལུས་ངག་གི་ལས་ཀྱི་རང་བཞིན། ལས་གསུམ་སྤྱིའི་ངོ་བོ། བྱེ་བྲག་རིག་བྱེད་མིན་པའི་རྣམ་བཞག་གོ །དང་པོ་ལ་རྣམ་པར་རིག་བྱེད་དང་། རྣམ་པར་རིག་བྱེད་མ་ཡིན་པ་གཉིས་ལས། རྣམ་པར་རིག་བྱེད་ཀྱི་ལས་ལ་ལུས་ཀྱི་རྣམ་པར་རིག་བྱེད་ནི། སེམས་ཀྱི་དབང་གིས་ལུས་དེ་ལྟ་དེ་ལྟར་གནས་པའི་དབྱིབས་རྫས་སུ་ཡོད་པ་ཞིག་དུ་བྱེ་བྲག་སྨྲ་བ་འདོད་དེ། དེའང་རྣམ་སྨིན་དང་རྒྱས་བྱུང་མིན་གྱི་འཕྲལ་གསར་དུ་སྐྱེས་པའི་རྒྱུ་མཐུན་སྐྱེས་སོ། །འོན་ཀྱང་རྣམ་སྨིན་གྱི་ལུས་གསེབ་དུ་ཞུགས་པས། ལུས་ཆེ་རུ་མི་འགྱུར་ཞིང་། འཕྲལ་བས་ལུས་ལྕི་ཞིང་། འཁྲེགས་པར་ཡང་མི་འགྱུར་རོ། །ཞེས་སོ། །གནས་

**༼༢༣༩༽**

མ་བུ་པ་བློ་དང་། སྒྲ་དང་། ཀློག་སོགས་སྐད་ཅིག་མར་འདོད་ཀྱང་། འདུས་བྱས་ཕལ་ཆེར་སྐད་ཅིག་མར་མི་འདོད་པས་འདིར་ཡང་། ལུས་ཀྱི་རིག་བྱེད་ཡུལ་གང་དུ་སྐྱེས་པ་དེ་ཉིད་མ་ཞིག་པར་ཡུལ་གཞན་དུ་འཕོ་བའི་འགྲོ་བ་ཡིན་ཏེ། ལུས་གཡོ་བ་ལུས་ཀྱི་ལས་ཡིན་པས་སོ། །ཞེས་ཟེར་རོ། །དེ་ནི་རིགས་པ་མིན་ཏེ། གང་གི་ཕྱིར་ན། འདུས་བྱས་ཐམས་ཅད་སྐད་ཅིག་མ་ཡིན་པས་གང་དུ་སྐྱེས་པ་དེ་ཉིད་དུ་འཇིག་གི མ་ཞིག་བར་ཡུལ་གཞན་དུ་མི་འཕོ་བས་སོ། །འདུས་བྱས་ཐམས་ཅད་སྐད་ཅིག་མར་གྲུབ་ན། དེ་ལྟ་ཡིན་མོད། འདི་མ་གྲུབ་བོ་ཞེ་ན། གྲུབ་སྟེ། འདུས་བྱས་རྣམས་ངེས་པར་ཕྱིས་རྒྱུ་གཞན་མེད་པར་འཇིག་པའི་ཕྱིར་བློ་བཞིན་ནོ། །གལ་ཏེ་འཇིག་པ་རྒྱུ་གཞན་དང་ལྡན་ན་སྐྱེ་བ་རྒྱུ་ལ་ལྟོས་པ་བཞིན་དུ་རྒྱུ་གཞན་མེད་པ་ལས་དངོས་པོ་འགའ་ཡང་འཇིག་པར་མི་འགྱུར་བ་ཞིག་ན་སྒྲ་བློ་སྒྱུ་གཞན་མེད་པར་འཇིག་པ་མཐོང་བས་འཇིག་པ་རྒྱུ་གཞན་

**༼༢༤༠༽**

ལ་ལྟོས་པ་མི་འགལ་ཏེ། འཇིག་པ་ལ་རྒྱུ་གཞན་ངེས་པར་དགོས་ན། དངོས་པོ་རྣམས་ནི། ཁྱོད་ཕྱིས་རྒྱུ་མེད་པ་ལས་འགའ་ཡང་འཇིག་པར་མི་འགྱུར་བར་ཐལ། ཁྱོད་འཇིག་པ་ཕྱིས་རྒྱུ་ལ་ངེས་པར་ལྟོས་དགོས་པའི་ཕྱིར། འདོད་མི་ནུས་ཏེ། སྒྲ་བློ་སོགས་ཕྱིས་རྒྱུ་མེད་པར་འཇིག་པ་ཚད་མས་མཐོང་ངོ་། །གལ་ཏེ་ཤིང་སོགས་འཇིག་པ་མེའི་རྒྱུ་ལས་བྱུང་ན། སྐྱེད་བྱེད་ཀྱི་རྒྱུ་ཉིད་ཡང་ཕྱིས་འཇིག་པ་པོའི་རྒྱུར་ཐལ་བར་འགྱུར་ཏེ། ཕྱིས་མི་སོགས་ཀྱི་རྒྱུ་བྱས་ཏེ་འཇིག་པར་འདོད་པ་འགོག་པའོ། །དེས་ན་དངོས་པོ་རྣམས་སྐྱེ་བའི་རྒྱུ་ཉིད་ལས་འཇིག་པའི་ངང་ཅན་དུ་སྐྱེས་པས་སྐད་ཅིག་པར་གྲུབ་པའི་ཕྱིར་འགྲོ་བ་མེད་ལ། ཡུལ་གཞན་དུ་འདབ་ཆགས་པར་འབྱུང་བ་ལ་འགྲོ་བར་མངོན་པའི་ང་རྒྱལ་བྱེད་པར་ཟད་དོ། །འདིར་མདོ་སྡེ་པ་ནི་དབྱིབས་རྫས་སུ་མེད་དེ། ཁ་དོག་གི་གནས་ཚུལ་ལ་འདོགས་པས་སོ། །གལ་ཏེ་དབྱིབས་ནི། མིག་དང་དབང་པོ་གཉིས་ཀྱི་

**༼༢༤༡༽**

བཟུང་བར་ཐལ་བར་འགྱུར་ཏེ། མཐོང་བ་དང་རེག་པ་གཉིས་ཀ་ལས་རིང་པོའི་སྙམ་དུ་ཤེས་པའི་ཕྱིར་འདོད་མི་ནུས་ཏེ། སྐྱེ་མཆེད་ཅིག་དབང་པོ་གཟུགས་ཅན་གཉིས་ཀྱིས་འཛིན་པ་མི་སྲིད་པས་སོ། །ཡང་དེ་ནི་ཐོགས་བཅས་རྫས་གྲུབ་དུ་མེད་དེ། རྡུལ་ཕྲ་རབ་ལ་མེད་པས་སོ། །ཁྱབ་སྟེ། ཐོགས་བཅས་རྫས་གྲུབ་ནི་རྡུལ་ཕྲ་རབ་ལ་ཡོད་པས་ཁྱབ་པས་སོ། །དེས་ན་ལུས་ཀྱི་རིག་བྱེད་ཀྱང་། ཁ་དོག་གི་བཀོད་པ་ལ་བཏགས་པའི་ལུས་ཀྱི་དབྱིབས་སོ། །ཡང་ངག་གི་རྣམ་པར་རིག་བྱེད་ནི། ངག་གི་རང་བཞིན་གྱི་སྒྲ་སྟེ། རང་ཀུན་ནས་སློང་བའི་སེམས་རིག་པར་བྱེད་པས་དེ་སྐད་དོ། །ཞེས་པ་སྒར་བའོ། །རྣམ་པར་རིག་བྱེད་མ་ཡིན་པའི་གཟུགས་ལ་སྒྲུབ་བྱེད་ནི། བྱེ་བྲག་སྨྲ་བ་དག་ན་རེ། རྣམ་པར་རིག་བྱེད་མ་ཡིན་པའི་གཟུགས་ནི་རྫས་སུ་ཡོད་དེ། མདོ་ལས་རྟེན་ཡོད་ཐོགས་བཅས་དང་། རྟེན་མེད་ཐོགས་བཅས་དང་། རྟེན་མེད་ཐོགས་མེད་དེ།

**༼༢༤༢༽**

གཟུགས་རྣམ་གསུམ་གསུངས་པའི་གསུམ་པ་ནི། འདི་མིན་པ་མེད་པ་དང་། དེ་མེད་ཀྱི་གཟུགས་གསུངས་པ་ནི། ཟག་མེད་ཀྱི་སྡོམ་པ་ཁོ་ན་ཡིན་པ་དང་། རྫས་དང་རྫས་ལས་བྱུང་བ་མིན་པའི་བསོད་ནམས་ནི། ཡིད་གཞན་དང་ལྡན་ཀྱང་འཕེལ་བར་གསུངས་པའང་འདི་ཡིན་ཏེ། རིག་བྱེད་དང་སེམས་པ་ནི། རྒྱུན་དུ་མི་འབྱུང་བས་དང་། སྲོག་གཅོད་སོགས་རང་གི་མ་བྱས་པར་གཞན་བྱེད་དུ་བཅུག་པས་སྲོག་ཆད་པའི་ཚེ། རང་ལ་ལས་ལམ་གྱི་དངོས་གཞི་འབྱུང་བར་གསུངས་པའང་འདི་མིན་ཏེ། དེའི་ཚེ་རིག་བྱེད་སེམས་པ་ནི་དགེ་བར་ཡོད་སྲིད་པས་སོ། །གཞན་ཡང་སོགས་པས་བསྡུས་པ། འདི་མིན་པ་ཆོས་ཀྱི་སྐྱེ་མཆེད་གཟུགས་ཅན་མེད་པས་དེ་གཟུགས་ཅན་མིན་པ་ཁོ་ནར་སྟོན་པར་འགྱུར་བ་ལ་སྐྱེ་མཆེད་བཅུ་གཟུགས་དང་། ཡིད་གཟུགས་མིན་པར་མ་བསྟན་པས་དང་། མཉམ་བཞག་དུ་རིག་བྱེད་མི་འབྱུང་བས་ཡང་དག་པའི་ངག་སོགས་གསུམ་མེད་པར་འགྱུར་བ་ལས། ལམ་གྱི་ཡན་ལག་བརྒྱད་བཤད་པར་ལྡན་པར་བཤད་པ་དང་།

**༼༢༤༣༽**

ཡིད་ཉོན་མོངས་དང་ལྡན་པའི་ཚེ། དགེ་བ་མེད་པས་སོ་ཐར་གྱི་སྡོམ་པ་མེད་པར་འགྱུར་བ་དང་། སྤོང་བ་ནི་འཆལ་ཚུལ་གྱི་གེགས་བྱེད་པས་ཆུ་ལོན་དུ་གསུངས་ན་མེད་པ་ནི་ཆུ་ལོན་དུ་མི་འོས་པས་སོ། །ཞེའོ། །མདོ་སྡེ་པ་ནི། དེ་དག་རྫས་སུ་མེད་དེ་སྡིག་པ་སྤོང་བར་ཁས་བླངས་ནས་དེ་མི་ཕྱེད་པ་ཙམ་གྱི་ཕྱིར་དང་། འདས་པའི་འབྱུང་བ་རྫས་སུ་མེད་པ་ལ། རྟེན་ནས་འདོགས་པའི་ཕྱིར་དང་། གཟུགས་ཀྱི་མཚན་ཉིད་མེད་པའི་ཕྱིར་རོ། །ཞེས་སོ། །རྒྱུ་ནི་འདི་ཉིད་རྣམ་པར་རིག་བྱེད་པས་ཕྲ་བས་དེའི་རྒྱུ་ལས་གཞན་པའི་འབྱུང་བ་སྐྱེད་ལ། དུས་ནི་འདོད་པར་རྟོགས་པའི་རྣམ་རིག་བྱེད་མིན་ནི། སྐད་ཅིག་མ་དང་པོའི་སྡོམ་སོགས་ནོད་པའི་ཚེ་གཞིའི་འབྱུང་བ་དང་ལྟར་བ་ལ་སྐྱེ་ལ། དེ་ཕྱིན་ཆད་ནི། འཇུག་ཅིང་འཕེན་པའི་རྒྱུའི་གཞིའི་འབྱུང་བ་

**༼༢༤༤༽**

འདས་པ་རེ་དང་། རྗེས་སུ་འཇུག་ཅིང་རྟེན་པའི་རྒྱུ་ད་ལྟར་བའི་འབྱུང་བ་དང་། གཉིས་ལས་སྐྱེ་སྟེ། དང་པོ་འཁོར་ལོ་འབུལ་བྱེད་ལག་པ་དང་། གཉིས་པ་རྟེན་པ་གཞི་ལྟ་བུའོ། །གཟུགས་ཅན་བཞི་ནི། གཞིའི་འབྱུང་བ་ད་ལྟར་བ་ཁོ་ན་ལས་སྐྱེ་བར་འདོད་དོ། །ས་ནི་ཟག་བཅས་ཀྱི་ལུས་དང་། ངག་གི་ལས་ནི། འདོད་པ་ནས་བསམ་གཏན་བཞི་པའི་བར་རང་རང་གིས་སའི་འབྱུང་བ་རྣམས་རྒྱུར་བྱས་ནས་སྐྱེ་ལ་ཟག་མེད་ཀྱི་ནི་རྟེན་པ་གང་དུ་སྐྱེས་པའི་ས་དེའི་འབྱུང་བ་ལས་སྐྱེས་པ་ཡིན་ཏེ། དང་པོ་འཁོར་ལོ་འབུལ་བྱེད་ལག་པ་དང་། ཁམས་སུ་མ་རྟོགས་པས་ངེས་པ་མེད་ལ། རང་གི་འབྱུང་བ་མེད་ཅིང་། འབྲས་གཟུགས་ཡིན་པས་འབྱུང་བའི་སྟོབས་ཀྱིས་སྐྱེ་བས་སོ། །ངོ་བོ་ནི་རྣམ་པར་རིག་བྱེད་མ་ཡིན་པ་འདི་ཉིད་ནང་གི་ལུས་ཅན་མིན་པས་མ་ཟིན་པ་དང་། དགེ་མི་དགེར་ངེས་ཅིང་། རྡུལ་བསགས་པ་མིན་པས་རྣམ་སྨིན་དང་། རྒྱས་བྱུང་མིན་གྱི་རྒྱུ་མཐུན་

**༼༢༤༥༽**

ལས་འབྱུང་བ་དང་། སེམས་ཅན་གྱི་རྒྱུད་དུ་རྟོགས་པས་སེམས་ཅན་དུ་སྟོན་པའོ། །ལུས་ཀྱི་རིག་བྱེད་ནི། ལུས་ཀྱི་འབྱུང་བ་དང་། འབྱུང་བ་ལས་མིན་ལ། སོ་ཐར་གྱི་སྤོང་བ་རེ་རེ་ལའང་འབྱུང་བ་བཞི་ཚན་རེ་ལས་སྐྱེའོ། །ཏིང་ངེ་འཛིན་ལས་སྐྱེས་པ་བསམ་གཏན་དང་། ཟག་མེད་ཀྱི་སྡོམ་པ་དག་གི་རྒྱུ་འབྱུང་བའང་སེམས་ཀྱི་རྗེས་འབྲང་ཡིན་པས་མ་ཟིན་པ་དང་། ཏིང་ངེ་འཛིན་གྱིས་རྒྱས་པ་ལས་འབྱུང་བ་སྟེ། དེ་དག་གི་སྤོང་བ་བདུན་ནི་འབྱུང་བ་བཞི་ཚན་ཐ་དད་མིན་པ་ཅིག་ལས་སྐྱེའོ། །གཉིས་པ་ལ་གསུམ་གྱི། ཁྱད་པར་ལ་གཉིས་ཏེ། ལས་གསུམ་གྱི་ངོ་བོའི་ཁྱད་པར་དང་། ཀུན་སློང་གི་ཁྱད་པར་རོ། །དང་པོ་ནི་རྣམ་རིག་བྱེད་མིན་ལ་ལུང་བསྟན་དགེ་མི་དགེ་མིན་པ་ལུང་མ་བསྟན་མེད་དེ། ལུང་མ་བསྟན་ནི། སྟོབས་ཆུང་བས་རང་འགགས་ནས་ཀྱང་རྒྱུན་འབྱུང་བའི་ལས་སྟོབས་ལྡན་འཕེན་མི་ནུས་པས་སོ། །དེ་ལས་གཞན་རིག་བྱེད་དང་

**༼༢༤༦༽**

སེམས་པ་ལ་ནི་དགེ་མི་དགེ་ལུང་མ་བསྟན་རྣམ་པ་གསུམ་མོ། །མི་དགེ་བའི་ལས་ནི། འདོད་ཁམས་ཁོ་ན་ལ་ཡོད་ལ། གོང་མ་གཉིས་ན་མེད་དེ། མི་དགེ་བའི་རྩ་བ་རྣམས་དང་། ངོ་ཚ་མེད་པ་དང་། ཁྲེལ་མེད་པ་གཉིས་སྤངས་པས་སོ། །ཀུན་ལས་བཏུས་སུ་ནི། དེ་གཉིས་ཉོན་མོངས་ཀུན་དང་ལྡན་པར་བཤད་པས་གོང་མ་གཉིས་ནའང་ཡོད་པར་མངོན་ནོ། །གཟུགས་ཁམས་ན་དགེ་བའི་རྣམ་རིག་བྱེད་མིན་ཡོད་དེ། བསམ་གཏན་གྱི་སྡོམ་པ་དང་ལྡན་པས་སོ། །འང་གི་སྒྲས་འདོད་པ་ན་དགེ་བའི་རིག་བྱེད་མིན་པ་ཡོད་ལ། གཟུགས་མེད་ན་ནི་གཟུགས་མེད་པས་ལུས་ངག་གི་སྡོམ་པ་མངོན་གྱུར་མེད་དོ། །རྣམ་པར་རིག་བྱེད་ནི། དཔྱོད་པ་དང་བཅས་པ་འདོད་པ་དང་། བསམ་གཏན་དང་པོ་དག་ཁོ་ན་ན་ཡོད་དེ། ཀུན་སློང་རྟོག་དཔྱོད་ལ་ལྟོས་པས་སོ། །འདོད་ཁམས་ན་སྒྲིབ་པའི་རིག་བྱེད་མེད་དེ། ཡང་ནི་གཉིས་པ་སོགས་ན་རིག་བྱེད་མེད་པར་མ་ཟད་པའོ། །

**༼༢༤༧༽**

གང་གི་ཕྱིར་ན། ཀུན་སློང་མེད་པའི་ཕྱིར་ཏེ། གཉིས་པ་སོགས་ན་རྟོགས་དཔྱོད་མེད་ལ། འདོད་པ་ན་སྒོམ་སྤང་གི་སྒྲིབ་ལ། ལུས་མ་བསྟན་གྱི་སེམས་མེད་པས་སོ། །འདོད་པའི་ལྟ་བ་གཉིས་ནི། མཐོང་ཡང་ཁ་ནང་ལྟས་ཡིན་པས་རིག་བྱེད་ཀུན་སློང་དུ་མི་རུང་ལ། གཡོ་ནི་མི་དགེ་བ་ཡིན་པས་དེས་སླང་ན། མི་དགེ་བར་འགྱུར་བས་སོ། །དེས་ན་སྒྲིབ་པའི་རིག་བྱེད་ནི། ཚངས་པའི་འཇིག་ཏན་ཁོ་ན་ན་སྟེ། ཚངས་ཆེན་པ། གཡོས་ཀུན་ནས་སླང་བའི་ངག་གི་ལས་ཡོད་པས་སོ། །ཅི་ཀུན་སློང་ཁོ་ན་ལས་དགེ་མི་དགེ་མིན་ནམ་ཞེ་ན། མིན་གྱི། བཞི་བཞིར་ཡོད་དེ། རེ་ཞིག་དགེ་བའི་གཞི་ལ་ཐར་པ་མྱང་འདས་ནི། སྡུག་བསྔལ་ཀུན་ཞི་བས་མཆོག་དུ་བདེ་བའི་ཕྱིར། དམ་པའི་དོན་དུ་དགེ་བ་སྟེ། ནད་མེད་པ་བཞིན་གོང་མར་ནི་དེ་བཞིན་ཉིད་དུ་བཤད་དོ། །དགེ་རྩ་གསུམ་དང་ངོ་ཚ་ཁྲེལ་ཡོད་ནི། སྐྱེས་ཙམ་ཉིད་ནས་དགེ་བར་ངེས་པས་

**༼༢༤༨༽**

བདག་ཉིད་དེ། ངོ་བོ་ཉིད་ཀྱི་དགེ་བ་སྟེ། འཕྲོད་པའི་སྨན་བཞིན་ནོ། །དད་སོགས་བཅུ་གཅིག་དུའང་ངོ་། །ངོ་བོས་དགེ་བ་དེ་དང་མཚུངས་ལྡན་རྣམས་ནི་དེ་དང་མཚུངས་ལྡན་གྱི་དགེ་བ་སྟེ། སྨན་དང་སྦྱར་བའི་བཏུང་བ་བཞིན་ནོ། །དེ་དག་གི་སླང་བའི་ལུས་ངག་གི་བྱ་བ་དང་། སོགས་པས་སྐྱེས་སོགས་དང་། ཐོབ་པ་དང་། སྙོམས་འཇུག་གཉིས་ནི། ཀུན་ནས་སློང་བའི་དགེ་བ་སྟེ། བཏུང་བ་དེ་ལས་བྱུང་བའི་འོ་མ་བཞིན་འགོག་པ་ནི་ཉེར་བཞིའི་དགེ་བར་ཡང་ངོ་། །དེ་རྣམས་ལས་ཟློག་པ་བཞིན་ནི། མི་དགེ་བའི་དབྱེ་བ་སྟེ། འཁོར་བ་དང་། དུག་གསུམ་ངོ་ཚ་ཁྲེལ་མེད་དང་བཅས་པ་དང་། དེ་དང་མཚུངས་ལྡན་དང་། དེས་སླང་བའི་ལུས་ངག་གི་ལས་སྐྱེ་སོགས་ཐོབ་པ་དང་བཅས་པ་རིམ་པ་བཞིན་ཏེ། ནད་དང་མི་འཕྲོད་པའི་ཟས་སྨན་སོགས་དཔེར་བྱའོ། །ཐོབ་པ་ནི་རྗེས་སུ་འབྲེལ་བའི་དགེ་མི་དགེར་ཡང་ངོ་། །འོན་ཀྱང་འཁོར་

**༼༢༤༩༽**

བ་ནི་དགེ་སོགས་ཀྱང་ཡོད་མོད་ཀྱི་མཆོག་ཏུ་མི་བདེ་བས་དེ་དང་དེར་བཞག་པ་ཙམ་སྟེ། གཞན་ནི་མཚན་ཉིད་པར་འདོད་དོ། །མདོ་སྡེ་པ་ལྟར་ན། དང་མཐའ་གཉིས་ཀ་དགེ་མི་དགེར་མ་ངེས་སོ། །དོན་དམ་པར་ནི་ལུང་མ་བསྟན་པ་རྟེན་པ་ནམ་མཁའ་དང་། བཏགས་མིན་གྱི་འགོག་པ་དག་སྟེ། དབྱེ་བ་གཞན་གསུམ་ནི་ཡོད་ཀྱང་མ་བཤད་དོ། །ཀུན་སློང་གི་ཁྱད་པར་ནི་མཐོང་སྤང་རིག་བྱེད་སློང་བྱེད་མིན་ན། ཐུབ་པས་ལོག་ལྟ་ལས་ལོག་པའི་རྟོག་པ་དང་། ངག་དང་། ལས་ཀྱི་མཐའ་འབྱུང་བར་གསུངས་པ་ཇི་ལྟར་ཞེ་ན། མི་འགལ་ཏེ། འདི་ལྟར་ཀུན་སློང་ནི་རྣམ་པ་གཉིས་ཏེ། རྒྱུའི་ཀུན་སློང་དང་དེ་དུས་ཀྱི་ཀུན་སློང་ངོ་། །དེ་གཉིས་ལས་དང་པོ་ནི་འཕེན་པར་བྱེད་པས་རབ་ཏུ་གཅིག་སྟེ། དང་པོར་འཇུག་པར་བྱེད་པ་ཡིན་ལ། གཉིས་པ་ནི་རྗེས་སུ་སྟེ། བྱ་བའི་དུས་སུ་མཐུན་པར་འཇུག་བྱེད་ཡིན་ནོ། །དེ་ལ་མཐོང་བས་སྤང་བར་

**༼༢༥༠༽**

བྱ་བའི། རྣམ་ཤེས་འཁོར་བཅས་རྟོགས་བཅས་ནི། རྟོག་བཅས་སུ་ངེས་པར་རབ་ཏུ་འཇུག་བྱེད་ཡིན་ལ། ཁ་ནང་དུ་ལྟས་པས་རྗེས་སུ་འཇུག་བྱེད་ནི་མ་ཡིན་ནོ། །དེས་ན་མདོར་ནི། རྒྱུའི་ཀུན་སློང་ལ་དགོངས་ལ་འདིར་འདོད་པ་ན་སྒྲིབ་པའི་དུས་ཀྱི་ཀུན་སློང་མེད་པར་བཤད་པ་ཡིན་པས་མི་འགལ་ལོ། །ཡིད་ཀྱི་རྣམ་ཤེས་སྒོམ་སྤང་འཁོར་བཅས་ནི་རྟོགས་བཅས་ཀྱང་ཡོད། ཁ་ཕྱིར་ལྟས་ཀྱང་ཡོད་པས་ཀུན་སློང་གཉིས་ཀ་ཡོད་པ་ཡིན་ནོ། །སྒོ་ལྔའི་རྣམས་ཤེས་འཁོར་བཅས་ནི། རྟོག་མེད་ཕྱིར་ལྟས་སུ་ངེས་པས། རྗེས་སུ་འཇུག་བྱེད་ཁོ་ནའོ། །དེ་ཡང་རབ་དུ་འཇུག་བྱེད་དགེ་ཚོགས་གསུམ་རེ་རེ་ལ་རྗེས་སུ་གཅིག་འཇུག་བྱེད་དགེ་སོགས་རྣམ་པ་གསུམ་གསུམ་དུའང་འགྱུར་བར་དགུ་ཕྲུགས་ཏེ། དཔེར་ན་སོ་ཐར་གྱི་སྡོམ་པ་རྒྱུའི་ཀུན་སློང་གི་བསམ་པ་དགེ་བ་ལ་དུས་ཀྱི་ཀུན་སློང་ཆོ་གའི་ཚེའང་དེ་དང་ལྡན་པ་དང་། ཞེ་སྡང་དང་བཅས་པ་དང་། སྤྱོད་ལམ་པའི་སེམས་མངོན་དུ་གྱུར་པ་ན། སྡོམ་པ་

**༼༢༥༡༽**

ཐོབ་པ་སོགས་ལྟ་བུའོ། །འོ་ན་ཀུན་སློང་དང་པོ་གཙོ་ན་འདོད་པ་ན་སྒྲིབ་པའི་རིག་བྱེད་ཡོད་པར་འགྱུར་ཏེ། རྒྱུའི་ཀུན་སློང་ལྟ་བ་ཡོད་པས་སོ། །གཉིས་པ་གཙོ་ན། སོ་ཐར་གྱི་སྡོམ་པ་མི་དགེ་བར་འགྱུར་ཏེ། དུས་ཀྱི་ཀུན་སློང་མི་དགེ་བ་ལྡན་པ་ཡོད་པས་སོ། །ཞེ་ན། ཀུན་སློང་དེ་གཉིས་སྤང་བྱ་རིགས་ཐ་དད་པས་མ་ཆོད་ན་དང་པོ་གཙོ་ལ། ཆོད་ན་གཉིས་པ་གཙོ་བས། སྐྱོན་གཉིས་ཀ་མེད་དོ། །ཐུབ་པའི་འཇུག་ཚུལ་ནི། འཇུག་བྱེད་གཉིས་ཀ་དགེ་བ་ལས་དགེ་བ་དང་། ལུང་མ་བསྟན་ལས་ལུང་མ་བསྟན་དུ་འདྲ་བའམ། རབ་འཇུག་ལུང་མ་བསྟན་ལས་རྗེས་འཇུག་དགེ་བར་འགྱུར་གྱི། ཟློག་པར་ནི་མི་འགྱུར་ཏེ། དེའི་སྟོབས་དམན་དུ་མི་འགྱུར་བས་སོ། །སྡེ་པ་གཞན་ནི་སངས་རྒྱས་ལ་ཐུགས་ལུང་མ་བསྟན་མེད་དེ། མདོར་གླང་ཆེན་གཤེགས་ནའང་མཉམ་པར་བཞག་ཅེས་སོགས་གསུངས་པས་སོ། །ཞེས་ཟེར་ཏེ། ཐེག་ཆེན་དང་མཐུན་ནོ། །བྱེ་བྲག་སྨྲ་བ་ནི། དེ་མི་བཞེད་

**༼༢༥༢༽**

བཞིན་དུ། མི་འགྲོ་བ་ལ་དགོངས་ཀྱི། རྣམ་སྨིན་དང་། སྤྱོད་ལམ་པ་དང་། སྤྲུལ་སེམས་ལུང་མ་བསྟན་མངའ་ཞེས་སོ། །རྣམ་སྨིན་ལ་སྐྱེས་པའི་སེམས་ནི་སྒོམ་སྤང་ཡང་འཇུག་བྱེད་གཉིས་ཀ་མིན་ཏེ། འབད་མེད་དུ་འཇུག་པས་སོ། །ཡིད་ཤེས་ཟག་མེད་ཀྱང་མིན་ཏེ། རྟོག་མེད་ཁ་ནང་ལྟས་སུ་ངེས་པའོ། །གསུམ་པ་བྱེ་བྲག་རིག་བྱེད་མ་ཡིན་པའི་རྣམ་བཞག་ལ། གཉིས་ཀྱི། མདོར་བསྟན་ནི། རྣམ་པར་རིག་བྱེད་མིན་པ་རྣམས་གསུམ་སྟེ། སྡོམ་པ་དང་། སྡོམ་མིན་དང་། གཞན་བར་མ་རྣམས་སོ། །རྒྱས་བཤད་ལ་གཉིས་ལས། སྡོམ་པ་ཁྱད་པར་དུ་བཤད་པ་དང་། ཐམས་ཅད་ཐུན་མོང་དུ་བཤད་པའོ། །དང་པོ་ནི་སྡོམ་པ་ལ་སོ་ཐར་དང་། བསམ་གཏན། ཟག་མེད་ཀྱི་སྡོམ་པ་སོགས་གསུམ་གྱི། སོ་ཐར་ནི། རིགས་རྣམས་པ་བརྒྱད་དེ། དགེ་སློང་ཕ། དགེ་སློང་མ། དགེ་སློབ་མ། དགེ་ཚུལ་ཕ། དགེ་ཚུལ་མ། དགེ་བསྙེན་ཕ། དགེ་བསྙེན་མ། བསྙེན་གནས་ཀྱི་སྡོམ་པའོ། །དེ་བརྒྱད་ཀྱང་

**༼༢༥༣༽**

མིང་གི་སྒོ་ནས་ཕྱེའི། མཚན་ཉིད་ཐ་དད་པའི་རྫས་སུ་རྣམ་པ་བཞི་ཡིན་ཏེ། ཕའི་སྡོམ་པ་གསུམ་ལས་མའི་གསུམ་གཞན་མིན་ཅིང་། དགེ་སློང་མའི་སྡོམ་པ་དང་། དགེ་ཚུལ་མའི་སྡོམ་པ་ཉིད་ཆོས་དྲུག་དང་། ཉེ་བའི་ཆོས་དྲུག་སྤོང་བས་ཁྱད་པར་དུ་བྱས་པས་དེར་འདུས་པའོ། །ཇི་ལྟར་ཤེས་ཞེ་ན་ཕོ་མོའི་མཚན་ཕན་ཚུན་གྱུར་པ་ལས། དགེ་སློང་ནི། དགེ་སློང་མའི་ཞེས་སོགས་སུ་མིང་ཙམ་འཕོའི་སྡོམ་པའི་ངོ་བོ་གཏོང་ཐོབ་མེད་པས། མི་འཕོ་བའི་ཕྱིར་རོ། །གང་གི་སྡོམ་པ་གསུམ་རིམ་གྱིས་བླངས་ན། སྤོང་བ་འཕེལ་བའམ། ཐམས་ཅད་ཆ་གསུམ་སྐྱེ་ན། སྲོག་གཅོད་སྤོང་བ་གསུམ་སོགས་ཐ་དད་ཆ་གསུམ་སྤོང་བ་སྐྱེ་སྟེ། དེ་གསུམ་ཅར་ཡང་མ་འདྲེས་པ། ལྷན་ཅིག་པར་འགྱུར་གྱི་ཕྱི་མ། བླངས་པས་སྔ་མ་མི་གཏོང་སྟེ། སྡོམ་པ་དེ་རྣམས་འགལ་བ་མེད་པས་སོ། །འོ་ན་དེ་དགེ་བསྙེན་དང་། དགེ་ཚུལ་དུའང་

**༼༢༥༤༽**

འགྱུར་རོ་ཞེ་ན། འགྱུར་མོད། ཡོན་ཏན་གཙོ་བའི་སྒོ་ནས་དགེ་སློང་ཞེས་བརྗོད་ཅིང་། དེར་འཛིན་པའི་བསམས་པས་ཀུན་སློང་བའི་ཕྱིར་རིག་བྱེད་ནི་དགེ་སློང་གི་ཁོ་ན་ཡོད་ལ། རིག་བྱེད་མིན་པ་ནི་སོ་སོར་ཡོད་དོ། །དེ་ཡང་རང་རང་གི་སྡོམ་པ་ལ་གནས་པའི་ཕྱེད་དུ། ལུས་ངག་གི་སྤང་བྱ་སྲོག་གཅོད་སོགས་ལྔ་དང་། བརྒྱད་དང་། བཅུ་དང་། ཐམས་ཅད་སྤོང་བ་མནོས་པ་ལས་རིམ་པ་བཞིན། དགེ་བསྙེན་དང་། བསྙེན་གནས་དང་། དགེ་ཚུལ་དང་། དགེ་སློང་ཉིད་དུ་འགྱུར་རོ། །དགེ་སློང་གི་བསླབ་པ་ཉིས་བརྒྱ་ང་གསུམ་ནི་ཕམ་པ་བཞི། ལྷག་མ་བཅུ་གསུམ། སྤང་ལྟུང་སུམ་ཅུ། ལྟུང་བྱེད་འབའ་ཞིག་པ་དགུ་བཅུ། སོ་སོར་བཤགས་པ་ལ་བཞི། ཉེས་བྱས་བརྒྱ་བཅུ་གཉིས་ཏེ། ལྟུང་བ་ལྟུང་བ་སྡེ་ལྔའི་གཉེན་པོ་ལ་ཕྱེ་བའོ། །དེ་ཡང་འཆལ་ཚུལ་གྱི་གདུང་བ་ལས་བསིལ་བའི་གནས་ཡིན་པས་ཚུལ་ཁྲིམས་དང་། མཁས་པས་སྔགས་པས་

**༼༢༥༥༽**

ལེགས་སྤྱད་དང་། བྱ་བའི་རང་བཞིན་ཡིན་པ་ལས་དང་། ལུས་ངག་སྡོམ་པས་སྡོམ་པ་ཞེས་བྱའོ། །སྡོམ་པ་ཐོབ་མ་ཐག་གི་སྐད་ཅིག་གི་དང་པོའི་རྣམ་པར་རིག་བྱེད་དང་། རྣམ་རིག་བྱེད་མིན་པ་དག་ནི་སྡིག་པ་ལས་དང་པོར་ཐར་པས་སོ་སོར་ཐར་པ་དང་། སྡོམ་པ་གཉིས་ཀ་དང་། བྱ་བ་ལས་ལམ་གྱི་དངོས་གཞི་ཡིན་ལ། དེ་ཕྱིན་ཆད་ནི། སོ་སོ་ཐར་པའི་སྡོམ་པ་ཁོ་ན་དང་། འཇུག་ཡིན་གྱི་སོ་སོ་ཐར་པ་དང་། ལས་ལམ་དངོས་ནི་མིན་ནོ། །འདི་པྲ་ཏི་མོཀྵ་ཅེས་པའི་པྲ་ཏི་དང་པོར་བཤད་པའོ། །བམ་པོ་ལྔ་བཅུ་པར། ཚུལ་ཁྲིམས་སྲུང་པའི་གང་ཟག་སོ་སོ་ཐར་པ་དང་། ཐར་པའི་ཐབས་ཡིན་པས་ཐར་པའི་ཐབས་ཀྱི་སྡོམ་པ་ཅེས་ཀྱང་བྱ་སྟེ། པྲ་ཏི་སོ་སོ་དང་ཐབས་སུ་བཤད་པའོ། །སོ་སོ་ཐར་པའི་སྡོམ་པ་དང་། ལྡན་པའི་གང་ཟག་ནི། དགེ་སློང་ནས་བསྙེན་གནས་ཀྱི་བར་བརྒྱད་དོ། །

**༼༢༥༦༽**

བསམ་གཏན་སོགས་ཀྱི་སྡོམ་པ་ནི། བསམ་གཏན་ལས་སྐྱེས་པའི་སྡོམ་པ་དང་། བསམ་གཏན་དེ་ཉེར་རྟོགས་དང་བཅས་པ་ལྡན་པའི་གང་ཟག་ལ། ངེས་པར་ལྡན་ནོ། །ཟག་མེད་ཀྱི་སྡོམ་པ་དང་། ལྡན་པ་འཕགས་པའི་སེམས་ཅན་སློབ་མི་སློབ་རྣམས་སོ། །སྔར་སྡོམ་པ་གཉིས་སེམས་ཀྱི་རྗེས་སུ་འབྲང་བར་བཤད་པ་དེ་གང་ཞེ་ན། སྡོམ་པ་གསུམ་གྱི་གྲངས་ཐ་མ་འདི་གཉིས་ནི་སེམས་ཀྱི་རྗེས་སུ་འབྲང་ངོ་། །སོ་ཐར་ནི་སེམས་མེད་ཀྱང་འཇུག་པས་དེ་མིན་ནོ། །བར་ཆད་མེད་ལམ་དགུ་རྣམས་སུ་སྐྱེས་པའི་བསམ་གཏན་དང་། ཟག་མེད་དེ་གཉིས་ནི་ས་མི་ལྕོགས་མེད་ལ་རྟེན་པ་ན་སྤོང་བའི་སྡོམ་པ་ཞེས་བྱ་སྟེ། འཆལ་ཚུལ་དང་། དེ་ཀུན་སློང་གི་ཉོན་མོངས་དངོས་སུ་སྤོང་བས་སོ། །ས་ལམ་གཞན་ལ་རྟེན་པ་ན་ནི་རྒྱུ་མཚན་དེ་མེད་པས་སྤོང་སྡོམ་ཞེས་མི་བྱ་སྟེ། དེས་ན་དེ་གཉིས་དང་། སྤོང་སྡོམ་ལ་མུ་བཞི་སྦྱར་རོ། །འོ་ན་ཡིད་ཀྱི་སྡོམ་པ་ལེགས་པ་སྟེ།

**༼༢༥༧༽**

ཞེས་དང་། མིག་གི་དབང་པོ་སྡོམ་པས་སྡམ་ཏེ་གནས་ཞེས་གསུངས་པ་དེ་གཉིས་གང་ཡིན་ཞེ་ན། བྱ་བ་དང་མི་བྱ་ཤེས་པའི་ཤེས་བཞིན་དང་། དེ་མ་རྗེས་པའི་དྲན་པ་དག་སྡོམ་པ་ནི་ཡིད་ཀྱི་སྡོམ་པ་དང་། དབང་པོའི་སྡོམ་པའོ། །ཐམས་ཅད་ཐུན་མོང་དུ་བཤད་པ་ལ་བཞི་སྟེ། དུས་ཇི་སྲིད་ལྡན་ཚུལ་ཇི་ལྟར་ཐོབ་རྒྱུ་གང་གི་སྟོང་རྟེན་གང་ལ་ལྡན་པའོ། །དང་པོ་ལ་གསུམ་སྟེ། རིག་བྱེད་མིན་པའི་ལྡན་ཚུལ། རིག་བྱེད་ཀྱི་ལྡན་ཚུལ། དེ་དག་གི་མུ་བཞིའོ། །དང་པོ་ལ་སོ་ཐར་དང་

**༼༢༥༨༽**

སྡོམ་མིན་ལྡན་ཚུལ་ནི། སོ་སོ་ཐར་པ་ལ་གནས་པའི་གང་ཟག་དེ་སྡོམ་པ་མ་བཏང་བའི་བར་དུ་རྟག་པར་ད་ལྟར་གྱི་རྣམ་རིག་མིན་པ་དང་ལྡན་ཞིང་། སྐད་ཅིག་དང་པོ་ཕྱིན་ཆད་མ་བཏང་གི་བར་དུ་འདས་པ་དང་ཡང་ལྡན་ནོ། །སྡོམ་མིན་ལ་གནས་པའི་གང་ཟག་ལའང་ལྡན་ཚུལ་དེ་དང་འདྲའོ། །མཉམ་པར་མ་བཞག་པའི་ལྡན་ཚུལ་ནི། བསམ་གཏན་གྱི་སྡོམ་པ་དང་ལྡན་པའི་སྐྱེ་འཕགས་ནི་མ་གཏང་བར་དུ་རྟག་ཏུ་འདས་མ་འོངས་གཉིས་དང་ལྡན་ཏེ། སྐད་ཅིག་དང་པོ་ལའང་སྔོན་གཏང་བའི་འདས་པ་ཐོབ་བོ། །འཕགས་པ་ནི་ཟག་མེད་སྐད་ཅིག་དང་པོའི་ཚེ་སྔོན་ཟག་མེད་མ་སྐྱེས་པས་འདས་པ་དང་ལྡན་པ་མིན་ཞིང་དེ་ཕྱིན་ཆད་འདས་མ་འོངས་པ་དང་ལྡན་ནོ། །འཇིག་རྟེན་པའི་མཉམ་བཞག་དང་འཕགས་ལམ་སྙོམས་པར་ཞུགས་པས་གནས་པའི་ཚེ་ནི། སྡོམ་པ་དེ་གཉིས་ད་ལྟར་བ་དང་ཡང་ལྡན་པས། དུས་གསུམ་ཅར་དང་ལྡན་ལ། ལངས་པ་ངག་ནི་ད་ལྟར་གྱི་མི་ལྡན་ཏེ། སྡོམ་པ་དེ་

**༼༢༥༩༽**

གཉིས་སེམས་ཀྱི་རྗེས་སུ་འཇུག་པས་སོ། །བར་མ་ལྡན་ཚུལ་ནི། སྡོམ་པ་དང་སྡོམ་མིན་གཉིས་ཀ་མེད་པའི་བར་མར་གནས་པའི་གང་ཟག་ལ་བར་མའི་རིག་བྱེད་མིན་པ་གལ་ཏེ་ཡོད་ན་སྐད་ཅིག་དང་པོ་བར་ད་ལྟར་གྱི་ཁོ་ན་དང་ལྡན་ཞིང་། དེ་ཕྱིན་ཆད་འདས་པ་དང་ད་ལྟར་གྱི་དུས་གཉིས་དང་ལྡན་ནོ། །དེར་མ་ཟད་སྡོམ་མིན་ལ་གནས་པའང་མཆོད་རྟེན་ལ་ཕྱག་འཚལ་བ་སོགས་བྱེད་ན། བར་མའི་དགེ་བའི་རིག་བྱེད་མིན་པ་དང་ལྡན་ལ། སྡོམ་པ་ལ་གནས་པའང་ར་བསོད་པ་སོགས་བྱེད་ན། བར་མའི་མི་དགེ་བའི་རྣམ་རིག་བྱེད་མིན་ལྡན་ཏེ། དེ་ཡང་རིམ་པ་བཞིན། ཇི་སྲིད་དུ་རབ་དུ་དྭང་བ་དང་། ཉོན་མོངས་ཀྱི་ཤུགས་ལྡན་པ་དེ་སྲིད་ཀྱི་བར་དུ་རྟག་ཏུ་ད་ལྟར་དང་། དང་པོ་ཕྱིན་ཆད་འདས་པ་དང་ལྡན་ནོ། །རྣམ་པར་རིག་བྱེད་ཀྱི་ལྡན་ཚུལ་ནི། རྣམ་པར་རིག་བྱེད་སྡོམ་པ་སྡོམ་མིན་བར་མ་ཐམས་ཅད་ལ་ཇི་སྲིད་རིག་བྱེད་བྱེད་པ་རྣམས་ད་ལྟར་བ་ལྡན་ལ། འདི་ཡང་སྐད་ཅིག་མ་

**༼༢༦༠༽**

དང་པོ་ཕྱིན་ཆད་ཇི་སྲིད་མ་གཏང་བར་དུ། འདས་པ་དང་ཡང་ལྡན་གྱི། མ་འོངས་པའི་རིག་བྱེད་དང་ལྡན་པ་མེད་དེ། སེམས་ཀྱི་རྗེས་སུ་མི་འཇུག་པས་སོ། །དེ་ཡང་དགེ་མི་དགེའི་དབང་དུ་བྱས་ཀྱི་སྒྲིབ་པ་དང་། མ་སྒྲིབ་པའི་རིག་བྱེད་དག་ནི་འདས་པ་དང་ཡང་ལྡན་པ་མེད་དེ། ཆོས་ཉམས་ཆུང་བའི་ཐོབ་པའང་ཉམས་ཆུང་བས་སོ། །དེས་ན་ཐམས་ཅད་དུ་ད་ལྟར་བ་ཁོ་ན་དང་ལྡན་ནོ། །སྡོམ་པ་མིན་པ་ཞེས་པ་ཅི་ཞེ་ན། ལུས་ངག་གི་སྡོམ་པས་སྡོམ་པ་མིན་པ་དང་། དམ་པས་སྨད་ཅིང་འབྲས་བུ་ཡིད་དུ་མི་འོང་བས་ཉེས་སྤྱད་དང་། ཚུལ་ཁྲིམས་ཀྱི་མི་མཐུན་ཕྱོགས་ཡིན་པས་འཆལ་བའི་ཚུལ་ཁྲིམས་དང་། ལུས་ངག་གི་ལས་མིན་པས་ལས་དང་། ལས་དངོས་གཞིས་བསྡུས་པས་དེའི་སྟེ་ལས་ལམ་ཞེས་སོ། །དེ་དག་གི་མུ་བཞི་ནི་རྣམ་རིག་དང་། རྣམ་རིག་མིན་པ་དང་ལྡན་པ་མུ་བཞི་ལ་བར་མ་ལ་གནས་པས་སེམས་གཞན་པས་དགེ་མི་དགེ་བྱེད་ན། རྣམ་རིག་

**༼༢༦༡༽**

མིན་པ་དང་མི་ལྡན་པས་སོ། །རྫས་ལས་བྱུང་བ་དང་། ལས་ལམ་ནི་མ་གཏོགས་སོ། །ཚེ་འཕོས་ཏེ། ཚེ་སྔ་མའི་རྣམ་རིག་གཏང་བ་དང་། ཚེའི་རྣམ་རིག་མ་སྐྱེས་པའམ། ཉམས་པའི་འཕགས་པའི་གང་ཟག་ནི་ཟག་མེད་ཀྱི་རྣམ་རིག་མིན་པ་དང་ལྡན་གྱི། རྣམ་རིག་དང་མི་ལྡན་པའོ། །དེ་འདྲའི་གཟུགས་ཀྱི་སོ་སྐྱེའང་སྲིད་དོ། །གཉིས་ཡིན་ནི་བར་མ་ལ་གནས་པས་སེམས་དྲག་པོས་དགེ་མི་དགེ་བྱེད་པ་སོགས་སོ། །གཉིས་མིན་ནི་གཟུགས་མེད་ཀྱི་སོ་སྐྱེ་སོགས་སོ། །ཇི་ལྟར་ཐོབ་ཚུལ་གསུམ་ཏེ། སྡོམ་པ་སྡོམ་མིན་བར་མའི་ཐོབ་ཚུལ་ལོ། །སྡོམ་པའི་ཐོབ་ཚུལ་ལ། ཐུན་མོང་དུ་བསྟན་པ་ནི། བསམ་གཏན་ལས་སྐྱེས་པའི་སྡོམ་པ་ནི། ཟག་བཅས་ཀྱི་བསམ་གཏན་གྱི་ཉེར་སྡོགས་སམ། དངོས་གཞིའི་ས་ཐོབ་པ་ཉིད་ཀྱི་ས་ཐོབ་སྟེ། བསམ་གཏན་གྱི་སེམས་དང་། ལྷན་ཅིག་འབྱུང་བས་སོ། །

**༼༢༦༢༽**

ཟག་མེད་ཀྱི་སྡོམ་པ་ནི་འཕགས་པས་ཏེ། ཟག་མེད་ཀྱི་བསམ་གཏན་པ་དྲུག་གི་སེམས་ཐོབ་པ་དེས་ས་ཐོབ་བོ། །སོ་སོ་ཐར་པ་ཞེས་པའི་སྡོམ་པ་ནི་གཞན་དགེ་འདུན་ནམ་གང་ཟག་གི་སྡོམ་པ་སྦྱིན་པ་གོ་བར་བྱེད་པའི་རྣམ་པར་རིག་བྱེད་ཀྱི་ཐོབ་བོ། །སོགས་པའི་སྒྲ་ནི་བྱེ་བྲག་དུ་སྨྲ་བ་འདུལ་པ་རྣམ་པ་བཅུའི་བསྙེན་པ་རྫོགས་སོ། །ཞེས་ཟེར་བ་བསྡུས་ཏེ། སངས་རྒྱས་སོགས་རིག་བྱེད་ལ་མི་ལྟོས་པས་སོ། །བཅུ་འབྲེལ་པར་འབྱུང་བ་ལུང་མ་མོ་ལྟར་ཏེ། ལུང་གཅིག་ལས་འཕྲོས་པ་ལས་ནི་བཟང་སྟེ། དོར་ནས་གསོལ་བཞིའི་ཆོ་ག་གྲངས་སོ། །ཕྲི་ན་ནི་ད་ལྟར་གྱི་ཆོ་ག་སྟེ། དིང་སང་ཡང་བྱ་རུང་བར་བཤད་དེ་མ་བྲིས་སོ། །ཁྱད་པར་དུ་བཤད་པ་ལ་དུས་ནི་སོ་ཐར་དུས་ཇི་སྲིད་དུ་སླང་ཞེ་ན། སྡོམ་པ་ནི་རིགས་བདུན་གྱི་ཇི་སྲིད་མཚོའི་བར་དུ་དང་། བསྙེན་གནས་ཉིན་ཞག་གཅིག་དུ་ཡང་དག་པར་བླང་བར་བྱ་སྟེ། དུས་ཀྱི་མཐའ་སྲོག་དང་། ཉིན་ཞག་

**༼༢༦༣༽**

གི་མཐའ་གཉིས་ཡིན་པ་དང་། སྟོན་པས་གཞན་མ་བསྟན་པས་སོ་ཞེ་ན། སློབ་དཔོན་ནི་དང་པོ་རིགས་ཏེ། ཚེ་ཕྱི་མའི་སྡོམ་པ་ད་ལྟ་བླངས་ཀྱང་མི་སྐྱེ་སྟེ། ཚེ་འདི་དང་། ལུས་སྐལ་བ་མི་འདྲ་བས་དང་། མི་འདྲ་བའི་ལུས་དེས་ཀྱང་། ད་ལྟ་བླངས་པས། དེར་སྦྱོར་བ་མ་བྱས་པ་དང་། བླངས་པ་མི་དྲན་པས་སོ། །གཉིས་པ་ནི་མི་རིགས་ཏེ། སྟོན་པས་མ་བསྟན་པ་དབང་པོ་འདུལ་བཀའ་བ་མ་དགོངས་ཀྱི། མི་སྐྱེ་ནས་མིན་པས། ཞག་ལྔ་ལ་སོགས་པ་སྐྱེ་བ་ལ་རིགས་པས་མི་གནོད་པར་བཞེད་དེ། བསྡུ་བ་དང་ཡང་མཐུན་ནོ། །སྡོམ་མིན་གྱི་དུས་ངེས་པ་གང་ཞེ་ན། དེ་ནི་ལས་སྨད་པས་ལེན་པ་མེད་ཀྱང་སྟན་དུ་ལོག་པར་ཞུགས་པའི་རྒྱུས་ཐོབ་པས་ཇི་སྲིད་འཚོ་བ་ཡིན་ལ། ཉིན་ཞག་པའི་སྡོམ་མིན་མེད་དེ། སྡོམ་མིན་དེ་བསྙེན་གནས་དེ་ལྟར་ཉིན་ཞག་གཅིག་དུ་ནོད་པ་མེད་ཅིང་། ཚེའི་དུས་ལ་གཞན་དུ་ལོག་པར་ཞུགས་པས་

**༼༢༦༤༽**

སྡོམ་མིན་མི་ཐོབ་པས་སོ། །གྲག་ཅེས་པ་ཟུར་ཟ་བ་སྟེ། དུས་རེ་ཤིག་པའང་ཡོད་པར་སྟོན་པའོ། །མདོ་སྡེ་པ་ནི། སྡོམ་མིན་ཡང་སྡིག་པ་བྱ་བའི་སེམས་པ་ས་བོན་དང་བཅས་པ་སྟེ། ཤན་པ་སོགས་སེམས་དགེ་བ་ལའང་སེམས་པ་ས་བོན་དང་བཅས་པ་དེ་མ་སྤངས་པས་ལྡན་པར་འདོད་དེ། ཐེག་ཆེན་དང་མཐུན་ནོ། །བསྙེན་གནས་ནི་བསྙེན་གནས་ཉིན་ཞག་གཅིག་དུ་ནོད་ན་ཇི་ལྟར་ནོད་པར་བྱ་ཞེ་ན། ནད་པ་མིན་པས་དམའ་བར་གཙོག་པུར་ཐལ་མོ་སྦྱར་ནས་འདུག་ཅིང་འབོགས་པ་པོས་སྨྲས་པའི་རྗེས་སུ་བཟླས་པས་བརྒྱད་ནར་མ་ལས་གཞན་པས་མི་བརྒྱན་པར་སྲུང་དུས་སང་ནམ་ལངས་ཤིང་ཉི་མ་ཤར་གྱི་བར་དུ། དགྲ་བཅོམ་པ་དང་། ཉེ་བར་གནས་པས་བསྙེན་གནས་ཏེ། དེའི་ཡན་ལག་བརྒྱད་ཚང་བར། ལེན་དུས་ནང་པར་སྔ་དྲོ་ཟས་མ་ཟོས་པའི་ཚེ། ཡུལ་གཞན་ལས་ནོད་པར་བྱའོ། །གང་གི་ཚེས་བརྒྱད་ལ་རྟག་ཏུ་བསྙེན་གནས་སྲུང་བའི་ངེས་པ་བྱས་པ་དེས་ནི་ཟས་ཟོས་

**༼༢༦༥༽**

ཀྱང་གཞན་ལས་ནོད་པར་བྱས་ཏེ། རྐྱེན་ཡོད་ཀྱང་མི་འདའ་བའི་དགོས་པ་ཡོད་པས་སོ། །གནས་མཆོག་གིས་ཞུས་པས། དགེ་སློང་ངམ་བྲམ་ཟེ་ཤེས་པ་གཅིག་གི་གནས་སུ་སོང་སྟེ་ཅེས་པ་དང་། འདུལ་བ་ལུང་དུ། ཁྱིམ་བདག་མགོན་མེད་ཟས་སྦྱིན་གྱིས་མགྲོན་པོ་ལ། བསྙེན་གནས་ཕོག་པར་བཤད་པས། དགེ་བསྙེན་ལས་ཀྱང་བླང་དུ་རུང་ལ། དགེ་བསྙེན་ཡང་དགེ་བསྙེན་སྡོམ་བརྒྱད་དུ། དགེ་བསྙེན་ལས་ཀྱང་སླང་བར་བཤད་དོ། །བསྡུ་བར་ནི། ཁྱིམ་པའི་སྡོམ་པ་རང་གི་ཀྱང་ལེན་པར་བཤད་དོ། །འདི་ནི་དགེ་བསྙེན་གྱི་སྡོམ་པ་གསོས་འདེབས་པའི་གསོ་སྦྱོང་ངོ་། །ཡན་ལག་བརྒྱད་ནི། སྲོག་གཅོད་མ་སྦྱིན་ལེན། མི་ཚངས་སྤྱོད་རྫུན་ཏེ་རྩ་བ་བཞི། ཆང་འཐུང་བ། གར་སོགས། འཕྲེང་སོགས། མལ་ཆེ་མཐོ། ཕྱི་དྲོའི་ཁ་ཟས་ཏེ་ཡན་ལག་བཞི་སྤོང་བའོ། །ཅི་ཕྱིར་ཡན་ལག་བརྒྱད་ནོད་ཅེ་ན། རང་བཞིན་གྱི་ཁ་ན་མ་ཐོ་བ་སྤོང་བ་ཚུལ་ཁྲིམས་ཀྱི་ཡན་

**༼༢༦༦༽**

ལག་དང་། བག་ཡོད་པའི་ཡན་ལག་དང་། བརྟུལ་ཤུགས་ཀྱི་ཡན་ལག་སྟེ། དང་པོ་བཞི་དང་། ལྔ་པ་གཅིག་དང་། ཕྱི་མ་གསུམ་སྟེ། བརྒྱད་པོ་རིམ་པ་བཞིན་ནོ། །ཅི་བག་ཡོད་དང་། བརྟུལ་ཤུགས་ཀྱི་ཡན་ལག་མ་ནོད་ན། ཅིར་འགྱུར་ཞེ་ན། ཆང་འཐུངས་པས་དྲན་པ་ཉམས་པ་དང་། གར་སོགས་གསུམ་གྱི་དྲེགས་པར་འགྱུར་ལ། དེ་ལྟར་ན་འཆལ་ཚུལ་ཐག་མི་རིང་བས་སོ། །གར་སོགས་ཕྲེང་སོགས་རབ་བྱུང་གི་ཚུལ་དང་མི་མཐུན་པས་དགེ་ཚུལ་ལ་གཉིས་སུ་བཅས་ཞིང་། ཁྱིམ་པ་དེ་ལྟ་མིན་པས་གཅིག་ཏུའོ། །གསེར་དངུལ་ལེན་པ་ལ་མ་བཅས་པ་ནི། འདོད་པ་སོགས་འཇོག་གཙོ་བོ་དང་། རྩ་བ་ཡིན་པས་སོ། །ཅི་བསྙེན་གནས་འདི་དགེ་བསྙེན་ལས་གཞན་ལ་ཡོད་དམ་མེད་ཅེ་ན། དགེ་བསྙེན་ལས་གཞན་པའི་ཁྱིམ་པ་ལའང་ཡོད་མོད་ཀྱི། དཀོན་མཆོག་གསུམ་ལ་སྐྱབས་སུ་མ་སོང་བ་ལ་མེད་དོ། །མ་གུས་པ་མིན་ཀྱང་། འབོགས་པ་པོའམ་ནོད་པ་པོ་རྗེད་པའམ་མ་བྱང་བས་

**༼༢༦༧༽**

སྐྱབས་སུ་མ་སོང་བ་ནི་མ་གཏོགས་སོ། །དགེ་བསྙེན་ནི་མདོ་ལས། མིང་ཆེན་འདི་ལྟར་ཁྱིམ་པ་གོས་དཀར་པོ་གྱོན་པ། སྐྱེས་པ་ཕོའི་དབང་པོ་དང་ལྡན་པ་ཞིག་སངས་རྒྱས་ལ་སྐྱབས་སུ་འགྲོ། ཆོས་དང་དགེ་འདུན་ལ་སྐྱབས་སུ་འགྲོ་ཞིང་། བདག་ལ་དགེ་བསྙེན་དུ་བཟུང་དུ་གསོལ་ཞེས་ཚིག་ཏུ་སྨྲ་ན། འདི་ཙམ་གྱིས་དགེ་བསྙེན་དུ་འགྱུར་རོ་ཞེས་གསུངས་པ་དེ་ཅི། སྐྱབས་འགྲོ་ཁོ་ནས་དགེ་བསྙེན་དུ་འགྱུར་རམ་ཞེ་ན། ཉི་འོག་པ་འགྱུར་ཞེས་ཟེར་རོ། །ཁ་ཆེ་བ་སྡོམ་པ་མེད་པར་མི་འགྱུར་ཏེ། ལུང་གི་དོན་ནི། དགེ་བསྙེན་ཉིད་དུ་བཟུང་དུ་གསོལ། དེང་ཕན་ཆད་ནམ་འཆིའི་བར་དུ་སྲོག་སྤོང་ངོ་། །ཞེས་ཁས་བླངས་པ་ཁོ་ན་ལས་འདིའི་སྡོམ་པ་སྐྱེའོ། །འོན་ཀྱང་བསླབ་པའི་གཞི་བསྟན་པ་ནི། དེ་ཤེས་པའི་ཆེད་དུ་སྟེ། དཔེར་ན་དགེ་སློང་དང་དགེ་ཚུལ་གྱི་སྡོམ་པ་ཐོབ་ཟིན་ཀྱང་། ཤེས་པའི་ཆེད་དུ་བསླབ་པའི་གཞི་བརྗོད་པ་བཞིན་ནོ། །ཞེའོ། །གལ་ཏེ་

**༼༢༦༨༽**

དགེ་བསྙེན་ཐམས་ཅད་དགེ་བསྙེན་གྱི་སྡོམ་པ་ལ་གནས་པ་ཡིན་ན། སྟོན་པས་བསླབ་བཞི་གཅིག་སྲུང་བ་སྣ་གཅིག་སྤྱོད་པ་དང་། སོགས་པས་གཉིས་སྲུང་བ་ཕྱོགས་གཅིག་སྤྱོད་པ་དང་། གསུམ་མམ་བཞི། སྲུང་ན་ཕལ་ཆེར་སྤྱོད་པ་དང་། ལྔ་ཅར་སྲུང་ན་ཡོངས་སུ་རྫོགས་པའི་དགེ་བསྙེན་ཞེས་གསུངས་པ་ཅི་ལྟ་བུ་ཞེ་ན། དེ་ནི་དང་པོ་ཡོངས་རྫོགས་བླངས་པ་ཕྱིས་ཡན་ལག་ཁ་ཅིག་ཉམས་ཀྱང་། ལྷག་མ་དེ་དང་དེ་སྲུང་བ་ལས། དེ་སྤྱོད་པར་གསུངས་པའོ། །ཞེའོ། །གྲག་ནི་མདོ་ལས་འདས་པར་སྟོན་པ་སྟེ། སྲོག་སྤོང་ངོ་ཞེས་ནི་གང་དུའང་མི་འབྱུང་ཞིང་། ཉམས་ན་སྣ་གཅིག་སྤྱོད་པ་སོགས་ཞུ་བ་ཉིད་ཀྱང་མི་འཐད་ན་ལན་ལྟ་ཅི་སྨོས། དེས་ན་དང་པོ་ཉིད་དུ་བསླབ་བཞི་དེ་དང་དེ་བླངས་ཏེ། སྲུང་བ་རྣམས་སྣ་གཅིག་སྤྱོད་པ་སོགས་སོ། །ཞེས་ཉི་འོག་པ་སོགས་འདོད་དོ། །སྤྱིར་གསུང་རབ་ཏུ་དགེ་བསྙེན་བདུན་འབྱུང་སྟེ། སྐྱབས་གསུམ་

**༼༢༦༩༽**

འཛིན་པ། སྣ་གཅིག་སྤྱོད་པ། ཕྱོགས་གཅིག་སྤྱོད་པ། ཕལ་ཆེར་སྤྱོད་པ། ཡོངས་རྫོགས་ཚངས་སྤྱོད། བསྙེན་གནས་ཡན་ལག་བརྒྱད་ཇི་སྲིད་འཚོའི་བར་དུ་བླངས་ཏེ། སྲུང་བ་གོང་མའི་དགེ་བསྙེན་ནོ། །དེ་ལ་དང་པོ་ལྔ། མིང་ཆེན་གྱི་མདོ་དང་། དྲུག་པ་ལུང་རྣམ་འབྱེད་དང་། བདུན་པ་ཀུན་དུ་རྒྱུ་པེན་རིགས་ཀྱི་ཞུས་པར་དེས་དེ་འདྲ་བའི་སྡོམ་པ་སངས་རྒྱས་ལ་བླངས་པར་གསུངས་ལ། དགེ་བསྙེན་སྡོམ་བརྒྱད་ཀྱི་འགྲེལ་པ་སོགས་སུ་བཤད་དོ། །ཁ་ཆེ་བ་ནི་ལྷ་དྲུག གཉིས་མིན་པ་མི་འདོད་ལ། འདིར་ནི་ཡོངས་རྫོགས་ཀྱི་དབང་དུ་བྱས་སོ། །འོ་ན་སྡོམ་པ་ཆེ་ཆུང་སོགས་ཇི་ལྟར་ཞེ་ན། སྡོམ་པ་ཆུང་ངུ་དང་། སོགས་པས་འབྲིང་དང་། ཆེན་པོར་གྱུར་བའི་རྒྱུའི་གཙོ་བོ་ནི། དད་སོགས་ཆེ་ཆུང་དང་ལྡན་པའི་ཡིད་ཇི་བཞིན་གྱི་དབང་གིས་ཏེ། དེས་ན་སོ་ཐར་དགྲ་བཅོམ་ལ་ཆུང་ལ། སོ་སྐྱེ་ལ་ཆེ་བའང་ཡོད་དོ། །

**༼༢༧༠༽**

འོ་ན་སྐྱབས་སུ་ཇི་ལྟར་འགྲོ་ཞེ་ན། སྐྱབས་འགྲོ་ནི། བླང་བ་ཐམས་ཅད་ཀྱི་སྔོན་དུ་འགྲོ་བས་གང་ཞིག་དཀོན་མཆོག་གསུམ་ལ་སྐྱབས་སུ་འགྲོ་བའི་ཡུལ་སངས་རྒྱས་ནི་གང་མཉེས་པས་སངས་རྒྱས་སུ་འཇོག་པར་བྱེད་པའི་ཆོས་མི་སློབ་པའི་ལམ་ཆོས་སྐུ་དང་། དགེ་འདུན་ནི་གང་ཐོབ་པས་འཕགས་པའི་དགེ་འདུན་དུ་འཇོག་པར་བྱེད་པའི་ཆོས་སངས་རྒྱས་ལས་གཞན་པའི་སློབ་མི་སློབ་གཉིས་ཀའི་ལམ་བདེན་དང་། ཆོས་ནི་མྱ་ངན་སྡུག་བསྔལ་རྒྱུ་བཅས་ལ་འདས་པའི་སོ་སོར་བཏགས་འགོག་གོ །སངས་རྒྱས་དང་དགེ་འདུན་གྱི་རྟེན་གཟུགས་སྐུ་ནི་ཟག་བཅས་ཡིན་པས་སྐྱབས་གནས་མིན་ནོ། །སློབ་དཔོན་ནི་དེ་ལྟར་ན་འཇིག་རྟེན་པའི་སེམས་ལ་གནས་པ་ན། སངས་རྒྱས་དང་དགྲ་བཅོམ་མིན་པར་འགྱུར་ལ། དགེ་སློང་དུ་བྱེད་པའི་ཚུལ་ཁྲིམས་ཁོ་ན་དགེ་སློང་དུ་འགྱུར་རོ། །ཞེས་ཏེ། ཆོས་འདྲ་ཞིང་། གཞན་

**༼༢༧༡༽**

གཉིས་རྟེན་ཡང་དེ་དག་ཏུ་བཞེད་དོ། །སྐྱབས་འགྲོའི་ངོ་བོ་ནི། ཡུལ་དམ་པ་ལ་རྟེན་པར་ཁས་ལེན་ཅིང་། བློ་གཏོད་པ་སྟེ། འགྲེལ་པར་ངག་གི་རིག་བྱེད་དུ་བཤད་པ་ནི་ནོད་པའི་དུས་ཀྱི་དབང་དུ་བྱས་པའོ། །སྐྱབས་ཀྱི་དོན་ནི། དེ་ལ་རྟེན་ནས་སྡུག་བསྔལ་ཀུན་ལས་ངེས་པར་ཐར་པར་འགྱུར་བའོ། །འོ་ན་སྡོམ་པ་གཞན་ལ་མི་ཚངས་སྤྱོད་སྤོང་བ་བསླབ་པའི་བཞིར་བཞག་ལ། དགེ་བསྙེན་ལ་འདོད་ལོག་སྤོང་བ་ཅི་ཞེ་ན། ལོག་གཡེམ་ནི་གཞན་གྱི་ཆུང་མ་སུན་འབྱིན་ཅིང་། ངན་སོང་བའི་རྒྱུ་ཡིན་པས་ཤིན་དུ་སྨད་པའི་ཕྱིར་དང་། ཁྱིམ་པས་སྡོམ་པ་སླ་བའི་ཕྱིར་དང་། འཕགས་པས་ཚེ་གཞན་དུའང་མི་བྱེད་པའི་སྡོམ་པ་ཐོབ་ཅིང་། མི་ཚངས་སྤྱོད་དེ་ལྟ་བུ་ཡིན་པའི་ཕྱིར་རོ། །དགེ་བསྙེན་གྱི་ཆུང་མ་ལེན་ན། སྡོམ་པ་མི་ཉམས་སམ་ཞེ་ན། མི་ཉམས་ཏེ། སྡོམ་པ་ནི་ཇི་ལྟར་ཁས་བླངས་པ་བཞིན་ཐོབ་པས།

**༼༢༧༢༽**

འདོད་ལོག་སྤོང་བར་ཁས་ལེན་གྱི། རྒྱུད་འདི་ལ་མི་ཚངས་སྤྱོད་སྤོང་ངོ་། །ཞེས་ནི་མ་ཡིན་པས་སོ། །གཉིས་པ་ནི། ངག་གི་བཞི་ལས་རྫུན་སྤོང་བ་ཁོ་ན་ཡན་ལག་དུ་བཞག་པ་ཅི་ཞེ་ན། སྨད་པ་སོགས་གསུམ་དང་། ཡང་བསླབ་པ་ཐམས་ཅད་ལས་འདས་པར་གྱུར་ན། འདས་སམ་དྲིས་པ་ན་བདག་གིས་མ་བྱས་ཞེས་རྫུན་དུ་ཐལ་བར་འགྱུར་བའི་ཕྱིར་སྤང་སྟེ། འདས་ན་བཤགས་པའི་དོན་དུའོ། །བཅས་པའི་ཁ་ན་མ་ཐོ་བ་འདིའི་བསླབ་གཞིར་མ་བཞག་པ་ཅི་ཞེ་ན། བཅས་པའི་ཁ་ན་མ་ཐོ་བ་མྱོས་འགྱུར་བཞག་གོ །དེ་ཁོ་ན་འཇོག་པ་ཅི་ཞེ་ན། དེ་ལས་ཡན་ལག་གཞན་ཡང་སྲུང་བའི་ཕྱེད་དུའོ། །ཆང་འཐུང་བ་ནི་ཉན་ཐོས་འདུལ་བ་པ་རང་བཞིན་གྱི་དང་། མངོན་པ་བ་བཅས་པའི་ཁ་ན་མ་ཐོ་བར་འདོད་དེ། རྒལ་ན་འགྲེལ་པར་ལྟའོ། །དེ་གཉིས་ཀྱི་ཁྱད་པར་སློབ་དཔོན་ནི་སེམས་ཉོན་མོངས་ཅན་ཁོ་ནས་སྤྱོད་པ་དང་། ཉོན་མོངས་ཅན་མིན་པའི་སེམས་ཀྱིས་ཀྱང་སྤྱད་

**༼༢༧༣༽**

པར་ནུས་ཤིང་། ཉེས་པ་གཞན་སྤང་བའི་ཆེད་དུ་བཅོམ་ལྡན་འདས་ཀྱིས་སྤྱད་པ་ལ་བཞེད་དོ། །འདི་ལ་ཡན་ལག་ལྔ་པར་བཞག་པ་ནི། བིར་འཛིའི་བུ་ལ་བསླབ་པ་བཞག་པ་བཞིན། གདུལ་བྱ་སྐྲག་པ་སྤང་བའི་ཆེད་ཡིན་གྱི། དོན་དུ་ན། འདིས་ཀྱང་མི་དགེ་བ་བཅུ་ཅར་སྤང་དགོས་ཏེ། དགེ་བསྙེན་སྡོམ་བརྒྱད་དུ། གང་ཕྱིར་ལུས་ངག་མི་དགེ་ལས། །ལྡོག་པ་ཡིད་ཀྱི་དགེ་བ་ལས། །དེ་ཕྱིར་བརྣབ་སེམས་གནོད་པའི་སེམས། །ལྟ་བས་ལྡོག་རྣམས་གྲུབ་པ་ཡིན། །ཞེས་སོ། །གང་ལས་ཐོབ་པ་ནི། ཅི་སྡོམ་པ་གསུམ་རྣམ་བཞི་གང་ལས་ཐོབ་པ་དེ་ལས་ལྷག་མ་དག་ཐོབ་བམ་ཞེ་ན། མིན་ཏེ། འདོད་རྟོགས་སོ་ཐར་ནི། སྤང་བྱའི་སྦྱོར་དངོས་འཇུག་གསུམ་ཐམས་ཅད་ལས་དང་། སེམས་ཅན་དུ་སྟོན་མི་སྟོན་ནམ། བཅས་རང་བཞིན་གཉིས་ཀ་ལས་དང་། ད་ལྟར་གྱི་ཕུང་ཁམས་སྐྱེ་མཆེད་རྣམས་ལས་སྤང་བྱ་དེ་དང་དེའི་གཉེན་པོར་

**༼༢༧༤༽**

སྡོམ་པ་དེ་དང་དེ་ཐོབ་པར་འགྱུར་གྱི། འདས་མ་འོངས་ལས་ནི་མིན་ཏེ། ད་ལྟ་སེམས་ཅན་དུ་མི་འགྱུར་བས་སོ། །བསམ་གཏན་དང་ཟག་མེད་ཀྱི་སྡོམ་པ་དག་ནི་ཆོས་ཉིད་ཀྱིས་ཐོབ་པ་ཡིན་པས་ལས་ཀྱི་ལམ་དངོས་གཞི་ཁོ་ན་ལས་དང་། སེམས་ཀྱི་རྗེས་འབྲང་ཡིན་པས། དུས་གསུམ་པོ་ཐམས་ཅད་ལས་ཐོབ་ཀྱི། སྦྱོར་འཇུག་དང་བཅས་པ་ལས་མ་མིན་ནོ། །དེས་ན་སྡོམ་པ་དང་པོའི་བཞི་དང་། ཕྱི་མ་གཉིས་ཀྱི་བཞི་ལ་མུ་བཞི་སྟེ། དང་པོ་ནི་ད་ལྟར་གྱི་བཅས་པ་དང་། སྦྱོར་འཇུག་གོ །གཉིས་པ་ནི་འདས་མ་འོངས་ཀྱི་དངོས་གཞིའོ། །གསུམ་པ་ནི་ད་ལྟར་གྱི་དངོས་གཞིའོ། །བཞི་པ་ནི། འདས་མ་འོངས་ཀྱི་བཅས་པ་དང་སྦྱོར་འཇུག་གོ །སློབ་དཔོན་ནི་སྤང་བྱ་འདས་ད་ལྟར་ནི། སྐྱེས་ཟིན་པས། སྡོམ་མི་ནུས་པས་མ་འོངས་པ་སྡོམ་པར་བཞེད་དོ། །འོ་ན་སྡོམ་པ་རྣམས་སེམས་ཅན་ཐམས་ཅད་དང་། ཡན་ལག་ཐམས་ཅད་དང་རྒྱུ་ཐམས་ཅད་ལས་

**༼༢༧༥༽**

ཐོབ་པའམ་འོན་ཏེ། དབྱེ་བ་ཡོད་ཅེ་ན། སྡོམ་པ་ནི། སེམས་ཅན་ཐམས་ཅད་ལས་ཐོབ་སྟེ། གཞན་ལ་གནོད་པ་བཞི་དང་བཅས་པ་ལས་ལྡོག་པས་སོ། །ཡན་ལག་ལས་ཀྱི་ལམ་ལ་ནི། དབྱེ་བ་ཡོད་དེ། དགེ་སློང་གི་སྤོང་བདུན་དང་། དགེ་ཚུལ་སོགས་ཀྱི་སྤོང་བཞི་ཡིན་པས་སོ། །རྒྱུ་ལ་དབྱེ་བ་ཡོད་དེ་དགེ་རྩ་གསུམ་རྒྱུར་འདོད་ན། ཐམས་ཅད་ལས་དང་། སེམས་ཆུང་འབྲིང་ཆེ་གསུམ་རྒྱུར་འདོད་ན། དེ་གསུམ་ཅར་མི་འབྱུང་བས་རེ་རེ་ལས་ཐོབ་བོ། །གཉིས་པ་སྡོམ་མིན་ཐོབ་ཚུལ་ནི། སྡོམ་པ་མིན་པ། སེམས་ཅན་ཐམས་ཅད་དང་ཡན་ལག་ལས་ལམ་ཀུན་ལས་ཐོབ་སྟེ། སྒོ་ཐམས་ཅད་ནས་གནོད་པ་ལ་ཞུགས་པས་སོ། །རྒྱུ་ནི་ཐམས་ཅད་ལས་ཐོབ་པ་མིན་ཏེ། དགེ་གསུམ་མམ། སེམས་ཆུང་ངུ་སོགས་གང་དུ་འདོད་ཀྱང་ཅིག་ཅར་མི་འབྱུང་བས་སོ། །ཞེའོ། །སློབ་དཔོན་ནི་དེ་ལྟར་ན་ཤན་པ་སོགས་ལའང་སྡོམ་མིན་མེད་

**༼༢༧༦༽**

པར་འགྱུར་ཏེ། རང་གི་ཕ་མ་སོགས་གསད་འདོད་མེད་པས་སོ། །ཅི་སྟེ་དེ་དག་ལུག་སོགས་སུ་འགྱུར་བ་ན་གསང་འདོད་འབྱུང་ངོ་ཞེ་ན། འོ་ན་ལུག་སོགས་ཀྱང་ཕ་མར་གྱུར་པ་ལ། གསད་འདོད་མེད་པས་དེ་ལ་སྡོམ་མིན་མི་ཐོབ་པར་འགྱུར་རོ། །ཤན་པ་མ་སྦྱིན་ལེན་སོགས་སྤོང་བའང་ཡོད་པས་ཇི་ལྟར་ཡན་ལག་ཀུན་ལས་སྡོམ་མིན་ཐོབ་ཅེས་འགོག བྱེ་བྲག་དུ་སྨྲ་བ་ནི། སྡོམ་པའང་ངེས་པ་ལྔ་དང་མ་བྲལ་ན་སྡིག་པའི་སེམས་དང་མ་བྲལ་བས་མི་སྐྱེ་ཞིང་། སྡོམ་མིན་ལའང་མ་ཚང་བ་དང་། ཉི་ཚེ་བ་མེད་པས་ཤན་པ་བསླབ་པ་གཉིས་སམ། གསུམ་ཞིག་བླངས་ཀྱང་དེ་ལ་སྡོམ་པ་མེད་པར་སྨྲའོ། །མདོ་སྡེ་པ་ནི་ཇི་ལྟར་ཁས་བླངས་པ་ལྟར་སྡོམ་མིན་ཐོབ་ལ། རིགས་བརྒྱད་མ་གཏོགས་པའི་སྡོམ་པ་ཚང་བ་དང་། ཉི་ཚེ་བ་ཡང་ཡོད་དེ། ཚུལ་ཁྲིམས་དང་། འཆལ་ཚུལ་དེ་ཙམ་གྱི་གེགས་བྱེད་པའི་ཕྱིར། ཞེས་ཟེར་རོ། །སྡོམ་པ་མིན་

**༼༢༧༧༽**

པ་ནི། དེའི་རིགས་སུ་སྐྱེས་པ་རྣམས་གསོད་པ་སོགས་ཀྱི་བྱ་བའམ། གཞན་གྱི་རིགས་སུ་སྐྱེས་པ་རྣམས་འཚོ་བ་འདིས་འཚོ་བར་བྱའོ། །ཞེས་ཁས་ལེན་པ་ལས་ཐོབ་པར་འགྱུར་རོ། །བར་མ་ཐོབ་ཚུལ་ནི། སྡོམ་པ་དང་ལས་ཀྱང་ངོ་། །སྡོམ་པ་དང་སྡོམ་མིན་གྱི་ལྷག་མ་བར་མའི་རྣམ་རིག་བྱེད་མིན་ནི། རྫས་ལས་བྱུང་བའི་བསོད་ནམས་ལྟ་བུ་ཞིང་། སངས་རྒྱས་ལ་ཕྱག་འཚལ་ཏེ། ཟ་བ་སོགས་ཡིད་དམ་བཅས་པས་ལེན་པ་ལས་དང་། འདི་སྐྱེ་བར་འགྱུར་བའི་གུས་པར་བྱེད་པས་དགེ་མི་དགེའི་བྱ་བ་རྩོམ་པ་ལས་ཐོབ་བོ། །གསུམ་པ་གཏོང་རྒྱུ་ལ་བཞི་སྟེ། སྡོམ་པ་སྡོམ་མིན་བར་མ་དེ་གསུམ་ལས་གཞན་གྱི་གཏོང་རྒྱུའོ། །དང་པོ་ནི། མི་བརྡའ་ཕྲད་པའི་དྲུང་དུ་བསླབ་པ་བསམ་པ་ཐག་པས་ཕུལ་བ་དང་། ཤི་འཕོས་པ་དང་། ཕོ་མོའི་མཚན་གཉིས་གཅིག་ཆར་འབྱུང་བ་དང་། དགེ་བའི་རྩ་བ་ཆད་པས་སོ་སོར་ཐར་པའི་སྡོམ་པ་དབང་

**༼༢༧༨༽**

པོ་འདུལ་བར་བྱེད་པ་གཏོང་ལ་དེ་བཞི་དང་མཚན་མོ་འདས་པས་བསྙེན་གནས་གཏོང་སྟེ། རིམ་པ་བཞིན། བླངས་པ་དང་འགལ་བའི་རྣམ་རིག་སྐྱེས་པ་དང་། རྟེན་བོར་ཞིང་འཕགས་པ་རྫོགས་པ་དང་། རྟེན་ཉམས་པ་དང་། གཞི་ཆད་པ་དང་། དེ་སྲིད་དུ་འཕགས་པས་སོ། །བསྡུ་བར་རབ་བྱུང་གི་ནི། རྩ་ལྟུང་འབྱུང་བ་དང་། དགེ་བསྙེན་དང་། བསྙེན་གནས་ཀྱི་ནི་སེམས་མི་མཐུན་པ་སྐྱེས་པས་ཀྱང་གཏོང་བར་བཤད་དོ། །སྔ་རབས་པ་ཁ་ཅིག་རྩ་བའི་ལྟུང་བར་འགྱུར་བ་གཞི་གང་རུང་འབྱུང་བ་ལས་ཀྱང་ཐམས་ཅད་གཏོང་སྟེ། རིགས་པ་ནི་རྒྱུ་ངོ་ཚ་ཁྲེལ་མེད་ཆེན་པོས་གང་བས་སོ། །ལུང་ནི། ཞུ་བ་ལས་བསྙེན་པར་མ་རྫོགས་པ་ལ་དགེ་འདུན་ལྷག་མ་འབྱུང་བར་འགྱུར་ལགས་སམ། བཀའ་སྩལ་པ་དེ་བཞིན་ཏེ། བསླབ་པ་བྱིན་པ་ལ་འགྱུར་རོ་ཞེས་དང་། ཕྲན་ཚེགས་ལས། བསླབ་པ་བྱིན་པའི་བསླབ་པ་ནི། དགེ་སློང་དང་འདྲ་བ་ཡིན་ནོ་

**༼༢༧༩༽**

ཞེས་ཏེ། མ་གཏང་ན་དགེ་སློང་དངོས་ཡིན་པས་དེ་སྐད་མི་གསུང་བས་དང་། ལུང་བཞི་ལས། དེ་བྱས་ན་བྱས་མ་ཐག་དུ་དགེ་སློང་དུ་མི་རུང་བར་འགྱུར་ཞེས་པས་སོ། །རྩོད་སྤང་ནི་ཚུལ་འཆལ་དགེ་སློང་མ་ལ་ཆོས་སྟོན་ན། ལྟུང་བྱེད་དམ། དག་པ་ལ་སྐུར་པ་འདེབས་ན། ལྷག་མར་བཤད་པ་ནི་ཉེས་བྱས་ལ་དགོངས་པ་སྟེ། སོ་སོར་ཐར་པར་དགེ་སློང་དག་པ་ལྟུང་བ་མེད་ལ་ཞེས་པས་སོ། །གཅིག་ལ་ལྟུང་བ་བཞི་འབྱུང་བར་བཤད་པ་ནི། ལས་ལམ་བཞི་གཅིག་ཅར་རྫོགས་པ་ལ་དགོངས་ལ། བསླབ་བྱིན་གྱིས་དགྲ་བཅོམ་ཐོབ་པ་ན། སྔོན་གྱི་གྲལ་དུ་འདུག་པར་བཤད་པ་ནི་གཟེངས་བསྟོད་པའི་གོ་འཕང་ཡིན་པས་ཉེས་པ་མེད་དོ། །གཞན་རྣམས་ནི། དམ་ཆོས་ནུབ་པ་ལས། བསྟོད་དེ། བསླབ་པའི་འཚམས་དང་། ལས་ཀྱི་མཐའ་རྣམས་མེད་པས་སོ། །ཞེས་སྨྲའོ། །སྐུ་མཆེད་ནི་དེའི་ཚེ་སྔོན་མེད་གསར་དུ་མི་ཐོབ་ཀྱི། ཐོབ་ཟིན་མི་གཏོང་ངོ་ཞེས་སོ། །ཁ་

**༼༢༨༠༽**

ཆེ་བ་རྣམས་ནི་རྩ་ལྟུང་འབྱུང་བ་ལའང་། སྡོམ་པ་མི་གཏོང་སྟེ། བུ་ལོན་ཡང་ཆགས་ལ། ནོར་ཡང་ཡོད་པའི་མི་བཞིན་དུ། ཚུལ་ལྡན་དང་ཚུལ་འཆལ་གཉིས་སུ་འདོད་ཅིང་། བུན་ལོན་ཅལ་ན་ནོར་ལྡན་ཡིན་གྱི། བུན་ལོན་ཅན་ཡིན་པ་བཞིན་དུ། ལྟུང་བ་དེ་བཤགས་ན་ཚུལ་ལྡན་ཡིན་གྱི། ཚུལ་འཆལ་མིན་ལ། རིགས་པ་ནི་ཕྱོགས་གཅིག་ཉམས་པས་ཀུན་གཏོང་བར་མི་རིགས་ཏེ། རིགས་ན་གཅིག་བླངས་པས་ཀྱང་ཀུན་བླངས་པར་ཧ་ཅང་ཐལ་ལོ། །ལུང་ནི་རྣམ་འབྱེད་ལས། དགེ་སློང་མ་ལ་ཆོས་སྟོན་ན། ལྟུང་བྱེད་དུ་འགྱུར་རོ་ཞེས་པས་རང་རྒྱུད་ལ་ལྟུང་བྱེད་སྐྱེད་པ་སྟེ། སྡོམ་མེད་ལ་ལྟུང་བ་མེད་པས་སོ། །དེ་དང་ཞུ་བར་རྩ་ལྟུང་དང་ཕོ་ལས་མ་བྱུང་བ་ལ་དགེ་སློང་གཞན་གྱིས་རྩ་ལྟུང་གཞན་གསུམ་གྱི་སྐུར་བ་འདེབས་ན། དགེ་སློང་གཞན་དེ་ལ་ལྷག་མ་འབྱུང་བར་བཤད་པས་ཏེ། སྡོམ་མེད་ལ་སྐུར་བ་བཏབ་ཀྱང་། ལྷག་མ་མི་འབྱུང་བས་སོ། །ཞུ་བར། གཅིག་ལ་ཕམ་པ་བཞི་འབྱུང་བར་བཤད་པ་སྟེ།

**༼༢༨༡༽**

ཕམ་པ་སྔ་མས་སྡོམ་པ་བཏང་ན། ཕམ་པ་ཕྱི་མ་མི་འབྱུང་བས་སོ། །ཕྲན་ཚེགས་ལས་ཟག་པ་ཟད་པ་དེའི་ཚེ། །སྔོན་གྱི་གྲལ་དུ་འདུག་པར་བྱའོ། །ཞེས་པས་ཏེ། བསླབ་བྱིན་ལ་སྡོམ་པ་མེད་ན། སྔོན་གྱི་བསླབ་བྲལ་ཐོབ་པར་མི་རིགས་པས་སོ། །རྩོད་སྤང་ནི། བསྙེན་པར་མ་རྫོགས་པར་ས་ནི། བྱིན་ལེན་སྟོབ་པ་དང་། ནུབ་ལྷག་སོགས་ཀྱི་ཆ་ནས་མ་རྫོགས་པ་དང་འདྲ་བས་དེར་རྟགས་ལ། དགེ་སློང་དང་འདྲ་ཞེས་པ་ནི། བླང་དོར་དགོས་པའི་ཆ་ནས་དགེ་སློང་རྣམ་དག་དང་འདྲའོ། །དགེ་སློང་དུ་མི་རུང་ཅེས་པ་ནི། དོན་དམ་པའི་དགེ་སློང་མིན་པའམ། དམན་པ་ལ་དགག་སྒྲ་སྦྱར་བས་སོ། །ལྟུང་བྱེད་དང་། ལྷག་མ་ཉེས་བྱས་སུ་འཆད་པ་ནི། རང་དགར་སྒྲོ་བཏགས་པ་སྟེ། དགེ་སློང་དག་པ་ཞེས་པའང་། སྐུར་གཞི་དེ་དག་པ་ལ་ལུང་དེ་དག་ཉིད་དུ་བཤད་དོ། །ལས་ལམ་བཞི་གཅིག་ཅར་རྫོགས་ཅེས་པ་དང་། ཕམ་པ་དང་པོ་དང་། གཉིས་པའི་མཐར་བདེ་བ་

**༼༢༨༢༽**

ཉམས་མྱོང་གི་རྟོག་པ་དང་། ཐོབ་བློའི་རྟོག་པ་གཉིས་གཅིག་ཅར་མི་སྐྱེ་བས་དཀའ་འོ་ཞེ་ན། མི་དཀའ་ཏེ། མ་བྱིན་ལེན་ནི་གཞན་བྱེད་དུ་བཅུག་པས་ཀྱང་ལས་ལམ་དུ་འགྱུར་བས་སོ། །གཟེངས་བསྟོད་ཅེས་པ་མི་འཐད་དེ། དགེ་སློང་རྣམ་དག་གིས་དགྲ་བཅོམ་ཐོབ་ཀྱང་། བསླབ་བྲལ་བྱེད་ན་མ་དག་པ་ཇི་ལྟར་གཟེངས་བསྟོད་ཅེས་སོ། །མདོ་སྡེ་པ་ནི། ཕམ་པ་བྱུང་ན་གཅིག་གིས་ཀྱང་ཀུན་གཏོང་སྟེ། ལུང་རིགས་སྔ་རབས་པ་བཞིན་ནོ། །རྩ་ལྟུང་བྱུང་ཡང་འཆབ་སེམས་མ་སྐྱེས་ན། ཕས་ཕམ་པ་མིན་པས་དགེ་སློང་ཡིན་ཏེ། དགེ་སློང་དགའ་བ་ཅན་བཞིན་ནོ། །དེ་ལྟར་ཕྲན་ཚེགས་སུ། དགེ་སློང་དག་དགེ་སློང་དགའ་བ་ཅན་གྱིས་སྤྱད་བྱ་མིན་པ་སྤྱད་ཀྱང་། སེམས་གཅིག་གིས་ཀྱང་མ་བཅབས་པས་འདི་ཕམ་པར་མ་གྱུར་གྱིས། ཇི་སྲིད་འཚོའི་བར་དུ་བསླབ་པ་བྱིན་པར་བྱའོ། །ཞེས་པས་སོ། །དེའི་སྡོམ་པ་བཏང་ན་ཕྱིར་བཅོས་སུ་མི་རུང་སྟེ། དེའི་དགེ་སྦྱོང་གི་ཚུལ་ཕྱིར་བླང་དུ་མེད་པར་འགྱུར་རོ། །ཞེས་པས་སོ། །

**༼༢༨༣༽**

རྩོད་སྤང་ནི། སློབ་དཔོན་གྱི་དོན་དམ་པའི་དགེ་སློང་དུ་གྱུར་ནས་ཕྱིས་དེ་མིན་པར་མི་འགྱུར་བས་སོ། །དེས་ན་གསོལ་གཞིའི་ལས་ཀྱི་དགེ་སློང་གི་ལས་དབང་དུ་མཛད་པའོ། །རིགས་པའི་ལན་ཡང་སྟོན་པ་ཉིད་ཀྱིས་ཤིང་རྟ་ལའི་མགོ་བོ་བཅད་ན། ཞེས་དཔེར་མཛད་ནས་བཏབ་བོ། །དེ་སྟོན་པས་དགེ་སློང་གི་ལོངས་སྤྱོད་ཀུན་ལ་དཀར་ཏེ། དགེ་སློང་མིན་པ་དགེ་སློང་དུ་སྨྲ་བ་པྲེ་ད་བསལ་བར་གྱིས། ཤིང་རུལ་དག་ནི་སྤང་བར་གྱིས། སྙིང་པོ་མེད་པ་དོར་བར་གྱིས། ཞེས་བཀའ་སྩལ་བས། དེ་འདྲའི་དགེ་སློང་ཇི་འདྲ་ཡིན། འོ་ན་དགེ་སློང་བཞི་སྟེ་ལྔ་པ་མེད། ལམ་གྱི་རྒྱལ་དང་ལམ་སྟོན་དང་། །ལམ་ཕྱིར་མཚོ་དང་ལམ་སུན་འབྱིན། །ཅེས་བཀའ་སྩལ་པའི་ཐ་མ་ཇི་ལྟར་ཞེ་ན། ཤིང་ཚིག་པ་དང་མི་ཤི་བ་ལྟར། ཤ་ཚུགས་ཙམ་ལུས་པའོ། །འོ་ན་དགེ་སློང་མིན་ན་ཅིས་ཡང་རབ་དུ་མི་འབྱུང་ཞེ་ན། རྒྱུད་ཁྲེལ་མེད་པ་ཆེན་པོས་ཉམས་པས་སྡོམ་པ་སྐྱེ་བའི་སྐལ་པ་མེད་པས་ཡིན་

**༼༢༨༤༽**

གྱི་དགེ་སློང་ཡིན་པས་ནི། མིན་ཏེ། དེ་བསླབ་པ་ཕུལ་ཡང་རབ་ཏུ་མི་འབྱུང་ངོ་། །འོ་ན་ལུང་རྣམ་འབྱེད་དུ་སྐྱོང་མས་ཆོམ་རྐུན་དྲུག་ཅུ་འཆི་བར་བྱས་ཏེ། འཆབ་སེམས་ཡེ་མེད་ཀྱང་ཕམ་པར་བཤད་པ་ཅི་ཞེ་ན། སྡོམ་པ་ནི་ངོ་ཚ་ཁྲེལ་ལྡན་ལ་ཡོད་ལ། དེ་ནི་དེ་ལས་ཟློག་པས་སོ། །ཅེས་དང་། ལུང་མ་མོར། ཕམ་པ་བྱུང་བ་བསླབ་པ་བྱིན་པ་ཅེས་པ་ཅི་ཞེ་ན། ཕམ་པའི་སྡེ་ཚན་དུ་རྟོགས་པའམ། དེའི་སྒྲ་འཇུག་པ་ལ་དགོངས་པའོ། །ཞེས་བརྗོད་དུ་རུང་ངོ་། །དེ་ལྟར་གསུམ་ཀའང་འཆབ་སེམས་མ་སྐྱེས་ན་བསླབ་པ་སྦྱིན་པ་དང་། ཕམ་པ་འཆབ་བཅས་འབྱུང་ན་གསོར་མི་རུང་བར་འདྲའོ། །བསམ་གཏན་དུ་རྟོགས་པའི་དགེ་བ་གཟུགས་ཅན་ཡིན་ཀུན་ནི་ས་གོང་ངམ། འོག་དུ་འཕོས་པ་དང་། སྙོམས་འཇུག་ལས་ཉམས་པ་སྟེ། རྒྱུ་གཉིས་དག་གི་གཏོང་ལ། དེ་བཞིན་དུ་གཟུགས་མེད་དུ་རྟོགས་པའང་ས་འཕོས་ཉམས་པ་དག་གིས་གཏོང་ངོ་། །འཕགས་པ་སྟེ། ཟག་མེད་ཀྱི་ལམ་ནི་འབྲས་བུ་ཐོབ་པས་ཞུགས་པ་དང་།

**༼༢༨༥༽**

དབང་པོ་སྦྱངས་པས་རྟུལ་པོ་དང་། ལམ་ཉམས་པས་ཕྱིར་མི་འོང་གི་འབྲས་བུ་སོགས་གཏོང་ངོ་། །སྡོམ་མིན་ནི་སྡོམ་པ་དང་པོ་གཉིས་གང་རུང་ཐོབ་པ་དང་། ཤི་བ་དང་མཚན་གཉིས་གཅིག་ཆར་འབྱུང་བ་ལས་གཏོང་ལ། སྡོམ་མིན་མི་བྱ་བར་བསམས་པ་ཐག་པས་དམ་བཅས་ཀྱང་སྡོམ་པ་མེད་པར་མི་གཏོང་སྟེ། ནད་ཀྱི་གཞི་སྤངས་ཀྱང་སྨན་མེད་པར་ནད་རྙིང་མི་ཟློག་པ་བཞིན་ཞེའོ། །འོ་ན་དེས་བསྙེན་གནས་སྲུངས་ཏེ། སང་ཉིན་རྫོགས་པ་ན། སྡོམ་མིན་དུ་འགྱུར་རམ་བར་མར་འགྱུར་ཞེ་ན། ཁ་ཅིག་གཏན་དུ་སྟོང་སེམས་མེད་པས་སྡོམ་མིན་དུ་འགྱུར་ཏེ། ལྕགས་གོང་འབར་ཡང་སྔོན་པོར་འགྱུར་བ་ལྟར་སྨྲའོ། །གཞན་ནི་སྡོམ་མིན་གྱི་སྦྱོར་བ་མི་བྱེད་ན། མི་འགྱུར་བར་སྨྲའོ། །བར་མ་ནི་འཕེན་བྱེད་དད་པའམ། ཉོན་མོངས་ཀྱི་ཤུགས་ཆད་པ་དང་། དེས་ཆོག་ཅེས་བླངས་པ་དོར་ཏེ། ཆད་པ་དང་བླངས་པ་བཞིན་མ་བྱས་

**༼༢༨༦༽**

པའི་བྱ་བ་ཆད་པ་དང་། མཆོད་རྟེན་དང་། རྒྱ་སོགས་དོན་ཆད་པ་དང་། ཚེ་ཆད་པས་གཏོང་ལ། དགེ་བ་འདི་དགེ་རྩ་ཆད་པ་ལས་ཀྱང་ངོ་། །གཞན་པའི་སྟོང་ཚུལ་ནི་འདོད་རྟོགས་དགེ་བ་གཟུགས་ཅན་མིན་པ་ནི། དགེ་རྩ་ཆད་པ་དང་། ཁམས་གོང་དུ་སྐྱེས་པ་ལས་གཏོང་ལ། ཡིད་མི་བདེ་དགེ་བ་བསམ་གཏན་དང་པོ་ཐོབ་པས་གཏོང་པ་ལྟ་བུ་ཆགས་བྲལ་ལས་གཏོང་པ་ཡང་ཡོད་དོ། །ཉོན་མོངས་ཅན་གཟུགས་ཅན་མིན་པ་ཁམས་གསུམ་པ་ཐམས་ཅད་ནི། རང་རང་གི་གཉེན་པོ་སྤོང་ལམ་སྐྱེས་པས་རྣམ་པར་ཉམས་ཤིང་། གཏོང་བར་འགྱུར་རོ། །མདོ་སྡེ་པ་སོགས་ནི། ལས་ཐམས་ཅད་སེམས་པར་འདོད་པས་གཏོང་རྒྱུ་ཟུར་པ་འདི་འདྲ་མི་བཞེད་དོ། །བཞི་པ་རྟེན་གང་ལ་ལྡན་པ་ནི། སྡོམ་པ་དང་། སྡོམ་མིན་སེམས་ཅན་གང་ལ་ཡོད་ཅེ་ན། དང་པོ་ནས་མཚན་ཡང་མེད་པའི་ཟ་མ་དང་ཡོད་ཀྱང་དགའ་བའི་དོན་བྱེད་མི་ནུས་པ་མ་ནིང་དང་། སྒྲ་མི་སྙན་མ་རྟོགས་པའི་གླིང་གསུམ་

**༼༢༨༧༽**

གྱི་མི་སྐྱེས་པ་དང་། མཚན་གཉིས་པ་དང་། བུད་མེད་རྣམས་ལ་སྡོམ་མིན་ཡོད་དོ། །སྡོམ་པའང་དེ་བཞིན་གྱི་མི་ལ་དང་། ལྷ་ལའང་ཡོད་དོ་གཞན་ལ་མེད་པར་ནི། འདུལ་བར་དེ་ལྟ་བུ་གསལ་བར་གསུངས་པ་དང་། ཟས་སོགས་ནི་སོ་སོར་རྟོག་པ་མི་བཟོད་པ་དང་། རྟེན་གཉིས་ཀའི་ཉོན་མོངས་ཤས་ཆེ་བ་དང་། སྒྲ་མི་སྙན་པ་ལ་ལེན་པ་དང་། ཏིང་ངེ་འཛིན་མེད་པས་དང་། ངན་སོང་ལ་ངོ་ཚ་ཁྲེལ་ཡོད་མེད་པས་སྡོམ་པ་མེད། སྡོམ་མིན་མེད་པ་ནི། སྡིག་པ་ལའང་བློ་མི་རྟེན་པ་དང་། སྒྲ་མི་སྙན་པ་ལ་སྡིག་པ་བྱ་བའི་བསམ་པ་མེད་པ་དང་། ངན་སོང་ལ་ངོ་ཚ་ཁྲེལ་ཡོད་འཇིགས་རྒྱུ་མེད་པས་དང་། གང་ལ་སྡོམ་པ་གཅིག་ལྡན་ལ་སྡོམ་མིན་ཡང་ཡོད་པས་སོ། །ཀླུ་ལ་བསྙེན་གནས་ཡོད་པར་བཤད་པ་ནི། ལེགས་སྤྱད་རྩམ་མོ་ཞེས་སོ། །བསྡུ་བར་ནི་བསམ་པ་མ་ཉམས་ན། བསྙེན་གནས་སྐྱེ་བར་བཤད་པས་ཀླུ་ལའང་སྐྱེ་ལ། ཟ་མ་སོགས་ཀྱང་དགེ་བསྙེན་སྲུངས་ན། བསོད་ནམས་འདྲ་བར་

**༼༢༨༨༽**

བཤད་ཅིང་། ཡེ་ཤེས་བསྙེན་ཀྱང་སྐྱབས་འགྲོའི་དགེ་བསྙེན་མ་བཀག་ཅེས་འཆད་དོ། །དེ་ལའང་མི་རྣམས་ལ་སོ་ཐར་སོགས་སྡོམ་པ་གསུམ་མོ། །འདོད་ལྷ་ལ་ཡོད་དུ་རུང་བ་དང་། གཟུགས་ཁམས་སུ་སྐྱེས་པའི་ལྷ་རྣམས་ལ་ཡོད་ངེས་པའི་སྒོ་ནས། བསམ་གཏན་ལས་སྐྱེས་པའི་སྡོམ་པ་ཡོད་ཀྱི་གོང་ན་ནི་མེད་དོ། །ཟག་མེད་ཀྱི་སྡོམ་པ་ནི། བསམ་གཏན་ཁྱད་པར་ཅན་དུ་སྐྱེས་པ། ཚངས་ཆེན་དང་། འདུ་ཤེས་མེད་པའི་སེམས་ཅན་དུ་སྐྱེས་པ་མ་གཏོགས་པའི་འདོད་གཟུགས་ཀྱི་ལྷ་ལ་ཡོད་ཅིང་། གཟུགས་མེད་ནའང་འཕགས་པ་ལ་ལྡན་པའི་སྒོ་ནས་ཡོད་དོ། །འདོད་གཟུགས་ཀྱིའང་གནས་གཙང་མ་ལ་ཡོད་ངེས་དང་། གཞན་ནི་ཡོད་རུང་ཙམ་མོ། །ལས་མདོ་ལས་བྱུང་བའི་དོན་ལ་གཉིས་ཏེ། ལས་ཐུན་མོང་དུ་དང་། སོ་སོར་བཤད་པའོ། །དང་པོ་ལ་གསུམ་ཏེ་ངོ་བོ་དང་རྒྱུ་འབྲས་ཀྱི་སྒོ་ནས་དབྱེ། རྟེན་གྱི་སྒོ་ནས་དབྱེ། རྒྱུ་འབྲས་ཉིད་ཀྱི་སྒོ་ནས་དབྱེ་བའོ། །དང་པོ་ལ་

**༼༢༨༩༽**

གཉིས་ཏེ། ལས་གསུམ་དང་། བཞིར་གསུངས་པའི་དོན་ནོ། །དེ་ལ་དང་པོ་ནི། ལས་གང་འབྲས་བུ་བདེ་སྟེ། མཐོ་རིས་དང་། ཐར་པ་ཅན་དང་། རྣམ་སྨིན་མི་བདེ་བ་ཅན་དང་། དེ་གཉིས་ལས་གཞན་པ་བཏང་སྙོམས་ཅན་ནི། རིམ་པ་བཞིན་དགེ་བ་དང་། མི་དགེ་བ་དང་གཞན་ཏེ། ལུང་མ་བསྟན་གྱི་ལས་སོ། །གཉིས་པ་ལ་བསྟན་བཤད་གཉིས་ཀྱི་དང་པོ་ནི། ཡང་ལས་བསོད་ནམས་དང་བསོད་ནམས་མིན་པ་དང་། མི་གཡོ་བ་གསུམ་དང་། བདེ་བ་མྱོང་གྱུར་དང་སོགས་པས་སྡུག་བསྔལ་མྱོང་གྱུར་དང་། བཏང་སྙོམས་མྱོང་གྱུར་གསུམ་མོ། །དེ་ལ་བསོད་ནམས་ཀྱི་ལས་ནི། འདོད་ཁམས་ཀྱི་དགེ་བའི་ལས་ཏེ། རྟེན་འབྲེལ་མདོ་འགྲེལ་དུ་བསོད་ནམས་ཟད་དེ། འོད་གསལ་ནས་འཆི་ཅེས་པས་གོང་མའང་ཡིན་ཀྱང་། སྤྱི་མིང་དགོས་ལ་བཏགས་ཏེ། རྒྱུན་ཞུགས་ལྟར་རོ། །ཞེས་སོ། །མི་གཡོ་བ་ནི་ཁམས་གོང་མ་གཉིས་ལས་སྐྱེས་པའི་དགེ་བ་སྟེ། གང་གི་ཕྱིར་ན། འདོད་པར་ལྷའི་རྣམ་

**༼༢༩༠༽**

སྨིན་མི་ལ་སྨིན་པ་ལྟ་བུ་མིན་པར་ས་གོང་མ་དེ་རྣམས་སུ་སྤྱོད་པའི་ལས་ནི་ས་གཞན་པས་གཞན་དུ་མི་སྨིན་པས་རྣམ་སྨིན་ལ་མི་གཡོ་བའི་ཕྱིར་རོ། །མི་དགེ་བ་ནི་བསོད་ནམས་མིན་པར་གྲགས་སོ། །གང་བསམ་གཏན་འོག་མ་གསུམ་གཡོ་བར་གསུངས་པ་ནི། ཏིང་ངེ་འཛིན་སྐྱོན་དང་བཅས་པ་ལ་དགོངས་པའོ། །མྱོང་འགྱུར་བྱེ་བྲག་དུ་བཤད་པ་ནི། འདོད་པ་ནས་བསམ་གཏན་གསུམ་པའི་བར་པ་བཞིའི་ལས་དགེ་བ་ཟག་བཅས་ནི་བདེ་བ་མྱོང་འགྱུར་རོ། །དེ་ཡན་ཆད་ས་ལྔའི་ལས་དགེ་བ་ནི། སྡུག་མིན། བདེ་མིན་བཏང་སྙོམས་མྱོང་འགྱུར་རོ། །སྡུག་བསྔལ་མྱོང་གྱུར་ནི། འདོད་ཁམས་འདིའི་ལས་མི་དགེ་བའོ། །འབྲས་བུ་ཚོར་བ་དེ་གསུམ་ཡང་དབང་ཡུལ་རྟེན་དང་བཅས་པའོ། །བཞི་པའི་འོག་ན་བར་མ་བཏང་སྙོམས་མྱོང་གྱུར་ཡོད་དོ་ཞེས་ཁ་ཅིག་ཟེར་ཏེ། གང་གི་ཕྱིར་ན་བསམ་གཏན་ཁྱད་པར་ཅན་ན་དེ་མེད་ན། བདེ་སྡུག་ཀྱང་མེད་པས། རྣམ་སྨིན་མེད་པར་འགྱུར་བ་ལ་རྣམ་སྨིན་ཡོད་པའི་ཕྱིར་དང་། སྔ་ཕྱི་

**༼༢༩༡༽**

མེད་པར་བདེ་སྡུག་བཏང་སྙོམས་གསུམ་པར་འདོད་ཅིང་། འདོད་ཁམས་ལས་གཞན་ན་དེ་གསུམ་དུས་གཅིག་པ་མེད་པའི་ཕྱིར་རོ། །ཚོར་བ་ནི། ངོ་བོ་ཉིད་ཀྱི་མྱོང་གྱུར་དང་། རེག་པ་མཚུངས་ལྡན་གྱིས་དང་། ཡུལ་རྣམས་དམིགས་པ་ལས་དང་། ལས་རྣམས་རྣམ་སྨིན་དང་། བདེ་བ་མྱོང་ན། ཚོར་བ་གཞན་གཉིས་འགག་པ་སོགས་ཀྱིས་ཚོར་བའི་བྱེ་བྲག་རྣམས་གང་སྔོན་དུ་གྱུར་པ་དེ་ཁོ་ན་མྱོང་བར་འགྱུར་བ་ལས། མྱོང་འགྱུར་ནི་རྣམ་པ་ལྔའོ། །བདེ་བ་མྱོང་འགྱུར་སོགས་གསུམ་པོ་དེ་ཡང་མྱོང་བར་ངེས་པ་དང་། མ་ངེས་པ་གཉིས་ཏེ། ངེས་པ་ཁོ་ན་མིན་ནོ། །མཐོང་ཆོས་དང་སོགས་པས་སྐྱེས་ནས་དང་། ལན་གྲངས་གཞན་ལ་མྱོང་འགྱུར་གསུམ་ཡོད་པའི་ཕྱིར་ན། མྱོང་ངེས་རྣམ་པ་གསུམ་སྟེ། མྱོང་བར་མ་ངེས་པ་དང་བཞིའོ། །ངེས་པ་གསུམ་ནི། ལས་བྱས་པའི་སྐྱེ་བ་དེ་དང་། སྐྱེ་བ་གཉིས་པ་དང་། དེ་ཕན་ཆད་

**༼༢༩༢༽**

དུ་རྣམ་སྨིན་མྱོང་བ་སྟེ། མདོ་སྡེ་པ་ཡན་ཆད་དེར་རྣམ་སྨིན་རྩོམ་གྱི། རྫོགས་པར་མ་ངེས་ཏེ་ངེས་ན་ལས་སྟོབས་ཆེ་བ་རྣམ་སྨིན་ཆུང་བར་འགྱུར་བས་སོ། །ཅེས་ཏེ་བསྡུ་བར་ཡང་ལས་གཅིག་མྱོང་འགྱུར་གསུམ་ཅར་དུ་འགྱུར་བར་དཔེ་དུ་མས་བཤད་དོ། །བྱེ་བྲག་དུ་སྨྲ་བ་ནི། རྣམ་སྨིན་མྱུར་བུལ་ལས་སྟོབས་ཆེ་ཆུང་གིས་མིན་གྱི་ཆོས་ཀྱི་ནུས་པའི་བྱེ་བྲག་གིས་ཏེ། ལྕམ་པ་ཟླ་ཕྱེད་དང་གཉིས་དང་། ནས་དྲུག་གི་སྨིན་པ་བཞིན་ནོ། །དེས་ན་དེ་ཙམ་ལ་རྫོགས་པར་འདོད་དོ། །ཁ་ཅིག་མ་ངེས་པ་ལ་ཡང་རྣམ་སྨིན་ངེས་པ་དང་མ་ངེས་པ་གཉིས་ཏེ། ལས་རྣམ་པ་ལྔའོ། །ཞེས་ཟེར་ལ། གཞན་དཔེས་སྟོན་པ་རྣམས་གནས་སྐབས་ངེས་ལ་རྣམ་སྨིན་མ་ངེས་པ་དང་། ཟློག་པ་དང་། གཉིས་ཡིན་དང་། གཉིས་མིན་ཏེ། མུ་བཞིའོ། །ཞེས་ཟེར་ཏེ། དེའི་ལྟར་ན། ལས་བརྒྱད་དེ། ངེས་པ་གསུམ་ལ་གནས་སྐབས་དང་། རྣམ་སྨིན་གཉིས་ཀ་ངེས་པ་དང་། གནས་སྐབས་ངེས་ཀྱང་

**༼༢༩༣༽**

རྣམ་སྨིན་མ་ངེས་པ་གཉིས་རེ་དང་། མ་ངེས་པ་ལ་གཉིས་ཀ་མ་ངེས་པ་དང་། གནས་སྐབས་མ་ངེས་པ་གཉིས་ཡོད། དེ་ལ་གནས་སྐབས་ངེས་མ་ངེས་ནི། མྱོང་འགྱུར་དུ་ངེས་པ་དང་། མ་ངེས་པ་སྟེ། རྣམ་སྨིན་ངེས་མ་ངེས་ནི། ལས་ཀྱི་རྣམ་སྨིན་མི་གཡོ་བ་དང་། གཡོ་བའོ། །ལས་དེ་བཞི་ལས་མཐོང་ཆོས་མྱོང་གྱུར་མིན་པ་གསུམ་གྱི་རིས་མཐུན་འཕེན་པར་བྱེད་དོ། །འགྲོ་བ་ཐམས་ཅན་ན་ངེས་པ་གསུམ་དང་། མ་ངེས་པ་འཕེན་པ་གསུམ་སྟེ། བཞི་ཅར་ཡོད་དོ། །དམྱལ་བ་ན་རྣམ་སྨིན་ཡིད་དུ་འོང་བ་མེད་པས། དགེ་བའི་མཐོང་ཆོས་མེད་ཀྱི་གཞན་གསུམ་དང་། ས་གང་ལས་འདོད་ཆགས་དང་བྲལ་བ་མི་ཉམས་པས་རྟེན་པའི་བྱིས་པ་སོ་སྐྱེ་ནི་ས་དེར་སྐྱེས་ནས་མྱོང་འགྱུར་མི་བྱེད་ལ། དེ་འཕགས་པ་ཡིན་ན། ལན་གྲངས་གཞན་དུའང་མྱོང་འགྱུར་མི་བྱེད་ཅིང་། འདོད་པ་དང་སྲིད་རྩེ་ལས་གྲོལ་བའི་ཕྱིར་མི་འོང་དང་།

**༼༢༩༤༽**

དགྲ་བཅོམ་ནི་མི་རྟག་པ་ཉམས་པའི་ཆོས་ཅན་ཡིན་ཡང་། ས་དེར་སྐྱེས་ནས་དང་། ལན་གྲངས་གཞན་ལ་མྱོང་གྱུར་གྱི་ལས་བྱེད་པ་མིན་ནོ། །དེ་ལྟར་དམིགས་ཀྱི་གསལ་བ་ལས་གཞན་པའི་ལས་འཕེན་ནི་ཅི་རིགས་སུ་བྱེད་པས་དེ་དང་དེ་སྦྱར་རོ། །གསུམ་པ་ནི་བར་དོ་ནའང་། ལས་འཕེན་ཡོད་དམ་ཞེ་ན། ཡོད་དེ། སྲིད་པ་བར་མ་ནི། འདོད་ཁམས་ན་བར་དོ་དང་། མངལ་དང་བཅས་པའི་གནས་སྐབས་ལྔ་ལྔ་སྟེ། བཅུ་གཅིག་ལ་ངེས་མ་ངེས་གཉིས་གཉིས་ཏེ། ཉི་ཤུ་རྩ་གཉིས་འཕེན་ཏོ། །དེའི་ངེས་པ་བཅུ་གཅིག་པོ་དེ་ནི་མཐོང་ཆོས་མྱོང་འགྱུར་གྱི་འབྲས་བུ་ཅན་ཡིན་ཏེ། བར་དོ་དང་། དེའི་རྒྱུ་ཅན་བཅུ་པོ་དེ་ནི། ལས་གཅིག་གིས་འཕངས་པའི་རིགས་མཐུན་གཅིག་ཁོ་ན་ཡིན་པས་སོ། །དེ་སྐྱེས་ནས་མྱོང་འགྱུར་ཁོ་ནས་འཕངས་པས། ལས་གཞན་མ་བཤད་དོ། །ངེས་པའི་ལས་དེ་ཅི་ལྟ་བུ་ཞེ་ན། ཀུན་སློང་གི་སྒོ་ནས་ཉོན་མོངས་དྲག་པོའམ། །

**༼༢༩༥༽**

རབ་ཏུ་དང་པ་དྲག་པོས་བྱས་པ་དང་། ཞིང་གི་སྒོ་ནས་ཡོན་ཏན་གྱི་ཞིང་། དཀོན་མཆོག་སོགས་ལ་ཕན་གནོད་བྱས་པ་དང་། སྦྱོར་བའི་སྒོ་ནས་དགེ་སྡིག་རྒྱུན་ཆགས་སུ་བྱས་པ་དང་། ཅི་འདྲ་རུང་སྟེ། ཕ་མ་གསོད་པའི་ལས་གང་དེ་ནི་མྱོང་ངེས་ཀྱི་ལས་སོ། །མཐོང་ཆོས་ལ་མྱོང་བའི་ལས་དེ་ཅི་ལྟ་བུ་ཞེ་ན། མཐོང་ཆོས་ལ་འབྲས་བུ་མྱོང་བ་ཅན་གྱི་ལས་ནི། ཞིང་གི་ཁྱད་པར་ལས། དགེ་སློང་གི་དགེ་འདུན་ལ་ཁྱེད་ཅག་ནི་བུད་མེད་དོ་ཞེས་པས། ཚེ་དེ་ལ་བུད་མེད་དུ་གྱུར་པ་ལྟ་བུ་དང་། བསམ་པའི་ཁྱད་པར་ལས། ཉུང་ཏུམ་པས་བླང་བྱ་བྱེད་པ་ལ་རང་ལ་དཔག་སྟེ། སྙིང་རྗེ་དྲག་པོ་སྐྱེས་པས་མཚན་སོར་ཆུད་པ་ལྟ་བུའོ། །ཡང་ས་དེའི་འདོད་ཆགས་དང་། གཏན་དུ་བྲལ་བའི་སྐྱེས་བུ་ནི། སླར་དེར་མི་སྐྱེ་བའི་ཕྱིར། ས་དེར་རྣམ་པར་སྨིན་ངེས་ཀྱི་ལས་གང་ཡིན་པ་དེ་ཚེ་དེ་ལ་མྱོང་སྟེ། འདོད་པའི་ཕྱིར་འོ་མ་འདོད་པའི་ལས་མྱོང་ངེས་ཡོད་པ་

**༼༢༩༦༽**

ཚེ་འདི་ལ་མྱོང་བ་ལྟ་བུའོ། །མཐོང་ཆོས་ཀྱི་ལས་ཀྱི་ཞིང་དེ་ཇི་ལྟ་བུ་ཞེ་ན། སངས་རྒྱས་དང་། དགེ་སློང་གི་དགེ་འདུན་དང་། གང་ཟག་གང་རྣམས་མྱང་འདས་དང་འདྲ་བའི་འགོག་པའི་སྙོམས་འཇུག་ལས་ལངས་པ་དང་ལྡན་པས་མཆོག་དང་ལྡན་པ་བྱམས་པ་དང་། ཉོན་མོངས་པ་མེད་པའི་ཏིང་ངེ་འཛིན་ལས་ལངས་པ་དང་། མཐོང་སྤང་དང་། སྒོམ་སྤང་ཀུན་སྤངས་པའི་གནས་གྱུར་གསར་པ་དང་ལྡན་པ་མཐོང་ལམ་དང་། དགྲ་བཅོམ་གྱི་འབྲས་བུ་ལས་ལངས་མ་ཐག་པ་སྟེ། དེ་ལྔ་ལ་ཕན་གནོད་བྱས་པའི་འབྲས་བུ་ནི། འཕྲལ་དུ་མཐོང་ཆོས་ལ་མྱོང་བར་འགྱུར་ལ། ལྷག་མ་སྒོམ་ལམ་ལས་ལངས་པ་ནི་དེ་ལྟ་མིན་པས་མི་འགྱུར་རོ། །རྣམ་སྨིན་གྱི་གཙོ་བོ་ཚོར་བ་ཡིན་པས་དེ་སེམས་ཚོར་ཁོ་ནའམ་ལུས་ཚོར་ཁོ་ན་ཡིན་པ་ཡོད་དམ་ཞེ་ན་ཡོད་དེ། རྣམ་པར་རྟོག་པ་མེད་པ་བསམ་གཏན་ཁྱད་པར་ཅན་ནས་སྲིད་རྩེའི་བར་གྱི་དགེ་བའི་ལས་ཀྱི་རྣམ་སྨིན་ཚོར་བ་ནི། སེམས་ཀྱི་ཚོར་བ་

**༼༢༩༧༽**

ཁོ་ནར་འདོད་དེ། ལུས་ཚོར་ནི་རྟོག་དཔྱོད་དང་བཅས་པར་ངེས་པས་སོ། །མི་དགེ་བའི་རྣམ་སྨིན་གྱི་ཚོར་བ་ནི། ལུས་ཀྱི་ཁོ་ན་ཡིན་ཏེ། ཡིད་མི་བདེ་ནི་རྣམ་སྨིན་མིན་པས་སོ། །འོ་ན་སེམས་ཅན་གྱི་སེམས་གཡེངས་པ་ནི། སེམས་གང་ལ་གནས་རྒྱུ་ཅིས་འགྱུར་ཞེ་ན། སེམས་གཡེངས་པ་སྟེ། སྨྱོ་བ་ནི་ཡིད་སེམས་ལ་འབྱུང་གི་སྒོ་ལྔ་པ་ནི་མིན་ཏེ། མི་རྟོག་པས་སོ། །སེམས་གཡེངས་དེ་ནི། སྔོན་གཞན་སྨྱོ་བར་བྱས་པའི་ལས་ཀྱི་རྣམ་སྨིན་ལས་སྐྱེས་པ་དང་། འཇིག་སྐྲག་དང་། མི་མ་ཡིན་པའི་གནོད་པ་དང་། འབྱུང་བ་ཆ་མི་མཉམ་པ་དང་། མྱ་ངན་མི་ཟད་པའི་རྐྱེན་གྱིས་འགྱུར་རོ། །དེ་འགྲོ་བ་གང་ན་ཡོད་ཅེ་ན། སྒྲ་མི་སྙན་པ་མིན་པའི་འདོད་ལྡན་རྣམས་ན་སྟེ། སངས་རྒྱས་མིན་པའི་འཕགས་པ་ལའང་། འབྱུང་བ་ལ་མཉམ་པས། གཡེངས་པ་ཡོད་ན་འདོད་པ་གཞན་ལ་ལྟ་ཅི་སྨོས་སོ། །མདོར་སྒོ་གསུམ་གྱི་ལས་ཡོན་པོ་དང་

**༼༢༩༨༽**

སྐྱོན་ཏེ་ཉེས་པ་དང་། སྙིགས་མ་ཞེས་པ་གསུམ་གསུམ་གསུངས་པ་ནི། རིམ་པ་བཞིན། གཡོ་གྱ་གྱུ་ཉེས་པ་ཆེ་བའི་ཞེ་སྡང་དང་། དབྲལ་དཀའ་བ་འདོད་ཆགས་ལས་སྐྱེས་པའི་ལུས་ངག་ཡིད་ལས་སོ། །ས་དང་རྒྱལ་སྲས་མར་ནི། གཞན་དུ་བཤད་དེ། མ་བྲིས་སོ། །གཉིས་པ་ལས་བཞིར་གསུངས་པའི་དོན་ནི། དཀར་ནག་ལ་སོགས་པའི་བྱེ་བྲག་གིས་ཡང་ལས་རྣམ་བཞིའོ། །མི་དགེ་བ་ནི་ངོ་བོ་ཉོན་མོངས་ཅན་དང་། རྣམ་སྨིན་ཡིད་དུ་མི་འོང་བ་ཁོ་ན་འབྱིན་པས་དང་། གཟུགས་ཀྱི་དགེ་བ་ནི། མི་དགེ་བ་དང་། མ་འདྲེས་ཤིང་། རྣམ་སྨིན་ཡིད་དུ་འོང་བ་འབྱིན་པས་དང་། འདོད་པར་རྟོག་པའི་དགེ་བ་ནི། ངོ་བོ་མི་འདྲེས་ཡང་། རྒྱུད་གཅིག་ལ་མི་དགེ་བ་དང་། འདྲེས་པར་འཇུག་ཅིང་། དེའི་རྣམ་སྨིན་ཡང་། སྡུག་བསྔལ་དང་འདྲེས་པར་འཇུག་པས་ན། རིམ་པ་བཞིན། གནག་ལ་རྣམ་སྨིན་གནག་པ་དང་། དཀར་ལ་རྣམ་སྨིན་དཀར་བ་དང་། དཀར་ནག་ལ་

**༼༢༩༩༽**

རྣམ་སྨིན་དཀར་ནག་གཉིས་ཀ་ལས་དང་། ལས་དེ་གསུམ་ཟད་པར་བྱེད་པ་ཟག་མེད་ཀྱིས་ནི། མི་གནག་མི་དཀར་ཞིང་། རྣམ་སྨིན་མེད་པར་ལས་ཟད་པར་འགྱུར་བའི་ལས་ཏེ། ཉོན་མོངས་ཅན་མིན་ལ། རྣམ་སྨིན་མེད་པས་སོ། །གོང་མ་ནི་མི་དགེ་བ་དང་། ཁམས་གསུམ་ཀའི་དགེ་བ་དང་། འདོད་པའི་བསམས་སྦྱོར་འདྲེན་མ་ལ་འཆད་ཅིང་། བཞི་པའང་མི་གནག་ཅིང་། ཞེས་བརྗོད་དེ། མི་དཀར་ཞེས་སློབ་དཔོན་ཡང་དགོངས་པ་ཅན་དུ་འཆད་དོ། །ཅི་ཟག་མེད་ཀྱི་ལས་ཐམས་ཅད་ལས་འདི་གསུམ་ཀུན་ཟད་བྱེད་ཡིན་ནམ་ཞེ་ན་མིན་གྱི། མཐོང་ལམ་ཆོས་བཟོད་པ་བཞི་དང་། འདོད་པ་ལས་འདོད་ཆགས་དང་བྲལ་བར་བྱེད་པའི་སྒོམ་ལམ་ཟག་མེད་བར་ཆད་མེད་ལམ་བརྒྱད་ཀྱི་སེམས་པ་གང་ཡིན་པ་སྟེ། སེམས་པ་བཅུ་གཉིས་པོ་དེ་ནི་ནག་པོ་ཟད་པར་བྱེད་པའི་ལས་ཡིན་ལ། དེའི་བར་ཆད་མེད་ལམ་དགུ་པའི་སེམས་པ་ནི། དཀར་པོ་དགེ་བ་དང་། ནག་པོ་མི་དགེ་བ་དགུ་

**༼༣༠༠༽**

པ་ཟད་བྱེད་ཡིན་ཞིང་། དཀར་པོའི་ལས་ནི་བསམ་གཏན་བཞི་ལ་འདོད་ཆགས་དང་བྲལ་བྱེད་ཀྱི་ཟག་མེད་བར་ཆད་མེད་ལམ་དགུ་དགུ་སྐྱེས་པའི་ཐ་མ་བཞིའི་སེམས་པས་ཏེ། དེ་ཡང་དགེ་བའི་ངོ་བོ་མི་སྤོང་ཞིང་། དེ་ལ་དམིགས་པའི་ཉོན་མོངས་སྤོང་ངོ་། །གོང་མ་པ་ནི་ཆོས་བཟོད་བཞིས་ངན་འགྲོའི་རྒྱུའི་ལས་དང་། སྒོམ་ལམ་གྱི་སྤོང་ལམ་གྱིས་བདེ་འགྲོའི་རྒྱུའི་ལས་ཟད་པར་བྱེད་པ་སྟེ། ལས་ཀྱི་རྒྱུ་ཉོན་མོངས་སྤང་དགོས་པས་སོ། །སློབ་དཔོན་གཞན་ནི་དམྱལ་བར་མི་དགེ་བ་ཁོ་ནའི་རྣམ་སྨིན་ཡོད་པས་དེ་མྱོང་འགྱུར་དང་། དེ་ལས་གཞན་པའི་འདོད་ཁམས་ན་དགེ་མི་དགེ་གཉིས་ཀའི་རྣམ་སྨིན་ཡོད་པས་དེ་མྱོང་འགྱུར་ཏེ། གཉིས་རིམ་པ་བཞིན། ནག་པོ་དང་དཀར་ནག་གཉིས་སུ་རིག་ལ། ཡང་གཞན་ནི་མཐོང་སྤང་གི་ལས་ནི་དགེ་བ་དང་མ་འདྲེས་པས་ནག་པོ་དང་འདོད་པ་ལས་སྐྱེས་པ་གཞན་སྒོམ་སྤང་ནི་དགེ་མི་དགེ་གཉིས་ཀ་ཡོད་པས་དཀར་ནག་དུ་འདོད་དོ། །སྤྱིའི་གཉིས་པ་རྟེན་གྱི་

**༼༣༠༡༽**

དབྱེ་བ་ལ་གཉིས་ཏེ། ལས་གསུམ་དུ་བསྟན། དེ་ལས་བཅུར་དབྱེ་བའོ། །དང་པོ་ནི་འདོར་ཐུབ་པའི་ལུས་ངག་ཡིད་ཅེས་པ་ལ་མི་སློབ་པའི་ལུས་ཀྱི་ལས་དང་། ངག་གི་ལས་དང་། ཡིད་ཁོ་ན་ཉིད་ནི་ཐུབ་པའི་ལུས་ངག་ཡིད་གསུམ་སྟེ། གོ་རིམ་བཞིན་ནོ། །གོང་མར་ནི་སློབ་མི་སློབ་གཉིས་ཀའི་ལས་སོ། །འདོར་ལུས་ངག་ཡིད་གཙང་བྱེད་ཅེས་པ་ལ། སྒོ་གསུམ་གྱི་ལེགས་སྤྱད་གསུམ་པོ་ཟག་བཅས་ཟག་མེད་ཐམས་ཅད་ནི་གཙང་བྱེད་རྣམ་པ་གསུམ་ཡིན་ནོ། །དེ་དག་ནི་ངག་མི་སྨྲ་བ་ཙམ་ཐུབ་པ་དང་། ལུས་ཀྱི་དྲི་མ་དག་པ་ཙམ་གཙང་བར་འདོད་པ་ལས་བསྒར་བའོ། །འདོར་ཉེས་སྤྱད་གསུམ་ཅེས་པ་ལ། ལུས་ཀྱི་ལས་དང་། སོགས་པས་ངག་དང་། ཡིད་ཀྱི་ལས་མི་དགེ་བ་རྣམས་ནི་སྒོ་གསུམ་གྱི་ཉེས་པར་སྤྱད་པ་གསུམ་དུ་འདོད་ཅིང་། རྣམ་སེམས་སོགས་གསུམ་ཉོན་མོངས་ཡིན་པས་ལས་མིན་ཡང་ཡིད་ཀྱི་ཉེས་སྤྱད་རྣམ་པ་གསུམ་མོ། །ཉེས་སྤྱད་ལས་

**༼༣༠༢༽**

ཟློག་པ་སྒོ་གསུམ་གྱི་ལས་དགེ་བ་དང་། བརྣབ་སེམས་མེད་པ་སོགས་གསུམ་ནི་ལེགས་པར་སྤྱད་པ་ཡིན་ནོ། །གཉིས་པ་ལ་བསྟན་བཤད་གཉིས་ཀྱི་དང་པོ་ནི་ལེགས་སྤྱད་ཉེས་སྤྱད་དེ་དག་ལས་ཆེ་ལོང་བསྡུས་ནས་ལེགས་སྤྱད་ལས་དགེ་བ་དང་། ཉེས་སྤྱད་ལས་མི་དགེ་བ་ཅི་རིགས་ཏེ། ཇི་ལྟར་སྲིད་པ་མདོར་ལས། ལམ་བཅུར་གསུངས་སོ། །ཅི་མ་བསྡུས་ཞེ་ན། ལུས་ཀྱི་ཉེས་སྤྱད་ཀྱི་རྡེག་པ་དང་། འཆིང་བ་སོགས་དང་། ལེགས་སྤྱད་ཀྱི་དགེ་བ་དང་། ཆང་སྤོང་བ་སོགས་དང་། སྦྱིན་པ་དང་། ཕྱག་སོགས་དང་། གཉིས་ཀའི་སྦྱོར་བ་དང་། འཇུག་དང་། ངག་གི་སྙན་པར་སྨྲ་བ་དང་ཆོས་སྟོན་པ་སོགས་དང་། ཡིད་ཀྱི་གཉིས་ཀའི་སེམས་པ་སོགས་དུ་མའོ། །རྒྱལ་སྲས་མར་ནི། སྦྱོར་བ་དང་། འཇུག་དང་། ཀུན་སློང་སོགས་ལུས་སོགས་ཀྱི་ནང་དུ་འདུས་པར་བཤད་ལ། མདོ་སྡེ་པ་སོགས་ལས་སེམས་ལས་སེམས་པར་འདོད་པ་ལྟར་ན་སེམས་པའང་འདུས་སོ། །དེ་ལ་

**༼༣༠༣༽**

འདོད་ལོག་མིན་པའི་ལུས་ངག་གི་མི་དགེ་བ་དྲུག གཞན་ལ་བཅོལ་བ་ལ་དངོས་ཀྱི་རིག་བྱེད་མེད་པས་རྣམ་རིག་མིན་པ་ཁོ་ནའོ། །གཅིག་འདོད་ལོག་ནི། གཞན་ལ་བཅོལ་བས་མི་རྫོགས་པས། །རང་གིས་བྱེད་པར་ངེས་པའི་ཕྱིར། །རྣམ་རིག་ཡིན་མིན་གཉིས་ཀ་སྟེ། །དྲུག་པོ་དེ་རྣམས་ཀྱང་རང་ཉིད་བྱེད་ན་དེ་གཉིས་ཀའོ། །ལུས་ངག་གི་དགེ་བ་བདུན་རྣམ་རིག་ཡིན་མིན་གཉིས་ཏེ། བླངས་པའི་ཚུལ་ཁྲིམས་རིག་བྱེད་ལ་རག་ལུས་པས་སོ། །ཏིང་ངེ་འཛིན་ལས་སྐྱེས་པ་བསམ་གཏན་དང་། ཟག་མེད་ཀྱི་སྡོམ་པ་ནི་སེམས་ཙམ་ལ་རག་ལུས་པས་རྣམ་རིག་མིན་པ་ཁོ་ནའོ། །དགེ་མི་དགེའི་ལས་ལམ་བདུན་གྱི་ཉེར་ལྡོགས་ཏེ། སྦྱོར་བ་རྣམས་ནི་བྱ་བ་བྱེད་པ་ལ་ལྟོས་པས་རྣམ་པར་རིག་བྱེད་དུ་ངེས་ལ། དེ་རྣམས་ཀུན་སློང་དྲག་པོས་བྱེད་ན། རྣམ་རིག་བྱེད་མིན་ཡང་ཡོད་པར་འགྱུར་བའམ། གཞན་པས་བྱེད་ན་མ་ཡིན་ནོ། །དེ་ལས་ཟློག་པ་ནི་འཇུག་གི་ཚུལ་ཏེ།

**༼༣༠༤༽**

རིག་བྱེད་མིན་པ་ཡོད་ངེས་དང་། དངོས་དང་མཐུན་པའི་བྱ་བ་བྱེད་ན་རིག་བྱེད་ཀྱང་ཡོད་ལ། མི་བྱེད་ན་མེད་དོ། །ཡིད་ཀྱི་གསུམ་ནི། མངོན་དུ་གྱུར་པ་ཙམ་གྱིས་ལས་ལམ་དུ་གྱུར་པས་སྦྱོར་འཇུག་མེད་དོ། །རྒྱུ་རྐྱེན་ནི་ལུས་ངག་གི་མི་དགེ་བའི་སྦྱོར་བ་ནི། མི་དགེ་བའི་རྩ་བ་གསུམ་ལས་སྐྱེས་ཏེ། ཤ་སོགས་ལ་ཆགས་པ་དང་། སྡང་བས་མི་ཤ་རློན་པ་སོགས་དང་། གཏི་མུག་གི་བླ་མའི་དོན་དུ་དང་། མཆོད་སྦྱིན་ལ་གསོད་པ་སོགས་དང་། རྫས་སོགས་ལ་ཆགས་པ་དང་། གནོད་ལན་དུ་དང་། བླ་མའི་དོན་དུ་རྐུ་བ་སོགས་དང་། གཞན་གྱི་ཆུང་མ་སོགས་ལ་ཆགས་པ་དང་། གནོད་ལན་དུ་དང་། པར་སིག་པ་སོགས་མ་སོགས་ལ་ཉལ་སོགས་དང་། རྙེད་དཀུར་གྱི་ཆེད་དུ་དང་། གནོད་ལན་དང་། འདི་ལ་སྐྱོན་ཅི་ཡང་མེད་ཅེས་རྫུན་སོགས་བཞི་སྨྲ་བའོ། །བརྣབ་སེམས་སོགས་རྩ་བ་གསུམ་ལས་ཇི་ལྟར་སྐྱེ་ཞེ་ན། ཆས་སོགས་གསུམ་པོ་དེའི་འཇུག་ཐོགས་ལས་འབྱུང་

**༼༣༠༥༽**

བའི་ཕྱིར་བརྣབ་སེམས་དང་སོགས་པས་གནོད་སེམས་ལོག་ལྟ་ནི་མི་དགེ་བའི་རྩ་བ་གསུམ་ལས་སྐྱེས་པ་ཡིན་ནོ། །དགེ་བའི་ལས་ལམ་ལ་སྦྱོར་བ་དང་། འཇུག་དང་བཅས་པ་རྣམས་ནི། དགེ་རྩ་གསུམ་ལྡན་ངེས་པའི་དགེ་བའི་སེམས་ཀྱིས་ཀུན་ནས་བླངས་པས། ཆགས་མེད་སྔར་མེད་གཏི་མུག་མེད་པ་གསུམ་ཚང་བ་ལས་སྐྱེས་སོ། །མཐར་འབྱིན་སོགས་གསོད་པ་དང་། གནོད་སེམས་དང་ཚིག་རྩུབ་བོ། །གསུམ་ཞེ་སྡང་གི་མཐར་ཕྱིན་པར་བྱེད་ཅིང་། ལོག་གཡེམ་དང་། བརྣབ་སེམས་དང་། མ་སྦྱིན་ལེན་གསུམ་པོ་ཆགས་པས་རྫོགས་པར་བྱེད་ལ། ལོག་ལྟ་གཏི་མུག་གི་དང་། ལྷག་མ་རྫུན་ཕྲ་མ་ངག་འཁྱལ་གསུམ་ཆགས་སོགས་གསུམ་ཅར་གྱིས་རྫོགས་པར་འདོད་དོ། །ཆ་དེ་བཞིའི་གཞི་ནི་རིམ་པ་བཞིན། སེམས་ཅན་དང་། ལོངས་སྤྱོད་དང་། མིང་གཟུགས་ཏེ། ཕུང་པོ་ལྔ་དང་། མིང་

**༼༣༠༦༽**

གི་ཚོགས་སོ། །ཅི་གསད་བྱ་དང་དུས་མཉམ་མམ་དེའི་སྔར་གསོད་བྱེད་ཤི་ན། ལས་ལམ་དངོས་ཡོད་དམ་མེད་ཞེ་ན། གསད་བྱ་སྔ་མ་དང་དུས་མཉམ་དུ་གསོད་བྱེད་ཤི་བ་ལ་ནི་སྦྱོར་བ་བྱ་ཞིང་། འབྲས་བུ་རྫོགས་ཀྱང་། གསོད་པའི་ལས་ལམ་གྱི་དངོས་གཞི་མེད་དེ། གསོད་བྱེད་ལ་སྐྱེ་བ་ཕྱི་མའི་ལུས་གཞན་སྐྱེས་པའི་ཕྱིར་རོ། །དེ་ཡང་དངོས་གཞི་ནི། སྦྱོར་བ་བྱས་པའི་ལུས་ཉིད་ལ་གྲུབ་དགོས་པས་སོ། །འོ་ན་དམག་དང་ལིང་སོགས་ཀྱི་ཚེ། གཅིག་གིས་གསད་ན་ལས་དེ་དང་སུ་ལྡན་ཞེ་ན། དམག་དང་ལིངས་ལ་སོགས་དོན་གཅིག་པའི་ཕྱིར་དེའི་མི་ཐམས་ཅད་ལའང་། དངོས་སུ་བྱེད་པ་པོ་བཞིན་དུ་ལས་དངོས་གཞི་ལྡན་ལ། དེར་ནན་གྱིས་ཁྲིད་པ་སྲོག་གི་ཕྱིར་ཡང་མི་གསད་དོ། །ཞེས་ངེས་པ་བྱས་པ་ལ་ནི་མི་འགྱུར་ཏེ། དོན་གཅིག་པ་མེད་པས་སོ། །མི་དགེ་བའི་ལས་ལམ་སོ་སོའི་མཚན་ཉིད་ནི། སྲོག་གཅོད་ཅེས་པ་ལ་སྲོག་ནི། སྲོག་དབང་ངམ། ལུས་སེམས་ལ་རྟེན་པའི་

**༼༣༠༧༽**

རླུང་སྟེ། དེ་གཅོད་པ་ནི་འདི་གསད་དོ། །ཞེས་བསམས་བཞིན་དུ་སྟེ། ཟད་བྱེད་པ་དེ་མེད་ཀྱང་ཆོས་མིན་དུ་འགྱུར་བར་འདོད་པ་ཐལ་གྱུར་བདུན་གྱིས་བཀག་གོ །དེ་ཉིད་མ་ནོར་བར་ཏེ་སུ་ཡིན་ཡང་རུང་བ་བསད་སྙམ་ན་ནི་མི་འགྱུར་རོ། །སར་ནོར་པ་བསད་པ་དང་། ཐོ་ཡོར་སོགས་ལ་བསྣུན་ཏེ། སྲོག་ཆགས་གསད་དོ་སྙམ་པ་ལ་དངོས་གཞི་མེད་ཀྱང་སྲོག་གཅོད་དང་འདྲ་བའི་ཉེས་པ་འབྱུང་བར་བཤད་དོ། །རང་ལས་གཞན་ཏེ་རང་ཉིད་གསོད་པ་ནི་འདུལ་བར་སྦོམ་པོར་བཤད་དོ། །གསད་པས་ཏེ་རང་གི་སྔོན་དུ་ཤི་ཟིན་པའོ། །དུག་དང་། སྔགས་དང་། བྱད་སོགས་ཀྱི་གསད་ཀྱང་དེའོ། །མ་བྱིན་པར་ལེན་པ་ནི། བསམ་བཞིན་དུ་མ་ནོར་གཞན་གྱི་ནོར་མཐུས་དངོས་སུ་ཕྲོག་པའམ། འཇམ་བུས་མ་ཚོར་བར་བདག་གིར་བྱེད་པ་སྟེ། བུ་ལོན་དང་བཏམས་པ་ལས་དོར་བྱེད་དམ། གཡོ་སྒྱུས་སླུ་ནའང་དེའོ། །བསྡུ་བར།

**༼༣༠༨༽**

ཞེ་སྡང་གིས། གཞན་གྱི་རྫས་སྲེག་པ་སོགས་ནི་རྐུ་བ་དང་འདྲ་བའམ། དེའི་སྡིག་པ་ཆེ་བར་བཤད་ལ། འདུལ་བར་དེ་དང་། སྔགས་ཀྱི་སྟེང་དུ་བཅུག་པ་སྦོམ་པོར་བཤད་དོ། །མཆོད་རྟེན་ལ་རྐུས་ན། མྱ་ངན་ལས་འདའ་བ་ན། འབུལ་བ་སོགས་ལ་བསོད་ནམས་འབྱུང་བའི་ཆེད་དུ། དེ་ཀུན་ཡོངས་སུ་བཟུང་བས། སངས་རྒྱས་ལས་སམ། དེ་སྲུང་བ་ལས་དང་། བདག་པོ་མེད་པའི་གཏེར་འབྲུས་ན། ཡུལ་གྱི་བདག་པོ་ལས་ཏེ། འདུལ་བར་སྦོ་པོར་བཤད་དོ། །རབ་བྱུང་གྲོངས་པའི་རྫས་རྐུས་ན་གསོལ་བའི་ལས་བྱས་ན། མཚམས་ཁོངས་པ་ལས་དང་། མ་བྱས་ན་སངས་རྒྱས་ཀྱི་སློབ་མ་ཀུན་ལ་རྐུས་པའོ། །བགྲོད་བྱ་མིན་པ་ལ་བགྲོད་པ་ནི། འདོད་པས་ལོག་པར་གཡེམ་པ་སྟེ། དེ་ཡང་རྣམ་པ་བཞིའོ། །དེ་ལ་བགྲོད་བྱ་མིན་པ་ནི། རང་གི་ཆུང་མ་དང་སྨད་འཚོང་། གླ་བྱིན་པ་ལས་གཞན་པ། གཞན་གྱི་ཡོངས་སུ་བཟུང་བ་དང་།

**༼༣༠༩༽**

མ་དང་བུ་མོ་སོགས་དང་། ཕ་མའི་བདུན་རྒྱུད་ཚུན་ཆད་དང་། རབ་ཏུ་བྱུང་མ་དང་། མས་སྲུང་བ་སོགས་དང་། ཕོ་དང་མ་ནིང་ངོ་། །ཡན་ལག་མིན་པ། ཁ་དང་བཤང་ལམ་མོ། །ཡུལ་མིན་པ་མཆོད་རྟེན་དང་། གཙུག་ལག་ཁང་དང་། སྐྱེ་བོ་མང་པོའི་མངོན་གསུམ་དང་། སྣང་བ་ཡོད་པ་སོགས་སོ། །དུས་མིན་པ། སྦྲུམ་མ་དང་། ནུ་ཞོ་འཐུང་བ་དང་། བསྙེན་གནས་ལ་གནས་པ་སོགས་ཏེ། ཕྱི་མ་གསུམ་རང་གི་ཆུང་མ་ལའང་། འདོད་ལོག་དུ་འགྱུར་ཞིང་། བསྡུ་བར་ལན་ལྔ་ལས་དེ་མ་ཐག་བགྲོད་པའང་དེར་བཤད་དོ། །དེའང་མ་ནོར་བ་སྟེ། རང་གི་ཡིན་པར་འདུ་ཤེས་པས། གཞན་གྱི་ཆུང་མ་ལ་བགྲོད་ཀྱང་མི་འགྱུར་ཞིང་། ལྷས་སྦྱིན་གྱི་ཡིན་པའི་འདུ་ཤེས་ཀྱིས་མཆོད་སྦྱིན་གྱི་ལ་བགྲོད་ན། ཁ་ཅིག་འགྱུར་བར་སྨྲ་ལ། གཞན་ནི་བསམ་སྦྱོར་འཛོལ་བས་མི་འགྱུར་ཏེ། སྲོག་གཅོད་པ་ལྟར་རོ། །ཞེས་སྨྲའོ། །

**༼༣༡༠༽**

རབ་བྱུང་མ་ལ་བགྲོད་ན། ཡུལ་གྱི་བདག་པོ་ལ་གཡེམ་པ་སྟེ། གཞོན་ནུ་མ་ལ་བགྲོད་ན། གང་ལ་སྦྱིན་པ་ལས་དང་། བྱིན་པ་མེད་ན་སྲུང་བྱེད་དང་། ཐ་ན་རྒྱལ་པོ་ལས་སོ། །རྫུན་ཚིག་ནི་སྨྲ་བྱའི་དོན་དེ་ལ་འདུ་ཤེས་གནས་ཚུལ་ལས་གཞན་དུ་སྒྱུར་ནས་སྨྲས་པའི་ཚིག་དེའི་དོན་གཞན་གྱིས་མངོན་པར་གོ་ན་སྟེ། མ་མཐོང་ཞེས་སོགས་སྨྲའོ། །མ་གོ་ན་ངག་འཁྱལ་ཏེ། ངག་དུ་མ་སྨྲས་པའི་རྫུན་ལུས་ཀྱི་བརྡ་བྱེད་པ་དང་། ལུས་ངག་གཉིས་ཀས་མི་བྱེད་པ་གསོ་སྦྱོང་ལ་གནས་རྟེན་གྱིས་ཡོངས་དག་དྲིས་པ་ན་ལྟུང་བ་ཡོད་བཞིན་ཅང་མི་སྨྲའོ། །མཐོང་ཐོས་ཤེས་རྟོགས་བཞི་ལ་བདེན་པ་དང་། རྫུན་པར་སྨྲ་བའོ། །མདོར་མཐོང་ཐོས་ཤེས་རྟོག་བཞི་ལས་བདེན་པ་དང་། རྫུན་པར་སྨྲ་བའི་ཐ་སྙད་བཅུ་དྲུག་གསུངས་པ་ལ། དེ་བཞིའི་མཚན་ཉིད་ནི། མིག་ཤེས་དང་། རྣ་བ་སྟེ་ཉན་ཤེས་དང་། ཡིད་ཀྱི་རྣམ་ཤེས་དང་། སྣ་ལྕེ་ལུས་ཀྱི་རྣམ་ཤེས་གསུམ་གྱིས་ཉམས་

**༼༣༡༡༽**

སུ་མྱོང་བ་གང་དེ་རིམ་པ་བཞིན་མཐོང་བ་དང་ཐོས་པ་དང་རྣམ་པར་ཤེས་པ་དང་། རྟོགས་པར་བཤད་དེ། དྲི་རོ་རེག་བྱ་གསུམ་ནི། ལུང་མ་བསྟན་ཡིན་པས་ཤི་བ་དང་འདྲ་བས་སམ། སློབ་དཔོན་འདུས་བཟང་འཕྲད་ནས་འཛིན་པར་འདྲ་བས་རྟོགས་པ་ཞེས་གཅིག་དུ་བྱས་ཟེར་རོ། །གོང་མ་པ་ནི། ཐོས་རྟོགས་ཤེས་གསུམ། ཐོས་བསམ་སྒོམ་པས་རིག་པ་ལ་བཞེད་དོ། །ཕྲ་མ་ནི་ཕ་རོལ་མཐུན་པ་དབྱེ་བའམ། མི་མཐུན་པ་མི་འདུམ་པའི་ཕྱེད་དུ་ཉོན་མོངས་ཅན་གྱི་སེམས་ཀྱི་ཚིག་བདེན་པའམ། མི་བདེན་པ་མ་ནོར་བར་བརྗོད་ཅིང་གོ་བའོ། །ཚིག་རྩུབ་པོ་ནི། གཞན་ལ་སེམས་ཉོན་མོངས་ཅན་གྱི་ཚིག་མི་སྙན་པ་ལ་ནོར་བར་བརྗོད་ཅིང་གོ་བའོ། །ངག་འཁྱལ་བ་ནི་ཉོན་མོངས་ཅན་གྱི་ཚིག་ཀུན་ནོ། །སྡེ་པ་གཞན་ནི་རྫུན་སོགས་གསུམ་པོ་དེ་ལས་གཞན་པའི་ཉོན་མོངས་ཅན་གྱི་ཚིག་ཡིག་ཡིན་ཟེར་ཏེ། དཔེར་ན་ལོག་འཚོ་ཅན་

**༼༣༡༢༽**

ཁ་བསག་དང་། ཆགས་པ་ཅན་གྱི་གླུ་དང་། ཟློས་གར་མཁན་གྱི་བཞད་གད་བཞིན་དང་། དེའི་ལྟ་བར་གྱུར་ནས། བསྟན་འཆོས་ངན་པ་འདོན་པ་བཞིན་ནོ། །བརྣབ་སེམས་ནི། མཐུའམ་འཇབ་བུའང་རུང་། ལོག་པ་མི་རིགས་པས་གཞན་གྱི་ནོར་བདག་གིར་གྱུར་ན་ཅི་མ་རུང་སྙམ་ནས་ཆགས་ཞིང་། བདག་གིར་བྱེད་འདོད་པའོ། །གནོད་སེམས་ནི། སེམས་ཅན་ཕ་རོལ་ལ་སྡང་བ་དང་། གནོད་པའི་རྣམ་པར་ཞུགས་པའོ། །ལོག་ལྟ་ནི་ལས་དགེ་མི་དགེ་མེད་པར་ལྟ་བ་སོགས་ལས་འབྲས་དང་། འཕགས་པ་ལ་སྐུར་བ་འདེབས་པའོ། །གཉིས་པ་ལས། ལམ་གྱི་སྒྲ་དོན་ནི། བཅུ་པོ་འདི་ལ་ཡིད་ཀྱི་གསུམ་ནི། དེ་གསུམ་གྱི་མཚུངས་ལྡན་གྱི་སེམས་པ་ནི། དེ་གསུམ་གྱི་དབང་གིས་དེ་གསུམ་དང་མཐུན་པར་བྱེད་པའི་ཕྱིར། སེམས་པ་རྒྱུ་བའི་ལམ་ཡིན་པས་ལས་ཀྱི་ལམ་ཡིན་གྱི་ལས་མིན་ལ། གཞན་བདུན་ནི་ལུས་ངག་གི་ལས་ཡིན་

**༼༣༡༣༽**

པས། དེ་དག་ལ་རྟེན་ནས་སེམས་པ་འཇུག་པས་ལས་ཀྱི་ལམ་ཡང་ཡིན། མདོ་སྡེ་པ་སོགས་ནི། སེམས་པའམ་བསམ་པའི་ལས་ཡིན་པས། བདེ་འགྲོའམ་ངན་འགྲོའི་ལམ་ཡང་ཡིན་པས་བཅུ་ཅར་ལས་ལམ་དུ་བཞེད་དོ། །མེད་ལྟའི་ལོག་ལྟས་དགེ་རྩ་གཅོད་ཅེས་བསྟན་ནས། གང་གཅོད་ཅེ་ན། ཁམས་གོང་གི་དང་། འདོད་པའི་སྦྱོར་བྱུང་ནི། སྔར་ཉམས་ཟིན་པས་འདོད་པར་རྟོགས་པའི་དགེ་བ་སྐྱེས་ཐོབ་དངོས་སུ་ཏེ། གཞན་གྱིའང་ཐོབ་པ་ཐག་སྲིང་ངོ་། །གང་ལ་དམིགས་པས་གཅོད་ཅེ་ན། ལེགས་སྤྱད་དང་། ཉེས་སྤྱད་མེད་ཅེས་རྒྱུ་དང་། དེ་དག་གི་འབྲས་བུ་མེད་ཅེས་འབྲས་བུ་ལ་སྐུར་བ་འདེབས་པ་གང་རུང་ངམ་གཉིས་ཀས་དང་ཟག་བཅས་ཟག་མེད་དང་། སྐལ་བ་མཉམ་མི་མཉམ་གྱི་ཁམས་ལ་དམིགས་པ་ཀུན་གྱིས་སོ། །ཇི་ལྟར་གཅོད་ཅེ་ན། སྒོམ་ཡང་སྤོང་བ་

**༼༣༡༤༽**

བཞིན་ལོག་ལྟ་ཆུང་འབྲིང་དགུས་དགེ་རྩ་ཆེ་འབྲིང་དགུ་རིམ་གྱིས་སོ། །གང་དུ་གཅོད་ཅེ་ན། འཆལ་བའི་ཤེས་རབ་བརྟན་ཞིང་། སྡིག་པའི་བསམ་པ་ཅན་ཞིག་གིས་གཅོད་པས་བྱང་ལས་གཞན་གླིང་གསུམ་གྱི་མིའི་ནང་དུ་དང་། དེའི་བྱེ་བྲག་སྐྱེས་པ་བུད་མེད་ཀྱི་གཅོད་ལ། དེ་ཡང་བསམ་པ་གཡོ་བས་སྲེད་པ་གཅོད་པ་མིན་གྱི། ལྟ་བ་སྤྱོད་པས་སོ། །གཞན་དུ་ནི་ལྷ་ཚེ་རིང་པོའི་རྟེན་ལ་ལོག་ལྟ་སྐྱེས་ཏེ་བཅད་པར་བཤད་དོ། །ཆད་པའི་ངོ་བོ་ཅི་ཞེ་ན། ཆད་པ་དེ་ནི་དགེ་རྩ་ཐོབ་པ་མི་ལྡན་པས་ཏེ། དགེ་བའི་མ་ཐོབ་པའོ། །ཇི་ལྟར་མཚམས་སྦྱོར་ཞེ་ན། ཆད་པ་དེ་སླར་མཚམས་སྦྱོར་བ་ནི། རྒྱུ་འབྲས་ལ་ཐེ་ཚོམ་སྐྱེས་པའམ། རྒྱུ་འབྲས་ཡོད་སྙམ་པ་ལྟ་བ་སྟེ། དེ་དག་གིས་དགེ་བ་སྐྱེས་ཐོབ་དགུའི་ཐོབ་པ་ཅིག་ཅར་འདྲེན་ལ། མངོན་དུ་རིམ་གྱིས་འགྱུར་ཏེ། ནང་བྱང་ནས་སྟོབས་རིམ་གྱི་རྙེད་པ་བཞིན་ནོ། །དེ་ཡང་གཞན་

**༼༣༡༥༽**

གྱི་ཚེ་འདི་ལ་སྦྱོར་གྱི། མཚམས་མེད་བྱེད་པའི་ཚེ་འདི་ལ་སྦྱོར་བ་མིན་ཏེ། རྐྱེན་གྱི་ཆད་ནས་དམྱལ་བར་སྐྱེ་བའི་བར་རོ། །རྒྱུའི་ཆད་ནས་དམྱལ་བ་ནས་འཆི་བར་ཕྱོགས་པ་ན་སྦྱོར་རོ། །མི་དགེ་བ་གཅིག་དང་། ལྷན་ཅིག་འཇུག་པ་ཡིད་ཀྱི་གསུམ་གང་རུང་རྐྱང་པ་མངོན་དུ་གྱུར་པ་དང་། གཉིས་དང་འཇུག་པ་གནོད་སེམས་ཀྱི་སྲོག་བཅད་པ་དང་གསུམ་དང་། འཇུག་པ་གནོད་སེམས་ཀྱིས་སྲོག་བཅད་པ་དང་། ཅིག་ཅར་ནོར་འཕྲོག་པ་དང་། བཞི་དང་འཇུག་པ་དེ་གསུམ་དང་། མཉམ་དུ་རྫུན་སྨྲ་བ་དང་། ལྔ་དང་དྲུག་དང་། བདུན་དང་། འཇུག་པ་དེ་བཞིའི་སྟེང་དུ་ཕྲ་མ་དང་། ཚིག་རྩུབ་དང་། ངག་འཁྱལ་དང་བའོ། །བརྒྱད་ཀྱི་བར་རྣམས་དང་། སེམས་པ་ལྷན་ཅིག་འཇུག་པ་གནོད་སེམས་ཀྱིས་སྲོག་གཅོད་སོགས་དྲུག་ལ་སྦྱོར་བ་བྱས་ནས་འདོད་ལོག་རང་གིས་ཏེ། མཉམ་དུ་མཐར་ཕྱིན་ནའོ། །དགུའམ་བཅུ་དང་ནི་མིན་ཏེ། ཡིད་ཀྱི་གསུམ་ལྷན་ཅིག་མི་འབྱུང་བས་སོ། །དགེ་བ་ནི་

**༼༣༡༦༽**

གཅིག་ནས་བཅུའི་བར་རྣམས་དང་། སེམས་པ་ལྷན་ཅིག་འབྱུང་ངོ་། །འོན་ཀྱང་གཅིག་དང་བརྒྱད་དང་། ལྔ་དང་། སེམས་པ་ལྷན་ཅིག་འབྱུང་བ་མིན་ཏེ། ཡིད་ཀྱི་དང་པོ་གཉིས་སོ་སོ་བ་མི་སྲིད་ཅིང་། ལུས་ངག་གི་སྤོང་བ་ནི་བཞི་པའམ་བདུན་ཡིན་པས། དོན་གཉིས་དང་འཇུག་པའི་སྒོ་ལྔ་ལ་གནས་པ་ན་ཡིད་ཀྱི་དང་པོ་གཉིས་དང་། ཡང་དག་ལྟ་བ་དང་ལྡན་པ་ཡིད་ཤེས་ལ་གནས་པ་ན་ཡིད་ཀྱི་གསུམ་དང་། མི་དགེ་བའམ། ལུང་མ་བསྟན་གྱིས་དགེ་ཚུལ་ལེན་པ་ན། སྤོང་བཞི་ཁོ་ན་དང་། དགེ་བའི་སྒོ་ལྔ་ལ་གནས་པས་དེའི་ལེན་པ་ན་སྤོང་བ་བཞི་དང་། ཡིད་ཀྱི་དང་པོ་གཉིས་ཏེ་དྲུག་དང་། དགེ་བའི་ཡིད་ཤེས་ལ་གནས་པ། དེའི་ལེན་པ་ན་སྤོང་བཞི་དང་། ཡིད་ཀྱི་གསུམ་སྟེ་བདུན་དང་། མི་དགེ་བའམ་ལུང་མ་བསྟན་གྱིས་དགེ་སློང་ལེན་པ་ནའང་སྤོང་བདུན་ཁོ་ནའོ། །དགེ་བའི་སྒོ་ལྔ་ལ་གནས་པས་དེ་ལེན་པ་ན་སྤོང་བདུན་དང་། ཡིད་ཀྱི་དང་པོ་གཉིས་

**༼༣༡༧༽**

ཏེ་དགུ་དང་། དགེ་བའི་ཡིད་ཤེས་ལ་གནས་པས་དེ་ལེན་པ་ན་སྤོང་བདུན་དང་། ཡིད་ཀྱི་གསུམ་སྟེ་བཅུའོ། །བར་མའི་ལུས་ངག་གི་སྤོང་བཞི་ནི། གཅིག་དང་། ལྔ་དང་། བརྒྱད་དང་། ལྷན་ཅིག་འབྱུང་བ་ཡོད་དོ། །འགྲོ་བ་གང་ན་ལམ་དུ་ཡོད་པ་ནི། དམྱལ་བ་ནི་ཀྱལ་པ་སྨྲ་བ་དང་། འཐབ་པའི་ཚིག་རྩུབ་དང་། རྒྱུད་རྩུབ་པོས་སྡང་བའི་གནོད་སེམས་གསུམ་མངོན་གྱུར་དང་ལྡན་པ་གཉིས་ཀ་ཡོད་དོ། །བརྣབ་སེམས་དང་ལོག་ལྟ་ནི། ལྡན་པས་ཡོད་ཀྱི། མངོན་འགྱུར་མེད་དེ། ཆགས་བྱའི་དངོས་པོ་མེད་པས་དང་། ལས་འབྲས་མངོན་དུ་གྱུར་པས་སོ། །གཞན་མེད་དེ། ལས་མ་ཟད་བར་དུ་མི་འཆི་པས་དང་། རྫས་དང་། བུད་མེད་གཟུང་བ་མེད་པས་དང་། རྫུན་ལ་དགོས་པ་མེད་པས་དང་། བྱེད་ཟིན་པས་སོ། །སྒྲ་མི་སྙན་ན་ཡིད་ཀྱི་གསུམ་ལྡན་པས་ཡོད་ཀྱི། དངོས་སུ་མེད་དེ། ང་ཡིར་འཛིན་པ་

**༼༣༡༨༽**

མེད་པས་དང་། རྒྱུད་འཇམ་པས་ཀུན་ནས་མནར་སེམས་ཀྱི་བཞི་མེད་པ་དང་། སྡིག་པ་ཅན་གྱི་བསམ་པ་མིན་པས་སོ། །སྒྲ་མི་སྙན་དེ་ན། བདུན་པ་ངག་འཁྱལ་ལྡན་པ་དང་། དངོས་སུ་ཡང་ཡོད་དེ། ཉོན་མོངས་པའི་སེམས་ཀྱིས་གླུ་ལེན་པའོ། །གཞན་མེད་དེ། ཚེ་ངེས་པ་དང་། རྫས་སུ་བུད་མེད་བཟུང་བ་མེད་པ་དང་། ངག་གི་གསུམ་ལ་དགོས་པ་མེད་པ་དང་། སྡིག་པ་ཅན་གྱི་བསམ་པ་མིན་པས་སོ། །མི་ཚངས་སྤྱོད་ནི། བུད་མེད་བཟུང་སྟེ། ཤིང་གི་རྩར་ཁྲིད་པས་བགྲོད་བྱ་ཡིན་ན། ཤིང་གིས་སྒྲིབ་ཅིང་། མིན་ན་མི་སྒྲིབ་པས་ཉལ་པོ་མི་བྱེད་དོ། །དེ་གཉིས་མིན་པའི་འདོད་པ་གཞན་ན། མི་དགེ་བ་བཅུ་དངོས་སུ་ཡོད་དེ། མི་ལ་སྡོམ་མིན་དང་། གཞན་ལ་བར་མའོ། །འཁོར་ལོ་སྒྱུར་བ་འབྱུང་ན། མི་ལའང་བཅུ་ཅར་མེད་དེ། དེའི་ཚེ་གླུ་ལེན་པ་ཡང་ངེས་འབྱུང་གིས་བླངས་པས་སོ། །གཉིས་པ་ནི་དགེ་བའང་།

**༼༣༡༩༽**

ཡིད་ཀྱི་གསུམ་ནི་ཁམས་དང་། འགྲོ་བ་ཐམས་ཅད་ན་རྙེད་པ་དང་། མངོན་གྱུར་གཉིས་ཀའི་སྒོ་ནས་ཡོད་ཅིང་། ལུས་ངག་གི་ནི་གཟུགས་མེད་ཀྱི་འཕགས་པ་དང་། འདུ་ཤེས་མེད་པའི་སེམས་ཅན་ལ་རིམ་པས་རྙེད་པས་ཟག་མེད་དང་། བསམ་གཏན་གྱི་སྡོམ་པའི་སྤོང་བདུན་ཡོད་ལ། དེ་དག་གི་ལྷག་མར་བྱས་པའི་ཁམས་དང་འགྲོ་བ་ཐམས་ཅད་ན། དེ་བདུན་མངོན་དུ་གྱུར་པའི་སྒོ་ནས་ཀྱང་ཡོད་དེ། དུད་འགྲོ་དང་ཡི་དྭགས་ལ་བར་མ་དང་། གཟུགས་ཁམས་པ་ལ་སྡོམ་པ་དང་། གཞན་ན་དེ་གཉིས་གའོ། །འོན་ཀྱང་དམྱལ་བཅས་སྒྲ་མི་སྙན་ལ་གཏོགས་སོ། །ལས་འབྲས་ཞར་བྱུང་དང་བཅས་པ་ནི་དགེ་མི་དགེའི་ལས་ལམ་བཅུ་པོ་ཐམས་ཅད་བདག་པོ་དང་། རྒྱུ་མཐུན་དང་། རྣམ་སྨིན་གྱི་འབྲས་བུ་འབྱིན་པར་འདོད་དེ། དེ་ལ་མི་དགེ་བ་ཆུང་འབྲིང་ཆེན་པོའི་རྣམ་སྨིན་དུད་འགྲོ། ཡི་དྭགས་དམྱལ་

**༼༣༢༠༽**

བར་སྐྱེ་བོ། རྒྱུ་མཚན་ཅིས་འབྲས་བུ་དེ་གསུམ་གྲུབ་ཅེ་ན། སྲོག་གཅོད་ལ་མཚོན་ན་དེས་གཞན་སྡུག་བསྔལ་བྱས་པའི་ཕྱིར། རྣམ་སྨིན་ངན་སོང་དུ་སྐྱེས་པ་དང་། གསད་དེ་ཚེ་མི་གནས་པར་བྱ་བའི་ཕྱིར། རྒྱུ་མཐུན་ཚེ་ཐུང་བ་དང་། གཟི་བྱིན་མེད་པར་བྱས་པའི་ཕྱིར། བདག་འབྲས་ཡུལ་གཟི་ཆུང་བར་སྐྱེ་བ་སྟེ། འབྲས་བུ་གསུམ་མོ། །གཞན་དགུ་ལའང་སྦྱར་རོ། །དགེ་བ་ཟག་བཅས་ཆུང་འབྲིང་ཆེན་པོའི་རྣམ་སྨིན་ནི། མི་དང་། འདོད་ལྷ་དང་། གོང་མའི་ལྷར་སྐྱེ་བ་དང་། རྒྱུ་མཐུན་དང་བདག་འབྲས་ནི་སྔ་མ་ལས་ཟློག་པའོ། །ལོག་པའི་ངག་དང་། ལས་ཀྱི་མཐའ་དང་། འཚོ་བ་གསུམ་གསུངས་པའི་གཉིས་ལས་གཞན་པའི་ལོག་འཚོ་གང་ཞེ་ན། སྔ་མ་གཉིས་ཞེ་སྡང་དང་། གཏི་མུག་ལ་སྐྱེས་པའི་ངག་གི་ལས་དང་། ལུས་ཀྱི་ལས་ཏེ། ལུས་དང་ངག་གི་ལས་ཆགས་པ་ལས་སྐྱེས་པ་ནི། ལོག་འཚོའོ། །དེ་སྦྱང་དཀའ་

**༼༣༢༡༽**

བས་སྒྲིམ་པར་བྱ་བའི་ཕྱིར་དུ་གཉིས་ལས། ལོགས་ཤིག་དུ་བསྟན་ཏོ། །གལ་ཏེ་འཚོ་བའི་ཡོ་བྱད་ལ་ཆགས་པས་བླང་བའི་ལུས་ངག་གི་ལས་ཁོ་ན་ལོག་འཚོ་ཡིན་གྱི། བདག་དགའ་བའི་ཆེད་དུ་གར་དང་། གླུ་ལེན་པ་སོགས་དེ་མིན་པར་སེམས་པ་ནི། འཐད་པ་མིན་ཏེ། ཚུལ་ཁྲིམས་གྱི་ཕུང་པོའི་མདོར། དད་པས་སྦྱིན་པ་སྤྱད་དེ། གླང་ཆེན་འཐབ་པ་སོགས་ལྟ་བ་དང་། གླུ་སྒྲ་ཉན་པ་སོགས་ལོག་མཚོར་བཀའ་སྩལ་པ་དང་། འགལ་བའི་ཕྱིར་རོ། །གསུམ་པ་རྒྱུ་འབྲས་ཉིད་ཀྱི་སྒོ་ནས་བཤད་པའི་འབྲས་བུ་ལྔ་ལས་ལས་གང་། འབྲས་བུ་དང་ལྡན་ཞེ་ན། དྲི་བཅས་སྤོང་ལམ་སྟེ། བར་ཆད་མེད་ལམ་ཟག་བཅས་ཀྱི་ལས་ནི། རྣམ་སྨིན་སོགས་ལྔའི་འབྲས་བུར་བཅས་ལ། སྤོང་ལམ་དྲི་མེད་ནི། རྣམ་སྨིན་མིན་པ་བཞི་ཡིས་སོ། །ཟག་བཅས་སྤོང་ལམ་ལས་གཞན་པའི་དགེ་མི་དགེ་ནི་བཞི་ཡིས་ཏེ།

**༼༣༢༢༽**

བྲལ་འབྲས་འདོར་བའོ། །ཟག་མེད་སྤོང་ལམ་གྱི་ལྷག་མ་དང་། ལུང་མ་བསྟན་མིན་པ་ནི། རྣམ་སྨིན་དང་བྲལ་འབྲས་མིན་པ་གསུམ་གྱིས་འབྲས་བུར་བཅས་སོ། །དེ་དག་གི་ཟག་བཅས་ལ་བྲལ་འབྲས་མེད་པ་དང་། བར་ཆད་མེད་ལམ་དང་། རྣམ་གྲོལ་ལམ་བཞི་མཐུན་དུ་འདོད་པ་བཀག་གོ །དེ་ཡང་དགེ་སོགས་ནི་དགེ་བའི་འབྲས་བུས་དགེ་བ་དང་། སོགས་པས་མི་དགེ་བ་དང་། ལུང་མ་བསྟན་ཡིན་ན། རིམ་པས་རྣམ་སྨིན་མིན་པ་བཞི་དང་། སྐྱེས་བདག་གཉིས་དང་། སྐྱེས་བདག་རྣམ་སྨིན་གསུམ་མོ། །མི་དགེ་བའི་འབྲས་བུ་དགེ་བ་དང་། སོགས་པས་མི་དགེ་བ་དང་། ལུང་མ་བསྟན་ཡིན་ན། སྐྱེས་བདག་གཉིས་དང་། སྐྱེས་བདག་རྒྱུ་མཐུན་གསུམ་དང་། བྲལ་བ་མིན་པ་བཞི་སྟེ། རིམ་པ་བཞིན་ནོ། །ལུང་མ་བསྟན་མིན་པའི་འབྲས་བུ་དགེ་བ་དང་སོགས་པས་མི་དགེ་བ་ལུང་མ་བསྟན་ཡིན་ན། རིམ་པས་སྐྱེས་བདག་གཉིས་དང་། སྐྱེས་བདག་རྒྱུ་མཐུན་གསུམ་གསུམ་

**༼༣༢༣༽**

སྟེ། མེ་དགེ་བ་དང་སྒྲིབ་ལ་ལུང་མ་བསྟན་ནི། ཉོན་མོངས་ཅན་དུ་འདྲ་བས། ཕན་ཚུན་རྒྱུ་མཐུན་དུ་འགྱུར་རོ། །འདས་སོགས་ནི་ལས་འདས་པའི་འབྲས་བུ་ཐམས་ཅད་དེ། དུས་གསུམ་གང་ཡིན་ཡང་བྲལ་འབྲས་མིན་པ་བཞི་བཞིའོ། །བར་མ་ད་ལྟར་བའི་འབྲས་བུ་མ་འོངས་པ་ཡིན་ནའང་དེ་བཞིའོ། །བར་མ་ཉིད་ཡིན་ན་སྐྱེས་བདག་གཉིས་སོ། །མ་སྐྱེས་པ་མ་འོངས་པའི་ལས་ཀྱི་འབྲས་བུ་མ་འོངས་པ་ཡིན་ན། སྐྱེས་བདག་རྣམ་སྨིན་གསུམ་མོ། །རང་ས་སོགས་ནི་རང་གི་ས་པའི་ལས་ཀྱི་འབྲས་བུ་རང་ས་པ་ཡིན་ན། བྲལ་འབྲས་འདོར་བ་བཞི་སྟེ། ཟག་མེད་ཡིན་ན་རྣམ་སྨིན་ཡང་འདོར་བ་གསུམ་མོ། །གཞན་གྱི་ས་པ་ཟག་མེད་ཡིན་ན། དེ་གསུམ་དང་། ཟག་བཅས་ཡིན་ན་སྐྱེས་བདག་གཉིས་སོ། །སློབ་པ་སོགས་ནི་སློབ་པའི་འབྲས་བུ་སློབ་པ་དང་། སོགས་པས་མི་སློབ་པ་དང་། དེ་གཉིས་མིན་རྣམ་གང་ཡིན་ཡང་གསུམ་རེ་རེ་སྟེ། འོན་ཀྱང་

**༼༣༢༤༽**

དང་པོ་གཉིས་རྣམ་སྨིན་བྲལ་བ་དོར་བ་དང་། གསུམ་པ་རྣམ་སྨིན་དང་། རྒྱུ་མཐུན་དོར་བའོ། །མི་སློབ་པའི་ལས་ཀྱི་འབྲས་བུ་སློབ་པའི་ཆོས་དང་སོགས་པས་མི་སློབ་པ་དང་། གཉིས་མིན་ཡིན་ན། བདག་འབྲས་གཅིག་དང་། སྐྱེས་བདག་རྒྱུ་མཐུན་གསུམ་དང་། སྐྱེས་བདག་གཉིས་སོ། །དེ་གཉིས་ལས་གཞན་སློབ་མི་སློབ་གཉིས་མིན་གྱི་འབྲས་བུ་ནི་སློབ་པ་དང་། སོགས་པས་མི་སློབ་པ་དང་། གཉིས་མིན་ཡིན་ན་སྐྱེས་བདག་གཉིས་དང་། ཡང་དེ་གཉིས་དང་ལྔའོ། །མཐོང་སྤང་གི་ནི་འབྲས་བུ་མཐོང་སྤང་དེ་དང་། སོགས་པས་སྒོམ་སྤང་དང་། སྤང་བྱ་མིན་པ་ཡིན་ན། སྐྱེས་བདག་རྒྱུ་མཐུན་གསུམ་དང་། བྲལ་བ་དོར་བ་བཞི་དང་། བདག་འབྲས་གཅིག་བུ་ཡིན་ནོ། །སྒོམ་སྤང་གི་ལས་ཀྱི་འབྲས་བུ་དེ་གསུམ་རྣམས་ཡིན་ན། སྐྱེས་བདག་གཉིས་དང་། བྲལ་བ་དོར་བ་བཞི་དང་། སྐྱེས་བདག་བྲལ་བ་གསུམ་མོ། །སྤང་བྱ་མིན་པའི་འབྲས་བུ་དེ་གསུམ་རྣམས་

**༼༣༢༥༽**

ཡིན་ན། བདག་འབྲས་གཅིག་དང་། སྐྱེས་བདག་གཉིས་དང་། རྣམ་སྨིན་མིན་པ་བཞི་སྟེ། ལས་གསུམ་འབྱུང་བའི་རིགས་པ་མིན་པས་སྐྱེས་པའི་ལས་ནི་ཉོན་མོངས་ཅན་ཏེ། ཚུལ་མིན་ཡིད་བྱེད་ལས་འབྱུང་བས་སོ། །ཁ་ཅིག་བགྲོད་བྱ་ལ་སོགས་པའི་ཆོ་ག་ཉམས་པའང་དེའོ་ཞེའོ། །དེ་གཉིས་ལས་ཟློག་པ་རིགས་པས་སྐྱེད་པ་སྟེ། ལས་དགེ་བ་སོགས་སོ། །ལས་ལྷག་མ་གཉིས་མིན་གྱི་ལས་སོ། །ཅི་ལས་གཅིག་དང་དུ་མས་སྐྱེ་བ་གཅིག་དང་། དུ་མ་ཉིད་འཕེན་ནམ། འོན་ཏེ་དུ་མ་དང་། གཅིག་ཡང་འཕེན་ཅེ་ན། ལས་གཅིག་གིས་སྐྱེ་བ་རིགས་མཐུན་གཅིག་ཁོ་ན་འཕེན་གྱི། ཚུལ་གཞན་ནི་མིན་ལ། གཅིག་གིས་འཕངས་པའི་རིགས་མཐུན་ཡོངས་རྫོགས་བྱེད་པ་ནི་ལས་དུ་མའོ། །འོ་ན་གནས་བརྟན་མ་འགག་པས། བདག་བསོད་སྙོམས་གཅིག་གིས་རྣམ་སྨིན་གྱི་སུམ་ཅུ་རྩ་གསུམ་པའི་ལྷར་ལན་བདུན་དང་། ད་ལྟ་ཤཱཀྱ་ཕྱུག་པོར་སྐྱེས་པར་སྨྲ་བ་ཅི་ཞེ་ན། དེ་ནི་སྐྱེ་བ་དྲན་ནས་དགེ་བ་གཞན་བྱས་པ་སྟེ། དང་པོ་ཚེ་གཅིག་སྤེལ་བའི་སྟོང་རྙེད་དེ། བདག་དང་པོ་ཚེ་གཅིག་གིས་ཕྱུག་པོ་འདི་འབྱུང་ཞེས་སྨྲ་བ་ལྟ་བུའོ། །གོང་མ་པ་ནི་ལས་གཅིག་གིས་ཀྱང་གཅིག་ཀྱང་དུ་མ་དང་། དུ་མས་ཀྱང་གཅིག་དང་། དུ་མ་འཕེན་པའི་མུ་བཞི་བཞེད་དོ། །ལས་འབའ་ཞིག་འཕེན་བྱེད་མིན་གྱི།

**༼༣༢༦༽**

རྣམ་སྨིན་དང་བཅས་པ་གཞན་སྤང་སྟེ། འོན་ཀྱང་སེམས་མེད་པའི་སྙོམས་འཇུག་གཉིས་པོ་དག་ནི་ལས་དང་ལྷན་ཅིག་མི་འབྱུང་བས་འཕེན་བྱེད་མིན་ལ་ལས་དང་ལྷན་ཅིག་འབྱུང་ཡང་ཤིང་གི་ཕྱི་ཤུན་ལྟར་ཕྱི་ན་གནས་པས་ཐོབ་པའང་འཕེན་བྱེད་མིན་ཏེ། ལས་དང་འབྲས་བུ་མི་གཅིག་པས་སོ། །སྤྱིའི་གཉིས་པ་ལས་སོ་སོར་བཤད་པ་ལ། སྤང་བྱ་སྒྲིབ་པ་གསུམ། བསྟེན་བྱ་བསོད་ནམས་བྱ་བའི་གཞི་གསུམ། དང་པོ་ལ་སྒྲིབ་པ་སྤྱིར་བསྟན་པ་ནི། ཐུབ་པས་ལས་དང་ཉོན་མོངས་དང་། རྣམ་སྨིན་གྱི་སྒྲིབ་པ་གསུམ་གསུངས་པ་དེ་ཅི་ཞེ་ན། འགྲོ་བ་གཞན་གྱི་བར་མཚམས་མེད་པར་དམྱལ་བར་འགྲོ་བས་མཚམས་མེད་པའི་ལས་ཏེ། ཕ་དང་མ་དང་དགྲ་བཅོམ་གསུམ་གསོད་པ་དང་། དགེ་འདུན་གྱི་དབྱེན་དང་། དེ་བཞིན་གཤེགས་པ་ལ་ངན་སེམས་ཀྱིས་ཁྲག་འབྱིན་པ་དང་། ལྔ་རྣམས་ལས་ཀྱི་སྒྲིབ་པའོ། །སྒྲོན་གསལ་དུ་ཕྱི་མ་

**༼༣༢༧༽**

གཉིས་ལ་སངས་རྒྱས་ཀྱི་སྐུ་འཇིག་པ་དང་། དམ་པའི་ཆོས་སྤོང་བ་བཤད་དེ། སངས་རྒྱས་གཤེགས་རྗེས་ཀྱི་དབང་དུ་མཛད་པར་མངོན་ནོ། །ཡང་དགྲ་བཅོམ་པ་ལ་ཁྲག་འབྱིན་པའི་སེམས་དང་། བྱང་ཆུབ་སེམས་པའི་ཏིང་ངེ་འཛིན་སྐྱེད་པ་དང་། གཞན་གསུམ་དུ་ཡང་སྐྱེད་དོ། །ཉོན་མོངས་པ་ཤས་ཆེ་བ་རྒྱུན་དུ་འབྱུང་བ་དང་། དྲག་པ་གཉིས་ལས། དང་པོ་ལ། གཉེན་པོ་སྐབས་མི་རྙེད་པས་ཉོན་སྒྲིབ་སྟེ། རེས་འགའ་བ་ཤུགས་དྲག་ཀྱང་། གཞོམ་ནུས་པས་འདི་མིན་ནོ། །ངན་འགྲོ་གསུམ་དང་། འདུ་ཤེས་མེད་པའི་སེམས་ཅན་དང་། སྒྲ་མི་སྙན་པ་རྣམས་ནི། རྣམ་སྨིན་གྱི་སྒྲིབ་པ་སྟེ། དེ་གསུམ་ནི་འཕགས་ལམ་དང་། དེ་ལ་སྦྱོར་བའི་དགེ་བ་ལ་སྒྲིབ་པས་སྒྲིབ་པ་གསུམ་དུ་འདོད་དོ། །སྒྲིབ་པ་འདི་གསུམ་ཁམས་གང་ན་ཡོད་ཅེ་ན། མཚམས་མེད་ནི་བྱང་མིན་པའི་གླིང་གསུམ་རྣམས་ཀྱི་མི་ཁོ་ན་ལ་ཡོད་ཅིང་། དེ་ཡང་སྐྱེས་པ་བུད་མེད་ཁོ་

**༼༣༢༨༽**

ན་ལ་ཡོད་ཀྱི། ཟ་མ་སོགས་ལ་ཡོད་པར་མི་འདོད་དེ། སྡོམ་པ་མེད་པའི་གཏན་ཚིགས་དང་། ཕ་མས་དེ་དག་གིས་ལུས་མ་ཚང་བ་རྟོགས་པའི་ཆོས་མི་རྟེན་པ་སྐྱེས་པས་ཕན་ཆུང་བའི་ཕྱིར་དང་། དེ་དག་ཀྱང་། ངོ་ཚ་དང་། ཁྲེལ་ཡོད་ཤས་ཆུང་བའི་ཕྱིར་རོ། །དེས་ན་ཡི་དྭགས་དང་དུད་འགྲོ་ལའང་མི་འདོད་དོ། །བཙུན་པ་ནི། བློ་གསལ་བ་ལ་འདོད་དེ། རྟ་གཅང་ཤེས་གདོང་གཡོགས་ནས་མ་ལ་སྒལ་དུ་བཅུག་པས་ཕྱིས་ཤེས་ནས་རང་གི་ཕོ་མཚན་བཅད་པ་ལྟ་བུའོ། །ཞེས་སྨྲའོ། །སྒྲིབ་པ་ལྷག་མ་གཉིས་ནི་འགྲོ་བ་ལྔ་པོ་ཐམས་ཅད་ན་ཡོད་དོ། །དགེ་འདུན་དབྱེན་ནི་སྡེ་གཉིས་རྩེ་མི་འཕྲོད་པའི་རང་བཞིན་ལྡན་མིན་འདུ་བྱེད་ཀྱི་ཆོས་ཉོན་མོངས་ཅན་མིན་ཞིང་། ལུང་བསྟན་ཡང་མིན་པས་མ་སྒྲིབ་ལུང་མ་བསྟན་ཏེ། དེ་དང་ཕྱོགས་གཉིས་ཀའི་དགེ་འདུན་ཡང་དག་པ་ལྡན་ཏེ། འདི་མཚམས་མེད་མིན་ནོ། །དབྱེ་ན་ངོ་བོ་ནི། ཁ་ན་མ་ཐོ་བ་ཆེན་པོའི་རྫུན་ཏེ། དེ་དང་འབྱེད་པོ་ལྷས་སྦྱིན་སོགས་

**༼༣༢༩༽**

ཡང་དག་པར་ལྡན་ནོ། །དེའི་འབྲས་བུ་ནི། བར་གྱི་བསྐལ་པར་མནར་མེད་པར་སྨིན་པར་འགྱུར་ལ་གཞན་བཞིས་དམྱལ་བར་ངེས་ཀྱང་། མནར་མེད་དུ་མ་ངེས་སོ། །འོ་ན་ཆོས་སྲེད་ཀྱིས་ཕ་མ་དགྲ་བཅོམ་གསད་པ་ལྟ་བུ་མཚམས་མེད་དུ་མ་བྱས་པའི་འབྲས་བུ་གཅིག་ཅར་སྨིན་ན་གཅིག་དང་དུ་མ་བྱས་པ་ཁྱད་མེད་དུ་འགྱུར་ཞིང་། རིམ་གྱིས་སྨིན་ན། སྐྱེས་ནས་མྱོང་འགྱུར་དུ་མི་འཐད་ལ། རྒྱུད་གཅིག་ལས་མེད་པས་དམྱལ་བ་དུ་མ་གཅིག་ཅར་ཡང་མི་འགྲུབ་བོ་ཞེ་ན། ཀུན་གྱི་རྣམ་སྨིན་གཅིག་ཅར་མྱོང་སྟེ། གཉིས་སོགས་ལྷག་པས་རྣམ་སྨིན་གྱི་གནོད་པ་ཉིས་འགྱུར་སོགས་ལྷག་པར་འགྱུར་བའི་ལུས་ཆེན་པོ་དང་། ཤིན་ཏུ་གཞོན་ཤ་ཅན་འགྲུབ་ཅིང་ཆད་པ་མི་ཟད་པ་སྣ་ཚོགས་མྱོང་ངོ་། །དགེ་འདུན་བྱེད་པ་པོ་དེ་སུ་ཞིག་ཡིན་ཅེ་ན། ཁྱིམ་པ་སོགས་ཀྱིས་ཡིན་གྱི་དགེ་སློང་དང་། དེ་ཡང་སྲིད་པ་སྤྱོད་པས་མིན་གྱི། ལྟ་བ་དང་། སྤྱོད་པ་དང་། ཚིག་མི་

**༼༣༣༠༽**

བཙུན་པས་ཚུལ་ཉམས་པ་མིན་གྱི། ཚུལ་དང་ལྡན་པས་འབྱེད་དོ། །གང་དུ་འབྱེད་ཅེ་ན། སྟོན་པ་འདི་ནི་ཟིལ་ཆེ་ཞིང་། བཀའ་བཙན་པས་དེའི་མངོན་སུམ་དུ་དབྱེ་མི་ནུས་པས་དེ་ལས་གཞན་དུའོ། །སུ་དག་འབྱེད་ཅེ་ན་ཆོས་མངོན་སུམ་དུ་གྱུར་པས་འཕགས་པ་དང་། དེ་དང་འདྲ་བའི་སོ་སྐྱེ་མིན་གྱི། དེ་དག་ལས་གཞན་པའི་བྱིས་པ་རྣམས་འབྱེད་དོ། །ཇི་ཙམ་གྱིས་བྱེ་བ་ཡིན་ཞེ་ན། དེ་རྣམས་སངས་རྒྱས་ལས་གཞན་སྟོན་པ་དང་། དེས་བསྟན་པའི་ལམ་ལས་གཞན་པའི་ལམ་ལ་བཟོད་པ་ནི། བྱེ་བའོ། །དེ་དུས་ཇི་སྲིད་དུ་འཇུག་ཅེ་ན། བྱེ་ན་དེ་ནི་ནམ་མ་ལངས་པར་འདུམ་པས་ཞག་གཅིག་མི་གནས་སོ། །དབྱེ་ན་དེ་ནི་ལམ་འཇུག་པའི་གེགས་བྱེད་པས་ཆོས་ཀྱི་འཁོར་ལོ་ཕྱེ་བའི་ཕྱིར། འཁོར་ལོའི་དབྱེན་དུའང་འདོད་དོ། །དེ་གང་ན་ཡོད་ཅེ་ན། སངས་རྒྱས་བཞུགས་པ་འཛམ་བུའི་གླིང་ཉིད་ནའོ། །དགེ་སློང་དུ་ཡིས་ཞེ་ན། ཕྱོགས་གཉིས་ན། དགེ་སློང་བཞི་བཞི་དང་། འབྱེད་པ་པོ་སྟེ། དགུ་སོགས་

**༼༣༣༡༽**

ཡན་སོགས་ཡན་ཆད་ཀྱིས་ཏེ། དགེ་འདུན་སངས་རྒྱས་དང་། འབྱེད་པ་པོའི་ཕྱོགས་གཉིས་སུ་གནས་དགོས་པས་སོ། །ལས་ཀྱི་དབྱེན་ནི། མཚམས་ཅིག་གི་ནང་དུ། བློ་མི་མུན་པས་གསོ་སྦྱོང་སོགས་ལས་བྱེད་པ་སྟེ། དེ་ནི་བསྟན་པ་ཡོད་པ་གླིང་གསུམ་ན་ཡོད་ལ། ཕྱོགས་གཉིས་ཀྱི་དགེ་སློང་བཞི་བཞི་སྟེ། བརྒྱད་ཡན་ཆད་ཀྱི་འགྲུབ་སྟེ། མཚམས་མེད་མིན་ནོ། །དེ་ཡང་དང་པོ་ཆོས་འཁོར་སྐོར་ནས་རིང་པོ་མ་ལོན་པ་དང་། མཐའ་མྱ་ངན་ལས་འདའ་ཁ་གཉིས་ན་དགའ་བ་དང་། སྐྱོ་བར་བློ་གཅིག་པས་དང་། བར་དུ་བསྟན་པ་ལ་ཚུལ་ཁྲིམས་དང་། ལྟ་བའི་སྐྱོན་མ་བྱུང་གི་བར་དང་། སྟུམ་བྱེད་མཆོག་ཟུང་གཅིག་མ་བྱུང་བའི་སྔ་རོལ་དང་། འགྲན་ཟླ་མེད་

**༼༣༣༢༽**

པས་ཐུབ་པ་ནོངས་པའི་རྗེས་དང་། མཚམས་གཅིག་གི་ནང་དུ་ཕྱོགས་གཉིས་ཀ་གནས་དགོས་པས་དེ་མ་བཅད་ན་ཡང་འཁོར་ལོའི་དབྱེན་ནི་མི་འབྱུང་ངོ་། །ལས་ལ་རག་ལས་པས་ཐུབ་པ་ཀུན་ལ་འཁོར་ལོའི་དབྱེན་མི་འབྱུང་གི་སྟོན་པ་འདིས་ཀྱང་། སྔོན་དྲང་སྲོང་མངོན་ཤེས་ཅན་གཅིག་གི་འཁོར་ཕྱེ་བས། འདིའི་དགེ་འདུན་ལྷས་སྦྱིན་གྱི་ཕྱེ་བའོ། །ཅིའི་ཕྱིར་མ་གསད་པ་སོགས་ལྔ་ཁོ་ན་མཚམས་མེད་དུ་བཞག་ཅེ་ན། དེ་ལྔ་ཞིང་བསམ་པ་སྦྱོར་བ་གསུམ་གྱིས་སྡིག་ཤིན་དུ་བརྗིད་བ་སྟེ། ཕན་འདོགས་པའི་ཞིང་ཕ་མ་དང་། ཡོན་ཏན་གྱི་ཞིང་དགྲ་བཅོམ་སོགས་གསུམ་བསམས་པས་སྤངས་པ་དང་། སྦྱོར་བས་གསུམ་གྱིས་སྲོག་དང་། བཞི་པས་མཐུན་པ་མེད་པར་བྱས་ཞིང་། ལྔ་པ་ཡང་མེད་པའི་སྦྱོར་བ་བྱས་པའི་ཕྱིར་རོ། །དེས་ན་གསུམ་སྲོག་གཅོད་དང་། གཉིས་རྫུན་དང་། གཅིག་སྲོག་གཅོད་སྦྱོར་བའོ། །མ་དང་། ཕ་ཚན་གཞན་

**༼༣༣༣༽**

དུ་གྱུར་པའི་སྐྱེས་པ་དང་། བུད་མེད་གསད་ཀྱང་། མཚམས་མེད་དུ་འགྱུར་རོ། །བུད་མེད་འགས་རང་རང་གི་ནུར་ནུར་པོ་གཞན་གྱི་མངལ་དུ་བླུགས་ཏེ་སྨིན་ཅིང་བཙས་ན་དེའི་མ་གང་ཞེ་ན། གང་གི་ཟླ་མཚན་ལས་བྱུང་བ་དང་པོ་ནི། དེའི་མ་སྟེ། དེ་གསད་ན་འགྱུར་ལ། གཉིས་པའང་བྱ་བ་ཞུ་བའི་གནས་སོ། །མིའི་འང་ཕ་མའི་མི་མ་ཡིན་གསད་ཀྱང་ཀྱང་མི་འགྱུར་ཞིང་། ཕ་མ་ལ་སྦྱོར་བ་བྱས་ནས་གཞན་གསད་ནའང་མི་འགྱུར་ལ། ཕ་མ་མིན་པ་ལ་སྦྱོར་བ་བྱས་ནས། ཕ་མ་གསད་ནའང་མི་འགྱུར་ཏེ། མ་ཁྲིའུའི་འོག་ན་ཡོད་པ་གསད་པ་དང་། ཁྲུས་པའི་བུའི་སྦྲང་བུ་ལ་སྦྱོར་བ་བྱས་པས་ཕ་གསད་པ་ལྟ་བུའོ། །སངས་རྒྱས་ནི་མི་ཐུབ་པའི་ཆོས་ཅན་ཡིན་པས། གྲོངས་པར་མི་ནུས་ཤིང་། བཀྲོངས་སེམས་མེད་ན་རྡེག་པར་སེམས་པ་ཙམ་གྱིས་ཁྲག་ཆུང་ཡང་མཚམས་མེད་མིན་ཏེ། དེ་ཙམ་ནི་བསམས་པས་སྤངས་

**༼༣༣༤༽**

པ་མིན་པས་སོ། །སློབ་པ་ལ་བསྣུན་པའི་འོག་དུ་དགྲ་བཅོམ་ཐོབ་ནས་གྲོངས་པ་ལ་མཚམས་མེད་འབྱུང་བ་མིན་ཏེ། དགྲ་བཅོམ་ལ་སྦྱོར་བ་མ་བྱས་པས་སོ། །དགྲ་བཅོམ་མིན་པའི་འདུ་ཤེས་ཀྱི་དེ་གསད་ནའང་འདི་གསད་སྙམ་དུ་རྟེན་ངེས་པར་གཟུང་བའི་ཕྱིར་འགྱུར་ཏེ། ཨུ་ཏྲ་ཡ་ན་བཞིན་ནོ། །འོད་ལྡན་དུ་ནི་སྲོག་གཅོད་ཀྱི་མཚན་ཉིད་མ་ཚང་བས་མི་འགྱུར་བར་བཤད་དོ། །ཕ་དགྲ་བཅོམ་གསད་ཀྱང་རྟེན་གཅིག་པས་མཚམས་མེད་དགྲ་བཅོམ་གསད་པ་གཅིག་བུར་འགྱུར་རོ། །ལས་དེའི་འབྲས་བུ་སོགས་ནི་མཚམས་མེད་ཀྱི་སྦྱོར་བ་བྱས་ཤིང་། དེ་མ་ཟློག་པ་ལ་བསམས་པ་ཤིན་དུ་འགལ་བས་འདོད་ཆགས་དང་བྲལ་བའི་འབྲས་བུ་ཐོབ་པ་མི་སྲིད་དོ། །ཐེག་ཆེན་དུ་ནི་ཐོབ་པའང་བཤད་དོ། །ཆོས་དང་ཆོས་མིན་ཤེས་བཞིན་དུ། དགེ་འདུན་དབྱེ་བའི་ཕྱིར་རྫུན་སྨྲ་བ་ཉེས་སྤྱད་ཐམས་ཅད་ཀྱི་ནང་ན་ཁ་ན་མ་ཐོ་བ་རབ་དུ་ཆེ་སྟེ། རྒྱལ་བའི་

**༼༣༣༥༽**

ཆོས་སྐུ་ལ་བསྣུན་པས་དང་། མ་འདུམ་གྱི་བར་དུ་འབྲས་བུ་བཞི་ཐོབ་པ་དང་། ཆགས་བྲལ་དང་། ཐོས་བསམ་སྒོམ་གསུམ་གྱི་གེགས་བྱེད་ཅིང་། སྐྱེ་དགུའང་ཡིད་མི་བདེ་བ་དང་། དྲན་པ་ཉམས་པར་འགྱུར་བས་སོ། །དེ་ནས་འཚལ་འབྱིན་པ་དང་། དགྲ་བཅོམ་པ་དང་། མ་དང་། ཕ་གསོད་པ་རྣམས་ཕྱི་མ་ཕྱི་མ་ཡང་ངོ་། །ཡང་འཇིག་རྟེན་པའི་དགེ་བ་བཞིར་བྱས་པ་ལ་སྲིད་རྩེའི་སེམས་པ་རྣམ་སྨིན་གྱི་འབྲས་བུ་རབ་ཏུ་ཕྱེ་སྟེ། བསྐལ་ཆེན་བརྒྱད་ཁྲིར་མཐོ་རིས་སུ་སྨིན་པས་སོ། །བྲལ་འབྲས་ནི་རྡོ་རྗེ་ལྟ་བུའི་ཏིང་ངེ་འཛིན་དང་། སྐྱེས་བུ་བྱེད་འབྲས་ནི། འཇིག་རྟེན་ཆོས་མཆོག་ཆེའོ། །ཉེ་བའི་མཚམས་མེད་ནི་མཚམས་མེད་ཁོ་ནས་དམྱལ་བར་སྐྱེ་བའམ་ཞེ་ན། དེ་དང་ཉེ་བས་ཀྱང་སྐྱེ་སྟེ། ཁྱད་པར་ནི་སྡུག་བསྔལ་ཆེ་ཆུང་ངོ་། །གཞན་ནི། སྐྱེས་ནས་མྱོང་འགྱུར་དུ་ངེས་མ་ངེས་སུ་འདོད་དོ། །དེ་ཡང་མ་ཡང་ཡིན་

**༼༣༣༦༽**

ལ། དགྲ་བཅོམ་མ་ཡང་ཡིན་པ་འདོད་ལོག་གིས་སུན་པར་བྱས་པ་དང་། བྱང་ཆུབ་སེམས་པ་ངེས་གནས་གསོད་པ་དང་། འཕགས་པ་སློབ་པ་གསོད་པ་དང་། དགེ་འདུན་གྱི་ཞལ་དུ་འདུ་བའི་སྒོ། ནང་གཅིག་གི་འཚོ་བ་ཡན་ཆད་དམ་ནར་མར་འདུ་བ་ཞེས་དབྱིག་ཤེས་ཏེ། དེ་འཕྲོག་པ་ནི་མཚམས་མེད་པར་བཞི་དང་། རིམ་བཞིན་ཆ་འདྲ་བ་སྟེ། ལྔ་པའི་ཉེ་བ་ནི། མཆོད་རྟེན་འཇིག་པར་བྱེད་པའོ། །སར་ནི། ལྷའི་གནས་སམ། ལམ་གྱི་གཞི་མདོར་ཕྱུགས་གསོད་པ་དང་། མཛའ་བཤེས་བསླུ་བ་དང་། སྡུག་ཅིང་མགོན་མེད་པ་ལ་སྐྱབས་བྱིན་ནས་བསླུ་བ་དང་། གཞན་ཡང་དེ་ལྟ་བུ་དང་། མཐུན་པའི་ལས་དང་། དེ་དང་ཉེ་བར་བཤད་དོ། །ཡང་སྦྱོར་ལམ་བཟོད་པ་ཐོབ་པ་ལ། ངན་སོང་དུ་སྐྱེ་ངེས་ཀྱི་ལས་དང་། ཕྱིར་མི་འོང་བའི་འབྲས་བུ་ཐོབ་པ་ལ་འདོད་ཁམས་སུ་སྐྱེ་ངེས་ཀྱི་ལས་དང་། དགྲ་བཅོམ་ཐོབ་པ་ལ་ཁམས་གོང་དུ་སྐྱེ་ངེས་ཀྱི་ལས་ཀྱང་གེགས་ཤིན་ཏུ་བྱེད་དེ། བཟོད་པ་སོགས་ཐོབ་

**༼༣༣༧༽**

པ་ནི། ངན་སོང་སོགས་སུ་མི་སྐྱེ་བའི་ཕྱིར་ཏེ། ཡུལ་འཕོ་བ་ན་བུ་ལོན་པ་ལྡང་བ་བཞིན་ནོ། །དེས་གནས་ཁྱད་པར་དུ་བཤད་པ་ལ་སྤྱིའི་རྣམ་བཞག་ནི་བྱང་སེམས་ངེས་གནས་གསད་པ་ཅེས་པ་ལ་གང་ནས་བཟུང་སྟེ། བྱང་ཆུབ་སེམས་པ་ངེས་གནས་ཡིན་ཞེ་ན། གང་ཕན་ཆད་ནས་མཚན་སོ་གཉིས་རྣམ་པར་སྨིན་པའི་ལས་བྱེད་པ་དེ་ངེས་གནས་སོ། །ཙམ་ནས་ཡོན་ཏན་གང་དང་ལྡན། །མཚན་རྣམས་མིན་པའི་ཚུལ་མཚན་གྱི་རྒྱུའོ། །དེ་ཕན་ཆད་རྟག་དུ་བདེ་འགྲོ་དང་། དེ་ཡང་རིགས་མཐོན་པོར་སྐྱེ་བ་དང་། དབང་པོ་ཚང་བ་དང་། ཕོ་ཁོ་ནར་གྱུར་པ་དང་། ཚེ་རབས་དྲན་པ་དང་། མི་ལྡོག་སྟེ། སེམས་ཅན་གྱི་དོན་དུ་སྡུག་བསྔལ་དང་། ལོག་སྒྲུབ་ཀྱིས་མི་སྐྱོ་བའོ། །མཚན་གྱི་ལས་དེ་ནི། བློ་རྣོ་བས་འཛམ་གླིང་དུ་ཕོར་གྱུར་པ། ཉིད་ཀྱིས་འཕེན་ཅིང་། ཡུལ་སྟོན་པ་མངོན་གསུམ་དུ་གྱུར་པ་དང་། ངོ་བོ་ནི་སངས་རྒྱས་ལ་དམིགས་པའི་སེམས་པ་ཁོ་

**༼༣༣༨༽**

ན་སྟེ། དེ་ཡང་ཐོས་བྱུང་དམན་ཞིང་། སྒོམ་བྱུང་འདོད་པའི་རྟེན་དེ་ལ་མི་སྨིན་པས་བསམ་པ་ལས་བྱུང་བའོ། །དུས་ནི་བསྐལ་པ་བརྒྱར་ལུས་པ་ན། འཕེན་པར་བྱེད་ལ། སྟོན་པ་ཤཱཀྱ་ཐུབ་པས་ནི། བརྩོན་འགྲུས་ཆེ་བས་དགུ་བཅུ་རྩ་གཅིག་ལུས་པ་ན། འཕངས་ཏེ། མདོར་གྲོང་དཔོན་ངས་འདི་ནས་བཟུང་སྟེ། བསྐལ་པ་དགུ་ཅུ་རྩ་གཅིག་གི་བར་དུ་ཡང་དག་པར་རྗེས་སུ་དྲན་ཏེ། ཞེས་ཚུན་ཆད་རང་བཞིན་གྱིས་ཚེ་རབས་དྲན་པར་གསུངས་པས་སོ། །མཚན་དེ་རྣམས་རེ་རེ་ལའང་བསོད་ནམས་བརྒྱ་ལས་སྐྱེ་ལ། བསོད་ནམས་ཀྱི་ཚད་ནི། འདིར་མི་འདྲ་བ་དུ་མ་འབྱུང་ངོ་། །ཁྱད་པར་སངས་རྒྱས་འདིའི་རྣམ་ཐར་ནི། སངས་རྒྱས་བཅོམ་ལྡན་འདས་འདིས་སྔོན་སྐལ་པ་གྲངས་མེད་གང་ལ་སངས་རྒྱས་ཇི་སྙེད་གཅིག་ལ་རྙེད་བསྐུར་བྱས་ཞེ་ན། གྲངས་མེད་དང་པོ་ལ་སངས་རྒྱས་བདུན་ཁྲི་ལྔ་སྟོང་དང་། གཉིས་པ་ལ་བདུན་ཁྲི་དྲུག་སྟོང་དང་། གསུམ་པ་ལ་བདུན་ཁྲི་བདུན་སྟོང་སྙེད་དུ་བསྙེན་བསྐུར་ཏེ། དེ་རྣམས་ལས་རྣམ་པར་

**༼༣༣༩༽**

གཟིགས་དང་། མར་མེ་མཛད་དང་། རིན་ཆེན་གཙུག་ཏོར་ཅན་ནི་རིམ་པས་གྲངས་མེད་གསུམ་དང་། གཉིས་དང་། དང་པོ་གསུམ་གྱི་ཐ་མར་བྱུང་ལ། དེ་ཐམས་ཅད་ཀྱི་དང་པོར་འབྱུང་བ་ནི་ཤཱཀྱ་ཐུབ་པ། རྩོད་པའི་དུས་སུ་སྐུ་ཚེ་སོགས་ཀྱི་ཚད་སྟོན་པ་འདི་དང་འདྲ་བ་ཞིག་སྟེ། འདི་རྫ་མཁན་སྣང་བྱེད་དུ་གྱུར་པ་ན། བདག་ཀྱང་འདི་འདྲ་བའི་རྣམ་པ་ཁོ་ནར་སངས་རྒྱས་པར་ཤོག་ཤིག ཅེས་དང་པོར་སྨོན་ལམ་བཏབ་བོ། །ལུང་དུ་ནི་གྲངས་མེད་གསུམ་གྱི་ཐ་མའི་སངས་རྒྱས་གཞན་དུ་གསུངས་ལ། ཐེག་ཆེན་པ་ནི། གྲངས་མེད་རེ་རེ་ལའང་། སངས་རྒྱས་མཚམས་མེད་བསྙེན་བསྐུར་གྱི་གྲངས་ཀྱི་ངེས་པ་མི་བཞེད་ཅིང་། བྱང་ཆུབ་སེམས་པའི་སྡེ་སྣོད་དུ། ཐུབ་པ་དེ་ལ་སེམས་བསྐྱེད་ནས། །གྲངས་མེད་གཅིག་ཚོགས་

**༼༣༤༠༽**

བསགས་ཞིང་། །ཚོང་དཔོན་ཤེས་རབ་བཟང་པོར་གྱུར་པ་ན། སངས་རྒྱས་དཀོན་མཆོག་ཡན་ལག་གི་དྲུང་དུ་ས་དང་པོ་ཐོབ་བོ། །གྲངས་མེད་གཉིས་སོང་ཞིང་། བྲམ་ཟེའི་ཁྱིའུ་གཞོན་ནུ་སྤྲིན་དུ་གྱུར་པ་ན། སྐྱོབ་པ་མར་མེ་མཛད་ཀྱི་སྤྱན་སྔར་ས་བརྒྱད་པ་ཐོབ་ལ། གྲངས་མེད་གསུམ་སོང་བས་སངས་རྒྱས་པར་གསུངས་སོ། །སྟོན་པ་འདིས་སྔོན་གནས་སྐབས་གང་དུ་ཕར་ཕྱིན་གང་རྫོགས་པར་བྱས་ཞེ་ན། ཡུལ་ཀུན་ལ་རྫས་མིག་དང་། རྐང་པའི་བར་ཐམས་ཅད་ཀུན་སློང་མངོན་མཐོའི་ཁྱད་པར་ལ་མི་རེ་བར་སྙིང་རྗེ་ཡིས་སྦྱིན་པར་བྱེད་པ་དེ་ཙམ་གྱིས་སྦྱིན་པའི་ཕར་ཕྱིན་རྫོགས་སོ། །འདོད་པའི་འདོད་ཆགས་དང་བཅས་བཞིན་དུ་ཡན་ལག་བཅད་ཀྱང་ཅུང་ཟད་ཀྱང་མི་འཁྲུགས་པའི་ཚེ། བཟོད་པ་དང་ཚུལ་ཁྲིམས་ཀྱི་ཕར་ཕྱིན་དག་རྫོགས་ཏེ། དེ་ལུས་ངག་གི་ཉེས་སྤྱོད་ཀྱང་སྡོམ་པས་སོ། །རྒྱལ་བ་སྐར་རྒྱལ་རི་ཕུག་གཅིག་ན་མེའི་ཁམས་ལ་སྙོམས་པར་ཞུགས་པ་ལ།

**༼༣༤༡༽**

རྐང་པ་གཅིག་གིས་འགྲེང་སྟེ། ཞག་བདུན་ཚིགས་བཅད་གཅིག་པས་བསྟོད་པས་བརྩོན་འགྲུས་ཀྱི་ཕར་ཕྱིན་རྫོགས་ཤིང་། བསྐལ་པ་དགུའང་འདུམ་སྟེ། ངེས་གནས་སུ་གྱུར་ཏོ། །བྱང་ཆུབ་པའི་སྔ་རོལ་དེ་མ་ཐག་ལ་རྡོ་རྗེ་ལྟ་བུའི་ཏིང་ངེ་འཛིན་བསམ་གཏན་དང་། བློ་ཤེས་རབ་ཀྱི་ཕར་ཕྱིན་རྫོགས་ཏེ། རང་རང་གི་ཕུན་སུམ་ཚོགས་པའི་ཕ་རོལ་དུ་ཕྱིན་པས་ཕར་ཕྱིན་ནོ། །གཉིས་པ་རྟེན་བྱ་ནི་བསོད་ནམས་བྱ་བའི་བཞིའི་ལས་ལམ་གསུམ་སྟེ། དེ་ལ་སྦྱིན་པ་ནི། གསུམ་པོ་ཅི་རིགས་པར་བསོད་ནམས་དང་བྱ་བ་དང་དེའི་གཞི་ཡིན་པས། བསོད་ནམས་བྱ་བའི་གཞི་སྟེ། དཔེར་ན་ལས་ཀྱང་ཡིན་ལ་ལམ་ཡང་ཡིན་པས་དང་། ལས་ཀྱི་ལམ་ཁོ་ན་ཡིན་པས་ལས་ལམ་དུ་བཤད་པ་བཞིན་ནོ། །སྦྱིན་པ་གང་ཞེ་ན་སྦྱིན་པའང་དེ་ཡིན་མོད་ཀྱིས། འདིར་ནི་གང་གི་སྦྱིན་པར་བྱེད་པ་དེ་སྦྱིན་པའོ། །འཇིགས་པ་དང་ལན་ལ་རེ་བ་སོགས་ཀྱིས་སྟེར་བ་དེ་མིན་གྱི། འདི་ནི་གོང་མ་མཆོད་པ་དང་དམན་

**༼༣༤༢༽**

པ་ལ་ཕན་གདགས་པར་འདོད་པ་ཡིས་སླང་བའོ། །གང་གི་སྦྱིན་བྱེད་དེའང་གང་ཞེ་ན། ལག་སྐྱོང་སོགས་ལུས་དང་། སྙན་པར་སྨྲ་བ་སོགས་ངག་གི་ལས་སློང་བྱེད་སེམས་པ་མཚུངས་ལྡན་དང་བཅས་པའོ། །སྦྱིན་པ་དེའི་འབྲས་བུ་ལོངས་སྤྱོད་ཆེན་པོའོ། །འཕགས་པ་ཆགས་བྲལ་མིན་པས་མཆོད་རྟེན་ལ་ཕུལ་བ་ནི། བདག་ཁོ་ནའི་དོན་གྱི་ཕྱིར་སྦྱིན་པ་དང་། འཕགས་པ་ཆགས་བྲལ་གྱི་སེམས་ཅན་ཕ་རོལ་ལ་སྟེར་བ་ནི། གཞན་ཁོ་ནའི་དོན་གྱི་ཕྱིར་སྦྱིན་པ་དང་། གང་ཟག་དང་པོས་སེམས་ཅན་ཕ་རོལ་ལ་སྟེར་བ་ནི་གཉིས་ཀའི་དོན་གྱི་ཕྱིར། སྦྱིན་པ་དང་། གཉིས་པས་མཆོད་རྟེན་ལ་ཕུལ་བ་ནི། གཉིས་ཀའི་དོན་དུ་མིན་པའི་ཕྱིར། སྦྱིན་པ་སྟེ་བཞིའོ། །འོན་ཀྱང་གཉིས་པ་དང་། བཞི་པའི་མཐོང་ཆོས་ལ་མྱོང་གྱུར་མ་གཏོགས་སོ། །གསུམ་པ་ལ་བསྟན་བཤད་གཉིས་ཀྱི། དང་པོ་ནི། དེ་འབྲས་ལོངས་སྤྱོད་ཆེ་ཞེས་པ་དེའི་ཁྱད་པར་ནི། སྦྱིན་བདག་དང་། དངོས་པོ་དང་། ཞིང་གི་ཁྱད་

**༼༣༤༣༽**

པར་དང་། གསུམ་ལས་ཡིན་ནོ། །དེ་ལ་སྦྱིན་བདག་གི་ཁྱད་པར་ནི། དད་པ་དང་། ཚུལ་ཁྲིམས་དང་། ཐོས་པ་སོགས་ཏེ། དེ་རྣམས་ཀྱི་སྦྱིན་པ་སྟེ། འབྲས་བུ་ཁྱད་པར་ཅན་དུ་འཕགས་པར་འགྱུར་ཏེ། སྦྱིན་བདག་དེ་ལྟ་བུ་ནི། སྦྱིན་ཡུལ་ལ་གུས་པ་དང་། སོགས་པས་རང་གི་ལག་དང་། དུས་སུ་དང་། གཞན་ལ་མི་གནོད་པས་སྦྱིན་པར་བྱེད་པའོ། །དེའི་ཕྱིར་འབྲས་བུའང་རིམ་པས་རང་ལ་སྐུར་བསྟི་དང་། ལོངས་སྤྱོད་རྒྱ་ཆེན་པོ་དང་། དགོས་པའི་དུས་ལས་མི་གཡོ་བ་དང་། བར་ཆད་མེད་པར་རྙེད་པར་འགྱུར་རོ། །ཁ་དོག་དང་སོགས་པས། དྲི་རོ་རེག་བྱ་ཕུན་སུམ་ཚོགས་ན་སྦྱིན་པའི་དངོས་པོ་ཁྱད་པར་དུ་འཕགས་པ་སྟེ། དེ་ལས་འབྲས་བུའང་། རིམ་པས་གཟུགས་བཟང་བ་དང་། སྙན་གྲགས་དང་ལྡན་པ་དང་། ཡིད་དགའ་བ་དང་། ཤིན་དུ་གཞོན་ཤ་ཅན་དུས་སུ་རེག་ན་བདེ་བའི་ལུས་སུ་འགྱུར་རོ། །དེ་ནི་གྲང་དུས་

**༼༣༤༤༽**

སུ་དྲོ་ཞིང་དྲོ་དུས་སུ་གྲང་ལ། ཐ་མལ་བའི་ཚེ། ཐ་མལ་བར་འདུག་པའོ། །རྣམ་སྨིན་དུད་འགྲོ་ལ་སྦྱིན་ན་བརྒྱ་འགྱུར་དང་། མི་ཚུལ་འཆལ་ལ་སྟོང་འགྱུར་དུ་གསུངས་པ་ལྟ་བུ་འགྲོ་བའི་ཁྱད་པར་དང་། ནད་པ་སོགས་སྡུག་བསྔལ་གྱི་ཁྱད་པར་དང་། ལུས་ཐར་བ་དང་མཐུན་པར་སྐྱེད་པའི་ཕ་མ་དང་། ཚེ་འདིར་ཆེར་ཕན་བཏགས་པ་དག་སྟེ། ཕན་འདོགས་ཀྱི་ཁྱད་པར་དང་། ཚུལ་ཁྲིམས་ཅན་ལ་འབུམ་འགྱུར་དང་། འཕགས་པ་ཚད་མེད་པར་གསུངས་པ་སོགས་ཡོན་ཏན་གྱི་ཁྱད་པར་ཏེ། དེ་རྣམས་ཀྱིས་ཞིང་ཁྱད་པར་དུ་འཕགས་སོ། །སྦྱིན་པ་ཐམས་ཅད་ཀྱི་ནང་ན་མཆོག་ནི། གྲོལ་བ་ཆགས་བྲལ་གྱི་གྲོལ་བ་ལ་བྱིན་པའམ། བྱང་ཆུབ་སེམས་པ་ཡིས་སེམས་ཅན་ཐམས་ཅད་ལ་ཕན་པའི་ཕྱིར་བྱིན་པ་ནི། མ་གྲོལ་བས་མ་གྲོལ་བ་ལ་བྱིན་ཡང་མཆོག་གོ །དེ་མ་གཏོགས་པ་སྦྱིན་པ་གསུངས་པའི་ནང་ན་ནི། བརྒྱད་པ་སེམས་ཀྱི་རྒྱན་སོགས་མཆོག་སྟེ། བརྒྱད་ནི། ཉེ་བ་

**༼༣༤༥༽**

ལ་དང་། འཇིགས་པས་དང་། བདག་ལ་བྱིན་པས་དང་། བདག་ལ་སྦྱིན་པར་འགྱུར་བས་དང་། སྔོན་བདག་གི་ཕ་དང་མེས་པོས་སྦྱིན་པས་དང་། མཐོ་རིས་ཀྱི་དོན་དུ་དང་། གྲགས་པའི་དོན་དུ་དང་། སེམས་ཀྱི་རྒྱན་སེམས་ཀྱི་ཡོ་བྱད། རྣལ་འབྱོར་གྱི་ཚོགས། དོན་གྱི་མཆོག་ཐོབ་པར་བྱ་བའི་ཕྱིར་སྦྱིན་པའོ། །འཕགས་པ་ལ་བྱིན་ན། གཞལ་དུ་མེད་པར་གསུངས་མོད། ཡང་འཕགས་པ་མིན་ཡང་། ཕ་མ་དང་། ནད་པ་དང་། ཆོས་སྨྲ་བ་དང་། རྒྱལ་བུ་དོན་གྲུབ་ལྟ་བུ། སྐྱེས་མཐའི་བྱང་ཆུབ་སེམས་པ་སྟེ། ལྔ་ལ་ཕུལ་བ་ནི། འབྲས་བུའི་སྒོ་ནས་ཡོན་གཞལ་དུ་མེད་པ་ཡིན་ནོ། །བྱས་པའི་རྗེས་ལ་བྱེད་པའི་འཇུག་དང་། མི་ལྡན་ན་ཆུང་ཞིང་། ལྡན་ན་ཆེ་བ་དང་། གང་དུ་ཕན་གནོད་བྱེད་པའི་ཞིང་ཕལ་པ་དང་། ཁྱད་པར་ཅན་ཡུལ་དུ་བྱེད་པ་དང་། གཞི་ལས་ལམ་གྱི་དབང་གི་ཕ་མའི་སྲོག་གཅད་པ་དང་། དེའི་ནོར་རྐུས་པས་

**༼༣༤༦༽**

ཆུང་བ་དང་ཆེ་བ་སོགས་དང་། སྦྱིན་པ་བས་ཚུལ་ཁྲིམས་ཆེ་བ་སོགས་སོ། །ལས་དེའི་དོན་དུ་ལུས་ངག་གི་སྦྱོར་བ་ཆེ་ཆེར་བྱེད་པ་དང་། མཐར་ཕྱིན་བྱེད་ཀྱི་སེམས་པ་དང་། ཀུན་སློང་གི་བསམས་པ་དྲག་ཞན་ཏེ། དྲུག་པོ་དེ་རྣམས་ཆུང་བ་དང་། ཆེ་བ་ལས་ལམ་ཀྱང་ཆུང་བ་སྟེ། ཡང་བ་དང་ཆེ་བས་ཏེ། ལྕི་བ་ཉིད་དུ་འགྱུར་རོ། །ལས་བྱས་པ་དང་བསགས་པ་ཞེས་པའི་བསགས་པ་གང་ཞེ་ན། བློ་སྔོན་དུ་མ་བཏང་བ་དང་། བབ་བཅོལ་མིན་པར་བསམས་བཞིན་དུ་བྱས་པ་དང་། ཇི་ཙམ་གྱི་ངན་སོང་ངམ་མཐོ་རིས་སུ་འགྲོ་བའི་ལམ་དེ་རྫོགས་པར་བྱས་པ་དང་། ཕྱིས་མི་འགྱོད་པ་དང་། དེ་དང་འགལ་བའི་གཉེན་པོ་མེད་པ་དང་། བྱས་ནས་རྗེས་སུ་ཡིད་རངས་པའི་འཁོར་དང་། རྣམ་སྨིན་འབྱིན་པར་ངེས་པ་སྟེ། དྲུག་ལས་བསགས་པའི་ལས་ཞེས་བྱ་བ་ཡིན་གྱི། གཞན་དུ་བྱས་ཀྱང་མ་བསགས་པའོ། །ལེན་པ་མེད་ཀྱང་བསོད་ནམས་འབྱུང་བ། ཞིང་ངན་ཡང་འབྲས་བུ་

**༼༣༤༧༽**

འདོད་པ་འབྱུང་བའོ། །མཆོད་རྟེན་ལ་ཕུལ་བ་ལ་ལོངས་སྤྱོད་བྱེད་མེད་པས་ཇི་ལྟར་བསོད་ནམས་སུ་འགྱུར་ཞེ་ན། བསོད་ནམས་ལ་བཏང་བ་དང་། ལོངས་སྤྱད་པ་ལས་བྱུང་བ་གཉིས་ལས་མཆོད་རྟེན་ལ་ཕུལ་བ་ལ་བསམ་པ་བཟང་པོས་བཏང་བའི་རྒྱུ་ལས་བྱུང་བའི་བསོད་ནམས་འབྱུང་སྟེ། དཔེར་ན་ལེན་པ་མེད་ཅིང་གཞན་ལ་དངོས་སུ་ཕན་པ་མེད་ཀྱང་བྱམས་སོགས་ཚད་མེད་དང་། ཡང་དག་པའི་ལྟ་བ་སྒོམ་པ་ལ་རང་གི་སེམས་ཀྱི་མཐུས་བསོད་ནམས་འབྱུང་བ་བཞིན་ནོ། །གཅེར་བུ་པ་དག་གལ་ཏེ། ཞིང་བཟང་པོ་ལ་བྱིན་པའི་འབྲས་བུ་ཡིད་དུ་འོང་བ་ཡིན་ན། ཞིང་ངན་པ་ལ་བྱིན་པའི་འབྲས་བུ་ཡིད་དུ་མི་འོང་བར་འགྱུར་རོ། །ཞེ་ན་མི་ཟེར་གྱི་ཁྱད་པར་དུ་འགྱུར་རོ་ཞེས་ཟེར་ཏེ། ཞིང་བཟང་པོ་ལ་སྲོག་གཅད་པ་སོགས་ཀྱི་ས་བོན་གྱི་འབྲས་བུ་ཡིད་དུ་མི་འོང་བར་འགྱུར་རོ། །ཞིང་ངན་པ་ལའང་རྒུན་འབྲུམ་གྱི་ས་བོན་ལས་རྒུན་འབྲུམ་གྱི་འབྲས་

**༼༣༤༨༽**

བུ་མངར་བ་ཁོ་ན་སྐྱེའི། ནིམ་པའི་ཁ་བ་མི་སྐྱེ་བ་སོགས་བཞིན་དུ། ས་བོན་ལས་འབྲས་བུ་མི་འཁྲུལ་བ་མཐོང་བའི་ཕྱིར་ན། དགེ་བའི་ས་བོན་ལས་ཀྱང་། འབྲས་བུ་ཡིད་དུ་འོང་བ་འབྱུང་བར་མི་འཁྲུལ་བས། ངན་པའི་ཞིང་ལའང་ཕན་པའི་བསམས་པས་བྱིན་པ་ནི། དགེ་བ་ཡིན་པས་འབྲས་བུ་འབྱུང་ན་ཡིད་དུ་འོང་བ་ཁོ་ན་འབྱུང་གི ཡིད་དུ་མི་འོང་བ་ནི་མིན་ནོ། །ཞིང་གི་སྐྱོན་གྱིས་ནི་ས་བོན་དེའི་འབྲས་བུ་ཆུང་བའམ། མེད་པར་འགྱུར་གྱི་འཁྲུལ་པར་མི་འགྱུར་རོ། །ཁྲིམས་སྒོམ་ནི་སྤང་བྱའི་གཙོ་བོ་འཆལ་པའི་ཚུལ་ཁྲིམས་ནི་རང་བཞིན་གྱིས་མི་དགེ་བའི་སེམས་ཏེ། དེ་སྤོང་བ་ནི་ཚུལ་ཁྲིམས་སོ། །སྤོང་བ་དེ་ཡང་རིག་བྱེད་དང་རིག་བྱེད་མིན་པས་སྤོང་བ་གཉིས་སོ། །དེར་མ་ཟད་སངས་རྒྱས་ཀྱིས་བཅས་པ་དུས་མིན་པའི་ཟས་སོགས་སྤོང་བའི་རིག་བྱེད་དང་། རིག་བྱེད་མིན་པ་ཡང་སྔ་མའི་ཡན་ལག་དུ་འགྱུར་བའི་

**༼༣༤༩༽**

ཚུལ་ཁྲིམས་སོ། །ཚུལ་ཁྲིམས་རྣམ་དག་ནི། ཡོན་ཏན་བཞི་ལྡན་ནོ། །བཞི་གང་ཞེ་ན། འཆལ་ཁྲིམས་དངོས་ཀྱི་ཕན་མ་བྱུང་བ་དང་། དེའི་རྒྱུ་ཉོན་མོངས་ཀྱི་ཕན་མ་བྱུང་བ་དང་། དེ་དག་གི་གཉེན་པོ་དྲན་པ་ཉེར་བཞག་ལ་རྟེན་པ་དང་། མྱང་འདས་སུ་སྡོས་པས་ཞི་བ་ལ་རྟེན་པའོ། །གཞན་དག་ནི་འཇིགས་སྐྱོབ་དང་། ལེགས་སྨོན་དང་། ངེས་འབྱུང་དང་། ཟག་མེད་ཀྱི་ཚུལ་ཁྲིམས་དང་བཞིའོ། །ཞེས་སོ། །མཉམ་པར་བཞག་པའི་དགེ་བའི་ཏིང་ངེ་འཛིན་འཁོར་བཅས་ནི་སྒོམ་པ་ཞེས་བྱ་སྟེ། ཡོན་ཏན་རྣམས་སེམས་ལ་དེའི་བདག་ཉིད་དུ་བྱེད་པས་སྒོ་བའི་ཕྱིར་རོ། །སྦྱིན་པས་ལོངས་སྤྱོད་ཆེན་པོར་འགྱུར་ན་ཚུལ་ཁྲིམས་དང་། སྒོམ་པས་ཅིར་འགྱུར་ཞེ་ན། སྦྱིན་པ་དང་། མཐོ་རིས་ཀྱི་དོན་དུ་འགྱུར་མོད། ཚུལ་ཁྲིམས་གཙོ་བོ་དང་། ཁྲིམས་ཀྱི་ཀྱང་འགལ་བར་འགྱུར་མོད། སྒོམ་པ་གཙོ་བོ་

**༼༣༥༠༽**

ཡིན་པའི་ཕྱིར་ན། མཐོ་རིས་ཀྱི་ལུས་དང་ཆགས་བྲལ་ཐོབ་པར་འགྱུར་རོ། །མདོ་ལས་གང་ཟག་བཞི་ནི། ཚངས་པའི་བསོད་ནམས་སྐྱེད་དོ། །ཞེས་པའི་ཚངས་པའི་བསོད་ནམས་གང་ཞེ་ན། བྱེ་བྲག་དུ་སྨྲ་བ་ནི། མཚན་རྣམ་པར་སྨིན་པའི་བསོད་ནམས་རེ་རེའི་ཚད་དང་། མཉམ་པར་འདོད་ལ། སྔོན་གྱི་སློབ་དཔོན་ནི་སྔར་མ་བྱས་པའི་ས་ཕྱོགས་སུ། ཐུབ་པའི་སྐུ་གདུང་གི་མཆོད་རྟེན་བྱེད་པ་དང་། ཕྱོགས་བཞིའི་དགེ་འདུན་ལ་ཀུན་དགའ་རྭ་བ་འབུལ་ཞིང་། དེར་གཙུག་ལག་ཁང་རྩིག་པ་དང་། ཐུབ་པའི་ཉན་ཐོས་དབྱེ་བ་ལྡུམ་པ་དང་། བྱམས་པ་ཚད་མེད་པ་སྒོམ་པ་དང་། བཞིས་བར་ཀྱི་བསྐལ་བ་བཞི་བཅུའི་བར་དང་། སྐྱེ་བ་བཏུད་མར་མཐོ་རིས་སུ་དགའ་བ་དང་། གནས་པའི་ཕྱིར་ཚངས་པ་འདུན་ན་འདོན་གྱི་བསོད་ནམས་དང་། འདྲ་བས་ན་དེ་བཞི་བསོད་ནམས་ལ་ཚངས་པའི་བསོད་ནམས་ཞེས་

**༼༣༥༡༽**

གསུངས་པ་ཡིན་པར་འཆད་དོ། །ཞར་བྱུང་གི་དོན་བསྡུ་བ་ནི། སྦྱིན་པ་དག་ལས་ཆོས་ཀྱི་སྦྱིན་པ་ནི། ཀུན་སློང་ཉོན་མོངས་ཅན་མིན་པས། བསྟན་བྱ་མདོ་སྡེ་སོགས་གསུང་རབས་ཡན་ལག་བཅུ་གཉིས་ཚུལ་ཡང་དག་པ་ཇི་ལྟ་བ་བཞིན་སྟོན་པའོ། །ལོག་པར་རམ། རྙེད་བསྐུར་གྱི་ཆེད་དུ་འཆད་པ་ནི། རང་གི་བསོད་ནམས་ཉམས་བྱེད་དོ། །བསོད་ནམས་ཆ་མཐུན་རྣམ་སྨིན་ཡིད་དུ་འོང་བ་དང་། ཐར་པ་ཆ་མཐུན་ཆོས་གང་སྐྱེས་ནས་ངེས་པར་མྱང་འདས་ཐོབ་པ་སྟེ། དེ་ཡོད་པའི་རྟགས་སུ་འཁོར་འདས་ཀྱི་སྐྱོན་ཡོན་ཐོས་ན་དད་པས་སྤུ་ཟིང་བྱེད་པ་སོགས་དང་། ངེས་འབྱེད་ཆ་མཐུན་འོག་དུ་འཆད་པ་དྲོད་སོགས་བཞི་སྟེ། དགེ་བ་རྣམས་པ་གསུམ་མོ། །སྦྱོར་བ་རིགས་པ་སྟེ་ཐབས་ཀྱི་བྱེ་བྲག་གིས་རབ་ཏུ་བཅུག་པའི་ལུས་ངག་དང་ཡིད་ཀྱི་ལས་རྣམ་པ་གསུམ་ཀུན་སློང་དང་བཅས་པ་ནི། འཇིག་རྟེན་ན་ཡིག་འབྲུ་

**༼༣༥༢༽**

དང་བརྒྱ་དང་བགྲང་དང་བཅས་པའི་སྙན་ངག་དང་། ཡིད་ཀྱི་ཆོས་རྣམས་སྡོམ་ཞིང་བགྲང་བའི་གྲངས་ཏེ་གོ་རིམ་བཞིན་ནོ། །བསྟན་འཆོས་ལས་ཡིག་འབྲུ་འབྲི་ཞིང་། བརྒྱ་རྐོ་བར་བྱེད་པ་ནི། དེ་དག་དུ་བཞེད་དོ། །ཉོན་མོངས་པས་བཀབ་པས་སྒྲིབ་པ་དང་། འཕགས་པས་བོར་བས་ངན་པ་དང་། ཁ་ན་མ་ཐོ་བ་དང་། བཅས་པ་ཞེས་པ་ནི། ཉོན་མོངས་ཅན་གྱི་ཆོས་ཀྱི་རྣམ་གྲངས་སོ། །དྲི་མ་མེད་པའི་དགེ་བའི་རྣམ་གྲངས་ནི། དག་པར་རབ་ཀྱི་མཐར་ཕྱིན་པས་གྱ་ནོམ་ཞེས་པའོ། །ངན་པ་དང་གྱ་ནོམ་པ་ལས་གཞན་པ་ནི། བར་མར་གྲུབ་བོ། །འདུས་བྱས་དགེ་བ་རྒྱུད་ལ་སྐྱེད་ནས་རྟེན་བྱ་སྟེ། གཞན་ནི་རྟེན་མིན་ནོ། །ཆོས་གཞན་ཐམས་ཅད་གོང་མ་དང་བཅས་པ་སྟེ། ཐར་པ་མྱང་འདས་ནི། བླ་ན་མེད་པ་ཡིན་ནོ། །ཆོས་མངོན་པ་མཛོད་ཀྱི་འགྲེལ་པ་ཤེས་བྱའི་མཛོད་ལས་ལས་བསྟན་པ་ཞེས་བྱ་བ་གནས་བཞི་པའོ།། །།ལྔ་པ་ཕྲ་རྒྱས་བསྟན་པ་ལ་གསུམ་སྟེ། སྤང་བྱ་ཕྲ་རྒྱས་ཀྱི་རང་བཞིན། གཉེན་པོ་གང་གིས་

**༼༣༥༣༽**

སྤོང་བ་སྤངས་པའི་འབྲས་བུ་ཡོངས་སུ་ཤེས་སོ། །དང་པོ་ལ་གསུམ་སྟེ། སྲིད་པའི་རྩ་བ། ཕྲ་རྒྱས་ཀྱི་དབྱེ་བ། ཕྲ་རྒྱས་རྣམས་ཀྱི་སྐྱེ་ཚུལ། རྣམ་གྲངས་སོགས་བཤད་པའོ། །དང་པོ་ལ་གཉིས་ཏེ། ངོ་བོའི་དབྱེ་བ་དང་། རྣམ་པའི་དབྱེ་བ་སོགས་སོ། །དང་པོ་ལ་དབྱེ་བ་དངོས་ནི། ཕྲ་རྒྱས་དེ་ཡང་དབྱེ་ན་དྲུག་སྟེ། ཉེར་ལེན་གྱི་ཕུང་པོ་ལ་ཞེན་པའི་འདོད་ཆགས་དང་། ཉེར་ལེན་གྱི་ཕུང་པོ་ལ་ཀུན་ནས་མནར་སེམས་པའི་ཁོང་ཁྲོ་དང་། ང་རྒྱལ་དང་། མ་རིག་པ་དང་། ལོག་པར་ངེས་པར་རྟོགས་པའི་ལྟ་བ་དང་། རྩེ་གཉིས་སུ་འཇུག་པའི་ཐེ་ཚོམ་རྣམས་ཏེ། དེ་བཞིན་ཞེས་པ་འདོད་ཆགས་ཀྱི་དབང་གིས་གཞན་དག་དམིགས་པ་ལ་རྒྱས་པར་འགྱུར་བར་ཤེས་པར་བྱ་བའི་དོན་ཏོ། །ཕྲ་རྒྱས་དེ་དྲུག་ཀྱང་འདོད་ཆགས་ལ་འདོད་པ་དང་། སྲིད་པའི་འདོད་ཆགས་གཉིས་སུ་དབྱེ་བས་བདུན་དུ་མདོ་ལས་བཤད་དོ། །དེ་ལས་ཁམས་གོང་མ་གཉིས་ལས་སྐྱེས་པའི་འདོད་ཆགས་

**༼༣༥༤༽**

ནི། སྲིད་པའི་འདོད་ཆགས་སོ། །ཅིའི་ཕྱིར་དེ་སྐད་བཤད་ཅེ་ན། དེ་དག་ཕལ་ཆེར་སྙོམས་འཇུག་ལ་ཆགས་ཤིང་། ཁ་ནང་དུ་ལྟས་པའི་ཕྱིར། ཁ་ཅིག་ཁམས་གོང་མ་དེ་ཐར་པ་ཡིན་སྙམ་པའི་འདུ་ཤེས་འབྱུང་སྲིད་པས། དེ་ཟློག་པའི་ཕྱིར། དེ་སྐད་དོ། །སློབ་དཔོན་ནི་སྙོམས་འཇུག་རྟེན་བཅས་རོ་མྱང་བ་ན། སྲིད་པ་ལུས་ཁོ་ན་རོ་མྱོང་བའི་ཕྱིར་སྲིད་པའི་འདོད་ཆགས་སུ་བཤད་ཅེས་སོ། །ཡང་ཕྲ་རྒྱས་དྲུག་ལས་བཅུར་དབྱེ་སྟེ། ལྟ་མིན་ལྔ་དང་། ལྟ་བ་ལྔ་སྟེ། འཇིག་སོགས་ལ་ལྟ་བ་དང་། མཐར་འཛིན་པར་ལྟ་བ་དང་། ལོག་པར་ལྟ་བ་དང་། ལྟ་བ་མཆོག་ཏུ་འཛིན་པ་དང་། ཚུལ་ཁྲིམས་དང་། བརྟུལ་ཤུགས་མཆོག་ཏུ་འཛིན་པའོ། །ལོག་ལྟ་མངོན་དུ་འབྱུང་བ་ཚིགས་བཅད་སྡེབས་པའི་ངོར་རོ། །བཅུ་པོ་དེ་རྣམས་སྡུག་བསྔལ་ལ་བཅུ་དང་། ཀུན་འབྱུང་དང་འགོག་པ་ལའང་ལྟ་དང་སོ་གཉིས་དང་། ལྔ་པ་མ་གཏོགས་པ་བདུན་བདུན་དང་། ལམ་ལ་ལྟ་བ་དང་། སོ་གཉིས་མ་གཏོགས་

**༼༣༥༥༽**

པ་བརྒྱད་དེ། སོ་གཉིས་ནི་འདོད་ཁམས་ན་ཡོད་དེ། དེ་ཡང་སྡུག་བསྔལ་སོགས་བདེན་པ་བཞི་མངོན་སུམ་དུ་མཐོང་བ་ཙམ་གྱིས་རིམ་པ་བཞིན་སྤོང་བར་བྱེད་དོ། །འདོད་ཆགས། ཁོང་ཁྲོ། ང་རྒྱལ། མ་རིག་པ་ཏེ། བཞིའི་རིགས་འགའ་ནི། བདེན་པ་མཐོང་ཟིན་སྒོམ་པས། སྤང་བྱ་ཡིན་པས། འདོད་པ་ན། མཐོང་སྒོམ་གྱི་སྤང་བྱ་ཕྲ་རྒྱས་སོ་དྲུག་གོ །ཁོང་ཁྲོ་ལྔ་མ་གཏོགས་པ་གཟུགས་ཁམས་ན་དེ་རྣམས་དགུ་དང་དྲུག་དྲུག་བདུན། གསུམ་ནི་སྒོམ་པས་སྤང་བྱའོ། །ཞེས་པས་སོ་གཅིག་གོ །གཟུགས་མེད་ནའང་གཟུགས་ཁམས་དེ་དང་འདྲ་བ་སོ་གཅིག་སྟེ། དེ་ལྟར་ཁམས་གསུམ་སྡོམ་པས། ཆོས་མངོན་པ་ལས་ཕྲ་རྒྱས་དགུ་བཅུ་རྩ་བརྒྱད་དུ་བཤད་པར་འདོད་དོ། །སྤང་བྱ་གཉིས་ཀྱི་ངེས་པ་ནི་ཅི་མཐོང་སྤང་དུ་བཤད་པ་དེ་རྣམས་དེར་ངེས་སམ་ཞེ་ན། མིན་ཏེ། སྲིད་རྩེ་ལས་སྐྱེས་པ་རྗེས་བཟོད་ཀྱིས་གཞོམ་བྱ་ནི། མཐོང་

**༼༣༥༦༽**

སྤང་ཉིད་དུ་ངེས་སོ། །ས་ལྷག་མ་བརྒྱད་ལས་སྐྱེས་པ་བཟོད་པས་གཞོམ་བྱ་རྣམས་ནི། མཐོང་ལམ་དང་སྒོམ་ལམ་གཉིས་ཀྱི་ཅི་རིགས་པར་སྤོང་སྟེ། འཕགས་པས་མཐོང་ལམ་དང་། བྱིས་པས་གོང་མའི་ཉེར་སྡོགས་ཀྱི་སྒོམ་ལམ་གྱིས་འོག་སའི་སྤང་བྱ་རིགས་ལྔ་ཆུང་འབྲིང་སོགས་དགུར་བྱས་ནས་དྲིལ་ཏེ་སྤོང་ངོ་། །ས་ཐམས་ཅད་ན་བཟོད་པས་གཞོམ་མིན་སྒོམ་སྤང་རྣམས་ནི་སྒོམ་ལམ་ཁོ་ནས་སྤོང་བར་ངེས་ལ། དེ་ཡང་སྲིད་རྩེའི་གཉེན་པོ་ཟག་མེད་གཉིས་དང་། གཞན་གྱི་སྐྱེ་འཕགས་གཉིས་ཀའི་ཟག་བཅས་སམ་ཟག་མེད་གང་རུང་ངོ་། །ལྟ་བ་ང་རྒྱལ་བྱེ་བྲག་དུ་དབྱེ་བ་ནི། སྔར་མིང་ཙམ་བསྟན་པའི་ལྟ་བ་ལྔའི་ངོ་བོ་ཅི་ཞེ་ན། ཉེར་ལེན་གྱི་ཕུང་པོ་ལ་བདག་དང་བདག་གིར་ལྟ་བ་དང་། བདག་དུ་འདོད་པའི་དངོས་པོ་དེ་ཉིད་ལས་རྟག་པའམ། ཆད་པའི་མཐར་ལྟ་བ་དང་། བདེན་པ་བཞི་ཡོད་བཞིན་དུ་མེད་ཅེས་ཚབས་ཆེར་ལྟ་བ་དང་། དམན་པ་ལྟ་བ་སོགས་ཟག་བཅས་ཐམས་ཅད་

**༼༣༥༧༽**

ལ། མཆོག་ཏུ་ལྟ་བ་དང་། དབང་ཕྱུག་སོགས་འཇིག་རྟེན་གྱི་རྒྱུ་མིན་པ་དང་། མེ་དང་ཆུར་འཇུག་པ་སོགས་མཐོ་རིས་ཀྱི་རྒྱུ་མིན་པ་དང་། ཚུལ་ཁྲིམས་དང་བརྟུལ་ཤུགས་ཙམ་སོགས། ཐར་པའི་ལམ་མིན་པ་ལ་རྒྱུ་དང་། ལམ་དེར་ལྟ་སྟེ། མཆོག་འཛིན་གཉིས་ནི། བར་གྱི་སོགས་སྒྲ་ཕྱིས་པའོ། །དེ་ལྔ་རྣམས་རིམ་པས་ལྟ་བ་ལྔ་ཡིན་ནོ། །གལ་ཏེ་རྒྱུ་མིན་ལ་རྒྱུར་ལྟ་བ། ཚུལ་ཞུགས་མཆོག་འཛིན་ཡིན་ན་ཇི་ལྟར་དེ་ཀུན་འབྱུང་མཐོང་སྤང་མིན་ཞེ་ན། དབང་ཕྱུག་སོགས་རྒྱུ་མིན་ལ་རྒྱུར་མངོན་པར་ཞེན་པ་དེ་ནི། རྟག་པ་དང་བདག་དུ་ཕྱིན་ཅི་ལོག་པ་ཡིས་རབ་ཏུ་འཇུག་པ་དེའི་ཕྱིར། དེ་སྡུག་བསྔལ་མཐོང་སྤང་ཉིད་ཡིན་ཏེ། སྡུག་བསྔལ་མཐོང་བ་ན་མི་རྟག་པ་དང་། བདག་མེད་དུ་ཤེས་པས་རྟག་པ་དང་། བདག་ཏུ་འཛིན་པ་ལོག་པ་ན། དེས་ཁྱད་པར་དུ་བྱས་པའི་རྒྱུ་མིན་རྒྱུར་འཛིན་པ་ཡང་ལྡོག་པས་སོ། །ལྟ་

**༼༣༥༨༽**

བ་དང་པོ་གཉིས། བདེན་པ་ཕྱི་མ་གསུམ་ལ་མི་འཇུག་པའང་དེས་གྲུབ་ཏེ། འཇིག་ལྟ་ནི། བདག་དུ་ལྟ་ཞིང་། མཐར་ལྟ་དང་། དེས་སླང་བ་དང་། རྟག་པར་འཛིན་པ་སོགས་ཀྱིས། སྡུག་བསྔལ་མཐོང་སྤང་ལོག་པ་ན། དེ་དག་ཀྱང་ལོག་པས་སོ། །ཕྱིན་ཅི་ལོག་དེ་གཉིས་སུ་ཟད་དམ་ཞེ་ན། མ་ཟད་དེ། ལྟ་བ་ཕྱེད་དང་གསུམ་ལས་ཕྱིན་ཅི་ལོག་བཞི་ཚན་རྣམ་པར་བཞག་སྟེ། མཐར་ལྟའི་རྟག་ལྟ་ལས་རྟག་པར་ཕྱིན་ཅི་ལོག་དང་། ལྟ་བ་མཆོག་འཛིན་ལས་བདེ་བ་དང་། གཙང་བར་དང་། འཇིག་ལྟ་ལས་བདག་དུ་ཕྱིན་ཅི་ལོག་གོ །ཉོན་མོངས་པ་གཞན་མིན་པར་འདི་གསུམ་ཕྱིན་ཅི་ལོག་དུ་བཞག་པ་ཅི་ཞེ་ན། རྒྱུ་གསུམ་གྱིས་ཏེ། དམིགས་པ་ལ་གཅིག་དུ་ཕྱིན་ཅི་ལོག་པའི་ཕྱིར་དང་། ངེས་པར་རྟོགས་པའི་ཕྱིར་དང་། སྒྲོ་འདོགས་པའི་ཕྱིར་ཏེ། ཉོན་མོངས་པ་གཞན་ལ་ནི། རྒྱུ་དེ་གསུམ་མ་ཚང་བས་མ་བཞག་གོ །འོ་ན་མདོ་ལས། སེམས་ཕྱིན་ཅི་ལོག་དང་། འདུ་ཤེས་ཕྱིན་ཅི་ལོག་ཅེས་གསུངས་

**༼༣༥༩༽**

པ་སྟེ། ཅི་ཞེ་ན། སེམས་དང་། འདུ་ཤེས་གཉིས་ནི། ལྟ་བ་ཕྱིན་ཅི་ལོག་དེ་དང་། མཚུངས་པར་ལྡན་པའི་དབང་གི་དེར་བཞག་གོ །ཚོར་བ་སོགས་ནི་འཇིག་རྟེན་ན་ཕྱིན་ཅི་ལོག་དུ་མ་གྲགས་པས་མ་བཞག་ཅེས་སོ། །ང་རྒྱལ་ཡང་དབྱེ་ན་བདུན་ཏེ། ང་རྒྱལ་དང་། ལྷག་པའི་ང་རྒྱལ་དང་། ང་རྒྱལ་ལས་ཀྱང་ང་རྒྱལ་དང་། ངའོ་སྙམ་པའི་ང་རྒྱལ་དང་། མངོན་པའི་ང་རྒྱལ་དང་། ཅུང་ཟད་མཉམ་པའི་ང་རྒྱལ་དང་། ལོག་པའི་ང་རྒྱལ་ལོ། །འོ་ན་ཡེ་ཤེས་ལ་འཇུག་པ་ལས། བདག་དང་འདྲའོ། །བདག་མཆོག་གོ །བདག་སྨན་ནོ་སྙམ་པ་གསུམ་དང་། བདག་དང་མཉམ་པ་ཡོད་དོ། །བདག་པས་སྨན་པ་ཡོད་དོ། །བདག་པས་མཆོག་ཡོད་དོ་མཉམ་པ་གསུམ་དང་། བདག་པས་མཆོག་མེད་དོ། །བདག་དང་མཉམ་པ་མེད་དོ། །བདག་པས་དམན་པ་མེད་དོ་སྙམ་པ་གསུམ་ཏེ་དགུ་བཤད་པ་ཅི་ཞེ་ན། ང་རྒྱལ་རྣམ་པ་དགུ་བཤད་པ་དེ་ནི། སྡེ་

**༼༣༦༠༽**

ཚན་རེ་རེ་ཞིང་། དང་པོ་དང་། གཉིས་པ་དང་། གསུམ་པ་རྣམས་རིམ་པས་ང་རྒྱལ་དང་། ལྷག་པའི་ང་རྒྱལ་དང་། བཅུད་མཉམ་པའི་ང་རྒྱལ་གསུམ་ལས་འབྱུང་བས་འདིར་བཤད་པའི་བདུན་དུ་འདུས་སོ། །ང་རྒྱལ་བདུན་པོ་གང་གི་སྤོང་ཞེ་ན། མཐོང་ལམ་དང་སྒོམ་ལམ་གཉིས་ཀས་ཟད་པར་བྱའོ། །ཅི་འཕགས་པ་རྣམས་སྒོམ་སྤངས་མ་སྤངས་པ་དེ་ཀུན་ཏུ་དཔྱོད་དམ་ཞེ་ན། ངེས་པ་མེད་དེ། འོག་གི་འཕགས་པ་ལ་ཅེས་པ་ཡར་བླངས་ཏེ། གསོད་པ་སོགས་རྫུན་གྱི་བར་བྱེད་པའི་ཉོན་མོངས་པ་ཀུན་ནས་དཀྲིས་པ་རྣམས་ནི། སྒོམ་པས་སྤང་བྱ་ཁོ་ན་ཡིན་ན། དེ་རྣམས་མི་འབྱུང་སྟེ། དེ་རྣམས་ལོག་ལྟས་རྒྱས་པར་འགྱུར་བ་ལས་དེ་སྤངས་པའོ། །དེ་བཞིན་དུ་སྐྱེ་སྲིད་བདག་ས་སྲུང་གི་བུར་གྱུར་ཀྱང་ཅི་མ་རུང་སྙམ་པ་སོགས་དང་། འཇིག་སྲིད་བདག་མེད་པར་གྱུར་ཀྱང་། ཅི་མ་རུང་སྙམ་པ་སོགས་ནི་སྒོམ་སྤང་ཡིན་ལ་དེ་དག་མི་འབྱུང་སྟེ།

**༼༣༦༡༽**

དེ་དག་རྟག་ཆད་ཀྱི་མཐར་རྒྱས་པར་འགྱུར་བ་ལས་དེ་སྤངས་པས་སོ། །ང་རྒྱལ་གྱི་རྣམ་པ་དགུ་དང་། ངའོ་སྙམ་པའི་ང་རྒྱལ་སྒོམ་སྤང་གིས་བསྡུས་པའང་མི་འབྱུང་སྟེ། དེ་རྣམས་འཇིག་ལྟས་རྒྱས་པར་འགྱུར་བ་ལས་དེ་སྤང་བའི་ཕྱིར་རོ། །དེ་རྣམས་སུ་མ་ཟད་ཐེ་ཚོམ་གྱིས་སླང་བའི་མི་དགེ་བའི་འགྱོད་པ་སྒོམ་སྤང་ཡང་འབྱུང་བ་མ་ཡིན་ནོ། །དེ་ཐམས་ཅད་སྒོམ་སྤང་ཡིན་ཡང་མངོན་གྱུར་དུ་མི་འབྱུང་བར་སྟོན་པའོ། །གཞན་དུ་ནི་འཇིག་ལྟ་དང་། མཐར་ལྟ་ལྷན་སྐྱེས་ཀྱིས་བསྡུས་པའི་ངའོ་སྙམ་པའི་ང་རྒྱལ་སོགས་མངོན་འགྱུར་དུ་འབྱུང་བར་བཤད་དོ། །གཉིས་པ་རྣམ་པའི་དབྱེ་བ་ལྔ་སྟེ། ཀུན་འགྲོ་ཡིན་མིན་གྱི་ཟག་བཅས་ཟག་མེད་ལ་དམིགས་པའི། རྒྱས་འགྱུར་གྱི། མི་དགེ་བ་དང་ལུང་མ་བསྟན་གྱི་རྣམ་པའི་དབྱེ་བ་དུས་གསུམ་ལ་ཕྲ་རྒྱས་གང་ལྡན་པའོ། །དང་པོ་ནི་ཕྲ་རྒྱས་གོ་བརྒྱད་ལ། ཀུན་འགྲོ་དུ། ཀུན་འགྲོ་མིན་པ་དུ་

**༼༣༦༢༽**

ཞེ་ན། སྡུག་བསྔལ་དང་། དེའི་རྒྱུ་ཀུན་འབྱུང་། མཐོང་བས་སྤང་བར་བྱ་བ་སྟེ། རིགས་གཉིས་ཀྱི་ལྟ་བ་བདུན་པོ་ཐམས་ཅད་དང་། དེ་བཞིན་དུ་དེ་གཉིས་ཀྱི་ཐེ་ཚོམ་གཉིས་པོ་ཐམས་ཅད་དང་། ལྟ་བ་དང་། ཐེ་ཚོམ་དེ་དག་ཉིད་དང་། ལྷན་ཅིག་པ་དང་། འདྲེས་པ་ཡིན་གྱི། ཆགས་སོགས་དང་དེ་ལྟ་མིན་པའི་མ་རིག་པ་དག་གཅིག་དུ་བྱས་པའི་རིས་དང་པོ་གཉིས་ཏེ། བཅུ་གཅིག་ནི། རང་སའི་སྤང་བྱ་རིས་ལྔ་ཆར་ལ་གཅིག་ཅར་དུ་དམིགས་པས་བསྐལ་པ་མཉམ་པའི་ཁམས་ཀུན་དུ་འགྲོ་བ་སྟེ། ལྷག་མ་རྣམས་ནི་ཀུན་འགྲོ་མིན་པའོ། །བཅུ་གཅིག་པོ་དེ་རྣམས་ལས་དགུ་ནི། ཁམས་དང་ས་གོང་མ་དག་དུའང་དམིགས་པས་བསྐལ་པ་མི་སྙམ་པའི་ཀུན་འགྲོ་ཡང་སྟེ། དགུ་གང་ཞེ་ན། ལྟ་བ་དང་པོ་གཉིས་མ་གཏོགས་པའོ། །དེ་ཡང་འདོད་ཁམས་པས་ཚངས་པ་ལ་སེམས་ཅན་དུ་ལྟ་བ་དང་། རྟག་ལྟ་སྐྱེད་པ་ནང་བདག་དང་བདག་གིར་མི་འཛིན་པས་

**༼༣༦༣༽**

དང་། དེས་ཀུན་ནས་མ་སླང་བས་ལྟ་བ་དེ་གཉིས་མིན་གྱི་ལོག་པའི་ཤེས་པའོ། །ཅི་ཕྲ་རྒྱས་ཁོ་ན་ཀུན་འགྲོ་ཡིན་ནམ་ཞེ་ན། མིན་ཏེ། ཕྲ་རྒྱས་ཀུན་འགྲོ་དེ་རྣམས་དང་ལྷན་ཅིག་འབྱུང་བའི་ཆོས་གང་མཚུངས་ལྡན་ཡིན་མིན་དེའང་ཀུན་འགྲོའོ། །འོན་ཀྱང་ཐོབ་པ་ནི་མ་རྟོགས་ཏེ། ཆོས་དང་རྒྱུན་ཐ་དད་པས། སྐྱེས་བུ་དང་། རྒྱུ་མཐུན་སོགས་ཀྱི་འབྲས་བུ་མི་གཅིག་པའི་ཕྱིར། ལྷན་ཅིག་འབྱུང་བའི་རྒྱུ་མིན་པས་སོ། །གཉིས་ཟག་བཅས་ཟག་མེད་ལ་དམིགས་པའི་དབྱེ་བ་ནི། ཕྲ་རྒྱས་གོ་བརྒྱད་ལས། ཟག་བཅས་ལ་དམིགས་པ་དུ། ཟག་མེད་ལ་དམིགས་པ་དུ་ཞེ་ན། འགོག་པ་དང་ལམ་མཐོང་བས་སྤང་བར་བྱ་བ་ལོག་ལྟ་གཉིས་དང་། ཐེ་ཚོམ་གཉིས་དང་། དེ་བཞི་ཉིད་དང་། མཚུངས་པར་ལྡན་པ་དང་། མཚུངས་ལྡན་མ་འདྲེས་པ་འབའ་ཞིག་པའི་མ་རིག་པ་དག་གཅིག་དུ་བྱས་པའི་རིགས་གཉིས་ཏེ།

**༼༣༦༤༽**

དྲུག་ནི་ཟག་མེད་ཀྱི་སྤྱོད་ཡུལ་ཅན་ཏེ། ལྷག་མ་རྣམས་ནི་ཟག་བཅས་ལ་དམིགས་པ་ཁོ་ནའོ། །འགོག་པ་ལ་དམིགས་པ་ལོག་ལྟ་སོགས་གསུམ་གྱི་ཡུལ་ནི། འདོད་པའི་འགོག་པ་ལ་དམིགས་པའི་ཕྲ་རྒྱས་ཀྱི་ཡུལ་འདོད་པའི་འགོག་པ་ཁོ་ན་ཡིན་པ་སོགས་ས་དགུ་རང་རང་གི་སའི་འགོག་པ་དང་། ལམ་ལ་ནི་བསམ་གཏན་པ་དྲུག་གི་ཆོས་ཤེས་ཕྱོགས་མཐུན་གྱི་ལམ་ཐམས་ཅད་ནི། འདོད་པའི་ལོག་ལྟ་སོགས་ལམ་གྱི་སྤྱོད་ཡུལ་ཅན་གྱི་ཡུལ་དང་། ཟག་མེད་པ་དགུའི་རྗེས་ཤེས་ཕྱོགས་དང་མཐུན་པའི་ལམ་ཐམས་ཅད་ནི་གོང་མ་བརྒྱད་ཀྱི་ལོག་ལྟ་སོགས་ལམ་དེའི་སྤྱོད་ཡུལ་ཅན་ཡིན་ཏེ། ལམ་ནི་ས་ཐ་དད་པའང་ཕན་ཚུན་དུ་སྐལ་མཉམ་གྱི་རྒྱུ་ཡིན་པས་སོ། །ཅིས་ཆགས་སྡང་། ང་རྒྱལ། མཆོག་འཛིན་གཉིས་རྣམས་ཟག་མེད་ལ་དམིགས་པར་མི་འདོད་ཅེ་ན། འདོད་ཆགས་ནི་ཟག་མེད་ལ་དམིགས་པ་མིན་ཏེ། དེ་སྤང་བྱ་ཡིན་ལ་ཟག་མེད་འདོད་པ་སྤང་བྱ་མིན་པའི་ཕྱིར་རོ། །ཞེ་སྡང་

**༼༣༦༥༽**

ནི་འགོག་ལམ་ལ་དམིགས་པ་མིན་ཏེ། དེ་གནོད་བྱེད་ལ་སྐྱེ་ལ་འགོག་ལམ་གྱི་གནོད་པ་མི་བྱེད་པའི་ཕྱིར་རོ། །ང་རྒྱལ་ནི། དེ་ལྟ་མིན་ཏེ། དེ་ཁེངས་པ་ཡིན་ལ། འགོག་ལམ་ནི་ཞི་བས་ཁེངས་པར་མི་འོས་པས་སོ། །ཚུལ་ཞུགས་མཆོག་འཛིན་ནི། དེ་ལྟ་མིན་ཏེ། དེ་ནི་དག་བྱེད་མིན་པ་ལ་དེར་འཛིན་ལ། འགོག་ལམ་དག་པ་ཡིན་པས་སོ། །ལྟ་བ་མཆོག་འཛིན་ནི། དེ་ལྟ་མིན་ཏེ། དེ་དམན་པ་ལ་མཆོག་ཏུ་འཛིན་པ་ཡིན་ལ། འགོག་ལམ་ནི་མཆོག་ཏུ་གྱུར་པའི་ཕྱིར་རོ། །གསུམ་པ་རྒྱས་འགྱུར་གྱི་རྣམ་པའི་དབྱེ་བ་ནི། ཕྲ་རྒྱས་གོ་བརྒྱད་ལས་དམིགས་པས་རྒྱས་པ་དུ། མཚུངས་ལྡན་གྱིས་རྒྱས་པ་དུ་ཞེ་ན། ཕྲ་རྒྱས་ཀུན་དུ་འགྲོ་བ་རྣམས་ནི་དམིགས་པའི་སྒོ་ནས་རང་རང་གི་སའི་སྤང་བྱ་རིས་ལྔ་པོ་ཐམས་ཅད་ལ་ཕྲ་རྒྱས་སུ་འགྱུར་ལ། ཀུན་འགྲོ་མ་ཡིན་པའི་དམིགས་པའི་རང་རིས་ཁོ་ན་ལ་རྒྱས་ཏེ། སྡུག་བསྔལ་མཐོང་སྤང་ཡང་། སྡུག་

**༼༣༦༦༽**

བསྔལ་མཐོང་སྤང་གི་རིགས་ཁོ་ན་ལ་རྒྱས་པ་སོགས་སོ། །ཀུན་འགྲོ་མིན་པ་ཟག་མེད་ཀྱི་ཡུལ་ཅན་དང་ས་གོང་མའི་ཡུལ་ཅན་ནི་དམིགས་པའི་སྒོ་ནས་རྒྱས་པར་འགྱུར་བ་མིན་ཏེ། བདག་ལྟ་དང་སྲེད་པས་བདག་གིར་བྱས་པ་དེ་ལ། རྒྱས་པ་ལ་དེ་དག་དེ་ལྟར་མ་བྱས་པ་དང་། ཟག་མེད་ནི་དེ་ལ་དམིགས་པའི་ཕྲ་རྒྱས་ཀྱི་དང་། ས་གོང་མའང་འོག་མའི་གཉེན་པོ་ཡིན་པའི་ཕྱིར་རོ། །གཉིས་པ་ནི། ཕྲ་རྒྱས་གང་ཞིག་ཆོས་གང་དང་མཚུངས་པར་ལྡན་པ་དེ་མ་སྤངས་པ་ནི་དེར་མཚུངས་པར་ལྡན་པའི་སྒོ་ནས་རྒྱས་པར་འགྱུར་རོ། །དེས་ན་ཟག་མེད་དང་། ས་གོང་མ་དག་གི་ཡུལ་ཅན་རྣམས་མཚུངས་ལྡན་ཁོ་ནས་དང་། ལྷག་མ་རྣམས་དམིགས་པ་དང་། གཉིས་ཀས་རྒྱས་པར་འགྱུར་རོ། །བཞི་པ་དགེ་སོགས་ཀྱི་རྣམ་པའི་དབྱེ་བ་ནི། ཕྲ་རྒྱས་གོ་བརྒྱད་ལས་མི་དགེ་བ་དུ། ལུང་མ་བསྟན་དུ་ཞེ་ན། ཁམས་གོང་མ་གཉིས་ཀྱི་ཕྲ་རྒྱས་ཐམས་ཅད་ཕ་རོལ་ལ་གནོད་པའི་རྒྱུ་མེད་པའི་ཕྱིར། ལུང་མ་བསྟན་ཁོ་ན་ཡིན་ལ།

**༼༣༦༧༽**

འདོད་ཁམས་ན་འཇིགས་ཚོགས་ལ་ལྟ་བ་དང་། དེ་གཉིས་དང་། ལྷན་གཅིག་པའི་མ་རིག་པའང་སྦྱིན་བྱེད་སོགས་དང་། མི་འགལ་བས་ལུང་མ་བསྟན་ནོ། །ཕྲ་རྒྱས་ལྷག་མ་རྣམས་ནི་འདོད་ཁམས་འདིར་མི་དགེ་བ་ཡིན་ནོ། །དང་པོ་ནི་མི་དགེ་བའི་རྩ་བ་དུ་དང་། རྩ་བ་མིན་པ་དུ་ཞེ་ན། འདོད་ཁམས་ན་འདོད་ཆགས་དང་། ཁོང་ཁྲོ་དག་རྩ་བ་གཉིས་དང་། ལྟ་བ་དང་པོ་གཉིས་དང་། ལྷན་ཅིག་པ་དོར་བའི་རྨོངས་པ་རྣམས་མི་དགེ་བའི་རྩ་བ་གསུམ་ཡིན་ལ། ཕྲ་རྒྱས་ལྷག་མ་རྣམས་ནི། མི་དགེ་བའི་རྩ་བ་མིན་ནོ། །ལུང་མ་བསྟན་གྱི་རྩ་བ་དུ། རྩ་བ་མིན་པ་དུ་ཞེ་ན། ཁ་ཆེ་བ་ལུང་དུ་མ་བསྟན་པའི་རྩ་བ་གསུམ་སྟེ། གོང་མ་གཉིས་ཀྱི་སྲེད་པ་ཐམས་ཅད་དང་། མ་རིག་པ་དང་། བློ་སྟེ་ཤེས་རབ་ལུང་མ་བསྟན་ཐམས་ཅད་དེའོ། །དེ་རྣམས་ལས་གཞན་ནི་རྩ་བར་འོས་པ་མིན་ཏེ། ཐེ་ཚོམ་ནི་རྣམ་པ་གཉིས་སུ་འཇུག་པས་མི་བསྟན་ལ། ང་རྒྱལ་ནི་ཁེངས་པས་མཐོན་པོར་འཇུག་པའི་ཕྱིར། རྩ་བ་དང་ཆོས་མི་

**༼༣༦༨༽**

མཐུན་པས་ཏེ། འཇིག་རྟེན་ན་རྩ་བ་ནི་བརྟན་པ་དང་འོག་ན་གནས་པར་མཐོང་ངོ་། །ལུང་མ་བསྟན་གྱི་རྩ་བ་བཞིའོ། །ཞེས་ཉེ་འོག་པ་འདོད་དེ། ལུང་མ་བསྟན་པའི་སྲེད་པ་དང་། ལྟ་བ་དང་། ང་རྒྱལ་དང་། རྨོངས་པ་ནི། ལུང་མ་བསྟན་དེ་རྣམས་སོ། །ཅིས་དེ་རྣམས་ཁོ་ན་ལུང་མ་བསྟན་གྱི་རྩ་བར་འདོད་ཅེ་ན། སྲེད་ལྟ་ང་རྒྱལ་ཤས་ཆེ་བའི་བསམ་གཏན་པ་གསུམ་ཡོད་ལ། དེ་གསུམ་ཡང་མ་རིག་པའི་དབང་གིས་འགྱུར་བས་སོ། །གོང་མ་པའང་རྩ་བ་བཞིར་བཞེད་དོ། །གསུམ་པ་ནི། ཅི་མདོ་ལས་ལུང་མ་བསྟན་གྱི་དངོས་པོ་བཅུ་བཞི་གསུངས་ཏེ། ལུང་མ་བསྟན་ཡིན་ནམ་ཞེ་ན་མིན་ཏེ། དེ་ནི་དྲི་བའི་ལན་ལུང་དུ་མ་བསྟན་པས་གཞག་བྱའི་དྲི་བ་ལ་དེ་སྐད་བཤད་པའོ། །དྲི་བ་ནི་བཞི་སྟེ། མགོ་གཅིག་དུ་ལུང་བསྟན་པ་དང་། རྣམ་པར་ཕྱེ་སྟེ་དང་། དྲིས་ཏེ་དང་། བཞག་པར་ལུང་བསྟན་པའོ། །དང་པོ་ནི་སེམས་ཅན་ཐམས་ཅད་འཆི་བའམ་ཞེས་འདྲི་ན། འཆིའོ། །ཞེས་པ་ལྟ་བུ་དང་། གཉིས་པ་ནི་ཤི་བ་ཐམས་ཅད་སྐྱེའམ་

**༼༣༦༩༽**

ཞེས་འདྲི་ན། ཉོན་མོངས་མ་ཟད་ན་སྐྱེ་ཞིང་། ཟད་ན་མི་སྐྱེ་ཞེས་པ་ལྟ་བུ་དང་། གསུམ་པ་ནི་མི་འདི་ཁྱད་པར་དུ་འཕགས་སམ། དམན་པ་ཡིན་ཞེས་འདྲི་ན། གང་ལ་ལྟོས་ཏེ། འདྲི་ཞེས་དྲིས་ནས་ལྷ་ལ་ལྟོས་དེ་དམན་ལ། ངན་འགྲོ་ལ་ལྟོས་ན་ཁྱད་པར་དུ་འཕགས་ཞེས་པ་ལྟ་བུ་དང་། བཞི་པ་ནི། བདག་ཕུང་པོ་ལས་གཞན་ཡིན་ནམ་མིན་ཞེས་འདྲི་ན། མོ་གཤམ་གྱི་བུ་སྔོའམ་དཀར་ཞེས་པ་ལྟར་ཁྱད་གཞི་མ་གྲུབ་པའི་ཁྱད་པར་འདྲི་བ་ཡིན་པས་བཞག་བྱ་ཡིན་པ་ལྟ་བུ་སྟེ། ལུང་མ་བསྟན་བཅུ་བཞིའམ་འདི་འདྲའོ། །ལྔ་པ་དུས་གསུམ་ལ་ཕྲ་རྒྱས་གང་ལྡན་སྤྱད་ན་རང་སྤྱིའི་ལྡན་ཚུལ་ནི་གང་ཟག་གང་གི་ཕྲ་རྒྱས་གང་ཞིག་དམིགས་པ་གང་ལ་རྒྱས་པར་འགྱུར་བའི་གང་ཟག་དེ་ནི། ཕྲ་རྒྱས་དེས་དམིགས་དེ་དང་ལྡན་པ་ཡིན་ལ། ཆགས་ཁྲོ་ང་རྒྱལ་གསུམ་ནི་ཡུལ་སྡུག་མི་སྡུག་སོགས་གང་རུང་རེ་ལ་དམིགས་པས་ཉོན་མོངས་པ་རང་གི་མཚན་ཉིད་པ་དང་། ལྟ་བ་

**༼༣༧༠༽**

ཐེ་ཚོམ་མ་རིག་པ་གསུམ་ནི། སྡུག་མི་སྡུག་སོགས་ཡུལ་ཀུན་ལ་དམིགས་པས། ཉོན་མོངས་པ་སྤྱི་པ་ཞེས་བྱའོ། །དེ་ལ་འདས་པ་དང་། ཉེར་གནས་ད་ལྟར་བའི་འདོད་ཆགས་དང་། ཁོང་ཁྲོ་དང་། ང་རྒྱལ་རྣམས་སུ་ཡུལ་གྱི་དངོས་པོ་གང་ལ་དེ་གསུམ་སྐྱེས་ཞིང་མ་སྤངས་པའི་ཆགས་སོགས་གསུམ་པོ་དེ་རྣམས་ཀྱི་དངོས་པོ་དེ་ལ་གང་ཟག་དེ་ལྡན་པར་བྱེད་པ་ཡིན་ནོ། །ཐག་པས་གླང་བུ་ཕུར་པ་ལ་བཏགས་པ་དང་འདྲའོ། །ཡིད་ཀྱིས་ས་པའི་ཆགས་སོགས་དེ་གསུམ་རྣམས་མ་འོངས་པ་མ་སྤངས་པས། ཡུལ་དུས་གསུམ་ཀུན་དང་། ལྡན་པར་བྱེད་དེ། ཡིད་ཀྱི་ཡུལ་ནི་དུས་གསུམ་པ་ཡིན་པས་སོ། །གཞན་སྒོ་ལྔའི་ཆགས་ཁྲོ་སྐྱེ་འགྱུར་གྱིས་རང་དང་དུས་མཉམ་པའི་ཡུལ་ཁོ་ན་ལྡན་པར་བྱེད་ཅིང་། དེ་དག་མི་སྐྱེ་བའི་ཆོས་ཅན་རྣམས་ཀྱིས་ཡུལ་དུས་གསུམ་པོ་ཐམས་ཅད་ལ་ལྡན་པར་བྱེད་དེ། དེ་དག་གི་དམིགས་པ་ནི། འཕོ་བས་ཁ་ཅིག་འདིས་པའོ། །ཁ་ཅིག་

**༼༣༧༡༽**

གིས་ད་ལྟར་རོ། །ཁ་ཅིག་གི་མ་འོངས་པའོ། །ལྷག་མ་ལྟ་བ་ཐེ་ཚོམ་མ་རིག་པ་ནི། དུས་གསུམ་པ་ཀུན་གྱི་མ་སྤངས་བར་དུ་དུས་གསུམ་པའི་ཡུལ་ཀུན་ལ་ལྡན་པར་བྱེད་དེ། ཉོན་མོངས་པ་སྤྱི་པ་ཡིན་པས་སོ། །ལྡན་པ་དུས་གསུམ་སྤྱད་པ་ལ་འདོད་པ་སྤྱོད་པ་ནི་གལ་ཏེ། འདས་མ་འོངས་རྫས་སུ་ཡོད་ན་དུས་ཐམས་ཅད་དུ་ཡོད་པས་འདུ་བྱེད་རྟག་པར་འགྱུར་ལ། མེད་ན་ཇི་ལྟར་དེ་དང་ལྡན་པ་ཡིན་ཞེ་ན། དུས་རྣམས་ཀུན་དུ་རྫས་སུ་ཡོད་ལ། འདུས་བྱས་ཀྱི་མཚན་ཉིད་དང་ལྡན་པས་སྐྱོན་གཉིས་ཀ་མེད་དོ། །ཡོད་པ་ཅིའི་ཕྱིར་ཞེ་ན། ལུང་ནི་གང་གི་ཕྱིར། འདས་པའི་གཟུགས་ཡོད་པ་དེའི་ཕྱིར། ཞེས་སོགས་དང་། གང་གི་ཕྱིར་མ་འོངས་པའི་གཟུགས་ཡོད་པ་དེའི་ཕྱིར། ཞེས་སོགས་རྒྱས་པར་གསུངས་པའི་ཕྱིར་དང་། རྣམ་པར་ཤེས་པ་ནི་གཉིས་ལ་རྟེན་ནས་སྐྱེའོ་ཞེས་གསུངས་ཏེ། གཉིས་ནི་མིག་དང་གཟུགས་ནས། ཡིད་དང་ཆོས་རྣམས་ཀྱི་བར་ཡིན་པས་དུས་གཉིས་མེད་ན། དེ་ལ་དམིགས་པའི་ཡིད་ཤེས་གཉིས་ལ་རྟེན་པར་མི་འགྱུར་རོ། །རིགས་པ་ནི་ཡུལ་ཡོད་ན་ཤེས་པ་སྐྱེའི་མེད་ན་མི་སྐྱེ་ལ། དུས་གཉིས་ལ་ཤེས་པ་སྐྱེ་བའི་

**༼༣༧༢༽**

ཕྱིར་དང་། འདས་པའི་ལས་ཀྱིས་ཕྱི་མར་རྣམ་སྨིན་གྱི་འབྲས་བུ་འབྱིན་པའི་ཕྱིར་འདས་པ་ཡོད་དོ། །དེ་ལྟར་དུས་གསུམ་དུ་རྫས་སུ་ཡོད་པར་སྨྲ་བའི་ཕྱིར། གཞི་ཐམས་ཅད་ཡོད་པར་སྨྲ་བར་འདོད་ཀྱི། ད་ལྟར་བ་དང་། འབྲས་བུ་སྐྱེད་མ་ཟིན་པའི་འདས་པ་ཡོད་ཅིང་མ་འོངས་པ་དང་། འབྲས་བུ་སྐྱེད་ཟིན་པའི་འདས་པ་མེད་ཅེས་ཕྱེ་སྟེ། སྨྲ་བ་ནི། རྣམ་པར་ཕྱེ་ཏེ་སྨྲའོ། །ཐམས་ཅད་ཡོད་སྨྲ་བ་དེ་རྣམས་རྣམ་པ་བཞི་སྟེ། ཆོས་དུས་གསུམ་དུ་འཇུག་པ་ན། བཙུན་པ་ཆོས་སྐྱོབ་དངོས་པོ་ལ་དོར་ནས་ད་ལྟར་དང་། དེ་དོར་ནས་འདས་པ་ཐོབ་པས་དངོས་པོ་གཞན་དུ་འགྱུར་གྱི། རྫས་གཞན་དུ་མི་འགྱུར་ཏེ། འོ་མ་ཞོ་དང་། དེ་མར་དུ་འགྱུར་བ་ན། རོ་ནུས་སོགས་འགྱུར་གྱི་ཁ་དོག་མི་འགྱུར་བ་བཞིན་ཞེས་དང་། བཙུན་པ་དབྱངས་སྒྲོགས་དུས་རེ་རེ་ལའང་། དུས་གསུམ་ཅར་གྱི་མཚན་ཉིད་མི་ལྡན་པ་མིན་ཡང་། མ་འོངས་པ་སོགས་གང་གི་མཚན་ཉིད་ལྷག་མ་དེ་མ་འོངས་པ་སོགས་སུ་འཇོག་པས་མཚན་ཉིད་གཞན་དུ་འགྱུར་གྱི། རྫས་མི་འགྱུར་ཏེ། སྐྱེས་པ་ཞིག་བུད་མེད་གཞན་ལའང་ཆགས་པ་མེད་པ་མིན་ཡང་། གཅིག་ལ་ལྷག་པར་ཆགས་པ་ནའང་། དེ་ལ་ཆགས་

**༼༣༧༣༽**

པར་བརྗོད་པ་བཞིན། ཞེས་དང་། བཙུན་པ་དབྱིག་ཤེས་མ་འོངས་པའི་གནས་སྐབས་དོར་ན་ད་ལྟར་གྱི་དང་། དེ་དོར་ནས་འདས་པའི་གནས་སྐབས་སུ་ཕྱིན་པས་གནས་སྐབས་སུ་འགྱུར་གྱི་རྫས་མི་འགྱུར་ཏེ། རིལ་བུ་གཅིག་ཉིད་གཅིག་གི་ཤོད་མིག་དུ་བཞག་ན་གཅིག་དང་། དེ་ནས་བརྒྱ་དང་། སྟོང་གི་ཤོད་མིག་དུ་བཞག་ན་བརྒྱ་དང་། སྟོང་དུ་བརྗོད་པ་བཞིན་ཞེས་དང་། བཙུན་པ་སངས་རྒྱས་ལྷ་ད་ལྟར་ལས་ལྟོས་ཏེ། སྔ་མ་འདས་པ་ཕྱི་མ་མ་འོངས་པ་དེ་གཉིས་ཀྱི་བར་དུ་ད་ལྟར་ཞེས་སྔ་ཕྱི་ལ་ལྟོས་ནས། གཞན་དང་གཞན་དུ་འགྱུར་གྱི། རྫས་མི་འགྱུར་ཏེ། བུད་མེད་གཅིག་ཉིད་ལྟོས་ས་གཉིས་ལ་ལྟོས་ནས་མ་དང་བུ་མོ་གཉིས་ཀ་ཡིན་པ་བཞིན་ཞེས་བྱ་བར་འདོད་དོ། །དེ་བཞིའི་དང་པོ་གྲངས་ཅན་ལ་བསླན་ཞིང་། གཉིས་པ་ལ་དུས་འཆོལ་བར་འགྱུར་བ་དང་། བཞི་པ་ལ་དུས་རེ་རེའང་སྔ་ཕྱི་དུ་མ་ཡོད་པས། དུས་གསུམ་ཅིག་ཅར་དུ་འགྱུར་བའི་སྐྱོན་ཡོད་པས་བྱེ་བྲག་སྨྲ་བ་ན་རེ། དེ་བཞི་ལས་གསུམ་པ་བཟང་སྟེ། བྱ་བ་མི་བྱེད་པ་ན་མ་འོངས་པ་དང་། བྱེད་པའི་ཚེ་ད་ལྟར་བ་དང་། བྱས་ནས་འགགས་པ་ན་

**༼༣༧༤༽**

འདས་པ་སྟེ། དེའི་དུས་རྣམས་རྣམ་པར་བཞག་པས་ཞེས་སོ། །དེ་དགག་པ་ནི། དེ་ལྟར་ན་འདས་མ་འོངས་ཀྱིས་ཀྱང་བྱ་བ་བྱེད་པར་འགྱུར་ཏེ། རྫས་སུ་ཡོད་པས་རྟག་ཏུ་བྱ་བ་བྱེད་པ་ལ་གེགས་བྱེད་སུ་ཡང་མེད་པས་སོ། །ཡང་བྱ་བ་དུས་གསུམ་པ་དེ་ཡང་ཇི་ལྟར་ཏེ། དུས་ལས་གཞན་ནམ་གཞན་མིན་པ་ཞིག་ཡིན། གཞན་ཡིན་ན། བྱ་བའང་བྱ་བ་གཞན་དང་བཅས་པས་ཐུག་མེད་དུ་ཐལ་བའམ། འདུས་མ་བྱས་ཡིན་པས་བྱ་བ་རྟག་པར་ཐལ་ལོ། །གལ་ཏེ་གཞན་མ་ཡིན་པས། སྐྱོན་དེ་དག་མེད་དོ་ཅེ་ན། འོ་ན་འདས་མ་འོངས་གཉིས། དུས་སུ་མི་རུང་བར་ཐལ་ཏེ། བྱ་བ་དུས་དང་གཅིག་པས། དུས་ཡོད་བཞིན་བྱ་བ་མི་བྱེད་པས། འགགས་སོགས་མི་རུང་བའི་ཕྱིར་རོ། །དེས་ན་དུས་ཀྱི་རྣམ་བཞག་མི་འགྲུབ་བོ། །འགྲུབ་ཏེ་ཆོས་གང་མ་སྐྱེས་པ་དེ། མ་འོངས་པ་དང་། སྐྱེས་ལ་མ་ཞིག་པ་དེ་ད་ལྟར་བ་དང་། ཞིག་པ་དེ་འདས་པ་ཡིན་པས་སོ་ཞེ་ན། འདས་མ་འོངས་ནི་ཅིའི་ཕྱིར་མ་སྐྱེས་པ་དང་། ཞིག་པར་འགྲུབ་ཏེ་མི་འགྲུབ་པར་ཐལ། ད་ལྟར་བ་དེ་བཞིན་དུ་རྫས་སུ་ཡོད་པའི་ཕྱིར་རོ། །

**༼༣༧༥༽**

འདུས་བྱས་ཀྱི་མཚན་ཉིད་ལྡན་པས། མི་རྟག་ཅེས་པ་ཚིག་ཙམ་སྟེ། དུས་ཐམས་ཅད་དུ་ཡོད་པ་སྐྱེ་འཇིག་མི་རུང་བས་སོ། །གསུངས་ཕྱིར་ཅེས་པ་ནི། དགོངས་གཞི་བྱུང་ཟིན་དང་། རྐྱེན་ཡོད་ན་འབྱུང་གྱུར་ལ་དགོངས་པ་སྔོན་འབྱུང་བའི་རྒྱུ་དང་། ཕྱིས་འབྱུང་བའི་འབྲས་བུ་ལ་སྐུར་བ་འདེབས་པ་དགག་པའི་ཕྱིར་ཡིན་གྱི་རྫས་སུ་ཡོད་པར་སྟོན་པ་ནི་མིན་ནོ། །གཉིས་ཕྱིར་ཞེས་པའང་བསྐལ་པ་སྟོང་ན་འབྱུང་བའི་མ་འོངས་པ་སོགས་ད་ལྟར་གྱི་ཤེས་པའི་དམིགས་རྐྱེན་དུ་ནི་མི་འཐད་ལ། དམིགས་པ་ཙམ་ཡིན་པས་ནི་རྫས་སུ་མི་གྲུབ་བོ། །འབྲས་ཕྱིར་ཞེས་པ་ནི། ལས་འདས་པས་འབྲས་བུ་སྐྱེད་པ་མིན་གྱི། དེ་སྔོན་དུ་འགྲོ་བའི་རྒྱུད་འགྱུར་བའི་ཁྱད་པར་ལས་སྐྱེ་བའོ། །དེས་ན་སྔོན་འབྱུང་བ་ནི། འདས་པ་དང་། བྱུང་ནས་མ་ཞིག་པ་ནི། ད་ལྟར་བ་དང་། རྐྱེན་ཡོད་ན་འབྱུང་བར་འགྱུར་བ་ནི། མ་འོངས་པར་རིགས་སོ། །གསུམ་པ་ལ་ནི་ཆོས་རྣམས་ཀྱི་ཆོས་ཉིད་དེ། ངོ་བོ་ཉིད་ནི། ངེས་པར་ཟབ་པ་ཡིན་པས་རྟོགས་པ་སྒྲུབ་བྱ་མ་ཡིན་པའི་ཕྱིར། རྒལ་རྟག་དེ་དག་གི་མི་གནོད་དོ། །ཞེས་བྱེ་བྲག་སྨྲ་བ་ཟེར་རོ། །སྤངས་ཀྱང་ལྡན་

**༼༣༧༦༽**

པ་ཡོད་པ་ནི། སྤངས་ཀྱང་མ་བྲལ་བ་ཡོད་པར་སྟོན་པ་སྟེ། སྡུག་བསྔལ་ཤེས་པ་སྐྱེས་ལ། ཀུན་འབྱུང་ཤེས་པ་མ་སྐྱེས་པའི་ཚེ། སྡུག་བསྔལ་མཐོང་སྤང་སྤངས་ཀྱང་ཀུན་འགྲོ་ལྷག་མ་ཀུན་འབྱུང་མཐོང་སྤངས་རྣམས་ཀྱི་དམིགས་པས་ལྡན་ལ། སྒོམ་སྤངས་དང་པོའི་རྣམ་པ་སྤངས་ཀྱང་། དང་པོ་དེའི་ཡུལ་ཅན་དྲི་མ་ལྷག་མ་མ་སྤངས་པ་རྣམས་ཀྱིས་དམིགས་ནས་ལྡན་ཏེ། ཡུལ་ཅན་མ་སྤངས་པའི་ཡུལ་ནི་ལྡན་པར་བཤད་པས་སོ། །དམིགས་ནས་ཕྲ་རྒྱས་ཁྱད་པར་དུ་བཤད་པ་ནི། འདིར་དངོས་པོ་གང་ལ་ཕྲ་རྒྱས་དུ་ཞིག་དམིགས་ནས། རྒྱས་ཚུལ་ཚིག་ཉུང་ངུས་སྟོན་པ་སྟེ། དེ་ལ་ཡུལ་ཆོས་ཐམས་ཅད་བསྡུ་ན་ཁམས་གསུམ་ན་སྤང་བྱ་རིགས་ལྔ་ལྔ་དང་། ཟག་མེད་དེ་བཅུ་དྲུག་དང་། ཡུལ་ཅན་སེམས་ཀྱང་དེ་ལྟར་བཅུ་དྲུག་གོ །དེ་དག་ལས་སྡུག་བསྔལ་དང་། རྒྱུ་ཀུན་འབྱུང་མཐོང་སྤང་དང་། གོམ་པ་ཡི་སྤང་བྱ་སྟེ། ཆོས་གསུམ་པོ་འདོད་ཁམས་ལས་སྐྱེས་པ་ནི། ཡུལ་ཅན་འདོད་པ་རང་གི་སེམས་དེ་གསུམ་དང་།

**༼༣༧༧༽**

གཟུགས་ཀྱི་སྒོམ་སྤང་དུ་རྟོགས་པ་དགེ་བའི་སེམས་གཅིག་དང་། དྲི་མེད་ཆོས་ཤེས་ཕྱོགས་དང་མཐུན་པའི་རྣམ་ཤེས་ཏེ་ལྔའི་སྤྱོད་ཡུལ་ལོ། །དེ་གསུམ་ལ་འདོད་པའི་འགོག་ལམ་མཐོང་སྤང་གི་སེམས་ཀྱི་མི་དམིགས་པ་ནི། དེ་ཟག་མེད་ལ་དམིགས་ན། འགོག་ལམ་ལ་དམིགས་ལ། ཟག་བཅས་དམིགས་ནའང་འགོག་ལམ་མཐོང་སྤང་ཙམ་ལ་དམིགས་པས་སོ། །གོང་སའི་ཉོན་མོངས་ཀྱིའང་ཡུལ་མིན་ཏེ། དེ་འོག་མ་ལ་དམིགས་པས་སོ། །གཟུགས་མེད་ཀྱི་དགེ་བའི་ཡང་མིན་ཏེ། རིང་བ་བཞིས་རིང་བས་སོ། །ཆོས་ཀྱི་རིགས་དེ་གསུམ་གཟུགས་ཁམས་ལས་སྐྱེས་པ་ནི། ཡུལ་ཅན་གཟུགས་རང་གི་སེམས་གསུམ་དང་། འོག་འདོད་པའི་བསྐལ་བ་མི་མཉམ་པའི་ཀུན་འགྲོའི་རིགས་གཉིས་དང་། སྒོམ་སྤང་དགེ་བ་སྟེ། གསུམ་དང་གོང་གཟུགས་མེད་ཀྱི་སྒོམ་སྤང་ནམ་མཁའི་ཉེར་རྫོགས་ཀྱི་སེམས་

**༼༣༧༨༽**

གཅིག་དང་། དྲི་མེད་རྗེས་ཤེས་ཕྱོགས་གཅིག་དང་མཐུན་པའི་སེམས་ཏེ། བརྒྱད་ཀྱི་ཡུལ་ལོ། །ཆོས་དེ་གསུམ་གཟུགས་མེད་ལ་སྐྱེས་པ་ནི། ཁམས་གསུམ་དུ་རྟོགས་པའི་སེམས་གསུམ་གསུམ་པོ་རྣམས་དང་།

**༼༣༧༩༽**

ཟག་མེད་རྗེས་ཤེས་ཕྱོགས་དང་མཐུན་པའི་སེམས་ཏེ། བཅུའི་སྤྱོད་ཡུལ་ལོ། །གཉིས་པ་ནི་འགོག་པ་དང་། ལམ་མཐོང་བས་སྤང་བྱའི་ཆོས་ཁམས་གསུམ་པ་ཀུན་ནི་ཡུལ་ཅན་སྔར་གྱིས་སེམས་དེ་རྣམས་ཀྱི་སྟེང་དུ་རང་རང་གི་རིས་ཀྱི་སེམས་རེ་རེས་ལྷག་པའི་སྤྱོད་ཡུལ་ལོ། །གཉིས་པ་ནི་ཟག་མེད་ཀྱི་ཆོས་ནི་ཡུལ་ཅན་ཁམས་གསུམ་གྱི་སེམས་ལྔ་ལྔའི་མཐའ་མ་འགོག་ལམ་མཐོང་སྤང་དང་། སྒོམ་སྤང་སྟེ་གསུམ་གསུམ་དང་། ཟག་མེད་ཀྱི་སེམས་ཏེ་བཅུའི་སྤྱོད་ཡུལ་ལོ། །སེམས་གཉིས་ཀྱི་ཕྲ་རྒྱས་ཀྱི་ཁྱད་པར་ནི་སེམས་ཉོན་མོངས་ཅན་ཕྲ་རྒྱས་དང་བཅས་པ་ནི། རྣམ་པ་གཉིས་ཀྱི་སྟེ། དེ་དང་མཚུངས་ལྡན་དང་། དེ་ལ་དམིགས་པ་མ་སྤངས་པའི་རྒྱས་འགྱུར་དང་། དེ་དང་མཚུངས་ལྡན་སྤངས་པ་རྒྱས་པར་མི་འགྱུར་ཡང་ལྷན་ཅིག་པ་ཙམ་གྱིས་བཅས་པར་འཇོག་པའོ། །སེམས་ཉོན་མོངས་པ་ཅན་མིན་པ་ནི་དེ་ལ་དམིགས་པ་མ་སྤངས་

**༼༣༨༠༽**

པ་རྒྱས་འགྱུར་ཁོ་ནས་སོ། །ཕྲ་རྒྱས་བཅུ་པོ་འདི་རྣམས་ཅི་ལྟར་འཇུག་ཅེ་ན། དང་པོར་བདེན་པ་ལ་རྨོངས་པ་ལས་བདེན་པ་ལ་ཐེ་ཚོམ་སྐྱེ་ལ། ཐེ་ཚོམ་དེ་ལས་ལོག་པའི་ཐོས་བསམ་ལས་སྡུག་བསྔལ་མེད་ཅེས་སོགས་ལོག་ལྟ་སྐྱེ་ཞིང་། དེ་ལས་འཇིག་ལྟ་འཇུག་སྟེ། སྡུག་བསྔལ་སོགས་ཕུང་པོ་གསལ་ནས་བདག་ཏུ་ཞེན་པའོ། །དེ་ལ་བདག་རྟག་པའམ། ཆད་པའི་མཐར་འཛིན་པ་དང་། དེ་ལས་གང་མཐར་བཟུང་བ་དེས་འདག་པར་ཡིད་ཆེས་པའི་ཚུལ་ཁྲིམས་དང་། བརྟུལ་ཤུགས་ཅན་མཆོག་འཛིན་དང་། དེ་ལས་ལྟ་བ་མཆོག་འཛིན་དང་། དེ་ལས་རང་གི་ལྟ་བས་ཁེངས་པས་ང་རྒྱལ་དང་། དེ་ལ་ཆགས་པ་དང་། དེ་ནས་རང་གི་དགྲ་བོ་གཞན་གྱི་ལྟ་བ་ལ་ཞེ་སྡང་འཇུག་སྟེ། དེ་ལྟར་ཕྲ་རྒྱས་བཅུ་འཇུག་པའི་རིམ་པའོ། །གཉིས་པ་ནི། ཕྲ་རྒྱས་སྐྱེ་བ་ན་རྒྱུ་གསུམ་སྟེ། དེ་ཐོབ་པ་ཆད་པའམ་ས་བོན་ཟད་པའི་སྒོ་ནས་སྤངས་པ་མ་ཡིན་པ་རྒྱུ་སྟོབས་དང་། ཕྲ་རྒྱས་སྐྱེ་བ་དང་། མཐུན་པའི་ཡུལ་ཉེ་བར་གནས་པ་ཡུལ་སྟོབས་

**༼༣༨༡༽**

དང་། ཡུལ་དེ་ལའང་ཚུལ་བཞིན་མ་ཡིན་པ་ཡིད་ལ་བྱེད་པ་སྦྱོར་བའི་སྟོབས་ལས་ཉོན་མོངས་སྐྱེ་སྟེ། དེ་རྒྱུ་ཚང་བ་ཡིན་ལ། རེས་འགའ་རྒྱུ་སྟོབས་མེད་པར་ཡུལ་སྟོབས་ལས་ཀྱང་སྐྱེ་སྟེ། དགྲ་བཅོམ་ཉམས་པའི་ཆོས་ཅན་བཞིན་ཞེའོ། །གོང་མ་པ་ནི་དེ་གསུམ་ཚང་བས་སྐྱེད་པར་བཞེད་དོ། །གསུམ་པ་ཕྲ་རྒྱས་ཀྱི་རྣམས་གྲངས་ལ་ཟག་པ་སོགས་བཞིར་བསྟན་པ་ནི། ཕྲ་རྒྱས་ཉིད་ཟག་པ་གསུམ་དུ་གསུངས་པ་ལ། འདོད་པ་ན་སྤྱོད་པའི་གཏི་མུག་རིགས་ལྔ་མ་རྟོགས་པ་ཉོན་མོངས་པ་ཕྲ་རྒྱས་སོ་གཅིག་ཀུན་ནས་བཀྲིས་པ་བཅུ་དང་། ཞེ་གཅིག་ནི། འདོད་པའི་ཟག་པའོ། །གཟུགས་དང་གཟུགས་མེད་ན་སྤྱོད་པའི་མ་རིག་པ་ལྔ་ལྔ་དོར་བའི་ཕྲ་རྒྱས་ཉེར་དྲུག་རེ་སྟེ། ང་གཉིས་ཁོ་ན་སྲིད་པའི་ཟག་པའོ། །ཀུན་བཀྲིས་འགའ་ཞིག་ཡོད་ཀྱང་རང་དབང་ཅན་ཡིན་པས་མ་སྨོས་སོ། །ཅི་གོང་མ་གཉིས་ཀྱི་གཅིག་དུ་བསྡུས་ཞེ་ན། གོང་མ་དེ་གཉིས་ཀའི་

**༼༣༨༢༽**

ཕྲ་རྒྱས་རྣམས་ལུང་མ་བསྟན་དང་། ཁ་ནང་དུ་བལྟས་ཏེ་འཇུག་པ་དང་། མཉམ་བཞག་གི་ས་པ་ཡིན་པའི་ཕྱིར། ཟག་པ་གཅིག་ཏུ་བྱས་ལ། སྲིད་ཟག་དུ་འཇོག་པ་སྲིད་པའི་འདོད་ཆགས་བཞིན་ནོ། །གསུམ་པ་ནི་ཁམས་གསུམ་གྱི་མ་རིག་པ་རྫས་བཅོ་ལྔ་ནི། མ་རིག་པའི་ཟག་པ་སྟེ། ཟག་པ་ཐམས་ཅད་ཀྱི་རྩ་བ་མ་རིག་པ་ཡིན་པས་ན་ལོགས་ཤིག་དུ་ཟད་པར་བསྟན་ཏོ། །མདོ་ལས་ཆུ་བོ་བཞི་དང་། སྦྱོར་བ་བཞི་གསུངས་པའང་ཟག་པར་བཤད་པ་དེ་བཞིན་དུ་རིག་པར་བྱའོ། །ཁྱད་པར་ནི་ཁམས་གསུམ་གྱི་ལྟ་བ་རྣམས་ཤེས་རབ་ཡིན་པས་གསལ་བའི་ཕྱིར། ཆུ་སྦྱོར་གྱི་ནང་དུ། ལོགས་ཤིག་ཏུ་བསྟན་ཏོ། །གདུལ་བྱའི་དབང་ཙམ་གྱིས་བསྟན་པར་ཟད་དོ། །ཅིས་ཟག་པར་ལྟ་བ་ལོགས་སུ་མ་བསྟན་ཞེ་ན། ཟག་པར་ལྟ་བ་ལོགས་སུ་མ་ཡིན་ཏེ། གྲོགས་མེད་པའི་ལྟ་བ་འབའ་ཞིག་པ་རྣམས་ནི། ཟག་པའི་ངེས་ཚིག་འཇོག་པའི་རྗེས་སུ་མི་མཐུན་པའི་ཕྱིར་རོ། །དེས་ན་ལྟ་བ་མིན་པ་འདོད་ཟག་ཉེར་དགུ་

**༼༣༨༣༽**

ནི། འདོད་པའི་ཆུ་སྦྱོར་དང་ཉེར་བརྒྱད་ནི། སྲིད་པའི་ཆུ་སྦྱོར་དང་། ཁམས་གསུམ་ན་མཐོང་ཡང་རིས་བཞིའི་ལྟ་བ་བཅུ་གཉིས་རེ་སྟེ། སོ་དྲུག་ནི། ལྟ་བའི་ཆུ་སྦྱོར་དང་། ཁམས་གསུམ་གྱི་མ་རིག་པའི་ཆུ་སྦྱོར་རོ། །ལོ་ནི་མ་རངས་པའོ། །མདོ་ལས་ཉེར་ལེན་བཞི་གསུངས་པ་ལ་ཇི་སྐད་བཤད་པའི་འདོད་སྦྱོར་ཉིད་མ་རིག་པ་དང་བཅས་པ་སོ་བཞི་ནི། འདོད་པ་ཉེ་བར་ལེན་པ་དང་། སྲིད་སྦྱོར་མ་རིག་པ་དང་བཅས་པ་སོ་བརྒྱད་ནི་བདག་དུ་སྨྲ་བ་ཉེ་བར་ལེན་པ་རྣམས་གཉིས་དང་། ལྟ་བའི་དབྱེ་བ་ལ་གཉིས་ཏེ། ཁམས་གསུམ་གྱི་ལྟ་བ་དང་པོ་བཞི། དྲིལ་བ་སུམ་བཅུ་ནི། ལྟ་བ་ཉེར་ལེན་པ་དང་། ལྟ་བ་ལྔ་དྲིལ་བ་དྲུག་ནི། ཚུལ་ཁྲིམས་དང་བརྟུལ་ཞུགས་ཀྱི་ཉེ་བར་ལེན་པ་སྟེ། དེ་ཟུར་དུ་ཕྱུང་བ་ནི། ལམ་གྱི་དགྲར་གྱུར་པ་དང་། ཁྱིམ་པ་དང་རབ་ཏུ་བྱུང་གཉིས་

**༼༣༨༤༽**

ཀ་བསླུ་བས་སོ། །དེ་ལྟར་ཉེར་ལེན་བཞི་རྣམས་སོ། །ཅིས་མ་རིག་པ་ཉེར་ལེན་དུ་གསེས་ཏེ་བཤད་ཀྱི། ལོགས་སུ་མ་བཤད་ཅེ་ན། མ་རིག་པ་ནི་མི་གསལ་བས་དེ་རྐྱང་པ་འཛིན་པར་བྱེད་པ་མིན་ལ། གཞན་དང་འདྲེས་པ་ན་འཛིན་པའི་ཕྱིར་ཉོན་མོངས་གཞན་དང་གསེས་སོ། །སྐུ་མཆེད་ནི། འདོད་པ་སོགས་བཞི་ལ་འདུན་ཅིང་། ཆགས་པ་ཉེར་ལེན་བཞིར་བཞེད་དོ། །ཕྲ་རྒྱས་ནས་ཉེར་ལེན་གྱི་བར་གྱི་སྒྲའི་དོན་གང་ཞེ་ན། གང་གི་ཕྱིར་ཉོན་མོངས་པ་དེ་རྣམས་རྟོགས་བཀའ་བས་རྒྱུ་བ་ཕྲ་བ་དང་། ཐོབ་པ་དང་། རྗེས་སུ་འབྲེལ་བ་དང་། དམིགས་པ་དང་མཚུངས་ལྡན་གྱིས་རྒྱས་པར་འགྱུར་བ་དང་། ཟློག་ཀྱང་ཡང་ཡང་རྗེས་སུ་འབྲང་ཞིང་། མངོན་དུ་འགྱུར་བ་དེའི་ཕྱིར། ཕྲ་རྒྱས་རྣམས་སུ་བཤད་པ་ཡིན་ནོ། །དེས་ན་བྱེ་བྲག་སྨྲ་བ་དེ་མངོན་འགྱུར་ལ་འདོད་ལ། མདོ་སྡེ་པ་དང་། གོང་མ་པ་ནི་དེའི་སྒྲ། ཨ་ནུ་ཤ་ཡ་ཅེས་པའི་ངེས་

**༼༣༨༥༽**

ཚིག་ནི་ཉོན་མོངས་མངོན་དུ་མ་བྱུང་སྟེ། བག་ཆགས་ཀྱི་ཚུལ་དུ་ཉལ་བས་བག་ལ་ཉལ་ཅེས་འཆད་ལ། གནས་མའི་བུ་པ་ཐོབ་པ་ལ་འདོད་དོ། །འཁོར་བར་འཛག་པར་བྱེད་པ་དང་། སྐྱེ་མཆེད་དྲུག་གི་རྨ་ནས་ཟག་ཅིང་། འབོ་བར་བྱེད་པས་དང་། འགྲོ་བའམ་ཡུལ་གཞན་དུ་འཁྱེར་བར་བྱེད་པས་དང་། དེ་དག་དུ་འབྱར་བར་བྱེད་པས་དང་། ཡང་སྲིད་དམ་འདོད་པ་སོགས་བཞི་བོར། ཉེ་བར་འཛིན་པའི་ཕྱིར། རིམ་པས་ཟག་པ་དང་། སོགས་པས་ཆུ་བོ་དང་། སྦྱོར་བ་དང་། ཉེར་ལེན་དུ་བཞག་པའི་ཕྲ་རྒྱས་དེ་རྣམས་ཀྱི་ངེས་ཚིག་ཡིན་ནོ། །ཀུན་སྦྱོར་སོགས་ལྔར་དབྱེ་བ་ལ། མདོར་བསྟན་པ་ནི། ཕྲ་རྒྱས་དེ་དག་ཉིད་ཀུན་དུ་སྦྱོར་བ་དང་། སོགས་ཀྱི་སྒྲས་འཆིང་བ་དང་། ཕྲ་རྒྱས་དང་། ཉེ་བའི་ཉོན་མོངས་དང་། ཀུན་ནས་བཀྲིས་པའི་དབྱེ་བས་རྣམ་པ་ལྔར་ཕྱེ་ནས་བཤད་དོ། །རྒྱས་བཤད་ལ། དང་པོ་བཞི་བཤད་པ་ནི། ཀུན་སྦྱོར་དགུ་སྟེ། རྗེས་སུ་ཆགས་པ་དང་།

**༼༣༨༦༽**

ཁོང་ཁྲོ་དང་། ང་རྒྱལ་དང་། མ་རིག་པ་དང་། ལྟ་བ་དང་། མཆོག་ཏུ་འཛིན་པ་དང་། ཐེ་ཚོམ་དང་། ཕྲག་དོག་དང་། སེར་སྣའི་ཀུན་སྦྱོར་རོ། །ཅིས་གསུམ་ལྟ་བའི་དང་། གཉིས་མཆོག་འཛིན་གྱི། ཀུན་སྦྱོར་བར་ཐ་དད་དུ་བཞག་ཅེ་ན། དེ་དག་ཁམས་གསུམ་ན་རྫས་བཅོ་བརྒྱད་རེར་འདྲ་བའི་ཕྱིར་རོ། །ཕྱི་མ་འདི་གཉིས་མཆོག་ཏུ་འཛིན་པར་འདྲ་བའི་ཕྱིར་ཡང་ལྟ་བ་ཕྱི་མ་གཉིས་མཆོག་ཏུ་འཛིན་པའི་ཀུན་དུ་སྦྱོར་བ་ཞེས་གཞན་དུ་བཤད་དོ། །དབུས་མཐར་རིམ་པས་འགོག་ལམ་གཉིས་ཤེས་པ་ལ་སྒྲིབ་པས་ཐ་དད་དུ་བཤད་དོ། །ཀུན་བཀྲིས་ལས་ཕྲག་དོག་དང་། སེར་སྣ་གཉིས་ཀུན་སྦྱོར་དུ་བཤད་ལ། གཞན་མིན་པ་ཅི་ཞེ་ན། གང་གི་ཕྱིར་དེ་གཉིས་ཀ་མཐའ་གཅིག་དུ་མི་དགེ་བ་དང་། རང་དབང་ཅན་ཡིན་པ་དེའི་ཕྱིར། ཕྲག་དོག་དང་སེར་སྣ་གཉིས་ཀུན་བཀྲིས་དེ་རྣམས་ལས་ལོགས་ཤིག་ཏུ་ཀུན་སྦྱོར་གཉིས་སུ་བཤད་ལ། ངོ་ཚ་མེད་པ་སོགས་ནི། ཆགས་སོགས་དང་། ལྡན་པས་རང་དབང་ཅན་མིན་ལ། འགྱོད་པ་ནི།

**༼༣༨༧༽**

མ་རིག་པ་ཙམ་དང་། ལྡན་པས་རང་དབང་ཅན་ཡིན་ཡང་། གཅིག་ཏུ་མི་དགེ་བ་མིན་ནོ། །ཡང་ཐུབ་པས་ཐ་མའི་ཆ་འདོད་ཁམས་དང་མཐུན་པའི་ཀུན་སྦྱོར་རྣམ་པ་ལྔ་གསུངས་ཏེ། འཇིག་ལྟ་དང་། ཚུལ་ཞུགས་མཆོག་འཛིན་དང་། ཐེ་ཚོམ་དང་། འདོད་པ་ལ་འདུན་པ་དང་། གནོད་སེམས་སོ། །ཅི་ལྟར་མཐུན་ཞེ་ན། ཕྱི་མ་གཉིས་ཀྱིས་འདོད་ཁམས་ལས་མི་འདའ་ལ། སྔ་མ་གསུམ་པོ་ཡིས་ནི་འདས་ཀྱང་ཕྱིར་ཟློག་པར་བྱེད་པས་སོ། །སེམས་ཙམ་པ་ནི། སྔ་མ་གསུམ་གྱིས་སེམས་ཅན་གྱི་ཐ་མ་སོ་སྐྱེ་དང་། ཕྱི་མ་གཉིས་ཀྱིས་ཁམས་ཀྱི་ཐ་མ་འདོད་ཁམས་ལས་མི་འདའ་བས་སོ་ཞེས་སོ། །མཐར་ལྟ་སོགས་གསུམ་ཡང་སྤངས་པ་ལ་ཀུན་སྦྱོར་སྔ་མ་གསུམ་ཁོ་ན་སྤངས་པས་རྒྱུན་ཞུགས་སུ་གསུང་པ་ཅི་ཞེ་ན། མཐོང་སྤང་རིས་དང་པོའི་སྒོ་འཇིག་ལྟ་དང་། རིས་སྔ་ཕྱི་གཉིས་ཀྱི་སྒོ་ཚུལ་ཞུགས་དང་། རིས་བཞི་ཅར་གྱི་སྒོ་ཐེ་ཚོམ་གྱིས་བསྡུས་པ་དང་། རིམ་

**༼༣༨༨༽**

པས་མཐར་ལྟ་དང་། ལྟ་བ་མཆོག་འཛིན་དང་། ལོག་ལྟའི་རྩ་བ་དེ་གསུམ་གྱིས་བསྡུས་པས། དེ་གསུམ་སྤངས་པས་མཐར་ལྟ་སོགས་ཡང་སྤངས་པར་གོ་བའི་ཕྱིར། དེ་གསུམ་བསྟན་ཏོ། །སློབ་དཔོན་ནི། འཇིག་ལྟས་ཐར་པ་ལ་སྐྲག་པས་འགྲོ་མི་འདོད་པ་དང་། ཚུལ་ཞུགས་ཀྱིས་ལམ་གཞན་ལ་རྟེན་པས་ནོར་བ་དང་། ཐེ་ཚོམ་གྱིས་ལམ་ལ་ཐེ་ཚོམ་ཟ་བས་གསུམ་པོ་དེ་སྙེད་གཅིག་ཐར་པར་བགྲོད་པ་ལ། གེགས་བྱེད་པའི་ཕྱིར་ན། ཐུབ་པས་རྒྱུན་ཞུགས་ཀྱིས་གསུམ་སྤངས་པར་བསྟན་ཏོ། །ཞེས་ཏེ། འཕགས་པས་གསུམ་པོ་རིམ་པས་ཤེས་བྱ་དང་། ལྟ་བ་དང་། གཉེན་པོ་ལོག་པར་རྟོགས་པས་ཀྱང་དེ་ལྟར་རྟེན་པར་བཞེད་དོ། །ཡང་ཐུབ་པས་གོང་མའི་ཆ་དང་མཐུན་པའི་ཀུན་སྦྱོར་ལྔ་ཉིད་གསུངས་ཏེ། ཅི་ལྟར་ཞེ་ན། གཟུགས་དང་གཟུགས་མེད་ལས་སྐྱེས་པའི་འདོད་ཆགས་གཉིས་དང་། རྒོད་པ་དང་། ང་རྒྱལ་དང་། རྨོངས་པའོ། །དེ་རྣམས་མ་སྤངས་

**༼༣༨༩༽**

པར་ཁམས་གོང་མ་ལས་མི་འདའ་བས་སོ། །གཞན་ཡང་ཚོར་བ་བདེ་སྡུག་བཏང་སྙོམས་གསུམ་གྱི་དབང་གིས་འཆིང་བ་འདོད་ཆགས། ཞེ་སྡང་། གཏི་མུག གསུམ་མོ། །ཉོན་མོངས་རྣམས་ནི། སེམས་ཉེ་བར་ཉོན་མོངས་པར་བྱེད་པས། ཉེ་ཉོན་ཡང་ཡིན་ལ། ཉོན་མོངས་ལས་གཞན་པའི་ཆོས་ཉོན་མོངས་ཅན་སེམས་བྱུང་འདུ་བྱེད་ཀྱི་ཕུང་པོ་ཞེས་པས་བསྡུས་པ་གང་དེ་ནི་ཉེ་བའི་ཉོན་མོངས་ཏེ། དེ་རྣམས་ཉེ་ཉོན་ཁོ་ན་ཡིན་གྱི། ཉོན་མོངས་ཞེས་ནི་མི་བྱའོ། །དེ་ཡང་གཞི་ཕྲན་ཚེགས་ལས་བྱུང་བའི་མི་དགའ་བ་དང་། གླལ་སོགས་འཁྲུགས་པའི་བར་དང་། འདིར་འཆད་པའི་ཀུན་བཀྲིས་བཅུ། དྲི་མ་དྲུག་སོགས་སོ། །ཀུན་བཀྲིས་ཁྱད་པར་དུ་བཤད་པ་ནི། མདོ་ལས་ཉོན་མོངས་ཀྱང་དེར་བཤད་ལ། བསྟན་འཆོས་རབ་ཏུ་བྱེད་པ་ལས་ནི། ངོ་ཚ་མེད་པ་དང་། ཁྲེལ་མེད་པ་དང་། གཞན་གྱི་ཕུན་ཚོགས་ལ་སེམས་ཁོང་ནས་

**༼༣༩༠༽**

འཁྲུགས་པའི་ཁྲ་དོག་དང་། ཆོས་དང་། ཟང་ཟིང་དང་། བཟོ་སྦྱིན་པ་དང་། འགལ་བ་ཅན་སེམས་ཀྱི་འཛིན་པ་སེར་སྣ་དང་། སེམས་རྣམ་པར་མ་ཞི་བ་རྒོད་པ་དང་། འགྱོད་པ་དང་། རྨུགས་པ་དང་། ལུས་ཡང་དག་པར་འཛིན་མི་ནུས་པས། སེམས་མངོན་པར་སྡུད་པ་ཉིད་དང་། ཀུན་ནས་བཀྲིས་པ་བརྒྱད་འབྱུང་ངོ་། །བྱེ་བྲག་སྨྲ་བ་ནི། གནོད་སེམས་དང་། རྣམ་འཚེ་མིན་པའི་ཀུན་ནས་མནར་སེམས་པ་ཁྲོ་བ་དང་། ཁ་ན་མ་ཐོ་བ་འཁྱུད་པ་འཆབ་པ་གཉིས་གནན་ནས་བཅུའོ་ཞེས་སོ། །འགྱོད་གཉིད་ནི། དགེ་བ་དང་། མ་སྒྲིབ་པའི་ཆ་དོར། དེ་ཡང་འདོད་ཆགས་ཀྱིས་ངོ་ཚ་མེད། རྒོད་སེར་སྣ་གསུམ་སླང་ཞིང་། འཆབ་པ་ལ་ཁ་ཅིག་སྲེད་པའི་རྒྱུ་མཐུན་གཞན་དག་མ་རིག་པའི། ལ་ལ་གཉིས་ཀའི་ཞེས་རྩོད་དོ། །མ་རིག་པ་ལས་བྱུང་བའི་རྒྱུ་མཐུན་རྨུག་དང་། གཉིད་དང་། ཁྲེལ་མེད་དོ། །ཐེ་ཚོམ་ལས་ཉོན་མོངས་ཅན་གྱི་འགྱོད་པའོ། །ཁྲོ་བ་དང་ཕྲག་

**༼༣༩༡༽**

དོག་གཉིས་ནི། ཁོང་ཁྲོའི་རྒྱུ་ལས་འབྱུང་ངོ་། །གཞན་ཡང་ལུས་ལ་དྲི་མ་འབྱུང་བ་བཞིན། ཉོན་མོངས་ལས་རྒྱུ་སོགས་དྲི་མ་དྲུག་འབྱུང་སྟེ། འདི་ལྟར་རྒྱུ་སྟེ། གཞན་འདྲིད་པ་དང་། གཡོ་ནི་སེམས་གྱ་གྱུ་བ་སྟེ། གང་གིས་ཡང་དག་པ་ཇི་ལྟ་བ་བཞིན། མི་འཆགས་པར་གཏམ་རླུང་ལ་སྐུར་བའམ་མི་གསལ་བར་བྱེད་པའོ། །རྒྱགས་པ་དང་དེ་བཞིན་དུ་ཁ་ན་མ་ཐོ་བ་དམ་དུ་འཛིན་ཅིང་། རིགས་པར་གདམས་པ་མི་ལེན་པ་འཚིག་པ་དང་། ཀུན་ནས་མནར་སེམས་ལན་མང་དུ་བྱེད་པ་འཁོན་འཛིན་དང་། རྣམ་པར་མཐོ་མཚམས་པ་རྣམས་འཚེའོ། །རྒྱུ་དང་རྒྱགས་པ་དག་འདོད་ཆགས་ལས་སྐྱེས་ལ་འཁོན་འཛིན་དང་། རྣམ་ཚེ་ཁོང་ཁྲོ་ལས་སྐྱེས་སོ། །འཚིག་པ་ལྟ་བ་མཆོག་འཛིན་ལས་སྐྱེས་ལ། གྱ་གྱུ་ཅི་ཡིན་སྡིག་ལྟ་ཅན་ཞེས་འབྱུང་བའི་ཕྱིར། གཡོ་ནི་ལྟ་བས་ཀུན་ནས་སླང་ངོ་། །འདི་རྣམས་ཅི་ཞིག་གིས་སྤང་བྱ་ཡིན་ཞེ་ན། ཀུན་བཀྲིས་བཅུ་

**༼༣༩༢༽**

པོ་དེ་ལ་ངོ་ཚ་མེད་པ་དང་། ཁྲེལ་མེད་པ་དང་། རྨུག་གཉིད་རྒོད་པ་རྣམས་ནི། མཐོང་སྤང་སྒོམ་སྤང་རྣམ་པ་གཉིས་ཡིན་ལ། དེ་ལས་གཞན་ཕྲག་དོག་སེར་སྣ། འགྱོད་པ། ཁྲོ་བ། འཆབ་པ་ལྔ་ནི། སྒོམ་པས་སྤང་བྱ་ཁོ་ན་དང་། མ་རིག་པ་ཙམ་དང་། མཚུངས་པར་ལྡན་པས་རང་དབང་ཡང་ཡིན་ནོ། །དེ་བཞིན་དུ་དྲི་མ་དྲུག་ཀྱང་སྒོམ་སྤང་ཁོ་ན་དང་། ཆགས་སོགས་ཀྱི་གཞན་དབང་ཅན་མིན་གྱི། རང་དབང་ཅན་ནོ། །ཉེ་ཉོན་རྣམས་འདོད་ཁམས་ན་ཡོད་པ་ནི། མི་དགེ་བ་ཡིན་ལ། འོན་ཀྱང་རྨུག་རྒོད་གཉིད་དེ། གསུམ་ལ་མི་དགེ་བ་དང་། ལུང་མ་བསྟན་རྣམ་པ་གཉིས་སོ། །དེ་ཡན་ཆད་གོང་མ་གཉིས་ན་ཇི་སྙེད་དེ་སྲིད་པ་ནི། ལུང་མ་བསྟན་ཁོ་ནའོ། །གཡོ་རྒྱུ་གཉིས་འདོད་པ་དང་། བསམ་གཏན་དང་པོ་ཁོ་ན་ན་ཡོད་ལ། དང་པོ་ན་རྒྱུ་ཅི་ལྟར་ཡོད་ཅེ་ན། འཕགས་པ་རྟ་ཐུལ་གྱིས་ཚངས་པ་ཆེན་པོ་ལ། འབྱུང་བ་བཞི་པོ་གང་དུ་

**༼༣༩༣༽**

འགག་དྲིས་པ་ན་ཚངས་པས་མི་ཤེས་བཞིན་དུ་ཁོ་བོ་ནི་ཚངས་པའོ། །ཞེས་སོགས་ཀྱིས་གཏམ་རླུང་ལ་བསྐུར་ཏེ། རྟ་ཐུལ་ལ་དྲིས་པའི་ཕྱིར་རོ། །རྨུག་རྒོད་རྒྱགས་པ་གསུམ་ཁམས་གསུམ་ན་ཡོད་ཅིང་། གཞན་ཉེ་ཉོན་བཅུ་གཅིག་རྣམས་འདོད་ཁམས་ལས་སྐྱེས་པ་ཁོ་ནའོ། །ཕྲ་རྒྱས་དེ་རྣམས་ལས་ཡིད་ཀྱི་ས་པ་དུ་ཚོགས་དྲུག་གི་ས་པ་དུ་ཞེ་ན། མཐོང་སྤང་ཐམས་ཅད་དང་། སྒོམ་སྤང་ཡིན་ཡང་གཉིད་དང་ང་རྒྱལ་དུ་བཅས་པ་ཐམས་ཅད་ནི། ཡིད་ཀྱི་རྣམ་ཤེས་ཀྱི་ས་པ་ཉིད་ཡིན་ལ། དེར་མ་ཟད། ཉེ་བའི་ཉོན་མོངས་རང་དབང་ཅན་བཅུ་གཅིག་ཡང་ཡིད་ཀྱི་ས་པའོ། །གཞན་སྒོམ་སྤང་གི་དུག་གསུམ་ངོ་ཚ་ཁྲེལ་མེད། རྨུག་རྒོད། མ་དད། ལེ་ལོ། བག་མེད་ནི་རྣམ་ཤེས་དྲུག་ཅར་གྱི་རྟེན་ཅན་ནོ། །ཚོར་བ་གང་དང་མཚུངས་པར་ལྡན་པ་ནི། རྩ་ཉོན་ནམ་ཉེ་ཉོན་དེ་རྣམས་ཚོར་བ་གང་དང་མཚུངས་པར་ལྡན་ཞེ་ན། འདོད་ཆགས་ནི་བདེ་བ་ཡིད་བདེ་དག་དང་མཚུངས་པར་ལྡན་ཞིང་། ཞེ་སྡང་ཟློག་སྟེ། སྡུག་བསྔལ་ཡིད་མི་བདེ་དག་དང་ལྡན་པའོ། །མ་རིག་པ་ནི་ཚོར་བ་ལྔ་པོ་ཐམས་ཅད་དང་ལྡན་ལ། མེད་ལྟ་སྡིག་ལས་ཅན་རང་གི་སྡིག་པའི་འབྲས་བུ་མེད་པར་མཐོང་བས་ཡིད་དང་བསོད་ནམས་ཀྱི་ལས་ཅན་བསོད་ནམས་ཀྱི་

**༼༣༩༤༽**

དབང་པོ་དོན་མེད་པར་མཐོང་བས་ཡིད་ཀྱི་སྡུག་བསྔལ་དང་ལྡན་ཞིང་། ཐེ་ཚོམ་ཟོས་པ་ངེས་པ་དོན་དུ་གཉེར་བ་ཅན་ནི་ཡིད་མི་བདེ་བ་དང་ལྡན་ནོ། །གཞན་ལྟ་བ་བཞི་དང་། ང་རྒྱལ་ནི་ཡིད་བདེ་དང་ལྡན་ཏེ། དགའ་བའི་རྣམ་པར་འཇུག་པའི་ཡིད་ཀྱི་ས་པ་ཡིན་པས་སོ། །དེ་རྣམས་འདོད་ཁམས་སུ་སྐྱེས་པའི་ཕྲ་རྒྱས་ཀྱི་དབང་དུ་བྱས་སོ། །བཏང་སྙོམས་དང་ནི་ཕྲ་རྒྱས་ཀུན་ལྡན་ཏེ། འགག་ཁར་ཇེ་ཞན་དུ་འགྱུར་བས་སོ། །ས་གོང་མ་རྣམས་ཇི་ལྟ་བུ་ཞེ་ན། ས་གོང་མའི་ཕྲ་རྒྱས་རྣམས་ནི། ས་གང་ན། ཚོར་བ་ཇི་ལྟ་བ་ཡོད་པ་བཞིན་དུ། རང་རང་གི་ཚོར་བ་དང་མཚུངས་པར་ལྡན། ཉེ་བའི་ཉོན་མོངས་པ་རྣམས་ལས། འགྱོད་པ་དང་། ཕྲག་དོག་དང་། ཁྲོ་བ་དང་། རྣམ་འཚེ་དང་། འཁོན་འཛིན་དང་། འཆབ་པ་རྣམས་ཡིད་མི་བདེ་དང་། མཐུང་པར་ལྡན་ཏེ། འདི་དག་ནི་སྐྱོ་བའི་རྣམ་པས་འཇུག་པའི་ཕྱིར་དང་། ཡིད་ཀྱི་ས་པ་ཡིན་པའི་ཕྱིར་རོ། །སེར་སྣ་དག་ནི་ཟློག་པ་ཡིད་བདེ་དང་། མཚུངས་ལྡན་ཡིན་ཏེ།

**༼༣༩༥༽**

ཆགས་པའི་རྒྱུ་ལས་བྱུང་བ་དགའ་བའི་རྣམ་པར་འཇུག་པའི་ཕྱིར་རོ། །གཡོ་སྒྱུ་འཆབ་པ་གཉིད་རྣམས་ཡིད་བདེ་མི་བདེ་གཉིས་ཀ་དང་མཚུངས་པར་ལྡན་ཏེ། རེས་འགའ་ནི་ཡིད་བདེ་བས་ཕ་རོལ་འདྲིད་པར་བྱེད་ལ། རེས་འགའ་ནི་ཡིད་མི་བདེ་བས་འདྲིད་དེ། གཉིད་ཀྱི་བར་དུ་འདྲའོ། །བདེ་བ་དག་དང་རྒྱགས་པ་ནི། བསམ་གཏན་གསུམ་པ་ན་བདེ་བ་དང་། མན་ཆད་ན་ཡིད་བདེ་དང་། ཡན་ཆད་ན་བཏང་སྙོམས་དང་། ཐམས་ཅད་དུ་བཏང་སྙོམས་དང་། མཚུངས་པར་ལྡན་ཏེ། བཏང་སྙོམས་ཀུན་དུ་འགྲོ་བས་མ་རིག་པ་བཞིན་དུ་གང་ཡང་དགག་པ་མེད་པའི་ཕྱིར་རོ། །བཞི་པོ་གཞན་ངོ་ཚ་མེད་ཁྲེལ་མེད་རྨུག་རྒོད་རྣམས་ནི་ཚོར་བ་ལྔ་ཆར་དག་དང་མཚུངས་པར་ལྡན་ཏེ། དང་པོ་གཉིས་མི་དགེ་བའི་ས་མང་པོ་པ་དང་། ཕྱི་མ་གཉིས་ཉོན་མོངས་པའི་ས་མང་པོ་པ་ཡིན་པའི་ཕྱིར་རོ། །སྒྲིབ་པ་ལྔ་འདོད་ཁམས་པར་བསྟན་པ་ནི། མདོ་ལས་

**༼༣༩༦༽**

འདོད་པ་ལ་འདུན་པ་དང་། གནོད་སེམས་དང་། རྨུག་པ་དང་། གཉིད་དང་། རྒོད་པ་དང་། འགྱོད་པ་དང་། ཐེ་ཚོམ་སྟེ་ལྔ་གསུངས་པ་ལ་རྨུག་རྒོད་ཐེ་ཚོམ་ཁམས་གསུམ་པའམ། འདོད་ཁམས་པ་ཁོ་ན་བཟུང་ཞེ་ན། གཅིག་ཏུ་མི་དགེ་བར་གསུངས་པའི་ཕྱིར། འདོད་ཁམས་ན་སྒྲིབ་པ་དེ་ལྔ་རྣམས་ཡོད་ཀྱི། ཁམས་གཞན་ན་མེད་དོ། །ཅིའི་ཕྱིར། རྨུག་གཉིད་སྒྲིབ་པ་གཅིག་དང་། རྒོད་འགྱོད་གཅིག་དུ་བཤད་ཅེ་ན། མི་མཐུན་པ་སྣང་བའི་འདུ་ཤེས་དང་། ཞི་གནས་དང་། ཟས་མྱང་བ་སོགས་དང་། ཉེ་དུའི་རྣམ་རྟོག་སོགས་དང་། བྱ་བ་སེམས་ཞུམ་པ་དང་། སེམས་མ་ཞི་བར་བྱེད་པར་གཅིག་པའི་ཕྱིར་གཉིས་གཅིག་ཏུ་བཤད་དོ། །སོ་སོར་སྦྱར་རོ། །ཉོན་མོངས་པ་ཐམས་ཅད་སྒྲིབ་པ་ཡིན་ན། འདི་ལྔ་ཁོ་ན་བཤད་པ་ཅི་ཞེ་ན། དང་པོ་གཉིས་ཀྱི་ཚུལ་ཁྲིམས་དང་། རྨུག་གཉིད་ཀྱིས་ཤེས་རབ་དང་། རྒོད་འགྱོད་ཀྱིས་ཏིང་ངེ་འཛིན་གྱི་

**༼༣༩༧༽**

ཕུང་པོ་ལ་གནོད་པར་བྱེད་པ་དང་། ཏིང་ངེ་འཛིན་དང་། ཤེས་རབ་མེད་ན་བདེན་པ་ལ་ཐེ་ཚོམ་ཟ་བའི་ཕྱིར་ན། ལྔ་ཉིད་དུ་བཤད་དོ། །སྐུ་མཆེད་ནི། རྨུག་ཉིད་ཀྱིས་ཏིང་ངེ་འཛིན་དང་། རྒོད་འགྱོད་ཀྱིས་ཤེས་རབ་ལ་གནོད་པར་བཞེད་ལ། སྔོན་གྱི་སློབ་དཔོན་དག་རིམ་པས་ཏིང་ངེ་འཛིན་གྱི་སྦྱོར་བ་དང་། དངོས་གཞི། ཞི་ལྷག་དང་། རྗེས་ལངས་ཏེ། ཆོས་ལ་ངེས་པར་རྟོགས་པའི་ཚེ། བར་ཆད་བྱེད་པར་བཞེད་དེ། དང་པོ་དག་གཅིག་དུ་བྱའོ། །སྤྱིའི་གཉིས་པ་དེ། གཉེན་པོ་གང་གིས་སྤོང་ཚུལ་ནི། རིས་དང་པོ་གཉིས་རང་ས་ལ་དམིགས་པ་དང་། འགོག་ལམ་མཐོང་སྤང་ཟག་མེད་ལ་དམིགས་པ་རྣམས། དམིགས་པ་བདེན་བཞིའི་རང་མཚན་ཤེས་པ་ཉིད་ཀྱིས་སྤོང་སྟེ། ཐོ་ཡོད་དུ་ཤེས་པ་ཉིད་ཀྱི་མིར་འཛིན་པ་ལྡོག་པ་བཞིན་ནོ། །འདོད་པའི་ཀུན་འགྲོ་གོང་དུ་དམིགས་པ་དགུ་ནི་གོང་མའི་བདེན་པ་མ་

**༼༣༩༨༽**

ཤེས་ཀྱང་དེ་རྣམས་ལ་དམིགས་པའི་རང་སའི་སྐལ་བ་མཉམ་པའི་ཀུན་འགྲོ་རྣམས་ཡང་དག་པར་ཟད་པས་སྤོང་བ་དང་། འགོག་ལམ་མཐོང་སྤང་ཟག་བཅས་ལ་དམིགས་པ་རྣམས་ནི། རང་གི་དམིགས་པ་ཟག་མེད་ཀྱི་ཡུལ་ཅན་གྱི་ཕྲ་རྒྱས་རྣམས་སྤངས་པས་སྤོང་སྟེ། ཡུལ་མེད་པ་ན་དེ་རྣམས་ཀྱང་མི་འབྱུང་བས་སོ། །སྤོང་ཚུལ་དེ་གསུམ་ཡང་སྔ་ཕྱིའི་རིམ་པས་ནི་མིན་གྱི། དུས་གཅིག་ལ་ལོག་པ་ཐ་དད་པས་སོ། །གཉེན་པོ་དུ་ཡོད་ཅེ་ན། གཉེན་པོ་དབྱེ་ན་རྣམ་པ་བཞི་སྟེ། སྤོང་བ་གཉེན་པོ་བར་ཆད་མེད་ལམ་དང་། གཞི་གཉེན་པོ་དེ་ཡན་ཆད་གྱི་ལམ་སྤངས་པའི་ཐོབ་པ་ཀུན་དུ་འཛིན་པ་དང་། ཐག་སྲིང་བའི་གཉེན་པོ་རྣམ་གྲོལ་ལམ་ཡན་ཆད་དམ། གཞན་དག་དེའང་ཡིན་ཟེར་རོ། །རྣམ་པར་སུན་འབྱིན་པའི་གཉེན་པོ། ཁམས་དེ་ལ་སྐྱོན་དུ་མཐོང་ནས་སུན་འབྱིན་པའོ། །

**༼༣༩༩༽**

དེས་ན་སྤོང་གཉེན་སྡུག་ཀུན་ལ་དམིགས་པའང་སུན་འབྱིན་ཡིན་ནོ། །སློབ་དཔོན་ནི་སྡུག་ཀུན་ལ་དམིགས་པའི་སྦྱོར་ལམ་སུན་འབྱིན་དང་། གཞན་གསུམ་རིམ་པར་བར་ཆད་མེད་ལམ་དང་། རྣམ་གྲོལ་ལམ་དང་། ཁྱད་པར་གྱི་ལམ་དུ་བཞེད་ལ། གོང་མ་པ་ནི་ཟག་བཅས་ལ་ཉེས་དམིགས་སུ་ལྟ་བ་སུན་འབྱིན་དང་། སྦྱོར་ལམ་དང་། བར་ཆད་མེད་ལམ་སྤོང་གཉེན་ཏེ། གཉིས་སློབ་དཔོན་བཞིན་བཞེད་དོ། །ཉོན་མོངས་པ་སྤོང་བ་ན། གང་ལས་སྤོང་བར་བྱ་ཞེ་ན། མཚུངས་ལྡན་ལ་དབྱེ་མི་ནུས་པས། དམིགས་པ་ལས་ཕྱེ་ནས་ཉོན་མོངས་པ་སྤང་བར་བྱ་བར་འདོད་ལ། དེ་ཡང་རང་རྒྱུད་ཀྱི་ཐོབ་པ་ཆད་པས་དང་། གཞན་རྒྱུད་ནི་དེའི་ཡུལ་ཅན་རང་རྒྱུད་ལ་ཡོད་པ་སྤང་བས་སྤོང་ངོ་། །ཐག་སྲིང་བའི་ངོ་བོ་དུ་ཡོད་ཅེ་ན། བཞི་སྟེ། ཚོགས་པ་གཅིག་ཡང་མཚན་ཉིད་མི་མཐུན་པས་དང་། མི་མཐུན་ཕྱོགས་

**༼༤༠༠༽**

དང་། གཉེན་པོས་དང་། ཡུལ་རྣམ་པར་ཆད་པས་དང་། དུས་ཀྱི་རིང་བ་སྟེ། རིམ་པས་འབྱུང་བཞི་དང་། ཚུལ་ཁྲིམས་དང་། འཆལ་ཚུལ་དང་། ཕྱོགས་ཤར་ནུབ་ཀྱི་རྒྱ་མཚོ་དང་། དུས་འདས་མ་འོངས་གཉིས་རིང་བ་ལྟ་བུའོ། །ལྔ་པ་ནི། ཅི་ལམ་ལྟར་སྤངས་པ་ཡང་ཁྱད་པར་དུ་འགྱུར་རམ་ཞེ་ན་མིན་ཏེ། ཉོན་མོངས་པ་ཐམས་ཅད་ནི། རང་གི་སྤོང་ལམ་ཁོ་ནས་ལན་ཅིག་དུ་སྤངས་ཏེ། ཟད་པར་བྱེད་ལ། དེ་རྣམས་ཀྱི་བྲལ་བའི་ཐོབ་པ་ཡང་ཡང་དུ་ཁྱད་པར་དུ་འགྱུར་རོ། །དུས་དུ་ཞིག་དུ་ཞེ་ན། རང་རང་གི་གཉེན་པོ་རྣམ་གྲོལ་ལམ་སྐྱེས་པ་དང་། རྒྱུན་ཞུགས་སོགས་འབྲས་བུ་བཞི་ཐོབ་པས་སྟེ། ལྔ་དང་། དབང་པོ་རྟུལ་ན། རྣོན་པོར་འཕེལ་བ་སྟེ། འཕོ་བ་དང་དྲུག་རྣམས་སུ་ཅི་རིགས་པར་ཐོབ་བོ། །སྤངས་པའི་འབྲས་བུ་ལ། སྤོངས་ཤེས་ཀྱི་དབྱེ་བ་ནི། སྤོངས་ཤེས་གཉིས་ཏེ། ཡེ་ཤེས་ཀྱི་སྤོང་ཤེས་ཟག་མེད་ཀྱི་ཤེས་པ་དང་། སྤངས་པའི་

**༼༤༠༡༽**

སྤོང་ཤེས་སྤངས་པ་ཉིད་དེ། ཐོབ་བྱེད་རྒྱུའི་མིང་གི་བཏགས་པའོ། །འདིར་ནི་གཉིས་པ་སྟེ། ཅི་སྤངས་པ་ཐམས་ཅད་སྤོང་ཤེས་གཅིག་ཁོ་ན་ཡིན་ནམ་ཞེ་ན་མིན་ཏེ། ཡོངས་སུ་ཤེས་པ་དགུ་སྟེ། འདོད་པ་ན་མཐོང་སྤང་དང་པོ་གཉིས་ཟད་པ་ལ་ཡོངས་ཤེས་གཅིག་དང་ས་དེར་འགོག་ལམ་མཐོང་སྤང་གཉིས་ཟད་པ་ནི། ཡོངས་ཤེས་དེ་གཉིས་སོ། །འདོད་པའི་གསུམ་ཡིན་པ་དེ་བཞིན་དུ། ཁམས་གོང་མ་གཉིས་སྡོམ་པའི་མཐོང་སྤང་སྤངས་པའི་སྤངས་ཤེས་དེའང་གསུམ་ཉིད་དེ། གོང་མའི་སྡུག་ཀུན་མཐོང་སྤང་སྤངས་པའི་གཅིག་དང་། འགོག་ལམ་མཐོང་སྤང་སྤངས་པའི་གཉིས་སོ། །གཉིས་པ་ནི་ཡོངས་སུ་ཤེས་པ་དེ་དྲུག་ལས་གཞན་གསུམ་ནི་ཐ་མའི་ཆ་དང་མཐུན་པ་སྤངས་པ་དང་། གཟུགས་ཀྱི་ཆགས་པ་ཀུན་ཟད་པ་དང་། ཟག་པ་ཀུན་ཟད་པས་ཏེ། རིམ་པ་བཞིན་འདོད་པ་དང་། གཟུགས་དང་། གཟུགས་མེད་ཀྱི་སྒོམ་སྤང་ཡང་ཟད་པའི་སྤོང་ཤེས་གསུམ་མོ། །

**༼༤༠༢༽**

འདིར་གོང་མ་གཉིས་ཀྱི་ཐ་དད་དུ་བྱེད་པ་ནི། སྒོམ་སྤང་ནི་གཉེན་པོ་མི་འདྲ་བས་ཡིན་ལ། གོང་མ་གཉིས་ཀྱི་མཐོང་སྤང་གི་གཉེན་པོ་ནི་རྗེས་བཟོད་སོགས་སུ་འདྲ་བས་གཅིག་ཏུ་བྱས་པ་ཡིན་ནོ། །འབྲས་བུའི་ཁྱད་པར་ནི་སྔ་མ་དྲུག་བཟོད་པའི་འབྲས་བུ་སྟེ། བཟོད་པ་ནི་ཤེས་པའི་འཁོར་ཡིན་པས་ཤེས་པའི་འབྲས་བུ་ལ་དེར་བཏགས་སོ། །ལྷག་མ་གསུམ་རྣམས་ནི་ཤེས་པའི་འབྲས་བུ་པའོ། །མི་ལྕོགས་པ་མེད་པའི་འབྲས་བུ་སྤོངས་ཤེས་ཐམས་ཅད་དོ། །བསམ་གཏན་གྱི་དངོས་གཞི་རྣམས་ཀྱི་འབྲས་བུ་བྱེ་བྲག་སྨྲ་བ་ལྟར་ན་ལྔ་སྟེ། བསམ་གཏན་གྱི་དངོས་གཞི་ལ་རྟེན་ནས་ཕྱིར་མི་འོང་ཆགས་བྲལ་སྔོན་འགྲོས་མཐོང་ལམ་སྐྱེད་པ་ན། གོང་མ་གཉིས་ཀྱི་མཐོང་སྤང་སྤངས་པ་གསུམ་དང་། སྒོམ་ལམ་སྐྱེད་པ་ན་གཟུགས་ཀྱི་འདོད་ཆགས་ཟད་པ་དང་ཟག་པ་ཀུན་ཟད་པའི་ཡོངས་ཤེས་ཏེ། ལྔ་ཐོབ་པས་སོ། །འདོད་པའི་སྤོང་ཤེས་བཞི་ནི། དངོས་བཞི་འབྲས་བུ་མིན་ཏེ། མི་ལྕོགས་མེད་ཀྱི་འབྲས་བུ་ཡིན་པས་

**༼༤༠༣༽**

སོ་ཞེས་སོ། །བཙུན་པ་དབྱངས་སྒྲོགས་ནི་བརྒྱད་དེ། དེའི་ཚེ་འཇིག་རྟེན་པས་མངོན་པའི་མཐོང་སྤང་སྤངས་པ་གསུམ་གྱི་བྲལ་ཐོབ་ཟག་མེད་ཡང་རྙེད་པས་སོ། །ཐ་མའི་ཆ་མཐུན་སྤངས་པ་ནི། དངོས་སུ་མི་ལྕོགས་མེད་ཀྱི་འབྲས་བུ་སྟེ། དེའི་ཚེ་བྲལ་ཐོབ་རྙེད་ཀྱང་། གོང་མའི་མཐོང་སྤང་སྤངས་པ་དང་། སྡོམ་ནས་སྤོངས་ཤེས་གཅིག་ཏུ་བཞག་གོ །ཞེས་སོ། །ནམ་མཁའི་ཉེར་ལྡོག་གི་འབྲས་བུ་གཟུགས་ཀྱི་འདོད་ཆགས་ཟད་པའི་སྤོངས་ཤེས་གཅིག་པུ་ཡིན་ཅིང་། གཟུགས་མེད་དངོས་གཞི་དང་པོ་གསུམ་གྱི་ཡང་འབྲས་བུ་ཟག་པ་ཀུན་ཟད་གཅིག་པུའོ། །ཡོངས་ཤེས་དགུ་པོ་ཐམས་ཅད་འཕགས་པའི་ལམ་ཟག་མེད་ཀྱི་འབྲས་བུ་ཡིན་ལ། འཕགས་ལམ་པའི་འཇིག་རྟེན་པའི་ལམ་གྱི་འབྲས་བུ་ནི་ཐ་མའི་ཆ་མཐུན་དང་། གཟུགས་ཀྱི་འདོད་ཆགས་ཟད་པའི་ཡོངས་ཤེས་གཉིས་སོ། །སྒོམ་ལམ་རྗེས་ཤེས་ཀྱི་འབྲས་བུ་ཡང་སྤོང་ཤེས་ཐ་མ་གཉིས་དང་། སྒོམ་ལམ་

**༼༤༠༤༽**

ཆོས་ཤེས་པའི་འབྲས་བུ་ཐ་མ་གསུམ་ཡིན་ནོ། །ཤེས་པ་དེ་དག་གི་ཕྱོགས་མཐུན་གྱི་འབྲས་བུ་དྲུག་དང་ལྔ་སྟེ། ཆོས་བཟོད་ཆོས་ཤེས་དང་བཅས་པའི་འབྲས་བུ་གོང་མའི་མཐོང་སྤང་སྤངས་པའི་གསུམ་དོར་བ་དྲུག་གོ །རྗེས་བཟོད་རྗེས་ཤེས་དང་བཅས་པའི་འབྲས་བུ་གོང་མ་གཉིས་ཀྱི་ཡོངས་ཤེས་ལྔའོ། །གྲངས་ངེས་སོགས་བཤད་པ་ནི་སྡུག་བསྔལ་མཐོང་སྤང་ནས་སྲིད་རྩེའི་ཆུང་ངུའི་ཆུང་ངུ་སྤངས་པའི་བར་དུ་སྤངས་པ་རེ་རེ་ཡོངས་ཤེས་སུ་མི་བཞག་པ་ཅི་ཞེ་ན། བཟོད་པའི་འབྲས་བུ་བྲལ་བ་ནི། བྲལ་ཐོབ་ཟག་མེད་རྙེད་པ་དང་། སྲིད་རྩེའི་ཕྱོགས་ཉམས་པར་བྱས་པ་དང་། ཀུན་འགྲོའི་རྒྱུ་རིགས་དང་པོ་གཉིས་པོ་ཀུན་དུ་བཅོམ་པ་དང་། གསུམ་ཚང་བའི་ཕྱིར། ཡོངས་ཤེས་སུ་འཇོག་པ་ལ་སྡུག་ཀུན་མཐོང་སྤང་མ་སྤངས་བར་དུ་དེ་གསུམ་མ་ཚང་བར་སྡོམ་ཞིང་། འགོག་ལམ་མཐོང་སྤང་སྤངས་པ་ནི། རེ་རེ་ལ་ཚང་བས་སོ་སོར་བྱས་སོ། །ཤེས་པའི་འབྲས་བུ་སྤངས་པ་ནི།

**༼༤༠༥༽**

རྒྱུ་དེ་གསུམ་དང་ཁམས་རེ་རེའི་སྤང་བྱ་མཐའ་དག་ལས་འདའ་བ་ལས་ཡོངས་ཤེས་སུ་འཇོག་པས་སྒོམ་སྤང་སྤང་བ་རེ་རེ་ལ་མི་བཞག་གོ །གང་ཟག་གང་ཡོངས་ཤེས་དུ་ལྡན་ཞེ་ན། སོ་སྐྱེ་ནི་ཡོངས་ཤེས་གཅིག་དང་ཡང་ལྡན་པ་མིན་ཏེ། བྲལ་ཐོབ་ཟག་མེད་དང་། སྲིད་རྩེ་ཕྱོགས་ཉམས་པ་མེད་པས་སོ། །མཐོང་ལམ་ལ་གནས་པ་ནི་སྐད་ཅིག་གསུམ་པའི་ཚེ་བྲལ་ཐོབ་ཡོད་ཀྱང་། སྲིད་རྩེ་ཉམས་པ་མེད་ལ། ལྔ་པའི་ཚེ། དེ་གཉིས་ཡོད་ཀྱང་། རྒྱུ་གཉིས་བཅོམ་པ་མེད་པས། མི་ལྡན་ལ། ཀུན་འབྱུང་ལ་ཆོས་ཤེས་གཅིག་དང་། རྗེས་ཤེས་གཉིས་དང་། འགོག་པ་ལ་ཆོས་གསུམ་དང་། རྗེས་ཤེས་བཞི་དང་། ལམ་ལ་ཆོས་ཤེས་ལྔའི་བར་དང་། ཡང་དག་ལྡན་ནོ། །སྒོམ་ལམ་ལ་གནས་པ་ནི། ཆགས་བཅས་ཡིན་ན། དང་པོ་དྲུག་གམ། ཕྱིར་མི་འོང་གཟུགས་ཁམས་ལས་མ་གྲོལ་ན་ཐ་མའི་ཆ་མཐུན་སྤངས་པ་གཅིག་གམ་ཡང་དེ་གཟུགས་ལས་གྲོལ་

**༼༤༠༦༽**

ན་དེ་དང་གཟུགས་ཀྱི་འདོད་ཆགས་ཟད་པ་གཉིས་དང་ལྡན་ལ་དགྲ་བཅོམ་པ་ནི། ཐ་མ་གཅིག་པུ་དང་ལྡན་ནོ། །གཉིས་པ་ནི་ཕྱིར་མི་འོང་གཟུགས་ལས་མ་གྲོལ་བ་དང་། དགྲ་བཅོམ་གྱི་སྤོང་ཤེས་རེ་རེ་བཞག་པ་ཅི་ཞེ་ན། ཁམས་ལས་འདོད་ཆགས་དང་བྲལ་བ་དང་། འབྲས་བུ་ཐོབ་པ་སྟེ། རྒྱུ་གཉིས་འདོམ་པ་ན། སྤངས་པ་རྣམས་ཀྱི་བྲལ་ཐོབ་སོ་སོ་བ་གཏང་ནས་གཅིག་རྙེད་པའི་ཕྱིར། སྤངས་པ་དེ་རྣམས་སྡོམས་ཏེ། ཡོངས་ཤེས་གཅིག་ཏུ་འཇོག་ལ། རྒྱུ་དེ་གཉིས་ཀ་གང་ཟག་དེ་གཉིས་ལ་སྲིད་པས་སོ། །ཡང་གང་ཟག་གཅིག་གིས་སྤོང་ཤེས་དུ་གཏོང་ངམ་འཐོབ་ཅེ་ན། ཕྱིར་མི་འོང་གཟུགས་ལས་མ་གྲོལ་བའམ། དགྲ་བཅོམ་ཉམ་པ་ལ་གཅིག་གཏོང་སྟེ་དེས་སྤངས་པ་སྡོམས་པས་གཅིག་ལས་མི་ལྡན་པས་སོ། །ཕྱིར་མི་འོང་གཟུགས་ལས་གྲོལ་བ་འདོད་པའི་ཆགས་བྲལ་ལས་ཉམས་ན་སྔར་ལྡན་པ་གཉིས་གཏོང་ངོ་། །ཕྱིར་མི་འོང་ཆགས་བྲལ་སྔོན་ནས་འགྲོ་ལམ་ལ་རྗེས་ཤེས་ལ་གནས་པ་ནི།

**༼༤༠༧༽**

བདུན་པ་ཐོབ་པ་ན་སྔ་མ་ལྔ། མཐར་གྱིས་པས་ཕྱིར་མི་འོང་ཐོབ་པ་ན། སྔ་མ་དྲུག་གཏོང་སྟེ། ཐོབ་པ་ནི་ལྔ་མིན་ཞེས་པས། ཕྱིར་མི་འོང་གཟུགས་ལས་ཉམས་ན་གཅིག་དང་། གཟུགས་མེད་ལས་ཉམས་ན་གཉིས་དང་། འདོད་པའི་ཆགས་བྲལ་ལས་ཉམས་ན་དྲུག་ཐོབ་བོ། །ཆོས་མངོན་པ་མཛོད་ཀྱི་འགྲེལ་པ་ལས་ཕྲ་རྒྱས་བསྟན་པ་ཞེས་བྱ་བ་གནས་ལྔ་པའི་འགྲེལ་པའོ། །དྲུག་པ་ལམ་དང་གང་ཟག་བསྟན་པ་ལ་གསུམ་སྟེ། ལམ་བཤད། གང་ཟག་བཤད། ལམ་ཉིད་ཁྱད་པར་དུ་བཤད་པའོ། །དང་པོ་ལ་གཉིས་ཏེ། ལམ་གྱི་ངོ་བོ་དམིགས་པ་དང་བཅས་པ་དང་། སྐྱེ་ཚུལ་སྒོམ་རིམ་དང་བཅས་པའོ། །དང་པོ་ནི་བདེན་པ་མཐོང་བ་དང་། སྒོམ་པ་ལས་ཉོན་མོངས་པ་སྤངས་པ་ཞེས་བཤད་པའི་མཐོང་སྒོམ་གྱི་ལམ་དེ་དག་ཟག་མེད་དམ་ཟག་བཅས་གང་ཞེ་ན། སྒོམ་པའི་ལམ་ནི། འཇིག་རྟེན་པ་དང་།

**༼༤༠༨༽**

དེ་ལས་འདས་པ་རྣམ་པ་གཉིས་ཏེ། མཐོང་ལམ་ནི་སྲིད་རྩེའི་གཉེན་པོ་བྱེད་པ་དང་། མཐོང་སྤང་དགུ་གཅིག་ཅར་སྤོང་བས་ཟག་མེད་ཁོ་ནའོ། །སྒོམ་སྤང་ནི་གཞི་དང་བཅས་པས་བསྟན་པའི་ཕྱིར། འཇིག་རྟེན་ལས་འདས་པས་ཀྱང་གཅིག་ཅར་སྤོང་མི་ནུས་ཀྱི་རིམ་གྱིས་སྤོང་ངོ་། །གོང་མ་པ་ནི་རྒྱུན་ཞུགས་གཅིག་ཅར་བས་ཁམས་གསུམ་གྱི་སྒོམ་སྤང་ཆེ་འབྲིང་དགུར་དྲིལ་ཏེ། གཅིག་ཅར་སྤོང་བར་བཞེད་དོ། །བདེན་པ་མཐོང་ཞེས་པའི་བདེན་པ་གང་ཞེ་ན། བདེན་པ་རྣམས་ནི་དབྱེ་ན་བཞི་སྟེ། དེ་ཡང་སྔར་ཟག་མེད་ལམ་གྱི་བདེན་པ་དང་། ཞེས་དང་། སོ་སོར་བཏགས་པས་འགོག་པ་གང་ཞེ་དང་། སྡུག་བསྔལ་ཀུན་འབྱུང་ཞེས་པར་མིང་གིས་བཤད་དོ། །དེ་བཞིའི་རིམ་པའང་། དེ་ཉིད་ཡིན་ནམ་ཞེ་ན་མིན་ཏེ། འབྲས་བུར་གྱུར་པའི་ཉེར་ལེན་གྱི་ཕུང་པོ་སྡུག་བསྔལ་དང་། གྲྱུར་གྱུར་པའི་ཉེར་ལེན་གྱི་ཕུང་པོ་ཀུན་འབྱུང་དང་། བྲལ་འབྲས་འདུས་མ་བྱས་འགོག་པ་དང་།

**༼༤༠༩༽**

ཟག་མེད་འདུས་བྱས་ལམ་བདེན་ཏེ། རིམ་པ་དེའོ། །སོ་སོའི་ངོ་བོ་ནི་སྔར་བཤད་པ་དེ་བཞིན་ཏེ། དེ་ལྟར་ན་དེ་བཞི་རྣམས་ཇི་ལྟར་སྔ་ཕྱི་མངོན་པར་རྟོགས་པའི་རིམ་པ་བཞིན་བསྟན་ཏོ། །གཞན་དུ་ན་ཀུན་འབྱུང་སོགས་རྒྱུ་སྔར་བསྟན་པར་འགྱུར་ཏེ། བསམ་གཏན་སོགས་ལྟ་བུའོ། །དེས་ན་ནད་མཐོང་ནས་དེའི་རྒྱུ་ལ་རྟོག་ལ། ནད་ཟད་པ་དོན་དུ་གཉེར་ཞིང་དེའི་ཐབས་སུ་སྨན་ཚོལ་བ་བཞིན་སྦྱོར་ལམ་དུ་སྡུག་བསྔལ་མཐོང་ནས་དེའི་རྒྱུ་ཀུན་འབྱུང་ལ་རྟོག་ལ། འགོག་པ་དོན་དུ་གཉེར་ཞིང་དེའི་ཐབས་ལམ་ཚོལ་བའི་སྒོ་ནས་རིམ་པས་བཏགས་པས། མཐོང་ལམ་དུ་སྡུག་བསྔལ་སོགས་བཞི་རིམ་པས་མཐོང་ངོ་། །བདེན་པའི་དོན་ནི། ཕྱིན་ཅི་མ་ལོག་པ་སྟེ། འཕགས་པས་འདི་རྣམས་མི་རྟག་སོགས་བཞི་བཞིར་ཇི་ལྟ་བར་གཟིགས་པས་འཕགས་པའི་བདེན་པའོ། །སྡུག་བསྔལ་ནི། ཚོར་བའི་ཕྱོགས་གཅིག་མ་ཡིན་ནམ། ཇི་ལྟར་འདུ་བྱེད་ཟག་

**༼༤༡༠༽**

བཅས་ཐམས་ཅད་དེར་བརྗོད་ཅེ་ན། ཡིད་དུ་འོང་བ་དང་། མི་འོང་བ་དང་། དེ་གཉིས་ལས་གཞན་པ་ནི། རིམ་པས་ཟག་བཅས་ཀྱི་ཚོར་བ་བདེ་སྡུག་བཏང་སྙོམས་རྣམས་ཏེ། དེ་གསུམ་གྱི་དབང་གིས་ཟག་བཅས་གཞན་ཡང་ཡིད་དུ་འོང་བ་སོགས་ཀྱི་མིང་ཐོབ་ལ། ཡིད་འོང་སོགས་གསུམ་རིམ་པས་འགྱུར་བ་དང་། སྡུག་བསྔལ་དང་། འདུ་བྱེད་ཀྱི་སྡུག་བསྔལ་ཉིད་གསུམ་དང་ལྡན་པའི་ཕྱིར། ཇི་ལྟར་རིགས་པར་འདུ་བྱེད་ཟག་བཅས་མ་ལུས་པ་སྡུག་བསྔལ་ཏེ། བདེ་བའི་ཚོར་བ་སོགས་མིན་ནོ། །ཚོར་བ་འདི་ལ་ཤིང་རྟ་ཆེན་པོ་རྣམས་བཞེད་ཚུལ་ཤིན་དུ་མི་འདྲ་བ་ཡོད་དེ། དེའི་འགལ་ལེན་ནི། འགྲེལ་པ་དང་། རྟེན་འབྲེལ་མདོ་འགྲེལ་དང་། དབུ་མ་བཞི་བརྒྱ་པ་སོགས་སུ་ལྟའོ། །ཐུབ་པས་བདེན་པ་བཞི་དང་། ཀུན་རྫོབ་དང་དོན་དམ་པའི་བདེན་པ་གཉིས་ཀྱང་གསུངས་ན་དེ་གཉིས་ཀྱི་མཚན་ཉིད་ཅི་ཞེ་ན། གང་ལ་ཐོ་བ་སོགས་ཀྱི་བཅོམ་པས་

**༼༤༡༡༽**

དེའི་བློ་མི་འཇུག་པ་བུམ་པ་ལྟ་བུ་དང་། དེས་མི་གནོད་ཀྱང་བློ་ཡིས་གཟུགས་ལ་སོགས་པའི་ཆོས་གཞན་དང་། གཞན་དུ་བསམས་ན། དེའི་བློ་མི་འཇུག་པ་ཆུ་བཞིན་དུ་འཇིག་པ་རྣམས་ནི་ཀུན་རྫོབ་ཏུ་ཡོད་པས་ཏེ། དོན་དམ་དུ་ཡོད་པ་ནི། དེ་གཉིས་ལས་གཞན་གཟུགས་ལྟ་བུའོ། །སྐྱེ་ཚུལ་སྒོམ་རིམ་དང་བཅས་པའི་ལམ་ལ་འཇུག་ཚུལ་ནི། བདེན་པ་རྣམས་ཇི་ལྟར་མཐོང་བར་འགྱུར་ཞེ་ན། དང་པོར་ཚུལ་ཁྲིམས་ལ་གནས་ཏེ། དེ་ནས་བདེན་པ་མཐོང་བ་དང་མཐུན་པའི་ཐོས་པ་དང་། དེ་ཕྱིན་ཅི་མ་ལོག་པར་བསམ་པ་དང་ལྡན་པས་སྒོམ་པ་ལ་རབ་ཏུ་སྦྱོར་བའི་སྒོ་ནས་ཤེས་རབ་གསུམ་བསྐྱེད་དོ། །ཤེས་རབ་ཀྱི་ངོ་བོ་ཅི་ཞེ་ན། ཐོས་པ་དང་སོགས་པས་བསམ་པ་དང་། སྒོམ་པ་ལས་བྱུང་བའི་བློ་སྟེ། ཤེས་རབ་གསུམ་རྣམས་ནི་རིམ་པས་མིང་དང་། མིང་དོན་གཉིས་ཀ་དང་། དོན་གྱི་ཡུལ་

**༼༤༡༢༽**

ཅན་ནོ། །ཞེའོ། །སློབ་དཔོན་ནི་ཡིད་ཆེས་པའི་གསུང་རབ་ལས་སྐྱེས་པ་དང་། རིགས་པས་ངེས་པར་བསམ་པ་ལས་སྐྱེས་པ་དང་། ཏིང་ངེ་འཛིན་ལས་སྐྱེས་པའི་རྟོག་པ་གསུམ་དུ་བཞེད་དོ། །ཞུགས་ནས་སྒོམ་པའི་གང་ཟག་ནི། དེ་ལྟར་སྒོམ་པ་ཅི་ལྟར་རྫོགས་པར་འགྱུར་ཞེ་ན། ལུས་འདུ་འཛི་དང་། སེམས་མི་དགེ་བའི་རྣམ་རྟོག་ལས་སྲིངས་པ་གཉིས་དང་ལྡན་ན་རྫོགས་པར་འགྱུར་རོ། །གཉིས་པ་ལ་གཉིས་ཏེ། གཉིས་ལྡན་དཀའ་ཟློག་པས་སླ་བའོ། །དེ་སུ་ལ་སླ་ཞེ་ན། ཆོག་མི་ཤེས་པ་དང་། འདོད་ཆེན་ཅན་ལ་སླ་བ་མ་ཡིན་ཞིང་། ཟློག་པ་སླའོ། །དེ་གཉིས་ཅི་ཞེ་ན། མངོན་པ་པ་ནི། ཆོས་གོས་སོགས་གྱ་ནོམ་པ་རྙེད་པ་ལ་ཡང་ཡང་དུ་སྲེད་ཅིང་འདོད་པ་ནི་ཆོག་མི་ཤེས་པ་དང་། དེ་མ་རྙེད་པ་ལ་རྙེད་པར་འདོད་པ་ནི། འདོད་ཆེན་ཅན་ཉིད་དོ། །ཞེའོ། །སློབ་དཔོན་ནི། ངན་ཉུང་རྙེད་པས་ཡིད་མི་བདེ་བ་དང་། བཟང་མང་མ་རྙེད་པ་ལ་

**༼༤༡༣༽**

འདོད་པ་དེ་དག་དུ་བཞེད་དོ། །དེ་དག་ལས་ཟློག་པ་ནི། དེ་དག་གི་གཉེན་པོ་ཆོག་ཤེས་པ་དང་། འདོད་པ་ཆུང་བ་དག་ཡིན་ལ། གཉེན་པོ་དེ་གཉིས་ནི། ཁམས་གསུམ་དུ་རྟོགས་པ་གསུམ་དང་། དྲི་མེད་ཀྱང་སྟེ་བཞིའོ། །ངོ་བོ་ནི་མ་ཆགས་པའི་རང་བཞིན་ནོ། །འཕགས་པ་སྐྱེ་བའི་རིགས་བཞི་རྣམས་ཀྱང་། མ་ཆགས་པའི་རང་བཞིན་ཏེ། བཞི་ནི། ཆོས་གོས་དང་། བསོད་སྙོམས་དང་། མལ་སྟན་ཏེ། གསུམ་གྱིས་ཆོག་ཤེས་པ་དང་། སྤོང་བ་དང་། སྒོམ་པ་ལ་མངོན་པར་དགའ་བའོ། །དེ་བཞི་གསུམ་དང་པོ་རྣམས་ནི། ཆོག་ཤེས་པའི་བདག་ཉིད་ཡིན་ལ། ཕྱི་མའི་སྤོང་སྒོམ་ནི། རིམ་པས་འགོག་ལམ་ལ་དགའ་བ་སྟེ། དེ་ཇི་ལྟར་མ་ཆགས་པ་ཡིན་ཞེ་ན། སྲིད་པ་དང་། འདོད་པའི་འདོད་ཆགས་ལ་རྒྱབ་ཀྱི་ཕྱོགས་པས་སོ། །རིགས་

**༼༤༡༤༽**

དེ་བཞིས་དོན་གང་བསྟན་ཞེ་ན། ཆོས་ཀྱི་རྗེས་རང་གི་སློབ་མ་རྣམས་ལ། དང་པོ་གསུམ་གྱི་ཚུལ་བསྟན་ལ། ཐ་མས་ལས་བསྟན་ཏེ། ཁྱེད་ཚུལ་འདིས་ལས་འདི་བྱེད་ན། རིང་པོ་མི་ཐོགས་པར་ཐར་པར་ཐོབ་པར་འགྱུར་རོ། །ཞེས་བཀའ་སྩལ་ཏོ། །གཉིས་པ་ནི་ཅིའི་ཕྱིར་ཚུལ་དང་ལས་འདི་ལྟ་བུ་བཅས་ཞེ་ན། གོས་སོགས་ལ་སྲེད་པ་སོགས་བཞིའི་གཉེན་པོའི་ཕྱིར་དུ་སྟེ། བདག་གིར་འཛིན་པའི་དངོས་པོ་ཆོས་གོས་སོགས་གསུམ་འདོད་པ་དང་། བདག་དུ་འཛིན་པའི་དངོས་པོ་ལུས་ལ་འདོད་དེ། སྲེད་པ་གཉིས་ལས། ཚུལ་གྱིས་དང་པོ་དེའི་དུས་ཏེ། རེ་ཞིག་ཞི་བར་བྱེད་པ་དང་། ལས་ཀྱི་གཉིས་ཀ་གཏན་དུ་ཞི་བར་བྱེད་པའི་ཕྱིར་དུའོ། །དེས་བསྒོམ་བྱའི་ལམ་གྱི་རིམ་པ་ལ་གཉིས་ཏེ། ཞི་གནས་དང་། ལྷག་མཐོང་སྒོམ་ཚུལ་ལོ། །དང་པོ་ལ། མདོར་བསྟན་ནི། དེ་ལྟར་སྣོད་དུ་གྱུར་པ་དེ་ཇི་ལྟར་སྒོམ་པ་ལ་འཇུག་ཅེ་ན། དེ་ལ་འཇུག་པ་ན་ཐོག་མར་མི་སྡུག་པ་སྒོམ་པ་དང་། དབུགས་

**༼༤༡༥༽**

རྔུབ་པ་དང་། འབྱུང་བ། དྲན་པ་སྒོམ་པ་ཡི་སེམས་བཏུལ་ནས་ཏེ། འདོད་ཆགས་དང་རྣམ་རྟོག་ཤས་ཆེ་བ་རྣམས་སོ། །རྒྱས་བཤད་ལ། འདོད་ཆགས་ལྷག་པ་མི་སྡུག་པ་སྒོམ་པ་དང་། རྣམ་རྟོག་ལྷག་པས་དབུགས་དབྱུང་རྔུབ་སྒོམ་པ་གཉིས་ལས། དང་པོ་མི་སྡུག་པ་བསྒོམ་པ་ནི། འདོད་ཆགས་བཞི་ལས་ཁ་དོག་ལ་ཆགས་པའི་གཉེན་པོར་རྣམ་པར་སྔོས་པ། རྣགས་པ། བམ་པ། དམར་བ། ཚིག་པ་སྟེ་ལྔ་དང་། དབྱིབས་ལ་ཆགས་པ་ལ་ཟོས་པ་དང་། འཐོར་བ་དག་དང་། རེག་བྱ་ལ་ཆགས་པ་ལ་འབུས་བཤིག་པ་དང་། རྒྱུས་པས་སྦྲེལ་བའི་ཀེང་རུས་དང་། རྙེད་བསྐུར་ལ་ཆགས་པ་ལ་ཤི་རོ་གཡོ་བ་མེད་པ་ལ་དམིགས་ནས་སྒོམ་ལ། ཀེང་རུས་སྒོམ་པ་ནི་ཆགས་ཅན་ཐམས་ཅད་ལ་ཤིས་ཏེ། དེ་ལ་ཆགས་པ་བཞི་ཅར་གྱི་གནས་མེད་པས་སོ། །དེ་ལྟར་མི་སྡུག་པ་སྒོམ་པའི་རྣལ་འབྱོར་པ་གསུམ་ལས་དང་པོར་རང་གི་རྐང་པའི་མཐེ་བོང་ངམ། དཔྲལ་བའི་

**༼༤༡༦༽**

དབྱེས་སོགས་གང་དགའ་བར་ཤ་མྱགས་ཤིང་ཟགས་པས་རུས་པར་གྱུར་པ་རིམ་གྱིས་རང་ལུས་ཀུན་དང་། རྒྱ་མཚོའི་བར་གྱི་ས་གཞི་ཀེང་རུས་ཀྱི་གང་བར་མོས་པས། སྤྲོ་ཞིང་སྡུད་པ་ན། རང་གི་ལུས་ཙམ་ཀེང་རུས་སུ་སྒོམ་པ་ལས། དང་པོ་སའི་དང་། གཞན་དེ་དང་འདྲ་ལ་སྡུད་པ་ན། རྐང་རུས་བོར་ནས་ལྷག་མ་རུས་པར་མོས་པ་སོགས་དང་། ཐོད་པ་ཕྱེད་ཀྱི་བར་རིམ་གྱིས་གཏང་སྟེ། བོར་ན་ཐོད་པ་ཕྱེད་ཀྱི་བར་ཡིད་ལ་བྱེད་པ་ནི་སྦྱང་བ་བྱས་པའི་རྣལ་འབྱོར་པར་བཤད་ལ། དེ་ཐོད་ཕྱེད་ཀྱང་བོར་ནས་སྨིན་མ་གཉིས་ཀྱི་བར་དུ་སེམས་འཛིན་པ་ཡིད་ལ་བྱེད་པ་རྫོགས་པའི་རྣལ་འབྱོར་པ་ཡིན་ནོ། །ཞེས་གྲག་གོ །མི་སྡུག་པ་འདིའི་ངོ་བོ་ནི་ཅི། ས་ནི་དུ། དམིགས་པ་ནི་ཅི། གང་དུ་སྐྱེད་ཅེ་ན། ངོ་བོ་མ་ཆགས་པའི་དགེ་བ་སྟེ། ས་ནི་བསམ་གཏན་བཞི་དང་། དེའི་ཉེར་ལྡོག་བཞི་དང་། ཁྱད་པར་ཅན་དང་། འདོད་ཁམས་ཏེ་བཅུའོ། །དམིགས་པ་འདོད་པའི་སྣང་བ་དང་།

**༼༤༡༧༽**

ཁ་དོག་དང་། དབྱིབས་དང་། རྟེན་ནི་གླིང་གསུམ་གྱི་མི་ཁོ་ནས་སྐྱེད་དོ། །དབུགས་དབྱུང་རྔུབ་སྒོམ་པ་ལ་གཉིས་ཏེ། ཐུན་མོང་དུ་བསྟན། ཁྱད་པར་དུ་བཤད་པའོ། །དང་པོ་ནི་དབུགས་རྔུབ་པ་ནང་དུ་འཇུག་པ་དང་། འབྱུང་བ་ཕྱིར་འབྱིན་པ་དྲན་པ་ནི། ངོ་བོ་ཤེས་རབ་སྟེ། འོན་ཀྱང་དྲན་པའི་སྟོབས་སྐྱེད་པས་འཇུག་པས་དྲན་པ་ཞེས་སྨོས་སོ། །ས་ནི་ཉེར་ལྡོག་དང་པོ་གསུམ་དང་། བསམ་གཏན་ཁྱད་པར་ཅན་དང་། འདོད་པ་དང་ལྔ་ན་སྟེ། བཏང་སྙོམས་དང་། ལྷན་གྱི་རྣམ་རྟོག་དང་མཐུན་པའི་བདེ་སྡུག་དང་མི་ལྡན་པས་སོ། །བཞི་པའི་ཉེར་ལྡོག་ལ་མི་རྟེན་ཏེ། དབུགས་ཀྱི་ས་མིན་པས་སོ། །དངོས་གཞི་ན་བཏང་སྙོམས་ཡོད་པའི་ལུགས་ལ། དང་པོ་གསུམ་གྱི་དངོས་གཞི་དང་ས་བརྒྱད་པའོ། །སྤྱོད་ཡུལ་ནི་རླུང་དང་། རྟེན་ནི་འདོད་པའི་ལྷ་མིའི་རྟེན་ཅན་ཆོས་འདི་པ་ཁོ་ན་སྟེ། ལུང་མེད་ཅིང་། བདག་ཉིད་ཀྱིས་ཆོས་ཟབ་མོ་མི་རྟོགས་པའི་ཕྱིར་ཕྱི་པའི་

**༼༤༡༨༽**

མིན་ནོ། །ཁྱད་པར་དུ་བཤད་པ་ནི་བགྲང་བ་དང་། སོགས་པས་རྗེས་འགྲོ་དང་། འཇོག་པ་དང་། རྟོག་པ་དང་། སྒྱུར་བ་དང་། ཡོངས་དག་སྟེ་རྣམ་པ་དྲུག་གོ །དང་པོ་ནི་མང་ན་གཡེང་ཞིང་ཉུང་ན་ཞུམ་པར་འགྱུར་བས། འབྱུང་རྔུབ་དག་གཅིག་ནས་བཅུའི་བར། ཁོ་ནར་བགྲང་ལ། དེའང་གཉིས་ལ་གཅིག་ཏུ་འཛིན་ན་མ་ཚང་བ་དང་། གཅིག་ལ་གཉིས་སུ་འཛིན་ན་ལྷག་པ་དང་། རྔུབ་པ་ལ་འབྱུང་བའམ། འབྱུང་བ་ལ་རྔུབ་པར་འཛིན་ན། འཆོལ་བར་བགྲང་བ་སྟེ། སྐྱོན་དེ་གསུམ་སྤང་ཞིང་བར་དུ་གཡེངས་ན་གཞི་ནས་སླང་སྟེ། ཏིང་ངེ་འཛིན་ཐོབ་ཀྱི་བར་དུ་བྱའོ། །ཉན་པར་ནི། རེ་རེ་ནས་དང་། ཟུང་དུ་དང་། རྗེས་སུ་མཐུན་པར་དང་། གོང་ནས་གོང་དུ་སྐྱེད་དེ། བགྲང་བ་སོགས་དུ་མ་བཤད་དོ། །གཉིས་པ་ནི་རླུང་འདི་རྣམས་ཐག་ཇི་སྲིད་དུ་འབྱུང་འཇུག་ལུས་ཀུན་ལ་ཁྱབ་པའམ་འགའ་ཞིག་དུ་རྒྱུ་ཞེས་དང་། འཇུག་པ་ན། མགྲིན། སྙིང་། ལྟེ་བ། རྐེད་པ། བརླ། བྱིན་པ། རྐང་པ་

**༼༤༡༩༽**

གཉིས་ཀྱི་བར་དུ་རྗེས་སུ་འགྲོ་ལ། འབྱུང་བ་ན་མཐོ་གང་དང་། འདོམ་གང་གི་བར་དུའོ། །ཞེས་རྟོག་གོ །གསུམ་པ། རླུང་ནོར་བུའི་ཐག་པ་ལྟར། སྣ་རྩེ་ནས་རྐང་པའི་མཐེ་བོའི་བར་དུ་གནས་པར་ལྟ་ཞིང་། ཅི་འདི་རྣམས་ཕན་པར་བྱེད་པའམ། གནོད་པ་བྱེད་པའམ། གྲང་ངམ། གྲོ་ཞེས་རྟོག་པའོ། །བཞི་པ་འདི་རླུང་འབའ་ཞིག་གིས་མིན་གྱི། འབྱུང་བ་དང་། འབྱུང་འགྱུར་གྱི་གཟུགས་དང་། དེ་དག་ལ་རྟེན་པའི་སེམས་དང་སེམས་འབྱུང་ཡང་ཡོད་དོ། །ཞེས་ཕུང་པོ་ལྔ་ལ་རྟོག་པའོ། །ལྔ་པ་རླུང་ལ་དམིགས་པའི་བློ་སྒྱུར་ཏེ། ཆོས་མཆོག་གི་བར་དུ་གོང་ནས་གོང་དུ་དགེ་བ་སྤྱད་པའོ། །དྲུག་པ། མཐོང་སྒོམ་ལམ་ལ་འཇུག་པའོ། །འདིར་དབུགས་རྔུབ་པ་དང་། འབྱུང་བ་ནི། ལུས་ཀྱི་ཕྱོགས་གཅིག་ཡིན་པས་ས་གང་ལས་ལུས་ཡིན་པ་དེའི་ས་སྟེ། ལུས་ཀྱང་སྦུབས་ཡོད་པའོ། །འགྲོ་བའི་རྒྱུད་ཀྱིས་བསྡུས་པས་སེམས་

**༼༤༢༠༽**

ཅན་དུ་སྟོན་པ་དང་། དབང་པོ་དང་། ཚོགས་པ་ཐ་དད་པས་མ་ཟིན་པ་དང་། རྒྱུ་མཐུན་ལས་བྱུང་གི་རྒྱས་པ་དང་། རྣམ་སྨིན་ལས་མ་བྱུང་སྟེ། ལུས་རྒྱས་པས་འགྲིབ་ཅིང་ཆད་ནས་ཉིང་མཚམས་སྦྱོར་བས་སོ། །དེ་ཡང་རང་ས་དང་གོང་སའི་སེམས་ཀྱིས་རྟོགས་ཀྱི། འོག་སའི་ཡིད་སྤྱོད་ལམ་པའམ། སྤྲུལ་སེམས་ཀྱིས་གོང་མའི་འབྱུང་འཇུག་དེ་གཉིས་མི་རྟོགས་སོ། །ལྷག་མཐོང་སྒོམ་ཚུལ་ལ། ཚོགས་ལམ་སྒོམ་ཚུལ་ནི། དེ་ལྟར་འཇུག་པའི་སྒོ་གཉིས་ཀྱིས་ཞི་གནས་གྲུབ་སར་གྱུར་པ་ཡིས་ལྷག་མཐོང་གི་ལམ་དྲན་པ་ཉེར་བཞག་བསྒོམ་པར་བྱའོ། །ཅི་ལྟར་བྱ་ཞེ་ན། ལུས་གཟུགས་ཀྱི་ཕུང་པོ་དང་། ཚོར་བའི་ཕུང་པོ་དང་། སེམས་རྣམ་ཤེས་ཀྱི་ཕུང་པོ་དང་། ཆོས་དེ་གསུམ་ལས་གཞན་པའི་འདུ་བྱས་འདུས་མ་བྱས་ཐམས་ཅད་དེ། དེ་རྣམས་ལ་དམིགས་ནས་འབྱུང་བ་འབྱུང་འགྱུར་དང་། མྱོང་བ་དང་། དམིགས་བྱེད་དང་། དེ་གསུམ་ལས་

**༼༤༢༡༽**

གཞན་པའི་རང་གི་ངོ་བོ་རང་གི་མཚན་ཉིད་དང་། འདུས་བྱས་མི་རྟག ཟག་བཅས་སྡུག་བསྔལ། ཆོས་ཐམས་ཅད་སྟོང་པ་དང་། བདག་མེད་པ་སྤྱིའི་མཚན་ཉིད་གཉིས་སུ་ཡོངས་སུ་བཏགས་པས་བསྒོམ་པར་བྱའོ། །མདོར། ལུས་ལ་ལུས་ཀྱི་རྗེས་སུ་ལྟ། ཞེས་པས་ཤེས་རབ་སྟེ། དེ་ཡང་ཐོས་པ་དང་སོགས་པས་བསམས་པ་དང་། སྒོམ་པ་ལས་བྱུང་བ་ཡིན་གྱི། སྐྱེས་ཐོབ་ནི་མིན་ལ། འོན་ཀྱང་དྲན་པ་ཞེས་སྨོས་པ་ནི། དྲན་པ་ཤས་ཆེ་བས་དེའི་སྟོབས་སྐྱེད་ལས་འཇུག་པས་སོ། །སློབ་དཔོན་ནི། འདིས་དྲན་པ་ཉེ་བར་འཇོག་པས་ཞེས་བྱེད་སྒྲུབ་པ་ཡིན་པར་བཞེད་དོ། །གཞན་དེ་དང་ལྷན་ཅིག་འབྱུང་བ་ཚོར་བ་སོགས་ནི། འབྲེལ་པ་དང་། དེ་དག་གི་ཡུལ་ནི། དམིགས་པ་ལས་དྲན་པ་ཉེ་བར་བཞག་པའོ། །གོ་རིམ་ནི། ཇི་ལྟར་སྐྱེ་བའི་རིམ་པ་བཞིན་ཏེ། ཡུལ་སྔ་མ་སྔ་མ་རགས་པས་སྔར་མཐོང་

**༼༤༢༢༽**

བས་སོ། །གསུམ་པ་ནི། ལུས་གཙང་བ་དང་། ཚོར་བ་བདེ་བ་དང་། སེམས་རྟག་པ་དང་། ཆོས་བདག་དུ་ཕྱིན་ཅི་ལོག་གི་རྟོག་པ་བཞིའི་གཉེན་པོར་དྲན་པ་ཉེར་བཞག་བཞི་གོ་རིམ་བཞིན་དུ་བསྟན་ཏེ། མི་མང་མི་ཉུང་ངོ་། །དེ་བཞི་ལས་དང་པོ་གསུམ་ནི་མ་འདྲེས་པ་ལ་དམིགས་པ་སྟེ། བཞི་པ་ནི། ཆོས་ཁོ་ན་ལ་ལྟ་ན་མ་འདྲེས་པ་ལ་དམིགས་པ་དང་། ལུས་སོགས་གཉིས་སམ་གསུམ་མམ། བཞི་པོ་སྤྱི་ལ་ལྟ་ན། འདྲེས་པ་ལ་དམིགས་པའོ། །གཉིས་པ་ནི། ལུས་སོགས་ལ་དམིགས་པའི་དྲན་པ་ཉེར་བཞག་གོམ་པར་བྱས་ནས། དེ་ནི་ཆོས་དྲན་པ་ཉེ་བར་བཞག་པ་ལུས་སོགས་ཀུན་འདྲེས་པ་སྤྱི་ལ་དམིགས་པ་ལ་གནས་ཏེ། ལུས་སོགས་དེ་རྣམས་མི་རྟག་པ་དང་། སྡུག་བསྔལ་བ་དང་། སྟོང་པ་དང་། བདག་མེད་པ་བཞིར་ལྟའོ། །སྦྱོར་ལམ་སྒོམ་པ་སྐྱེ་ཚུལ་ནི། ཆོས་དྲན་པ་ཉེར་བཞག་དེ་ལྟར་གོམ་པ་དེ་ལས་རིམ་གྱིས་དྲོ་བར་འགྱུར་

**༼༤༢༣༽**

བ་འབྱུང་སྟེ། ཉོན་མོངས་པའི་བུད་ཤིང་སྲེག་བྱེད་ཀྱི་ཟག་མེད་ཀྱི་མེའི་སྔ་ལྟས་ཡིན་པས་དེ་སྐད་དོ། །དྲོ་བ་དེ་ནི་རྒྱུན་ཆགས་པས་བདེན་བཞིའི་སྤྱོད་ཡུལ་ཅན་ཏེ། རྣམ་པ་མི་རྟག་སོགས་བཅུ་དྲུག་དུ་ལྟས་ཏེ། འོག་ཏུ་བཤད་དོ། །དྲོ་བ་ཆུང་འབྲིང་ཆེན་པོའི་རིམ་གྱིས་འཕེལ་བ་ལས་རྩེ་མོ་སྐྱེས་ཏེ། དགེ་བའི་རྩ་བ་གཡོ་བའམ། ཉམས་སྲིད་པའི་རབ་མཐའ་པ་ཡིན་པས་དེ་སྐད་དོ། །རྩེ་མོ་དེ་ཡང་། དམིགས་རྣམ་དྲོད་དེ་དང་འདྲ་ལ། ཁྱད་པར་ནི་ཆོས་མཆོག་དུ་གྱུར་པས་མིང་གཞན་དུ་བཏགས་སོ། །དྲོད་རྩེ་གཉིས་ཀ་ཆོས་དྲན་པ་ཉེར་བཞག་གྱིས་དང་པོར་བདེན་པའི་རྣམ་པ་གཏོད་དེ། འགོད་ཅིང་འཇུག་པར་བྱེད་ལ། ཉེར་བཞག་གཞན་གསུམ་གྱིས་ཀྱང་འཕེལ་བར་ཏེ། གོམ་པས་བྱང་བར་བྱེད་དོ། །རྩེ་མོ་དེ་ཆུང་འབྲིང་ཆེན་པོའི་རིམ་གྱིས་འཕེལ་བ་ལས་བཟོད་པ་སྐྱེས་ཏེ། ཡོངས་སུ་མི་ཉམས་པའི་སྒོ་ནས་བདེན་པ་ལ་ཆེར་བཟོད་པས་

**༼༤༢༤༽**

དེ་སྐད་དོ། །དྲོད་རྩེར་ནི། ཆུང་འབྲིང་དུ་བཟོད་དེ། ཉམས་སྲིད་པས་སོ། །དེ་ལ་གསུམ་ལས། ཆུང་འབྲིང་རྣམ་པ་གཉིས་ནི། དམིགས་རྣམ་དང་རྣམ་པ་གཏོད་ཚུལ་རྩེ་མོ་དེ་བཞིན་ལ། ཁྱད་པར་ནི་གསུམ་ཅར་ཆོས་དྲན་པ་ཉེར་བཞག་གིས་འཕེལ་བར་བྱེད་ཀྱི། གཞན་གྱི་ནི་མིན་ཏེ། ཆོས་མཆོག་དང་ཉེ་བས་སོ། །བཟོད་པ་ཆེན་པོ་ནི། འདོད་པར་རྟོགས་པའི་སྡུག་བསྔལ་གྱི་ཡུལ་ཅན་ཡིན་ལ། དྲོད་སོགས་ནི་ཁམས་གསུམ་པའི་སྡུག་བསྔལ་སོགས་ལ་དམིགས་སོ། །བཟོད་ཆེན་ནི་རྒྱུན་མེད་ཀྱི་སྐད་ཅིག་ཁོ་ནའོ། །བཟོད་ཆེན་དེ་བཞིན་དུ་ཆོས་མཆོག་ཀྱང་། འདོད་པའི་སྡུག་བསྔལ་ལ་དམིགས་པ་དང་། སྐད་ཅིག་གཅིག་སྟེ། འཇིག་རྟེན་པའང་ཡིན་ལ། དེ་ཀུན་གྱི་ཆོས་ཀྱི་མཆོག་ཀྱང་ཡིན་པས། འཇིག་རྟེན་ཆོས་མཆོག་ཀྱང་ཡིན་པས། འཇིག་རྟེན་ཆོས་མཆོག་སྟེ། བསྐལ་མཉམ་གྱི་རྒྱུ་མེད་པར་རྩལ་གྱིས་འཕགས་པའི་ལམ་འདྲེན་པས་སོ། །དྲོད་སོགས་

**༼༤༢༥༽**

ཐམས་ཅད་དྲན་པ་ཉེར་བཞག་གི་རང་བཞིན་ཡིན་པས། གཙོ་བོ་ཤེས་རབ་སྟེ། བསམ་གཏན་གྱི་སྡོམ་པ་སོགས་གཟུགས་ཕུང་ཡང་ཡོད་པས་འཁོར་དང་བཅས་ན་ཕུང་པོ་ལྔའོ། །འོན་ཀྱང་ཐོབ་པ་ནི། དྲོད་སོགས་སུ་མ་གཏོགས་ཏེ། ས་མ་བོར་བར་དུ་འཕགས་པ་ལ་དེ་མངོན་དུ་གྱུར་པས་དྲོད་སོགས་ཀྱང་མངོན་དུ་འགྱུར་དུ་འོང་བས་སོ། །ཚུལ་དེ་ལྟར་ན། ངེས་འབྱེད་ཆ་མཐུན་རྣམ་པ་བཞིའོ། །དེ་ལ་ངེས་འབྱེད་ནི་མཐོང་ལམ་སྟེ། དེས་ཐེ་ཚོམ་སྤོང་ཞིང་བདེན་བཞི་བསྟན་ལ་ཕབ་ནས། རྣམ་པར་འབྱེད་པས་སོ། །དེའི་ཆ་ནི་ཕྱོགས་གཅིག་སྟེ། མཐུན་པ་ནི་དེ་ལ་ཕན་པའོ། །ཡང་མཐའ་གཅིག་དུ་ངེས་པས་ངེས་འབྱེད་ཅེས་སྦྱོར་ལམ་དུ་བཤད་པའང་ཡོད་དོ། །ཁྱད་པར་ལ་ངོ་བོ་ནི། དེ་བཞི་ཅར་སྒོམ་བྱུང་སྟེ། ཐོས་བསམ་ལས་བྱུང་བ་ནི་མིན་ནོ། །འདི་ནི་དེ་བཞི་བདེན་པའི་ཡུལ་ཅན་གྱི་མཉམ་བཞག་ཉིད་ཀྱི་དབང་དུ་བྱས་ཀྱི། སྤྱིར་སྦྱོར་ལམ་

**༼༤༢༦༽**

ན་ཐོས་བསམ་སོགས་སྒོམ་བྱུང་མིན་པའི་དགེ་བ་དུ་མ་ཡོད་པའང་སྦྱོར་ལམ་ལས་མི་འདའ་སྟེ། ཐར་ལམ་ནི་ཡིན་ལ། ལམ་གཞན་མིན་པས་སོ། །ས་ནི་མི་ལྕོག་མེད་དང་། བསམ་གཏན་ཁྱད་པར་ཅན་དང་། བསམ་གཏན་བཞིའི་དངོས་གཞི་སྟེ། ས་དྲུག་པ་ཁོ་ན་སྟེ། འདོད་པ་ཉམས་པར་མ་བཞག་ཅིང་། ཉེར་ལྡོགས་གོང་མ་གསུམ་བདེན་པའི་རྣམ་པ་ཅན་མི་སྲིད་ལ་གཟུགས་མེད་འདོད་པ་ལ་མི་དམིགས་པས་སོ། །བཙུན་པ་དབྱངས་སྒྲོགས་ལྟར་ན། དྲོད་རྩེ་གཉིས་འོག་འདོད་པ་ནའང་ཡོད་པས་ས་བདུན་པའོ། །རྟེན་ནི་དེ་བཞི་ཅར་ཡང་འདོད་པའི་རྟེན་ཅན་ཉིད་དེ་དང་པོ་གསུམ་གསར་དུ་གླིང་གསུམ་གྱི་མི་ཁོ་ནས་སྐྱེད་ཅིང་། སྐྱེས་ཟིན་ལྷར་ཡང་མངོན་དུ་བྱེད་ལ། བཞི་པ་ནི། འདོད་ལྷར་ཡང་གསར་དུ་སྐྱེད་དོ། །ཐོབ་གཏོང་ནི་དང་པོ་གསུམ་སྐྱེས་པ་དང་། བུད་མེད་གཉིས་ཀའི་རྟེན་ཅན་ཐོབ་སྟེ། ཕན་ཚུན་དུ་ཚེ་འདིར་མཚན་གྱུར་པའམ། ཚེ་གཞན་དུ་

**༼༤༢༧༽**

མཚན་ལུས་བླངས་པས་སོ། །ཆོས་མཆོག་ནི་བུད་མེད་ཀྱི་སྐྱེད་ན། སྐྱེས་པས་དང་གཉིས་ཀའི་རྟེན་ཅན་དང་། སྐྱེས་པས་སྐྱེད་ན་སྐྱེས་པ་ཁོ་ནའི་རྟེན་ཅན་གྱི་ཐོབ་པ་འབྱུང་བར་འགྱུར་ཏེ། དེ་ཐོབ་ནས་བུད་མེད་ནི་སྐྱེས་པར་འགྱུར་སྲིད་ཅིང་། སྐྱེས་པ་ནི་བུད་མེད་དུ་འགྱུར་མི་སྲིད་དེ། དེ་མ་ཐག་མཐོང་ལམ་སྐྱེ་ལ་འཕགས་པ་བུད་མེད་དུ་མི་སྐྱེ་བ་ནི་གྲུབ་པའི་མཐའ་ཡིན་པས་སོ། །དེ་བཞི་ཇི་ལྟར་སྟོང་ཞེས་ན། འཕགས་པས་དེ་རྣམས་གང་དུ་སྐྱེད་པའི་ས་དེ་བོར་ཏེ། འཕོས་པས་སྟོང་གི་གཞན་དུ་ནི་མིན་ལ། འཕགས་མིན་སོ་སྐྱེ་ནི་ས་འཕོ་རུང་མི་འཕོ་རུང་འཆི་སྟེ། རིས་མཐུན་གཏང་བ་ཉིད་ཀྱིས་གཏོང་ངོ་། །དེར་མ་ཟད་སོ་སྐྱེའི་དང་པོ་གཉིས་ནི། ཡོངས་སུ་ཉམས་པས་ཀྱང་གཏོང་ལ། བཟོད་མཆོག་ལས་ནི། སོ་སྐྱེའང་ཡོངས་སུ་ཉམས་པ་མེད་དོ། །གང་བསམ་གཏན་གྱི་དངོས་གཞིས་དྲོད་

**༼༤༢༨༽**

སོགས་སྐྱེད་པ་ནི། ཚེ་དེ་ཉིད་ལ་བདེན་པ་ངེས་པར་མཐོང་སྟེ། ཡིད་འབྱུང་བ་ཤས་ཆེ་བས་སོ། །རྣམ་པར་ཉམས་པས་ཡང་ཐོབ་ན་སོ་ཐར་བཞིན་སྔོན་མེད་པ་ཁོ་ན་ཐོབ་ཀྱི། སྔོན་བཏང་བ་ནི་མི་ཐོབ་སྟེ། མ་དྲིས་པ་དང་འབད་དེ་སྒྲུབ་དགོས་པས་སོ། །རྣམ་ཉམས་ཡོངས་ཉམས་འདི་དག་གི་ངོ་བོ་ཅི་ཞེ་ན། ཉམས་པ་དེ་གཉིས་ཀྱི་ངོ་བོ་ནི་མི་ལྡན་པ་སྟེ། ཐོབ་པ་གཏང་ནས་མ་ཐོབ་པ་སྐྱེས་པས་སོ། །དེ་ལ་ཡོངས་ཉམས་ནི་ཉེས་པས་བྱས་པ་ཁོ་ན་ཡིན་ལ། རྣམ་ཉམས་ནི་ཐོབ་པ་གཏང་བ་ཐམས་ཅད་དེ། དེ་ལ་མཐོང་ལམ་ཐོབ་ན་སོ་སྐྱེ་ཉམས་པ་ལྟ་བུའོ། །ཡོན་ཏན་གྱི་བྱས་པ་དང་། ལོག་ལྟས་དགེ་རྩ་རྣམ་པར་ཉམས་པ་ལྟ་བུ་ཉེས་པས་བྱས་པ་གཉིས་སོ། །ཡོན་ཏན་ནི་རྩེ་མོ་ཐོབ་པ་ནི་མཚམས་མེད་བྱེད་སྲིད་ཀྱང་། དགེ་བའི་རྩ་བ་ཀུན་དུ་མི་འཆད་ལ། བཟོད་པ་ཐོབ་པ་ནི། རྣམ་པར་ཉམས་ཀྱང་ངན་སོང་དུ་ཡང་མི་

**༼༤༢༩༽**

འགྲོ་སྟེ། དེར་འགྲོ་བའི་ལས་ཉོན་ཐག་སྲིངས་པས་སོ། །གཞན་ཡང་ཉེས་པ་དུ་མ་ལས་གྲོལ་བར་བཤད་དོ། །རིགས་ནི་ཉན་ཐོས་སོགས་ཀྱི་རིགས་ཐ་དད་པས་སྦྱོར་ལམ་རྣམས་རིགས་གསུམ་ཡིན་ཏེ། དྲོད་རྩེ་གཉིས་ཀྱི་སློབ་མ་ཉན་ཐོས་ཀྱི་རིགས་ལས་ཟློག་ནས་སངས་རྒྱས་སུ་འགྱུར་བ་སྲིད་ལ། བཟོད་པ་ཐོབ་ནས་ནི་མིན་ཏེ། དེ་ངན་འགྲོར་མི་འགྲོ་ལ་བྱང་སེམས་ནི་བསམ་བཞིན་དུ་འགྲོ་བས་སོ། །སངས་རྒྱས་ལས་གཞན་རང་རྒྱལ་དུ་ནི་བཟོད་པ་དང་། གསུམ་ཐོབ་པ་ཡང་ཉན་ཐོས་ཀྱི་རིགས་ལས་ཟློག་ནས་འཇུག་གོ །སྟོན་པ་སངས་རྒྱས་དང་རང་རྒྱལ་བསེ་རུ་ནི་སྦྱོར་ལམ་ཐོབ་ནས་རིགས་ཟློག་མི་ནུས་ཏེ། མི་སྡུག་པའམ་དྲོད་ནས་བྱང་ཆུབ་ཀྱི་བར་ཏིང་ངེ་འཛིན་མི་གཡོ་བ་དང་། བསལ་བས་བསམ་གཏན་གྱི་ཡ་མཐའ་བཞི་པ་ཁོ་ན་ལ་རྟེན་ཏེ་གདན་གཅིག་ལ་ཀུན་སྐྱེད་པར་བྱེད་པས་སོ། །རང་རྒྱལ་ཚོགས་སྤྱོད་པ་ནི་དྲོད་རྩེར་ཟློག་ནུས་ཅེས་དམིགས་ཀྱིས་བཀར་བས་བཟོད་པ་ནས་མི་ནུས་སོ། །དེས་ན་འདི་ནི་སྦྱོར་ལམ་དུ་ཉན་རང་བྱང་

**༼༤༣༠༽**

སེམས་གསུམ་རིགས་ངེས་པའི་རིགས་ཀྱི་ས་མཚམས་ཡིན་ནོ། །སྔོན་འགྲོ་ནི་ཅི་ཚེ་དང་པོ་ཁོ་ན་ལ་སྦྱོར་བ་བྱས་ཏེ། སྦྱོར་ལམ་སྐྱེད་དམ་ཞེ་ན། དེ་ལྟ་མེད་ཀྱི་སྦྱོར་ལམ་དེའི་སྔོན་དུ་ཐར་པ་ཆ་མཐུན་སྐྱེད་དགོས་སོ། །ཐམས་ཅད་ལས་ཤིན་དུ་མྱུར་བ་ནི་སྲིད་པ་གསུམ་གྱིས་ཐར་ཏེ། ས་བོན་འདེབས་པ་དང་མྱུ་གུ་སྐྱེ་བ་དང་། འབྲས་བུ་སྨིན་པ་ལྟར་ཚེ་དང་པོ་ལ་ཚོགས་ལམ་དང་། གཉིས་པ་ལ་སྦྱོར་ལམ་དང་། གསུམ་པ་ལ་འཕགས་ལམ་སྐྱེད་དོ། །རྒྱལ་པོ་སྲས་སུ་ཚེ་སྔ་མ་ལ་ཚོགས་བསག་པ་ནི། ཚེ་གཉིས་པ་ལ་སྦྱོར་ལམ་དང་། འཕགས་ལམ་གཉི་ཀ་སྐྱེད་པར་བཤད་དོ། །ཁྱིམ་བདག་དཔལ་སྐྱེས་སོགས་དུ་མ་ལུང་དུ་གསུངས་པ་ལྟ་བུའོ། །ཚེ་དེ་དག་བར་མ་ཆད་དུ་འབྱུང་བར་མ་ངེས་ཏེ། དེའི་ཐར་པའི་ས་བོན་བསྐལ་པ་དུ་མས་མཆོད་པས་སོ། །དེའང་ཐོས་བསམ་ལས་འབྱུང་བ་ཡིན་གྱི། སྒོམ་བྱུང་མིན་ནོ། །ཞི་གནས་གྲུབ་ནས་ལྷག་མཐོང་སྒོམ་པའི་དྲན་པ་ཉེར་བཞག་སྒོམ་བྱུང་ཡང་ཡོད་པས།

**༼༤༣༡༽**

ཐོས་བསམ་ཤས་ཆེ་བ་ལ་དགོངས་པར་མངོན་ཏེ་སྤྱད་དོ། །ལས་དུ་ཡིན་ཞེ་ན། ཡིད་གཙོ་བོའི་སྒོ་གསུམ་གྱི་ལས་གསུམ་མོ། །ཐར་པ་ནི། ཐར་པ་དངོས་ཏེ། ཆ་ནི་ཕྱོགས་གཅིག་ཡིན་ལ། མཐུན་པ་ནི་ཕན་པ་སྟེ། ཐར་པའི་སྒྱུར་གྱུར་པའི་དགེ་བའོ། །སྦྱོར་ལམ་ཚོགས་ཀྱང་ཐར་པའི་རྒྱུར་མ་གྱུར་པའི་སྦྱིན་ཁྲིམས་སོགས་བསོད་ནམས་ཆ་མཐུན་ལས་ཁྱད་པར་དུ་བྱས་པའི་ཕྱིར་སྤྱི་མིང་དགོས་ལ་བཏགས་སོ། །དེའང་ཤེས་རབ་དང་སྐྱོ་བ་གཉིས་ཀ་ཡོད་པས་གླིང་གསུམ་གྱི་མིའི་ནང་ནས་འཕེན་གྱི། གཞན་ནས་ནི་མིན་ཏེ། དེ་གཉིས་ཅི་རིགས་སུ་མེད་པས་སོ། །ཐེག་ཆེན་དུ་ནི་ལྷ་དང་། ཀླུ་དང་། དམྱལ་བ་སོགས་ཀྱིས་སེམས་བསྐྱེད་པར་བཤད་དོ། །ས་གཞན་ནས་ཀྱང་འཕེན་ནོ། །བདེན་པ་མངོན་རྟོགས་ནི་འཇིག་རྟེན་པའི་ཆོས་མཆོག་ལས་ཆོས་ཤེས་ཀྱི་ཕྱིར་བཟོད་པ་ཟག་པ་མེད་པ་སྐྱེ་ལ། དེ་ཉིད་འདོད་པའི་སྡུག་བསྔལ་ལ་དམིགས་པ་སྟེ། དེ་སྐྱེས་ན་འཕགས་པ་ཞེས་

**༼༤༣༢༽**

བྱའོ། །དེ་ནས་ནི་དམིགས་པ་དེ་ཉིད་ལ་ཐེ་ཚོམ་དང་བྲལ་བའི་ཆོས་ཤེས་སྐྱེའོ། །འདོད་པའི་སྡུག་བསྔལ་ལ་དམིགས་ནས་བཟོད་ཤེས་གཉིས་སྐྱེ་བ་དེ་བཞིན་དུ། ཆོས་ཤེས་ལས་སྡུག་བསྔལ་ལྷག་མ་ཁམས་གོང་མ་གཉིས་ཀྱི་ལས་རྗེས་བཟོད་དང་། དེ་ལས་རྗེས་ཤེས་སྐྱེའོ། །བདེན་པ་གཞན་གསུམ་ལའང་དེ་བཞིན་དུ་བཟོད་ཤེས་བཞི་བཞི་རིམ་གྱིས་སྐྱེ་བས་དེ་ལྟར་ན་བདེན་པ་མངོན་རྟོགས་འདི་སེམས་ཀྱི་སྐད་ཅིག་བཅུ་དྲུག་གོ །དེ་ནི་མངོན་རྟོགས་རྣམ་པ་གསུམ་སྟེ། དགེ་སློང་དག་པ་མེད་པའི་ཤེས་རབ་ཀྱིས་མཐོང་བ་གང་ཡིན་པ་དེ་ནི་མཐོང་བའོ། །ཞེས་འབྱུང་བས། ཤེས་རབ་ཟག་མེད་ཀྱི་བདེན་པ་རྟོགས་པས་མཐོང་བ་མངོན་རྟོགས་དང་། དེ་དང་མཚུངས་ལྡན་རྣམས་ཀྱིས་ཀྱང་དམིགས་པ་མངོན་རྟོགས་དང་། སྡུག་བསྔལ་ཤེས། ཀུན་འབྱུང་སྤོང་། འགོག་པ་མངོན་དུ་བྱེད། ལམ་བསྒོམ་པའི་བྱ་བ་དང་ལྡན་པ། བྱ་བ་མངོན་རྟོགས་ཞེས་བྱའོ། །དེ་ལ་མཐོང་

**༼༤༣༣༽**

ལམ་ཕུང་པོ་ལྔ་པ་ཡིན་པ་ལས་གཙོ་བོ་ཤེས་རབ་དེ་གསུམ་ཅར་དང་། དེ་དང་མཚུངས་ལྡན་ཐ་མ་གཉིས་དང་། མཚུངས་ལྡན་མིན་པ་ཚུལ་ཁྲིམས་དང་། སྐྱེ་བ་སོགས་གསུམ་པ་ཁོ་ནའོ། །རྟོགས་ཚུལ་ནི་དཔེ་དང་བཅས་པའི་མདོ་གསུམ་དུ་བདེན་བཞི་རིམ་གྱིས་གཏོགས་པར་གསུངས་ཏེ། མགོན་མེད་ཟས་སྦྱིན་གྱིས་ཞུས་པར། ཁང་པ་རྩེགས་པའི་རྨང་དང་། གཙིགས་པ་དང་། ཆམ་སོགས་དང་། གཡོགས་མ་བཞི་དང་། དགེ་སློང་གཅིག་གིས་ཞུས་པར། བང་རིམ་བཞིའི་ཐེམ་སྐས་དང་། ཀུན་དགའ་བོས་ཞུས་པར། སྐས་གདང་བཞི་ལ་རིམ་གྱི་འཛེག་དགོས་པའི་དཔེའོ། །འདི་གསུམ་ཐེག་ཆེན་མཐོང་ལམ་གྱི་དཔེར་འདྲེན་པ་ནི་གྱི་ནའོ། །བདེན་པ་མངོན་རྟོགས་དེ་ནི། ཆོས་མཆོག་དང་ས་གཅིག་སྟེ། བསྡུ་བར་ཡང་བསམ་གཏན་ས་དྲུག་ལ་རྟེན་པར་བཤད་དོ། །དེ་ཡང་འབྲས་བུ་དང་པོ་གཉིས་ཀྱི་མི་ལྕོགས་

**༼༤༣༤༽**

མེད་དང་། ཕྱིར་མི་འོང་ཆགས་བྲལ་སྔོན་འགྲོའི་གཞན་ལྔ་པོ་ཅི་རིགས་པར་ཏེ། སྟོན་པ་དང་བསེ་རུ་ནི་བཞི་པ་ལ་རྟེན་པ་བཤད་ཟིན་ཏོ། །ཅིས་བདེན་པ་རེ་ལ་བཟོད་པ་དག་དང་ཤེས་པ་དག་ཡིན་ཞེ་ན་བཟོད་པ་དང་ཤེས་པ་དག་ནི། གོ་རིམ་བཞིན་དུ་ཉོན་མོངས་པའི་ཐོབ་པ་གཅོད་པ་ལ་བར་ཆད་བྱ་མི་ནུས་པས་བར་ཆད་མེད་ལམ་དག་དང་། ཉོས་མོངས་དང་བྲལ་བའི་ཐོབ་པ་དང་ལྷན་ཅིག་སྐྱེ་བས་རྣམ་གྲོལ་ལམ་དག་སྟེ། རྐུན་པོ་འབྱིན་པ་དང་། སྒོ་འཕར་གཅོད་པ་བཞིན་ནོ། །དེ་ཡང་བདེན་པ་རེ་ལ་འདོད་པའི་མཐོང་སྤང་དང་། གོང་མ་གཉིས་སྡོམ་པའི་མཐོང་སྤངས་རེ་སྟེ། གཉིས་གཉིས་ཡོད་པའི་དབང་གི་ཡིན་པས། སྐད་ཅིག་བཅུ་དྲུག་དུ་ངེས་སོ། །བསྡུ་བ་དང་དབུ་མ་ཕུང་པོ་ལྔ་པ་དང་། དགོངས་བརྒྱན་དང་འཇུག་པའི་ཊཱིཀྐ་སོགས་དུ་མར་ཡང་ཆོས་བཟོད་ཀྱིས་འདོད་པ་དང་། རྗེས་བཟོད་ཀྱིས་གོང་མའི་མཐོང་སྤང་སྤོང་ཚུལ་བཤད་ལ། ཀུན་ལས་བཏུས་སུ།

**༼༤༣༥༽**

ཆོས་བཟོད་བཞིས་ཁམས་གོང་གི་མཐོང་སྤང་བཞི་སྤོང་བ་པ་དང་། གཞན་དུ་ནི་སྐད་ཅིག་དང་པོ་ཉིད་ཀྱི་མཐོང་སྤང་ཀུན་སྤོང་བར་བཤད་དེ། མ་སྤྲོས་སོ། །ཅི་སེམས་བཅུ་དྲུག་པོ་ཐམས་ཅད་མཐོང་ལམ་ཡིན་ནམ་ཞེ་ན། མིན་ཏེ། བཅུ་དྲུག་པོ་དེ་ལ་སྐད་ཅིག་དང་པོ་བཅོ་ལྔ་ནི་བདེན་པ་མ་མཐོང་བ་མཐོང་བའི་ཕྱིར་མཐོང་ལམ་ཡིན་ལ། བཅུ་དྲུག་པ་ནི་མཐོང་བ་གོམ་པར་བྱེད་པས་སྒོམ་ལམ་མོ། །དེས་ལམ་ལ་རྗེས་བཟོད་མ་མཐོང་བ་མཐོང་ངོ་ཞེ་ན། སྐད་ཅིག་མ་མཐོང་བས་བདེན་པ་མ་མཐོང་བ་མིན་ཏེ། གཉག་མ་གཅིག་མ་རྔས་པ་ས་ཞིང་མ་རྔས་པ་མིན་པ་བཞིན་ནོ། །འོ་ན་ཤེས་པ་གཞན་བདུན་ཡང་མཐོང་ལམ་མིན་པར་འགྱུར་རོ། །ཞེ་ན་བདེན་པ་མཐོང་བ་ཀུན་མ་རྫོགས་པས། དེའི་བར་ན་གནས་པས་མཐོང་ལམ་དུ་མཐོང་ངོ་། །ཀུན་ལས་བཏུས་པ་ནི། བདེན་བཞི་རེ་རེ་ལ་རྣམ་པ་བཞི་བཞིར་སྔར་

**༼༤༣༦༽**

མ་མཐོང་བ་མཐོང་བའི་ཕྱིར་སྐད་ཅིག་བཅུ་དྲུག་པོ་ཀུན་མཐོང་ལམ་མོ། །ཆོས་བཟོད་བཞི་ཁོ་ནས་མཐོང་བ་མིན་ནམ་ཞེ་ན། རྗེས་ཤེས་མ་སྐྱེས་ཀྱི་བར་ལ་དེ་ཙམ་གྱིས་མཐོང་བ་མི་རྫོགས་ཤིང་དེ་སྐྱེས་ན། བདེན་པ་རྣམས་ན་ཤེས་པ་ཇི་སྙེད་པ་རྫོགས་ཏེ། དེ་ཕན་ཆད་བདེན་པ་མ་ཤེས་པ་ཤེས་པར་བྱ་བ་ཅུང་ཟད་ཀྱང་མེད་པས་སོ་ཞེས་བཞེད་དོ། །སྐད་ཅིག་གི་ཚད་ནི་དེར་བྱ་རྫོགས་སུ་བཤད་པ་བཞིན་ཡིན་གྱི། དུས་མཐའི་སྐད་ཅིག་ནི་བྱ་བྱེད་དང་བྲལ་ལོ། །གཉིས་པ་གང་ཟག་ལ་གསུམ་སྟེ། གང་ཟག་ཟུང་བཞིར་བཤད། རྣམ་གྲངས་བདུན་དུ་དབྱེ། རྫས་དྲུག་དུ་བསྡུ་བའོ། །དང་པོ་ལ་གཉིས་ཏེ། འབྲས་བུ་དང་པོ་གསུམ་ཡང་དག་ངེས་པར་འཇུག་ཚུལ་དང་། འབྲས་བུ་བཞི་རིམ་གྱིས་སའི་ཚུལ་ལོ། །དང་པོ་ལ་གསུམ་སྟེ། ཞུགས་པ་གསུམ། དེ་གསུམ་གྱི་འབྲས་གནས། དེ་གསུམ་གྱི་གནས་པ་ཙམ་ཕྱི་མའི་ཞུགས་པ་མིན་པའོ། །

**༼༤༣༧༽**

དང་པོ་ནི། དབང་པོ་རྟུལ་པོ་དང་། རྣོན་པོ་དག་མཐོང་ལམ་སྐད་ཅིག་བཅོ་ལྔ་པོ་དེ་རྣམས་སུ་རིམ་པས་དད་པའི་རྗེས་འབྲང་དང་། ཆོས་ཀྱི་རྗེས་འབྲངས་ཞེས་བྱས་ཏེ། སྔོན་གཞན་གྱི་དྲིང་གིས་དོན་གྱི་རྗེས་སུ་འབྲང་བ་དང་། སྔོན་བདག་ཉིད་ཁོ་ནས་མདོ་སོགས་ཆོས་ཀྱི་རྗེས་སུ་འབྲང་བས་སོ། །དེ་གཉིས་སྔོན་འཇིག་རྟེན་པའི་ལམ་གྱིས་སྒོམ་སྤང་ཡེ་མ་སྤངས་ན། འབྲས་བུ་བཞིའི་དང་པོ་རྒྱུན་ཞུགས་ལ་ཞུགས་པ་སྟེ། དེར་མཐོང་ལམ་གྱི་སྔོན་དུ་འདོད་པའི་སྒོམ་སྤང་དང་པོ་ལྔའི་བར་དུ་ཅི་རིགས་སུ་བཅོམ་པ་ཡན་ཆད་ཀྱང་དེ་ཡིན་ནོ། །གང་ཟག་དེ་གཉིས་ཀྱི་སྔོན་འདོད་པའི་སྒོམ་སྤང་དྲུག་པ་ནས་དགུ་པ་ཚུན་ཆད་དེ་བརྒྱད་པའི་བར་ཟད་པ་ཡིན་ན་ནི། དེ་གཉིས་འབྲས་བུ་གཉིས་པ་ཕྱིར་འོང་ལ་ཞུགས་པའོ། །དེ་གཉིས་སྔོན་དགུ་པ་སྤངས་པས་འདོད་པའམ་ཡང་ན་གོང་མ་ཅི་ཡང་མེད་པའི་བར་ལས་འདོད་ཆགས་དང་བྲལ་བ་ཞིག་ཡིན་ན། གསུམ་པ་ཕྱིར་མི་འོང་

**༼༤༣༨༽**

གི་འབྲས་བུ་ལ་ཞུགས་པའོ། །གོང་མ་པ་ནི་ཞུགས་པ་དེ་གསུམ་སྦྱོར་ལམ་སྟན་གཅིག་པ་ནས་འཛིན་པར་མངོན་ཏེ། རིམ་གྱིས་པའི་རྒྱུན་ཞུགས་ཞུགས་པ་དེ་ནས་བཟུང་བའི་རིགས་པས་སོ། །དེ་གསུམ་གྱི་འབྲས་གནས་ནི་གང་ཟག་དེ་གཉིས་གང་ཞིག་སྐད་ཅིག་བཅོ་ལྔ་པའི་ཚེ། འབྲས་བུ་དང་པོ་གསུམ་པོ་གང་ལ་ཞུགས་པ་ནི། སེམས་བཅུ་དྲུག་པ་ལ་དེའི་འབྲས་བུ་ལ་གནས་པ་སྟེ། རྒྱུན་ཞུགས་འབྲས་གནས་དང་ཕལ་ཆེར་ལ་ཆགས་བྲལ་གྱི་ཕྱིར་འོང་འབྲས་གནས་དང་། འདོད་པ་ལས་ཆགས་བྲལ་གྱིས་ཕྱིར་མི་འོང་འབྲས་གནས་ཅེས་པར་འགྱུར་རོ། །དགྲ་བཅོམ་ནི་མཐོང་ལམ་དུ་མི་ཐོབ་སྟེ། དེའི་ངོ་སྐལ་གྱི་སྤང་བྱ་སྲིད་རྩེའི་སྒོམ་སྤང་ནི། མཐོང་ལམ་གྱིས་སྤོང་བས་དང་། སྔོན་དུ་འཇིག་རྟེན་པའི་ལམ་གྱིས་ཀྱང་སྤང་མི་ནུས་པས་སོ། །འབྲས་བུ་ཐོབ་པ་དེའི་ཚེ། དབང་པོ་རྟུལ་རྣོ་དག་དད་པས་མོས་པ་དང་། མཐོང་བས་ཐོབ་པ་ཞེས་བྱ་སྟེ། དད་པ་ལྷག་པས་མོས་པ་དང་། ཤེས་རབ་ལྷག་

**༼༤༣༩༽**

པས་མཐོང་བས་ཕྱེ་བས་སོ། །རྣམ་པ་ལྔ་སྤངས་ཀྱང་སེམས་བཅུ་དྲུག་པ་ལ་གནས་པའི་ཕྱིར་འོང་ཞུགས་པར་མི་འགྱུར་བ་ཅི་ཞེ་ན། དེས་དེའི་ཚེ། རྒྱུན་ཞུགས་ཀྱི་འབྲས་བུ་ཙམ་ཐོབ་ཀྱི་འབྲས་བུའི་ཁྱད་པར་གྱི་ལམ་ཐོབ་པ་མེད་པ་དེའི་ཕྱིར། འབྲས་གནས་ཁྱད་པར་ཅན་དུ་བྱ་བའི་ཕྱིར་དུ་འབྲས་བུ་གཞན་ཐོབ་པར་བྱ་བ་ལ་མི་བརྩོན་པ་དེ་ནི། དེ་ལ་ཞུགས་པ་མིན་ལ། ཤུགས་ཀྱིས་འབྲས་བུ་ཕྱི་མ་ཐོབ་པའི་དོན་དུ་སྤང་བྱ་སྤོང་བ་ལ་བརྩོན་པ་ན་ཕྱི་མ་ལ་ཞུགས་པའོ། །དེ་བཞིན་དུ་འབྲས་བུ་གཞན་གཉིས་ལའང་སྦྱར་རོ། །དེས་ནི་འབྲས་བུ་འདི་གསུམ་ལའང་ཙམ་པོ་དང་། ཁྱད་པར་གཉིས་ཡོད་པ་བསྟན་ཏོ། །འདིའི་ཕྱིར་མི་འོང་ལ་ཆགས་བྲལ་སྔོན་འགྲོའི་མིང་དོན་གཉིས་ཀ་ཡོད་ཀྱི་གཞན་ལ་ནི་མེད་དོ། །འབྲས་བུ་བཞིའི་རིམ་གྱིས་སའི་ཚུལ་ལ་གཉིས་ཏེ། རྒྱུ་མཚན་དང་རྒྱུ་མཚན་ཅན་ནོ། །ས་དང་ས་འདོད་པ་ནས་སྲིད་རྩེའི་བར་ན་སྤང་བྱ་ཉེས་པ་རྣམས་ས་

**༼༤༤༠༽**

དགུ་རེ་ཡོད་ཅིང་། དེ་བཞིན་དུ་གཉེན་པོ་ཡོན་ཏན་རྣམས་ཀྱང་དགུ་རེ་ཡོད་དེ། ཅི་ལྟར་བྱས་པས་ཞེ་ན། རྩ་བའི་དབྱེ་བ་ཆུང་ངུ་དང་། འབྲིང་དང་ཆེན་པོ་རྣམས་ཀྱི་རེ་རེ་ལའང་ཆུང་ངུའི་ཆུང་ངུ་སོགས་གསུམ་ཐ་དད་པ་ཡོད་པའི་ཕྱིར་རོ། །དེ་ལ་ལམ་ཆུང་རིམ་གྱིས་སྤང་བྱ་ཆེ་རིམ་ནས་སྤོང་སྟེ། དང་པོར་ལམ་ཆེན་པོ་མི་སྲིད་པས་དང་། ལམ་ཆེན་པོ་སྐྱེས་པ་ལ་ཉོན་མོངས་ཆེན་པོ་མི་སྲིད་པས་ཏེ། སྣང་བས་མུན་པ་སེལ་བ་བཞིན་ནོ། །དེས་ན་འཕགས་ལམ་ཆུང་ངུས་ཀྱང་ཉོན་མོངས་ཆེན་པོ་རྩད་ནས་འབྱིན་པས། ཆོས་དཀར་པོ་རྣམས་སྟོབས་དང་ལྡན་གྱི་ནག་པོ་རྣམས་ནི་མིན་ཏེ། དུས་རིང་པོར་བསགས་པའི་ནད་སྨན་ཐུན་གཅིག་གིས་འབྱིན་པ་བཞིན་ནོ། །གཉིས་པ་ལ་བཞི་སྟེ། རྒྱུན་ཞུགས་ཕྱིར་འོང་ཕྱིར་མི་འོང་། དགྲ་བཅོམ་མོ། །དང་པོ་ལ་འབྲས་གནས་ཙམ་པོ་ནི་འབྲས་བུ་ལ་གནས་པ་སྒོམ་སྤང་གཅིག་ཀྱང་མ་ཟད་པ་ནི་རྒྱུན་ཞུགས་དེ་ལྟར་ཐོགས་ན་སྲིད་པ་ལན་བདུན་པ་སྟེ། དེ་ཕན་

**༼༤༤༡༽**

ཆད་མི་ལེན་པས་ན། དེ་ལྟར་ཐོགས་ན་ཞེས་རྒྱལ་པོ་སྲས་སོ། །འདི་ལ་མདོ་སྡེ་པ་ནི། བདུན་ཉིད་ལེན་ཅིང་། དེ་ཡང་མིའི་རྟེན་ལེན་ལ་བདེན་པ་མཐོང་བ་ན། ལྷར་ལན་གསུམ་དང་། མིར་ལན་གསུམ་ཁོ་ནས་ལྷའི་རྟེན་ལ་མྱ་ངན་ལས་འདའ་ལ། ལྷའི་རྟེན་ལ་བདེན་པ་མཐོང་བ་ཡང་། མིར་ལན་གསུམ་དང་། ལྷར་ལན་གསུམ་འཁོར་ནས་མིའི་རྟེན་ལ་འདའ་བར་འདོད་དོ། །བྱེ་བྲག་དུ་སྨྲ་བ་མི་དང་ལྷ་དང་། དེ་དག་གི་བར་དོ་བདུན་ཏེ་ཉེར་བརྒྱད་ལེན་ཡང་བདུན་ཚན་དུ་མཐུན་པས་དེ་སྐད་བརྗོད་དེ། གནས་བདུན་ལ་མཁས་པའི་དགེ་སློང་དང་། ཤིང་འདབ་མ་བདུན་པ་ལྟར་རོ། །གནས་བདུན་ནི། གཟུགས་དང་དེ་ཀུན་འབྱུང་བ་དང་། དེ་འགོག་པ་དང་། དེ་འགོག་པར་འགྲོ་བའི་ལམ་དང་། དེའི་རོ་མྱང་བ་དང་། ཉེས་དམིགས་དང་། ངེས་པར་འབྱུང་བ་རྣམས་ཡང་དག་པར་ཤེས་པ་སྟེ། དེ་བཞིན་དུ་རྣམ་ཤེས་ཀྱི་བར་ལའོ། །འོ་ན་ལྟ་བ་ཕུན་སུམ་ཚོགས་པ་གང་། སྲིད་པ་

**༼༤༤༢༽**

བརྒྱད་འགྲུབ་པ་གནས་མིན་པར་གསུངས་པ་ཇི་ལྟར་ཞེ་ན། འགྲོ་བ་གཅིག་དུ་མི་འགྲུབ་པ་ལ་དགོངས་པས་སོ། །འོ་ན་འགོག་མིན་དང་། སྲིད་རྩེའི་བར་དུ་འཕོ་བ་ལྷ་ཉིད་དུ་སྲིད་པ་བརྒྱད་པས་མང་བ་ལེན་པ་ཅི་ལྟར་ཞེ་ན། འདོད་ཁམས་སུ་མི་འགྲུབ་ལ་དགོངས་པ་མི་འགལ་ལོ། །ཞེས་སྨྲའོ། །སྐུ་མཆེད་ཀྱང་འདི་ལྟར་བཞེད་དེ། འོད་བསྲུང་བ་རྣམས་ལྷ་རྣམས་སུ་ལན་བདུན། མི་རྣམས་སུ་ལན་བདུན་བདུན་ཞེས་སོ་སོར་ཡང་འདོན་པས་འདི་ལ་སྔོན་པར་ཞེན་པར་མི་བྱའོ། །ཞེས་སློབ་དཔོན་གྱི་བྱེ་བྲག་སྨྲ་བའི་གཞུང་གཙུག་པས་ཀྱང་། ཉན་པར་ལྷ་དང་མིར་ལན་བདུན་བདུན་མཚམས་སྦྱར་ཞིང་ཞེས་པས་སོ། །འདི་རྣམས་ནི་མིའི་རྟེན་ལ་རྒྱུན་ཞུགས་ཐོབ་ན། མིའི་རྟེན་ལ་མྱ་ངན་ལས་འདའ་ཞིང་། ལྷའི་རྟེན་ལ་ཐོབ་ན་ལྷའི་རྟེན་ལ་འདའ་བར་བཞེད་དོ། །ཅིའི་ཕྱིར་སྲིད་པ་བརྒྱད་མི་འགྲུབ་ཅེ་ན། དུས་དེ་སྲིད་ཀྱི་རྒྱུད་ངེས་པར་སྨིན་པའི་ཕྱིར་ཏེ། སྦྲུལ་གོམ་པ་བདུན་པ་དང་། རིམ་ཉིན་ཞག་བཞི་པ་བཞིན་ནོ། །བར་སྐབས་

**༼༤༤༣༽**

སུ་ཡང་འཕགས་པའི་ལམ་མངོན་དུ་བྱེད་ཅིང་། མྱ་ངན་ལས་མི་འདའ་སྟེ། དེ་སྲིད་དུ་སྲིད་པ་མྱོང་བར་འགྱུར་བའི་ལས་ཀྱི་སྟོབས་སྐྱེད་པས་སོ། །དེས་ན་འདི་ནི། བདུན་ནམ་བདུན་ཚན་ལེན་ངེས་པ་སྟེ། ཐམས་ཅད་ཀྱི་ཐ་ཤལ་ཅེས་པ་ཡང་རྒྱུན་ཞུགས་ཐམས་ཅད་ཀྱི་ཐ་ཤལ་ལན་བདུན་པར་སྟོན་པ་ཡིན་གྱི་ལན་བདུན་པའི་ཐ་ཤལ་ཞེས་པ་ནི་མིན་ནོ། །དེས་ན་རྩ་བར་ནི་ངེས་པའི་གང་ཟག་རྣམས་བསྟན་ལ། འགྲེལ་པར། མཆོག་ཏུ་ཐོགས་ན་ལན་བདུན་ལ་གཞན་ཡང་ཡོད་མོད་ཀྱི་མ་ངེས་པས་མ་བརྗོད་དོ། །ཅེས་སོགས་འབྱུང་བ་ནི་སྤྱིར་གང་ཟག་དེ་དང་། དེའི་རིགས་ཅན་དུ་མ་ཡོད་པ་ནི་སྤང་རྟོགས་སྐྱེ་བ་ལེན་ཚུལ་སོགས་མཐའ་གཅིག་དུ་མ་ངེས་པས་ཚུལ་འདི་ལྟ་བུའོ། །ཞེས་བཞག་མི་ནུས་པའི་ཕྱིར། རྩ་བར་དངོས་སུ་མ་བསྟན་པར་འཆད་པའོ། །ཁྱད་པར་ཅན་གྱི་རྒྱུན་ཞུགས་དེ་ཉིད་མཐོང་ལམ་པའི་ཚེ་དེ་ལ་སྒོམ་ལམ་ཟག་མེད་དམ་ཟག་བཅས་ཀྱི་འདོད་པའི་སྒོམ་སྤང་གསུམ་མམ་བཞི་

**༼༤༤༤༽**

ལས་གྲོལ་ཞིང་། དེའི་གཉེན་པོ་ཟག་མེད་ཀྱི་དབང་པོ་གསུམ་ལམ་བཞི་ཐོབ་ལ། ཚེ་གཉིས་སམ་གསུམ་དུ་ལེན་པ་ནི་རིགས་ནས་རིགས་སྐྱེས་ཏེ། དེ་ལ་འདོད་ལྷའི་རྟེན་ལ་བདེན་པ་མཐོང་བ་འདོད་ལྷར་ལན་གསུམ་མམ་གཉིས་སྐྱེས་ནས་མྱ་ངན་ལས་འདའ་བ་ལྷའི་དང་། མིའི་རྟེན་ལ་མཐོང་ལམ་ཐོབ་པ་མིར་ལན་གསུམ་མམ་གཉིས་སྐྱེས་ནས་འདའ་བ་མིའི་རིགས་ནས་རིགས་སྐྱེ་གཉིས་སོ། །ཚེ་དེ་ལ་ལྔ་སྤངས་པ་ནི་རིགས་སྐྱེས་མིན་ཏེ། དེ་སྤངས་ན་དྲུག་པའང་ངེས་པར་སྤོང་བས་ཕྱིར་འོང་དུ་འགྱུར་བས་སོ། །དེ་གཅིག་གིས་ནི་བར་ཆད་གཅིག་པའི་ལྷར་འབྲས་བུ་ལ་གེགས་མི་ནུས་ཏེ། ཁམས་ལས་འདའ་མི་དགོས་པས་སོ། །སྐྱོན་གཅིག་གམ་གཉིས་ལས་གྲོལ་བ་ནི། ཁ་ཅིག་རིགས་སྐྱེད་འདོད་ལ། གཞན་དག་ཚེ་ལྔའམ། དྲུག་དུ་ལེན་ནོ་ཞེས་ཟེར་རོ། །སྲིད་པ་ལན་བདུན་པ་ནི། ལྷ་མིའི་སྐྱེ་བ་སྤེལ་ནས་ལེན་གྱི། རིགས་ནས་རིགས་སུ་མི་ལེན་ཏོ། །འབྲས་བུ་དེ་དག་ནི་ཉན་རང་

**༼༤༤༥༽**

གི་རྒྱུན་ལམ་ལ་ཞུགས་པས་རྒྱུན་ཞུགས་ཏེ། ཕྱིར་འོང་སོགས་ཀྱང་དེ་ཡིན་ཡང་སྤྱི་མིང་དགོས་ལ་རྟགས་པ་སྟེ། དེའི་དང་པོར་གྱུར་པའི་རྒྱུ་མཚན་གྱིས་སོ། །ཕྱིར་འོང་ལ་ཞུགས་པ་ནི། རྒྱུན་ཞུགས་འབྲས་གནས་ཁྱད་པར་ཅན་འདོད་པའི་སྒོམ་སྤང་གསུམ་པ་ནས་ལྔའི་བར་དུ་བཅོམ་པ་དྲུག་པ་སྤོང་བའི་བར་ཆད་མེད་ལམ་ལ་གནས་པ་ནི་འབྲས་བུ་གཉིས་པ་ལ་ཞུགས་པའོ། །འབྲས་གནས་ནི་འདོད་པའི་སྒོམ་སྤང་དྲུག་པ་སླར་མི་སྐྱེ་བར་ཟད་པའི་རྣམ་གྲོལ་ལམ་ཐོབ་པ་བདུན་པ་སྤོང་བའི་སྦྱོར་བ་ལ་མི་བརྩོན་པ་དེ་ནི་འབྲས་བུ་གཉིས་པ་སྟེ། ལྷར་སོང་ནས་མིར་ལེན་གཅིག་ཕྱིར་འོང་བས་དེ་སྐད་དེ། སྐྱེ་བ་རིགས་འདྲ་གཅིག་ལས་མེད་པས་སོ། །ཁྱད་པར་ཅན་ནི་འབྲས་གནས་དེ་ཉིད་འདོད་པའི་སྒོམ་སྤང་གི་ཉེས་ཆ་བདུན་དང་། བརྒྱད་ཟད་པ་དེའི་གཉེན་པོ་ཟག་མེད་ཀྱི་དབང་པོ་བདུན་ནམ། བརྒྱད་ཐོབ་པ་ན་དགྲ་བཅོམ་པ་ཐོབ་པ་ལ་ཚེ་གཅིག་དང་། ཕྱིར་མི་འོང་

**༼༤༤༦༽**

ཐོབ་པ་ལ་སྐྱོན་གཅིག་གིས་ཆོད་པས་བར་ཆད་གཅིག་པ་སྟེ། བདུན་ཟད་པའི་བར་ཆད་ཀྱང་དགུ་པ་གཅིག་པུ་ཡིན་ཏེ། དེས་ཁམས་ལས་འདས་པའི་གེགས་བྱེད་ཀྱི། བརྒྱད་པས་ནི་མི་བྱེད་དོ། །ཕྱིར་མི་འོང་ལ་ཞུགས་པ་ནི། ཕྱིར་འོང་འབྲས་གནས་ཁྱད་པར་ཅན་འདོད་ཉོན་བདུན་པ་སྤོང་བ་ལ་བརྩོན་པ་ནས་དགུ་པ་སྤོང་བའི་བར་ཆད་མེད་ལམ་ལ་གནས་པའི་བར་ནི་འབྲས་བུ་གསུམ་ལ་ཞུགས་པའོ། །འབྲས་གནས་ནི་འདོད་ཡོན་དགུ་པ་སླར་མི་སྐྱེ་བར་ཟད་པའི་རྣམ་གྲོལ་ལམ་ཐོབ་པ་བསམ་གཏན་དང་པོའི་སྐྱོན་སྤོང་བའི་སྦྱོར་བ་ལ་མི་བརྩོན་པ་ནི་ཕྱིར་མི་འོང་སྟེ། ཕྱིན་ཆད་འདོད་ཁམས་སུ་མི་སྐྱེ་བས་དེ་སྐད་དོ། །ཁྱད་པར་ཅན་ལ་གཟུགས་སུ་ཉེར་འགྲོ་སོགས་སྤྱིར་བགྲངས་པ་ན་ཕྱིར་མི་འོང་དེ་ནི་ལྔ་སྟེ། གཟུགས་སུ་སྐྱེ་བའི་ཀུན་སྦྱོར་སྤངས་ཤིང་མངོན་པར་འགྲུབ་པའི་ཀུན་སྦྱོར་མ་སྤངས་པས་གཟུགས་ཀྱི་གནས་རིགས་ཚང་ཆེན་ལས་གཞན་བཅུ་དྲུག་གང་རུང་གི་བར་དོར་འདའ་བ་དང་། གཟུགས་

**༼༤༤༧༽**

ཀྱི་ཀུན་སྦྱོར་གཉིས་ཀ་མ་སྤངས་ལ། བརྩོན་པ་ལམ་ངང་གིས་འབྱུང་བས་གང་རུང་དུ་སྐྱེས་མ་ཐག་འདའ་བ་དང་། བརྩོན་ཡང་ལམ་ངང་གིས་མི་འབྱུང་བས་ཚེ་ཕྱེད་ཙམ་ནས་འདུ་བྱེད་དང་། བཅས་པས་འདའ་བ་དང་། མི་བརྩོན་ལ་ལམ་ངང་གི་མི་འབྱུང་བས་ཚེ་འཇུག་དུ་འདུ་བྱེད་མེད་པར་ཡོངས་སུ་མྱ་ངན་ལས་འདའ་བ་དང་། གང་དུ་སྐྱེས་པ་དེ་ཉིད་དུ་མི་འདའ་བར་གོང་དུ་འཕོ་བ་རྣམས་སོ། །སྐུ་མཆེད་ནི་སྐྱེས་མ་ཐག་མ་ཐར་ཡང་སྔོན་གོམ་པས་ལམ་ངང་གི་འབྱུང་བའི་ཕྱིར་འདུ་བྱེད་མེད་པར་འདའ་བ་དང་། ངང་གིས་མི་འབྱུང་བས་འདུ་བྱེད་དང་བཅས་པས་འདའ་བ་ཞེས་དེ་དག་གོ་རིམ་ཟློག་ཏེ་འཆད་དོ། །གོང་འཕོ་དེ་ནི། ལྷག་མཐོང་ཤས་ཆེར་སྤྱོད་པ་འོག་མིན་འགྲོ་དང་། ཞི་གནས་ཤས་ཆེར་སྤྱོད་པ་སྲིད་རྩེར་འགྲོ་གཉིས་ལས་དང་པོ་རྒྱུ་བསམ་གཏན་སྤེལ་ན་འབྲས་བུ་འོག་མིན་དུ་འགྲོ་བ་ལ་གསུམ་སྟེ། མིའི་རྟེན་ལ་བཅོ་

**༼༤༤༨༽**

ལྔ་སྤེལ་དུ་སྒོམ་པ་ལས་བསམ་གཏན་གོང་མ་གསུམ་ལས་ཉམས་ནས་ཚངས་རིགས་སུ་སྐྱེས་ཏེ། དེར་སྔོན་གོམ་པའི་དབང་གིས་བཅོ་ལྔ་སྤེལ་དུ་སྒོམ་ཞིང་། ཤི་ནས་འོག་མིན་དུ་སྐྱེས་ཏེ། གྲོལ་བ་འཕར་བ་དང་། དེ་ལྟ་བུ་ཚངས་རིགས་ནས་གནས་གཙང་མ་འོག་མ་གསུམ་གང་རུང་དུ་སྐྱེས་ཏེ། དེ་ནས་འོག་མིན་དུ་སྐྱེས་ནས་གྲོལ་བ་ཕྱེད་དུ་འཕར་བ་དང་། གཟུགས་ཀྱི་གནས་བཅུ་དྲུག་པོ་ཐམས་ཅད་དུ་སྐྱེས་ཏེ། འོག་མིན་དུ་གྲོལ་བ་གནས་ཐམས་ཅད་དུ་འཆི་འཕོའོ། །ཚངས་ཆེན་དུ་མི་སྐྱེ་སྟེ། ལྟ་བ་ངན་པའི་གནས་ཡིན་པ་དང་། གཙོ་བོ་གཅིག་དུ་ཟད་པས་སོ། །རྒྱལ་སྲས་མར་ནི། ཚངས་རིགས་ནས་བཟུང་སྟེ། རྒྱུན་མི་ཆད་པར་གནས་གཞན་ཐམས་ཅད་དུ་ལན་རེ་རེ་ཞེས་དེར་ཡང་སྐྱེ་བར་བཤད་པར་མངོན་ནོ། །གཉིས་པ་འོག་མིན་འགྲོ་ལས་གཞན་ནི་སྤེལ་མར་མ་སྒོམ་པས་ཚངས་ཆེན་ལས་གཞན་བཅུ་གཅིག་དུ་སྐྱེས་ཏེ། གནས་གཙང་མར་འཇུག་མ་ནུས་པར་གཟུགས་མེད་

**༼༤༤༩༽**

བཞིར་སྐྱེས་ནས་སྲིད་པའི་རྩེ་མོར་གྲོལ་བ་ཡིན་ནོ། །འདི་ཕྱིས་གཟུགས་མེད་དུ་འགྲོ་བས་དེ་སྐད་དུ་བརྗོད་དོ། །འདིར་འགྲེལ་པར། འོག་མིན་དང་སྲིད་རྩེ་ནི་རབ་མཐའ་བཟུང་བ་ཙམ་ཡིན་གྱི། དེ་དག་དུ་མ་ཕྱིན་པར་གྲོལ་བའི་གོང་འཕོ་ཡང་ཡོད་ཅེས་པ་ཡང་སྔར་བཤད་པ་ལྟར་སྤྱིར་དེའི་རིགས་ཅན་མ་ངེས་པའི་དབང་དུ་མཛད་པ་སྟེ། རྩ་བས་ཟིན་པའི་འཕར་གསུམ་པོ་ནི་དེ་དག་དུ་མ་ཕྱིན་ན་མཚན་ཉིད་ལས་ཉམས་པར་འགྱུར་རོ། །ཕྱིར་མི་འོང་དེ་ལྔ་ལས་གཞན་དྲུག་པ་ནི་གཟུགས་མེད་དུ་ཉེར་འགྲོ་སྟེ། འདིར་གཟུགས་མེད་ཀྱི་སེམས་ཐོབ་ལ་མ་ཉམས་པར་གྲོངས་ཏེ་གཟུགས་མེད་བཞི་པོ་ཅི་རིགས་པར་སྐྱེ་ཞིང་། སྐྱེས་མ་ཐག་དང་། འདུ་བྱེད་དང་། འདུ་བྱེད་མེད་དང་། གོང་འཕོ་སྟེ། རྣམ་པ་བཞིའོ། །སྲིད་རྩེ་ལ་ནི་གོང་འཕོ་མེད་དོ། །ཕྱིར་མི་འོང་གཞན་བདུན་པ་ནི། འདོད་པར་ཕྱིར་མི་འོང་ཐོབ་པའི་ཚེ། འདི་ལ་མྱ་ངན་འཁོར་བའི་སྡུག་

**༼༤༥༠༽**

བསྔལ་ལས་འདའོ། །གཟུགས་སུ་ཉེར་འགྲོ་སོགས་ཁྱད་པར་དུ་བཤད་པ་ནི། བར་དོར་འདའ་བ་དང་། སྐྱེས་ནས་འདའ་བ་དང་། གོང་དུ་འཕོ་བ་གསུམ་ལ་ཡང་རྣམ་པ་གསུམ་རེར་ཕྱེ་ནས་གཟུགས་སུ་ཉེར་འགྲོ་དགུར་བཤད་དེ། དང་པོ་ལ་བར་དོར་གྲུབ་མ་ཐག་ཐར་པ་མྱུར་བར་འདའ་བ་དང་། ཅུང་ཟད་གནས་ནས་ཐར་པ་མྱུར་བ་མིན་པར་འདའ་བ་དང་། སྐྱེ་སྲིད་དུ་འགྲོ་བར་སེམས་པ་ན་ཐར་པ་ཡུན་རིང་མོ་ཞིག་ནས་འདའ་བ་གཉིས་ཏེ། སྐྱེས་བུ་དམ་པའི་འགྲོ་བ་བདུན་གྱི་མདོར། ཞོགས་མའི་མེ་ཆུང་ངུ་འཆི་བ་དང་། ལྕགས་ཀྱི་ཚ་ཚ་གནམ་དུ་ཡར་བཞིན་དུ་འཆི་བ་དང་། ཡར་ནས་ས་ལ་ལྷུང་ཙམ་ལ་འཆི་བའི་དཔེ་གསུམ་གྱིས་བཀའ་སྩལ་ཏོ། །གཉིས་པ་ལ་སྐྱེས་ཙམ་དང་འདུ་བྱེད་དང་། འདུ་བྱེད་མེད་པར་འདའ་བ་གསུམ་དང་། གསུམ་པ་ལ་འཕར་བ་ལ་སོགས་གསུམ་མོ། །ཕྱིར་མི་འོང་གསུམ་པོ་དེ་རྣམས་ཀྱི་ཁྱད་པར་ནི། མངོན་པར་གྲུབ་པ་དང་། སྐྱེས་ནས་དང་། ལན་གྲངས་གཞན་ལ་མྱོང་འགྱུར་གྱི་ལས་དང་། རྣོ་འབྲིང་རྟུལ་

**༼༤༥༡༽**

བའི་དབང་པོ་དང་། ཆུང་འབྲིང་ཆེ་བའི་ཉོན་མོངས་ཀྱི་བྱེ་བྲག་ལས་ཡིན་ནོ། །མདོ་ལས། སྐྱེས་བུ་དམ་པའི་འགྲོ་བ་བདུན་གསུངས་པ་ཅི་ལྟར་ཞེ་ན། དེ་དགུ་ལས་གོང་དུ་འཕོ་བ་མ་ཕྱེ་བས་དམ་པའི་འགྲོ་བ་བདུན་དུ་འདོད་དོ། །ཅིའི་ཕྱིར་དེ་རྣམས་ཁོ་ན་སྐྱེས་བུ་དམ་པ་ཡིན་གྱི། སློབ་པ་གཞན་མིན་ཞེ་ན། ལས་དམ་པ་དགེ་བ་དང་། དམ་པ་མིན་པ་མི་དགེ་བ་ལ་རིམ་པས་འཇུག་པ་དང་། མི་འཇུག་པས་དང་འགྲོ་བ་འདི་རྣམས་སུ་སོན་པ་ནི། གནས་དེའི་འོག་དང་། དེར་ཡང་ཕྱིར་མི་འོང་བའི་ཕྱིར་དེ་རྣམས་སྐྱེས་བུ་དམ་པའོ། །ཅི་ཕྱིར་མི་འོང་བ་ཚེ་ཡོངས་སུ་གྱུར་པ་ལའང་དབྱེ་བ་ནི་ཡོད་དམ་ཞེ་ན། ཚེ་དང་པོ་ལ་རྒྱུན་ཞུགས་སམ། ཕྱིར་འོང་ཐོབ་སྟེ། ཚེ་གཉིས་པ་ལ་ཕྱིར་མི་འོང་ཐོབ་པས། འདོད་པར་ཚེ་ཡོངས་སུ་གྱུར་པའི་འཕགས་པ་ལ་ནི་དབྱེ་བ་འདི་མེད་དེ། འདོད་ཁམས་ལ་སྐྱོ་བས་ཚེ་ཉིད་ལ་ཞི་བ་ཐོབ་པས་ཁམས་གཞན་དུ་འགྲོ་བ་མེད་པའི་ཕྱིར་རོ། །གཟུགས་

**༼༤༥༢༽**

ཁམས་སུ་ཚེ་ཡོངས་སུ་གྱུར་པ་ནི། ཁམས་གོང་དུའང་འཇུག་སྲིད་དེ། གོང་དུ་འཕོ་བ་སྲིད་རྩེར་འགྲོ་བ་བཞིན་ནོ། །ཁམས་དེ་དང་དེའི་འཕགས་པ་ཚེ་གྱུར་ནི་ཁམས་དེའི་རྟེན་ལ་འཕགས་ཆོས་སྐྱེ་བ་གཉིས་ངེས་པར་རྟེན་པས་ཏེ། དུ་མར་རྟེན་པའང་ཡོད་ལ། ཁ་ཅིག་རྒྱུན་ཞུགས་མན་བདུན་པ་དང་། རིགས་སྐྱེ་འདིའི་ཚེ་ཡོངས་གྱུར་དུ་འཆད་པ་ནི། མུན་སྤྲུལ་ཏེ། དེ་དག་ནི་འདོད་ཁམས་པར་གྲུབ་ཟིན་པས་ཁམས་གོང་དུ་འགྲོ་བའི་ཕྱིར་མི་འོང་གི་དབྱེ་བའི་སྤྱད་པ་མི་འཇུག་པས་སོ། །ཕྱིར་མི་འོང་ལ་ནི་འདོད་པ་ལས་གྲོལ་བའི་སློབ་པ་ཡིན་པས། གོང་དུ་འགྲོ་མི་འགྲོའི་སྤྱད་པ་འཇུག་གོ །འདོད་པར་ཚེ་ཡོངས་སུ་གྱུར་པ་དེ་དང་ཁམས་གོང་མར་སྐྱེས་པའི་འཕགས་པ་ནི་རྟེན་ཁྱད་པར་ཅན་ཐོབ་པས་ཡོངས་སུ་ཉམས་པ་མེད་ལ། ཚེ་རབས་གཞན་ནས་ལམ་འདྲིས་པས་དབང་པོ་རྣམས་ཆེས་སྨིན་པས་དབང་པོ་འཕོ་བའང་མི་རྟེན་ཏེ། རྒྱུན་ཞུགས་དང་ཕྱིར་འོང་བར་དོར་མི་འདའ་བ་ཅི་ཞེ་ན། ལམ་

**༼༤༥༣༽**

འདྲིས་ཅིང་ཕྲ་རྒྱས་ཆེ་བས་སོ། །བྱེ་བྲག་སྨྲ་བ། བར་དོར་འདོད་ཁམས་ལས་འདའ་དཀའ་བས་སོ། །ཞེས་སོ། །བསམ་གཏན་སྤེལ་བ་ཅེས་པ་ཏེ། དང་པོར་གང་སྤེལ་ཞེ་ན། དང་པོར་ཀུན་པས་ལས་སུ་རུང་བ་དང་། ལམ་སླ་བའི་མཆོག་ཡིན་པས་བསམ་གཏན་བཞི་པ་སྤེལ་ལ། ཕྱིས་འོག་མ་གསུམ་ཡང་སྤེལ་ལོ། །རྟེན་ནི་དང་པོར་གླིང་གསུམ་དུ་དང་། ཉམས་ནས་གཟུགས་ཁམས་སུ་སྤེལ་ལོ། །སྤེལ་ཚུལ་ལ་སྦྱོར་དངོས་གཉིས་ཀྱི་སྦྱོར་བ་ནི། དང་པོར་ཟག་མེད་དང་། དེ་ནས་ཟག་བཅས་དང་ཡང་ཟག་མེད་དེ། གསུམ་རྒྱུན་ལྡན་དུ་སྤེལ་ནས་རིམ་གྱིས་རྒྱུན་འཕྲི་སྟེ། སྐད་ཅིག་རེ་གཉིས་སྤེལ་བའི་བར་རོ། །དངོས་གཞི་ནི་སྐད་ཅིག་མ་རེ་རེ་བ་གསུམ་གསེས་པས་སྤེལ་བ་གྲུབ་པ་སྟེ། དེའི་སྐད་ཅིག་དང་པོ་གཉིས་བར་ཆད་མེད་ལམ་ལྟ་བུ་དང་། གསུམ་པ་རྣམ་གྲོལ་ལམ་ལྟ་བུའོ། །ཞེས་གྲག་གོ །སློབ་

**༼༤༥༤༽**

དཔོན་ནི་སངས་རྒྱས་མིན་པས་སྐད་ཅིག་སྤེལ་མི་ནུས་པས་ན། རྒྱུན་ཆགས་གསུམ་ལ་ཇི་སྲིད་འདོད་པར་སྙོམས་པར་འཇུག་པས་རྫོགས་པར་བཞེད་དོ། །ཅིའི་དོན་དུ་བསམ་གཏན་སྤེལ་ཞེ་ན། ཕྱིར་མི་འོང་དབང་རྣོན་གནས་གཙང་མར་སྐྱེ་བ་དང་། མཐོང་ཆོས་ལ་བདེ་བར་གནས་པར་བྱ་བའི་ཕྱིར་དང་། དབང་རྟུལ་དེ་གཉིས་དང་། ཉོན་མོངས་པས་འཇིགས་པས་མི་ཉམས་པའི་ཕྱིར་ཡང་སྤེལ་ལ། དགྲ་བཅོམ་ནི་དབང་རྣོན་བདེ་བར་གནས་པ་ཉིད་དབང་རྟུལ་མི་ཉམས་པ་དང་། གཉིས་ཀའི་ཆེད་དུ་སྤེལ་ལོ། །སྤེལ་བ་དེ་ནི་ཆུང་ངུ་གསུམ་སྤེལ་སྦྱོར་བ་གཅིག་གིས་གསུམ་སྤེལ་གཉིས་བྱེད་པ་འབྲིང་དྲུག་སྤེལ། དེ་བཞིན་དུ་ཆེན་པོ་དགུ་སྤེལ། ཤིན་དུ་ཆེ་བ་བཅུ་གཉིས་སྤེལ། ཆེས་ཤིན་ཏུ་ཆེ་བ་བཅོ་ལྔ་སྤེལ་ཏེ། རྣམ་པ་ལྔ་ཡོད་པ་དེའི་ཕྱིར། འབྲས་བུ་སྐྱེ་བ་ཡང་གནས་གཙང་མ་ལྔ་ཁོ་ནའོ། །འགོག་པའི་སྙོམས་འཇུག་ཐོབ་པའི་ཕྱིར་མི་འོང་ནི། མྱང་འདས་དང་འདྲ་བའི་ཆོས་ལུས་ཀྱིས་

**༼༤༥༥༽**

མངོན་དུ་བྱེད་པའི་ཕྱིར་སེམས་མེད་པའི་ལུས་མངོན་དུ་བྱེད་པར་འདོད་དོ། །དགྲ་བཅོམ་ལ་ཞུགས་པ་ནི། བསམ་གཏན་དང་པོའི་སྐྱོན་གཅིག་སྤོང་བ་ནས་བཟུང་སྟེ། སྲིད་རྩེའི་བར་ཉེས་ཆ་བརྒྱད་ཟད་པའི་ཕྱིར་མི་འོང་ནི། དགྲ་བཅོམ་པ་ཉིད་ལ་ཞུགས་པ་ཡིན་ལ། དེར་མ་ཟད་དགུ་པ་སྤོང་བའི་བར་ཆད་མེད་ལམ་ལ་གནས་པ་ཡང་དེའོ། །བར་ཆད་མེད་ལམ་དེ་ནི་རྡོ་རྗེ་ལྟ་བུའི་ཏིང་ངེ་འཛིན་ཞེས་བྱ་སྟེ། བར་ཆད་མེད་ལམ་ཐམས་ཅད་ཀྱི་མཆོག་ཡིན་པས། ཕར་ཕྲ་རྒྱས་ཐམས་ཅད་འཇོམས་པར་ནུས་ལ། ཚུར་གང་གི་ཀྱང་གནོད་པར་མི་ནུས་པས་སོ། །གནས་པ་ནི་སྐྱོན་དགུ་པ་དེ་ཟད་པའི་བྲལ་ཐོབ་དང་ལྷན་གཅིག་དུ་ཟད་པ་ཤེས་པ་རྣམ་གྲོལ་ལམ་སྐྱེ་ལ། དེའི་ཚེ་གང་ཟག་དེ་བསླབ་པར་བྱ་བ་མེད་པས་མི་སློབ་པ་དང་། གཞན་དོན་བྱེད་པར་འོས་པས་དགྲ་བཅོམ་པའོ། །ཞར་བྱུང་ནི་འོ་ན་སྒོམ་ལམ་གཉིས་སུ་

**༼༤༥༦༽**

བཤད་པ་ལ་སློབ་པ་འདི་ལམ་གང་གིས་ས་གང་ལས་འདོད་ཆགས་དང་བྲལ་ཞེ་ན། འཇིག་རྟེན་ལས་འདས་པའི་སྒོམ་ལམ་ཁོ་ནས་སྲིད་རྩེ་ལས་འདོད་ཆགས་དང་བྲལ་གྱི། འཇིག་རྟེན་པས་ནི་མིན་ཏེ། དེའི་གོང་མ་ཞི་བར་ལྟ་ས་མེད་ཅིང་ལམ་དེ་རང་ས་དང་འོག་སར་གྱུར་པས་ངེས་པར་འབྱུང་མི་ནུས་པས་སོ། །ས་གཞན་བརྒྱད་ལས་འདས་པ་དང་། འཇིག་རྟེན་པ་གོང་སའི་ཉེར་རྟོགས་ཏེ་ལམ་གཉིས་ཀས་འདོད་ཆགས་དང་བྲལ་ལོ། །རྒྱུན་ཞུགས་ཞི་གནས་སྤྱད་པ་སོགས་འཇིག་རྟེན་པའི་ལམ་གྱིས་འདོད་ཆགས་དང་བྲལ་བའི་འཕགས་པ་ལ་བྲལ་བའི་ཐོབ་པ་ཟག་བཅས་དང་། ཟག་མེད་གཉིས་སྐྱེ་བས་སྤངས་པ་བསྟན་ལ། བྱིས་པ་ལ་ནི་ཟག་བཅས་ལས་མི་སྐྱེ་བས་མི་བསྟན་ནོ། །ཁ་ཅིག་ནི་འཇིག་རྟེན་ལས་འདས་པའི་ལམ་གྱིས་སྤངས་ཀྱང་བྲལ་ཐོབ་གཉིས་སྐྱེ་སྟེ། ལམ་ཟག་མེད་ཁོ་ནས་ཅི་ཡང་མེད་པ་ལས་གྲོལ་བ་ཞིག་དབང་པོས་

**༼༤༥༧༽**

འཕོས་པ་ན། རྟུལ་བའི་ལམ་གཏང་བ་ལ་གོང་སའི་ཉོན་མོངས་མི་ལྡན་པའི་ཕྱིར་ཏེ། གཞན་དུ་ན་གོང་སའི་བྲལ་བ་དེ་མི་ལྡན་པར་འགྱུར་ལ། གོང་སའི་ཉོན་མོངས་པའི་བྲལ་བ་དེ་བཏང་ན་གོང་སའི་ཉོན་མོངས་དང་ལྡན་པར་ཡང་འགྱུར་རོ། །ཞེའོ། །དེ་ནི་མ་ངེས་ཀྱི་སྲིད་རྩེའི་ཕྱེད་ལས་གྲོལ་བ་ལ་བྲལ་ཐོབ་འཇིག་རྟེན་པའང་མེད་ལ། དབང་པོ་འཕོས་ན་ཟག་མེད་བཏང་ཡང་ཉོན་མོངས་མི་ལྡན་པ་བཞིན་དང་། སོ་སྐྱེ་གོང་མ་བསམ་གཏན་གཉིས་པ་སོགས་སུ་སྐྱེས་པ་ན། འདོད་ཉོན་གྱི་བྲལ་ཐོབ་པ་འཕོས་པས་བཏང་ཡང་འདོད་ཉོན་མི་ལྡན་པ་བཞིན་དུ་གང་ཟག་དེ་ཡང་འཇིག་རྟེན་པའི་བྲལ་ཐོབ་མེད་ཀྱང་ཉོན་མོངས་དེ་དག་མི་ལྡན་པས་ཤེས་བྱེད་མིན་ནོ། །ས་གང་གིས་གང་ལས་འདོད་ཆགས་དང་བྲལ་བར་འགྱུར་ཞེ་ན། ཟག་མེད་དུ་སྐྱེས་པའི་མི་ལྕོགས་མེད་པ་ཡིས་ས་དགུ་པོ་ཐམས་ཅད་ལས་འདོད་ཆགས་དང་བྲལ་

**༼༤༥༨༽**

བར་ནུས་ཏེ། དེ་ནི་ཁམས་གསུམ་གྱི་ཉོན་མོངས་པ་ཐམས་ཅད་སྤོང་མི་ནུས་པ་མེད་པས་མི་ལྕོགས་མེད་ཅེས་པའོ། །ཉེར་ལྡོག་ལ་འོག་ས་ལས་ཆགས་བྲལ་ཐོབ་ན། དེའི་རྣམ་གྲོལ་གྱི་ལམ་ཐམས་ཅད་ཉེར་ལྡོག་ཉིད་ལས་སྐྱེའམ་ཞེ་ན། ས་འོག་མ་གསུམ་ལས་རྒྱལ་བ་ལ་ནི་ཉེར་ལྡོག་དང་དངོས་གཞི་ཚོར་བ་ཐ་དད་པས་དབང་པོ་རྣོ་ན་དངོས་གཞི་ལ་འཇུག་ནུས་པས། བསམ་གཏན་གྱི་དངོས་གཞིའམ། རྟུལ་ན་མི་ནུས་པས་ཉེར་ལྡོག་ཉིད་ལས་མཐའི་རྣམ་གྲོལ་ལམ་སྐྱེ་ལ། དེའི་གོང་མ་རྣམ་གྲོལ་ལམ་ཐ་མ་ནི་དབང་པོ་རྟུལ་ཡང་ཉེར་ལྡོག་ལས་སྐྱེ་བ་མིན་ཏེ། ཉེར་ལྡོག་དང་དངོས་གཞི་བཏང་སྙོམས་ཅན་དུ་འདྲ་ཞིང་། དངོས་གཞི་ཁོ་ན་ལ་གུས་པས་དེ་ལས་སྐྱེ་བས་སོ། །འཕགས་པ་ཟག་མེད་ཀྱི་དངོས་གཞི་བདུན་ཁྱད་པར་ཅན་དང་། བརྒྱད་ཀྱི་ནི་རང་ས་དང་གོང་མའི་ས་ལས་ཀྱང་རྒྱལ་བར་འགྱུར་ལ། འོག་ས་ལས་ནི་ཉེར་ལྡོག་གིས་ཆགས་པ་དང་བྲལ་ཟིན་པས་

**༼༤༥༩༽**

མིན་ནོ། །ཟག་མེད་སྒོམ་ལམ་གྱི་བར་ཆད་མེད་ལམ་དང་། རྣམ་གྲོལ་ལ་ནི་བདེན་པའི་དམིགས་རྣམ་ཅན་དུ་གྲུབ་ལ། འཇིག་རྟེན་པའི་རྣམ་གྲོལ་དང་བར་ཆད་མེད་ལམ་གོ་རིམ་བཞིན་ཞི་བ་དང་། སོགས་པས་གྱ་ནོམ་དང་། ངེས་འབྱུང་གི་དང་། རགས་པ་དང་། སོགས་པ་ཐ་བ་ངན་པ་དང་། གཅིག་པ་སྟུག་པོ་ལྟ་བུའི་རྣམ་པ་ཅན་ཡིན་ཞིང་དམིགས་པའང་གོ་རིམ་བཞིན། གོང་ས་དང་ས་འོག་མའི་སྤྱོད་ཡུལ་ཅན་ནོ། །ཟད་པ་ཤེས་པ་ལས་ནི་ཅི་ཞིག་སྐྱེ་ཞེ་ན། གལ་ཏེ་དགྲ་བཅོམ་པ་མི་གཡོ་བའི་ཆོས་ཅན་ཡིན་ན། ཟད་ཤེས་ལས་མི་སྐྱེ་བའི་བློ་གྲོས་སྐྱེ་ལ། གལ་ཏེ་མི་གཡོ་བ་མིན་ན་ཟད་ཤེས་ལས་ཟད་པ་ཤེས་པ་ཁོ་ནའམ། མི་སློབ་པའི་ལྟ་བའི་སྐྱེའི་ཉམས་སྲིད་པས་མི་སྐྱེ་བ་ཤེས་པ་མི་སྐྱེའོ། །མི་གཡོ་བ་ལའང་མི་སྐྱེ་བ་ཤེས་པ་ལས་རེས་རང་འདྲ་སྐྱེ་ལ། རེས་མི་སློབ་པའི་ཡང་དག་པའི་ལྟ་བ་སྐྱེ་བས་ལྟ་བ་དེ་

**༼༤༦༠༽**

ནི། དགྲ་བཅོམ་པ་ཐམས་ཅད་ལ་སྐྱེའོ། །ཁྱད་པར་འབྲས་གནས་ཞེས་པ་འདི་ཉོན་མོངས་གཏན་དུ་ཞི་བར་བྱེད་པའི་རྒྱུད་ནི་དགེ་སྦྱོང་སྟེ། དེའི་ཚུལ་ནི་དྲི་མེད་བར་ཆད་མེད་ལམ་རྣམས་ཡིན་ལ། ཚུལ་གྱི་འབྲས་བུ་ནི། འདུས་བྱས་རྣམ་གྲོལ་ལམ་དང་། འདུས་མ་བྱས་ཉོན་མོངས་སྤངས་པའོ། །གཞན་ཡང་ཚུལ་དང་དེའི་འབྲས་བུ་དེ་རྣམས་བརྒྱད་ཅུ་རྩ་དགུ་སྟེ། བར་ཆད་མེད་པ་དང་རྣམ་གྲོལ་ལམ་མཐོང་སྤངས་སྤོང་བའི་བརྒྱད་རེ་དང་། སྒོམ་སྤང་སྤོང་བའི་གྱ་གཅིག་རེ་ལ་བར་ཆད་མེད་ལམ་གྱ་དགུ་ཚུལ་དང་། གྲོལ་ལམ་གྱ་དགུ་དེའི་འབྲས་བུ་འདུས་བྱས་དང་། ཉོན་མོངས་ཟད་པ་གྱ་དགུ་འདུས་མ་བྱས་ཏེ། བཅས་ནི་བར་ཆད་མེད་ལམ་བསྡུས་པའོ། །དེ་ལྟ་ན་འབྲས་བུ་དུ་མར་འགྱུར་བས་རང་སངས་རྒྱས་ཀྱི་གསུངས་པ་ལ་ཁ་སྐང་དགོས་པར་འགྱུར་རོ། །ཞེ་ན། འབྲས་བུ་བཞི་རུ་ཐུབ་པས་རྣམ་པར་བཞག་པ་ནི། སྤོང་ལམ་གྱི་འབྲས་བུ་འཇོག་པའི་

**༼༤༦༡༽**

རྒྱུ་ལྔ་རྣམས་ནི་འབྲས་བུ་བཞི་པོ་རེ་རེ་ལ་སྲིད་པའི་ཕྱིར་རོ། །ལྔ་གང་ཞེ་ན། འབྲས་བུ་བཞི་པོ་རེ་རེ་ལའང་སྔོན་ཞུགས་པའི་ལམ་བཏང་བ་དང་། གཞན་འབྲས་བུའི་ལམ་ཐོབ་པ་དང་། རྒྱུན་ཞུགས་ཀྱི་དུས་སུ་མཐོང་སྤང་སྤངས་པ་ཐམས་ཅད་ཀྱི་ཐོབ་པ་སྒོམ་ལམ་གྱིས་བསྡུས་པ་གཅིག་རྙེད་པ་དང་། ཕྱིར་འོང་གི་དུས་སུ་མཐོང་སྤང་སྤངས་པ་དང་། སྒོམ་སྤང་སྤངས་པ་དྲུག་པོ་ཐམས་ཅད་ཀྱི་ཐོབ་པ་གཅིག་རྙེད་པ་སོགས་ཟད་པ་སྡོམ་སྟེ། ཐམས་ཅད་ཀྱི་ཐོབ་པ་གཅིག་རྙེད་པ་དང་། ཆོས་དང་རྗེས་སུ་ཤེས་པ་བཞི་རེ་སྟེ། ཤེས་པ་བརྒྱད་ཚན་གཅིག་ཆར་ཐོབ་པ་དང་། མི་རྟག་སོགས་རྣམ་པ་བཅུ་དྲུག་ཐོབ་པས་སོ། །གལ་ཏེ་ཟག་མེད་ཀྱི་ལམ་ཁོ་ན་དགེ་སྦྱོང་གི་ཚུལ་ཡིན་ན། འཇིག་རྟེན་པའི་ལམ་གྱི་ཐོབ་པའི་འབྲས་བུ་གཉིས་དགེ་སྦྱོང་གི་ཚུལ་གྱི་འབྲས་བུར་ཅི་ལྟར་འགྱུར་ཞེ་ན། འཇིག་རྟེན་པའི་ལམ་གྱིས་སྤངས་པ་ཐོབ་པའི་འབྲས་

**༼༤༦༢༽**

བུ་བར་མ་གཉིས་ནི། མཐོང་ལམ་གྱི་འབྲས་བུ་སྤངས་པའང་ཟད་པ་སྡོམ་སྟེ། དེར་གསེས་པ་དང་། བྲལ་ཐོབ་གཉིས་རྙེད་པའི་ཟག་མེད་ཀྱི་ཐོབ་པས་འཇིག་རྟེན་པའི་སྤངས་པའང་འཛིན་པའི་ཕྱིར་རོ། །དགེ་སྦྱོང་གི་ཚུལ་དེ་ཉིད་ཉོན་མོངས་སྤོང་བས་ཚངས་ཚུལ་ཡིན་ལ། ཚངས་པའི་འཁོར་ལོ་སྤང་སྟེ། ཚངས་པ་བཅོམ་ལྡན་འདས་ཀྱིས་སྐོར་བའི་ཕྱིར་རོ། །ཆོས་ཀྱི་འཁོར་ལོ་ནི། མཐོང་ལམ་སྟེ། ཇི་ལྟར་འཁོར་ལོ་རིན་པོ་ཆེ་གླིང་བཞིར་མྱུར་བར་འགྲོ་བ་དང་། སོགས་པས་ཡུལ་གཞན་དོར་ནས་གཞན་དུ་འཇུག་པ་དང་། རྒྱལ་ཕྲན་མ་རྒྱལ་བ་ལས་རྒྱལ་བར་བྱེད་ལ། རྒྱལ་བ་རྣལ་དུ་འགོད་པ་དང་། ས་མཐོ་བར་འཕར་བ་དང་། དམའ་བར་འབབ་པ་དེ་བཞིན་དུ། མཐོང་ལམ་གྱི་སྐད་ཅིག་མ་གཉིས་ཀྱང་མྱུར་བ་དང་། བདེན་པ་གཞན་འདོར་ཞིང་། གཞན་ལ་འཇུག་པ་དང་། བར་ཆད་མེད་ལམ་གྱི་ཐོབ་པ་སྤྱོད་པས་མཐོང་སྤང་

**༼༤༦༣༽**

མ་རྒྱལ་བ་ལས་རྒྱལ་བར་བྱེད་ལ། རྣམ་གྲོལ་ལམ་གྱི་བྲལ་ཐོབ་འཛིན་པས་རྒྱལ་བ་རྣལ་དུ་འགོད་པ་དང་། གོང་མ་དང་འདོད་པའི་བདེན་པ་ལ་འཕར་བ་དང་། འབབ་པའི་ཕྱིར་རོ། །བཙུན་པར་དབྱངས་སྒྲོགས་ནི། ལམ་ཡན་ལག་བརྒྱད་རྩིབས་སོགས་དང་ཆོས་མཐུན་པའི་ཕྱིར་འཁོར་ལོ་ཞེས་བྱ་སྟེ། ལྟ་རྟོག་རྩོལ་དྲན་པ་བཞི་ནི། ཕན་ཚུན་འཇུག་པས་རྩིབས་དང་། ཚུལ་ཁྲིམས་དག་ལས་མཐའ་མཚོ་བ་གསུམ་ནི། གཞི་བྱེད་པས་ལྟེ་བ་དང་། ཏིང་ངེ་འཛིན་ནི། གཞན་དག་སྡུད་པས་མུ་ཁྱུད་ལྟ་བུ་ཡིན་ཞེས་ཟེར་རོ། །ཡང་ཀཽའུ་དི་ནྱ་ལ། དེ་སྐྱེས་ནས་ཆོས་ཀྱི་འཁོར་ལོ་སྐོར་རོ། །ཞེས་གསུངས་པས་སོ། །ཁམས་གང་དུ་དགེ་སྦྱོང་གི་ཚུལ་གྱི་འབྲས་བུ་དུ་ཐོབ་ཅེ་ན། འདོད་པར་དང་པོ་གསུམ་ཐོབ་ལ། ཐ་མ་དགྲ་བཅོམ་ནི་ཁམས་གསུམ་དུ་ཐོབ་བོ། །དང་པོ་གཉིས་འདོད་པ་

**༼༤༦༤༽**

ལས་མ་གྲོལ་བས་དེ་ལྟར་རིགས་ནའང་། ཕྱིར་མི་འོང་ཆགས་བྲལ་སྔོན་འགྲོ་གང་དུ་མི་ཐོབ་པ་ཅི་ཞེ་ན། ཁམས་གོང་ན། མཐོང་ལམ་མེད་ཅིང་། དེ་མེད་པར་ཡང་ཆགས་བྲལ་སྔོན་འགྲོའི་ཕྱིར་མི་འོང་མི་ཐོབ་པས་སོ། །ཅིས་མཐོང་ལམ་མེད་ཅེ་ན། གཟུགས་མེད་ན་ཉན་པ་མེད་པ་དང་། ཁམས་གོང་མ་ལ་མི་དམིགས་པའི་ཕྱིར་དང་། གཟུགས་ཁམས་ལ་སྙོམས་འཇུག་གི་བདེ་བ་ལ་ཆགས་ཞིང་ཚོལ་བ་སྡུག་བསྔལ་མེད་པས་མི་སྐྱོ་བའི་ཕྱིར་དང་། ལུང་ལས་བར་དོར་འདའ་བ་སོགས་ལྔ་འདིར་རྩོམ་ཞིང་། དེར་མཐར་ཕྱིན་པར་འགྱུར་རོ་ཞེས་འབྱུང་བའི་ཕྱིར་རོ། །ཐེག་ཆེན་དུ་ནི་གཟུགས་ཀྱི་ལྷ་དང་། ཡི་དྭགས་དང་། སྲིན་བུའི་རིགས་མང་པོ་ལ་མཐོང་ལམ་སྐྱེས་པར་བཤད་དོ། །གསུམ་པ་གནས་པའི་དབྱེ་བ་ལ་དྲུག་དུ་དབྱེ་བ་སོགས་ནི་དགྲ་བཅོམ་པ་ལའང་དབྱེ་བ་ཡོད་དམ་ཞེ་ན། ཡོད་དེ། དགྲ་བཅོམ་ནི། དྲུག་དུ་འདོར་

**༼༤༦༥༽**

གསུངས་པར་འདོད་དེ། ཡོངས་སུ་ཉམས་པའི་ཆོས་ཅན། འཆི་བར་སེམས་པའི་ཆོས་ཅན། གནས་པ་ལས་མི་བསྐྱོད་པ་རྟོགས་པའི་སྐལ་བ་ཅན། མི་གཡོ་བའི་ཆོས་ཅན་ནོ། །དེ་རྣམས་ལས་དང་པོ་ལྔ་ནི། དབང་པོ་རྟུལ་བས་དད་པས་མོས་པ་ལས་སྐྱེ་ལ། དེས་ན་དེ་རྣམས་ཀྱི་སེམས་རྣམ་པར་གྲོལ་བ་ནི། ཡོ་བྱད་དང་། ནད་མེད་པ་དང་། ཡུལ་གྱི་ཁྱད་པར་ལ་སོགས་པའི་མཚན་ཉིད་ཀྱི་དུས་ལ། འབྱུང་བས་དུས་དང་སྦྱོར་བའོ། །མི་གཡོ་བའི་ཆོས་ཅན་གྱི་རྣམ་གྲོལ་ནི་ཉམས་མི་སྲིད་པས་མི་གཡོ་བ་ཡིན་ལ། དེའི་ཕྱིར་འདོད་དགུར་ཏིང་ངེ་འཛིན་མངོན་དུ་གྱུར་པས་དེ་ནི་དུས་དང་མི་སྦྱོར་བར་གྲོལ་བ་ཞེས་བྱ་ཞིང་། མི་གཡོ་བའི་ཆོས་ཅན་དེ་ནི་མཐོང་བས་ཐོབ་པའི་རྒྱུ་ལས་བྱུང་ངོ་། །ཅི་དགྲ་བཅོམ་པ་དྲུག་པོ་དང་པོ་ནས་དེའི་རིགས་ཅན་མིན་ནམ་ཕྱིས་ཡིན་ཞེ་ན། ཁ་ཅིག་དང་པོ་ནས་དེའི་རིགས་ཅན་ཡིན་ལ། ཁ་ཅིག་ནི་སྔོན་ཉམས་

**༼༤༦༦༽**

པའི་ཆོས་ཅན་སྦྱངས་པ་ལས་འཆི་བར་སེམས་པར་གྱུར་པ་སོགས་སོ། །འདི་དྲུག་ལས། དགྲ་བཅོམ་གང་། འབྲས་བུའམ། རིགས་གང་ལས་ཉམས་ཅེ་ན། བར་པ་བཞི་ནི་རིགས་ལས་ཉམས་ལ། དང་པོ་ནི་མིན་ཏེ། དེའི་རིགས་དེ་བཅོས་མ་མིན་པས་སོ། །དང་པོ་ལྔ་ནི། འབྲས་བུ་ལས་ཉམས་པར་འགྱུར་ཏེ། དབང་པོ་རྟུལ་ཞིང་། འབྲས་བུ་བློ་བུར་བ་ཡིན་པས་སོ། །དེ་ལྔ་ཡང་རིགས་དང་། འབྲས་བུ་དང་པོ་ལས་ཉམས་པ་མིན་ཏེ། རིགས་དང་པོ་ནི། ལམ་དུས་མས་བསྟན་པར་བྱས་པས་སོ། །མི་སློབ་པའི་ཚེ་འཕྲལ་དུ་ཐོབ་པ་ནི། དེ་ལྟར་མ་བྱས་པས་ཉམས་སྲིད་དོ། །དེ་བཞིན་དུ་འབྲས་བུ་དང་པོ་ནི། མཐོང་སྤང་སྤངས་པས་ཕྱེ་ཞིང་། དེ་ནི་འཇིག་ལྟའི་རྩ་བ་ཅན་ཡིན་པས་གཞི་མེད་པས་སོ། །སྒོམ་སྤང་སྤངས་པར་ཕྱེ་བའི་འབྲས་བུ་ཕྱི་མ་གསུམ་ལས་ནི་ཉམས་པ་ཡོད་དེ། དེ་ནི་གཞི་དང་བཅས་ན་སྤངས་ཀྱང་རྐྱེན་གྱིས་སླར་སྐྱེ་སྲིད་

**༼༤༦༧༽**

པས་སོ། །ཞེའོ། །མདོ་སྡེ་པ་ནི་དགྲ་བཅོམ་པ་ཉམས་མི་སྲིད་དེ། མདོ་ལས་འཕགས་པའི་ཤེས་རབ་ཀྱིས་སྤངས་པ་ནི་ལེགས་པར་སྤངས་པའོ་ཞེས་དང་། སློབ་པ་ལ་བག་ཡོད་པར་བྱའོ་ཞེས་སྨྲའོ་གསུངས་ཀྱི། དགྲ་བཅོམ་ལ་མ་གསུངས་པས་སོ། །དེས་ན་འབྲས་བུ་དང་མཐའ་གཉིས་ནི། ཟག་མེད་ཀྱི་ལམ་ཁོ་ནས་ཐོབ་པས་སྤང་བྱའི་ས་བོན་རྩ་བ་ནས་སྤངས་པའི་ཕྱིར། ཉམས་མི་སྲིད་ལ་བར་པ་གཉིས་འཇིག་རྟེན་པའི་ལམ་གྱིས་ཐོབ་པ་ནི་ས་བོན་དྲུངས་མ་ཆུང་བས་ཉམས་སྲིད་པའི་ཕྱིར། སློབ་པ་ལ་བག་དགོས་པ་དང་། འཕགས་པ་ལ་མི་དགེ་བའི་རྣམ་རྟོག་སྐྱེ་བར་གསུངས་སོ། །དགྲ་བཅོམ་པ་ཉམས་པར་གསུངས་པ་ནི། མཐོང་ཆོས་ལ་བདེ་བར་གནས་ཀྱི་འཇིག་རྟེན་པའི་བསམ་གཏན་གཞི་གང་རུང་ལས་ཉམས་པ་ལ་དགོངས་སོ། །ལས་ཞེས་སོ། །འདི་ཉིད་རིགས་ཏེ། གཞན་དུ་ན་ཐར་པ་ལ་ཡིད་གཏན་དུ་མི་རུང་བར་འགྱུར་

**༼༤༦༨༽**

བས་སོ། །ཅི་དགྲ་བཅོམ་ཁོ་ན་རིགས་དྲུག་དང་ལྡན་ནམ། གཞན་ཡང་ལྡན་ཞེ་ན། དགྲ་བཅོམ་དུ་མ་ཟད་འཕགས་པ་སློབ་པ་དང་འཕགས་མིན་སོ་སྐྱེའང་རིགས་དྲུག་ལྡན་ཏེ། དགྲ་བཅོམ་པའི་རིགས་རྣམས་ནི་དེ་དག་སྔོན་དུ་འགྲོའོ། །མཐོང་བའི་ལམ་ལ་གཞན་གྱི་སྦྱོར་བ་མི་སྲིད་པས་དབང་པོ་འཕོ་བ་མེད་ལ། གཞན་ལ་ཡོད་དོ། །མི་གཡོ་བའི་ཆོས་ཅན་ཉམས་མི་སྲིད་ན། མདོར། མཐོང་ཆོས་ལ་བདེར་གནས་ལས་ཉམས་པར་གསུངས་པ་དང་། འགལ་ལོ་ཞེ་ན། སྤྱིར་ཉམས་པ་ལ་ཡོན་ཏན་ཐོབ་པ་ལས་ཉམས་པ་དང་། ཐོབ་བྱ་མ་ཐོབ་པས་མ་ཐོབ་པ་ལས་ཉམས་པ་དང་། ཐོབ་ཀྱང་མངོན་དུ་མི་བྱེད་ན། ཉེར་སྤྱད་ལས་ཉམས་པ་སྟེ། ཡོངས་ཉམས་རྣམ་པ་གསུམ་དུ་ཤེས་པར་བྱ་ཞིང་། དེ་གསུམ་ལས་སྟོན་པ་སངས་རྒྱས་ལ་གདུལ་བྱའི་དོན་ལ་ཞུགས་པས་མཐོང་ཆོས་ལ་བདེར་གནས་མངོན་དུ་མི་མཛད་པས་ཐ་མ་ཁོ་ན་

**༼༤༦༩༽**

མངའ་ལ། མི་གཡོ་བ་ལ་དེ་དང་འདྲ་བའང་ཡོད་དེ། ཆོས་ཁྱད་པར་ཅན་སྐད་ཅིག་མ་ཐོབ་པས་སོ། །དགྲ་བཅོམ་པ་གཞན་ལ་ཉམས་པ་རྣམ་པ་གསུམ་ག་ཡོད་དོ། །དེས་ན་མི་གཡོ་བའི་ཆོས་ཅན་ཉེར་སྤྱད་ལས། ཉམས་སྲིད་པས་མདོ་དང་མི་འགལ་ལོ། །མདོ་སྡེ་པ་ནི། དགྲ་བཅོམ་ཐམས་ཅད་ཀྱི་རྣམ་གྲོལ་ཟག་མེད་ནི་མི་གཡོ་བ་ཡིན་ལ། འོན་ཀྱང་དབང་རྟུལ་ནི། རྙེད་བསྐུར་གྱིས་གཡེན་སྤྱོ་བས་དབང་ཉམས་པའི་ཕྱིར། མཐོང་ཆོས་བདེར་གནས་ལས་ཉམས་ཤིང་དབང་རྣོན་ནི་དེས་མི་ཉམས་པས་དེ་ཉིད་དྲུག་གི་མི་གཡོ་བའི་ཆོས་ཅན་དུ་བཞག་གོ །མདོ་འདི་དབང་རྟུལ་ལ་དགོངས་པས། འདི་ཀླན་ཀར་མི་རུང་བར་འཆད་དོ། །ཅི་དགྲ་བཅོམ་ལས་ཉམས་ན་ཡང་། སྐྱེ་བ་ལན་ནམ་ཞེ་ན། མི་ལེན་ཏེ། འབྲས་བུ་གང་ལས་ཉམས་ཀྱང་དེ་སོར་མ་ཆུད་པར་འཆི་བ་མེད་པས་སོ། །འབྲས་བུ་དེ་དང་

**༼༤༧༠༽**

འགལ་བའི་བྱ་བ་མིན་པ་ཉམས་ཀྱང་གང་ཟག་དེ་མི་བྱེད་དེ། རྩལ་པོ་ཆེ་དྲེད་ཀྱང་རྡེག་མི་འཆབ་པ་བཞིན་ནོ། །འོ་ན་དང་པོ་རྣམས་འཕོ་བ་ལ་བར་ཆད་མེད་པ་དང་། རྣམ་གྲོལ་དུ་སྐྱེ་ཞེ་ན། རྟོགས་པའི་སྐལ་བ་ཅན་ཞིག་མི་གཡོ་བའི་ཆོས་ཅན་དུ་བྱེད་ན། རྣམ་གྲོལ་དང་བར་ཆད་མེད་པའི་ལམ་དགུ་རེ་སྐྱེ་སྟེ། དབང་པོ་རྟུལ་པོའི་རིགས་དེ་སློབ་མི་སློབ་ཀྱི་ལམ་གྱིས་ཤིན་ཏུ་རྟེན་ཏེ་གོམ་པར་བྱས་པས། འབད་པ་ཆུང་ངུས་ཟློག་མི་ནུས་པས་སོ། །དད་མོས་ཞིག་མཐོང་བས་ཐོབ་པ་རྟོགས་པར་བྱེད་ན། འཕོ་སླ་བས་བར་ཆད་མེད་པ་དང་། རྣམ་གྲོལ་གྱི་ལམ་རེ་རེའོ། །ལམ་དེ་ཐམས་ཅད་ནི་ཟག་མེད་ཉིད་དེ། ཟག་བཅས་ཀྱིས་འཕགས་པའི་དབང་པོ་མི་འཕོ་བས་སོ། །རྟེན་གང་དུ་འཕོ་ཞེ་ན། འདོད་ལྷ་དབང་རྣོན་དང་། ཁམས་གོང་དུ་སྐྱེས་པ་ནི། མི་ཉམས་པས་དབང་པོ་མི་འཕོ་ལ། འདོད་ལྷ་དབང་རྟུལ་དང་། ངན་འགྲོ་ལ་འཕགས་ལམ་

**༼༤༧༡༽**

མི་སྐྱེ་བས། མིའི་ནང་ཁོ་ནར་འཕེལ་ཞིང་འཕོའོ། །ས་གང་ལ་རྟེན་འཕོ་ཞེ་ན། མི་སློབ་པ་ནི་ཟག་མེད་པ་དགུ་གང་རུང་ལ་རྟེན་ཅིང་། སློབ་པ་ནི་བསམ་གཏན་པ་དྲུག་གང་རུང་ལ་རྟེན་ཏེ་འཕོའོ། །ཕྱིར་མི་འོང་ཟག་མེད་ཐོབ་པའང་ཡོད་ན། གང་གི་ཕྱིར་དེ་ལ་མི་རྟེན་ཞེ་ན། ཕྱིར་མི་འོང་དབང་པོ་འཕོ་བས་འཕེལ་བ་ན། རྟུལ་པོའི་ལམ་གྱི་འབྲུ་ཙམ་དང་། ཁྱད་པར་ཅན་བསམ་གཏན་དང་པོ་སོགས་དང་། བཅས་པ་བཏང་སྟེ། རྣོན་པོའི་ལམ་གྱི་འབྲས་བུ་འདོད་པ་ལ་ཆགས་བྲལ་ཙམ་ཐོབ་པར་འགྱུར་བས། ཕྱིར་མི་འོང་གི་འབྲས་བུ་གཟུགས་མེད་ཀྱིས་བསྡུས་པ་མེད་པས་སོ། །གཉིས་པ་དགུར་དབྱེ་བ་ནི་དགྲ་བཅོམ་པ་ལ་དབང་པོའི་བྱེ་བྲག་གི་དགུ་སྟེ། སངས་རྒྱས་ལ་རང་འབྱུང་གཉིས་དང་། ཉན་ཐོས་ལ་ཉམས་པའི་ཆོས་ཅན་སོགས་ལྔ་དང་། མི་གཡོ་བ་ལ་སྦྱངས་པ་དང་། དང་པོ་ནས་དེའི་རིགས་ཅན་གཉིས་ཏེ་བདུན་ཏོ། །དེ་དགུ་དབང་པོ་

**༼༤༧༢༽**

ཆུང་ངུའི་ཆུང་ངུ་ལ་སོགས་པ་རྣམ་པ་དགུའི་བྱེ་བྲག་གིས་ཏེ། སངས་རྒྱས་ནི། མི་གཡོ་བའི་བྱེ་བྲག་ཡིན་པས། དེ་ཆེན་པོ་གསུམ་དུ་ཕྱེ་ནས། ཉམས་པའི་ཆོས་ཅན་ནི་ཆུང་ངུའི་ཆུང་ངུ་ཡིན་པ་ནས། རྫོགས་པའི་སངས་རྒྱས་ཆེན་པོའི་ཆེན་པོ་ཡིན་པའི་བར་དུའོ། །སྤྱིའི་གཉིས་པ་རྣམ་གྲངས་བདུན་དུ་དབྱེ་བ་ནི། འཕགས་པའི་གང་ཟག་རྣམས་ནི། བདུན་པོར་ཡང་འདུས་ཏེ། འདི་ལྟར་སྦྱོར་བ་ལས་དད་པ་དང་། ཆོས་ཀྱི་རྗེས་འབྲང་གཉིས་དང་། དབང་པོ་ལས་དད་མོས་མཐོང་ཐོབ་གཉིས་དང་། སྙོམས་འཇུག་ལས་ལུས་མངོན་བྱེད་དང་། རྣམ་གྲོལ་ལས་ཤེས་རབ་ཀྱིས་རྣམ་གྲོལ་དང་། སྙོམས་འཇུག་དང་། རྣམ་གྲོལ་གཉིས་ཀས་བྱས་པ་ལས། གཉིས་ཀའི་ཆ་ལས་རྣམ་གྲོལ་ལོ། །རྫས་དྲུག་དུ་བསྡུ་བ་ནི། དེ་རྣམས་ཀྱང་རྫས་དྲུག་སྟེ། རྒྱུ་མཚན་འདི་ལྟར་མཐོང་སྒོམ་མི་སློབ་པའི་ལམ་གསུམ་ལ་རིམ་པས་རྗེས་འབྲང་གཉིས་དང་། དད་མོས་མཐོང་ཐོབ་གཉིས་དང་།

**༼༤༧༣༽**

དུས་སྦྱོར་དུས་མི་སྦྱོར་གཉིས་གཉིས་སོ། །དགྲ་བཅོམ་རྣམ་གྲོལ་གཉིས་པོ་གང་ཞེ་ན། མི་སློབ་པ་འགོག་སྙོམས་ཐོབ་པ་ནི། ཉོན་མོངས་དང་རྣམ་ཐར་གྱི་སྒྲིབ་པ་གཉིས་ལས་རྣམ་པར་གྲོལ་བ་ཡིན་ལ། ཤེས་རབ་ཀྱི་ཉོན་སྒྲིབ་ཙམ་ལས་གྲོལ་བ་ནི། ཅིག་ཤོས་ཤེས་རབ་ཀྱིས་རྣམ་གྲོལ་ལོ། །འགོག་པ་ཐོབ་པ་སྙོམས་འཇུག་གིས་རྫོགས་པ་དང་། མི་འཕྲོག་པའི་དབང་རྣོན། དབང་པོས་རྫོགས་པ་དང་། ཐ་མའི་ཆ་མཐུན་ལྔ་སྤངས་པའི་ཕྱིར་མི་འོང་ཐོབ་པ་འབྲས་བུ་རྫོགས་པ་སྟེ། དེ་གསུམ་རྣམས་ཀྱི་ཇི་རིགས་པར་སློབ་པ་ཡོངས་སུ་རྫོགས་པ་ཞེས་བྱའོ། །དབང་པོ་དང་སྙོམས་འཇུག་གཉིས་ཀྱིས་མི་སློབ་པ་ཡོངས་སུ་རྫོགས་ཏེ། འབྲས་བུ་མ་རྫོགས་ན་མི་སློབ་པ་ཉིད་ཀྱང་མེད་པས་དེ་མ་བཞག་གོ །ལམ་ཉིད་ཁྱད་པར་དུ་བཤད་པ་ལ་གསུམ་ལས། ལམ་བཞིར། དབྱེ་བ་ནི་སྐྱེ་ཚུལ་ལྟར་མས་རིམ་གྱིས་བཤད་དེ། གང་གི་འཇུག་

**༼༤༧༤༽**

དུ་བར་ཆད་མེད་ལམ་སྐྱེ་བ་སྦྱོར་ལམ་དང་སྒྲིབ་པ་དངོས་སུ་སྤོང་བར་བྱེད་པ་བར་ཆད་མེད་ལམ་དང་། སྒྲིབ་པ་ལས་གྲོལ་བ་དང་པོར་སྐྱེས་པ་རྣམ་གྲོལ་ལམ་དང་། དེ་ཕྱིན་ཆད་ཀྱི་ལམ་ནི། ཁྱད་པར་ཅན་གྱི་ལམ་ཞེས་བྱའོ། །ཅི་ཕྱིར་ལམ་ཞེས་བྱ་ཞེ་ན། སྔ་མ་གཉིས་མྱང་འདས་ཚོལ་བས་དང་། ཕྱི་མ་གཉིས་གོང་ནས་གོང་དུ་ཕྱིན་པར་བྱེད་པས་སོ། །ཡང་ལམ་བཞི་སྟེ། མངོན་ཤེས་བུལ་ལ་དཀའ་བ་དང་། མྱུར་ལ་དཀའ་བ་དང་། བུལ་ལ་སླ་བ་དང་། མྱུར་དུ་སླ་བའོ། །དེ་ལ་ལམ་ཉིད་མྱང་འདས་སྒྲུབ་པར་བྱེད་པས་སྒྲུབ་པ་ཞེས་གསུངས་ལ། དེ་བསམ་གཏན་གྱི་དངོས་གཞི་བཞི་རྣམས་ལ་རྟེན་ན། ཡན་ལག་གིས་ཟིན་པ་དང་། ཞི་ལྷག་མ་ཉམས་པས་འབད་མི་དགོས་པ་རང་གིས་འབྱུང་བའི་ཕྱིར་སླ་ལ། ས་གཞན་རྣམས་ལ་དཀའ་བ་ཡིན་ཏེ། ཡན་ལག་གིས་མ་ཟིན་པ་དང་། མི་ལྕོགས་མེད་དང་། ཁྱད་པར་ཅན་ནི་ཞི་གནས་ཆུང་

**༼༤༧༥༽**

ཞིང་། གཟུགས་མེད་ནི་ལྷག་མཐོང་ཆུང་བས་སོ། །དཀའ་སླ་གང་ཡིན་ཡང་བློ་སྟེ་དབང་རྟུལ་ནི། མངོན་ཤེས་བུལ་བ་སྟེ། གཅིག་ཤོས་དབང་རྣོན་གྱི་ནི་མངོན་ཤེས་མྱུར་རོ། །བྱང་ཕྱོགས་བདུན་བསྟན་པ་ལ་དབྱེ་བསྡུ་ནི། འདིར་ཟད་པ་དང་མི་སྐྱེ་བ་ཤེས་པ་ནི། གང་ཟག་གི་བྱེ་བྲག་གིས་ཐེག་པ་གསུམ་གྱི་བྱང་ཆུབ་སྟེ་སྤངས་པ་དང་རྟོགས་པ་མཐར་ཐུག་པས་སོ། །བྱང་ཆུབ་དེ་དང་མཐུན་ཏེ། རྒྱུར་གྱུར་པ་ཉིད་ཀྱི་ཕྱིར་སུམ་ཅུ་རྩ་བདུན་ནི། བྱང་ཆུབ་དེའི་ཕྱོགས་དང་མཐུན་པ་ཞེས་བྱའོ། །དེ་རྣམས་ནི་དྲན་པ་ཉེར་བཞག་བཞི་དང་། ཡང་དག་སྤོང་བཞི་དང་རྫུ་འཕྲུལ་རྐང་བཞི་དང་། དབང་པོ་ལྔ་དང་། སྟོབས་ལྔ་དང་། བྱང་ཆུབ་ཀྱི་ཡན་ལག་བདུན་དང་། འཕགས་ལམ་ཡན་ལག་བརྒྱད་དོ། །དེའི་དང་པོ་བཤད་ཟིན་ཅིང་། གཉིས་པ་ནི་མི་དགེ་བ་སྐྱེས་པ་སྤང་བ་དང་། མ་སྐྱེས་པ་མི་སྐྱེད་པ་དང་། དགེ་བ་མ་སྐྱེས་པ་སྐྱེད་པ་དང་། སྐྱེས་པ་

**༼༤༧༦༽**

གནས་པ་སོགས་ཀྱི་ཆེད་དུ་འདུན་ཅིང་འབད་པ་སོགས་སོ། །གསུམ་པ་ནི་འདུན་པ་དང་། བརྩོན་འགྲུས་དང་། སེམས་སྤྱོད་པའི་ཏིང་ངེ་འཛིན་བཞིའོ། །བཞི་པ་ནི་དད་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་ཀྱི་དབང་པོ་ལྔའོ། །ལྔ་པ་ནི། དེ་ལྔ་ཉིད་དང་། མ་དད་པ་སོགས་མི་མཐུན་ཕྱོགས་ཀྱི་མི་རྫི་བར་འགྱུར་བའོ། །དྲུག་པ་ནི་དྲན་པ་དང་། ཆོས་རབ་དུ་རྣམ་པར་འབྱེད་པ་དང་། བརྩོན་འགྲུས་དང་། དགའ་བ་དང་། ཤིན་དུ་སྦྱངས་པ་དང་། ཏིང་ངེ་འཛིན་དང་། བཏང་སྙོམས་ཡང་དག་བྱང་ཆུབ་ཀྱི་ཡན་ལག་གོ །བརྒྱད་པ་ནི་ལྔ་པའི་ལྔ་པ་དང་། རྟོགས་པ་དང་། ངག་དང་། ལས་ཀྱི་མཐའ་དང་། འཚོ་བ་དང་། རྩོལ་བ་དང་། དྲན་པ་དང་། ཏིང་ངེ་འཛིན་ཏོ། །དེ་ལྟར་སོ་བདུན་ནི། མིང་གི་སྒོ་ནས་བཞག་གི རྫས་སུ་ནི་བཅུ་སྟེ། བཅུ་གང་ཞེ་ན། དད་པ་དང་། བརྩོན་འགྲུས་དང་། ཤེས་རབ་དང་། ཏིང་ངེ་འཛིན་དང་། བཏང་སྙོམས་

**༼༤༧༧༽**

དང་། དགའ་བ་དང་། རྟོག་པ་དང་། ཚུལ་ཁྲིམས་དང་། ཤིན་དུ་སྦྱངས་པའོ། །ཇི་ལྟར་བྱས་པས་ཞེ་ན། དྲན་པ་ཉེར་བཞག་བཞི། ཤེས་རབ་དང་། ཡང་དག་འཇོག་བཞི་བརྩོན་འགྲུས་དང་། རྫུ་འཕྲུལ་རྐང་བཞིའི་ཏིང་ངེ་འཛིན་དང་། དབང་པོ་ལྔ། སྟོབས་ལྔ་ནི་དངོས་སུ་སྨོས་ལ། སྡེ་དྲུག་པའི་ཆོས་རབ་ཏུ་རྣམ་འབྱེད་ནི་ཤེས་རབ་སྟེ། གཞན་ནི་ཟིན་ལ། བདུན་པའི་ལྟ་བ་ནི་ཤེས་རབ་དང་། རྩོལ་བ་ནི་བརྩོན་འགྲུས་དང་། ངག་སོགས་གསུམ་ནི་ཚུལ་ཁྲིམས་སོ། །བྱེ་བྲག་སྨྲ་བ་ལུས་ངག་གཉིས་ཐ་དད་པས་ཚུལ་ཁྲིམས་ཀྱི་ཡན་ལག་རྫས་གཉིས་སུ་བྱས་ཏེ། བཅུ་གཅིག་དུ་འདོད་དོ། །སྡེ་དང་པོ་གསུམ། ཤེས་རབ་སོགས་གསུམ་དུ་བཞག་པ་ནི། གཙོ་བོ་སྨོས་པ་སྟེ། དེ་གསུམ་རྣམས་ནི་སྦྱོར་བྱུང་གི་ཡོན་ཏན་ཐོས་བསམ་སྒོམ་གསུམ་ཟག་བཅས་ཟག་མེད་ཀུན་ཀྱང་ཡིན་ནོ། །རྣམ་བཞག་ནི་གནས་སྐབས་གང་དུ་བྱང་ཕྱོགས་གང་ཕྱེ་ཞེ་ན། བྱེ་བྲག་སྨྲ་བ་སྡེ་ཚན་བདུན་ནི།

**༼༤༧༨༽**

གོ་རིམ་བཞིན་དུ། ལས་དང་པོ་དང་། ངེས་བྱེད་ཆ་མཐུན་པ་བཞི་རྣམས་དང་། སྒོམ་ལམ་དང་མཐོང་ལམ་ལ་རབ་དུ་ཕྱེའོ། །སྡེ་ཕྱི་མ་གཉིས་ཀྱི་གོ་རིམ་མདོར་འབྱུང་བ་ནི། གྲངས་ཀྱི་རིམ་པ་དང་བསྟུན་པའོ། །ཞེའོ། །སློབ་དཔོན་ནི་ཕྱི་མ་གཉིས་ཀྱང་སྐྱེ་རིམ་སྟེ། མཐོང་ལམ་ལ་བྱང་ཆུབ་ཡན་ལག་དང་། མཐོང་སྒོམ་གཉིས་ཀ་ལ་ལམ་གྱི་ཡན་ལག་བརྒྱད་ཡོད་པར་བཞེད་དེ། མདོ་སྡེ་པའི་ལུགས་སོ། །བྱང་ཕྱོགས་སྡེ་བདུན་ལས་ཟག་བཅས་དུ་ཟག་མེད་དུ་ཞེ་ན། བྱང་ཆུབ་ཀྱི་ཡན་ལག་དང་། ལམ་གྱི་ཡན་ལག་གཉིས་ནི་ལམ་ཕྱི་མ་གསུམ་གྱིས་བསྡུས་པས་ཟག་མེད་ཉིད་དང་། སྡེ་གཞན་ལྔ་ནི། ཟག་བཅས་ཟག་མེད་གཉིས་ཏེ། ལམ་ལྔ་ཅར་གྱི་མཉམ་རྗེས་ན་ཇི་རིགས་པར་ཡོད་པས་སོ། །དེ་ན་ས་མཚམས་ནི་ཁྱད་པར་ཅན། གཙོ་བོ་དབང་དུ་བྱས་ནས་མ་མཐའི་ས་མཚམས་བཞིན་བཞག འདིར་ཁྱད་པར་ཅན་མིན་པའི་དབང་དུ་བྱས་སོ། །

**༼༤༧༩༽**

གང་ན་བྱང་ཕྱོགས་སུ་དུ་ཡོད་ཞེ་ན། བསམ་གཏན་དང་པོའི་དངོས་གཞི་ཙམ་ན་སོ་བདུན་པོ་ཐམས་ཅད་སྲེད་ལ་མི་ལྕོགས་མེད་ན། སྟོབས་ཀྱིས་དྲང་དགོས་པ་དང་། ས་འོག་མའི་དོགས་པ་དང་བཅས་པས་དགའ་བ་མ་གཏོགས་པ་སོ་དྲུག་དང་། བསམ་གཏན་གཉིས་པ་ན་རྟོག་པ་མ་རྟོགས་པ་སོ་དྲུག་དང་། གསུམ་པ་དང་། བཞི་པ་གཉིས་ན་དགའ་བ་དང་། རྟོག་པ་དེ་གཉིས་མ་གཏོགས་པ་སོ་ལྔ་རེ་དང་། བསམ་གཏན་བར་ཏེ་ཁྱད་པར་ཅན་ནའང་དགའ་རྟོག་མིན་པ་སོ་ལྔ་དང་། གཟུགས་མེད་པ་དང་པོ་གསུམ་ནའང་དགའ་རྟོག་དེ་གཉིས་དང་ཚུལ་ཁྲིམས་ཀྱི་ཡན་ལག་དག་སོགས་གསུམ་མིན་པ་སོ་གཉིས་སོ། །བྱང་ཆུབ་ཀྱི་ཡན་ལག་བདུན་དང་། ལམ་གྱི་ཡན་ལག་བརྒྱད་མ་གཏོགས་པ་ཉེར་གཉིས་ནི། འདོད་ཁམས་དང་སྲིད་རྩེ་ན་སྟེ། དེ་གཉིས་ལ་ཟག་མེད་ཀྱི་ལམ་མེད་པས་སོ། །གཟུགས་མེད་ན་ལུས་དྲན་པ་ཉེར་བཞག་ཅི་ལྟར་ཡོད་ཅེ་ན། དེའི་

**༼༤༨༠༽**

ཟག་མེད་ཀྱི་ཤེས་རབ་ཀྱིས་གཟུགས་ཀྱི་ཟག་མེད་ཀྱི་སྡོམ་པ་ལ་དམིགས་པ་ན་ཡོད་དེ། སྡོམ་པ་དེ་འབྱུང་འགྱུར་ཡིན་པས་སོ། །བྱང་ཕྱོགས་ཀྱི་གནས་སྐབས་གང་དུ་ཤེས་ནས་དད་པ་ཐོབ་ཅེ་ན། མཐོང་ལམ་དུ་སྟེ། ཤེས་ནས་དད་པ་ལ་སངས་རྒྱས་དང་། ཆོས་དང་། དགེ་འདུན་ལ་ཤེས་ནས་དད་པ་དང་། ཚུལ་ཁྲིམས་དྲི་མེད་བཞིའོ། །དེ་ལ་བདེན་པ་དང་པོ་གསུམ་མཐོང་ན། འཕགས་པ་དགེས་པའི་ཚུལ་ཁྲིམས་དང་། ཆོས་ལ་བདེན་པ་རྣམས་ཇི་ལྟར་ཤེས་ཏེ། རྟོགས་ནས་ཡིད་ཆེས་པས་དད་པ་ཐོབ་ལ་ལམ་བདེན་མངོན་པར་རྟོགས་ན་སངས་རྒྱས་མི་སློབ་ཁྱད་པར་ཅན་དང་དགེ་འདུན་སློབ་མི་སློབ་ཀྱི་ལམ་གྱིས་ཕྱེ་བ་དག་ལ་ཡང་ཤེས་ནས་དད་པ་སོགས་ཐོབ་ཅིང་། ཡང་གི་སྒྲས་ཚུལ་ཁྲིམས་དང་ཆོས་ལ་དད་པ་ཐོབ་པའང་བསྡུའོ། །འདིར་གང་ལ་ཆོས་

**༼༤༨༡༽**

སུ་དགོངས་པ་གང་ཡིན་ཞེ་ན། འདིར་ཆོས་ནི་བདེན་པ་དང་པོ་གསུམ་དང་། རང་སངས་རྒྱས་དང་། བྱང་ཆུབ་སེམས་པའི་ལམ་ཡིན་ནོ། །འདི་བཞིའང་རྫས་སུ་ནི་གཉིས་ཏེ། དང་པོ་གསུམ་དད་པ་དང་། བཞི་པ་ཚུལ་ཁྲིམས་ཡིན་པས་སོ། །ངོ་བོ་ནི་གཅིག་དུ་དྲི་མ་མེད་པ་ཡིན་ལ། རིམ་པ་ནི་ལངས་ནས། ཨེ་མ་བཅོམ་ལྡན་འདས་ནི་རྫོགས་པའི་སངས་རྒྱས་སོ། །དེའི་ཆོས་འདུལ་བ་ནི་ལེགས་པར་གསུངས་པའོ། །དེའི་ཉན་ཐོས་ཀྱི་དགེ་འདུན་ནི་ལེགས་པར་ཞུགས་པའོ། །ཞེས་མངོན་དུ་བྱེད་ཅིང་། དེ་གསུམ་གྱིས་བྱས་པའི་ཚུལ་ཁྲིམས་ཀྱང་རབ་དུ་དྭང་བ་ཡིན་པས་ཐ་མར་བཞི་པ་བཤད་དེ། སྨན་པ་དང་། སྨན་དང་། ནད་གཡོག་དང་། ནད་མེད་པ་ལྟ་བུའོ། །ལམ་གྱིས་ཐོབ་པའི་རྣམ་གྲོལ་ནི། མདོ་ལས། ཡང་དག་པའི་རྣམ་གྲོལ་དང་། ཤེས་པ་གཉིས་སློབ་པ་ལ་མ་བཤད་པ་ཅི་ཞེ་ན། ད་དུང་ཉོན་མོངས་པ་འཆི་བས་བཅིངས་པའི་ཕྱིར། སློབ་པའི་ལམ་གྱི་ཡན་ལག་དུ། རྣམ་གྲོལ་

**༼༤༨༢༽**

མདོ་ལས་མ་བཤད་དོ། །རྣམ་གྲོལ་དེ་ནི་འདུས་བྱས་དང་། འདུས་མ་བྱས་རྣམ་པ་གཉིས་ཏེ། ཉོན་མོངས་བཅོམ་པའི་འགོག་པ་ནི། དེ་འདུས་མ་བྱས་དང་། མི་སློབ་པའི་མོས་པ་ནི་འདུས་བྱས་སོ། །མི་སློབ་པའི་ཡན་ལག་ནི་རྣམ་གྲོལ་འདུས་བྱས་དེ་ཡིན་ལ། རྣམ་གྲོལ་འདུས་བྱས་དེ་ཉིད། མདོ་ལས། སེམས་རྣམ་པར་གྲོལ་བ་དང་། ཤེས་རབ་རྣམ་པར་གྲོལ་བ་གཉིས་སུ་གསུངས་སོ། །ཡང་དག་པའི་ལྟ་བ་མིན་པའི་ཤེས་པ་ནི་གང་ཞེ་ན། བྱང་ཆུབ་ཅེས་སྔར་ཇི་སྐད་བཤད་པ་ཟད་མི་སྐྱེ་ཤེས་པ་ཉིད་འདིར་ཡང་དག་པའི་ཤེས་པའོ། །ཅི་དུས་གསུམ་གྱི་སེམས་གང་གྲོལ་བར་འགྱུར་ཞེ་ན། མི་སློབ་སེམས་ནི་སྐྱེ་འགྱུར་མ་འོངས་པ་སྒྲིབ་པ་ཉོན་མོངས་པའི་ཐོབ་པ་ལས་རྣམ་པར་གྲོལ་བར་འགྱུར་རོ། །གནས་སྐབས་གང་གི་ལམ་གྱིས་དེའི་སྒྲིབ་པ་སྤོང་ཞེ་ན། འགག་པར་འགྱུར་བ་ད་ལྟར་གྱི་ལམ་གྱིས་མི་སློབ་པའི་ལམ་དེའི་སྒྲིབ་པ་དེའི་སྐྱེ་བའི་གེགས་ཉོན་མོངས་པའི་ཐོབ་པ་རབ་དུ་སྤོང་ངོ་། །ཚིག་ཙམ་ལ་རྟེན་ནས་གང་དག་འདིས་གཉེན་པོ་སྐྱེས་ཟིན་ནས་འདོད་

**༼༤༨༣༽**

འགག་བཞིན་པས་སྤང་བྱ་འགག་བཞིན་པ་སེལ་བར་བསྟན་ནོ། །ཞེས་སྨྲ་བ་ནི་ཉི་མ་ཤར་ཟིན་ནས་རྒས་བཞིན་པས་མུན་པ་སེལ་བར་འདོད་ཅེས་པ་ལྟར། མ་བརྟགས་པའི་རླབས་བཅོལ་ལོ། །དེ་བཞིན་དུ་གོང་མ་པ་གཉེན་པོ་སྐྱེ་འགྱུར་མ་འོངས་པས་སྤང་བྱ་ད་ལྟ་འགག་བཞིན་པ་སྤོང་བར་འདོད་ཅེས་པ་དང་། མ་འོངས་པས་བྱ་བ་བྱེད་པས་རྫས་སུ་གྲུབ་པའི་ཕྱིར་ཟག་བྱེད་པའི་ཕྱོགས་ལ་སླན་ནོ། །དེས་ན་གོང་འོག་གཉིས་ཀ་སྤོང་གཉེན་ད་ལྟ་བས། སྤང་བྱ་ད་ལྟར་བ་སྤོང་བར་བཞེད་པར་འདྲ་ལ། ད་ལྟར་བ་དེ་ཉིད་ལ་གོང་མར་ད་ལྟ་བཞིན་པ་ཡིན་པས། སྐྱེས་པ་ཞེས་དང་། འོག་མར་

**༼༤༨༤༽**

འགག་འགྱུར་ཞེས་ཐ་སྙད་བྱས་པར་ཟད་དོ། །མངོན་པ་བ་སྤང་བྱའི་ས་བོན་ནམ་ཐོབ་པ་ལ་དམིགས་རྣམ་མེད་པར་འདོད་ལ། རིགས་པ་པ་ནུས་པ་ཅན་རྫས་གཅིག་པས་སྤང་བྱའི་ས་བོན་དམིགས་རྣམ་ཅན་དུ་འདོད་པས་སྤོང་ཚུལ་ཅུང་ཟད་མི་འདྲའོ། །རྣམ་གྲོལ་འདུས་མ་བྱས་དེ་དང་། སྤངས་པའི་ཁམས་དང་། འདོད་ཆགས་དང་བྲལ་བའི་ཁམས་དང་། འགོག་པའི་ཁམས་ཞེས་འབྱུང་བ་དེ་རྣམས་ལ་ཁྱད་པར་ཅི་ཡོད་ཅེ་ན། འདུས་མ་བྱས་དེ་ཉིད། ཁམས་དེ་གསུམ་ཞེས་བྱ་ལ། དེ་གསུམ་གྱི་ཁྱད་པར་ནི། འདོད་ཆགས་ཀུན་ཟད་པ་ནི། འདོད་ཆགས་དང་བྲལ་བའི་ཁམས་དང་། སྤངས་པའི་ཁམས་ནི། འདོད་ཆགས་ལས་གཞན་པའི་ཉོན་མོངས་རྣམས་ཟད་པ་དང་། འགོག་པའི་ཁམས་ཞེས་པ་ཉོན་མོངས་མིན་པའི་གཞི་གཟུགས་སོགས་ཟག་བཅས་སོ། །གོང་མ་པ་ནི་དེ་གསུམ་མཐོང་སྤང་དང་། སྒོམ་སྤང་དང་། ཕུང་པོ་ཀུན་ཟད་པ་ལ་བཞེད་དོ། །ཡིད་འབྱུང་བའི་དངོས་པོ་དེས་འདོད་ཆགས་དང་

**༼༤༨༥༽**

བྲལ་བར་འགྱུར་རམ། ཞེ་ན། སྡུག་བསྔལ་དང་རྒྱུ་ཀུན་འབྱུང་ལ་བཟོད་ཤེས་རྣམས་ཀྱིས་ཡིད་འབྱུང་ལ། བཟོད་ཤེས་གང་གང་གིས་སྤང་བྱ་སྤོང་བར་འགྱུར་བ་ཀུན་གྱིས་འདོད་ཆགས་དང་བྲལ་བར་འགྱུར་རོ། །དེ་ལྟ་ན་ནི། མུ་བཞི་སྲིད་དེ། ཡིད་འབྱུང་ལ་འདོད་ཆགས་དང་མི་འབྲལ་བ་ནི་སྤོང་ལམ་མིན་པའི་སྡུག་ཀུན་གྱི་ཡུལ་ཅན་གྱི་ལམ་དང་། གཉིས་པ་འགོག་ལམ་ཡུལ་ཅན་གྱི་སྤོང་ལམ་དང་། གསུམ་པ་སྡུག་ཀུན་གྱི་ཡུལ་ཅན་གྱི་སྤོང་ལམ་དང་། བཞི་པ་སྤོང་ལམ་མིན་པའི་འགོག་ལམ་ཡུལ་ཅན་གྱི་ལམ་མོ། །ཆོས་མངོན་པ་མཛོད་ཀྱི་འགྲེལ་པ་ལས། ལམ་དང་གང་ཟག་བསྟན་པ་ཞེས་བྱ་བ་གནས་དྲུག་པའི་འགྲེལ་པའོ། །བདུན་པ་ཡེ་ཤེས་བསྟན་པ་ལ་བཞི་སྟེ། ཤེས་པ། ལྡན་པ། ཐོབ་པ། ཡོན་ཏན་ནོ། །དང་པོ་ལ་གཉིས་ཏེ། བཟོད་ཤེས་ལྟ་བའི་དང་། ཟག་བཅས་དང་པོ་ལ། བཟོད་ཤེས་ལྟ་བའི་ཁྱད་པར་ནི། བཟོད་པ་དང་། ཤེས་པ་དང་། ཡང་དག་པའི་ལྟ་བ་དང་། ཡང་དག་

**༼༤༨༦༽**

པའི་ཤེས་པ་ཞེས་འབྱུང་བ། བཟོད་པ་ཡིན་ལ་ཤེས་པ་མིན། ཡང་དག་པའི་ཤེས་པ་ཡིན་ལ། ལྟ་བ་མིན་ཞེ་ན། དྲི་མེད་བཟོད་པ་བརྒྱད་རྣམས་ཡང་དག་པར་རྟོགས་པས་ལྟ་བ་ཡིན་ཞིང་། བཟོད་པ་སྤང་བྱའི་ཕྲ་རྒྱས་ཐེ་ཚོམ་སྤངས་པས་ཤེས་པ་མིན་ལ། ཟད་པ་དང་མི་སྐྱེ་བ་ཤེས་པའི་བློ་ནི། རྟོག་ཅིང་ཚོལ་བའི་བསམ་པ་ཅན་མིན་པས་ལྟ་བ་མིན་ནོ། །དེ་རྣམས་ལས་གཞན་པའི་འཕགས་པ་སྟེ། ཟག་མེད་ཀྱི་བློ་ནི་ཤེས་རབ་དང་། ལྟ་བ་གཉིས་ཀའོ། །ཟག་མེད་ལས་གཞན་འཇིག་རྟེན་པའི་ཤེས་རབ་ཐམས་ཅད་ཀུན་རྫོབ་ཤེས་པ་སྟེ། ཤེས་པ་འདི་ལ་ཐེ་ཚོམ་སྤངས་པ་ངེས་པར་མི་དགོས་སོ། །འཇིག་ལྟ་སོགས་ལྔ་དང་། འཇིག་རྟེན་པའི་ཡང་དག་པའི་ལྟ་བ་སྟེ། དྲུག་ནི་ལྟ་བ་ཡིན་གྱི། གཞན་ནི་ལྟ་བ་མིན་ལ། འང་གི་སྒྲས་དེ་དྲུག་ཤེས་པའང་ཡིན་པར་བསྟན་ནོ། །ཤེས་པ་བཅུ་བསྟན་པ་ནི་ཤེས་པ་བཅུས་ཤེས་པ་བསྡུས་ཏེ། བཅུ་ནི། ཆོས་དང་། རྗེས་དང་། ཀུན་རྫོབ་དང་།

**༼༤༨༧༽**

གཞན་སེམས་དང་། སྡུག་བསྔལ་དང་། ཀུན་འབྱུང་དང་། འགོག་པ་དང་། ལམ་དང་། ཟད་པ་དང་། མི་སྐྱེ་བ་ཤེས་པའོ། །ཤེས་པ་གཞན་ནི་བཅུར་འདུས་པས་འདིར་བཅུར་གྲངས་ངེས་སོ། །བསྡུ་ན་ཤེས་པ་གཉིས་ཏེ། ཟག་བཅས་དང་ཟག་མེད་དོ། །དང་པོ་ནི་རང་སྤྱིའི་མཚན་ཉིད་འཛིན་པ་ཡང་ཡོད་མོད། ཕལ་ཆེར་བུམ་རྣམ་སོགས་ཀུན་རྫོབ་ཤེས་པ་ཞེས་བྱའོ། །ཟག་མེད་ནི་རྣམ་གཉིས་ཏེ། ཆོས་ཤེས་པ་དང་། རྗེས་སུ་ཤེས་པའོ། །སྡུག་བསྔལ་ཤེས་པ་སོགས་ཀྱང་འདི་གཉིས་སུ་འདུས་པས་ཁོ་ན་ཞེས་སྨོས་སོ། །དེ་ལྟར་ཀུན་རྫོབ་དང་། ཆོས་དང་། རྗེས་སུ་ཤེས་པ་གསུམ་ཡིན་ལ། ཀུན་རྫོབ་ཤེས་པའི་ཡུལ་ནི། ཇི་རིགས་པར་ཆོས་ཐམས་ཅད་དོ། །ཆོས་ཤེས་པ་ཞེས་བྱ་བའི་སྤྱོད་ཡུལ་ནི། འདོད་པའི་སྡུག་བསྔལ་བདེན་པ་བཞི་དང་། རྗེས་སུ་ཤེས་པའི་སྤྱོད་ཡུལ་ནི། ཁམས་གོང་མའི་སྡུག་བསྔལ་སོགས་བདེན་པ་བཞིའོ། །ཆོས་ཤེས་

**༼༤༨༨༽**

རྗེས་ཤེས་དེ་དག་ཉིད་དམིགས་པ་བདེན་བཞིའི་བྱེ་བྲག་གིས་སྡུག་བསྔལ་ཤེས་པ་སོགས་བཞིའོ། །ཆོས་ཤེས་རྗེས་ཤེས་རྣམ་པ་བཞི་པོ་དེ་རྣམས་ཉིད་ལྟ་བའི་རང་བཞིན་མིན་པ་ནི། མི་སྐྱེ་བ་ཤེས་པ་དང་། ཟད་པ་ཤེས་པ་དག་གོ །ཞེས་སྤྱིར་བཏང་ནས་ཟད་མི་སྐྱེ་ཤེས་པ་དེ་གཉིས་དང་པོར་སྐྱེས་པ་ནི་སྡུག་བསྔལ་ལམ། རྒྱུ་ཀུན་འབྱུང་ལ་རྗེས་སུ་ཤེས་པ་ཡིན་ཏེ། སྲིད་རྩེའི་ཕུང་པོ་ལ་སྡུག་བསྔལ་ལམ་ཀུན་འབྱུང་གི་རྣམ་པར་དམིགས་པས་སོ། །ཆོས་ཤེས་རྗེས་ཤེས་ལམ་ཤེས། ཀུན་རྫོབ་ཤེས་པ་བཞི་ལས། ཕ་རོལ་གྱི་སེམས་རིག་པ་སྐྱེའོ། །སེམས་ཤེས་དེས་ནི་མཉམ་པ་དང་དམན་པ་ཤེས་ཀྱི་ས་འདས་པ་གོང་མས་གོང་མའི་ས་པའི་དང་། དབང་པོ་འདས་པ་དད་མོས་ཀྱིས་མཐོང་ཐོབ་ཀྱི་སོགས་དང་། གང་ཟག་འདས་པ་ཕྱིར་མི་འོང་གིས་དགྲ་བཅོམ་གྱི་སེམས་མི་ཤེས་སོ། །ཞིག་པ་འདས་པ་དང་། མ་སྐྱེས་པ་དང་། མ་འོངས་པ་མི་རིག་གི ད་ལྟར་བ་ན་ཁོ་ན་ཤེས་སོ། །

**༼༤༨༩༽**

ཆོས་བློ་དང་། རྗེས་བློའི་ཕྱོགས་མཐུན་གྱི་སེམས་ཤེས་དག་གིས་ཕན་ཚུན་ཤེས་པ་མིན་ཏེ། རིམ་པས་འདོད་པ་དང་། གོང་མའི་གཉེན་པོ་ལ་དམིགས་པས་སོ། །མཐོང་ལམ་ལ་སེམས་ཤེས་ཀྱི་སྦྱོར་བའི་སེམས་ཤེས་ཀྱི་སྐབས་མེད་པས་དེ་མེད་ཀྱང་། གང་ཟག་གཞན་གྱི་སེམས་ཤེས་ཀྱིས། མཐོང་ལམ་ཤེས་ཚུལ་ནི། ཉན་ཐོས་ཀྱི་སེམས་ཤེས་པས་མཐོང་བའི་ལམ་གྱི་སྐད་ཅིག་དང་པོ་གཉིས་རིག་སྟེ། རྗེས་བཟོད་སོགས་དམིགས་པ་མི་མཐུན་པ་ནི། སྦྱོར་བ་ཆེན་པོས་ཡང་སྒྲུབ་དགོས་ཅིང་། དེའི་བར་ལ་མཐོང་ལམ་རྫོགས་འགྲོ་བས་མི་ཤེས་སོ། །རང་རྒྱལ་བསེ་རུ་ལྟ་བུས་ནི། དབང་པོ་རྣོ་བས་སྦྱོར་བ་གཉིས་འགྲུབ་པས་སྐད་ཅིག་དང་པོ་གཉིས་དང་། བརྒྱད་པའམ། གཞན་ནི་དང་པོ་གཉིས་དང་། བཅོ་ལྔ་པ་ཞེས་ཏེ། གསུམ་ཁོ་ན་ཤེས་ཏེ། སངས་རྒྱས་ཀྱིས་ནི་སྦྱོར་བ་མེད་པར་སྐད་ཅིག་མ་ཀུན་མཁྱེན་ནོ། །ཟད་པ་ཤེས་པ་དང་། མི་སྐྱེ་བ་ཤེས་

**༼༤༩༠༽**

པ་གཉིས་ལ་ཁྱད་པར་ཅི་ཡོད་ཅེ་ན། ཟག་པ་ཤེས་པ་ནི་བདེན་པ་ཤེས་པ་རྣམས་ལ་བདག་གིས་སྡུག་བསྔལ་སྤོངས་སུ་ཤེས་སོ། །སོགས་པས་ཀུན་འབྱུང་སྤངས་སོ། །འགོག་པ་མངོན་དུ་བྱས་སོ། །ལམ་སྒོམས་སོ་ཞེས་ངེས་པའོ། །བདག་གིས་སྡུག་བསྔལ་ཤེས་ཏེ་ཡང་ཡོངས་སུ་ཤེས་པར་བྱར་མེད་དོ། །ཞེས་སོགས་ནས། བདག་གིས་ལམ་སྒོམ་ཏེ་སྒོམ་དུ་མེད་དོ། །ཞེས་པའི་བར་དུ་ཤེས་པ་ནི་མི་སྐྱེ་བའི་བློ་ན་འདོད་དོ། །དེ་ཡང་ཁ་ཆེ་བ་དེ་གཉིས་ཀྱི་མཉམ་བཞག་འདྲ་ཡང་ཁྱད་པར་ནི་རྗེས་ཀྱི་ངེས་པས་ཡིན་པས་འདི་དག་རྗེས་ཐོབ་དུ་འཆད་ལ། གཞན་ནི་རྣམ་པ་བཅུ་དྲུག་མིན་པའི་ཟག་མེད་ཀྱི་རྣམ་པའང་ཡོད་པས་འདི་དག་མཉམ་བཞག་གི་རྣམ་པའི་ཁྱད་པར་དུ་བཞེད་དོ། །འོ་ན་ཀུན་རྫོབ་དང་། ཆོས་དང་། རྗེས་སུ་ཤེས་པ་གསུམ་ལ་བཅུར་བཞག་པ་ཅི་ཞེ་ན། ཡུལ་གྱི་རང་བཞིན་ཕལ་ཆེར་ཀུན་རྫོབ་ཡིན་པ་ལ། ཀུན་རྫོབ་ཤེས་པ་སྟེ། དོན་དམ་མི་ཤེས་པས་སོ། །འདོད་ཁམས་

**༼༤༩༡༽**

དང་གོང་མའི་གཉེན་པོ་ལས་ཆོས་ཤེས་དང་། རྗེས་ཤེས་ཏེ། འདོད་པའི་ཆོས་ཤེས་པའི་རྗེས་སུ་ཁམས་གོང་མའི་ཆོས་ཤེས་པས་དེའི་རྗེས་ཤེས་ལ་རྗེས་སུ་ཞེས་བཤད་པ་བཞེད་ལ། དམིགས་པ་འདྲ་ཡང་རྣམ་པ་མི་རྟག་སོགས་དང་། རྒྱུ་སོགས་ཐ་དད་པ་ལས། སྡུག་ཀུན་ཤེས་པ་གཉིས་དང་། རྣམ་པ་དང་སྤྱོད་ཡུལ་གཉིས་ཀ་ཐ་དད་པ་ལས་འགོག་ལམ་ཤེས་པ་གཉིས་དང་། སེམས་བྱུང་ཡང་ཤེས་མོད་ཀྱི་སེམས་ཤེས་པའི་ཕྱིར་དུ་སྦྱོར་བ་བྱས་པས་གྲུབ་པ་ལས་གཞན་སེམས་ཤེས་པ་དང་། བྱ་བ་བྱས་པའི་རྒྱུ་ལས་དང་པོ་ཉིད་དུ་སྐྱེས་པ་ཟད་ཤེས་དང་། ཟག་མེད་ཀྱི་ཤེས་པ་ཐམས་ཅད་ཀྱི་སྐལ་མཉམ་གྱི་རྒྱུ་རྒྱས་པ་ལས་སྐྱེས་པས་མི་སྐྱེ་བ་ཤེས་པ་སྟེ། བཅུར་ངེས་པ་ཡིན་ནོ། །ཆོས་ཤེས་ནི་གོང་མའི་གཉེན་པོ་ཡང་ཡོད་དེ། སྒོམ་པའི་ལམ་ལ་འགོག་པའམ་ལམ་ལ་ཆོས་ཤེས་གང་ཡིན་པ་དེ་དག་ནི། དང་པོར་འདོད་པ་ལས་རྒྱལ་བར་བྱས་ནས་ལམ་གྱི་རྒྱུན་དེ་

**༼༤༩༢༽**

ཉིད་ཀྱིས་གོང་མ་ལས་ཀྱང་རྒྱལ་བར་བྱེད་པ་སྲིད་པས་ཁམས་གསུམ་ཅར་གྱི་གཉེན་པོ་བྱེད་པ་ཡིན་པས་སོ། །འདོད་ཁམས་ཀྱི་གཉེན་པོ་རྗེས་ཤེས་ཀྱི་བྱེད་པ་ནི། སྲིད་པ་མིན་ཏེ། དེ་སྐྱེས་པ་ན་ཆོས་ཤེས་ཀྱིས་རྒྱལ་བར་བྱས་ཟིན་པའི་ཕྱིར་ཏེ། དེ་ནི་ཆོས་ཤེས་ཀྱི་རྗེས་སུ་སྐྱེ་བས་སོ། །ཡང་འགོག་ལམ་ནི། ཁམས་སུ་མ་རྟོགས་པས་འོག་མའང་དམན་པར་མི་བཞག་ལ། འོག་མའི་སྡུག་ཀུན་ནི་དམན་པས་དེ་དག་ལ་དམིགས་པའི་སྒོམ་ལམ་ལ་ཆོས་ཤེས་ཀྱིས་གོང་མའི་གཉེན་པོ་བྱེད་མི་སྲིད་པས་ན། འགོག་ལམ་ལ་

**༼༤༩༣༽**

ཞེས་སྨོས་ལ། གོང་མའི་མཐོང་སྤང་ནི་རྗེས་བཟོད་ཀྱི་གཞོམ་བྱ་ཡིན་པས། སྒོམ་ལམ་གྱི་ཆོས་ཤེས་ཀྱི་མི་སྤོང་བ་དང་། མཐོང་ལམ་གྱི་འགོག་ལམ་ལ་ཆོས་ཤེས་ཀྱིས་ཀྱང་མི་སྤོང་བས་སྒོམ་ལམ་ལ་ཞེས་སྨོས་སོ། །དེའི་ཁྱད་པར་བཤད་པ་ལ་གསུམ་སྟེ། རྣམ་པ་དང་། ཤེས་པ་དང་། དམིགས་པའི་ཁྱད་པར་རོ། །དང་པོ་ལ་ཤེས་པ་སོ་སོའི་རྣམ་པ་ནི་ཤེས་པ་དེ་བཅུ་ལས། ཆོས་ཤེས་པ་དང་རྗེས་སུ་ཤེས་པ་གཉིས་ནི་མི་རྟག་སོགས་རྣམ་པ་བཅུ་དྲུག་ཅན་ནོ། །ཀུན་རྫོབ་ཤེས་པ་ནི་དེ་བཞིན་དུ་རྣམ་པ་བཅུ་དྲུག་ཅན་ཡང་ཡིན་ལ། ལ་ལ་དེ་ལས་གཞན་རང་སྤྱིའི་མཚན་ཉིད་ཀྱི་རྣམ་པ་ཅན་དང་། ཁ་ཅིག་ཟོ་ཅིག འདུག་ཤིག སོང་ཤིག་སོགས་དེ་གཉིས་མིན་པའི་རྣམ་པ་ཅན་ནོ། །བདེན་བཞི་ཤེས་པ་ནི། རང་རང་གི་བདེན་པའི་རྣམ་པ་འཇུག་པས། བཞི་བཞི་པ་ཡིན་ནོ། །ཕ་རོལ་ཡིད་ཤེས་དྲི་མེད་ཀྱང་དེ་བཞིན་

**༼༤༩༤༽**

དུ་བཞི་པ་སྟེ། ལམ་ཤེས་པ་ཡིན་པས་ལམ་བདེན་གྱི་རྣམ་པ་ཅན་ནོ། །དྲི་མ་དང་བཅས་པའི་གཞན་སེམས་ཤེས་པ་ནི་ཤེས་བྱ་སེམས་དང་སེམས་བྱུང་རྣམས་ཀྱི་རང་གི་མཚན་ཉིད་ཀྱི་རྣམ་པ་ཅན་ཏེ། དྲི་བཅས་དྲི་མེད་གཉིས་ཀ་དང་། རྫས་རེ་རེའི་སྤྱོད་ཡུལ་ཅན་ཡིན་པས་སེམས་འཛིན་པ་ན་སེམས་བྱུང་མི་འཛིན་ལ། ཚོར་བ་འཛིན་པ་ན་འདུ་ཤེས་མི་འཛིན་པ་སོགས་སོ། །ལྷག་མ་ཟད་མི་སྐྱེ་ཤེས་པ་རྣམས་ནི་བདེན་པའི་རྣམ་པ་ལས་སྟོང་པ་དང་། བདག་མེད་པ་མ་རྟོགས་བཏོགས་པ་བཅུ་བཞི་ཅན་ཏེ། དེ་གཉིས་ཀྱི་སྟོབས་ཀྱིས་རྗེས་ཐོབ་དུ་བདག་གི་སྐྱེ་བ་ཟད་དོ། །འདི་ལས་སྲིད་པ་གཞན་མི་ཤེས་སོ། །ཞེས་བདག་གི་ཐ་སྙད་འདོགས་ལ། སྟོང་པ་དང་། བདག་མེད་སྒོམ་སྟོབས་ཀྱིས་ཐ་སྙད་དེ་འདོགས་པར་མི་འཐད་པས་སོ། །རྣམ་པ་སོ་སོའི་ངོ་བོ་ནི་ཅི། ཟག་མེད་ལ་རང་བཞིན་གྱི་རྣམ་པ་ཡོད་དམ་མེད་ཅེ་ན་ཁ་ཆེ་བ་དྲི་མེད་ལ་བཅུ་དྲུག་ལས་

**༼༤༩༥༽**

གཞན་པའི་རྣམ་པ་མེད་པར་འདོད་ལ། གཞན་ཉི་འོག་པ་རང་བཞིན་གྱི་རྣམ་པའང་ཡོད་པར་འདོད་དེ། བསྟན་འཆོས་རྣམ་ཤེས་ཀྱི་ཚོགས་ལས་འདི་ནི་གནས་ཡོད་དོ། །འདི་ནི་གཞི་ཡོད་དོ། །ཞེས་བྱ་བར་ཤེས་པར་འགྱུར་རོ། །ཞེས་པའི་གནས་ནི་མཚན་ཉིད་དང་། གཞི་ནི་རྒྱུ་ཡིན་པས་སོ། །ཞེས་སོ། །ཅི་རྣམ་པ་བཅུ་དྲུག་པོ་འདི་དག་མིང་གི་སྒོ་ནས་སམ། འོན་ཏེ་རྫས་སུ་ཡིན་ཅེ་ན། ཁ་ཅིག་རྫས་སུ་སྡུག་བསྔལ་གྱི་གཞི་དང་། གཞན་གསུམ་གྱི་རེ་རེ་སྟེ། བདུན་ཉིད་ཡིན་གྱི། གཞན་རྣམས་རྣམ་གྲངས་པ་ཞེའོ། །བྱེ་བྲག་སྨྲ་བ་ནི། རྫས་སུ་གྲུབ་པ་ཉིད་རྣམ་པ་བཅུ་དྲུག་སྟེ། འདི་ལྟར་རྐྱེན་ལ་རག་ལས་པས་མི་རྟག་པ་དང་། གནོད་པའི་བདག་ཉིད་ཡིན་པས། སྡུག་བསྔལ་བ་དང་། བདག་གིར་དང་། བདག་དུ་ལྟ་བའི་མི་མཐུན་ཕྱོགས་ཡིན་པས་རིམ་པས་སྟོང་པ་དང་། བདག་མེད་པ་དང་། ས་བོན་གྱི་ཚུལ་གྱིས་རྒྱུ་དང་། འབྱུང་བའི་ཚུལ་གྱི་ཀུན་འབྱུང་སྟེ།

**༼༤༩༦༽**

སྔ་མ་རིང་རྒྱུད་དང་། འདི་ཉེ་རྒྱུའོ། །རྒྱུན་འབྲེལ་བའི་ཚུལ་གྱིས་རབ་དུ་སྐྱེ་བ་དང་། རྒྱུ་དུ་མས་མངོན་པར་འགྲུབ་པའི་དོན་གྱིས་རྐྱེན་དང་ཕུང་པོ་ཞིག་པས་འགོག་པ་དང་། མེ་གསུམ་ཞི་བས་ཞི་བ་སྟེ། གསུམ་ནི་དུག་གསུམ་མོ། །འཚེ་བ་མེད་པས་གྱ་ནོམ་པ་དང་། སྐྱོན་ཐམས་ཅད་དང་བྲལ་བས་ངེས་པར་འབྱུང་བ་སྟེ། སྔ་མ་སྡུག་བསྔལ་དང་། འདི་དེའི་རྒྱུ་དང་བྲལ་བའོ། །མྱང་འདས་སུ་བགྲོད་པའི་དོན་གྱི་ལམ་དང་། འཐད་པའམ་ཐབས་དང་ལྡན་པས་རིགས་པ་དང་། མྱང་འདས་སྒྲུབ་པས་སྒྲུབ་པ་དང་། གཏན་དུ་འབྱིན་པས་ངེས་པར་འབྱིན་པའོ། །རྣམ་པ་ཤེས་པ་ཅི་ཞེ་ན། བྱེ་བྲག་སྨྲ་བ་ཤེས་རབ་དུ་འདོད་དོ། །དེ་ལྟ་ན་ཤེས་རབ་གཉིས་མི་ལྡན་པས་དེ་རྣམས་མེད་དུ་འགྱུར་བས། མདོ་སྡེ་པ། ཤེས་པའི་འཛིན་སྟངས་སུ་འདོད་པ་རིགས་སོ། །ཅི་ཤེས་རབ་ཁོ་ནས་འཛིན་ནམ་ཞེ་ན། ཤེས་རབ་དེ་དང་བཅས་པའི་དམིགས་པ་དང་བཅས་པ་ཐམས་ཅད་ཀྱིས་འཛིན་པར་བྱེད་ལ། གང་

**༼༤༩༧༽**

ཅི་ཡོད་པ་ཐམས་ཅད་བཟུང་བྱ་ཡིན་ནོ། །ཤེས་པའི་ཁྱད་པར་ནི། ཤེས་པ་བཅུ་ལ་དང་པོ་ཀུན་རྫོབ་ཤེས་པ་ནི། དགེ་མི་དགེ་ལུང་མ་བསྟན་རྣམ་པ་གསུམ་དང་། གཞན་དགུ་རྣམས་དགེ་བ་ཁོ་ནའོ། །དང་པོ་ས་རྣམས་ཐམས་ཅད་ན་ཡོད་ལ། བསམ་གཏན་པ་དྲུག་ན་ཆོས་ཤེས་ཡོད་ཀྱི། དེ་འདོད་པའི་གཉེན་པོས་ཕྱེ་བས་གཞན་ན་མེད་དོ། །ཟག་མེད་པ་དགུ་ན། རྗེས་ཤེས་ཞེས་པ་དང་། དེ་བཞིན་དུ་བདེན་པ་བཞི་ཤེས་པ་དང་། ཟད་མི་སྐྱེ་ཤེས་པ་སྟེ། དྲུག་པོ་རྗེས་ཤེས་ཀྱིས་བསྡུས་པ་རྣམས་ཀྱང་ས་དགུ་ན་སྟེ། ཆོས་ཤེས་ཀྱི་བསྡུས་པ་ནི། ས་དྲུག་ནའོ། །གཞན་ཡིད་ཤེས་པ་ནི་སྐྱེ་དཀའ་བས། ལམ་བསླབ་པ་བསམ་གཏན་གྱི་དངོས་གཞི་ཁོ་ན་ཡོད་དོ། །སེམས་ཤེས་དེ་ནི་བསམ་གཏན་ཉིད་ལ་རྟེན་པས་འདོད་པ་དང་གཟུགས་ཀྱི་རྟེན་ཅན་ཉིད་དུ་ངེས་ལ། ཆོས་ཤེས་ཞེས་བྱ་བ་ནི་གཙོ་བོར་འདོད་པ་སུན་འབྱིན་པས་འདོད་པའི་རྟེན་ཅན་ཁོ་ན་སྟེ། གོང་མ་གཉིས་དེ་ལས་གྲོལ་བས་སུན་

**༼༤༩༨༽**

མི་འབྱིན་པས་སོ། །ཁམས་གསུམ་པའི་སེམས་ཅན་དེ་གཉིས་ལས། གཞན་བརྒྱད་དོ། །འགོག་བློ་ནི་འདུས་མ་བྱས་ཉིད་ལ་དམིགས་པས་ཆོས་དྲན་པ་ཉེར་བཞག་གཅིག་པུ་སྟེ། ཕ་རོལ་སེམས་བློ་ནི་མཚུངས་ལྡན་ཉིད་འཛིན་པས་སེམས་ཚོར་ཆོས་དྲན་པ་ཉེར་བཞག་སྟེ་གསུམ་མོ། །དེ་གཉིས་ལས་ལྷག་མ་བརྒྱད་ནི། དྲན་པ་ཉེར་བཞག་བཞི་ཅར་ཡོད་དོ། །དམིགས་པའི་ཁྱད་པར་ནི་ཤེས་པ་དུ། ཤེས་པ་གང་གི་དམིགས་པ་ཡིན་ཞེ་ན། ཆོས་བློའི་སྤྱོད་ཡུལ་རྗེས་མིན་པ་དགུ་སྟེ། ལམ་ལ་ཆོས་ཤེས་ཀྱི་ཡུལ་ཆོས་ཤེས་གཞན་སོགས་ཟག་མེད་བརྒྱད་དང་། སྡུག་བསྔལ་ལ་ཆོས་ཤེས་ཀྱི་ཡུལ་ཀུན་རྫོབ་ཤེས་པ་ཡིན་སྲིད་པས་སོ། །ལམ་ཤེས་པའི་ཡུལ་ཀུན་རྫོབ་མིན་པ་དགུ་དང་། རྗེས་བློའི་ཡུལ་ཆོས་ཤེས་ཡིན་པ་དགུ་ཡིན་ཏེ། ལམ་ཤེས་ཟག་མེད་ཀྱི་ལམ་ལ་དམིགས་པར་ངེས་ཤིང་ཆོས་རྗེས་ཀྱི་བློ་གཉིས་ཕན་ཚུན་མི་དམིགས་པས་སོ། །སྡུག་བསྔལ་ཤེས་པ་དང་།

**༼༤༩༩༽**

རྒྱུ་ཀུན་འབྱུང་བློའི་ཡུལ་ནི་སྡུག་ཀུན་གྱིས་བསྡུས་པའི་ཀུན་རྫོབ་ཤེས་པ་དང་། གཞན་སེམས་ཤེས་པ་ཟག་བཅས་ཏེ། གཉིས་ཡིན་ནོ། །ཀུན་རྫོབ་ཤེས་པའི་ཡུལ་ཆོས་ཐམས་ཅད་དང་། སེམས་ཤེས་དྲི་མེད་ཀྱི་ཡུལ་ཤེས་པ་དགུ་དང་། དྲི་མེད་བཅས་ཀྱི་ཡུལ་ཀུན་རྫོབ་ཤེས་པ་དང་། སེམས་ཤེས་དག་ཡིན་སྲིད་ལ། ཟད་མི་སྐྱེ་ཤེས་པ་ནི་སྡུག་ཀུན་ཤེས་པ་སོགས་ཀྱི་ངོ་བོ་ཡིན་པས། དེ་དག་གིས་ཡུལ་ཤེས་པ་བཅུ་ཅར་ཡིན་སྲིད་པས་ཤེས་པ་དེ་བཞིའི་ཡུལ་ནི། ཤེས་པ་བཅུ་ཅར་ཡིན་དུ་རུང་བའོ། །འགོག་ཤེས་གཅིག་གི་ཡུལ་ན། ཤེས་པ་མིན་ཏེ། དེས་འདུས་བྱས་མི་ཤེས་པས་སོ། །ཆོས་བཅུ་རྣམས་ནི་ཤེས་པ་གང་གི་དམིགས་པ་དུ་ཡིན་ཞེས་སྦྱར་བར་བྱ་ལ། བཅུ་གང་ཞེ་ན། ཁམས་གསུམ་པ་དང་། དྲི་མེད་ཀྱི་ཆོས་ཏེ་བཞི་ལ་མཚུངས་ལྡན་ཡིན་མིན་རྣམ་པ་གཉིས་གཉིས་ཏེ་བརྒྱད་དང་། འདུས་མ་བྱས་པ་དགེ་

**༼༥༠༠༽**

བ་དང་ལུང་མ་བསྟན་དེ་རྣམ་པ་གཉིས་དང་བཅུའོ། །དེ་ལ་ཀུན་རྫོབ་ཤེས་པའི་ཡུལ་ནི་བཅུ་ཅར་རོ། །ཆོས་ཤེས་ཀྱི་ལྔ་སྟེ། འདོད་པ་དང་། དྲི་མེད་ཀྱི་མཚུངས་ལྡན་ཡིན་མིན་གཉིས་གཉིས་ཏེ། བཞི་དང་། འདུས་མ་བྱས་དགེ་བའོ། །རྗེས་ཤེས་ཀྱི་བདུན་ཏེ། གོང་མ་གཉིས་དང་དྲི་མེད་ཀྱི་མཚུངས་ལྡན་ཡིན་མིན་གཉིས་གཉིས་ཏེ་དྲུག་དང་འདུས་མ་བྱས་དགེ་བའོ། །སྡུག་ཀུན་ཤེས་པའི་དྲུག་སྟེ། ཁམས་གསུམ་གྱི་མཚུངས་ལྡན་ཡིན་མིན་གཉིས་གཉིས་སོ། །འགོག་ཤེས་ཀྱི་འདུས་མ་བྱས་དགེ་བ་གཅིག་པུའོ། །ལམ་ཤེས་ཀྱི་དྲི་མེད་མཚུངས་ལྡན་ཡིན་མིན་གཉིས་སོ། །སེམས་ཤེས་ཀྱི་འདོད་གཟུགས་དང་དྲི་མེད་མཚུངས་ལྡན་གསུམ་མོ། །ཟད་མི་སྐྱེ་ཤེས་པའི་འདུས་མ་བྱས་ལུང་མ་བསྟན་མིན་པ་དགུ་སྟེ། དེ་དག་གིས་བདེན་བཞི་ལ་དམིགས་ལ། ནམ་མཁའ་དང་རྟགས་གཉིས་མིན་ནི་བདེན་བཞིར་མ་འདུས་པས་སོ། །ཤེས་པ་གཅིག་གིས་ཆོས་བཅུ་ཅར་ཤེས་པ་ཡོད་དམ་ཞེ་ན། མེད་དེ། མདོར་དགེ་སློང་ངམ། བྲམ་ཟེ་ཡང་རུང་། གང་

**༼༥༠༡༽**

གཅིག་ཆར་ཐམས་ཅད་ཤེས་པའམ་མཐོང་བ་དེ་ནི་འགའ་ཡང་མེད་དོ་ཅེས་གསུངས་པས་སོ། །འོན་ཀྱང་ཐོས་བསམ་ལས་བྱུང་བའི་ཀུན་རྫོབ་ཤེས་པ་གཅིག་པུས་རང་གི་ཚོགས་ཏེ་རང་ཉིད་དང་ལྷན་ཅིག་འབྱུང་བའི་ཆོས་མཚུངས་ལྡན་ཡིན་མིན་ལས་གཞན་པའི་ཆོས་ཐམས་ཅད་ནི་བདག་མེད་པ་ཉིད་དོ། །ཞེས་རིག་པར་འགྱུར་རོ། །རང་ཚོགས་ནི་མིན་ཏེ། རིམ་པས་རལ་གྲིས་རང་མི་གཅོད་པ་ལྟར་རང་ལ་བྱ་བྱེད་འགལ་བས་དང་། མཚུངས་ལྡན་འཛིན་ན་དེ་དང་དམིགས་པ་གཅིག་པས་མཚུངས་ལྡན་རྣམས་ཀྱང་རང་རང་ལ་དམིགས་དགོས་པ་ལ། རང་རིག་མེད་པས་དེ་འདྲ་མི་སྲིད་པས་དང་། མིག་གི་མིག་སྨན་མི་མཐོང་བ་ལྟར་ཧ་ཅང་ཉེ་བས་ལྡན་མིན་མི་འཛིན་ནོ། །གཉིས་པ་ལྡན་པ་ནི། སོ་སྐྱེ་ཆགས་བཅས་ཀུན་རྫོབ་ཤེས་པ་དང་ཆགས་བྲལ་སེམས་ཤེས་དྲི་བཅས་དང་ཡང་ལྡན་ནོ། །འཕགས་པ་ནི་ཟག་མེད་སྐད་ཅིག་དང་པོ་ལ་ཆགས་ཅན་རྒྱུན་ཞུགས་སམ། ཕྱིར་འོང་ཡིན་ན་ཀུན་རྫོབ་ཤེས་པ་གཅིག་པུ་དང་

**༼༥༠༢༽**

ལྡན་ཏེ། བཟོད་པ་ནི་ཤེས་པ་མིན་ལ། ཟག་མེད་ཀྱི་ཤེས་པ་གཞན་ཡང་མེད་པས་སོ། །དེ་སྐད་ཅིག་གཉིས་པ་ལ་སྡུག་བསྔལ་ལ་ཆོས་ཤེས་ཉིད་མིང་ཐ་དད་པ་ཙམ་གྱིས་ཕྱེ་ནས་ཆོས་ཤེས་དང་སྡུག་བསྔལ་ཤེས་པ་གཉིས་བསྣན་ཏེ་གསུམ་དང་། དེ་ཡན་ཆད་སྐད་ཅིག་མ་བཞི་ལ་ཤེས་པ། རེ་རེ་འཕེལ་བ་དང་ལྡན་ཏེ། སྡུག་བསྔལ་རྗེས་ཤེས་ལ་རྗེས་ཤེས་འཕེལ་བ་བཞི་དང་། ཀུན་འབྱུང་ཆོས་ཤེས་ལ་ཀུན་འབྱུང་ཤེས་པ་འཕེལ་བས་ལྔ་དང་། འགོག་པ་ཆོས་ཤེས་ལ་འགོག་པ་ཤེས་པ་འཕེལ་བས་དྲུག་དང་། ལམ་ཆོས་ཤེས་ལ་ལམ་ཤེས་པ་འཕེལ་བས་བདུན་ཏེ། དེ་ཆོས་ཤེས་ལྔར་ནས་ལྡན་པ་ནི་མི་འཕེལ་ལོ། །སྒོམ་ལམ་པ་ཡང་དེ་བདུན་ཏེ། ཕྱིར་མི་འོང་སོགས་ཆགས་བྲལ་ཡིན་ན་ཐམས་ཅད་དུ་སེམས་ཤེས་བསྣན་ནས་སྐད་ཅིག་དང་པོ་ལ་གཉིས་ནས་སྒོམ་པ་ལ་བརྒྱད་བརྒྱད་ལྡན་པའི་བར་དུ་སྦྱར་རོ། །མི་སློབ་པ་ལ་ཟད་མི་སྐྱེ་ཤེས་པ་ལྡན་པ་ནི་གོ་སླ་བས་མ་བཤད་དོ། །གསུམ་པ་ཐོབ་ས་ནི།

**༼༥༠༣༽**

སྐབས་གང་དུ་ཤེས་པ་དུ་ཐོབ་ཅེ་ན། མཐོང་བའི་ལམ་ལ་བཟོད་པ་བརྒྱད་དང་། ཤེས་པ་བདུན་སྐྱེས་པའི་ཚེ། ཇི་ལྟར་སྐྱེས་པ་རྣམས་དང་འདྲ་བ་མ་འོངས་པ་དང་། དེའི་རྣམ་པ་བཞི་ཁོ་ན་རང་རང་གི་ཚེ་ཐོབ་སྟེ། སྡུག་བསྔལ་ཆོས་བཟོད་སྐྱེས་པའི་ཚེ། དེ་དང་དམིགས་རྣམ་འདྲ་བའི་ཆོས་བཟོད་མ་འོངས་པ་དང་། བཟོད་པ་དེའི་རྣམ་པ་མི་རྟག་སོགས་བཞི་ཁོ་ན་འཐོབ་ལ། སྡུག་བསྔལ་ཆོས་ཤེས་སྐྱེས་པའི་ཚེ། དེ་ཉིད་མ་འོངས་པ་དང་། དེའི་རྣམ་པ་བཞི་ཁོ་ན་ཐོབ་སྟེ། རྗེས་ཤེས་སོགས་ལའང་སྦྱར་རོ། །དེ་རྣམས་མངོན་དུ་མི་འགྱུར་ཏེ། མཐོང་ལམ་ལན་དུ་མར་མི་སྐྱེ་བས་སོ། །མཐོང་ལམ་དེ་ཉིད་ལ་བཟོད་ཤེས་རིགས་འདྲ་ཁོ་ན་ཐོབ་པར་མ་ཟད་རྗེས་ཤེས་དང་པོ་གསུམ་ལ་ནི། བདེན་པ་དེ་དང་ཟད་པ་ཤེས་པའི་མངོན་པར་རྟོགས་པས་ཀུན་རྫོབ་ཤེས་པ་ཁྱད་པར་ཅན་སྔོན་མེད་པ་དག་ཀྱང་ཐོབ་ལ། ཆོས་ཤེས་ལ་ནི་མི་ཐོབ་སྟེ།

**༼༥༠༤༽**

བདེན་པ་ཟད་པར་མ་རྟོགས་པས་སོ། །བདེན་པ་རེ་མངོན་པར་རྟོགས་པའི་རྗེས་ལ་ཐོབ་པ་དེའི་ཕྱིར། ཀུན་རྫོབ་ཤེས་པ་དེ་ནི་མངོན་པར་རྟོགས་པའི་མཐའ་ལས་བྱུང་བ་ཞེས་བྱའོ། །ལམ་ལ་རྗེས་ཤེས་ལ་མི་ཐོབ་པ་ཅི་ཞེ་ན། ལམ་བདེན་ནི། སྔོན་འཇིག་རྟེན་པའི་ལམ་གྱིས་ཡེ་མ་གཏོགས་ཤིང་ལམ་ལ་རྗེས་ཤེས་ཀྱི་ཚེ་ཡང་ཚང་བར་མ་གཏོགས་ལ། མཐོང་སྤང་གི་གཉེན་པོའི་ལམ་ཉིད་ལའང་ཉན་རང་བྱང་སེམས་ཀྱིས་བྱེ་བྲག་གིས་དུ་མ་ཡོད་པས་གང་ཟག་གང་གིས་ཟད་པར་སྒོམ་མི་ནུས་པའི་ཕྱིར། མངོན་པར་རྟོགས་པའི་མཐའ་མེད་པས་སོ། །ཀུན་རྫོབ་ཤེས་པ་དེ་རེས་འགའ་སྔོན་དུ་བྱེད་དམ་ཞེ་ན། དེ་ནི་མཐོང་ལམ་གྱིས་ཐོབ་བྱ་ཡིན་པས། སྒོམ་ལམ་དུ་ནི་མངོན་དུ་མི་འགྱུར་ཞིང་། མཐོང་ལམ་དུ་ནི་སྐྱེ་བའི་སྐབས་མེད་པས། མི་སྐྱེ་བའི་ཆོས་ཅན་ཁོ་ན་ཡིན་ཞེའོ། །ས་དུའི་ཀུན་རྫོབ་ཤེས་པས་དེ་ཐོབ་ཅེ་ན། མཐོང་ལམ་གྱི་ས་དེ་གང་ཡིན་པའི་རང་ས་དང་། འོག་སའི་

**༼༥༠༥༽**

ཀུན་རྫོབ་ཤེས་པ་ཐོབ་སྟེ། ས་གཉིས་ནས་བདུན་པའི་བར་དུའོ། །དེ་དྲན་པ་ཉེར་བཞག་དུ་ཡིན་ཞེ་ན། འགོག་པ་རྟོགས་པའི་མཐའ་ལས་འབྱུང་བ་ནི། མཐའ་མ་ཆོས་དྲན་པ་ཉེར་བཞག་གཅིག་པུ་དང་། སྡུག་ཀུན་གྱི་བཞི་ཅར་རོ། །བདེན་པ་གང་རྟོགས་པས་རང་ཉིད་ཐོབ་པའི་བདེན་པ་དེའི་དམིགས་རྣམ་ཅན་དང་། མཐོང་ལམ་གྱིས་ཐོབ་བྱ་ཡིན་པས་འབད་པ་སྟེ་སྦྱོར་བ་ལས་བྱུང་བ་ཡིན་གྱི། སྐྱེས་ཐོབ་མིན་ནོ། །ཆགས་བཅས་ཀྱི་བཅུ་དྲུག་པ་ལམ་ལ་རྗེས་ཤེས་ལ་དྲུག་ཐོབ་སྟེ། དེ་ཡང་རྗེས་ཤེས་ལམ་ཤེས་ད་ལྟར་བ་དང་། བདེན་པ་བཞི་ཤེས་དང་། ཆོས་ཤེས་རྗེས་ཤེས་དེ་དྲུག་ཅར་མ་འོངས་པ་ཐོབ་པའོ། །ཀུན་རྫོབ་ཤེས་པ་ནི། སྔོན་རྙེད་ཟིན་པས་ཡང་མི་ཐོབ་བོ། །དེ་འདོད་ཆགས་དང་བྲལ་བས་ནི། དེ་དྲུག་དང་སེམས་ཤེས་ཏེ་བདུན་ཐོབ་ལ། བཅུ་དྲུག་པ་དེའི་གོང་མ་ཆགས་བཅས་ཀྱི་སྒོམ་ལམ་འདོད་ཉོན་བརྒྱད་པ་སྤངས་པའི་བར་ལ་

**༼༥༠༦༽**

གོང་གི་དྲུག་དང་། ཀུན་རྫོབ་ཤེས་པ་སྟེ་བདུན་ཐོབ་ཅིང་ད་ལྟ་བ་ནི་ལམ་ཟག་བཅས་ཡིན་ན། ཀུན་རྫོབ་ཤེས་པ་དང་། ཟག་མེད་ཡིན་ན། བདེན་བཞིའི་ཆོས་ཤེས་གང་རུང་ངོ་། །སློབ་པའི་བསམ་གཏན་བཞི་དང་། གཟུགས་མེད་དང་པོ་གསུམ་སྟེ། ས་བདུན་ལས་རྒྱལ་བའི་བར་ཆད་མེད་ལམ་རྣམས་དང་། མངོན་ཤེས་དང་པོ་ལྔའི་བར་ཆད་མེད་ལམ་དང་། མི་གཡོ་བ་ཐོབ་སྟེ། རྟོགས་པར་བྱེད་པའི་བར་ཆད་མེད་ལམ་དང་། བསམ་གཏན་སྤེལ་མ་སྒོམ་པའི་བར་ཆད་མེད་ལམ་རྣམས་ལ་བདུན་ཐོབ་སྟེ། གཞན་ལ་ཆགས་བཅས་སྒོམ་ལམ་གྱི་བདུན་དང་། མི་གཡོ་བ་ལ་ཀུན་རྫོབ་ཤེས་པ་སྲིད་རྩེའི་གཉེན་པོ་མིན་པས་དོར་ཏེ། ཟད་ཤེས་དང་བཅས་པའི་བདུན་ནོ། །དབང་པོ་འཕོ་བ་མ་རྫོགས་པས་མི་སྐྱེ་བ་ཤེས་པ་མི་ཐོབ་ལ། སེམས་ཤེས་ནི་བར་ཆད་མེད་ལམ་ཐམས་ཅད་ལ་བཀག་པས་ཆགས་བྲལ་ཡིན་ཡང་མི་ཐོབ་བོ། །ས་བདུན་གྱིའང་གོང་མ་སྲིད་རྩེ་ལས་རྒྱལ་བར་བྱེད་པའི་རྣམ་པར་

**༼༥༠༧༽**

གྲོལ་བའི་ལམ་དང་པོ་བརྒྱད་ལའང་ཀུན་རྫོབ་ཤེས་པ་སྔར་བཞིན་དོར་ཏེ། སེམས་ཤེས་དང་བཅས་པའི་བདུན་ཐོབ་སྟེ། དེ་རྣམ་གྲོལ་ལམ་ལམ་བཀག་པས་སོ། །སློབ་པ་དབང་པོ་སྦྱོང་བའི་རྣམ་གྲོལ་ལ་ཆགས་བཅས་ཀྱིས་དྲུག་དང་། ཆགས་བཅས་ཀྱིས་བདུན་བཅུ་དྲུག་པ་ལྟར་ཐོབ་ལ། འང་གི་སྒྲ་ནི། ཁ་ཅིག་འདིས་འབྲས་བུ་ཐོབ་པར་བྱེད་པས་མཐོང་ལམ་དང་འདྲ་བའི་ཕྱིར། མངོན་པར་རྟོགས་པའི་མཐའ་ལས་བྱུང་བའི་ཀུན་རྫོབ་ཤེས་པའང་དེ་གཉིས་ཀས་ཐོབ་ཟེར་རོ། །གཞན་ནི་འདི་བདེན་པ་རྟོགས་ཟིན་དང་། འབྲས་བུ་ཐོབ་ཟིན་པས་མཐོང་ལམ་དང་མི་འདྲའོ། །ཟེར་བའི་ལུགས་ཐ་དད་པ་སྟོན་པའོ། །སློབ་པ་དབང་པོ་སྦྱོང་བའི་བར་ཆད་མེད་ལམ་ལ་དྲུག་དང་། དེ་བཞིན་དུ་སྲིད་རྩེ་ལས་རྣམ་པར་རྒྱལ་བར་བྱེད་པའི་བར་ཆད་མེད་ལམ་ལའང་དྲུག་ཐོབ་བོ། །དེའི་རྣམ་གྲོལ་ལམ་དགུ་པ་ཟད་པ་ཤེས་པ་ལ། རྟུལ་པོས་མི་སྐྱེ་བ་ཤེས་པ་མིན་པ་དགུ་དང་།

**༼༥༠༨༽**

མི་གཡོ་བའི་ཆོས་ཅན་གྱིས་ནི་བཅུ་ཅར་ཐོབ་བོ། །མི་གཡོ་བ་དེར་དབང་པོ་འཕོ་བའི་རྣམ་གྲོལ་ཐ་མ་ལའང་བཅུ་ཐོབ་སྟེ། དེའི་ཚེ་མི་གཡོ་བར་འགྱུར་བས་སོ། །བཤད་པའི་ལྷག་མ་ལ་སློབ་པས་ཟད་མི་སྐྱེ་མ་གཏོགས་ཤེས་པ་བརྒྱད་ཐོབ་སྟེ། ཆགས་བཅས་སྒོམ་ལམ་གྱི་རྣམ་གྲོལ་གྱི་དགུ་པ་དང་། ས་བདུན་པ་ལས་རྒྱལ་མངོན་ཤེས་དང་སྤེལ་སྒོམ་གྱི་རྣམ་གྲོལ་རྣམས་དང་། མི་གཡོ་བ་རྟོགས་བྱེད་ཀྱི་རྣམ་གྲོལ་ལམ་དང་པོ་བརྒྱད་དང་། ཕྱིར་མི་འོང་གི་སྦྱོར་བ་དང་། ཁྱད་པར་གྱི་ལམ་རྣམས་ཏེ། དེ་གཉིས་ཀྱི་ཐོབ་པ་མ་སྨོས་པས་ལྷག་མའོ། །གཞན་ཡང་མི་སློབ་པ་ནི། དབང་པོ་རྟུལ་རྣོའི་བྱེ་བྲག་གིས་མངོན་ཤེས་དང་སྤེལ་སྒོམ་གྱི་སྦྱོར་བ་དང་། རྣམ་གྲོལ་དང་། ཁྱད་པར་གྱི་ལམ་ལ་དགུའམ་བཅུ་དང་། བར་ཆད་མེད་ལམ་ལ་སེམས་ཤེས་དོར་བས་བརྒྱད་དམ་དགུ་ཐོབ་བོ། །སོ་སྐྱེས་ནི། ཀུན་རྫོབ་ཤེས་པ་དང་། རེས་འགའ་སེམས་ཤེས་ཀྱང་ཐོབ་ལ།

**༼༥༠༩༽**

ངེས་འབྱེད་ཆ་མཐུན་ནི། མཐོང་ལམ་གྱི་འཁོར་ཡིན་པས་སེམས་ཤེས་མི་ཐོབ་བོ། །ཡང་ལམ་གང་ལ། ས་དུའི་ཤེས་པ་ཐོབ་ཅེ་ན། ཀུན་རྫོབ་ཤེས་པ་ནི། སྙོམས་འཇུག་ཤེས་བརྒྱད་ཀྱི་བར་ཆད་མེད་ལམ་དགུ་པ་ཡན་ཆད་དུ། ཉེར་རྟོགས་ཉིད་དང་། རྣམ་གྲོལ་དགུ་པ་ལ་དངོས་གཞི་དང་གཉིས་གའི་ས་ཐོབ་བོ། །ཟག་མེད་ཀྱི་ཤེས་པ་ནི། ཟག་མེད་ཀྱི་བསམ་གཏན་གཉིས་པ་ལ་རྟེན་ནས་གསུམ་པ་ལ་འདོད་ཆགས་དང་བྲལ་བར་བྱེད་པ་ལྟ་བུའི་ཚེ། ལམ་ས་གང་ཡིན་པ་གཉིས་པའི་ས་པའི་ཟག་མེད་ཀྱི་ཤེས་པ་ཐོབ་པར་མ་ཟད་རྣམ་གྲོལ་དགུ་པའི་ཚེ་གསུམ་པ་ལྟ་བུ། ས་གང་ལས་འདོད་ཆགས་དང་བྲལ་བར་བྱ་བའི་ཕྱིར། ས་གང་ཐོབ་པ་དེའི་ས་པ་གསུམ་པའི་ལམ་ཟག་མེད་ཀྱི་ཤེས་པ་ཐོབ་ལ། དུས་དེར་ཡང་འོག་མ་དང་པོ་སྐོར་གསུམ་གྱི་ཤེས་པ་ཐོབ་པ་སོགས་སོ། །ཟད་པ་ཤེས་པ་ལ་ནི། ཟག་མེད་དུ་མ་ཟད་ཟག་བཅས་ཀྱི་ཡོན་ཏན་སྦྱོར་བ་ལ་མི་ལྟོས་

**༼༥༡༠༽**

པ་རྣམས་ཀྱི་ཐོབ་པ་རྣམས་གསུང་བའི་ཚུལ་གྱིས་འབྱུང་སྟེ། དེའི་ཚེ་རང་གི་སེམས་ལ་ཉོན་མོངས་ཀྱི་གཞན་དབང་མེད་པའི་རྒྱལ་སྲིད་ཐོབ་པའི་ཕྱིར་ཏེ། རྒྱལ་སྲིད་ཐོབ་ན། ཡུལ་མིའི་སྐྱེས་ཀྱིས་བསུ་བ་བཞིན་ནོ། །དེ་ཡང་ས་ཀུན་ཏེ་རྟེན་འདོད་པ་པས་ས་དགུ་ནས་སྲིད་རྩེ་པས་རང་ས་པ་ཉིད་ཐོབ་པའི་བར་དུ་འོག་མས་གོང་མའི་ཐོབ་ཀྱི། གོང་མས་འོག་མའི་མི་ཐོབ་བོ། །དེ་རྣམས་ཀྱང་སྔོན་མ་རྙེད་པ་ཁོ་ན་ཐོབ་ཀྱི། རྙེད་ཟིན་པ་ནི་མི་ཐོབ་བོ། །ཅི་ཐོབ་པ་ཞེས་པ་རྙེད་པ་ཁོ་ན་ཡིན་ནམ་ཞེ་ན། ཐོབ་པ་བཞི་ལས་སྔར་མེད་གསར་རྙེད་ནི། རྙེད་པ་ཐོབ་པ་དང་། ཡང་ཡང་མངོན་དུ་བྱེད་པ་ནི། རྟེན་པ་ཐོབ་པ་ཞེས་པས་ཏེ། དེ་གཉིས་ནི་དགེ་བ་འདུས་བྱས་ཀྱི་དབང་དུ་བྱས་པའི་ཐོབ་པའོ། །ལམ་སྒོམ་པ་ནི། གཉེན་པོ་ཐོབ་པ་དང་། ཉོན་མོངས་པའི་ཐོབ་པ་གཅོད་པ་ནི། ཐག་སྲིང་བའི་ཐོབ་པ་སྟེ། དེ་གཉིས་ནི་ཟག་བཅས་སྤོང་བའི་དབང་དུ་བྱས་པ་ཡིན་ནོ། །དེས་ན་དགེ་བ་ཟག་

**༼༥༡༡༽**

བཅས་ཀྱི་བཞི་ཅར་དང་། ཆོས་ཟག་མེད་ཀྱི་དང་པོ་གཉིས་དང་། ཟག་བཅས་ལྷག་མའི་ཕྱི་མ་གཉིས་སོ། །ཡོན་ཏན་ལ་གཉིས་ལས། ཐུན་མོང་མ་ཡིན་པ་ལ་མདོར་བསྟན་ནི། སངས་རྒྱས་ཁོ་ནས་བརྙེས་པའི་ཆོས་ནི་གཞན་དང་ཐུན་མོང་མ་ཡིན་པས་མ་འདྲེས་པ་སྟེ། སྟོབས་ལ་སོགས་པ་བཅོ་བརྒྱད་དོ། །གཞན་ལས་ནི། སྤྱོད་པ་དང་རྟོགས་པས་བསྡུས་པ་དྲུག་དྲུག་དང་། ཡེ་ཤེས་དང་ཕྲིན་ལས་ཀྱི་བསྡུས་པ་གསུམ་གསུམ་ལས་འཆད་དོ། །བཤད་པ་ལ་བཞི་ལས། དང་པོ་སྟོབས་བཅུ་ནི། གནས་དང་། གནས་མིན་པ་དང་། ལས་དང་། རྣམ་པར་སྨིན་པ་དང་། བསམ་གཏན་དང་། རྣམ་པར་ཐར་པ་དང་། ཏིང་ངེ་འཛིན་དང་། སྙོམས་པར་འཇུག་པ་དང་། དབང་པོ་མཆོག་དང་། མཆོག་མ་ཡིན་པ་དང་། མོས་པ་སྣ་ཚོགས་དང་། ཁམས་སྣ་ཚོགས་དང་། ཐམས་ཅད་དུ་འགྲོ་བའི་ལམ་དང་། སྔོན་གྱི་གནས་རྗེས་སུ་དྲན་པ་དང་། འཆི་འཕོ་དང་། སྐྱེ་བ་དང་།

**༼༥༡༢༽**

ཟག་པ་ཟག་པ་མཁྱེན་པའི་སྟོབས་སོ། །དེ་ལ་གནས་དང་གནས་མིན་ནི། སྔར་ཆོས་བཅུ་སྦྱར་བ་ཡིན་པས་ཤེས་པ་བཅུ་སྟེ། སྲིད་པ་གནས་སོ། །མི་སྲིད་པ་གནས་མིན་ནོ། །ལས་འབྲས་མཁྱེན་པ་ལ་འགོག་ལམ་ཤེས་པ་མིན་པ་བརྒྱད་དེ། དེ་ནི་སྡུག་ཀུན་གྱིས་བསྡུས་པས་སོ། །བསམ་གཏན་སོགས་ཀྱི་ཀུན་བྱང་དང་། དབང་པོ་མཆོག་དམན་དང་། མོས་པ་དང་། ཁམས་སྣ་ཚོགས་མཁྱེན་པ་ལ་ནི། འགོག་ཤེས་མིན་པ་དགུ་སྟེ། རྣམ་ཐར་ནི་བརྒྱད་དང་། ཏིང་ངེ་འཛིན་ནི་སྟོང་ཉིད་སོགས་གསུམ་དང་། སྙོམས་འཇུག་ནི། ཐར་གནས་ཀྱི་སྙོམས་འཇུག་དང་། དབང་པོ་ནི་དད་སོགས་ཆུང་འབྲིང་ཆེན་པོ་དང་། མོས་པ་ནི། ཉན་རང་སངས་རྒྱས་ལ་མོས་པ་སྣ་ཚོགས་པ་སྟེ། སེམས་བྱུང་དང་། ཁམས་ནི་སློབ་དཔོན་འདུས་བཟང་སྔོན་གོམ་པའི་བག་ཆགས་ཀྱིས་གྲུབ་པའི་བསམ་པ་ལ་བཞེད་དེ། སེམས་སེམས་བྱུང་གི་ཁྱད་པར་དུ་མ་སྟེ། དེ་རྣམས་འདུས་བྱས་ཉིད་ཡིན་ནོ། །འཁོར་

**༼༥༡༣༽**

འདས་ཐམས་ཅད་དུ་འགྲོ་བའི་ལམ་རྣམས་ནི། ངན་འགྲོ་དང་། བདེ་འགྲོ་དང་། ཐར་པར་འགྲོ་བའི་རྒྱུ་སྟེ། དེ་མ་ལུས་པར་མཁྱེན་པ་ལ་ལམ་དེ་འབྲས་བུ་དང་། བཅས་ན་བཅུའམ་མིན་ན་འགོག་ཤེས་དོར་བ་བཞིའོ། །སྔོན་གྱི་སྐྱེ་བ་དུ་མ་ཁྱད་ཆོས་དང་བཅས་པ་དང་། ལྷའི་སྤྱན་རྣམ་པར་དག་པས་སེམས་ཅན་གྱི་སྐྱེ་འཆི་དང་། ཁ་དོག་བཟང་ངན་དང་། ལས་དགེ་མི་དགེ་བདེ་འགྲོ་དང་། ངན་འགྲོར་འགྲོ་བ་མཁྱེན་པ་གཉིས་ནི། རང་བཞིན་གྱི་རྣམ་པ་ཅན་དུ་ངེས་པས་ཀུན་རྫོབ་ཤེས་པ་ཡིན་ནོ། །ཟག་པ་ཟད་པ་མཁྱེན་པའི་སྟོབས་འགོག་ཤེས་ཉིད་ཡིན་ན། ཆོས་རྗེས་སུ་འགོག་པ་ཟད་མི་སྐྱེ་ཀུན་རྫོབ་ཤེས་པ་སྟེ། དྲུག་གམ། ཟག་ཟད་ཀྱི་རྒྱུད་ལ་ཡོད་པའི་ཤེས་པ་ཡིན་ན། ཤེས་པ་བཅུ་ཅར་ཡིན་ནོ། །ས་ནི་སྔོན་གྱི་གནས་དང་། འཇིག་རྟེན་སྔ་མ་ནས་འཆི་འཕོ་བ་དང་། ཕྱི་མར་སྐྱེ་བ་མཁྱེན་པའི་སྟོབས་གཉིས་ནི།

**༼༥༡༤༽**

བསམ་གཏན་གྱི་དངོས་གཞི་རྣམས་ན་སྟེ། སྟོབས་ལྷག་མ་བརྒྱད་ནི་ཉེར་ལྡོག་གོང་མ་བདུན་དོར་བའི་ས་བཅུ་གཅིག་པོ་རྣམ་ཀུན་ན་ཡོད་ལ། རྟེན་འཛམ་གླིང་གི་སྐྱེས་པ་ཁོ་ན་སྟེ། གཞན་དུ་ན་སངས་རྒྱས་མི་འབྱུང་བས་སོ། །ཅིའི་ཕྱིར་ཤེས་པ་དེ་བཅུ་གཞན་གྱི་ལ་སྟོབས་ཤེས་མི་བྱ་བར། སངས་རྒྱས་འདི་ཁོ་ནའི་ལམ་སྟོབས་ཞེས་བྱ་ཞེ་ན། གང་གི་ཕྱིར་མཁྱེན་པ་ཤེས་བྱ་ཐམས་ཅད་ལ་ཐོགས་པ་མི་མངའ་བར་འཇུག་པ་དེའི་ཕྱིར། སྟོབས་ཏེ། གཞན་གྱི་ཤེས་པ་ནི། ཐོགས་པ་དང་བཅས་པས་སྟོབས་ཀྱི་མིང་མི་ཐོབ་བོ། །སངས་རྒྱས་ཀྱི་སྐུ་ལ་སྲེད་མེད་ཀྱི་བུའི་སྟོབས་མངའོ། །གཞན་དག་ཚིགས་རེ་ན་སྟོབས་དེ་མངའོ། ཞེས་ཏེ། སངས་རྒྱས་དང་། རང་རྒྱལ་དང་། འཁོར་ལོ་སྒྱུར་བའི་ཚིགས་ནི། རིམ་པས་ཀླུ་བདུད་པ་དང་། ལུ་གུ་རྒྱུད་དང་། གཟེར་བུས་བཏབ་པ་ལྟ་བུའོ། །བཙུན་པ་ན་རེ། སྐུའི་སྟོབས་ཀྱང་ཐུགས་ཀྱི་སྟོབས་བཞིན་དུ་

**༼༥༡༥༽**

མཐའ་ཡས་ཏེ། དེ་ལྟ་མིན་ན། མཁྱེན་པའི་སྟོབས་མཐའ་ཡས་པ་བཟོད་པར་མི་འགྱུར་རོ་ཞེས་ཏེ། སློབ་དཔོན་ཡང་དེ་ལྟར་བཞེད་དོ། །སྲེད་མེད་ཀྱི་བུའི་སྟོབས་ཀྱི་ཚད་ཇི་ཙམ་ཞེ་ན། གླང་ཆེན་ཕལ་པ་དང་། སོགས་པས་སྤོས་ཀྱི་གླང་པོ་དང་། ཚན་པོ་ཆེ་དང་། རབ་གནོན་དང་། ཡན་ལག་མཆོག་དང་། སྟོབས་མཆོག་དང་། སྲེད་མེད་ཀྱི་བུ་སྟེ། བདུན་པོ། སྔ་མ་བཅུས་ལྷག་པའི་སྟོབས་ནི། ཕྱི་མའི་མཚན་ཉིད་དོ། །གཞན་ནི་སྟོབས་མཆོག་བཅུ་སྲེད་མེད་བུའི་ཕྱིར་དུ་འདོད་དོ། །ལུས་ཀྱི་སྟོབས་དེ་ནི། རེག་བྱའི་སྐྱེ་མཆེད་དེ། དེ་ཡང་འབྱུང་བ་ཆེན་པོའི་ཁྱད་པར་རམ་གཞན་ནི་འཇམ་རྩུབ་སོགས་བདུན་ལས་གཞན་པའི་འབྲས་བུའི་རེག་བྱར་འདོད་དོ། །གཉིས་པ་མི་འཇིགས་པ་བཞི་ནི། སྟོན་པས་བདག་ཉིད་མངོན་པར་རྫོགས་པར་སངས་རྒྱས་སོ། །བདག་ཉིད་ཟག་པ་ཀུན་ཟད་དོ། །ཞེས་ཞལ་གྱི་མཆེས། ཉན་ཐོས་རྣམས་ལ་འདི་དག་ནི་ཐར་པ་ལ་བར་དུ་གཅོད་པའོ། །འདི་དག་ནི་འཁོར་བ་ལས་

**༼༥༡༦༽**

ངེས་པར་འབྱིན་པའི་ལམ་མོ། །ཞེས་བསྟན་པ་གཉིས་ཏེ་བཞི་ལ། དེ་ལྟ་མིན་ནོ། །ཞེས་སུས་ཀྱང་ཆོས་མཐུན་དུ་རྒོལ་ནུས་པའི་རྒྱུ་མ་གཟིགས་པས་མི་འཇིགས་པ་ཐོབ་བོ། །ཤེས་བྱ་ཀུན་མཁྱེན་པ་ཡིན་པས་ཇི་ལྟར་སྟོབས་དང་པོ་བཞིན་ཤེས་པ་བཅུ་ཡིན་ནོ། །བདག་ཉིད་ཀྱི་ཟག་པ་ཟད་པ་ཡིན་པས་སྟོབས་བཅུ་པ་བཞིན་ཤེས་པ་དྲུག་གམ་བཅུ་ཡིན་ལ། བར་ཆད་ཀྱི་ཆོས་སྡུག་ཀུན་གྱིས་བསྡུས་པ་ཁོ་ན་མཁྱེན་པས་སྟོབས་གཉིས་པ་བཞིན་འགོག་ལམ་ཤེས་པ་དོར་བ་བརྒྱད་ཡིན་ཞིང་། སྟོབས་བདུན་པ་བཞིན། ལས་འབྲས་ཅན་མཁྱེན་ན། ཤེས་པ་བཅུའམ། ལམ་ཉིད་མཁྱེན་ན་དགུའོ། །དེས་ན་བྱེ་བྲག་སྨྲ་བ་ཤེས་པ་ཉིད་མི་འཇིགས་པ་ཡིན་པར་འདོད་ཅིང་། སློབ་དཔོན་ནི་ཤེས་པས་བྱས་པ་དེར་རུང་གི་ཤེས་པ་ཉིད་དེ་མིན་པར་བཞེད་དོ། །གསུམ་པ་དྲན་པ་ཉེ་བར་བཞག་པ་གསུམ་ནི། སྟོན་པས་འཁོར་ཀུན་གུས་པར་ཆོས་ཉན་པ་ལ་རྗེས་ཆགས་དང་། འཁོར་ཀུན་མ་གུས་པར་ཉན་པ་ལ། ཁོང་ཁྲོ་དང་། གུས་མ་གུས་

**༼༥༡༧༽**

འདྲེས་མ་ལ་དེ་གཉིས་ཀར་མི་འགྱུར་བར་དྲན་པ་དང་། ཤེས་བཞིན་དུ་བཏང་སྙོམས་སུ་བཞུགས་པ་སྟེ། དེས་ན་དེའི་ངོ་བོ་ནི་དྲན་པ་དང་ཤེས་བཞིན་གྱི་བདག་ཉིད་ཡིན་ལ། འཁོར་གྱི་བྱེ་བྲག་གིས་གསུམ་དུ་གསུངས་པས་སོ། །འོ་ན་དེ་ཉན་རང་ལའང་ཡོད་ན། ཅིས་མ་འདྲེས་པ་ཞེས་བྱ་ཞེ་ན། སངས་རྒྱས་ཀྱི་བག་ཆགས་དང་བཅས་པ་སྤངས་པས་སོ། །བག་ཆགས་ནི་འགྲེལ་བཤད་གཉིས་སུ། སྔོན་ཉོན་མོངས་སྤྱད་པའི་མཐུས་ལུས་ངག་གཡོ་བའི་རྒྱུ་ནུས་པའི་ཁྱད་པར་སེམས་ལ་ཡོད་པར་བཤད་ལ། བཙུན་པ་གོ་ཆ་མཐའ་ཡས་ནི་སེམས་ཀྱི་ཁྱད་པར་ལུང་མ་བསྟན་ནོ། །ཞེས་ཟེར་རོ། །གོང་མ་པ་ནི། ཀུན་གཞིའི་སྟེང་གི་ཆོས་རྣམས་སྐྱེ་བའི་ནུས་པ་ལུང་མ་བསྟན་དུ་བཞེད་དོ། །བཞི་པ་ཐུགས་རྗེ་ཆེན་པོའི་ངོ་བོ་ནི། ཀུན་རྫོབ་ཤེས་པའི་བློ་སྟེ། རྩེ་བས་ཉིན་མཚན་དུས་དྲུག་དུ་ནི་ཉམས་སུ་ནི་འཕེལ་ཞེས་འཇིག་རྟེན་ལ་གཟིགས་པའོ། །ཅིས་ཐུགས་རྗེ་ཆེན་པོ་ཞེས་བྱ་

**༼༥༡༨༽**

ཞེ་ན། བསོད་ནམས་དང་ཡེ་ཤེས་ཀྱི་ཚོགས་ཆེན་པོས་འགྲུབ་པ་དང་། སྡུག་བསྔལ་གསུམ་ལ་རྟོག་པའི་རྣམ་པ་ཆེ་བ་དང་། སེམས་ཅན་ཐམས་ཅད་ལ་དམིགས་པས་སྤྱོད་ཡུལ་ཆེ་བ་དང་། སེམས་ཅན་ཀུན་ལ་འདུ་བྱེད་ཀྱི་སྡུག་བསྔལ་གྱི་རྣམ་པར་མཉམ་པར་འཇུག་པའི་ཕྱིར་དང་། ཤེས་རབ་ཀྱི་ངོ་བོ་ཡིན་པས་ཤིན་དུ་རྣོ་བས་ན། ཆེས་ཆེ་བའི་ཕྱིར་རོ། །སྙིང་རྗེ་དང་ཐུགས་རྗེ་ཆེན་པོ་གཉིས་ལ་ཐ་དད་དུ་བྱ་བ་ཅི་ཡོད་ཞེ་ན། རྣམ་པ་བརྒྱད་དེ། ངོ་བོ་ཞེ་སྡང་གཏི་མུག་མེད། །དམིགས་པ་ཁམས་ཅིག་ཁམས་གསུམ་པ། །རྣམ་པ་སྡུག་བསྔལ་གཅིག་དང་གསུམ། །ས་ནི་བསམ་གཏན་བཞི་བཞི་པ། །རྒྱུད་ནི་ཉན་ཐོས་སོགས་རང་རྒྱལ། །ཐོབ་པ་འདོད་དང་སྲིད་རྩེའི་བྲལ། །དོན་ནི་ཡོངས་སུ་མི་སྐྱོབ་སྐྱོབ། །ལས་ནི་མི་འདྲ་འདྲ་བར་མཛད། །ཅེས་པ་རྣམས་སོ། །ཅི་སངས་རྒྱས་ཐམས་ཅད་རྣམ་པ་ཐམས་ཅད་ཀྱིས་མཉམ་མམ་ཞེ་ན། རྒྱུ་ཕུན་ཚོགས་ཚོགས་གཉིས་ཀྱིས་གྲུབ་པ་དང་། འབྲས་བུ་ཕུན་ཚོགས་ཆོས་སྐུ་ཟག་མེད་

**༼༥༡༩༽**

ཀྱི་ཆོས་ཀྱི་རྒྱུན་གྱི་ཚོགས་སམ། གནས་གྱུར་པ་བརྙེས་པ་དང་། ཕན་འདོགས་ཕུན་ཚོགས་འགྲོ་བ་མཐོ་རིས་དང་། བྱང་གྲོལ་ལ་འགོད་པའི་དོན་མཛད་པར་སྤྱོད་པ་གསུམ་གྱིས་མཉམ་པ་ཉིད་དོ། །འོན་ཀྱང་སྐུ་ཚེ་རིང་ཐུང་དང་། རྒྱལ་རིགས་དང་། བྲམ་ཟེ་སོགས་རིགས་དང་སྐུའི་བོང་ཚད་ཆེ་ཆུང་རྣམས་ཀྱིས་ནི་མཉམ་པ་མིན་ཏེ། དེ་གསུམ་གདུལ་བྱ་དང་མཐུན་པར་སྣ་ཚོགས་སྟོན་པའོ། །ཐུན་མོང་བ་ལ། མདོར་བསྟན་ནི། ཆོས་དེ་མིན་པའི་སངས་རྒྱས་ཀྱི་ཡོན་ཏན་གཞན་དག་སློབ་མ་ཉན་ཐོས་དང་ཐུན་མོང་པ་ཡིན་པ་དང་། ཁ་ཅིག་སོ་སོའི་སྐྱེ་བོ་དང་། ཡང་ཐུན་མོང་བ་ཡོད་དེ། སངས་རྒྱས་ལ་མངའ་བ་དང་། རིགས་འདྲ་བ་དེ་དག་ལའང་ཡོད་པའི་ཕྱིར་ཏེ། རིམ་བཞིན་ཉོན་མོངས་མེད་དང་སྨོན་ནས་ཤེས་པ་དང་། སོ་སོ་ཡང་དག་རིག་དང་། མངོན་ཤེས་དྲུག་པ་དང་། འགོག་པའི་རྣམ་བཅད་ལྟ་བུ་དང་། དང་པོ་ལྔ་དང་། སོགས་ཀྱིས་བསམ་གཏན་

**༼༥༢༠༽**

གཟུགས་མེད། ཚད་མེད། རྣམ་ཐར་བདུན། ཟིལ་གནོན་ཟད་པར། སྟོང་ཉིད་སོགས་ཀྱི་རང་བཞིན་གསུམ་ལྟ་བུའོ། །བཤད་པ་ལ་གཉིས་ཀྱི་འཕགས་པ་ཉན་རང་དང་ཐུན་མོང་བ་ནི་ཉོན་མོངས་པ་མེད་ཞེས་པ་དགྲ་བཅོམ་པས་སེམས་ཅན་གྱི་སྡུག་བསྔལ་ནི་ཉོན་མོངས་ལས་སྐྱེ་ཞིང་བདག་ཀྱང་ཡོན་གནས་སུ་རིག་ནས། མཉམ་པར་བཞག་སྟེ། བདག་ལ་དམིགས་ནས། གཞན་གྱི་ཉོན་མོངས་སྐྱེ་བར་མི་འགྱུར་བའི་ཤེས་པ་སྐྱེད་ནས་ལངས་ཀྱང་། དེ་དང་རྗེས་སུ་མཐུན་པར་བྱེད་པས་ཀུན་རྫོབ་ཤེས་པའི་རང་བཞིན་ཏེ། འདི་གཞན་གྱི་སེམས་སྲུང་བའི་ཐབས་ཀྱི་ཁྱད་པར་ཡིན་གྱི། ཏིང་ངེ་འཛིན་ཙམ་གྱིས་ཉོན་མོངས་མི་སྐྱེ་བ་ནི་མིན་ནོ། །ཞེས་སོ། །ས་ནི་ལམ་སླ་བའི་མཆོག་བསམ་གཏན་གྱི་ཡ་མཐའ་བཞི་པ་ན་ཡོད་ལ། གང་ཟག་ནི་དགྲ་བཅོམ་མི་གཡོ་བའི་ཆོས་ཅན་ཁོ་ན་དང་། རྟེན་ནི་བློ་གསལ་བ་གླིང་གསུམ་གྱི་མིས་སྐྱེད་ཅིང་། དམིགས་པ་ནི་མིའི་རྒྱུད་ཀྱི་ཉོན་མོངས་ཡིན་

**༼༥༢༡༽**

པས་འདོད་པར་རྟོགས་པ་དང་། སྐྱེས་ཟིན་དང་། གཞི་མེད་མཐོང་སྤང་སྤང་མི་ནུས་པས་མ་སྐྱེས་པ་དང་། གཞི་བཅས་སྒོམ་སྤང་གི་ཆགས་སོགས་སྤྱོད་ཡུལ་དུ་བྱས་ནས་མི་སྐྱེ་བར་གྱུར་ཅིག་སྙམ་པའི་རྣམ་པ་ཅན་ནོ། །སྨོན་ནས་ཤེས་པའང་། ངོ་བོ་དང་། ས་དང་། གང་ཟག་དང་། རྟེན་ནི་ཉོན་མོངས་མེད་པ་དེ་བཞིན་དུ་ཡིན་ནོ། །དེའི་དམིགས་པ་ཆོས་ཐམས་ཅད་ཡིན་པ་ནི། སྔ་མ་དང་གཉིས་ཀྱི་བྱེ་བྲག་གོ །བྱེ་བྲག་སྨྲ་བ་ནི། དེས་གཟུགས་མེད་པ་མངོན་སུམ་དུ་མི་ཤེས་ཀྱི། རྒྱུ་འབྲས་ལས་རྗེས་སུ་དཔོག་གོ །ཞེས་ཟེར་ལ། གཞན་ནི་སངས་རྒྱས་ཀྱི་དེས་ཟག་མེད་ཀྱང་མངོན་གསུམ་དུ་ཤེས་པར་འདོད་དེ་འཐད་དོ། །སྨོན་པ་སྔར་བཏང་བའི་ཤེས་པ་ནི། དེ་སྟེ་འདི་ཤེས་པར་བྱའོ། །ཞེས་སྨོན་ནས་རབ་མཐའི་བཞི་པ་ལ་སྙོམས་པར་འཇུག་ཅིང་། ཏིང་ངེ་འཛིན་དེའི་ཡུལ་དུ་གྱུར་པ་དེ་ཇི་ཙམ་དུ་ཤེས་པའོ། །སྔ་མའི་གང་ཟག་དང་། རྟེན་དེ་བཞིན་དུ་

**༼༥༢༢༽**

ཆོས་དང་། དོན་དང་། ངེས་ཚིག་དང་། སྤོབས་པ་སོ་སོ་ཡང་དག་པར་རིག་པ་སྟེ་བཞིའོ། །དམིགས་པ་དང་ངོ་བོའི་བྱེ་བྲག་གིས་ཐ་དད་དེ། དང་པོ་གསུམ་ནི། གོ་རིམ་བཞིན་དུ། བསྟན་པའི་ཆོས་ཀྱི་མིང་ཚིག་ཡི་གེའི་ཚོགས་དང་བརྗོད་བྱའི་དོན་ནམ། དོན་གྱི་མཆོག་མྱང་འདས་དང་། བཤད་པ་རྒྱུ་མཚན་ཅན་གྱི་ངག་ལ་ཐོགས་མེད་དུ་ཤེས་པ་ཡིན་པས་དམིགས་པའང་དེ་དང་དེ་ཡིན་ནོ། །སོ་སོ་རིག་པ་བཞི་ནི། རིགས་པ་སྟེ། དོན་དང་འབྲེལ་པར་མངོན་པར་བརྗོད་པ་དང་། གྲོལ་བ་སྟེ། ཐོགས་པ་མེད་པར་མངོན་པར་བརྗོད་པ་དང་། ལམ་ཏིང་ངེ་འཛིན་ལ་དབང་བ་གསལ་བར་བྱ་ཞིང་། མི་བརྗེད་པར་བྱ་བ་ལ་ཐོགས་པ་མེད་པར་ཤེས་པ་ཡིན་པས། དེའི་དམིགས་པ་ནི་ངག་དང་ལམ་ཡིན་ལ། ངོ་བོ་ནི། འགོག་ཤེས་དོར་བའི་ཤེས་པ་དགུའོ། །ས་ནི་འདོད་པ་ནས་སྲིད་རྩེའི་བར་ཐམས་ཅད་དོ། །དོན་སོ་སོ་ཡང་དག་པར་རིག་པ་ནི། དོན་ཆོས་ཐམས་ཅད་ཡིན་ན། ཤེས་པ་བཅུའམ། དོན་

**༼༥༢༣༽**

མྱང་འདས་ཡིན་ན། འགོག་པའི་ཡུལ་ཅན་གྱི་ཤེས་པ་དྲུག་ཡིན་ཞིང་། དེ་ནི་ས་ཀུན་ན་སྔ་མ་བཞིན་ཡོད་དོ། །གཞན་ཆོས་དང་ངེས་ཚིག་རིག་པ་གཉིས་ངོ་བོ་ཀུན་རྫོབ་ཤེས་པ་སྟེ། ས་ནི་ཆོས་རིག་གང་ན་མིང་ཚིག་ཡོད་པའི་འདོད་པ་དང་། བསམ་གཏན་བཞི་ན་ཡོད་ལ། ངག་སྟེ། ངེས་ཚིག་རིག་པ་ནི། རྟོག་དཔྱོད་དང་བཅས་པའི་ས་འདོད་པ་དང་། བསམ་གཏན་དང་པོ་ཁོ་ན་ན་ཡོད་དོ། །གཅིག་ཡོད་ན་ངེས་པར་བཞི་ཅར་ཡོད་པས་ཐམས་ཅད་མ་ཚང་བར་སོ་སོ་རིག་པ་དེ་དག་ཀྱང་ཐོབ་པ་མེད་དོ། །ཉོན་མོངས་མེད་པ་སོགས་དྲུག་པོ་དེ་རྣམས་རབ་མཐའི་བསམ་གཏན་གྱི་སྟོབས་ཀྱིས་ཐོབ་ལ། རབ་མཐའི་བསམ་གཏན་དེ་ནི། ཉོན་མོངས་མེད་སྨོན་ནས། ཤེས་རིག་པ་ངེས་ཚིག་མིན་པ་གསུམ་རང་ཉིད་འབའ་ཞིག་པ་སྟེ། རྣམ་པ་དྲུག་གི་བདག་ཉིད་དོ། །ངེས་ཚིག་རིག་པ་ནི། རབ་མཐའི་སྟོབས་ཀྱིས་ཐོབ་ཀྱི། རབ་མཐའ་ཉིད་ནི་མིན་ཏེ། རྟོགས་དཔྱོད་ཀྱིས་

**༼༥༢༤༽**

ཀུན་ནས་སློང་བས་སོ། །རབ་མཐའ་ས་ཞེས་པ་འདི་ཅི་ཞེ་ན། བསམ་གཏན་མཐའ་སྟེ་བཞི་པའོ། །རབ་མཐའ་དེ་ནི་འདོད་པ་ནས་སྲིད་རྩེའི་བར་དུ་ལུགས་མཐུན་དང་། སྲིད་རྩེ་ནས་འདོད་པའི་བར་དུ། ལུགས་མི་མཐུན་དུ་འོངས་ནས། ཡང་འདོད་པ་ནས་བཞི་པའི་བར་དུ་ཞུགས་ཏེ། ས་ཀུན་གྱིས་མཐུན་པ་བྱས་པའི་རྒྱུ་ལས་འཕེལ་བའི་ཆུང་ངུ་ལས་འབྲིང་། དེ་ལས་རབ་ཏུ་ཆེན་པོར་ཕྱིན་པ་ཡིན་ནོ། །ཡོན་ཏན་དེ་དྲུག་ཀྱང་སངས་རྒྱས་ལས་གཞན་པའི་སྦྱོར་བ་ལས་སྐྱེས་པ་ཡིན་གྱི། ཆགས་བྲལ་གྱི་ཐོབ་པ་མིན་ལ། སངས་རྒྱས་ཀྱི་ནི་སྦྱོར་བ་ལས་བྱུང་བ་ཅུང་ཟད་ཀྱང་མེད་ཀྱི། ཡོན་ཏན་ཐམས་ཅད་མངོན་དུ་འགྱུར་བ་བཞེད་པ་ཙམ་ལ་རག་ལུས་ཏེ། ཡོན་ཏན་ཐམས་ཅད་ཀྱི་དབང་ཕྱུག་ཡིན་པས་སོ། །ཕལ་ཆེར་སོ་སྐྱེ་དང་ཡང་ཐུན་མོང་བ་ནི་མངོན་ཤེས་དང་། བསམ་གཏན་སོགས་ལས་མངོན་ཤེས་ནི། རྫུ་འཕྲུལ་དང་། ལྷའི་རྣ་བ་དང་། ཕ་རོལ་གྱི་ཡིད་དང་། སྔོན་གྱི་ཚེ་རབས་རྗེས་སུ་དྲན་པ་དང་། འཆི་འཕོ་དང་། སྐྱེ་བ་དང་།

**༼༥༢༥༽**

ཟག་པ་ཟད་པ་དང་། དྲུག་ཤེས་པས་མངོན་སུམ་དུ་བྱ་བའི་མངོན་པར་ཤེས་པ་དྲུག་གོ །དེ་དྲུག་གི་སྤྱིའི་ངོ་བོ། རྣམ་གྲོལ་ལམ་གྱི་བློ་སྟེ་ཤེས་རབ་བོ། །སོ་སོའི་ངོ་བོ་ནི། གསུམ་པ་དང་དྲུག་པ་དོར་བ་བཞི་ནི། ཀུན་རྫོབ་ཤེས་པ་ཁོ་ན་སྟེ། སེམས་ལས་ཤེས་པ་ནི་བཞི་ལས། ཕ་རོལ་སེམས་རིག་པ་ཤེས་པས་གདགས་གཞི་བཞི་དང་། དང་ཉིད་དེ་ཤེས་པ་ལྔ་ཡིན་ནོ། །ཟག་པ་ཟད་པའི་མངོན་ཤེས་ནི། ཟག་པ་ཟད་པ་མཁྱེན་པའི་སྟོབས་བཞིན་དུ་ཤེས་པ་དྲུག་གམ་བཅུའོ། གསུམ་པ་ནི་དྲུག་པ་ས་ཀུན་ན་ཡོད་ལ། ལྷག་མ་ལྔ་ནི། བསམ་གཏན་གྱི་དངོས་གཞི་བཞི་ནའོ། །བཞི་པ་ནི་དེ་ལྔ་རང་ས་དང་། འོག་སའི་ཡུལ་ཅན་ཡིན་གྱི། གོང་སའི་ཡུལ་ཅན་མིན་ཏེ། དང་པོ་རང་སའམ། འོག་སར་འགྲོ་བ་དང་། སྤྲུལ་པར་བྱེད་ཀྱི། གོང་དུ་མིན་ལ་གཉིས་པས་ཀྱང་རང་ས་དང་། འོག་སའི་སྒྲ་ཐོས་ཀྱི། གོང་སའི་མི་ཐོས་པ་སོགས་སོ། །དེས་ན་སེམས་ཤེས་དང་།

**༼༥༢༦༽**

སྔོན་གནས་དྲན་པས་གོང་ས་གཟུགས་མེད་ཀྱི། སེམས་མི་འཛིན་ནོ། །ལྔ་པ་ནི། མངོན་ཤེས་རྣམས་ཇི་ལྟར་ཐོབ་ཅེ་ན། སྔོན་མ་འདྲེས་པ་རྣམས་ནི། སྦྱོར་བས་ཐོབ་པར་བྱ་དགོས་ལ། ཚེ་རབས་གཞན་དུ་འདྲིས་པ་ནི། འདོད་ཆགས་དང་བྲལ་བས་ཐོབ་ཅིང་། གཉིས་ཀའང་མངོན་དུ་འགྱུར་བ་སྦྱོར་བ་ལ་ལྟོས་སོ། །སྦྱོར་བ་ནི་དང་པོའི་ཡང་བ་ཡིད་ལ་བྱེད་པ་དང་། གཉིས་པའི་རྣ་བའི་སྒྲ་དང་། གསུམ་པའི་མིག་གི་སྣང་བ་ཡིད་ལ་བྱེད་པ་དང་། སེམས་ཤེས་ཀྱི་རང་གི་ལུས་འདི་འདྲ་བ་ལས་སེམས་འདི་འདྲ་ཞེས་ལུས་སེམས་ཀྱི་མཚན་མ་འཛིན་ཅིང་། དེ་ལྟར་ཕ་རོལ་ལའང་སྦྱར་བས་འགྲུབ་ལ་གྲུབ་ནས་གཟུགས་ལ་མི་ལྟོས་པར་ཤེས་སོ། །སྔོན་ནས་རྗེས་དྲན་གྱི། རང་གི་ཡིད་འདས་མ་ཐག་པའི་མཚན་མ་བཟུང་ནས་སྐྱེ་བར་ཉིང་མཚམས་སྦྱོར་བའི་སེམས་ཀྱིས་བར་དུ་རིམ་གྱིས་སྔ་མ་སྔ་མ་ལ་ཡིད་གཏོད་པ་སྟེ། བར་དོའི་སྐད་ཅིག དྲན་ན་གྲུབ་ཅིང་། དེ་བཞིན་དུ་

**༼༥༢༧༽**

གཞན་གྱིའང་དྲན་ལ་བྱང་ནས་ཐོད་རྒལ་དུའང་དྲན་ནོ། །གཟུགས་མེད་ནས་འདིར་སྐྱེས་ན། རང་གི་ཚེ་སྔ་མའི་གཟུགས་མེད་ཡུལ་མིན་པས་གཞན་གྱི་རྒྱུད་ལས་རྟེན་ནས་སྐྱེད་དེ། གཞན་གྱི་ཡིད་འདས་མ་ཐག་པའི་མཚན་མ་བཟུང་ནས་ཞེས་སོགས་རྒྱས་པར་སྦྱར་རོ། །དེ་དག་ཀྱང་སྔར་མཐོང་ཐོས་ཀྱི་ཡུལ་དུ་བྱས་པ་ཁོ་ན་དྲན་གྱི། གཞན་ནི་མི་དྲན་ལ། ཟག་མེད་ཀྱི་ནི་གང་སྤེལ་དུ། །ཚུལ་གནས་ཐོས་དང་བསམ་གཏན་པ། །ཞེས་བཤད་པ་རྣམས་སོ། །དེ་ཉིད་གཏན་ལ་དབབ་པ་ལ། སྤྱིར་བསྟན་པ་ནི། སྤྱིར་གསུམ་པ་སེམས་ཤེས་ནི། ཚོར་སེམས་ཆོས་དྲན་པ་ཉེར་བཞག་གསུམ་དང་། རྫུ་འཕྲུལ་དང་། ལྷའི་རྣ་བ་དང་། མིག་གིས་མངོན་ཤེས་གསུམ་ནི་གཟུགས་ལ་དམིགས་པས་དང་པོ་ལུས་དྲན་པ་ཉེར་བཞག་གོ །འོ་ན་མིག་གི་མངོན་ཤེས་གཟུགས་ཀྱི་སྐྱེ་མཆེད་ལ་དམིགས་ན་ལས་དགེ་སྡིག་ཤེས་པར་བཤད་པ་ཅི་ཞེ་ན།

**༼༥༢༨༽**

དེ་ནི་དེས་མི་ཤེས་ཀྱི་འཕགས་པ་ལ་མངོན་ཤེས་ཀྱི་འཁོར་དུ་ཡིད་ཀྱི་ཤེས་པ་སྐྱེ་བས་དེ་ཤེས་པའོ། །ས་ནི། ལྷའི་མིག་དང་། རྣ་བའི་མངོན་ཤེས་ནི་ལུང་མ་བསྟན་ཏེ། དེ་དག་གི་རྣམ་ཤེས་དང་། མཚུངས་ལྡན་གྱི་ཤེས་རབ་བོ། །རབ་དུ་བྱེད་པར། མངོན་པར་ཤེས་པ་གང་ཞེ་ན། ཤེས་རབ་དགེ་བའོ། །ཞེས་བཤད་པ་ནི། གཙོ་བའམ། ཕལ་ཆེ་བ་བསྟན་པའོ། །བསམ་གཏན་བཞི་པའི་ས་སར་བཤད་པའང་རྟེན་མིག་དང་རྣ་བའི་སྒོ་ནས་ཡིན་པས་མི་འགལ་ལོ། །ལྷག་མ་བཞི་རྣམས་དགེ་བའོ། །མངོན་ཤེས་ཕྱི་མ་གསུམ་གསུམ་ནི། མི་སློབ་པའི་རིག་པ་གསུམ་སྟེ། སྔོན་གནས་དྲན་པས་སྔོན་གྱི་མཐའ་དང་། སོགས་པས་འཆི་སྐྱེ་ཤེས་པས་ཕྱི་མཐའ་དང་། ཟག་ཟད་ཤེས་པས་བར་ད་ལྟར་ཏེ། དུས་གསུམ་ལ་རྨོངས་པའི་མ་རིག་པ་ཟློག་པའི་ཕྱིར་རོ། །དེ་གསུམ་ལས་དོན་དམ་པར་མི་སློབ་པའི་རིག་པ་ནི། ཐ་མ་ཟད་མཁྱེན་ཁོ་ན་སྟེ། གཞན་གཉིས་ནི་ཟག་བཅས་

**༼༥༢༩༽**

ཡིན་ཡང་། མི་སློབ་པ་དེའི་རྒྱུད་ལས་སྐྱེས་པའི་ཕྱིར་དེའི་རིག་པ་ཞེས་བྱའོ། །དེ་གཉིས་ནི་སློབ་པ་ཆགས་བྲལ་ལའང་ཡོད་པར་འདོད་དེ། འོན་ཀྱང་སློབ་པ་མ་རིག་པ་དང་བཅས་པའི་རྒྱུད་ཡིན་པའི་ཕྱིར་ན་རིག་པར་མ་བཤད་དོ། །བཞི་པ་ནི་མངོན་ཤེས་དང་པོ་དང་། གསུམ་པ་དང་དྲུག་པ་རྣམས་རིམ་པས་རྫུ་འཕྲུལ་དང་། ཀུན་བརྗོད་པ་དང་། རྗེས་སུ་བསྟན་པའི་ཆོ་འཕྲུལ་རྣམས་ཡིན་ཏེ། དང་པོར་གདུལ་བྱའི་ཡིད་འཕྲོག་པའམ། ཞེ་འདྲས་པ་དང་། བར་མར་གནས་པའི་ཡིད་འཕྲོག་པས་སོ། །དེ་ལ་གཉིས་པས་ཁྱོད་ཀྱི་སེམས་ནི་འདི་འདྲའོ། །ཞེས་ཀྱང་བརྗོད་ཅིང་། གསུམ་པས་ཡང་དག་པ་ཇི་ལྟ་བ་བཞིན་བསྟན་ཏོ། །དེ་གསུམ་གྱི་ནང་ནས་རྗེས་སུ་བསྟན་པའི་ཆོ་འཕྲུལ་མཆོག་སྟེ། དེ་ནི་ཉོན་མོངས་ཟད་པ་མེད་ན་མི་འབྱུང་བས་མི་འཁྲུལ་ལ་གཉིས་པོ་རིག་སྔགས་ཀྱིས་ཀྱང་བྱེད་པའི་ཕྱིར་དང་། གཉིས་པོས་གཏོད་པ་ཙམ་དུ་ཟད་ལ། འདིས་ཐབས་བསྟན་ནས་ཕན་པ་དང་། ཡིད་དུ་འོང་བའི་

**༼༥༣༠༽**

འབྲས་བུ་ལ་སྦྱོར་བའི་ཕྱིར་རོ། །ཁྱད་པར་བཤད་པའི་རྫུ་འཕྲུལ་ཞེས་པའི་བར་ཅི་ལྟར་ཞེ་ན། གཞན་དག་སྤྲུལ་འགྲོ་སོགས་སུ་བཞེད་ཀྱང་། བྱེ་བྲག་སྨྲ་བ་ནི། རྫུ་འཕྲུལ་ནི་འདིས་འབྱོར་བར་བྱེད་པས་ཏིང་ངེ་འཛིན་ཏེ། དེས་ཅི་འབྱོར་བར་འགྱུར་ཞེ་ན། དེ་ལས་ནི་སྤྲུལ་པ་དང་། འགྲོ་བའོ། །འགྲོ་བ་ལ་གསུམ་སྟེ། བྱ་ལྟར་ལུས་ཕྱིན་བྱེད་དང་། ཐག་རིང་པོ་ལ་ཉེ་བར་མོས་པས་མྱུར་དུ་བགྲོད་པ་མོས་པ་ལས་བྱུང་བ་དང་། ཡིད་ལྟར་འགྱོགས་པའོ། །སྟོན་པ་ཁོ་ན་ལ་ཐུགས་སྐྱེད་པའི་དུས་ཀྱིས་འབྱོན་པས་ཡིད་འགྱོགས་ཀྱི་འགྲོ་བ་མངའ་ན་གཞན་གཉིས་ལྟ་ཅི་སྨོས་སོ། །གཞན་ཉན་ཐོས་སོགས་རྣམས་ལའང་། ལུས་ཕྱིན་བྱེད་དང་། མོས་པ་ལས་བྱུང་ཡོད་ཀྱི། ཡིད་འགྱོགས་མེད་དོ། །དེ་ལ་སེམས་ཅན་གསར་སྐྱེ་མེད་པས་ནང་གི་དང་། ཆོས་ཀྱི་སྐྱེ་མཆེད་སྤྲུལ་མི་ནུས་ལ། རྒྱུན་མེད་པས་སྒྲ་ཡང་མི་སྤྲུལ་ལོ། །དེས་ན་འདོད་པར་རྟོགས་པའི་སྤྲུལ་པ་ནི། གཟུགས་དྲི་རོ་རེག་བྱའི་རང་

**༼༥༣༡༽**

བཞིན་ཡིན་པས་ཕྱིའི་སྐྱེ་མཆེད་རྣམ་པ་བཞི་ཡིན་ལ། དེ་ཡང་རང་དང་གཞན་གྱི་ལུས་དང་འབྲེལ་པ་རྣམ་པ་གཉིས་སོ། །གཟུགས་ན་དྲི་རོ་མེད་པས་དེར་གཏོགས་པའི་སྤྲུལ་པ་ནི། གཟུགས་དང་རེག་བྱ་གཉིས་ཡིན་ལ། དེའང་རང་དང་གཞན་གྱི་ལུས་དང་འབྲེལ་པ་གཉིས་སོ། །དེ་ལྟར་སྤྲུལ་པ་ནི། འདོད་པའི་རྟེན་ཅན་གྱིས་འདོད་གཟུགས་སུ་རང་གཞན་གྱི་ལུས་དང་འབྲེལ་པ་གཉིས་རེ་སྟེ། བཞི་དང་། གཟུགས་ཀྱི་རྟེན་ཅན་གྱིས་ཀྱང་དེ་ལྟར་བཞི་སྟེ་བརྒྱད་དོ། །ཅི་མངོན་ཤེས་ཁོ་ནས་སྤྲུལ་ལམ་ཞེ་ན། མིན་གྱི་མངོན་ཤེས་ཀྱི་འབྲས་བུ་སྤྲུལ་སེམས་རྣམས་ཀྱིས་སྤྲུལ་ལ། སྤྲུལ་སེམས་དེ་རྣམས་ཀྱང་ནི་བཅུ་བཞི་སྟེ། བསམ་གཏན་དང་པོའི་འབྲས་བུ་སྤྲུལ་སེམས་ནི་འདོད་པ་དང་། དང་པོའི་ས་པ་གཉིས་ནས་གཉིས་པའི་གསུམ་དང་། གསུམ་པའི་བཞི་དང་། གཞི་པའི་འོག་ས་བཞི་དང་། རང་ས་སྟེ་ལྔའི་བར་མས་རིམ་བཞིན་ཡིན་གྱི། འོག་མའི་འབྲས་བུ་སྤྲུལ་སེམས་གོང་མ་ལས་སྐྱེས་པ་

**༼༥༣༢༽**

མིན་པས་གོང་དུ་སྤྲུལ་མི་ནུས་སོ། །སྤྲུལ་སེམས་དེ་སྙེད་པ་ནི་བསམ་གཏན་གྱི་དངོས་གཞི་དག་པ་བཞིན་དུ་ཆགས་བྲལ་གྱིས་རྙེད་དོ། །སྤྲུལ་སེམས་དེ་ནི་རྙེད་པ་ནི་ཐོག་མར་འཇུག་པའི་ཚེ། བསམ་གཏན་དག་པ་བ་དང་། རྒྱུན་གྱི་ཚེ་རང་ལས་སྐྱེ་ལ། དེ་ལས་མ་ལངས་བར་དུ་རང་རྒྱུན་དང་། ལངས་པ་ན་བསམ་གཏན་དག་པ་གཉིས་ཁོ་ན་སྐྱེ་སྟེ། ཏིང་ངེ་འཛིན་དེ་ལ་མ་ཞུགས་པར་ཏིང་ངེ་འཛིན་དེ་ལས་ལྡང་བ་མེད་དོ། །སྤྲུལ་པ་ཐམས་ཅད་རང་གི་ས་པའི་སྤྲུལ་སེམས་ཁོ་ནས་སྤྲུལ་པར་བྱེད་ཀྱི། ས་གཞན་གྱི་སྤྲུལ་སེམས་ཀྱིས་ས་གཞན་གྱིས་སྤྲུལ་པ་མི་བྱེད་དོ། །སྤྲུལ་པ་དག་སྨྲར་འཇུག་པའི་སྨྲ་སེམས་ནི། འདོད་པ་དང་བསམ་གཏན་དང་པོའི་ས་པའི་སྤྲུལ་པ་ནི་རང་སའི་སེམས་ཁོ་ནས་སྨྲར་འཇུག་པ་ལ་དེ་ཡན་ཆད་ན་རང་ས་པ་མེད་པས་འོག་མ་དང་པོའི་རྟོག་དཔྱོད་མངོན་དུ་བྱས་ནས་སྨྲར་འཇུག་གོ །སྟོན་པ་མིན་པའི་སྤྲུལ་པ་ནི། སྤྲུལ་པོ་དང་བཅས་ཏེ། སྨྲ་བས་སྤྲུལ་པ་མང་པོ་སྨྲ་བ་ན་གཅིག་ཅར་སྨྲ་སྟེ།

**༼༥༣༣༽**

ལུང་དུ་གཅིག་གཅིག་སྨྲ་བར་བྱེད་པ་ན་སྤྲུལ་པ་ཐམས་ཅད་སྨྲ་བར་བྱེད། གཅིག་མི་སྨྲ་བར་གྱུར་པ་དང་། དེ་དག་ཐམས་ཅད་སྨྲ་མི་འགྱུར་ཞེས་སོ། །སྟོན་པ་ནི་སྤྲུལ་པ་སྨྲ་ནའང་རང་ཉིད་མི་གསུང་བ་སོགས་ཇི་ལྟར་བཞེད་པའོ། །སྨྲ་སེམས་མངོན་དུ་བྱས་པའི་ཚེ་སྤྲུལ་སེམས་མེད་པས་ན། སྤྲུལ་པ་མེད་ན་ཇི་ལྟར་སྤྲུལ་པ་སྨྲར་འཇུག་ཅེ་ན། སྤྲུལ་པ་ལ་བྱིན་གྱིས་བརླབས་ནས་སྨྲར་གཞུག་གོ །ཞེས་སྔར་འཕངས་ཞིང་། དེ་ནས་གནས་པར་འདོད་པའི་སྤྲུལ་སེམས་ཀྱིས་སྤྲུལ་ཏེ། འདི་སྲིད་གཅིག་གནས་པར་གྱུར་ཅིག་ཅེས་བྱིན་གྱིས་བརླབས་ནས་ཡིད་གཞན་སྨྲ་སེམས་ཀྱིས་སྨྲར་འཇུག་པའི་ཕྱིར་ཏེ། བྱིན་གྱི་རློབ་སེམས་ནི། དག་པ་བར་ཆད་དོ། །ཅི་གསོན་པོ་ཁོ་ན་ལ་བྱིན་བརླབས་ཡོད་དམ་ཞེ་ན། དེར་མ་ཟད་ཤི་བ་ལ་བྱིན་བརླབས་ཡོད་དེ། འོད་བསྲུང་ཆེན་པོའི་བྱིན་བརླབས་ཀྱིས་དེའི་ཀེང་རུས་གནས་པ་ལྟ་བུའོ། །དེའང་མི་གཏན་པ་ལ་

**༼༥༣༤༽**

བྱིན་རླབས་མེད་དེ། འོད་བསྲུང་གི་ཤ་སོགས་ལྟ་བུའོ། །གཞན་རྣམས་ནི་ཤི་བ་ལ་བྱིན་བརླབས་ཡོད་པ་མིན་གྱི། འོད་བསྲུང་གི་ཀེང་རུས་གནས་པ་ནི། ལྷའི་མཐུས་སོ་ཞེས་ཟེར་རོ། །ཅི་སེམས་གཅིག་གིས་སྤྲུལ་པ་གཅིག་ཁོ་ན་སྤྲུལ་ལམ་ཞེ་ན། དང་པོ་ནི། སྤྲུལ་སེམས་དུ་མས་སྤྲུལ་པ་གཅིག་སྤྲུལ་པར་བྱེད་པ་ཡིན་ཏེ། མངོན་ཤེས་བྱང་བར་གྱུར་ནས་དེ་ལས་ཟློག་ནས་སྤྲུལ་སེམས་གཅིག་གིས་སྤྲུལ་པ་ཅི་འདོད་པ་དུ་མ་སྤྲུལ་ལོ། །བཞི་པ་ནི། ཅི་སྤྲུལ་སེམས་ཐམས་ཅད་ལུང་མ་བསྟན་ཡིན་ནམ་ཞེ་ན། བསམ་གཏན་སྒོམ་པ་ལས་སྐྱེས་པ་མངོན་ཤེས་ཀྱི་འབྲས་བུ་ནི། ལུང་མ་བསྟན་ཁོ་ན་ཡིན་ལ་སྐྱེ་བ་ལས་སྐྱེས་པ། ལྷ་ཀླུ་ཤ་ཟ་སོགས་ཀྱི་ནི་གཞན་ལ་ཕན་གནོད་བྱེད་འདོད་པའི་དབང་གིས་དགེ་མི་དགེ་ལུང་མ་བསྟན་རྣམ་པ་གསུམ་སྲིད་དོ། །ཅི་རྫུ་འཕྲུལ་ནི་སྒོམ་བྱུང་དང་། སྐྱེས་ཐོབ་གཉིས་ཁོ་ནར་ཟད་དམ་ཞེ་ན། རྫུ་འཕྲུལ་ནི་བསྡུ་ན། སྒོམ་བྱུང་མངོན་ཤེས་སུ་བགྲང་བ་དང་། ཡི་དྭགས་

**༼༥༣༥༽**

ཁ་ཅིག་གི་ལྟ་བུ་སྐྱེས་ཐོབ་དང་། གྷཾ་དྷ་ར་ཞེས་པའི་གསང་སྔགས་ཀྱིས་མཁའ་ལ་འགྲོ་བ་ལྟ་བུ། སྔགས་ལས་སྐྱེས་པ་དང་། སྨན་དང་། ནོར་བུ་ལས་སྐྱེས་པ་དང་། ང་ལས་ནུ་དང་། འདོད་ལྷ་དང་། བར་དོའི་ལྟ་བུ་ལས་ལས་སྐྱེས་པ་རྣམས་ཏེ། རྣམ་པ་ལྔའོ། །ཅི་ལྷའི་མིག་དང་། རྣ་བ་དག ལྷའི་ཁོ་ནའམ། བྱང་སེམས་དང་འཁོར་ལོས་སྒྱུར་བ་དང་། ཁྱིམ་བདག་རིན་ཆེན་གྱི་ལྟར་ལྷ་དང་འདྲ་བ་ཡིན་ཞེ་ན། སྔ་མ་ལྟར་ཡིན་ཏེ། དེ་གཉིས་བསམ་གཏན་གྱི་མཐུས་མིག་དང་རྣ་བའི་ཚོགས་པར་བསམ་གཏན་གྱི་ས་པའི་འབྱུང་གྱུར་གྱི་གཟུགས་དང་བ་འགྲུབ་པས་སོ། །དེ་གཉིས་ནི་རྟག་ཏུ་རྣམ་ཤེས་དང་ལྡན་པས་རྟེན་བཅས་ཁོ་ན་དང་། ཞར་བ་དང་། འོན་པ་མེད་པས་མ་ཚང་བ་མེད་པ་དང་། ཡུལ་ཡང་གཟུགས་སྒྲ་ཐག་རིང་བ་དང་། ཆ་ཕྲ་བ་དང་། སོགས་པས་སྒྲིབ་པ་དང་། རྒྱབ་འདུན་ཐམས་ཅད་དུ་མཐོང་བས་དེ་རྣམས་ཀྱི་སྤྱོད་ཡུལ་ཅན་ཏེ། གང་ཕྱིར་ཤའི་མིག་

**༼༥༣༦༽**

གིས་གཟུགས། །ཐག་རིང་གནས་དང་སྒྲིབ་པ་དང་། །ཕྲ་དང་ཐམས་ཅད་མི་མཐོང་བ། །དེ་ཕྱིར་ལྷ་ཡིས་མཐོང་བར་འདོད་དོ། །ཞེས་སོ། །ཡུམ་དུ། ཤའི་མིག་གིས་དཔག་ཚད་བརྒྱ་ནས་སྟོང་གསུམ་གྱི་བར་མཐོང་བར་གསུངས་པ་ནི། ཡུམ་གྱི་རྣལ་འབྱོར་གྱིས་སྦྱངས་པའི་བྱང་སེམས་ཀྱི་དབང་དུ་བྱས་ལ། སངས་རྒྱས་ཀྱི་ཤའི་སྤྱན་གྱིས་ཆོས་ཐམས་ཅད་ཀྱང་གཟིགས་མོད་ཀྱི་རྣམ་བཞག་གཞན་ཡིན་ནོ། །ལྷའི་མིག་གིས་ཐག་ཇི་སྲིད་ཅིག་མཐོང་ཞེ་ན། ཉན་ཐོས་དགྲ་བཅོམ་དང་། རང་རྒྱལ་བསེ་རུ་ལྟ་བུ་དང་། ལྷ་མིའི་སྟོན་པ་རྣམས་ཀྱི། མིག་གིས་མངོན་པར་འདུ་མཛད་ན། རིམ་པས་སྟོང་གཉིས་པ་དང་། སྟོང་གསུམ་པ་དང་། ཇི་ཙམ་བཞེད་པའི་འཇིག་རྟེན་གྱི་ཁམས་གྲངས་མེད་པ་མཐོང་ལ་འདུ་མ་མཛད་ན་ནི། སྟོང་དང་།

**༼༥༣༧༽**

སྟོང་གཉིས་དང་། སྟོང་གསུམ་གྱི་འཇིག་རྟེན་མཐོང་ངོ་ཞེའོ། །ཅི་རྫུ་འཕྲུལ་འབའ་ཞིག་སྐྱེས་ཐོབ་ཡིན་ནམ་ཞེ་ན། དེར་མ་ཟད་ལྷའི་མིག་དང་། རྣ་བ་དང་། སྔོན་ནས་རྗེས་དྲན་དང་། སེམས་ཤེས་ཏེ་གཞན་བཞི་ཡང་སྐྱེ་བས་ཐོབ་པ་ཡོད་ལ། སྐྱེས་ཐོབ་ཀྱིས་ནི་མངོན་ཤེས་ཀྱི་མིང་མི་ཐོབ་བོ། །མི་སྐྱེས་ཐོབ་དེས་ནི་སྲིད་པ་བར་མ་མི་མཐོང་ལ། ཡུམ་དུ། འཆི་འཕོ་དང་། སྐྱེ་བ་ཤེས་པར་གསུངས་པ་ནི། སྔ་མ་ལྟར་རོ། །སེམས་ཤེས་སྐྱེས་ཐོབ་དེ་ནི། བསམ་པའི་དབང་གིས། དགེ་མི་དགེ་ལུང་མ་བསྟན་རྣམ་པ་གསུམ་སྲིད་ལ། གང་ཡང་མཚན་མས་ཕ་རོལ་གྱིས་སེམས་ཤེས་པ་རྟོག་གེ་པ་དང་། རྟོག་བྱེད་ཅེས་པའི་རིག་སྔགས་ཀྱིས་བྱས་པའི་སེམས་ཤེས་དེ་ཡང་། དགེ་སོགས་གསུམ་མོ། །སེམས་ཤེས་དང་། སྔོན་ནས་རྗེས་དྲན་སྐྱེས་ཐོབ་དམྱལ་བ་ཡོད་པས་ནི། དང་པོ་སྡུག་བསྔལ་གྱི་ཚོར་བས་མ་ཉེན་བར་དུ་ཤེས་ལ། འགྲོ་བ་གཞན་ན་ཡོད་

**༼༥༣༨༽**

པས་རྟག་ཏུ་ཤེས་སོ། །རྟེན་གྱི་ཁྱད་པར་མི་ལ་རྫུ་འཕྲུལ་སོགས་སྔར་སྐྱེ་བས་ཐོབ་པ་མེད་ཅིང་། མི་རང་བཞིན་གྱིས་ཚེ་རབས་དྲན་པ་ནི། ལས་ལས་སྐྱེས་པ་ཡིན་ལ། དེས་ན་མངོན་གནས་རྗེས་དྲན་ནི། སྒོམ་འབྲས་དང་ལྷ་སོགས་ཀྱི་ལྟ་བུ་སྐྱེས་ཐོབ་དང་། བྱང་སེམས་འདིས་གནས་ཀྱི་ལྟ་བུ་ལས་བྱུང་བ་གསུམ་མོ། །ཆོས་མངོན་པ་མཛོད་ཀྱི་འབྲེལ་པ་ལས་ཡེ་ཤེས་བསྟན་པ་ཞེས་བྱ་བ་གནས་བདུན་པའི་འགྲེལ་པའོ།། །།བརྒྱད་པ་སྙོམས་འཇུག་བསྟན་པ་ལ་གཉིས་ཏེ། སྙོམས་འཇུག་དངོས། དེ་ལ་བསྟན་པའི་ཡོན་ཏན་ནོ། །དང་པོ་ལ་གསུམ་སྟེ། སྙོམས་འཇུག་བརྒྱད་ཏིང་ངེ་འཛིན་གསུམ། ཏིང་ངེ་འཛིན་བཞིར་དབྱེ་བའོ། །དང་པོ་ལ་སྙོམས་འཇུག་གི་དབྱེ་བ་ནི། ཤེས་པའི་རང་བཞིན་གྱི་ཡོན་ཏན་བཤད་ནས་རང་གཞན་སྙོམས་འཇུག་སོགས་སྟོན་པ་ལ། ཡོན་ཏན་གྱི་རྟེན་ཡིན་པས། བསམ་གཏན་དང་པོར་སྟོན་ཏེ། དེ་ལ་བསམ་གཏན་རྣམས་ནི། འབྲས་བུ་

**༼༥༣༩༽**

སྐྱེ་བ་དང་། རྒྱུ་སྙོམས་འཇུག་སྟེ། རྣམ་པ་གཉིས་ཡིན་ལ། དེ་གཉིས་རེ་རེ་ལ་བསམ་གཏན་དང་པོ་སོགས་བཞིའོ། །དེ་ལ་བསམ་གཏན་དེར་སྐྱེ་བ་རྣམས་འཇིག་རྟེན་བསྟན་པར་རབ་དུ་བཤད་ཟིན་པས་ཡང་མི་བརྗོད་དོ། །སྙོམས་འཇུག་གི་བསམ་གཏན་ནི། དགེ་བའི་སེམས་རྩེ་ཅིག་པ་སྟེ་དམིགས་པ་གཅིག་པ་ཡིན་ཏེ། ཏིང་ངེ་འཛིན་གྱི་རང་བཞིན་ཡིན་པས་སོ། །རྗེས་འབྲང་འཁོར་དང་བཅས་ན་གཟུགས་སོགས་ཕུང་པོ་ལྔའོ། །བྱེ་བྲག་སྨྲ་བ་ནི་སེམས་གཅིག་ཉིད་རྩེ་གཅིག་པ་ཏིང་ངེ་འཛིན་མ་ཡིན་གྱི་འདུ་བྱེད་པའི་ཆོས་དེ་ཏིང་ངེ་འཛིན་ཡིན་པས་འདིའི་གཙོ་བོ་ནི་སེམས་ཏིང་ངེ་འཛིན་སེམས་ལས་རྫས་གཞན་པར་འདོད་ལ། སྔ་མ་ནི། མདོ་སྡེ་པའི་ལུགས་ཏེ། ཏིང་ངེ་འཛིན་དང་རྫས་གཅིག་པའི་སེམས་གཙོ་བོར་བཞེད་དོ། །ངེས་ཚིག་ནི། འདིས་སེམས་པར་བྱེད་པ་ན་སྟེ། དམིགས་པ་གཅིག་ལ་བསམ་པ་གཏན་པོ་བྱས་ཏེ། སྒོམ་

**༼༥༤༠༽**

པས་བསམ་གཏན་ཞེས་དཀའ་སྤྱད་དུ་བཤད་དོ། །ཉོན་མོངས་ཅན་ཇི་ལྟར་བསམ་གཏན་ཡིན་ཞེ་ན། དེ་དང་རིགས་མཐུན་པས་ཏེ། ས་བོན་རུལ་པ་བཞིན་ནོ། །ཡང་ན་བཅོམ་ལྡན་འདས་ཀྱིས་བསམ་གཏན་མི་དགེ་བ་དག་ཀྱང་གསུངས་པས་ཉེས་པ་མེད་དོ་ཞེས་ཏེ། ཏིང་ངེ་འཛིན་ཙམ་ནི་ཡིད་ཀྱི་ས་མང་པོ་པ་ཡིན་པས་དགེ་སོགས་གསུམ་ཅར་སྲིད་ལ། རྒྱུའི་ཏིང་ངེ་འཛིན་ལ་ཁམས་གོང་དུ་འཕེན་དགོས་པས་དགེ་བ་ཟག་བཅས་སུ་ངེས་སོ། །ཡང་བསམ་གཏན་དང་པོ་ནས་བཞི་པའི་བར་ཅི་ལྟ་བུ་ཞེ་ན། དང་པོ་ནི་དཔྱོད་པ་དང་། དགའ་བ་དང་། བདེ་བ་དང་། ལྡན་པའི་དགེ་བ་རྩེ་ཅིག་པ་སྟེ། དེ་ན་རྟོག་པའང་ཡོད་པ་ནི། དགའ་བ་བདེ་དང་ལྡན་པའི་སྤྱོད་པས་མཚོན་ནུས་སོ། །ལྷག་མ་གསུམ་ནི། ཡན་ལག་དེ་གསུམ་གྱི། སྔ་མ་སྔ་མ་སྤངས་སྟེ། གཉིས་པ་ནི་སྤྱོད་པ་སྤངས་ཞིང་། དགའ་བདེ་དང་ལྡན་པའི་དགེ་བ་རྩེ་ཅིག་

**༼༥༤༡༽**

པ་དང་། གསུམ་པ་ནི། སྤྱོད་དགའ་སྤངས་ཞིང་བདེ་བ་དང་ལྡན་པའི་དགེ་བ་རྩེ་ཅིག་པ་དང་། བཞི་པ་ནི། སྤྱོད་དགའ་བདེ་བ་གསུམ་སྤངས་པའི་གཟུགས་ཀྱི་དགེ་བ་རྩེ་ཅིག་པའོ། །བསམ་གཏན་དེ་བཞིན་དུ་གཟུགས་མེད་རྣམས་ནི་རྣམ་གཉིས་བཞི། །དེར་སྐྱེ་བ་རྣམས་རབ་དུ་བཤད། །སྙོམས་འཇུག་དགེ་བ་རྩེ་ཅིག་པ། །རྗེས་འབྲང་བཅས་ན་ཕུང་པོ་བཞི། །ཞེས་པ་སྟེ། རྗེས་སུ་འབྲང་བའི་གཟུགས་མེད་པས་སོ། །སོ་སོའི་ངོ་བོ་འོག་མའི་ས་ལས་དབེན་པ་ལས་སྐྱེས་པ་སྟེ། བསམ་གཏན་བཞི་པ་ལས་དབེན་པ་ལས་སྐྱེས་པ་ནི་ནམ་མཁའ་དང་། དེ་ལས་དབེན་པ་རྣམ་ཤེས་སོགས་སོ། །དབེན་པ་ནི་འོག་ས་ལས་འདོད་ཆགས་དང་བྲལ་བར་བྱེད་པའི་ལམ་སྟེ། ཉེར་ལྡོག་ཡིན་ལ། དེ་ལས་སྐྱེས་པའོ། །དངོས་གཞི་བཞི་པོ་ཉེར་ལྡོག་གོང་མ་གསུམ་དང་བཅས་པར་ནི། གཟུགས་ཀྱི་འདུ་ཤེས་བཤིག་ཅེས་བྱའི། །ནམ་མཁའི་

**༼༥༤༢༽**

ཉེར་ལྡོག་ནི་བསམ་གཏན་བཞི་པ་ལ་དམིགས་པས་གཟུགས་ཀྱི་འདུ་ཤེས་དང་མ་བྲལ་ལོ། །གཟུགས་མེད་ན་གཏན་ནས་མེད་དོ། །ཕལ་ཆེན་པ་སོགས་གཟུགས་ཕྲ་བས་གཟུགས་མེད་དུ་བརྗོད་དོ། །ཞེས་བརྗོད་པ་ནི་མི་རིགས་ཏེ། རྣམ་པ་ཕྲ་བས་ཡིན་ན། ཆུའི་སྐྱེ་བོ་ཕྲ་མོ་ཡང་དེར་འགྱུར་ལ། རང་བཞིན་ཕྲ་བས་ཡིན་ན་གཟུགས་ཁམས་པའང་དེར་འགྱུར་ཞིང་། ཆེས་ཕྲ་ཞིང་དྭངས་པས་ཡིན་ན་སྲིད་རྩེ་བ་ཁོ་ན་དེར་འགྱུར་ཏེ། རྒྱས་པར་འགྲེལ་པར་ལྟའོ། །འོ་ན་དེ་ནས་ཁམས་འོག་མར་སྐྱེ་བའི་གཟུགས་ཅི་ལས་སྐྱེ་ཞེ་ན། གཟུགས་དེ་ནི་རྣམ་སྨིན་གྱི་རྒྱུས་སྒོམ་པའི་སེམས་འཇུག་པ་རྙེད་པ་ལས་སྐྱེ་བར་འགྱུར་ཏེ། མདོ་སྡེ་པའི་ལུགས་སོ། །བྱེ་བྲག་སྨྲ་བ་ནི་འདས་པའི་གཟུགས་ལས་སྐྱེ་བར་འདོད་དོ། །ཅི་ནམ་མཁའ་མཐའ་ཡས་སོགས་བཞི་པོ་ནམ་མཁའ་མཐའ་ཡས་པ་སོགས་ཁོ་ན་ལ་དམིགས་པས་མིང་དེ་སྐད་ཅེས་བྱའམ་ཞེ་ན། མིན་ཏེ། དང་པོ་གསུམ་པོ་ནམ་མཁའ་

**༼༥༤༣༽**

མཐའ་ཡས་སོ། །རྣམ་ཤེས་མཐའ་ཡས་སོ། །ཅི་ཡང་མེད་དོ། །ཞེས་བྱ་བ་དེ་ལྟར་ཡིད་ལ་བྱེད་ཅིང་། རབ་དུ་སྦྱོར་བའི་ཕྱིར། སྦྱོར་བའི་མིང་གིས་བཏགས་པ་སྟེ། གཞན་ན་ནི་ཆོས་གཞན་ལའང་དམིགས་སོ། །བཞི་པ་ནི་འདུ་ཤེས་སྨན་པའི་ཕྱིར། མིང་དེ་སྐད་དེ་འདུ་ཤེས་གསལ་བའང་མེད་ལ། འདུ་ཤེས་མེད་པ་ཁོ་ནའང་མ་ཡིན་པས་སོ། །ཚུལ་དེ་ལྟར་སྙོམས་འཇུག་དངོས་གཞིའི་རྫས་བསམ་གཏན་བཞི་དང་། གཟུགས་མེད་བཞི་སྟེ་རྣམ་པ་བརྒྱད་དོ། །སྲིད་རྩེ་མིན་པ་བདུན་ནི་རྣམ་པ་གསུམ་སྟེ། རོ་མྱང་དང་མཚུངས་ལྡན་དང་། དག་པ་བ་དང་། ཟག་མེད་དེ་བརྒྱད་པ་སྲིད་རྩེ་ནི་ཟག་མེད་མེད་པས་རྣམ་པ་གཉིས་སོ། །དེ་ལ་རོ་མྱང་མཚུངས་ལྡན་ནི་སྲིད་པ་དང་བཅས་ཏེ། གོང་མ་པ་ནི། ཉོན་མོངས་ཅན་གྱི་སྙོམས་འཇུག་ལ་སྲེད་པ་དང་། ལྟ་བ་དང་། ང་རྒྱལ་དང་། ཐེ་ཚོམ་ཤེས་

**༼༥༤༤༽**

ཆེ་བ་བཞིར་བཞེད་དོ། །འཇིག་རྟེན་པའི་དགེ་བ་ནི་མ་ཆགས་པ་སོགས་ཆོས་དཀར་པོ་དང་ལྡན་པས་ན་དག་པ་སྟེ། དག་པ་དེ་ནི་རོ་མྱང་ལྡན་དེས་མྱང་བྱའོ། །ཟག་མེད་ནི་འཇིག་རྟེན་ལས་འདས་པའོ། །དེ་ཉིད་གཏན་ལ་དབབ་པ་ལ་བསམ་གཏན་གྱི་ཡན་ལག་ངོས་བཟུང་བ་ནི། བསམ་གཏན་དང་པོ་ལ་ཡན་ལག་ལྔ་སྟེ། རྟོག་པ་དང་། སྤྱོད་པ་དང་། དགའ་བ་དང་། བདེ་བ་དང་། ཏིང་ངེ་འཛིན་རྣམས་སོ། །གཉིས་པ་ལ་ནི། ཡན་ལག་བཞི་སྟེ། ནང་རབ་དུ་དྭང་བ་དང་། དགའ་བ་དང་། སེམས་རྩེ་གཅིག་པའོ། །གསུམ་པ་ལ་ཡན་ལག་ལྔ་སྟེ། འདུ་བྱེད་བཏང་སྙོམས་དང་། དྲན་པ་དང་། ཤེས་བཞིན་དང་། བདེ་བ་དང་། གནས་པའི་ཏིང་ངེ་འཛིན་ནོ། །མཐའ་སྟེ། བཞི་པ་ན་ཡན་ལག་བཞི་སྟེ། དྲན་པ་དང་། འདུ་བྱེད་བཏང་སྙོམས་གཉིས་སྐྱོན་བརྒྱད་ལས་གྲོལ་བ་དག་པ་དང་། བདེ་མིན་སྡུག་མིན་གྱི་ཚོར་བ་དང་། ཏིང་ངེ་འཛིན་གཉིས་ཡོངས་སུ་དག་པ་སྟེ།

**༼༥༤༥༽**

ཡན་ལག་གི་དོན་ནི། བྱེ་བྲག་སྨྲ་བ། ཏིང་ངེ་འཛིན་བསམ་གཏན་དང་། ཡན་ལག་གཉིས་ཀ་དང་། གཞན་རྣམས་ཡན་ལག་ཁོ་ནར་འདོད་ལ། སློབ་དཔོན་ནི། ཡན་ལག་བཞི་པའི་དམག་ལྟར། ཡན་ལག་ཅན་དང་། ཡན་ལག་དོན་གཞན་མིན་གྱི་སྤྱི་དང་བྱེ་བྲག་ལྟ་བུར་བཞེད་དོ། །དེ་ལྟར་མིང་གི་སྒོ་ནས་བཅོ་བརྒྱད་ཡོད་ཀྱང་རྫས་སུ་བཅུ་གཅིག་སྟེ། དང་པོ་ལྔ་དང་། གཉིས་པའི་ནང་རབ་དང་། གསུམ་པའི་དང་པོ་བཞི་དང་། བཞི་པའི་ཚོར་བའོ། །བསྡུ་བར་ནི། བཏང་སྙོམས་དྲན་པ་ཤེས་བཞིན་གསུམ་ཡོད་ཀྱང་། དང་པོར་མ་སྨོས་ཅིང་། གཉིས་པར་རྟོག་དཔྱོད་ཀྱི་འཕྲུག་པ་དང་། བྲལ་བས་ནང་རབ་དང་གི་མིང་གིས་སྨོས་ལ། གསུམ་པར་རང་མིང་གིས་སྨོས་པར་བཤད་པས་རྫས་བདུན་དུའང་འདུས་སོ། །ཅིས་གསུམ་པའི་བདེ་བ་དང་པོའི་བདེ་བ་ལས་རྫས་གཞན་དུ་བརྗོད་ཅེ་ན། བསམ་གཏན་

**༼༥༤༦༽**

དང་། དགའ་བདེ་དང་པོ་དང་། གཉིས་པ་ན། ཤིན་དུ་སྦྱངས་པ་བདེ་བ་ཡིན་གྱི། ཚོར་བདེ་མིན་ཏེ། ལུས་ཚོར་ནི་ཁ་ཕྱིར་ལྟས་པས་ཡན་ལག་དུ་མི་རུང་ལ། སེམས་ཚོར་ནི་དགའ་བ་ཡིད་བདེ་ཡིན་པས། སེམས་དེ་དང་གཅིག་ཅར་མི་འབྱུང་བས་སོ། །ཞེའོ། །མདོ་སྡེ་པ་ནི་བསམ་གཏན་གསུམ་ཅར་ན་ལུས་ཀྱི་བདེ་བ་ཡན་ལག་དུ་འདོད་ལ། གོང་མ་པའང་དེ་གསུམ་གྱི་བདེ་བ་རྫས་སོ་སོར་མི་བཞེད་དེ། གཉིས་པ་ནི་ནང་རབ་དུ་དྭང་བ་ནི། མཉམ་བཞག་གི་ས་ལས་ངེས་པར་འབྱུང་བ་ལ་ཡིད་ཆེས་པའི་དད་པ་ཡིན་ནོ། །གོང་མ་པ་ནི། ནང་ནི་སེམས་དང་སེམས་བྱུང་སྟེ། དང་པོ་ནི་རྟོག་སྤྱོད་ཀྱི་འཁྲུག་པ་དང་བྲལ་བ་ལ་བཞེད་དོ། །ལུང་རྣམ་པ་གཉིས་ཀྱི་ཕྱིར་དགའ་བ་ནི། ཡིད་བདེ་སྟེ། རྣམ་པར་སྒྱུར་བའི་མདོ་ལས། བསམ་གཏན་གསུམ་པ་གསུངས་ནས། འདིར་འདིའི་ཡིད་བདེའི་དབང་པོ་སྐྱེས་པ་མ་ལུས་པ་འགག་པར་འགྱུར་རོ། །

**༼༥༤༧༽**

བསམ་གཏན་བཞི་པ་ལ་ནི། བདེ་བའི་དབང་པོ་འགག་པར་འགྱུར་རོ་ཞེས་དང་། ཡང་བདེ་བའང་སྤངས་ཏེ། སྔ་ནས་སྡུག་བསྔལ་བ་ཡང་སྤངས་ཞིང་། ཡིད་བདེ་བ་དང་མི་བདེ་བ་ཡང་ནུབ་པས་ཅེས་སོ། །བསྡུ་བར་ནི། དགའ་བ་དང་། ཡིད་བདེ་བ་ཐ་དད་པའང་བཤད་ལ། བདེ་བ་གཞན་དག་ཀྱང་དགའ་བ་སེམས་བྱུང་གི་ཆོས་གཞན་དུ་འདོད་དོ། །ཡན་ལག་གི་གྲངས་ངེས་དང་གཟུགས་མེད་ན་ཡན་ལག་མེད་ཚུལ་སོགས་བསམ་གཏན་དང་གཟུགས་མེད་ཀྱི་རྣམ་བཞག་རྒྱས་པར་ཁོ་བོས་བྱས་པའི་བསམ་གཏན་དང་། གཟུགས་མེད་གཏན་ལ་དབབ་པའི་རབ་བྱེད་དུ་ལྟ་བར་བྱའོ། །ཅི་ཉོན་མོངས་ཅན་གྱི་བསམ་གཏན་ལའང་ཡན་ལག་དག་ཡོད་དམ་ཞེ་ན་མེད་དེ། དང་པོ་ལས་དབེན་པ་ལས་སྐྱེས་པའི་དགའ་བདེ་དང་། གཉིས་པ་ལ་རང་དུ་དྭང་བ་དང་། གསུམ་པ་ལ་ཤེས་བཞིན་དང་། དྲན་པ་དང་། བཞི་པ་ལ་བཏང་སྙོམས་དང་། དྲན་པ་ཡོངས་སུ་དག་པས་མེད་ཅེས་

**༼༥༤༨༽**

ཁ་ཅིག་ཟེར་རོ། །ཁ་ཅིག་ནི་དང་པོ་ལ་ཤིན་དུ་སྦྱངས་པ་དང་། ཕྱི་མ་ལ་བཏང་སྙོམས་མེད་དེ། དེ་གཉིས་ནི་དགེ་བའི་ས་མང་ཡིན་པས་སོ། །ཞེས་ཟེར་རོ། །སྟོན་པས་བསམ་གཏན་གསུམ་ནི། སྐྱོན་དང་བཅས་པས་གཡོ་བ་དང་བཅས་པར་བཀའ་སྩལ་ལ། སྐྱོན་བརྒྱད་ལས་ནི་གྲོལ་བའི་ཕྱིར། བསམ་གཏན་བཞི་པ་གཡོ་བ་མེད་པ་ཡིན་ཏེ། སྐྱོན་བརྒྱད་གང་ཞེ་ན། རྟོག་པ་དང་། སྤྱོད་པ་དང་། དབུགས་རྔུབ་པ་དང་། འབྱུང་བ་དག་དང་། བདེ་བ་དང་། སོགས་པས་སྡུག་བསྔལ་ཡིད་བདེ་ཡིད་མི་བདེ་བཞི་ཡིན་ནོ། །ཅི་སྐྱེ་བའི་བསམ་གཏན་རྣམས་ནའང་། སྙོམས་འཇུག་གི་བསམ་གཏན་ན་ཡོད་པའི་ཚོར་བ་དེ་རྣམས་ཉིད་ཡོད་དམ་ཞེ་ན། མེད་ཀྱི་དེ་རྣམས་ན། དང་པོ་ན་ཡིད་ཀྱི་ས་པའི་ཡིད་བདེ་དང་། རྣམ་ཤེས་ཚོགས་གསུམ་པའི་བདེ་བ་དང་། ཚོགས་བཞི་པའི་བཏང་སྙོམས་དང་། གཉིས་པ་ན་ཡིད་ས་པའི་བཏང་སྙོམས་དང་། ཡིད་བདེ་དང་། གསུམ་པ་ན་ཡིད་ས་པའི་བདེ་བ་དང་། བཏང་སྙོམས་དང་། བཞི་པ་ན་བཏང་སྙོམས་

**༼༥༤༩༽**

གཅིག་པུའི་ཚོར་བ་ཡོད་དོ། །གལ་ཏེ་གཉིས་པ་སོགས་ན་ཤེས་ཚོགས་གསུམ་དང་། རྟོག་དཔྱོད་མེད་ན་མཐོང་བས་ན་རེག་པའི་བར་དང་། རྣམ་རིག་སློང་བར་ཅི་ལྟར་འགྱུར་ཞེ་ན། དེ་རྣམས་སུ་སྐྱེས་པ་ལ་མིག་ཤེས་སོགས་ཡོད་པའང་མིན་ལ། རང་གིས་འང་མིན་གྱི། སྤྲུལ་སེམས་བཞིན་དུ། བསམ་གཏན་དང་པོའི་ས་པའི་ལུས་དང་། མིག་དང་རྣ་བའི་རྣམ་ཤེས་དང་། རྣམ་རིག་སློང་བ་མངོན་དུ་བྱེད་ཅིང་། གུས་པས་མིན་ཡང་དགོས་པའི་དབང་གིས་མངོན་དུ་བྱེད་པ་གང་ཡིན་པ་དེ་ནི། བསམ་གཏན་དང་པོའི་ས་པར་རྟོགས་ལ། མངོན་དུ་བྱས་པའི་རྣམ་ཤེས་དེ་མ་སྒྲིབ་ལུང་མ་བསྟན་ཡིན་གྱི། འདོད་ཆགས་དང་བྲལ་བས་ཉོན་མོངས་ཅན་མིན་ལ། སྨན་པས་དགེ་བའང་མིན་ནོ། །སྙོམས་འཇུག་ཐོབ་ཚུལ་སོགས་ནི། དག་པ་སོགས་ཀྱི་བསམ་གཏན་དང་། གཟུགས་མེད་ཇི་ལྟར་ཐོབ་ཅེ་ན་དངོས་གཞི་དེ་རྣམས་དང་ད་མི་ལྡན་ན། འོག་ས་ལས་འདོད་

**༼༥༥༠༽**

ཆགས་དང་བྲལ་བ་དང་། གོང་ནས་འོག་དུ་སྐྱེ་བ་དང་གཉིས་ལས་དག་པ་རྣམས་ཐོབ་བོ། །སྲིད་རྩེ་ནི་སྐྱེ་བས་མི་ཐོབ་སྟེ། གོང་ས་མེད་ཅིང་རང་ས་དང་། འོག་ས་ནས་སྐྱེ་བ་ལ་སྔར་ནས་ལྡན་པས་སོ། །རིགས་ཙམ་སྔར་ནས་ལྡན་པ་ལ་ནི་སྦྱོར་བས་ངེས་འབྱེད་ཆ་མཐུན་དག་པ་བ་དང་། གནས་པ་ཆ་མཐུན་ལས་ཉམས་པས་ཉམས་པ་ཆ་མཐུན་དག་པ་བ་ཐོབ་བོ། །ཟག་མེད་ཀྱི་དངོས་གཞི་རྣམས་སྔར་མི་ལྡན་ན། འོག་པ་ལས་འདོད་ཆགས་དང་བྲལ་བ་ཡིས་ཐོབ་ཀྱི། སྐྱེ་བ་དང་ཉམས་པས་མི་ཐོབ་བོ། །ལྡན་པ་ལ་ནི་ཟད་པ་ཤེས་པ་ལས་མི་སློབ་པ་ཐོབ་པ་ལ་དད་མོས་མཐོང་ཐོབ་དུ་གྱུར་ན་སློབ་པ་ཐོབ་ཅིང་། དུས་སྦྱོར་མི་གཡོ་བ་རྟོགས་ན་མི་སློབ་པ་ཐོབ་བོ། །ཉོན་མོངས་ཅན་ནི་ཆགས་བྲལ་ལས་ཉམས་པ་དང་། སྲིད་རྩེ་མིན་པ་རྣམས་གོང་ནས་འོག་དུ་སྐྱེ་བ་ཡིས་དེ་དང་མི་ལྡན་པ་ཐོབ་ཀྱི། ཆགས་བྲལ་གྱིས་མི་ཐོབ་བོ། །སྙོམས་འཇུག་གི་རྫས་རྣམས་གང་གི་འཇུག་དུ་སྐྱེ་ཞེ་ན།

**༼༥༥༡༽**

ཟག་པ་མེད་པའི་སྙོམས་འཇུག་གི་འཇུག་ཐོགས་སུ། རྒྱུན་གྱི་ཚེ་རང་དང་། ལྡང་བའི་ཚེ་རང་དང་། ལྟག་དང་འོག་ན་སྙོམས་འཇུག་གི་རྫས་གཞན་ཡོད་ན་གསུམ་པའི་བར་གྱི་དགེ་བ་དག་པ་བ་དང་། ཟག་མེད་ཀྱང་སྐྱེ་སྟེ། ཐོད་རྒལ་ལ་འཇུག་ཚུལ་གྱིས་ཤེས་པར་བྱའོ། །དེས་ན་བསམ་གཏན་དང་པོ་ཟག་མེད་ཀྱི་འཇུག་དུ་དྲུག་སྐྱེ་སྟེ། རང་ས་དང་། གཉིས་པ་དང་། གསུམ་པའི་དག་པ་བ་དང་། ཟག་མེད་གཉིས་རེའོ། །ཅི་ཡང་ལ་བདུན་ཏེ། རང་ས་དང་། རྣམ་ཤེས་དང་། ནམ་མཁའ་གསུམ་གྱི་དག་པ་དང་། ཟག་མེད་གཉིས་རེ་དང་། སྲིད་རྩེའི་དག་པའོ། །དེ་བཞིན་དུ་གཉིས་པ་ལ་བརྒྱད་དང་། རྣམ་ཤེས་ལ་དགུ་དང་། གསུམ་པ་དང་། བཞི་པ་དང་། ནམ་མཁའ་གསུམ་ལ་བཅུ་བཅུ་རེ་སྐྱེའོ། །དག་པ་བ་ལས་ཟག་མེད་དེ་བཞིན་དུ་སྐྱེ་ལ། ཁྱད་པར་ནི་རང་སའི་ཉོན་མོངས་ཀྱང་སྐྱེ་བས་གྲངས་རེ་རེས་ལྷག་པར་སྦྱར་རོ། །དེ་རྣམས་སུ་གཟུགས་མེད་ཀྱི་དགེ་བ་ནི་ཟག་མེད་རྗེས་ཤེས་དང་། ཕན་ཚུན་དུ་སྐྱེ་བའི་ཆོས་

**༼༥༥༢༽**

ཤེས་དང་ནི་མིན་ཏེ། ཆོས་ཤེས་ནི་འདོད་ཁམས་ལ་དམིགས་པས་སོ། །ཉོན་མོངས་ཅན་ལས་དེར་ཤེས་ན། རང་སའི་དག་པ་དང་། རྒྱུན་གྱི་ཚེ་ཉོན་མོངས་ཅན་ཉིད་དང་། ཉོན་མོངས་ཀྱིས་གཟིར་བའི་ཚེ་འོག་མའི་དག་པ་གཅིག་ཀྱང་སྐྱེའོ། །ཤི་འཕོ་བའི་ཚེ་ནི། དག་པ་སྐྱེས་ཐོབ་ལས་ས་ཐམས་ཅད་ཀྱི་ཉོན་མོངས་ཀུན་ཇི་རིགས་པར་སྐྱེ་སྟེ། ས་གོང་འོག་ཀུན་དུ་སྐྱེར་རུང་བས་སོ། །འཆི་བ་ན་ཉོན་མོངས་ཅན་གྱི་སྙོམས་འཇུག་ལས་རང་ས་དང་འོག་མའི་ཉོན་མོངས་ཅན་སྐྱེའི་གོང་མའི་ཉོན་མོངས་སྐྱེ་བ་མིན་ཏེ། དེ་ཉོན་མོངས་ཅན་སྙོམས་འཇུག་ཡོད་ན་འོག་སའི་ཉོན་མོངས་མ་སྤངས་པར་གོང་སར་སྐྱེ་མི་སྲིད་པས་སོ། །དག་པ་ཐམས་ཅད་ལས་ཟག་མེད་སྐྱེ་བ་མིན་གྱི་དེ་ནི་ཉམས་པའི་ཆ་མཐུན་དང་། སོགས་པས་གནས་པའི་ཆ་མཐུན་དང་། ཁྱད་པར་གྱི་ཆ་མཐུན་དང་། ངེས་འབྱེད་ཆ་མཐུན་དང་། རྣམ་པ་བཞི་སྟེ། སྲིད་རྩེ་ལ་ཁྱད་པར་ཆ་མཐུན་མིན་པ་གསུམ་མོ། །དེ་བཞིའི་མཚན་ཉིད་ནི། གོ་རིམ་བཞིན་

**༼༥༥༣༽**

དུ་ཉོན་མོངས་སྐྱེ་བ་དང་། རྗེས་སུ་མཐུན་པ་དང་། རང་ས་དང་། རྗེས་སུ་མཐུན་པ་དང་། གོང་མའི་དགེ་བ་སྐྱེ་བ་དང་། རྗེས་སུ་མཐུན་པ་དང་། ཟག་པ་མེད་པའི་རྗེས་སུ་མཐུན་པ་སྟེ། ཟག་མེད་ནི་དེ་ལ་སྐྱེའོ། །དེ་བཞི་གང་གི་འཇུག་དུ་སྐྱེ་ཞེ་ན། ཉམས་པ་ཆ་མཐུན་སོགས་དེ་བཞི་སོ་སོའི་འཇུག་ཐོགས་སུ་རིམ་པས། དེ་བཞི་དང་པོ་གཉིས་དང་། དང་པོ་གསུམ་དང་། ཐ་མ་གསུམ་དང་། ཐ་མ་གཅིག་པུ་སྐྱེའོ། །ཐོད་རྒལ་གྱི་སྙོམས་འཇུག་ཇི་ལྟར་སྐྱེ་ཞེ་ན། སྦྱོར་དངོས་གཉིས་ཀྱི། སྦྱོར་བ་ལ་རིང་སྦྱོར་དང་། ཉེ་སྦྱོར་ལས་རིང་སྦྱོར་ནི། གང་ལ་ཐོད་རྒལ་བྱ་བའི་གཞི་ས་བརྒྱད་རྣམ་པ་གཉིས་ཏེ། སྙོམས་འཇུག་བརྒྱད་ཟག་བཅས་ཟག་མེད་རྣམ་པ་གཉིས་ཡིན་ལ། ཟག་བཅས་བརྒྱད་དང་ཟག་མེད་བདུན་ནོ། །ཚུལ་ནི་འབྲེལ་པ་སྟེ། གོ་རིམ་བཞིན་དུ་ཟག་བཅས་བརྒྱད་ལ། ཡར་ལུགས་འབྱུང་དུ་སོང་ཞིང་། མར་ལུགས་ཟློག་

**༼༥༥༤༽**

དུ་འོངས་ནས། ཟག་མེད་བདུན་ལའང་དེ་བཞིན་དུ་ཞུགས་པས་བྱང་བར་བྱས་པའོ། །ཉེ་སྦྱོང་ནི་དེ་ནས་ཅིག་སྟེ། རེ་རེ་རྒལ་ནས་ཟག་བཅས་དང་པོ་ལ་ཟག་བཅས་གསུམ་པ་སོགས། ཡར་ལུགས་འབྱུང་དུ་སོང་ཞིང་། མར་ལུགས་ཟློག་དུ་འོངས་ནས་ཟག་མེད་བདུན་པ་ལའང་དེ་བཞིན་དུ་ཞུགས་པས་བྱང་བར་བྱས་པའོ། །དངོས་གཞི་ནི་དེ་ནས་ནི་གང་གི་ཚེ་ཟག་བཅས་དང་པོ་ལས་ཟག་མེད་གསུམ་པ་དང་། དེ་ལས་ཟག་བཅས་ནམ་མཁའ་དང་། དེ་ལས་ཟག་མེད་ཅི་ཡང་ལ་འཇུག་ཅིང་། དེ་བཞིན་དུ་ལུགས་ཟློག་དུ་འཇུག་པ་དེའི་ཚེ། རིགས་མི་མཐུན་པའི་རྫས་གསུམ་པར་འགྲོ་བའི་ཕྱིར། ཐོད་རྒལ་གྱི་སྙོམས་འཇུག་དངོས་གཞི་གྲུབ་པ་ཡིན་ནོ། །ཤིན་དུ་རིང་བས་བཞི་པ་ལ་མི་འཇུག་ཅིང་། རྟེན་གླིང་གསུམ་གྱི་མི་དང་། གང་ཟག་དབང་པོ་རྣོ་ལ་ཉོན་མོངས་མེད་ཅིང་ཏིང་ངེ་འཛིན་ལ་དབང་ཐོབ་པ་ཞིག་སྟེ་དགྲ་བཅོམ་མི་གཡོ་བ་ཁོ་ནས་བསྐྱེད་དོ། །སར་ནི་སངས་རྒྱས་དང་། བསྐལ་པ་གྲངས་མེད་གཉིས་

**༼༥༥༥༽**

ངེས་པར་འབྱུང་བའི་བྱང་སེམས་ཀྱི་ས་བརྒྱད་རྒལ་ཡང་ནུས་པར་བཤད་དོ། །རྟེན་གང་གིས་བསམ་གཏན་དང་གཟུགས་མེད་དུ་ཞིག་མངོན་དུ་བྱེད་ཅེ་ན། དེ་རྣམས་རང་ས་དང་། འོག་སའི་རྟེན་ཅན་ལ་མངོན་དུ་བྱེད་ལ། རྟེན་གོང་མའི་འོག་མའི་སྙོམས་འཇུག་མངོན་དུ་མི་བྱེད་དེ། དགོས་པ་མེད་པས་སོ། །འོན་ཀྱང་སྲིད་རྩེར་སྐྱེས་པའི་འཕགས་པ་ཕྱིར་མི་འོང་ནི་རང་ས་ན་ཟག་མེད་མེད་ཅིང་། ཅི་ཡང་མེད་པ་དང་། ཉེ་བས་དེའི་ཟག་མེད་མངོན་དུ་བྱས་ནས་སྲིད་རྩེའི་ཟག་པ་ཟད་པར་བྱེད་དོ། །ཞེས་པ་ནི་དམིགས་བསལ་ལོ། །བསམ་གཏན་དང་གཟུགས་མེད་འདི་རྣམས་ཀྱི་དམིགས་པ་ཅི་ཞེ་ན། སྲིད་བཅས་རོ་མྱང་ལྡན་ནི། རང་གི་སྲིད་པ་སྟེ། རང་སའི་ཟག་བཅས་ཀྱི་དངོས་པོ་ལ་དམིགས་ཀྱི། ཆགས་པ་དང་བྲལ་བས་འོག་ས་དང་། སྲེད་པས་རིས་སུ་བཅད་པས་གོང་ས་དང་། དགེ་བའི་ཆོས་ལ་འདུན་པར་ཐལ་བས་ཟག་མེད་ལ་མི་དམིགས་སོ། །བསམ་གཏན་དགེ་བ་དག་པ་བ་

**༼༥༥༦༽**

དང་། ཟག་མེད་ཀྱི་ཡུལ་ནི། ཆོས་གང་འདུས་བྱས་སམ་འདུས་མ་བྱས་ཡོད་དགུ་ཅོག་ཡིན་ཅིང་། གཟུགས་མེད་དངོས་གཞི་དགེ་བ་རྣམས་ཀྱི། སྤྱོད་ཡུལ་ནི་ཟག་བཅས་འོག་མིན་གྱི་རང་ས་དང་གོང་སའི་ཟག་བཅས་ཟག་མེད་ཅི་རིགས་པ་དང་། འོག་སའི་ཡང་རྗེས་ཤེས་ཕྱོགས་ཀྱི་ཟག་མེད་དོ། །དེ་རྣམས་ཀྱི་ཉེར་ལྡོག་གི་བར་ཆད་མེད་ལམ་རྣམས་ཀྱི་དམིགས་པ་ནི་འོག་སའི་ཟག་བཅས་སོ། །དེ་གསུམ་ལ་ཟག་པ་མེད་པས་རང་ས་དང་། གོང་མའི་ཉོན་མོངས་རྣམས་སྤོང་ལ། ཉེར་ལྡོག་དག་པ་བས་ཀྱང་རང་རང་གི་འོག་སའི་ཉོན་མོངས་རྣམས་སྤོང་ཞིང་། ཀྱང་གི་སྒྲས་མི་ལྕོག་མེད་ཟག་མེད་སྡུད་པ་སྟེ། དེ་ནི་ས་ཐམས་ཅད་ཀྱི་ཉོན་མོངས་སྤོང་ནུས་པར་བཤད་ཟིན་ཏོ། །དེས་ན་ཟག་བཅས་ཀྱི་དངོས་གཞིས་ནི། ཉོན་མོངས་གཏན་མི་སྤོང་སྟེ། འོག་སའི་ཉེར་ལྡོག་གིས་སྤངས་ཟིན་ཅིང་། སྲིད་པས་སྲིད་པ་ལས་ངེས་པར་འབྱུང་མི་ནུས་པས་རང་སའི་མི་སྤོང་ལ། དམན་པས་ཁྱད་པར་ཅན་སྤོང་མི་ནུས་པས་གོང་སའི་མི་

**༼༥༥༧༽**

སྤོང་བས་སོ། །གཉིས་པ་ནི་ཉེར་ལྡོག་དུ་ཡོད་ཅེས་ན། སྙོམས་འཇུག་བརྒྱད་པོ་དེ་རྣམས་ལ་འཇུག་པའི་ཉེར་ལྡོག་ཀྱང་བརྒྱད་དེ། འཇུག་ཚུལ་འདིར་ཞིབ་དུ་མ་བཤད་ལ། གོང་མར་ཡིད་བདུན་རེས་འཇུག་པར་བཤད་དེ། མཚན་ཉིད་རབ་ཏུ་རིག་པའི་ཡིད་ལ་བྱེད་པས་གོང་མ་ཞི་བ་དང་། འོག་མ་རགས་པར་ལྟ་བ་ཐོས་བསམ་དང་འདྲེས་པ་དང་། མོས་པ་ལས་བྱུང་བ་དམིགས་རྣམ་དེ་ཉིད་སྒོམ་བྱུང་ཁོ་ནས་རྩེ་ཅིག་པར་སྒོམ་པ་དང་། རབ་དུ་དབེན་པ་ས་འོག་མའི་ཉོན་མོངས་པ་ཆེན་པོ་གསུམ་སྤོང་བ་དང་། དགའ་བ་སྡུད་པ་རྒྱུད་དགའ་བས་ཁྱབ་པར་འབྲིང་གསུམ་སྤོང་བ་དང་། སྤྱོད་པ་ས་འོག་མའི་ཉོན་མོངས་ཡོད་མེད་རྟག་པ་བྱེད་པ་དང་། སྦྱོར་བའི་མཐའ་སྤྱད་པས་ཉོན་མོངས་ཅུང་ཟད་ཡོད་པར་རིག་ནས་སྒོམ་པས་ཆུང་ངུ་གསུམ་སྤོང་བ་དང་། སྦྱོར་བའི་མཐའི་འབྲས་བུ་ཡིད་ལ་བྱེད་པ་གོང་མའི་དངོས་གཞིར་གྱུར་པའོ། །ཅི་ཉེར་ལྡོག་རྣམས་རོ་མྱང་

**༼༥༥༨༽**

ལྡན་སོགས་གསུམ་ཡིན་ལ། ཚོར་བའང་དངོས་གཞི་དང་འདྲའམ་ཞེ་ན། འོག་ས་ལས་ཡིད་འབྱུང་བ་དང་མ་བྲལ་ཞིང་། འདོད་ཆགས་དང་བྲལ་བའི་ལམ་ཡིན་པས་རོ་མྱང་ལྡན་མིན་གྱི། དག་པ་དང་འབད་དེ་གྲངས་དགོས་པས་བདེ་བའང་མིན། སྡུག་བསྔལ་ཡང་མིན་པ་བཏང་སྙོམས་ཁོ་ན་དང་ལྡན་ནོ། །ཉེར་ལྡོག་གི་དང་པོ་མི་ལྕོགས་མེད་ལ་གསལ་བས་སམ། བསྡུ་བ་ལྟར་ན་མཉམ་བཞག་གི་དང་པོ་ཡིན་པས་འཕགས་པའང་སྟེ། ཟག་མེད་ཀྱང་ཡོད་ལ་ཁ་ཅིག་ནི་རོ་མྱང་ལྡན་གསུམ་དུ་འདོད་དེ། རྒྱུ་མཚན་ནི་གསལ་བསམ། སློབ་དཔོན་འདུས་བཟང་ན་རེ། དངོས་གཞི་ལ་འགྲན་རྙོག་པས་སོ། །ཞེས་ཟེར་རོ། །ཉེར་ལྡོག་དང་། བསམ་གཏན་ཁྱད་པར་ཅན་དོན་གཅིག་གམ་ཞེ་ན། དོན་ཐ་དད་དེ། ཉེར་ལྡོག་ནི་འདོད་ཆགས་དང་བྲལ་བའི་ལམ་ཡིན་ལ། བསམ་གཏན་དང་པོ་ཁོ་ན་རྟོག་མེད་དེ། རྟོག་པ་དང་མཚུངས་པར་མི་ལྡན་པ་ནི། བསམ་གཏན་ཁྱད་པར་ཅན་ཏེ། བསམ་གཏན་དང་པོའི་

**༼༥༥༩༽**

དངོས་གཞི་ཙམ་པོ་ལས་ཁྱད་པར་དུ་འཕགས་ལ་གཉིས་པ་སོགས་ལ་ནི། དེ་འདྲ་བའི་ཁྱད་པར་མེད་པས་བསམ་གཏན་ཁྱད་པར་ཅན་མི་བཞག་གོ །དེ་ནི་རོ་མྱང་སོགས་རྣམ་པ་གསུམ་དང་། དེ་ལམ་དཀའ་བས་འབད་དེ་གྲངས་དགོས་པའི་ཕྱིར་བདེ་མིན་སྡུག་མིན་གྱི་ཚོར་བ་ཁོ་ན་དང་ལྡན་ལ་སྟེ། སྒོམ་ན་ནི་ཚངས་ཆེན་གྱི་འབྲས་བུ་ཅན་ནོ། །ཏིང་ངེ་འཛིན་གསུམ་དུ་དབྱེ་བ་ནི། མདོ་ལས། ཏིང་ངེ་འཛིན་གསུམ་གསུངས་པ་ལ་ཁྱད་པར་ཅན་དེ་ནི་རྟོག་པ་མེད་ལ་སྤྱོད་པ་ཙམ་གྱི་ཏིང་ངེ་འཛིན་དང་། དེ་མན་ཆད་དང་པོའི་དངོས་གཞི་དང་། མི་ལྕོགས་མེད་ནི་རྟོག་དཔྱོད་གཉིས་ཀ་དང་བཅས་པའི་ཏིང་ངེ་འཛིན་དང་། དེ་ཡན་ཆད་གཉིས་པའི་ཉེར་ལྡོག་ནས་སྲིད་རྩེའི་བར་ནི་རྟོག་དཔྱོད་གཉིས་ཀ་མེད་པའི་ཏིང་ངེ་འཛིན་ནོ། །མདོ་ལས་སྟོང་པ་ཉིད་དང་། སྨོན་པ་མེད་པ་དང་། མཚན་མ་མེད་པ་བཅས་པའི་ཏིང་ངེ་འཛིན་གསུམ་གསུངས་པའི་མཚན་མེད་ནི། ཡུལ་ལྔ་དང་འདུས་བྱས་ཀྱི་

**༼༥༦༠༽**

མཚན་ཉིད་བཞི་ཕོ་མོའི་མཚན་མ་སྟེ། བཅུ་ཞི་བའི་འགོག་བདེན་གྱི་རྣམ་པ་བཞི་དང་། མཚུངས་པར་ལྡན་པའི་ཏིང་ངེ་འཛིན་ནོ། །སྟོང་ཉིད་ནི་བདག་མེད་དང་། སྟོང་ཉིད་ཀྱི་རྣམ་པ་གཉིས་དང་། མཚུངས་པར་ལྡན་པས། འཇུག་པའི་ཏིང་ངེ་འཛིན་ནོ། །སྨོན་པ་མེད་པ་ནི་རྣམ་པ་དེ་དྲུག་ལས་གཞན་བདེན་པའི་རྣམ་པ་ལྷག་མ་བཅུ་དང་། མཚུངས་པར་ལྡན་པའི་ཏིང་ངེ་འཛིན་ཏེ། མི་རྟག་སྡུག་བསྔལ་དང་། རྒྱུ་སོགས་བཞིས་ཡིད་འབྱུང་ལ་ལམ་ཡང་གཟིངས་ལྟར་དོར་བྱ་ཡིན་པས་སྨོན་པ་མེད་པའོ། །སྔར་གྱི་དྲུག་གིས་ནི་ཡིད་མི་འབྱུང་སྟེ། སྟོང་པ་བདག་མེད་ཀྱང་མྱང་འདས་དང་འདྲ་བས་སོ། །གོང་མ་པ་ནི་ལམ་གྱི་གཞིའང་མཚན་མེད་དེ། འགོག་ལམ་ལ་མཚན་མེད་བྱེད་མི་ནུས་པས་སོ། །མི་རྟག་སྡུག་བསྔལ་དང་། རྒྱུ་སོགས་བཞི་དང་བཅས་པས་ཁམས་གསུམ་པ་ལ་མི་སྨོན་པས་ན། དེ་དྲུག་སྨོན་མེད་དུ་བཞེད་ལ། ཀུན་དུ་ཀུན་བཏགས་སོགས་དེ་ཉིད་གསུམ་ལ་དམིགས་པར་ཡང་བཤད་དོ། །

**༼༥༦༡༽**

དེ་གསུམ་བདེན་པའི་རྣམ་པ་ཅན་ཡིན་པས་རོ་མྱང་ལྡན་དང་། གོང་མ་བདུན་གྱི་ཉེར་ལྡོག་ལ་མེད་ཀྱི། ས་བཅུ་གཅིག་གི་དག་པ་བ་དང་། ས་དགུ་པའི་དྲི་མ་མེད་པ་གཉིས་ཡིན་ལ། དེ་གསུམ་རྣམས་དྲི་མ་མེད་པ་ནི། ཐར་པའི་སྒོ་མོ་ཡིན་པས་རྣམ་པར་ཐར་པའི་སྒོ་སྟོང་པ་ཉིད་སོགས་གསུམ་མོ། །སྟོང་པ་ཉིད་སྟོང་པ་ཉིད་ཅེས་པ་དང་། སོགས་པ་སྨོན་པ་མེད་པ་དང་། མཚན་མ་མེད་པ་མཚན་མ་མེད་པ་སྟེ། གཞན་ཡང་ཏིང་ངེ་འཛིན་གསུམ་མོ། །དེ་གསུམ་ལས། དང་པོ་གཉིས་ནི། རིམ་པས་འདི་ནི་བདག་གི་མིན་ནོ། །ཞེས་སྟོང་པ་ཉིད་ཀྱི་རྣམ་པར་ལྟ་བས་མི་སློབ་པའི་སྟོང་ཉིད་ལ་དམིགས་པ་དང་། མི་རྟག་པ་ཉིད་ཀྱི་རྣམ་པར་ལྟ་བས་མི་སློབ་པའི་སྨོན་མེད་ལ་དམིགས་པ་ཡིན་ལ། མཚན་མ་མེད་པ་མཚན་མ་མེད་པ་ནི་ཞི་བ་ཉིད་ཀྱི་རྣམ་པར་ལྟ་བས་མི་སློབ་པའི་མཚན་མེད་ལས་ལངས་པའི་རྗེས་

**༼༥༦༢༽**

སུ་ཟག་བཅས་དང་། ཟག་མེད་གཞན་སྐྱེས་ན་རྐྱེན་གཞན་མ་ཚང་བས་མི་སློབ་པའི་མཚན་མེད་དེ་ཉིད་མ་རྟགས་ཟད་པ་སྟེ། རྟགས་མིན་ཐོབ་པས་འགོག་པ་དེ་ལ་མི་དམིགས་སོ། །དེ་གསུམ་ནི། དང་པོ་གཉིས་རྣམ་ཐར་ཉིད་ལ་དམིགས་ཤིང་། གསུམ་པ་རྣམ་ཐར་བཀག་པ་ལ་དམིགས་ནས་སུན་འབྱིན་པས་རྣམ་ཐར་སུན་འབྱིན་ཞེས་ཀྱང་བྱའོ། །དེ་གསུམ་གྱི་ངོ་བོ་ནི། སྟོང་པ་དང་། མི་རྟག་པ་དང་། ཞི་བའི་རྣམ་པས་འཕགས་ལམ་ལས་རྒྱབ་ཀྱིས་ཕྱོགས་པས། ཟག་བཅས་ཉིད་དང་། རྟེན་ནི་བློ་གསལ་བས་མིའི་ནང་དུ་སྐྱེ་ལ། གང་ཟག་ནི་དགྲ་བཅོམ་མི་གཡོ་བའི་ཆོས་ཅན་ལས་སྟེ་གཞན་གྱི་རྣམ་ཐར་ལ་རྒྱབ་ཀྱི་ཕྱོགས་མི་ནུས་ལ། དེས་མཐོང་ཆོས་ལ་བདེ་བར་གནས་པར་འགྱུར་བས། ཆགས་པའི་གནས་སུ་གྱུར་པའི་རྣམ་ཐར་ལ་རྒྱབ་ཀྱིས་ཕྱོགས་པར་བྱ་བའི་ཕྱིར་ཏིང་ངེ་འཛིན་གཞན་ལ་འཇུག་ཅིང་། ས་ནི་བདེན་པའི་རྣམ་པ་ཅན་ཡིན་པས།

**༼༥༦༣༽**

ཉེར་ལྡོག་གོང་མ་བདུན་མ་གཏོགས་པ་བཅུ་གཅིག་ན་ཡོད་དོ། །ཏིང་ངེ་འཛིན་བཞིར་དབྱེ་བ་ནི། ཡང་བཞི་སྟེ། ཏིང་ངེ་འཛིན་སྒོམ་པ་ཀུན་དུ་བསྟན་གོམ་པར་བྱས་ལན་མང་དུ་བྱས་ན། མཐོང་པའི་ཆོས་ལ་བདེ་བར་གནས་པར་འགྱུར་བའང་ཡོད། དེ་བཞིན་དུ་སྦྱར་སྟེ། ཤེས་པ་མཐོང་བར་འགྱུར་བའང་ཡོད། ཤེས་རབ་དུ་རྣམ་པར་འབྱེད་པར་འགྱུར་བའང་ཡོད། ཟག་པ་ཟད་པར་འགྱུར་བའང་ཡོད། ཅེས་གསུངས་པ་ལས་དགེ་བའི་བསམ་གཏན་དག་པའམ། ཟག་མེད་དང་པོ་དང་། དེ་དང་པོ་ཡིན་པས་མཚོན་པའི་ཕྱི་མ་གསུམ་དང་། བཞི་སྒོམ་པ་ནི། མཐོང་ཆོས་ལ་བདེ་བར་གནས་པར་འགྱུར་བའི་ཏིང་ངེ་འཛིན་སྒོམ་པ་ཡིན་ཏེ། དེ་བཞི་ལས་ཉམས་པ་དང་། གོང་དུ་སྐྱེས་པ་དང་། མྱ་ངན་ལས་འདས་པ་རྣམས་ལ་ཚེ་ཕྱི་མ་བདེ་བར་གནས་པ་མེད་པས་མཐོང་ཆོས་ཞེས་གསུངས་སོ། །ལྷན་ཅིག་མིག་གི་མངོན་ཤེས་རྗེས་སུ་རྒྱུ་བའི་ཡིད་ཤེས་དང་བཅས་

**༼༥༦༤༽**

པ་ནི། ཤེས་པ་མཐོང་བར་འགྱུར་བ་སྟེ། ཡིད་ཀྱི་ལས་དགེ་སྡིག་སོགས་ཤེས་ཤིང་། མིག་གིས་བར་དོའི་གཟུགས་མཐོང་བས་ཤེས་པར་འགྱུར་བ་དང་། མཐོང་བར་འགྱུར་བ་ཞེས་ཚིག་རྣམ་པར་སྦྱར་རོ། །ཏིང་ངེ་འཛིན་ཞེས་པ་མི་འབྲས་བུ་མངོན་ཤེས་ལ་རྒྱུ་ཏིང་ངེ་འཛིན་གྱི་མིང་གི་བཏགས་པའོ། །སྦྱོར་བ་ལས་བྱུང་བའི་ཡོན་ཏན་ཁམས་གསུམ་པ་དང་། ཟག་མེད་ཐམས་ཅད་ནི་བློ་དབྱེ་སྟེ། ཤེས་རབ་དུ་རྣམ་པར་འབྱེད་པར་འགྱུར་བའི་ཏིང་ངེ་འཛིན་སྒོམ་པ་ཡིན་ཏེ། འདིར་ཏིང་ངེ་འཛིན་དང་མཚུངས་པར་ལྡན་པ་ལ་དེར་བཏགས་སོ། །རྡོ་རྗེ་ལྟ་བུའི་ཏིང་ངེ་འཛིན་ནི། བསམ་གཏན་རབ་མཐའ་བཞི་པ་གང་ཡིན་པ་དེ་ཟག་པ་ཟད་པར་འགྱུར་བ་གང་ཡིན་པའི་ཏིང་ངེ་འཛིན་སྒོམ་པའོ། །ཏིང་ངེ་འཛིན་དེ་བཞི་ནི། སྔོན་སྟོན་པས་མངོན་དུ་མཛད་པར་བསྟན་པ་སྟེ། བྱང་ཆུབ་སེམས་དཔའི་ཚེ་ལས་ཀྱི་མཐའ་ལ་གཟིགས་ནས་འཛམ་བུའི་ཤིང་གི་དྲུང་དུ་བསམ་གཏན་དང་པོ་སྐྱེད་ལ། བྱང་ཆུབ་ཀྱི་ཤིང་དྲུང་དུ་ཐུན་དང་

**༼༥༦༥༽**

པོ་ལ་ལྷའི་བུའི་བདུད་བཅོམ་ནས། ལྷའི་སྤྱན་སྐྱེད་དེ། སེམས་ཅན་གྱི་འཆི་འཕོ་དང་། སྐྱེ་བ་ཉམས་ང་བ་ལ་གཟིགས་ནས་དེ་དག་སྐྱབས་པའི་ཕྱིར་གུང་ཐུན་ལ་རྣམ་ཐར་སོགས་སྦྱོར་བ་ལས་བྱུང་བའི་ཡོན་ཏན་མངོན་དུ་མཛད་དེ། ཐུན་གསུམ་པ་ལ་བསམ་གཏན་བཞི་པ་ལ་རྟེན་ནས་རྡོ་རྗེ་ལྟ་བུའི་ཏིང་ངེ་འཛིན་གྱིས་ཀུན་སྦྱོར་ཐམས་ཅད་སྤངས་པའི་བར་དུ་མཛད་དོ། །ཞེས་བྱེ་བྲག་སྨྲ་བ་ཟེར་རོ། །དམིགས་པའི་ཚད་མེད་པ་ནི། བྱམས་པ་དང་། སྙིང་རྗེ་དང་། དགའ་བ་བཏང་སྙོམས་ཏེ་བཞི་ཡིན་ནོ། །ཅིའི་ཕྱིར་བཞིར་ངེས་ཞེ་ན། གནོད་སེམས་དང་སོགས་པས་རྣམ་འཚེ་དང་། མི་དགའ་བ་དང་། འདོད་པའི་འདོད་ཆགས་དང་། གནོད་སེམས་ཏེ། བཞི་མང་བའི་གཉེན་པོའི་ཕྱིར་རོ། །ངོ་བོ་ནི་ཞེ་སྡང་མེད་པའི་དགེ་བའི་རང་བཞིན་བྱམས་པ་སྟེ། སྙིང་རྗེ་དེ་ཡང་དེ་དང་འདྲའོ། །གཞན་བདེ་བས་ཡིད་བདེ་བའི་རང་བཞིན་དགའ་བ་ཡིན་ལ།

**༼༥༦༦༽**

བཏང་སྙོམས་ནི་མ་ཆགས་པའི་རང་བཞིན་ཅན་ནོ། །ཅི་ལྟར་གནོད་སེམས་ཀྱི་གཉེན་པོ་ཡིན་ཞེ་ན། དེ་ཆགས་པས་གྲངས་པའོ། །སློབ་དཔོན་ནི། འདི་ཞེ་སྡང་མེད་པ་དང་། གཉིས་ཀའི་རང་བཞིན་ཡིན་པས་ཇི་ལྟར་སྲིད་པ་བཞིན། ཆགས་སྡང་གཉིས་ཀའི་གཉེན་པོ་ཡིན་ལ། ཆགས་པའང་། ཕ་མ་བུ་ཚ། ཉེ་དུ་ལ་ཆགས་པའི་གཉེན་པོ་དང་། འཁྲིག་པའི་འདོད་ཆགས་ཀྱི་གཉེན་པོ་ནི། མི་སྡུག་པར་བཞེད་དོ། །བྱེ་བྲག་སྨྲ་བ་ནི། འདི་དེའི་གཉེན་པོ་དང་། མི་སྡུག་པ་ཁ་དོག་གི་ཆགས་སོགས་ཀྱི་གཉེན་པོར་འདོད་དོ། །བྱམས་པ་སོགས་བཞིའི་རྣམ་པ་ནི། ཀྱེ་མ་སེམས་ཅན་རྣམས་བདེ་བར་གྱུར་ཅིག་མཉམ་པ་དང་། སྡུག་བསྔལ་དང་བྲལ་བར་གྱུར་ཅིག་མཉམ་པ་དང་། དགའ་བ་དང་མི་འབྲལ་བར་གྱུར་ཅིག་མཉམ་པ་དང་། སེམས་ཅན་རྣམས་ལ་ཆགས་སྡང་རྣམ་པར་སྙོམས་པའོ། །སྤྱོད་ཡུལ་ཅན། འདོད་པ་ན་སྤྱོད་པའི་སེམས་ཅན་རྣམས་ཏེ། དེ་ལ་དམིགས་པའི་གནོད་སེམས་ཀྱི་གཉེན་

**༼༥༦༧༽**

པོ་ཡིན་པས་སོ། །ས་ནི་དགའ་བ་ཡིད་བདེ་ཡིན་པས། བསམ་གཏན་དང་པོ་གཉིས་ཁོ་ན་ན་ཡོད་ལ། གཞན་གསུམ་ནི་བསམ་གཏན་ས་དྲུག་ན་ཡོད་དོ། །ཁ་ཅིག་དངོས་གཞི་ལྔ་ཉིད་ན་ཡོད་པར་འདོད་ལ། གཞན་ནི་འདོད་པ་དང་ཉེར་ལྡོག་ཕྱི་མ་གསུམ་ཡང་བསྣན་ནས་བཅུ་ན་ཡོད་ཅེས་ཟེར་རོ། །ཅི་ཚད་མེད་ཀྱིས་ཉོན་མོངས་སྤོང་ངམ་ཞེ་ན། དེ་བཞི་ཡིས་དངོས་སུ་མི་སྤོང་སྟེ། ཕལ་ཆེར་དངོས་གཞི་ཟག་བཅས་ཡིན་པས་དང་། དེ་ཁོ་ན་ཉིད་ཡིད་བྱེད་ཀྱིས་སྤོང་བ་ལས། མོས་པ་ཡིད་ལ་བྱེད་པ་ཡིན་པས་དང་། ཆོས་ཀྱི་སྤྱིའི་མཚན་ཉིད། ཡིད་ལ་བྱེད་པས་སྤོང་བ་ལ་སེམས་ཅན་ལ་དམིགས་པས་སོ། །སྔར་གཉེན་པོར་བཤད་པ་ནི། དེ་བཞིའི་སྦྱོར་ལམ་གྱིས་རྣམ་པར་གནོན་པ་དང་། བར་ཆད་མེད་ལམ་གྱིས་སྤངས་པ་ཐག་སྲིངས་བྱེད་པས་སོ། །རྟེན་ནི་དང་པོར་མི་རྣམས་ཀྱི་ནང་དུ་སྐྱེ་ལ། ལྡན་ཚུལ་ནི་ངེས་པར་གསུམ་ལྡུན་ཅིང་། བསམ་གཏན་གོང་

**༼༥༦༨༽**

མ་གཉིས་སུ་སྐྱེ་བ་ལ་དགའ་བ་མེད་པས་ངེས་བཞི་མིན་ནོ། །རྣམ་ཐར་ནི་དམིགས་པ་ལ་རྒྱབ་ཀྱིས་ཕྱོགས་པས་རྣམ་པར་ཐར་པ་སྟེ། དེ་ཡང་གཟུགས་ཅན་གཟུགས་ལ་ལྟ་བ་དང་། གཟུགས་མེད་གཟུགས་ལ་ལྟ་བ་དང་། སྡུག་པའི་རྣམ་ཐར་དང་། གཟུགས་མེད་བཞིའི་རྣམ་ཐར་བཞི་དང་། འགོག་པའི་རྣམ་ཐར་ཏེ་བརྒྱད་དོ། །དང་པོ་གཉིས་ནི། རྣམ་པར་སྔོས་པ་སོགས་ཀྱི་རྣམ་པ་ཅན་ཡིན་པས་མི་སྡུག་པའི་རང་བཞིན་ཏེ། ས་ནི་རིམ་པས་འདོད་པ་དང་། བསམ་གཏན་དང་པོའི་ས་པའི་ཁ་དོག་གི་འདོད་ཆགས་ཐག་སྲིང་བའི་གཉེན་པོར་བསམ་གཏན་འོག་མ་གཉིས་ན་ཡོད་ལ་གསུམ་པར་རྣམ་ཐར་མ་བཞག་སྟེ། དེ་ཡན་ཆད་ན་མིག་ཤེས་མེད་པས། ཁ་དོག་གི་འདོད་ཆགས་མེད་པས་དང་། བདེ་བའི་སྙིང་པོས་སྐྱོད་པས་སོ། །རྣམ་ཐར་གསུམ་པ་ནི། བསམ་གཏན་གྱི་མཐའ་བཞི་པ་ན་ཡོད་ལ། ངོ་བོ་དེ་ནི་མ་ཆགས་པ་ཡིན་ཞིང་། འཁོར་དང་བཅས་

**༼༥༦༩༽**

ན་ཕུང་པོ་ལྔའོ། །དགོས་པ་ནི་དང་པོ་གཉིས་ཀྱིས་ཞུམ་པ་གཟེངས་བསྟོད་པའམ། དེ་གཉིས་གྲུབ་མ་གྲུབ་རྟག་པའི་དོན་དུ་སྟེ། སྡུག་པར་ཡིད་ལ་བྱས་ཀྱང་ཉོན་མོངས་མི་སྐྱེ་ན་དེ་གཉིས་གྲུབ་པའོ། །གོང་མ་པ་ནི། དང་པོ་གཉིས་ཀྱིས་སྡུག་མི་སྡུག་སྤྲུལ་པ་ལ་ཆགས་པའམ་ལེ་ལོ་སོགས་ཀྱི་གཉེན་པོར་འདུ་ཤེས་གསུམ་སྒོམ་པར་བཞེད་དོ། །གཟུགས་མེད་ཀྱི་མཉམ་བཞག་དགེ་བ་དག་པ་བ་དང་། ཟག་མེད་རྣམས་མིན་གྱི། ཉོན་མོངས་ཅན་དང་མཉམ་པར་མ་བཞག་པ་ནི་མིན་ལ། ཉེར་ལྡོག་གིའང་རྣམ་གྲོལ་ལམ་རྣམས་ནི་གོང་མ་ལ་དམིགས་པས་རྣམ་ཐར་ཏེ། བར་ཆད་མེད་ལམ་རྣམས་འོག་མ་ལ་དམིགས་པ་མིན་ནོ། །སྔར་བཤད་པའི་འགོག་པའི་སྙོམས་པར་འཇུག་པ་སྟེ། ཚོར་འདུའམ་འདུ་བྱེད་ཐམས་ཅད་ལས་རྒྱབ་ཀྱིས་ཕྱོགས་པས་སོ། །གཞན་ནི་སྙོམས་འཇུག་གི་སྒྲིབ་པ་ལས་ཐར་པས་རྣམ་ཐར་ཞེས་ཟེར་ཏེ། དེ་ནི་སྒྲིབ་པ་གང་ཞིག་ཡོད་ན་སེམས་ལས་སུ་

**༼༥༧༠༽**

མི་རུང་བས་ཁམས་གསུམ་པའི་ཆགས་བྲལ་གྱིས་ཀྱང་བསམ་གཏན་དང་པོའི་དངོས་གཞིའང་སྐྱེད་མི་ནུས་པས་སོ། །དེ་ལ་འཇུག་པའི་སེམས་ནི་ཁམས་གསུམ་གྱི་སེམས་ཕྲ་བ་སྲིད་རྩེའི་སེམས་ཏེ། དེ་ཉིད་ཆེས་ཕྲ་བར་བྱས་པའི་འཇུག་ཐོགས་སུ་སྙོམས་པར་འཇུག་པས་དེ་ཉིད་དོ། །ལྡང་བ་ན་སྲིད་རྩེ་རང་གི་ས་པའི་དགེ་བ་དག་པ་བ་དང་འོག་མ་ཅི་ཡང་མེད་པ་ཡི་འཕགས་པ་སྟེ་ཟག་པ་མེད་པའི་སེམས་ཀྱིས་དེ་ལས་ལྡང་ཞིང་། དེ་གཉིས་གང་གིས་ལྡང་དང་དུས་ནི་འཕེན་པའི་རྗེས་སུ་བྱེད་དོ། །རྣམ་ཐར་དང་པོ་གསུམ་འདོད་གཏོགས་སྣང་བ་སྟེ། གཟུགས་དང་པོ་གཉིས་ཡིད་དུ་མི་འོང་བ་དང་། གསུམ་པ་འོང་བའི་ཡུལ་ཅན་ཡིན་ལ། གང་རྣམས་རྣམ་ཐར་གཟུགས་ཅན་མིན་པ་བཞི་པོ་དེ་རྣམས་ཀྱི་སྤྱོད་ཡུལ་ནི་གོང་ས་དང་། རང་སའི་སྡུག་བསྔལ་བ་སོགས་བདེན་པ་དང་པོ་གསུམ་དང་། རྗེས་ཤེས་ཀྱི་ཕྱོགས་དང་མཐུན་པའི་ལམ་གོང་འོག་རང་ས་ཐམས་ཅད་དང་། མཚན་མ་མེད་པ་ཡིན་པ་སྲིད་

**༼༥༧༡༽**

པས། བཏགས་མིན་དང་། གཟུགས་མེད་དང་པོའི་ཡུལ་འདུས་མ་བྱས་ནམ་མཁའ་དང་། བཞི་པོ་ས་ཡང་ཉེར་ལྡོག་གོང་མ་བདུན་མ་གཏོགས་པ་བཅུ་གཅིག་ན་ཡོད་པ་ཁ་སྐོང་ཞེས་སོ། །ཅིའི་ཕྱིར་རྣམ་ཐར་གསུམ་པ་དང་། བརྒྱད་པ་ཁོ་ན་ལ་ཡོད་པས་ལུས་ཀྱིས་མངོན་དུ་བྱས་ཏེ། རྫོགས་པར་བྱས་ནས་ཞེས་བཤད་ཅེ་ན། དེ་གཉིས་ཀྱིས་རིམ་པ་ལྟར། གཟུགས་གཟུགས་མེད་ཀྱི་རྣམ་ཐར་གྱི་སྒྲིབ་པ་ཀུན་སྤངས་པས་གཙོ་བོ་ཡིན་པས་དང་། གཟུགས་དང་གཟུགས་མེད་ཁམས་དང་། སའི་མཐའ་ན་གནས་པའོ། །ས་ཟིལ་གནོན་གྱིས་ཟིལ་གྱིས་གནོན་པའི་སྐྱེ་མཆེད་བརྒྱད་དེ། ནང་གཟུགས་སུ་འདུ་ཤེས་པས་ཕྱིའི་གཟུགས་ཆུང་ངུ་ཁ་དོག་བཟང་པོ་དང་། ངན་པ་རྣམས་ལ་ལྟ་ཞིང་། གཟུགས་དེ་དག་ཟིལ་གྱིས་མནན་ནས་ཤེས་པ་ཟིལ་གྱིས་མནན་ནས་མཐོང་སྟེ། དེ་ལྟར་འདུ་ཤེས་པ་འདི་ནི། ཟིལ་གྱིས་གནོན་པའི་སྐྱེ་མཆེད་དང་པོའོ། །དེ་བཞིན་དུ་སྦྱར་ཏེ། ཆེན་པོ་ལ་ལྟ་བ་དང་

**༼༥༧༢༽**

ནང་གཟུགས་མེད་པར་འདུ་ཤེས་པས་ཆུང་ངུ་དང་། ཆེན་པོ་ལ་ལྟ་བ་གཉིས་དང་། ནང་གཟུགས་མེད་པར་འདུ་ཤེས་ལ་ཁོ་ནས་ཕྱིའི་གཟུགས་སྔོན་པོ། ཁ་དོག་སྔོན་པོ། སྔོན་པོ་ལྟ་བུར་སྟོན་པ། འོད་སྔོན་པོ་འབྱུང་བ་རྣམས་ལ་བལྟས་ཏེ། དཔེར་ན་ཟར་མའི་མེ་ཏོག་གམ། ཡུལ་ཝཱ་ར་ན་སིའི་རས་ཡུག་ཕན་ཚུན་ཚོགས་པ་སྔོན་པོ། ཁ་དོག་སྔོན་པོ་སྔོན་པོ་ལྟ་བུར་སྟོན་པ། འོད་སྔོན་པོ་འབྱུང་བ་རྣམས་ལྟ་ཞིང་། གཟུགས་དེ་དག་ཅེས་སོགས་དང་། དེ་བཞིན་དུ་སེར་པོ་དོང་ཁའི་མེ་ཏོག་དང་། རས་སྦྱར་ལ། དམར་པོ་ལ། བནཱ་དྷ་ཛི་ཉ་ཀའི་མེ་ཏོག་དང་། རས་སྦྱར་བ་དང་། དཀར་པོ་ལ་སྐར་མ་པ་ཝ་སངས་དང་རས་སྦྱར་སྟེ་སྐྱེ་མཆེད་བརྒྱད་པའོ། །ཞེས་པའི་བར་དུ་འདོན་པས་སོ། །དེ་ལ་དང་པོ་གཉིས་ནི། རྣམ་ཐར་དང་པོ་བཞིན་དུ་གཟུགས་སུ་འདུ་ཤེས་པས་ཕྱིའི་གཟུགས་ལ་ལྟ་བ་སོགས་ངོ་བོ་དང་། ས་དང་། གཉེན་པོ་དང་། ཡུལ་ལ་སོགས་པ་ཤེས་པར་བྱ་ལ། གསུམ་པ་དང་བཞི་པ་གཉིས་ནི་རྣམ་ཐར་གཉིས་པ་བཞིན་

**༼༥༧༣༽**

དུ་ནང་གཟུགས་མེད་པར་འདུ་ཤེས་པ་སོགས་ཏེ། དེ་ལ་ནང་གཟུགས་དང་། གཟུགས་མེད་པར་འདུ་ཤེས་པ་ནི། ལྟ་བ་པོ་རང་ལ་གཟུགས་ཀྱི་འདུ་ཤེས་བཤིག་མ་བཤིག་དང་། ཆུང་ངུ་དང་ཆེན་པོ་ནི་སེམས་ཅན་དང་། གནོད་ཀྱི་གཟུགས་དང་། ཁ་དོག་བཟང་ངན་ནི། བཅུད་ཀྱི་ལྷ་མིའི་གཟུགས་དང་། གནོད་ཀྱི་མཛེས་མི་མཛེས་དང་། ཟིལ་གྱིས་མནན་ནས་དབང་སྒྱུར་བ་དང་། ཤེས་མཐོང་གཉིས་བར་ཆད་མེད་པ་དང་། རྣམ་གྲོལ་ལམ་ཞི་ལྷག་གོ །གཞན་ཁ་དོག་གི་ཟིལ་གནོན་གཞི་ནི། སྡུག་པའི་རྣམ་ཐར་བཞིན་ཏེ། དེ་ལ་སྔོན་པོ་སོགས་བཞི་ནི་མདོར་བསྟན་དང་། ལྷན་སྐྱེས་དང་། སྦྱར་བྱུང་དང་། དེ་གཉིས་ཀ་འོད་བསལ་བའོ། །དཔེའི་མེ་ཏོག་ལྷན་སྐྱེས་དང་རས་སྦྱར་བྱུང་གི་སྟེ། དེའི་སྔོན་པོ་སོགས་བཞི་ནི། དེ་གཉིས་གའི་དབང་དུ་བྱས་པ་དང་། མེ་ཏོག་གི་དང་། རས་ཀྱི་དང་། གཉིས་ཀ་ལ་འོད་བསལ་བ་ཡོད་པ་སྟེ། སེར་པོ་སོགས་ལའང་སྦྱར་རོ། །འོན་

**༼༥༧༤༽**

ཀྱང་རྣམ་ཐར་ནི་དམིགས་པ་ལ་རྒྱབ་ཀྱིས་ཕྱོགས་པ་ཙམ་དུ་ཟད་ལ། འདིས་ནི་དམིགས་པ་ཟིལ་གྱིས་གནོན་ཏེ། ཇི་ལྟར་འདོད་པ་ལྟར་མོས་ཞིང་། ཉོན་མོངས་མི་སྐྱེས་པའོ། །ཟད་པར་ནི་བར་ཆད་མེད་པར་རྒྱས་ཞིང་། ཁྱབ་པར་བྱེད་པའི་ཟད་པར་གྱི་སྐྱེ་མཆེད་ནི་བཅུ་སྟེ། ས་དང་། ཆུ་དང་། མེ་དང་། རླུང་དང་། སྔོན་པོ་དང་། སེར་པོ་དང་། དམར་པོ་དང་། དཀར་པོ་དང་། ནམ་མཁའ་དང་། རྣམ་ཤེས་སོ། །དང་པོ་བརྒྱད་ངོ་བོ་མ་ཆགས་པའི་དགེ་བ་དང་། བསམ་གཏན་གྱི་མཐའ་བཞི་པ་ན། སྤྱོད་ཡུལ་འདོད་པའི་གཟུགས་ཀྱི་སྐྱེ་མཆེད་དེ། འཇིག་རྟེན་པའི་ས་སོགས་དང་བསྟུན་པའོ། །ཁ་ཅིག་རླུང་གི་ཡུལ་རེག་བྱའོ། །ཞེས་ཟེར་རོ། །སྐྱེ་མཆེད་གཟུགས་ཅན་བརྒྱད་ལ་མ་བཞག་པ་ནི། དབང་པོ་ལྔས་སྣོད་དང་། དྲི་རོས་གཟུགས་ཁམས་སུ་མ་ཁྱབ་ཅིང་། སྒྲ་ལ་རྒྱན་མེད་པས་སོ་ཞེས་པར་བཤད་ལ། འབྱུང་བཞི་ལ་བཞག་པ་ནི། དེ་མེད་ན་འབྲས་བུའི་གཟུགས་ཀྱང་པས་ཁྱབ་པར་བྱེད་མི་ནུས་པས་ཡིན་པར་

**༼༥༧༥༽**

ཀུན་ཏུ་བཤད་དེ། གོང་མ་པ་ནི་འཇིག་རྟེན་པའི་ས་སོགས་ཉིད་དུ་མི་བཞེད་དོ། །འདི་བཅུ་རྒྱས་པར་ཉི་ཁྲི་སྣང་བར་ལྟའོ། །ཟད་པར་ཐ་མ་གཉིས་ནི། གཟུགས་མེད་དང་པོ་གཉིས་དག་པ་པའི་རང་བཞིན་ཏེ། སྤྱོད་ཡུལ་རང་གི་ས་པའི་ཕུང་པོ་བཞིའོ། །གཟུགས་མེད་གོང་མ་གཉིས་ནི། དམིགས་པ་ཁྱབ་པར་སྤྲོ་བྱེད་མིན་པས་སོ། །རྣམ་ཐར་སོགས་དེ་གསུམ་ནི་རིམ་པས་རྒྱབ་ཀྱིས་ཕྱོགས་ཏེ། ཟིལ་གྱིས་མནན་ནས་ཁྱབ་པར་སྤྲོ་བས་སྔ་མ་ལས་ཕྱི་མ་འབྱུང་བའི་ཕྱིར། ཕྱི་མ་མཆོག་གོ །དེ་རྣམས་ཐོབ་ཚུལ་སོགས་ནི་ཅི་རྣམ་ཐར་འདི་རྣམས་སྦྱོར་བྱུང་ངམ་ཆགས་བྲལ་གྱིས་ཐོབ་ཅེ་ན། འགོག་པའི་སྔར་བཤད་ཟིན་ལ། ལྷག་མ་རྣམ་ཐར་སོགས་ཉེར་ལྔ་ནི། འདྲིས་པ་འདོད་ཆགས་དང་བྲལ་བ་དང་། མ་འདྲིས་པ་སྦྱོར་བས་ཐོབ་པའོ། །གཟུགས་མེད་ཀྱི་རྣམ་ཐར་དང་། གཟུགས་མེད་ཀྱི་ཟད་པར་ནི། ཁམས་གསུམ་

**༼༥༧༦༽**

ཅར་གྱི་རྟེན་ཅན་ཡིན་ལ། ལྷག་མ་བཅུ་དགུ་ནི། ལུང་གི་མཐུས་སྐྱེད་པས། མིའི་རྟེན་ཁོ་ན་ལ་སྐྱེད་དེ། ལྷ་ལ་སོགས་པ་གཞན་ལ་ལུང་ནོད་པ་མེད་པས་སོ། །འོ་ན་ཁམས་གོང་མ་གཉིས་ན་ལུང་ནོད་པ་མེད་པས་དེ་དག་དུ་འོག་མའི་རྟེན་ལ་གོང་མའི་སྙོམས་འཇུག་ཇི་ལྟར་སྐྱེ་ཞེ་ན། རྒྱུ་དང་། ལས་དང་། ཆོས་ཉིད་གསུམ་གྱིས་སྙོམས་འཇུག་རྣམས་སྐྱེད་པ་ལ་དེར་གཟུགས་མེད་པའི་སྙོམས་འཇུག་ནི། རྒྱུའི་སྟོབས་དང་། ལས་ཀྱི་སྟོབས་གང་རུང་གིས་སྐྱེ་སྟེ། དང་པོ་ནི་མིའི་རྟེན་ལ་སྲིད་རྩེའི་ཏིང་ངེ་འཛིན་ཐོབ་པ་ལས་ཉམས་ཏེ། དེ་མན་ཆད་ཀྱི་གཟུགས་དང་གཟུགས་མེད་གང་རུང་དུ་སྐྱེས་པ་ན། སྔོན་གོམས་པའི་བསྐལ་མཉམ་གྱི་སྲིད་རྩེའི་ཏིང་ངེ་འཛིན་ཐོབ་པ་ལྟ་བུའོ། །གཉིས་པ་ནི་མིའི་རྟེན་ལ་སྲིད་རྩེར་ཡང་ཕྱི་མ་སྐྱེ་ངེས་ཀྱི་ལས་བྱས་ཏེ། སྔར་བཞིན་འོག་ས་གང་རུང་དུ་སྐྱེས་པ་ན། སྲིད་རྩེའི་སེམས་ཐོབ་ནས་ཕྱི་མ་སྐྱེས་པ་ལྟ་བུའོ། །གཟུགས་ཀྱི་ཁམས་ཀྱི་འོག་ས་རྣམས་གོང་སའི་བསམ་

**༼༥༧༧༽**

གཏན་རྒྱུ་དང་། ལས་དེ་དག་དང་དེར་མ་ཟད་ཆོས་ཉིད་ཀྱིས་ཀྱང་སྐྱེ་སྟེ། དེ་ནི་འཇིག་རྟེན་འཇིག་པའི་ཚེ་སེམས་ཅན་དགེ་བ་ལ་འཇུག་པ་ཤས་ཆེ་བས་རྒྱུད་བསམ་གཏན་སྐྱེ་བ་དང་མཐུན་པར་འགྱུར་བའི་ཕྱིར། ལུང་ནོད་པ་མེད་པར་གོང་སའི་བསམ་གཏན་སྐྱེའོ། །དེ་ལ་ཆོས་ཉིད་ནི། མདོ་སྡེ་པ། སྔོན་གྱི་བསམ་གཏན་གྱི་བག་ཆགས་སུ་འདོད་ལ། བྱེ་བྲག་སྨྲ་བ་སྔོན་གྱི་སྐལ་མཉམ་གྱི་རྒྱུ་ལ་འདོད་དེ། དེ་གསུམ་ཅར་ལ་རྒྱུའི་ཆ་ཡོད་པར་འདྲའང་གཉིས་པ་ལས་གཙོ་ཞིང་། གསུམ་པ་ངང་གིས་སྐྱོ་བ་གཙོ་བོ་དེ་ལྟར་བཤད་པའོ། །ཆོས་མངོན་པ་མཛོད་ཀྱི་འགྲེལ་པ་ལས་སྙོམས་འཇུག་བསྟན་པ་ཞེས་བྱ་བ་སྟེ་གནས་བརྒྱད་པའི་འགྲེལ་པའོ།། །།གསུམ་པ་མཐར་ཕྱིན་པའི་དོན་ལ། ཆོས་ཀྱི་བཤད་སྒྲུབ་དང་། ཚུལ་ཇི་ལྟར་བཤད་པ་ནི། ཆོས་ཀྱི་རྣམ་པ་ནི་དུ་ཡོད། ཡུན་ཇི་སྲིད་དུ་གནས་ཅེ་ན། མཐོ་རིས་དང་ཐར་བའི་ལམ་སྟོན་པ་སངས་རྒྱས་ཀྱི་

**༼༥༧༨༽**

བསྟན་པ་ནི། དམ་པའི་ཆོས་ཡིན་ལ། དེ་ཡང་རྣམ་པ་གཉིས་ཏེ། ལུང་གི་ཆོས་སྡེ་སྣོད་གསུམ་དང་། རྟོགས་པའི་ཆོས་བྱང་ཆུབ་ཀྱི་ཕྱོགས་དང་མཐུན་པའི་བདག་ཉིད་དོ། །ཆོས་དེ་འཛིན་པར་བྱེད་པ་རིམ་པ་བཞིན་སྨྲ་བར་བྱེད་པ་དང་། སྒྲུབ་པར་བྱེད་པ་ཡིན་ཏེ། དེ་གཉིས་གནས་པ་དེ་སྲིད་དུ་དམ་པའི་ཆོས་གནས་སོ། །འོ་ན་ཆོས་མངོན་པ་དེ་གང་གི་ལུགས་སུ་བཤད་ཅེ་ན། སློབ་དཔོན་དབྱིག་གཉེན་དག་གིས་མངོན་པའི་ཆོས་འདི་གཞན་གྱི་ལུགས་ཀྱིས་གྲུབ་པ་ཡང་བསྟན་ལ། ཕལ་ཆེར་ཁ་ཆེའི་ཡུལ་ན་གནས་པའི་བྱེ་བྲག་དུ་སྨྲ་བའི་ལུགས་གྲུབ་པར་བཤད་དོ། །ཉེས་པ་བཤགས་ཤིང་ལེགས་པར་གདམས་པ་ནི་འདི་ལ་ཉེས་པར་ཟིན་པའི་ཆ་གང་དེ་འདིར་རྩོམ་པ་པོ་བདག་གིས་ཉེས་ཏེ། ཅིའི་ཕྱིར་ཞེ་ན། ལུང་རྟོགས་ཀྱི་དམ་པའི་ཆོས་ཀྱི་ཚུལ་དེ་བརྗོད་པ་ལ་ཚད་མ་ཐུབ་པ་དང་། དེའི་སྲས་ཤཱ་རིའི་བུ་སོགས་རྣམས་ཡིན་ནོ། །དེ་ལ་འདིར་སྟོན་པ་འཇིག་རྟེན་གྱི་མིག་དུ་གྱུར་པ་ལམ་དང་ལམ་

**༼༥༧༩༽**

མིན་པ་ཡང་དག་པར་སྟོན་པ་ནི་ཟུམས་ཏེ། མྱ་ངན་ལས་འདས་པར་འགྱུར་བས་འཇིག་རྟེན་ལོང་བར་འགྱུར་ཅིང་། བཅོམ་ལྡན་འདས་ཀྱི་དཔང་གྱུར་པ་མངོན་སུམ་དུ་མཐོང་བ་བཅོམ་ལྡན་འདས་ནི་ལམ་དང་ལམ་མིན་སྟོན་པའོ། །ཞེས་དེ་ཁོ་ན་ཉིད་རྟོགས་པའི་གྲོགས་སུ་གྱུར་པའི་སྐྱེ་བོ་ཕལ་ཆེར་ཟད་པ་ནའོ། །མ་རིག་པའི་མུན་པ་དེ་ཁོ་ན་ཉིད་མ་མཐོང་བ། རང་དགར་གྱུར་པ་བཅོས་སུ་མི་རུང་བའི་རྟོག་གེ་བ་ངན་པ་རྣམས་ཀྱིས་ཐུབ་པའི་བསྟན་པ་འདི་ཚིག་དོན་གྱི་སྒོ་ནས་བཀྲུགས་སོ། །རང་བྱུང་སངས་རྒྱས་དང་། རང་བྱུང་གི་བསྟན་པ་གཅེས་པར་འཛིན་པ་སངས་རྒྱས་ཀྱི་སྲས་རྣམས་མཆོག་ཏུ་ཞི་བ། མྱང་འདས་སུ་གཤེགས་ཏེ། འདས་ན་འགྲོ་བ་མགོན་མེད་པ་ན་གདམས་ངག་འདོམས་པ་མེད་པས་ཡོན་ཏན་འཇོམས་པར་བྱེད་པའི་ལྟ་བ་ངན་པ་སོགས་ཀྱི་དྲི་མས་དགའ་འགུར་ཏེ། རང་དགར་དིང་སང་འཇིག་རྟེན་འདི་ན་སྤྱོད་དོ། །དེ་ལྟར་ཐུབ་པ་རྣམས་ཀྱི་བསྟན་པ་ནི། ལྐོག་མར་

**༼༥༨༠༽**

སྲོག་ཕྱིན་པ་འདྲ་བར་རིག་པ་དང་། དྲི་མ་རྣམས་སྟོབས་དང་ལྡན་པའི་དུས་སུ་རིག་པར་བྱས་ནས་ཐར་པ་འདོད་པ་རྣམས་ཀྱིས་བག་ཡོད་པར་གྱིས་ལ་ཤེས་རབ་དང་། བརྩོན་འགྲུས་ཕུན་སུམ་ཚོགས་པར་བྱས་ཏེ། ཐུབ་པའི་བསྟན་པ་ཕྱོགས་དུས་ཀུན་དུ་རྒྱས་པར་བྱས་པས་གོང་ནས་གོང་དུ་འཕེལ་ལོ། །གཞུང་འབུམ་ཕྲག་དགུ་བཅུ་གོ་དགུ་རྣམས་འཛིན་པའི་སློབ་དཔོན་དབྱིག་གཉེན་གྱིས་མཛད་པ་རྫོགས་སོ། །ཆོས་མངོན་པ་མཛོད་ཀྱི་འགྲེལ་པ་འདི་ནི། བདག་གི་དཔལ་ལྡན་བླ་མས་མཛད་པ་ལས། ཆོས་འདི་རང་གི་ལུགས་ཉིད་བསྡུས་ཏེ་བཤད་པ་ཡིན་ནོ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།